
        Közgazdasági glossza Weiss Fülöpnek, a Pesti Magyar Kereskedelmi Bank elnökének karácsonyi cikkéről, mely a gazdasági liberalizmust hirdeti; egy budapesti közgazdasági napilap 1931. december 31-i, csütörtöki számából.



      

     
     Csak a gazdasági liberalizmus biztosithatja a termelés jövőjét

A karácsonykor szokásos gazdasági elmélkedések közül kiemelkedik Weiss Fülöpnek a Pesti Magyar Kereskedelmi Bank elnökének cikke, melyben a gazdasági világhelyzetről, valamint a mi speciális helyzetünkről fejti ki nézetét.

A világválság egyik főokát Weiss Fülöp rövidlejáratu kölcsönökben látja. Szerinte a rövidlejáratu kölcsönök tulajdonképpen inflációs jelenségek tekintet nélkül arra, hogy a bankjegyforgalom méretei szokványszerü inflációra engednének következtetni. Az inflációt tehát meg kell állapitanunk akkor, ha a bankjegyforgalom a rövidlejáratu hitelekkel együtt adja meg az inflació ismérvét. Ez a megállapitás kétségkivül ujszerü és bizonyára még sok vitára fog alapot nyujtani, mielőtt közgazdasági dogmává fog válni. Mi magunk egyelőre nem vagyunk hajlandók ezt a dogmát elfogadni s inkább azt hisszük, hogy

a rövidlejáratu hitelek jelentősége semmivel sem kisebb a hosszulejáratu kölcsönökénél.

A perdöntő körülmény talán inkább az, hogy a kölcsönök lejáratára való tekintet nélkül mire használtatnak fel. Mert ha inflációt jelent a rövidlejáratu hitel, akkor kétszeresen azzá válik az állandó kölcsön, ha improduktiv célokat szolgál. És ennél a pontnál hivatkozunk az illusztris cikkirónak a magas kamatok tekintetében kifejtett ama nézetére, hogy ezek is hozzájárultak az inflációs tömegek felfejlesztéséhez. Ez kétségtelen tény. Viszont azonban nem vitatható igazság sem, hogy a mostanában felvett rövidlejáratu hitelek kamatlába mélyen alatta maradt a hosszulejáratu kölcsönök kamatlábánál. Hogy mesterséges vámsorompók felállitásával egész Európában egészségtelen iparokat teremtettek s hogy ezáltal a tőkét elvonták azoktól a termelési ágaktól, melyeknek támogatása helyénvaló lett volna, nemzetközi hiba, ami miatt azonban éppen mi szenvedünk leginkább. Egyrészt mivel gátolják a mi kiviteli lehetőségeinket, másrészt pedig minthogy észszerütlen iparpártolás tőkeszegénységünk következtében életképes iparunk helyzetét aláaknázta. A helytelen vám- és iparpolitikának következménye, hogy — mint Weiss Fülöp irja —

a jó és rossz hitelek egyaránt befagytak s ezáltal a bankok teherbiróképessége alapos próbára van téve.

A jogosult hiteligények kielégitése lehetetlen és a szigoruan helyes mérlegkészités is lehetetlenné vált. Ennek az állapotnak a megvilágitásával igyekszik indokolni Weiss Fülöp a transzfermoratóriumot. A transzfermoratórium, valamint a tovább csökkentett behozatal révén reméli Weiss Fülöp előteremteni azt a devizamennyiséget, melyre termelésünk fokozása érdekében szükségünk van. A fizetési mérleg passzivumát azonban a csökkentett behozatal utján pótolni nem lehet, a transzfermoratóriumtól legjobb esetben is csak a deviza-igény enyhülését reméli.

Weiss Fülöp karácsonyi cikkének legnagyobb érdeme az a megállapitása, hogy bajaink előidézői a szanálási mű hibás szerkezete, a termelés helytelen irányitása és az etatizmus tengése. Ezek juttatták a gazdasági életet az örvény szélére. Arra a kérdésre, hogy vajjon a gazdasági intervencionizmus rendszere avagy a liberalizmus vezethet-e ki bennünket a válságból, habozás nélkül jelenti ki, hogy a

legmesszebbmenő gazdasági liberalizmus híve s hogy ez az egyetlen irányelv, mely az erők korlátlan kifejtésével új erőket tud kitermelni és fenntartani.

Szó szerint idézve, Weiss Fülöp azt irja, hogy a tulzott gazdasági etatizmus megbénitja, demoralizálja a termelési erőket. Végül azt állapitja, hogy a közületek gazdálkodása a kereskedelmi életben seholsem állotta meg helyét s hogy csak a gazdasági liberalizmus biztosithatja a termelés jövőjét.

Komoly vádak s megdönthetetlen igazságok foglaltatnak Weiss Fülöp cikkében, amelyek erősen világitanak bele pénzügyi és gazdasági életünk rejtelmeibe. Vajjon sorsunk irányitásában lesz-e annyi tetterő, mint amennyi igazság ezekben a megállapitásokban?

        Tárcacikk a szocializmus gyakorlati kudarcáról és a magántulajdon mellett, megjelent Az Ujság 1907. július 7-i számában. Érvelése a jogegyenlőséggel szemben korabeli természeti hierarchiákra is hivatkozik.



      

     
     Páris, julius 1.

A hány politikai iskola és pártvezér, a modern szocziálizmusnak annyiféle definicziójával találkozunk. De ha szocziálizmus alatt a társadalmi osztályok helyzetének javitását és érdekei megóvását értjük, bátran lehet állitani, hogy mindnyájan szocziálisták vagyunk. Mióta az emberi elme a társadalom átalakulási tüneteiről és eredményeiről gondolkodik, az két egymástól különböző korszakon ment keresztül. Az egyik a teológiai korszak, mely a földi élet szenvedéseit könnyebben türte azért, mert a nélkülözött boldogságot csak a halála után megnyiló menyei királyságban kereste. A másik a pozitiv korszak, mely a terjedő tudományok segitségével a vallásos magyarázatokat elvetette és sorsa javitását tisztán a törvényekre alapitott emberi intézményektől várja és követeli.

A franczia forradalom politikai hatása a királyok és a papság isteni jogát ledöntvén, a társadalmi jogok vezetését és ellenőrzését magára a népre ruházta át és igy a régi vallásos dogma helyébe lett forradalmi nagy elv lépett: a nép szuverénitása és a polgárok jogegyenlősége.

Az összes tudományos elvek közt nincs meghatározhatlanabb, mint a jogegyenlőségre alapitott doktrina. Maga a természet egyenlőtlenül bánik földi lényeivel. Az élő állatok összes osztályaiban a legnagyobb igazságtalanságokat tapasztaljuk. Mindenütt az erősebb elnyomja a gyengébbet és mindenütt az ismert elvnél fogva „ote toi pour que je m'y mette”, az alkalmasabb a kevésbé képzettet leszoritja. E szocziológiai megfigyelés természetes következménye az volna, hogy az emberi hierarchia egyenlőtlenségét elismerjük és elfogadjuk; de a százados fejlődésére alapitott egyenlőségi követelmény már annyira behatolt a jogaira féltékeny társadalom vérébe, hogy ha azt intézményeink kiindulási pontjául el nem fogadnók, semmiféle társadalmi probléma keresztülvihető nem volna.

A modern szocziálizmus végső eszménye, hogy a munka összes termékei, ugy mint a természetben a levegő vagy a nap melegsége, az állam által ingyen szolgáltassanak. Ki nem ismeri az annyiszor ismételt utópiákat? Az államnak mint egyetemes munkaadónak feladata, hogy az egész termelést nemzetesitse. Miképpen fogja felosztani? Végrehajtó közegei lesznek, a nemzet által kibocsátott, a pénzt helyettesitő, fogyasztási utalványokkal fizetett államtisztviselők. Csak kétféle tulajdon lesz. A köztulajdon: mint a föld, a bányák, a házak és az ipari és földmivelési szerszámok, szóval mindaz, a mi ma az annyira elátkozott tőkét alkotja; és a minimumra szoritott magántulajdon: mint a legszükségesebb butor és a fogyasztási utalványok. A termelési eszközök az állam kezében központositva lévén, a magántulajdon korlátozásával a nagy tőke gyüjtése lehetetlenné fog válni.

S miképpen fog a mai társadalom „uj állammá” átalakulni? A felelet igen egyszerü. A társadalmi rend felforgatása vagy nagy világháboru, vagy gazdasági krizis által előidézett nemzeti, vagy világforradalom utján fog bekövetkezni. Némely szocziálista nemzetgazda szerint természetes evoluczió is hozhatja létre ez óriási átalakulást.

De bármiképpen is gondolkodunk a most szemeink előtt végbemenő gazdasági tünetek felől, kétségtelen, hogy a szocziálisták radikális tanai még azon országokban is, hol doktrináik legszabadabban fejlődhettek, a legnagyobb csalódásokra vezettek. Igy például Francziaországban a szocziálista hivők számának emelkedése ellenére maga a szocziálizmus gyakorlati alkalmazása nem haladt előre. Németországban az utolsó választások alkalmával kevesebbszocziálista képviselőt választottak meg, mint az utolsóelőtti választásoknál. A közel negyven millió lakossal biró Francziaországban több mint huszonhat millió földmivelésből él; több mint 600.000 kisiparos és kiskereskedő van, kik közül mindegyik legalább egy, de némelyike husz segéddel is dolgozik és az általános jólét emelkedik köztük. Tiz család közt hét földbirtokos vagy háztulajdonos és a franczia házasságok felét szerződéssel kötik. Mindez azt bizonyitja, hogy szocziálizmus nélkül is az individuális rendszerre támaszkodó társadalom mily óriási fejlődésre és meggazdagodásra vezethet.

Igaz, hogy némely iparágban, különösen a bányászati ipar körében alkalmazott munkások közt még igen sok szenvedéssel találkozunk, de semmi se bizonyitja azt, hogy a szocziálista elvek alkalmazásával az állam beavatkozása nagyobb és kielégitőbb eredményeket mutathatott volna fel. A tapasztalat ugyanis arra tanit bennünket, hogy valahányszor a szocziálista eszme a megvalósulás stádiumába lép, kivihetőség szempontjából le nem győzhető akadályokra bukkan. A szocziálista vezérek programmjaiban kilátásba helyezett igéreteket meghazudtolják a tények.

A szocziálizmus egyik gyakorlati alkotása az egyesülési jogra alapitott szindikátizmus. Az állam e törvényes eszközt a munkások rendelkezésére bocsátotta azért, hogy egyéni és az egész osztály érdekét az egyesülés által hathatósabban védhessék; czélja az, hogy a szegény munkás az élet küzdelmeiben ne érezze magát elhagyatottnak, a hatalmas verseny ellen védekezhessék és mint egyesületi tag a munkaadóval szemben erősebben és öntudatosabban léphessen fel.

A törvényhozás szándéka helyes volt; hiszen minden, a mi a munkást körülveszi, egyesülésen alapszik. A czég, melynek szolgálatában áll, a biztositó társaság, mely baleset- és haláleseten családjáról gondoskodik, a bank, hová megtakaritott filléreit elhelyezi, a kereskedő, az iparos, a ki termékét megveszi: mindezek egyesülés és szövetkezés által lettek a modern termelés hatalmas tényezőivé. Természetes, mikor a társadalom a szocziálista felforgatás ellen védekezik, hogy akkor a munkás szintén szindikátusa utján a jelen társadalomtól a maga és társai részére a lehető legnagyobb előnyöket akarja biztositani. Tehát a szindikátus keletkezésének inditó oka és czélja békités és egyengetés volt: előnyei pedig ugy a munkásra, mint a társadalomra nézve, mely létrehozásukat engedélyezte, kézzelfoghatók.

És mivé fejlődött néhány évi gyakorlati alkalmaztatása után? A helyett, hogy az egész munkásosztály érdekeit képviselte volna, sokszor egyes agitátorok szolgálatába szegődött és csak néhány privilegizált munkásosztálynak juttatott előnyt. A munkaadókkal szemben követelt kivihetetlen feltételei következtében a gyárakban a munka gyakran szünetelt és miatta a munkások sokszor leirhatatlan nyomoruságnak voltak kitéve, holott a munkadijemelésre és munkaidő megrövidítésére, valamint a munkások részére biztositott egyéb előnyök békés uton sokkal könnyebben voltak elérhetők. A szindikátus a munkaadóval és az egész társadalommal szemben követelő, hatalmaskodó és igazságtalan. Magán uralkodni nem tudván, tulzásokba esik, miáltal a munkások közt elégületlenséget szit és igy az anarchizmus és a forradalom eszközévé válik. A szindikálizmusnak tulajdonitható, hogy a franczia államtisztviselők és néptanitók soraiban az elégületlenség óriási mérveket öltött. A néptanitók és az államtisztviselők a rossz példa után indulva, szintén szindikátusok által akartak maguk részére több jogot és nagyobb előnyöket biztositani és maga az állam ellen szövetkezni, melynek szolgálatában állanak.

A szocziálista tanok terjedése a lakosság némely osztályaiban a hazafias érzést kiölte és antipatriotizmus és az antimilitárizmus részére előkészitette a talajt.

Igy a szocziálizmus, mely Francziaországban rendkivül kedvező viszonyok közt fejlődött, pozitiv eredmény helyett csupán csalódást idézett elő. Csábitó teóriája gyakorlati alkalmazásnál csődöt mond. A szocziálisták felcsigázott képzelmükben a haladást ugy festették, mintha gőzmozdonynyal indulnának a csodaországba, de alaposabb vizsgálat arról győzött meg bennünket, hogy a gép nem mozdul és hogy nagy csalódás vár a népre, ha egyszer kijózanodva észreveszi, hogy a tündérállam a megigért boldogságot részükre biztositani képtelen.

De nemcsak a szocziálista törvények válnak alkalmatlanokká, mihelyst a tanulmányozás stádiumát elhagyják, de a legtehetségesebb és legképzettebb pártemberek is, mihelyst kormányra jutnak, elhagyják a szocziálista doktrinákat. Példa rá: Millerand, a volt kereskedelmi miniszter és a jelen kormányban helyet foglaló Briand és Viviani miniszterek is.

Ándler német szocziálista helyesen jegyezte meg, hogy a szocziálista tan érzelmi tan, nagyobbára teória, gyakorlati kivitel nélkül. E tanok demagógia által kihasználva vezethetnek felkelésre és lázadásra is, de sohasem a jelen társadalom romjain forradalom utján véglegesen felépitett uj állam alakulására. Igy gondolkodott különben a nagy Spencer is, mikor azt irta, hogy a szocziálizmus uralomra jutása a legnagyobb szerencsétlenség volna, mely a világot érheti.

Arányi Miksa dr.

                Az asztalos kerekasztala…
              

            
      

    
     
      
        Vezércikk-glossza a kisipar pártolásának jelszaváról és az intervencionizmus káráról, Az Est, 1934. szeptember 15.



      

     
     Az Asztalosmesterek Ipartestületének székházában 40–50 budapesti és környékbeli asztalosmester gyűlt össze az este és súlyos panaszokban fordultak az IOKSz iparpártolása ellen. Oh, mert mindenki az ipart pártolja. Iparpártoló szervezetekben valóban nincs hiány, e téren többtermeléssel, sőt túltermeléssel állunk szemben, hogy úgymondjuk, többtermelés, sőt túltermelés néz farkasszemet az iparral. Mindenki ipart pártol — még a kartel is. Az IOKSz legalább a tegnapi panaszok szerint, — amelyeket az IOKSz érdekében is meg kell vizsgálni — az iparpártolás terén nem áll meg az iparosnál, nem, ő kiterjeszti azt az ipart termelvényire is, az asztalosipar — bútoraira is, az asztalos bútort gyárt, az asztalos bútorát pedig, követelése fejében elárverezteti az iparpártoló, sőt iparospártoló IOKSz. Ismételjük: ezeket a panaszokat mindenesetre meg kell vizsgálni — de minden különösebb vizsgálat nélkül is nyilvánvaló s ez már egyáltalán nem IOKSz ügy, hogy az intervencionizmus nem segítség s rengeteg „szervezet” van, amely csak hátráltatja fejlődésében azt, amit szervez. Igen, az iparos támogatásra szorul, a lehető legmesszebbmenő támogatásra, de támogatásra: minden intervencionizmussal szemben is. Nem minél több szervezet, hanem minél több munka, — ez támogatja a kisipart. Iparpártolás? Nem akarjuk, hogy jelszó légyen. A kisipar pártolásának jelszavai olyan régiek, mint a titkos választójog, a magántisztviselők szolgálati pragmatikája, vagy, mondjuk az óbudai Dunahíd; képviselőválasztásokon — no és a községi választásokon — nem lehet eleget hallani a kisipar pártolásáról, néha szinte sajnáljuk, hogy olyan ritkán van választás — ha több választás volna talán többet is valósítanának meg a kisipar pártolásának programjából, — a program jórészt — program marad s sokszor épp az valósul meg belőle, ami nem is volt benne: az intervencionizmus, amelynek szomorú gyűjteményes kiállításában tárultak fel az asztalosmesterek panaszai, a kisipar kerekasztala körül — az asztalos kerekasztala körül…

        Aláíratlan vezércikkszerű glossza Roosevelt gazdasági diktatúrájáról és a Brain Trust átszervezéséről, az Az Est 1934. július 10-i számában.



      

     
     — Rabszolgák fölött! Roosevelt átszervezi azt a kormánybiztosságot, amit kezdetben szerényen az Agyvelők Klubjának nevezett el és ami tulajdonképpen egy gazdasági diktatúrát vezetett be abba a nagy társadalmi és politikai demokráciába, amit az Amerikai Egyesült Államok jelentenek. Most kicseréli a vezérkart, amely olyan alaposan vesztette el azt a hadjáratot, amelyet el is kellett veszíteni. Nem azért, mert a vezérkar tagjai tehetségesek vagy tehetségtelenek, hanem mert tehetségtelen maga a program. Rosszat nem lehet jól csinálni. Már pedig gazdasági diktatúra, intervenciónizmus, vállalatok és emberek kiskorúsítása, a gazdasági szabadság lefejezése, ha nem is rossz, de mindenesetre legrosszabb dolog, valami, aminek meg kell bukni. A politikai diktatúrákban azért, mert még inkább lehetetlenítik azokat a rendszereket, a politikai demokráciában viszont azért, mert száznyolcvanfokos ellentétbe kerülnek azoknak a társadalmaknak leglényegével, törvényeivel, hagyományaival, jó szokásaival. Minden gazdasági rabszolgatársadalom gazdasági halálra van ítélve. Roosevelt ne a rabszolgafelügyelőket cserélje ki, hanem törölje el gazdaságilag is azt a rabszolgaságot, amit eltörölt a valóságban Lincoln Ábrahám, valaki, aki szintén elnök volt odaát. Abban az Amerikában, amely amíg lesz, mégis csak Washington, a Franklin és a Lincoln Amerikája lesz és sosem a Rooseveltéké a dilettánsoké. A demokrácia fölépítette, a diktatúra csak megsemmisíthetné Amerikát. Az amerikai, de a többi, az európai Amerikákat is. Minden országot és minden földet, ahol diktatúra van: Rabszolgák fölött nem lehet kormányozni.


     

    
    
    
    
      
        
              
                B. L.
              

            
      

    

    
    
        B. L.

    
    
    
     
      
        
              
                Winchkler felel
              

            
      

    
     
      
        Vezércikkszerű, elismerő politikai portré Winchkler István kereskedelmi miniszter sajtóértekezletéről és intervencióellenes programbeszédéről, megjelent az Újság 1935. szeptember 8-i számában.



      

     
     Vannak emberek, akik a népszerűség aurájával születnek a világra. Megjelenésükben, szellemi és testi habitusukban van valami megnyerő, amit nem lehet definiálni, de ami az első pillanatban megszünteti az ember és ember közötti örökké tátongó űrt. Ez nem egyedül modor kérdése. Valami árad az ilyen emberekből, ami túl van az udvariasságon, a kellemes formákon; egy biztató sugárzás, amely szavak nélkül azt mondja: „higyjét nekem és én is hiszek benned, tehát meg kell értenünk egymást”. A Gömbös-kormánynak külön szerencséje, hogy ez az „első kereskedelmi és közlekedésügyi miniszter”, Winchkler István — ahogy ő önmagát a szombati sajtóértekezleten aposztrofálta — az ilyenfajta, nem mindennapi emberek közé tartozik.

Sajtóértekezletek általában nem alkalmasak arra, hogy emberi impressziókat adjanak miniszterekről. Az újságíró megszokta, hogy az ilyen hivatalosan rendezett összejöveteleken a publicista eszközeinek kijáró udvariassággal kezeljék, szavakat kapjon, amikkel nem tud mit kezdeni és ritkán tud szabadulni az érzéstől, hogy az ilyen egy tömegben nyujtott programm-tápláléknak olyan kevés íze és tápereje van csak, mint a népkonyhai levesnek. Winchkler István szombati sajtóértekezlete jólesően különbözött az ilyenfajta más összejövetelektől. Már a formában is. Winchkler István előtt ott feküdt ugyan szépen leírógépelve az elmondandó programmbeszéd, de ritkán nézett bele. Szabadon beszélt. Nem a rutinos szónok elánjával, nem is a primusoknak a magolást eláruló biztonságával, hanem az olyan ember közvetlenségével, akinek az ilyen programmatikus megnyilatkozás a feladatra való felkészültségnek természetes dokumentuma. Ezt a programmot Winchkler István nem erre a sajtóértekezletre készítette: ezt magában hordta biztosan régtől fogva. És meggyőződéssel hordta. Mert az ilyen mondatok: „a kereskedelmet csak a kereskedelemmel lehet pótolni” és az ilyen igéret: „annak a kereskedelemnek, amely a magyar föld és a magyar munka termékeinek becsületet szerez a bel- és külföldön és amely üggyességével, hozzáértésével, szellemével és becsületességével ezeknek a termékeknek legmagasabb értéket kihozza, ennek a kereskedelemnek legfőbb istápolója és lelkes szószólója leszek” — nem munkaprogrammot jelentenek, hanem világfelfogást tükröznek. Olyan életfelfogást, amely kezd ebben az intervenciós világban ritka lenni. És mert Winchkler István minden szavából a meggyőződés ereje csengett ki, el lehetett hinni neki, hogy ebből a minisztériumból nemcsak a kereskedelem, hanem „az élet minisztériumát” szeretné csinálni. Azé az életét, amely nem bír el tartósan gyámkodást, mesterséges beavatkozást, „az állami intervencionizmus zavarosában halászó” demagógiát, amelyben olyan természetesen és nyugalmasan fejlődik minden, ha talaját nem szikkasztják ki és gyökereit nem vágják el.

De még inkább az ujságirók által feltett kérdésekre adott válaszokból, mint magából a programból derült ki, hogy ez az uj miniszter milyen jól felkészült a leckére. Minden kérdésre felelt, okosan, egyszerűen, határozottan és — bár többször hangsulyozta, hogy mindössze négy napja miniszter — mindegyik feleletnél az volt a kérdező impressziója: ez a négynapos miniszter legalább négy év óta készült és — ha nem zavarják — sietve tetté fogja változtatni a szavakat. Sokszorosan jólesően érzés volt ez abban a fogadóteremben, ahol Magyarország egyik kereskedelmi minisztere valamikor azt mondta, hogy „ő nem ellensége a kereskedelemnek”. Széchenyi István és Baross Gábor azt érezhették ott a falakon, hogy ebben a teremben most megint a kereskedelem és ipar barátja ül.

Az amerikai alkotmány lehetővé teszi minden polgárnak, hogy a köztársaság elnökéhez bármikor elmehessen és elpanaszolhassa baját. Szimbolikusan ez abban nyilvánul meg, hogy minden héten egyszer megjelenik sokszáz polgár az elnöknél és kezet szorit vele. Az az érzésünk, hogy Winchkler Istvánhoz ilyen kézszoritásra szivesen és gyakran fog elmenni és elmehetni a magyar kereskedelem és ipar.

B. L.

        Balla Antal vezércikke az amerikai munkásság részvénytulajdonossá válásáról és a szocializmus amerikai kudarcáról, megjelent a Pesti Hírlap hasábjain.



      

     
     Megszűnt a munka és a tőke harca, nincs többé a kapitalisták és proletárok között ellentét.

Az európai fülnek szinte hihetetlenül hangzik, pedig valóság: a szocialista mozgalom, szociáldemokrata párt az Egyesült-Államokban nincs többé. A szocialista párt, amely valamikor 30—40 ezer tagot is számlált és még a legutóbbi elnökválasztás alkalmával is mozgolódott, ennek az esztendőnek elején feloszlott. Hogy a világ legnagyobb ipari országában, ahol a szervezett ipari munkásság létszáma egy kisebb ország lélekszámával felér, elposványosodott, végül kimúlt a szocializmus, magában mint jelenség megérdemli a figyelmet, még akkor is, ha nem tudnánk semmiféle magyarázatát adni. Megcáfolja ugyanis a szocialista dogmatikusoknak azt az állítását, hogy az egyetemes fejlődés irányvonala feltétlenül a szocializmus megvalósulása felé halad és a mai tőkés termelési rendet, ha nem is a kommunizmus, de okvetlenül a szocializmusnak valamelyik formája váltja fel, ha erre a viszonyok megérlelődnek.

Az amerikai nagyipar fejlődése az elmult hét esztendőben megcsúfolja a marxizmus ködös doktrináit. Marx hivei ma is hangoztatják, hogy a nagytőke hovatovább teljesen elnyeli a kistőkét, végre minden vagyon és termelőeszköz néhány kapitalista vállalat birtokában összpontosul és velük szembenáll majd a nincstelen munkásság roppant tömege. Az Egyesült-Államok legujabb hivatalos statisztikája szerint a nagyvállalatok részvénytulajdonosainak száma 2,537.000 volt 1917-ben s ez a szám 1925-ig 5 millió 50.000-re emelkedett. A New Jerseyben levő Standard Oil-társaság egész vagyona 6073 ember között oszlott meg 1911-ben, ma a tulajdonosok száma 300.000. A vállalatok vagyona óriásit nőtt 1911 óta, de ugyanolyan, vagy még nagyobb arányban szaporodott a tulajdonosok száma, tehát épen megfordítva, mint a szocialisták emlitett formulája tanitja. És ugyanezt a jelenséget megállapitják Amerika összes nagyipari vállalatainál; különösen feltünő a telefonüzemeknél (Amerikában magánkézen vannak), a vasutaknál, a gáz- és elektromos műveknél. A vállalatok növekedése és a vagyon megoszlása mellett az amerikai statisztika adatai még egy más, rendkivül nagy jelentőségü átalakulást is mutatnak. Ez pedig magának a munkásságnak lelki átalakulása, amit a szocialisták frazeológiájával ugy fejezhetnénk ki, hogy az amerikai munkásság beleélte magát a burzsoá ideológiába. Nem harcol a tőke ellen, hanem arra törekszik, hogy maga is tulajdonos legyen, részvényekben helyezi el megtakaritott pénzét, s ily módon részesévé lesz a vállalatnak, amelyben dolgozik. Az alábbi néhány számadat valósággal meglepő.

Az Armour and Comp. és a Swift Comp. cégek 123.751 részvényese közül 56.000 munkás és gyári alkalmazott. A világ legnagyobb vasművének, az United States Steel Corporationnak 159.000 részvényese közül 50.000 a gyár munkása. Az Egyesült-Államok 56 gáz- és villanyfejlesztő-művénél 38 százalékig felmegy a munkásrészvényesek száma, a Standard Gas and Electric Comp.-nál 75 százalékig, a Northern States Power Comp.-nál 80-ig. Itt tehát nyilvánvaló a kapitalista gondolat teljes diadala.

Az Egyesült-Államokban a forradalmi szocializmus nem tudott mélyebb gyökeret verni, pedig behurcolták a bevándorlók, kiket az agitáció ideát Európában megfertőzött osztályharcelmélettel és a kapitalizmus gyülöletével. A sokféle faju jövevény azonban ebben a hatalmas kohóban eggyé olvadva, erkölcseiben és világszemléletében az uralkodó yankee-fajhoz hasonult. A puritán őstelepesek ivadékaiból nem vesztek ki azok a lelki tulajdonok, amelyeknek a köztársaság szédületes arányu fellendülését és nagyságát köszöni; ezek pedig: az önállóság, az egyéni iniciativa és polgári szabadság tisztelete, a munka megbecsülése és szentsége. Ahol ezek az erények hatják át a lakosságnak legalább is a többségét, ott a szocializmust ugy tekintik, mint a tehetetlenség, az ügyefogyottság hitvallását, mint destruáló áramlatot, amely, ha megvalósul, tétlenségre kárhoztatja, elzsibbasztja a teremtő egyéni tevékenységet. Amerika is átesett a mult esztendőkben egy igen sulyos gazdasági krizisen. De az amerikaiak még csak gondolatban sem foglalkoztak azokkal a módokkal, ahogyan Európában próbálják helyreállitani a megbolygatott gazdasági egyensulyt. Az étatizmus — a gazdasági életnek állami támogatása és irányitása — amire Magyarország nyujtja a legszemléltetőbb példát, az amerikai közfelfogással össze nem egyeztethető. A fontosabb termelő-eszközök szocializálása, az angol munkáspártnak ez a legujabb torzideája, sohasem merült fel. Ezek helyett a bizonytalan értékű, impraktikus vagy ki nem próbált megoldási módok helyett elkezdtek dolgozni és termelni, szolidaritásba lépve a munkás a munkaadóval. A különbség a vállalkozó és proletár között Amerikában voltaképen eltünt. És a tőke és munka ellentétének a teljes kiküszöbölésével elérték azt, hogy ma ők termelnek legolcsóbban, legnagyobb tömegben, a legnagyobb munkabérek mellett. Az amerikai gyakorlati értelem nem fogadja be a mi ócska elméleteinket, sem a szocializmust, sem a nálunk annyira üdvösnek tartott állami támogatást és beavatkozást. Szerintük a tőke és a munka legszorosabb kapcsolata, a legkorlátlanabb szabadverseny és konkurrencia viheti csak előbbre a termelést.

Fentebbi számadataink azt mutatják, hogy Amerika szerencsésen megoldotta a tőke demokratizálásának kérdését. Az Egyesült-Államok népe az abszolut gyakorlati értelmen kivül a teremtő erőt és lendületet képviseli a szocializmussal átitatott és az állami patronátus alatt kinlódó európai országokkal szemben. Mit jelent ez világgazdasági szempontból és milyen hatással lesz Európa jövőjére nézve, annak kitalálásához nem kell tulerős fantázia. Nyilvánvaló, hogy Amerikában a munkás teljesitménye sokszorosan meghaladja az európaiét. Tökéletesitett munkarendszerükkel, nagyobb fizikai és erkölcsi erejükkel rengeteget tudnak, olyan olcsón termelni, hogy a világpiacon az európai drágán termelő ipart végre teljesen megfojtják. Mialatt Európában, Angliát sem véve ki, a politikusok és a közgazdásztudósok azon tanakodnak, hogy minő módon oldják meg a szörnyü gordiusi csomót, a termelés problémáját: a védővámok enyhitésével-e, vagy kisebb vagy nagyobb mértékü állami szubvencióval és beavatkozással, — az amerikai tőkések és munkások, politikusok és tudósok nélkül megtalálták az egészséges gazdasági fejlődés utját a tőke és a munka szolidaritásában. Balla Antal.

        Bernát István tanulmánya Turgot életéről és működéséről, valamint az ipar szabadságáért folytatott küzdelméről, megjelent a Budapesti Szemle LVIII. kötetében, 1889-ben.



      

     
     Vázolni óhajtjuk élete menetét, kiemelni jellemének azon vonásait, melyek őt kiválóan érdemessé teszik arra, hogy vele foglalkozzunk. Bővebben méltányoljuk az ipar fölszabadítására irányuló kezdemenyezéseit s nyomozni fogjuk ezeknek egészen hozzánk lenyúló fontosságát. Beméljük, sikerülni fog teljes egészében föltüntetni azon puritán komolyságot, mely a múlt század frivol iránya mellett is magasra emelkedett franczia minisztert jellemzi, értelme tisztaságát, jelleme erelyét nemzete emelésére irányuló hajthatatlan törekvéseit.

A magunk elé tűzött feladat, minden érdeke mellett sincsen egészen hátrány nélkül.

Nagy törtenelmi alakok életrajzával, az általok képviselt eszmek változó, viszontagságos sorsával foglalkozni szép, de nem veszélytelen vállalkozás. A kör, melyben nőttek, a világ, melyet magoknak teremtettek, eszmékben és nemes törekvésekben rendszerint gazdagabb annál, melyben mi hivatva vagyunk napjainkat leélni. A különbség érzete keserűséget, nem egyszer meghasonlást szül, s e munka közben fokozatosan szétfoszlik a boldogság, melyet a szűk látkör, a törekvések korlátoltsága nyújt. Mind e mellett elmondhatjuk Johnsonnal mi is, hogy „nincs mit irigyelni azon, kinek hazaíisága erőt nem nyer Marathon síkján, kinek kegyelete nem válik bensőbbé Jona omladékai között”.

A mű1, melyet tanúlmányunkban alapúi vettünk, sajnos, nem minden irányban elégíthet ki. Ellenére a kitűnő társaságnak, melyben megjelent, ellenére szerzője nevének, nagyon is egyoldalú, nagyon is befejezetlen. Nem adja azt, mit igér, az egész Turgot-t. Főleg csak azon eszmékkel foglalkozik, melyeket a franczia politikába bevitt s elfeledi vázolni az ember fokozatos benső fejlődését, azt a szellemi világot, melynek szüleménye lett Turgot elszigeteltsége, komorsága, megvetéssel vegyes melancholiája, mely őt és Tacitust egyaránt oly találóan jellemzi.2 Pedig Saynek módjában volt bepillantani a családi levéltárak titkaiba, látni nevezetes iratainak első fogalmazványait. Körül fogva azon légkörtől, melyben a Turgot-k nőttek, azt hittük, be fog hatolni a lélek műhelyébe s látvamint születtek Turgot nagy eszméi, nagy elhatározásai, melyek sorsunkra ma is befolynak, fölkiált ő is Linnével, érezve az istenség lehét és részeseive tesz bennünket saját inspiratiójának. De mind ez nem történt s ha kellően föl akarjuk tüntetni, ki volt Turgot, más forrásokhoz is kell fordúlnunk. Mind ez azonban, reméljük, nem fogja zavarni tanulmányunk egységét s annak becsét, hiszszük, csak emelni fogja, ha röviden érintjük az ipar szabadságának történetét nálunk s ily módon föltüntetjük azon befolyást, melyet a nagy franczia miniszter és tudós eszméi nemzetünk egy nem jelentéktelen rétegének sorsára gyakoroltak.

A múlt század Francziaországa nemcsak bűnben, de erenyekben is gazdag volt. Sőt maga az epicureismus, mely a felső osztályokat elfogta, nem egy irányban örvendetes fejleményeket szült. A fényűzés teremté a franczia izlést és a műipart.

Kitanúlt ravaszsággal keresték az új kedvteléseket, vadászták a test gyönyöreit, de fogékonyak maradtak azon élvezetek iránt is, melyek iránt csak a müveit szív és értelem fogékony, melyeket a művészetek és az új eszmék nyújtanak. Bátorították a kutatást. Gyönyört, élvezetet szerzett nekik a merészség, melylyel philosoplijaik a régi „előítéletek” helyébe új tanaikat emelték. A fejlődésnek szükségszerű következménye, hogy gyorsan szűk lett a régi világ, melyben csak földesúr és jobbágyok voltak. Az élvezetek utáni vágy új foglalkozásoknak adott életet. A finomabb ízlést igyekeznek bevinni minden felé. Az erdő vadja, a mező gyümölcse régi módra készítve, megszűnt élvezetes lenni. Olaszországban járt emberek elhordták a hírt, mennyi élvezet rejlik a készítés módjában. Hivatott kezek fognak hozzá, hogy értelmes munkával a nyers anyagot megnemesítsék; a sütés, főzés művészétté, a politika és diplomatia segédjévé válik. Megvannak írói, tudós doctorai, sőt martyrjai is, a kik ezt űzik, nem földesurak, de nem is jobbágyok többé.3

A ruházat kezd mindinkább fényesebbé, változatosabbá lenni. Hajdan elég volt, hogy a testet védje, ma már új követelményeknek kell eleget tennie. Fölfedezik, mily élvezet rejlik a színek harmóniájában, egy ruhadarabban, mely kitünteti a test arányait, elfödi, sőt pótolja hiányait. A szabók, főleg a női szabók hatalma, minden férj és nősülni vágyó ifjú rémülésére, naponként nő, emelkedik.

Tiszteletreméltó testületökből új ág sarjadzik: a varrónőké; megjelennek a divatárusnők, Mlle. Bertin, „a divat minisztere)). A sebész-borbélyoktól külön testületbe válnak el a fodrászok. Föltalálják a nap- és esernyőket, tékozlást űznek az illatszerek különböző nemeivel.

Boulle mester, XIV. Lajos századának első asztalosa, magasabb igényeket vonva a hajdan egyszerű mesterségbe, azt csaknem művészetté emeli. Komoly stylű, faragott bútorai megadják a Louvre téres termeinek azt a komoly választékosságot, mely az épületet kívülről is annyira emeli. XY. Lajos alatt a könnyebb irány kap fölszínre. Divatba jőnek a „petits appartements”, kényelmes zugocskáikkal, hol bizalmas közelségben vannak az emberek és bútorok egyaránt. A bútorok rózsa- és amarantus-fából készülnek, teli festvényekkel, virágok, madarak, Cupidok és Ámorokkal. — A fauteuilök különböző formáit követik a chiffonok, a pamlagok, divánok, sophák, íróasztalok, tabourets, chaise-longueok ezerféle változatban és alakban. XYI. Lajos alatt antique tárgyú jeleneteket rak ki színes mozaikkal fekete alapra a művészekkel versenyző asztalos.

Szükséggé válnak az órák, a csapszékekből fényes kávéházak fejlenek ki, a színházak, színészek száma nő. Trianon játékait, a carousseleket és balleteket, utánozzák szerte az országban. — Azokra nézve, kik az életnek csak komolyabb oldalát hajlandók méltányolni, az elvezeteknek és igényeknek e sokszorozódása tűnhetik föl hiú, üres dolognak, melyet az elpuhult test vágyai s a helytelen útra tevedt gondolkodás tesz. csupán megfejthetővé. A következmények azonban, melyek nyomukban járnak, semmiképen sem tekinthetők hiábavalóknak, mert modern társadalmaink ez alapokon nyugszanak.

Az igényeknek sokszorozódása adja meg igazán az iparos-munkásságnak az alapot, az iparos-osztálynak s vele a harmadik rendnek azt az erőt és súlyt, melylyel ma bír. Van az iparnak nem egy osztálya, mely hiú kedvteléseket elégít ki, léha dolgokat állít elő. De arra, ki ezzel foglalkozik, a paróka ligyes elkészítése, a mesterséges virágok színének élénksége és harmóniája, épen oly lényeges, épen oly döntő, mint a lovagvár urának a véres csatákban szerzett babérok. Mind a mellett, hogy sokszor hiú a tárgy, melylyel foglalkoznak, az ipar embereire a folytonos munka reá üti komoly jellegét. Kevés jövedelműket szorgos takarékossággal pótolják; testületeik fokozatai, szertartásai, méltóságai kielégítik ambitiójokat, örömet és elszóródást okoznak nekik. Az ipar és mezőgazdaság kölcsönösen emelik egymást, amannak fokozódó ereje, bő jövedelmet biztosít ennek. Csakhogy a földesúr szelnek ereszti a jövedelmet és rendszerint minél bővebben csorognak a források, annál inkább fokozza élvezeteit.

A harmadik osztály emberére a munka végső elemzésben nem csupán eszköz a jólét emelésére, hanem cél is, az egyéni érték mérője.

A céhek, melyekbe a középkorban s az újkor kezdetén az iparos munkásság szorítva volt, a múlt század végén Francziaországban már túlélték magokat. Gazdasági jogosultságuk abban rejlett, hogy a mesterek és segédszemélyzet számának megállapításával szabályozták a termelest, tehát az árakat is. A remekeléssel kényszeríték az iparosokat bizonyos minimalis ügyesség megszerzésére, emberbaráti ós fegyelmi intézkedéseikkel biztosíták a testület tagjainak sorsát, a jó erkölcsök uralmát s a testületi szellem kifejlődését.

A kereskedelem fejlődése következtében idegen piacok léptek föl, melyeknek fogyasztását a hatóság meg nem ítélhette. A termelés fokozódása mellett a munkának minél nagyobb mérvű megoszlása lett kívánatos, mit a céhek keretében megoldani nem lehetett. E mellett a minél élénkebben föllépő szabad verseny elég.erősnek Ígérkezett arra, hogy a rossz iparost kiszorítsa s az ipar fejlésének leghatályosabb támasza legyen, ügy látszott, hogy az ipar meg fog élni önmagában, hatósági szabályozás nélkül is.

Nem lehet azonban csodálni, ha azok, kiknek léte és emelkedese a dolgok régi rendjében gyökerezett, ellene voltak az újításoknak, makacsúl ragaszkodva azon intézményekhez, melyek az ipar fejlését évszázadokon keresztül biztosíták — könnyelmű újítóknak bélyegezték azokat, kik a változott viszonyok szerint óhajták megváltoztatni az elavúlt intézményeket.

Angliában a céhek már a XIV. században kezdik mutatni a bomlás csíráit. Ezek hanyatlása az ország gyarmati kereskedelmének s a nagy iparnak fejlődésével párhuzamosan halad. Smith A dám, az ipar szabadságát formulázva, már tapasztalatokra támaszkodhatott. Az angol viszonyok azonban a continensfejlődesét nagyon megelőztek s magának Francziaországnak ipara XIV. Lajos halálakor még főkép a belfogyasztásra dolgozott. Csak a múlt század végén emelkedett a külkereskedelem több mint egy milliárd livrere.4

Turgot, ki vállalkozott arra, hogy az új eszmét, az ipar szabadságát, beviszi a franczia kormányzatba, szemben találta magával a beati possidentes-t, az egyes iparágak monopolisatorait, a kincstárt, melynek jövedékeit az új rendszabály tetemesen csorbítá. Lépése korszakot jelez Európa történetében s vannak még más körülmények is, melyek miatt kiérdemli figyelmünket.

Nemzetünk évezredes történetében nem sok liélyen s nagyrészt alárendelt kérdésekben mutatja az eredetiség jeleit. Nyugat és kelet között állva, nyugatról kapta az irányt, melyben haladt, de megőrzé a keleti jellem nem egy vonását. A behatoló eszméket, az átvett szokásokat a nemzet geniusa módosítá ugyan, de abból új eszmek, melyek az önálló nemzeti művelődés alapjait képezték volna, nem fakadtak. Szellemi rabszolgaságunk súlyosabb annál, melyet az absolutismus reánk mert. Az alapos és önálló kutatás eredménye nálunk nem ér föl a fáradsággal, melybe kerül. Sokban alig van meggyőződésünk, és nem egyszer hiányzik az erkölcsi erő, hogy azt, mit Relyesnek ismertünk el, a gyakorlati életbe átvinni mérnők.

Tudományos törekvéseinkben, vallási mozgalmainkban, sőt politikai vitáink- és változtatásainkban is a külföld után indultunk. A miénk többször csak a könnyelmű fölületesség volt, melylyel a legnagyobb kérdésekkel elbántunk. Épen ezért látszik nekem tanúlságosnak, ha foglalkozunk oly egyénekkel, a kik a talajból, melyen születtek, a légkörből, melyben nőttek, a müveit szellem élességén kívül, magokba szívták a meggyőződés bátorságát is. Nem indulva idegen példák után, de fölismerve nemzetök szükségeit, igyekeznek ezek megalkotni a jövöt. Eszméikkel győznek, meggyőződésökkel buknak el s azt, mi fejlődésök virága, nem adják cserébe a múló siker édességeért. E rövid vázlatban épen azért Turgotnak ez oldalait fogjuk leginkább kiemelni.

Turgot családja Normandiában volt honn. Büszkék voltak régi származásukra, az érdemekre, melyeket elődeik az állam szolgálatában szereztek. A kör, melyben Turgot felnőtt, egyaránt képesíté őt arra, hogy megismerkedjék a gyakorlati élet igényeivel, a közigazgatás tényezőivel, valamint hogy megtanúlja azokat a tudomány tágasabb és emelkedettebb szempontjai szerint megítélni. Nagyatyja Metzben, majd Toursban volt intendáns.5 Atyja az állami tanácsban a kérvények előadója,6 aztán pedig a kereskedők elöljárója („prévót des marchands”), állami tanácsos s a nagy tanács elnöke lett. Az „Academie des inscriptions et belles lettres” szintén tagjai sorába emelte s Párisban ma is maradandó művek őrzik emlékét.

Turgot tehát, kit később Lajos király azon föladattal bízott meg, hogy országát gazdaságilag szervezze újra, nem tartozott azok közé, kik magok írják meg nemeslevelöket. Nem kellett magát alacsony társadalmi és értelmi állásból, hosszú munkával, kitartó szívóssággal magasbra küzdeni. Nem tartozott a fölkapottak közé, csak tovább fejté azon hagyományokat, melyek családja örökét képezték. Lehettek és voltak is sokan a múlt század végén Francziaországban, a kik forró lelkesedéssel csüggtek jövőjén, de csak Turgotban egyesűit a szülemlő közgazdaság tudománya által nyújtott belátás a meggyőződés bátorságával.

Pályája kezdetén inkább tudósnak, mint államférfiúnak készül. Igyekvő, de félénk és félszeg. A Louis le Grand collegiumban, aztán a Saint Sulpice seminariumban nevelik s a theologiára lép. Fokozatait nagy kitüntetések közt nyeri el, sikereinek híre eljut a királyhoz. Mind a mellett nem lesz pap, mert nem érez elég erőt magában, hogy „maszkot hordjon egész eletén át”.

Bölcselkedik. Páris forrongó, lázas légkörében, melyet az új eszmék és fejlődő szenvedélyek még vonzóbbá s még villamosabbá tettek, erős vágyat érez, hogy megírja az emberi szellem fejlődésének történetét. Abban az időben, midőn e haladás csaknem kézzel fogható volt, mi sem fejthető meg könnyebben, mint ez elhatározás, főleg Turgotnál, kit hajlamai, tanúlmányai, környezete egyaránt utaltak arra, hogy magasabb színvonalra, a részletektől az általánoshoz emelkedve vonja le következtetéseit. Tartózkodó félénksége biztosítá neki Párisban is a reflexió nyugalmát, s az előtte naponként fölújuló élet szükségkép megóvta az egyoldalúságtól, fogékonynyá tette a gyakorlati igények iránt.

Elete sokban hasonlít a nagy skót Smith Ádáméhoz. Csaknem egy időben születnek. Theologiára szánják mindkettőt, de azt elhagyják s égő vágygyal fordúlnak a bölcselkedés, az ember szellemi fejlődésének kutatása felé. Smith eseményekben aránylag szegény életén s az előkelő Turgot pályáján ugyanazon fonál, ugyanazon uralgó szenvedély vonúl át; javítni embertársaik sorsán ott, hol azt a legtöbb megérzi: az anyagiakban, a gazdasági téren.

Kircaldy szegenyes vidékén, hol született, s Edinburghnak akkor még zsúfolt, szük házaiban élve Smith, ugyanazon célok felé s csaknem ugyanazon eszközökkel törekedett, mint Turgot, kiben a hullám verte Normandia levegője, Párisnak bűnben és erényben dús társadalma érlelte azon eszméket, melyek hivatva voltak nevére fényt vetni.

Később találkoznak, megértik egymást s a törekvések közössege meleg barátságot fejleszt ki köztök. Turgot bölcselete sokkal adós a skót iskolának, de nem kevesebbel Smith Ádám a franczia physiocratáknak és Turgotnak. Később elválnak útaik. Smith megmaradt egyszerű írónak, nem tudott, de nem is vágyott magas politikai szerepre, sőt nagyon csekély sinecurával beérte, hogy sorsát biztosítsa. Rendszerének kidolgozása elég feladat, az új eszmék világa, elég öröm volt neki. Többet elért mégis, mint Turgot, kit a szerencse külsőleg anynyira kegyelt, mert megérte eszméi győzelmét, mire emez hiába várt.

új pályáján Turgot gyorsan emelkedik. Főügyészi helyettes, majd a parlament tanácsosa, maitre des requétes, 1761-ban pedig limogesi intendáns lett, Párissal azonban érintkezésben maradt.

Míg Párisban élt, elég ideje nyílt művelni szellemet könyvek között és társaságban. Ismerte D'Alembert-t, Condorcet-t, barátságban volt Helvetiussal. Quesnaynél, a phvsiocraták mesterénél, találkozott Mirabeauval, Duponttal s Adam Smith-tel, ki mint az ifjú Buccleugh herczeg mentora, akkor először látogatta meg Francziaországot. D'Alembert vezette be Voltairehez, kinek szívét ós lelkét teljesen meg tudta nyerni, ugyan ő vette föl az Encyklopaedia dolgozó társai közé. Ebbe öt cikket írt, melyek közül főleg a „lét”-ről írott keltett nagy hatást.

Megjelenését irodalmi esemény számba vették. A tudósok világát meglepte irálya szabatos tisztaságával, új eszméinek mélységével. „Mint metaphysicus” — mondja róla Cousin — „Locke iskolájához tartozott; de hála jelleme és érzelmei nemességének, értelme élességének, el tudta kerülni ez iskola minden hibáját.* Mint politikus loyalis volt, radicalismusával a gazdasági téren maradt. Szemében a szeretet, melylyel a francziák királyuknak adóznak, nem elvakultságból ered, hanem ”mély érzelem és nagy jótétemények emléke„.

A közgazdák, mondja Say, a célból, hpgy eszméiket könnyebben megvalósíthassák, sokszor elébe teszik a becsületes despotismust a szabadabb kormányformáknak. Amott csak egyetlen, a szenvedélyek fölött álló egyént kell megnyerni s törekvésök sikere biztosítva van, míg emitt erejök javát a hatalom eszközeinek megszerzésében emészthetik el.

Turgot közgazdasági nézetei természet szerint elődei a physiocraták által előkészített talajból fakadtak. Bármily hiányok voltak is rendszerökben, először ezek emelték ki, hogy a gazdagság képződésének megvannak a maga természetes törvényei. E törvények csak is úgy működhetnek, a nemzetek csak úgy gazdagúlhatnak, ha a termelés szabad, ha a földmívelés és ipar termékeinek forgalma és szállítása korlátolva nincsen, végül, ha a tőkék forgalma, kölcsönadása megszorító szabályokat tűrni nem kénytelen.

Ez eszméket Turgot Essai sur la formation et la distribution des richesses című művében fejté ki és világítá meg. Ezzel megelőzte Smithet. Eloge de Gournayja, kiegészíti a fönti dolgozatot s azzal együtt Turgot művének doctrinalis részét képezi. Ebben kifejti Gournaynak, a „laisser fairé, laisser passer” apjának nézeteit, melyek szerint a kereskedelem mindazon béköktól, melyek alatt nyög, fölszabadítandó. Az állam polgárainak tevékenységét a szabad verseny felköltése által meg kell könnyítni, mi az árak leszállását és a készítmények javulását idézi elő.

Az általa elfogadott s ez irataiban kifejtett nézetek szükségkép megadták az irányt törekvéseinek. A későbbi idők tapasztalatai erősbíték elhatározását, növelték meggyőződése erejet, hogy Francziaország gazdaságilag nagygyá csakis a szabadság által lehet. Hátralévő éveit ez eszme hü és sikeres szolgálatában tölté el. Az eszmékhez való ragaszkodás, azoknak rendszerbe fűzése, a gyakorlat embereivel szemben, reá nézve inkább csak hátrány volt, mint előny. Fegyverül használták ezt ellene mind azok, kik el voltak fogúivá s kiknek érdekében volt a régi visszaélések föntartása. E tény, a gyakorlatnak szembeállítása az eszmékkel, nem új dolog s bizonyára még igen sokszor fog ismétlődni. Az, kinek látköre szűk, ki saját tapasztalatain túl tekinteni nem bír, természet szerint nem érti s nem is méltányolja azt, ki magasabb színvonalról, más szemmel és más eszközökkel bírálja a helyzetet és tűzi ki a föladatot. Mellőzve látja sokszor azt, mit saját szűk körében jónak vélt, háttérbe szorítva érdekeit, melyeket fontosaknak tart, mindezt „eszmékért, elvont fogalmakért”, melyeket megérteni nem tud, de nem is akar! Innen a gyűlölet az eszmék és rendszerek iránt.

1761 augusztus 8-dikán neveztetett ki Turgot limogesi intendánssá. Jobban szerette volna Grenoblet s Limoges csak kénytelenül vált tevékenysége színhelyévé. Az intendánsok tulajdonkép a génóralitékre osztott Francziaország polgári kormányzói voltak; a katonai kormányzó gouverneur nevet viselt. Az intendánsok kezében csoportosúltak az adóügyek, a rendőrség, az „assistance publique” és a militia ügyei.

Turgot 18 évig maradt ez állásban, innen lépett a miniszteri székre s Limogesba, mint intendáns, soha nem tért többé vissza. Működése nem minden táborban volt kedvelt. A nemesség nem szerethette azon embert, ki „jogait” a nép es király érdekében folyton csekelyebbre igyekezett szorítani. Ezen kívül volt más hibája is, mire már fönnebb utaltunk. „Igen, Madame”, írja egy kortársa, „Turgot systematicus. De hát hiszi-e, hogy ily királyságot, mint Francziaország, zilált eszmek es routine-nal kell kormányozni))?

Mind a mellett, midőn a papság kihirdeté a király elhatározását, hogy Turgot miniszterré lett, a parasztság abba hagyta nehéz munkáját, a nyomortól szántott vonásokon aggodalmas kifejezés ült: „a király jól tette, hogy magához vette M. Turgot-t, de reánk nagyon szomorú, hogy ő nem a mienk többé)).

Turgot nem lehetett hivatalnokai előtt sem igen népszerű. Szelleme irányánál, nevelésénél s a modern Athénben szerzett műveltségénél fogva, kormányzatában nem maradhatott a részleteknél. A miniszterhez, az állami tanácshoz intezett jelentései, az ügynökökhöz intézett rendeletei valódi értekezések a gazdasági törvényekről és elméletekről.

A szűkkörű routine, a részletek ismerete s ezek végrehajtása körül kifejtett pontosság bizonyára nem volt elég arra, hogy általa alantas tisztviselői a már is hatalmas intendánsnak, az eszmék és rendszerek barátjának, elismerését kinyerjék. Oly föladatokkal kellett volna megbírkózniok, hogy ez elismerést megszerezzék, mihez nem készültek s müveltségök és jellemöknél fogva alkalmasak nem is voltak. A limogesi intendatura hivatalnokai bizonyára megkönnyűlve sóhajtottak föl, midőn megérkezett Lajos király parancsa, mely T.urgot-t miniszterre emelte.

Mint intendáns erélyes kézzel fogott a hűbéri korszak maradványainak eltüntetéséhez. Megkísérte a föld adóját, „taille”, egy állandó, pontos és lehetőleg kifogástalan kataszter alapján rendezni. E vállalkozás nem sikerűit ugyan, de azon nezetek és eszmek, melyeket e munka közben kifejtett, alapját kepezték az Assemblée Nationale által életbe léptetett adóreformoknak.

Alkalma nyílt csakhamar más irányban is érvényesítni tehetségeit.

Az angoulémei pénzkrisis és ennek következtében az uzsorások ellen indított pörök alkalmából Turgot egy értekezést írt a kamatra kölcsönzésről és az uzsoráról, melyben elíteli a kamatra kölcsönzés ellen folytatott küzdelmet. Azon eszmék, melyeket ez iratában kifejt, később nagyon elterjedtek, s inkább a közvélemeny mint Turgot hibája, hogy meglehetősen kritika nélkül törvénybe igtatva, sok, igen sok rosszat is okoztak. Turgot szerint az uzsorásoknak csak egy fajtája van, mely árt a társadalomnak; azoké, kik fiatal embereknek kölcsönözve, azok pazarlását előmozdítják. De szerinte ezeket is ez okból kell büntetni, nem pedig azért, mert kamatra adnak kölcsön pénzt. A vita e kérdések fölött befejezve még máig sincs, de azok közt, melyeket a szabad kamatvétel mellett írtak, egy sincs, mely Turgot iratát tartalmasság, meggyőző erő és szépség tekintetében fölül múlná.

Colbert előtt a búza kivitele Francziaországból meg volt tiltva, a belső forgalom pedig a legnagyobb gátaknak alávetve. Colbert a belforgalmat fölszabadítá, a kifelé kereskedés azonban változó sorson ment keresztül, míg végre XY. Lajos 1763 és 64-ben a kereskedést minden irányban fölszabadítá. A kivitel azonban csak rendes körülmények közt volt szabad, s eltiltatott, ha az ár egy bizonyos fokra fölemelkedett.

A mi szempontunkból tekintve, e rendelkezés teljesen indokolt volt, mert hiszen a kereskedésnek hivatása az árakat szabályozni s egyik vidék fölöslegével a másik hiányát kiegyenlíteni. Mind ez pedig csak is akkor érhető el, ha a kereskedés korlátolva nincsen. A múlt század középén azonban a franczia nep nagy része más veleményen volt. A gabnatermelés aránylag alacsony fokon állván, az éhség vagy legalább a gabna drágulása sűrűn fordúlt elő. Ha ily esetben azt látták egyes városok vagy tartományok vezetői, hogy ellenere a magas áraknak, a gabnát tőlük még is veszik és viszik, e végeredményében fatalissá fejlődhető folyamatnak készek voltak mesterséges tilalmakkal útját szegni.

Ez történt 1770 körül, ellenére a királyi ordonnanceoknak, Limousinben és Perigordban. Turenne város elöljárói pedig egyenesen megtilták a gabona kivitelét. Turgot e rendszabályokkal szemben védte a kereskedés szabadságát s igyekezett az akkori controleur généralt, abbé Terrayt, álláspontjának helyességéről meggyőzni.

Ez időből valók hírneves levelei a gabnakereskedés szabadságáról, melyekkel ő abbé Terrayt igyekezett meggyőzni azon tény igazságáról, hogy a rendeletek és korlátozások egy szemmel sem állítnak elő több búzát, csak is azt gátolják meg, hogy a búza, melyből talán egy helyen túl-sok van, ne folyhasson át oda, hol hiányzik vagy benne szükséget szenvednek.

Terray nem tudta megczáfolni Turgot-t, de félt utánna menni és szembe szállani a közvéleménynyel, úgy hogy a rendeleteket, ellenére Turgot védelmének, visszavonta.

Időközben XV. Lajos meghalt, helyébe fia lépett s Maurepas-t választá első miniszterének. Turgot regi iskolatársa, Very, a bourgesi „grand vicaire”, útján ismerkedett meg Maurepas gróffal és nejével. A grófné csodálta Turgot jellemét, gyönyörködött eszméiben s midőn férje miniszter lett, nem szűnt meg reá hatni, hogy Turgot-t vegye föl társai közé. Másik támogatója d'Enville lierczegnő volt, kinek szép kastélyában, Roche Guyonban, gyakran gyűltek össze tudósok s államférfiak. Csodálatosnak látszik, de igaz, hogy Turgotnak sikerűit felkölteni a lierczegnő érdeklődését a gabnakereskedés szabadsága iránt s azon erély, melyet a lierczegnő eszméinek érvényesítése körűi kifejtett, nem utolsó tényezője volt annak, hogy a kereskedés nem sokára fölszabadúlt azon bilincsektől, melyekbe őt a hűbéri kor kényszeríté.

D'Enville lierczegnő a La Eochefoucauld családból való volt, melyhez Maurepas is büszkén számítá magát. E kötelékek fejtik meg, hogy Turgot e két nő együttes befolyása mellett miniszterré lett, és pedig különös módon a tengerészeti ügyek miniszterévé, a mire nem képesíté őt más, minthogy igen becsületes embernek ismerték.

E visszás állapot nem tartott soká, csakis átmenet volt. 1774 augusztus 24-dikén Turgot a pénzügyek miniszterévé — contrőlleur général — neveztetett ki. — Nagyon is rövid ideig, 1774 augusztusától 1776 májusáig, tehát nem egészen huszonegy hóig volt minisztere a pénzügyeknek, s e rövid idő alatt is sokat szenvedett régi bajában, a köszvényben. Mind a mellett munkásságán testének bajai nem leltek kifejezést. — A király tisztában volt vele, hogy Turgot nagy reformokat fog kezdeni, „bátran számíthat erelyes támogatásomra tervei kivitelénél”, biztosítá új miniszteret és ez nem volt üres ígéret mind addig, míg Turgot ura bizalmát el nem veszíté.

Azon gyorsaságot, melyben Turgot rendszabályai egymást követték, csak is úgy lehet megmagyarázni, hogy azok már rég készen álltak a tudós miniszter elméjében s neki nem volt szüksége másra, minthogy eszméinek azon külső hivatalos alakot megadja, melyben azok hivatva voltak a régi rend uralmát egy újjal, a szabadságéval, helyettesíteni.

Égő vágygyal, hajthatatlan akarattal törekedett nehéz programját megvalósítani. E programba bele volt foglalva a pénzügyek rendezese, a kiváltságok megszüntetése, a munkának, iparnak ós kereskedelemnek fölszabadítása — mindazon gazdasági reform, melyeket tizenöt évvel később a forradalom annyi szenvedés és erőfeszítés árán bírt csak kivívni. Turgot hibája volt, hogy nem hallgatva az óvatosak figyelmeztetésére, terveit módosítás és engedmények nélkül igyekezett megvalósítani. Ha kedvezőbben bánik el azokkal, kiket rendszabályai sértettek, kiknek a régi visszaélések föntartása érdekékben volt, nem támad oly vihar ellene, nem idez föl oly elkeserűlt harcot, melyben külsőleg legalább, ő vált legyőzötté. Hibája volt, hogy nagyon bízott azon eszmek hódító erejében, melyeket uralt, hogy túlbecsülte a fejlődő közvelemény erejét s kicsinybe vette azokat, kik a múlthoz ragaszkodva, minden eszközt fölhasználtak ellene, a veszélyes újító ellen.

1774 szeptemberében jelent meg azon nevezetes rendelet, mely a gabonakereskedést fölszabadítá. „Minél szabadabb, élénkebb ós szétágazóbb a kereskedelem, annál gyorsabban és bővebben látja el a népet. Az árak annál egyenlőbbek, annál kevésbbé térnek el a megszokott, középártól'), mondja Turgot a rendelet indokolásában.

Mind ez igaz és nem is a rendelet hiányainak, hanem más körülményeknek kell fölróni azon komoly zavarokat, melyek nyomában jártak.

1774-ben a termés igen csekély volt, 1775-ben pedig majdnem semmi. Ezt sokan Turgot rendeletének tulajdoníták, bár a contrőlleur général megmaradt a mellett, hogy a drágaság épen nem nagyobb, mint lett volna, ha a monopolok fönmaradnak.

Mind ez azonban nem gátolja az éhező parasztokat, hogy amint az ily esetekben szokott lenni, nem nagyon kutatva a valódi okokat, fegyvert ragadjanak az új rend ellen és segítsenek magokon úgy, amint azt legkönnyebben tehetik. Fegyveres bandák verődnek össze, melyek kirabolják a malmokat, fölkutatják a gabnát mindenfelé. Dij ónban a kormányzót halállal fenyegetik, az erseknek is el kell hagyni a várost.

Új eszméknek bizonyos időre van szükségök, hogy áthassák a nép egyes rétegeit, befolyjanak meggyőződéseik alakulására, hogy aztán sikerrel küzdhessenek meg a régi előítéletekkel, a nemzet egy részének természetes conservativismusával.

A jelen esetben ezt az időt a körülmények nem adták meg s Turgotnak küzdeni kelle a közvélemény legerősebb, legmakacsabb, mert tudatlan és rosszakaratú elemeivel.

Nem lehet tagadni, hogy meggyőződése mellett bámulatra méltó szilárdsággal állt helyt s a dijoni zendülésre a vámok és octroy eltörlesóvel felel, ezzel igyekszik mérsékelni a gabna drágaságát. Hiába. Az árak folyton emelkedtek s emelkedett velők a nép tetemes részének mesterségesen szított gyűlölete a rideg s a „nemzet szenvedései iránt érzéketlen minisztert) iránt. 1775-ben még nagyobb mérvű, a guerre desfarines néven ismert, zendülés ütött ki. Első jelei Pontoiseban mutatkoztak, de gyorsan terjedve elérte Párist, sőt a bandák behatoltak Versaillesba is, körülfogták a várat, hangosan kiáltozva kenyérért. A király azonban szilárd maradt s megerősíté azon szigorú rendszabályokat, melyeket minisztere elrendelni jónak látott. A zendülők ellen, kik a főváros egyes útezáit teljesen kipusztíták, nem kevesebb mint 25,000 katonát mozgósítottak. Néhány embert fölakasztottak, még többet bezártak s Turgot, bírva a király teljes bizalmát, hatalmasabb, erösebb volt, mint valaha.

Igyekezett tovább folytatni a fölszabadítás munkáját. Azonban minél tovább haladt, annál nagyobbra nőttek az akadályok. Minél több ágát igyekezett reformálni a nemzet gazdasági életének, annál több érdeket sértett s annál inkább nevelte ellenei számát. Mihamar szemben találta magával a parlamentet, a klérust, az udvar egy részét, sőt nem egyet miniszter társai közül is.

Nevezetes edictumait Turgot 1776 januárjában terjeszté a király elé. Ezekben eltörlé a közmunkákat (corvée), a gabonaeladásoknál Párisban fönnálló rendőri szabályokat, a ezóheket, (maitrises et jurandes), a rév-, városi vám- és csarnokfölügyelőségeket, a poissy-i pénztárt és végre a faggyúra vetett vámokat.

A közmunkák megszüntetéséről, illetőleg a kiváltságoltakra való kiterjeszteséről szóló edictum, mely a többiekkel együtt február 9-dikén jelent meg, a jogegyenlőséget mondja ki, a terhek egy részét leveszi azok vállairól, kiken addig kizáróan feküdt s a terheket a haszon arányában osztja meg. A parlament makacskodik, megtagadja a beigtatást s a lit de justicehez kell fordúlni. A céliek és iparos testületek eltörlése volt Turgot legnevezetesebb ténye.

A gazdasági egyenlőség és a kiváltságok megszüntetése nem szükségképeni követelménye a politikai szabadságnak. A protectiv rendszer s a munka szervezése megfér a modern kormányformákkal. Inkább Turgotnak, mint a forradalomnak lehet köszönni, hogy a munka szabadsága Francziaországban életbe léptettetett.

Az edictum bevezetése kifejti, hogy a testületek a községekkel születtek. Mihelyt a faluk kezdtek kibontakozni a jobbágyi függésből és községgé alakúltak a polgárok kezdtek azon-, nal mesterségük szerint tömörülni. Az érdekközösség meg volt s a közös érdekek védelmére némi közerzület mellett létre jött a szorosabb egyesülés, ennek alapja a statutumok, melyeket az állam törekedve előmozditni az ipar érdekeit, jóvá hagyásával látott el.

Később valamely iparnak gyakorlása attól tétetett függővé, vajon az illető tagja-e a céhnek, s miután a mesterekre nézve a verseny csökkentése csak kívánatos volt, könnyen megérthető, ha a jogosítvány (maitrise) nyerése nehéz és költséggel járó vállalkozássá lett.

A céliek fő feladata lett a mesterek számát lehetőleg korlátolni s a maitrise elnyerését mások, mint a mesterek fiai, számára csaknem lehetetlenné tenni. A monopolisálást a végsőig vitték, a nőket kizárták oly iparokból, melyek természet szerint őket illették, mint a varrás, hímzés. „Nem akarjuk továbbfolytatni azon zsarnoki, bizarr, az emberiesség és jó erkölcsökkel ellenkező rendelkezéseket fölsorolni, melyekkel ez obscurus codexek tömve vannak. Ezeket a kapzsiság szerkesztette, a tudatlanság pedig vizsgálódás nélkül elfogadta, s a melyeknek csak ismertekké kelleválni, hogy a közbotránkozás tárgyává legyenek.”

Az edictumok nagy örömet okoztak Párisban. A munkások fölszabadítva érzék magokat azon láncoktól, melyeket a középkor kovácsolt reájok, szabad volt végül mindenkinek dolgozni. A tiltakozások azonban természetesen szintén nem hiányoztak.

„A törvény teremté, Felség, a községeket, a céheket és ezek szabályait” — mondá Seguier, az avocat général — mert a senkitől nem függés bün a politikai alkotmány ellen, miután az ember mindig kísértetben van, hogy szabadságával visszaéljen. A Felséged elé terjesztett javaslat célja az, hogy a kereskedelmet megszabadítva a fönnálló gátak, korlátok és tilalmaktól, kiterjeszsze és fejleszsze. Mi ellenben, Sire, bátrak vagyunk Felségednek épen az ellentétes javaslatot ajánlani: épen e gátak, korlátok es tilalmak azok, melyekből Francziaország forgalmának dicsősége, biztonsága és nagy kiterjedése ered.„ Elismerte ő is, hogy a reformra szükség van, de ezt a céhek keretén belül kell végrehajtani, nem a céhek eltörlése által. Az ünnepélyes ”lit de justice„ után az edictumokat a parlament beigtatni kénytelen volt.

De e percztől Turgot hatalma meg volt törve. A király belefáradt a küzdelembe. Ezt Turgot ellenei, élökön a királynéval, ügyesen használták föl. Turgot tudománya egész erejével, irálya egész hatalmával igyekezett magát vedeni. Hiába, buknia kellett, 1776 május 12-dikén kapta a parancsot a visszavonulásra, melynek természetesen sietett engedelmeskedni. Visszavonülva, barátainak s a tudományoknak élt, várva, hogy reformjait fölveszik újra, e helyett azonban hírneves edictumait is visszavonták. 1781-ben halt meg Párisban, hamvait Normandiába, Bonsba, szállíták, s ott fekszenek a csöndes falusi temetőnek valamely ismeretlen szögletében.

Mind a mellett a csapás, melyet Turgot az iparos-testületekre mért, halálos volt. Régi erejökbe nem állíttattak vissza többé. E tekintetben hiába volt minden törekvés, Necker, a forradalom, a császárság, sőt még a restauratio alatt is, midőn pedig megkísértének visszaállítani minden restauráihatót. Az 1791. évi június 14—17-diki decretum újból eltörlé a ceheket.

A forradalom vezetői gazdasági dolgokban Turgot szellemenek befolyása alatt állottak, ő volt az, ki bár láthatatlanúl, de annál hatályosabban igazgatta meggyőződésöket.

Turgot adta meg tulaj donképen a forradalom gazdasági programját. Ha azt, mit edictumaiban elrendelt, föntartani is bírta volna, Francziaországra a forradalom rázkódásai helyett a fokozatos, de lassú fejlődés napjai virradnak.

Turgot épen úgy mint hírneves kortársa, Bürke, túl a La Manche csatornán a rendnek, igazságnak eszméit igyekezett kibékíteni a haladás követelményeivel. Gyakran emlékezteté barátait, hogy az igazság ellenére sem a könyörület, sem a jó akarat, sem a remény fejében nem lehet eljárni. Mint Bürke, ő is szilárdúl ragaszkodott ahhoz, hogy mindent meg kell tenni a tömegért, de semmit általa. Tisztán lebegett előtte, mily szorosan kulcsolódnak össze az egymást követő nemzedékeket összekötő kapcsok, melyek az emberiség történetének hosszú láncolatát képezik. Azon hitben volt ö is, mint Bürke, hogy az emberi elmének nincsen semmi önkéntes hajlama a tiszta igazság fölkarolására. Szerinte nem a tudatlanság gátolja az igazság kifejlését, hanem a közöny, a makacsság s a routine szelleme. Fölhívta társait, fölhívott bennünket, hogy harcoljunk önmagunkban, és másoknál a közöny, a makacság és a megszokottság szelleme ellen.7 A meghiusúlt kísérletek, ha azok alapját az emberekbe vagy egyes nemzetek jobb tulajdonaiba vetett hit képezi, sokszor nagyobb mérvben mozdítják elő a közérdeket, mint azok, melyeknél a közel sikerért az eszmények legszebb kívánalmairól mondunk le.

így Turgot törekvései is, habár maga nem érte is meg azok sikerét, következményeikben áldásosak lettek hazájára s új irányt adtak a continens gazdasági fejlődésének.

Eszméi elhatottak mi hozzánk is. Önállóságunk ötödik évében hozott ipartörvényünk indokolásából mind az, mi meggyőző, mi a nagy eszmék bélyegét viseli magán, benn van azon iratokban, melyeket Turgot száz év előtt az ipar fölszabadításáról szerkesztett.

„Az egyéni akaratnak és tehetségnek a munka és foglalkozás választásában és gyakorlásában szabadnak kell lennie, a szabad munkának versenye nélkül nemzetgazdasági haladás nem képzelhető s azon nemzet, mely a korlátolt munka bilincsei közt kísértene meg a versenyt oly nemzetekkel, melyek a szabad munka készítményeit hozzák a világpiacra, okvetetlenül le fognak győzetni. A törvény fő elve tehát nem lehetett más, mint az egyéni munka fölszabadítása az ipar terén, vagyis az iparszabadság.”8

Mind a mellett a törvény nem ment annyira, mint Turgot, mert az iparosok társulását nemcsak megengedte, hanem kívánatosnak is mondá ki.

Nagyon élnek még azon elkeserűlt izgatások emlékei, melyek a kisiparosok köréből e törvény ellen kiindúltak s az 1884-ben hozott ipartörvényben lelték befejezésöket. E törvényjavaslatnak indokolása még mindig azt hangoztatja, hogy az iparszabadság elvét ma már „lényegében megszorítni hiú törekvés” és e meggyőződés hatása alatt számos, igen lényeges, korlátoló intézkedés fölvételét javasolja. Ezen, az ipar szabadságával egyenesen ellentétben álló rendszabályok a tárgyalás folyamán még számos megszorító intézkedéssel egészíttettek ki. Különös azonban, hogy míg a javaslat indokolása erélyesen védi első ipartörvényünket azon vádak ellen, mintha a kisipar hanyatlását ez idézte volna elő, feledi elősorolni azon előnyöket és haladást, melyek az ipar szabadságának több mint tíz éven át tartott korlátlan uralmából eredtek. Minden esetre azért, mert e jelenségek nagyon is ritkák s alárendelt fontosságúak lehettek a alig lettek volna elég erősek arra, hogy az ipar szabadságának elleneit, nézeteik helytelenségéről meggyőzzék. Ezért kellett a honi eredményeket felre tolva, a külföldnek más viszonyok közt született eredményeire hivatkozni.

A szabadság, mint mindenütt, úgy az ipar terén is, nagy eredményeket létrehozni s a haladást előmozdítani csak ott lesz képes, hol az előző kor bilincsei és korlátai igaz tehetségeket nyűgöztek le. A szabadság önmagában tehetségeket nem teremt, hanem csak lehetővé teszi azok kifejlését. E tehetségek hiányában vált nálunk az első ipartörvény által nyújtott szabadság holt betűvé, e körülmény tette csaknem kikerülhetetlenné a visszahatást, mely nyomában járt, s az 1884. évi ipartörvény megszorító intézkedéseit. Ha iparosaink létüket oly közelről érintő kérdésekben méltónak találták volna visszamenni a forrásokhoz, megtalálhatták volna egy rég elfeledett folyóiratban kifejtve, mily eredmények születnek azon törekvés nyomában, mely a vagyon szerzését nem kapcsolja össze a jó hírnév által kívánt követelményekkel. „Elvész a jó hiszemüség és minden mesterség, minden kereskedés csalássá aljasúl. Miután csakis a készítmények és árukon való túladás a cél, elég, ha külsőleg vonzók és olcsók: a szoliditás és bevégzett munka könnyen mellőzhető.”

Marat ez állítása sehol sem teljesült be inkább, mint nálunk. Igazi tehetségek hiányában, fölszabadúlva azon erkölcsi

Korlátozásoktól, melyeket a céhrendszer reájok szabott, üldözve a legnagyobb részt külföldi selejtes készítmények olcsósága által, kisiparosaink jó része elpusztult, a megmaradtak pedig igyekeztek haladni az árral. Minek végül a fogyasztók adták meg árát. Jelenlegi ipartörvényünk segitni igyekezik e bajokon. Sajnálnunk kell azonban, hogy rendelkezéseinek tetemes része nem a törvényhozók meggyőződéséből, hanem annak ellenére jutott a törvénybe.

Szerte e hazában kevés becse van a kutatáson alapuló meggyőződésnek. A szenvedélyek, előíteletek vagy a megszokottság s a nyugalom utáni vágyódás az, mi közügyeinkben rendesen dönt. Ez alól ipartörvónyünk sem képez kivételt.

Turgot fenséges, de rideg és magános nagysága, eszméihez való törhetetlen ragaszkodása nem képezett elég vonzó eszményt azokra nézve, kiknek a jövő eredményeinél édesebb volt a jelen nyugalma, s kik épen ezért nem voltak hajlandók, meggyőződésöket követve, elszántan szembe szállani az általok előítéleteknek ismert nézetekkel, bármily népszerűek voltak is azok.

        Bud János tanulmánya a magyarországi proletárdiktatúra bukása után a bolsevizmus és a marxi koncentrációelmélet bírálatáról, a Közgazdasági Szemle hasábjain. A tulajdon, vállalkozás, verseny és árképzés védelmét földreformot, átmeneti ellenőrzést és erősebb állami irányítást elfogadó nemzeti rekonstrukciós programmal kapcsolja össze.



      

     
     Az a négyhónapos uralom, mely mint „proletárdiktatúra” iktatódott be hazánk és nemzetünk történelmébe, amidőn gazdasági életünket összeroppantotta, ugyanakkor az időszakra vonatkozólag, melyben érvényben volt, megakasztotta és lehetetlenné tette a tudomány szabad működését is. A „szabad szocialista” állam felé való kísérlet a legdurvább erőszakban és legborzalmasabb önkényben merült ki s amit legkevésbbé tűrhetett el, az az objektív és pártatlan tudományos kritika volt. Természetes, hogy ily körülmények között folyóiratunk is szünetelt s csak most indul ismét útjára, amikor újra feléledt a tudomány szabadsága. Viszont a tudomány az, amelyre ezekben a végzetesen gondterhes időkben a legnehezebb feladatok várnak. A történelem és a tudomány hivatása felfedni az okokat, amelyek ránk zúdították a bolsevizmust, megállapítani lefolyását, meghatározni azokat a borzalmasan káros hatásokat és következményeket, amelyek érték e réven egész állami s gazdaság-társadalmi életünket, valamint a múlt összes tanulságain okulva, megjelölni a jövő egészséges fejlődését, hogy többé hasonló veszedelem ne érje a nemzetet. Addig azonban, míg mindez megtörténik, nem lesz talán céltévesztett, ha nem is rendszeres tanulmányban, csak odavetett gondolatokban rámutatni azokra a súlyos tévedésekre, hibákra és bűnökre, amelyek a bolsevista rendszert jellemezték.

A bolsevizmus a marxizmus szélsőbal szárnyának vallja magát, Marx katasztrófa-elméletén épül fel s tervei megvalósításában a legmerevebben ragaszkodik az 1847. évi kommunista manifesztumnak nemcsak a szelleméhez, hanem még inkább annak egyes kifejezéseihez, telítvén ezt a munkásosztályon kívül álló rétegek ellen irányuló, párját ritkító gyűlölettel s féktelen terrorral. Nem számol ugyanakkor a bolsevizmus a kommunista állam megvalósítását illetőleg a Marx által megkövetelt egyéb feltételekkel, amelyek közül mint legfontosabbakat, a gazdasági koncentrációnak minden irányban majdnem teljessé válását és a gazdasági fejlettségnek szinte előre nem sejtett fokát említjük meg. Tény az, hogy Marx és Engels erősen hittek a katasztrófa-elméletben, nem egyszer vélték Európa politikai összetűzéseiben s forradalmi állapotában az időpontot elérkezettnek eszméik érvényesítésére. Mint komolyabb és higgadtabban gondolkozó agyak ezt a reményüket azonban mindig csakhamar feladták. Ma nehéz volna megjósolni, hogy Marx és Engels miként gondolkodtak volna a világháború katasztrófájáról. Bizonyos az is, hogy nagyobb tragédiát alig képzelhetni el, mint amin a hatalmas egykori cári birodalom és az ezeréves Magyarország átesett. Oroszországról rég nyilvánvaló volt, hogy hosszú idő óta belső erjedésben van, a magyar nép azonban utolsó percig ritka erőt, hatalmasan összeforrt egységet árult el s a szerencsétlen kimenetele a háborúnak sem járt volna azokkal a borzalmasan végzetes következményekkel, amelyeket 1918. okt. 31 óta átéltünk, ha itt évtizedeken át egy nemzetietlen s lelkiismeretlen csoport részéről főként a radikalizmus jelszavába burkolózva magát a polgári társadalmat meg nem bomlasztják.

A világháború, mely végeredményben a világgazdaságnak rettenetes válságává lett, ahol a termelő erőknek és javaknak óriási értékei pusztultak el, amelynek nyomán nagyfokú visszaesés következett be — nézetünk szerint — már önmagában véve túlnőtt a Marx által elképzelt kommunista rendszerre való áttéréshez megkívánt katasztrófa-elméleten. Az a társadalmi s gazdasági összeomlás pedig, amelyen mi átestünk, egyenesen csak rosszhiszemű, kalandor egyének részéről tétethetett új társadalmi rend megteremtésére szolgáló politikai iránnyá, hogy ezáltal az államnak s a gazdasági életnek összeroppanása teljessé váljék. A magyar kommunizmus nemzeti köntösben jelenik meg, területi integritást hirdet, holott — amint rövidesen kitűnik — célja merőben ellenkező volt, tényleg a kommunista államot akarta életre hívni, nem érdekelte egyáltalán az ország sorsa s amikor nem számolt a tényleges viszonyokkal, a bolsevizmust, körülzárolva minden oldalon ellenséges államoktól, megvalósította annak biztos tudatában, hogy országunkat ezek prédájává tegye. De e tekintetben nem kisebb azok felelőssége, akik az 1918. évi október 31-iki forradalmat felidézték s ennek kapcsán — teljesen közömbös, hogy tudatosan avagy sem — hadseregünket szétzüllesztették, mert a bekövetkezett tények igazolják, hogy hadsereggel nemcsak szélsőséges irányzatok nem érvényesülhettek volna, de a szomszédos államokkal s a békekonferenciával szemben is más helyzetben lettünk volna, mint most vagyunk.

A katasztrófa felfogásból ered a világforradalomban való hit. Úgy, amint Lenin és társai mindent elkövettek a világ forradalmasítására, a mi bolsevistáink is törekedtek a mételyt legalább a szomszédos népeknél elhinteni. E tekintetben szolgai követői voltak Marxnak és Engelsnek, akik tényleges vagy vélt forradalmak esetén a politikai és gazdaságtársadalmi viszonyok helytelen megítélésével nem egyszer éltek abban a hitben, hogy a világforradalom küszöbön van. A bolsevizmus rosszul ítélte meg azonban a forradalom lényegét, célját és módjait s általában nem számolt a népeknek a forradalomról való sajátos felfogásával. Aki objektive nézte az utolsó évek eseményeit, láthatta, hogy nagy gazdasági és szociális evolúció van készülőben. Már a háború alatt oly események következnek be amelyek forradalmi jelentőségűek. Ilyenek az általános védkötelezettség megteremtése Angliában, az Egyesült-Államoknak az európai viszonyokba való katonai beavatkozása, de ennek lehet minősíteni az államhatalomnak folytonosan erősebb beavatkozását a gazdasági életbe is stb. Ugyancsak már a háború alatt kezd súlyban és erőben nőni a munkásprobléma jelentősége, ami élesen jut azután kifejezésre egyrészt abban, hogy az eddig megkötött békeszerződések külön foglalkoznak e kérdéssel, másrészt, hogy ma az egész világ ezeknek a mozgalmaknak hatása alatt áll, az ezzel kapcsolatos feladatok megoldása felé törekszik. Mindezek a tények azonban bármily forradalmi jellegűek s természetűek, merőben különböznek attól a forradalomtól, amellyel a bolsevisták kívánták lángba borítani a világot. „Sarkaiból fordult ki a világ”, mondotta a napokban Lloyd George és mindenki érzi, hogy egy új világ kiépülése előtt állunk. Ez az új világ azonban nem lehet vérrel szennyezett, nem épülhet fel durva terroron, nem ölheti ki az emberekben mindazt, amit szentnek és nemesnek tanult megbecsülni, nem teheti dogmájává meglevő társadalmi osztályoknak kiirtását, nem lehet vezérlő csillaga a rombolás, amint mindezt a bolsevizmus hirdeté, hanem ennek az új világnak át és át kell itatva lennie mély erkölcsi tartalommal, a szeretet, a megbecsülés és megértés elvein kell alapulnia; nem a társadalmi ellentétek fokozására, hanem kiegyenlítésére törekszik, tiszteli egyik oldalon a múlt hagyományait, megismeri s teljes erővel megvalósítja a másik oldalon a kor ébredő követeléseit, alkotó munka és teremtő erő alapsajátosságai, hogy ez úton megteremtvén az egyensúlyt és összhangot, a jobb jövőnek megvesse alapját.

Hamis hitben volt a bolsevizmus, amikor az internacionalizmus általánossá válásától várt eredményt. E tekintetben lekicsinyelte azt, hogy a nyugati államok szocializmusa vagy legalább annak józanabb része szakított már a Marx-féle internacionalizmussal és ha nem is abban az értelemben és azzal a célzattal, mint a polgári társadalom, mégis a nacionalizmus talajára lépett. Avagy lehet, hogy a bolsevizmus a világháborútól várt fordulatot és szemet akart hunyni a fölött, hogy a világháború nemcsak nem gyengítette meg a nemzeti eszmét, hanem erőteljesebbé tette. A külföld szociálistái odasorakoztak nemzeteik védelmére, a nemzeti életen belül iparkodtak s iparkodnak ma is a munkásosztály jólétét szolgáló törekvéseiket érvényesíteni. Mindenütt csak egy kisebbség volt az, amely utópisztikus rémek után futott, de a nyugati államok szocializmusának többségében magában — legszebb példa erre Németország — meg volt a bátorság a küzdelem felvételére e kisebbségekkel szemben. Reálisabb gondolkodás gyümölcse ez, mely rég revízió alá vette a marxismust s amely már tudatában annak, hogy éles különbség van politikai forradalom és új társadalmi rendet statuálni óhajtó irányzat között, feladta a revolucionizmus útját és eszközeit. Amint a kapitalizmus sem máról holnapra született meg, a kapitalizmusról épúgy lehetetlen még a legféktelenebb terror mellett is pillanat alatt új gazdaságtársadalmi rendre áttérni, amennyiben egyébként ebben valamely realitás volna s nem utópia, mint a kommunizmus. A bolsevisták szembehelyezkedtek tulajdonképen egyik vezérükkel, Engelsszel is, ki élete alkonyán a francia osztálymozgalmakról, mint politikai végrendeletét megírt munkájának előszavában a forradalomról való hitét illetőleg nyíltan bevallja, hogy „die Ironie der Weltgeschichte stellt alles auf den Kopf. Wir ‘die Revolutionäre’, die ‘Umstürzler’, wir gedeihen weit besser bei den gesetzlichen Mitteln als bei den Ungesetzlichen und dem Umsturz.” Beteges képzelődés kellett ahhoz a hiedelemhez, hogy győztes államok munkássága forradalomba csap át. Itt már a győzelem révén szinte önmagától értetődik — ha talán küzdelmek árán ugyan — a politikai helyzet kihasználásával a munkásosztály helyzetének javítása. Biztosat a bizonytalanért senki sem hajlandó megkockáztatni s a tömegpsziche félreértése vezethet csak más feltevésre. A bolsevizmus nem egyszer hivatkozott a külföldi parlamentekben a szociálista pártok részéről mellettük történt felszólalásokra. Politikai iskolázatlanság kellett ahhoz, hogy ezekből a bolsevizmusnak az illető területeken való kitörését reméljék s észre nem venni azt, hogy politikai pártok az uralmon levő pártokkal szemben támasztott követeléseik érvényesítésére ügyesen használják ki magukkal valamelyest rokon irányzatoknak messze idegenben való érvényesülését akkor is, ha különben egyébként mély ellentétek vannak közöttük. A magyar bolsevisták azonban, ha talán ideig-óráig hittek is a világforradalomban, ezt inkább mint rosszindulatú taktikát érvényesítették hamis uralmuk fentartására és meghosszabbítására. A történelemben példátlanul áll a hazugságnak az az orgiája, mellyel a magyar bolsevizmus élt. A külpolitikában elferdített tényekkel, külföldi sztrájkokról s bolsevista mozgalmakról nap-nap mellett közzétett hamis hírekkel, légből kapott orosz s magyar vörös hadsereg-győzelmekkel és hasonló hazugságokkal vezették félre folytonosan a hatalomtól ittasult s hiszékeny tömeget. Mindebbe stílszerűen kapcsolódott be a hol itt, hol amott kitört vagy kitörőben levő forradalmakkal való áltatás is.

A bolsevizmus a kommunista állam megalkotását illetőleg a gazdasági fejlettség s általában a gazdasági helyzet időpontjára nézve — lehet mondani — magával a marxizmussal s a kommunista manifesztummal is ellentétbe került. Marx terveit megvalósíthatni csak „Hochkonjunktur” esetére vélte, amelynek előfutamául a tőkének minél kevesebb kézbe való összpontosításával eléggé tökéletesen keresztülvitt gazdasági koncentrációt tételezett fel.

A Marx-féle teóriák közül, amely még egyike a helytállóbbaknak, a koncentráció folyamata. Rendkívül rácáfolt az élet Marxra viszont úgy a koncentráció körét s terjedelmét, mint a koncentrációhoz fűzött egyenesen kétségbeejtő társadalmi következményeket illetőleg. Koncentráció van, ezt tagadni nem lehet, de már a termelésnek van egy ága, amely ezzel a jelenséggel szemben ép ellentétes tüneteket árul el és ez: a mezőgazdaság. Szocialista részről meg-megkíséreltetik ennek ellenkező igazolása, azonban évekkel ezelőtt egy dolgozatomban1 objektív statisztikai adatokkal igazoltam, hogy világszerte még a nagybirtok tipikus hazájában, Angliában is, sőt mi több oly területeken, mint az É.-Am.-Egy.-Államokban, Argentínában szintén a birtokelaprózódás érvényesül. A küszöbön álló birtokreformok nálunk és a szomszédos államokban még fokozzák ennek az iránynak élességét s ez volt — amint később látni fogjuk — az a terület, amelyen a bolsevizmus biztos haláldöfést kapott.

A gazdasági élet egyéb részében a koncentráció kisebb-nagyobb mérvben mindenütt érvényesül. Leginkább látjuk megvalósítva a szállítási vállalatok és a pénzügy terén, utána következik az ipar, kevésbbé jellegzetes vonása volt legalább is a háború kitöréséig a kereskedelemnek. Bármennyire azonban a nagyvállalatok korát éljük s bármennyire a háborús viszonyok által elősegítve (központok szerepe!) a koncentráció felé haladunk, azért a közép és kis vállalatoknak megvan az érvényesülési terük. A Németbirodalomnak a 2 millió körül levő ipari vállalatából 90% esik a legfeljebb 5 segéddel dolgozó vállalatokra, Franciaországban a több, mint 600 ezer üzemből 85% jut e kategóriára s a koncentráció legjellegzetesebb államaiban is a kis- és középiparnak jelentős szerepe jut, amit legjobban igazol, hogy az É.-A. Egyesült-Államokban mintegy 85% a 20-nál kevesebb segéddel dolgozó vállalatok száma s a termelésnek mintegy 40%-át látják el. Lerontja az adatoknak értékét az, hogy a tőke a hitelnyújtás s egyéb réven a kis vállalatokat sokszor túlságosan uralja, s ha ez logikailag folyik is a rendkívül fejlett hitelgazdaságból, mégis bizonyos, hogy ez a függés sok tekintetben károsan befolyásolja a vállalatok önálló jellegét. Ennek dacára nyilvánvaló, hogy ily körülmények között a tőkének kevés kézbe való akkumulációjáról beszélni túlzott dolog. Sokkal határozottabban jut ellenben ez kifejezésre a közép és nagy vállalatok számában. Az ipari fejlődés magas fokán levő Németországot véve csak, megállapítható, hogy 1882-től 1907-ig a középipari vállalatok száma (6—50 segédes) 85 ezerről 176 ezerre, a nagyipari (51 és több segédes) vállalatoké pedig 9 ezerről 27 ezerre emelkedett. Hasonló a fejlődés minden államban. Mit bizonyít ez? Nem mást, mint azt, hogy a rendkívül megnövekedett tömegszükségletek javarészének termelése átterelődött ugyan a nagyobb üzemek felé, a nélkül azonban, hogy ez a fejlődés a kisüzemet kiküszöbölni, sőt számbeli túlsúlyában s így gazdaság-társadalmi jelentőségében érdemlegesen csökkenteni tudná s a nélkül, hogy a közép — és főként mint Marx gondolta — a nagyüzemek számát determinálná, illetve a minimumra apasztaná, hogy így igazolja a tőkeakkumulációt. Ellenkezőleg az irányzat olyan, amely a szükségletek növekedésével párhuzamosan váltja ki ezeknek az üzemeknek egyre gyarapodó számát, ami nem egy vonatkozásban ellentétben van a tőkeakkumulációt valló felfogással. Hivatkozni lehet persze ezzel szemben arra, hogy a nagybankok mind több vállalatot szívnak fel. Ez áll a kezdetleges és a hirtelen kifejlődésű kapitalizmusra s így a mi viszonyainkra. A tőkegazdag ipari államokban azonban a vállalatoknak a bankoktól való függőségi helyzete csökkenőben van s az irányzat a pénzintézeteket visszaszorítani sajátos hitel- és pénzügyi műveleteikre. A jövő érdekében mindenesetre kívánatos, hogy a bankok ily túlsúlyának gát vettessék és a hitel- és pénzügyi szervezet első sorban azt a célt szolgálja, hogy minél nagyobb számmal létesüljenek független önálló vállalatok.

A legkevésbbé bizonyult valónak Marxnak a koncentrációs és akkumulációs elmélethez kapcsolódó, illetve ezek folyományaként felállított nyomor, elnyomatási, rabszolgasági, kizsákmányolási stb. elmélete. A kisbirtokos-, kisiparos- és kiskereskedő-osztály, ha e két utóbbi megrázkódtatásokat szenvedett is és a gazdasági élet egyes terrénumait át is kellett, hogy engedje a nagyvállalatoknak, mégis nemcsak nem pusztult el és általában függőbb helyzetbe nem került, hanem viszonyai a múlttal szemben nem egy irányban kedvezőbbekké lettek. Ami a munkásosztályt illeti, a kapitalizmust kivált az első időszakban sok bűn terheli ezek nyomoráért. Az utolsó évtizedek azonban erősen megváltozott helyzetet teremtettek. Ma már gazdag anyag áll rendelkezésre annak igazolására, hogy a munkások életviszonyai folyton javulnak, a munkás életmódja egyre jobb és jobb lesz, személyes függőségi és alárendeltségi jellege megszűnt, a munkásvédő törvények hosszú sorozata biztosítja a munka érdekeit a tőke féktelen törekvéseivel szemben, állam és társadalom gondoskodik a munkásról betegség, baleset, aggkor és munkanélküliség esetére stb. Természetszerűleg a haladás tekintetében mélyreható eltérések vannak az egyes államok között s még ott is, hol legkedvezőbbek az állapotok, sok a kívánni való, azonban a józan belátás mindjobban érvényesül, hogy a munkáskérdés megoldása, a munkásjólét megteremtése az egész társadalomnak legnagyobb érdeke. Marx viszont ennek a változásnak csak megindulását látja tételeinek felállításában teljesen a kapitalizmusnak Angliában az elmúlt évszázad első felében bekövetkezett fejleményeinek hatása alatt áll, megtévesztik az 1830-as és 1840-es évek chartista mozgalmai, az 1848. évi forradalmak s legvégzetesebben az 1871. évi francia kommune, a proletárdiktatúrának ez az első hírhedt szerencsétlen kísérlete. Elfogultságában nem veszi észre, hogy az első átalakulás Angliában megy végbe, itt születnek meg ugyan a mai szocializmusnak leghatalmasabb intézményei, a szakszervezetek (Trade-Unions) s később a kollektiv szerződés, de ugyancsak itt történik meg az első kiengesztelődési törekvés is a tőke és a munka között. Meggyőződésem az, ha Marx átélte volna az utolsó évtizedeket, ha látta volna a fejlődést és ma kellene megalkotnia elméleteit egész más irányt adna a szocializmusnak s kizártnak tartom, hogy azonosította volna magát a bolsevizmussal, amely még az orthodox marxizmustól is — amint már eddig láttuk — nem egy pontban érzékeny elhajlást árul el.

Kérdjük ugyancsak, hol az a „Hochkonjunktura”, amelyet Marx a kommunista állam megvalósításának szinte „sine qua non”-jaként állított oda, ami természetszerűleg a gazdasági fejlettségnek lehető legmagasabb fokát tételezi fel. Kétségtelen, hogy a XIX. század gazdasági fejlődése különösen az utolsó évtizedekben a kapitalizmus általánossá válásával csodálatos a maga nemében. A statisztika híven számol be, ha csak részlegesen és nagy vonásokban is, erről a fejlődésről. Mégis azt állítani, hogy ez a fejlődés akárcsak a Marx által elgondolt fokot elérte volna, merész dolog lenne. Oly ideális állapot megteremtéséhez, aminőt Marx a kommunista államban elgondolt, az emberileg elképzelhető legnagyobb tőkegazdagság szükséges, amihez még beláthatatlan fejlődésen kellene átesni. Ötéves világkatasztrófa után, amikor a történelemben nem ismert tőke- és értékpusztulás ment végbe, viszont ezzel szemben megnövekedett szükségletek és igények jelentkeznek, a kommunizmus megvalósítása, mint az orosz és magyar példák igazolják, nem jelent egyebet, mint még a megmaradt vagyonnak s értékeknek megsemmisítését, a teljes nyomor felidézését, áldozatokká tévén azokat is, kiknek érdekében a rendszert életre hívták.

A bolsevizmus több, mint valószínű, hogy tudatosan tért el Marx „Hochkonjunktur” elméletétől. Fejlett gazdasági élet, kedvező életviszonyok mellett a munkás megelégedett, politikai kalandokra nem kapható. Ezért választotta talán szándékosan a bolsevizmus a tőkeszegény Oroszországot s hazánkat, ahol még a kapitalizmus fejlődésének csak első stádiumát élte, viszont a háború hatásai legérzékenyebben érintették a gazdasági életet, aminek nyomán lelketlen s lelkiismeretlen agitációtól végsőkig fokozott lelki betegség szállta még az embereket, nem törődvén azzal, hogy ily körülmények között a gazdasági feltételek hiánya mathematikai pontossággal buktatja azt meg, amit talán politikailag elérhetni.

Guizot, a restauráció történetírója mondja egyik munkájában, hogy „a modern történelem tartalmát az osztályharcok adják s a modern Európa a különböző osztályok egymás közötti küzdelméből jött létre.” Marx avégből, hogy rendszerét megalapozza, tovább ment, a tételt az emberiség egész történelmére általánosította. Kifejezésre juttatta ezt úgy a „Kapital”-jában, mint Engels-szel együtt a kommunista manifesztumban, kinyilatkoztatván, hogy az egész történelem osztályharc, a jelen történet pedig nem más, mint a bourgeosie és a proletariátus harca. Nem akarunk itt perbe szállani a történelmi materializmussal, amellyel szemben a tudomány rég kimutatta, hogy nemcsak az anyagi termelés módja és a gazdasági szervezet bir szereppel a társadalmak alakulásában, hanem a társadalmak ezen túlmenőleg számtalan egyéb célokért is küzdenek. Aki csak kissé ismeri a világ folyását, aki csak valamennyire járatos a történetfilozófiában, lehetetlen, hogy át ne lássa, hogy ha az egyes népek történetének kialakulásában az osztályküzdelmek jelentős szerepet is játszanak, a világtörténelem maga ezenfelül számtalan más eszméért folytatott harcban fejlődik ki. A kereszténység elterjedése, kelet és nyugot, a császárság és pápaság harca, a renaissance, a tudomány és vallás közötti küzdelmek, a vallásháborúk, a nemzeti eszméért folytatott küzdelmek, a legújabb időket jellemző imperialisztikus törekvések — ha közbe-közbe tarkítva vannak osztályok egymás közötti mozgalmaival s küzdelmeivel — mind vájjon nem e mellett bizonyítanak-e? Ma még a szociálisták közül is igen sokan, többek közt Kautsky, aki pedig erősen marxista, ismer más társadalmi érdekeket és egyéb társadalmi célokat, mint a kizárólagos osztályérdekeket. Marx minden realitásra való törekvése dacára több, mint bizonyos, hogy az osztályharcot — politikailag akarván megszervezni a proletariátust — mint politikai jelszót iktatta be rendszerébe. Erre vall főként az, amint ezt Tugan-Baranowsky, szocialista író, éles elmével kimutatja, hogy ugyanakkor adós marad az osztály fogalmi körülhatárolásával és az osztály fogalmát céljainak megfelelően a legeltérőbben és legellentétesebb értelemben használja.2

Amíg a kommunista manifesztum csak bourgeosieról és proletáriátusról, illetve a kisajátítókról és kisajátítottakról beszél, addig Marx más helyen Németországot illetőleg szükségesnek találja nyolc társadalmi osztálynak megjelölését, és pedig ezek: a feudális nemesség, a bourgeosie, a kispolgárság, a nagy- és középparasztság, a kis szabad parasztság, a feudális zsellérség, a mezőgazdasági és végül az ipari munkásosztály.3 Ugyanígy több osztályt különböztet meg, különösen kiemelvén a kispolgárságnak és a kisparasztságnak jelentőségét Franciaországra vonatkozólag a februári forradalom tárgyalása közben.4

Ez a Marx-féle zűrzavar döntő jelentőségű az egész marxizmus fenntarthatósága, mint a mai események megítélése szempontjából. Nem érdektelen a bourgeosie körének szűkebb megjelölése, a munkásságnak két osztályra való tagolása, ami már önként arra vall, hogy Marxnak is kételyei voltak e két csoportnak homogenitása és azonos érdekközössége felől s végül igen fontos — ami a jövő irányát illeti — a kispolgárság és parasztság jelentőségének szintén a Marx által való felismerése, amelyek közül az utolsó döntőleg szólott bele a magyar bolsevizmus letörésébe is.

A bolsevizmus vakon ráhelyezkedett a kommunista kiáltvány álláspontjára, túltéve magát azon, hogy még itt is előfeltételként ismertetett el a középrétegeknek, a kispolgárságnak, valamint a parasztságnak a nagyüzemek által való előzetes felszívása, illetve proletárizálása. Nem akart tudomást venni arról — amiről már, úgy látszik, Marxnak is sejtelmei voltak, csak nyíltan nem merte bevallani — hogy az annyiszor leócsárolt kapitalisztikus rendszerben ezek a társadalmi osztályok nemcsak nem tűntek el, hanem meg is gyarapodtak. Marx mindig csak Angolország viszonyait tartotta szem előtt, ahol abban a forradalmi átalakulásban, ami a kapitalizmus kifejlődését jellemzi, az ipar-forgalmi népesség jó részének eltűnése mellett, a kisbirtokos- s a mezőgazdasági munkásosztály is áldozat volt. Marx és Engels ezzel szemben szemet hunytak a fölött, hogy a francia forradalom európaszerte a birtokpolitikának más irányt adott, amellyel a kapitalizmus legteljesebb erőfeszítései dacára sem tudott megbirkózni. A tényállás az, hogy megnőtt a gazdasági élet minden ágában a közép és kis exisztenciák száma, a mezőgazdaságban pedig egyenesen a kisbirtokos-osztály vívta ki a maga részére a győzelmet a közép- és nagybirtokkal szemben. Nagyfokú rövidlátás ép ezért a kommunizmus részéről mindenekelőtt azt hinni, hogy fejlődésben levő s a társadalomnak számbelileg is jelentékeny részét kitevő osztály, minő mindenütt a parasztság, könnyedén, minden ellenvetés nélkül kiszolgáltatja magát új társadalmi rendnek, mely mikor jobb jövővel áltatja, csak nagy harcok árán megszerzett önállóságát és szabadságát rabolja el, hogy alávesse őt egy másik osztály önkényének.

Az orosz bolsevizmus, lehetséges, reménykedett abban, hogy Oroszországban a társadalom ezen rétegében még ott szunnyad a „mir”, a vagyonközösség eszméje s a kommunizmusra való áttéréssel meghazudtoltatja azokat a régi forradalmakat, amelyeket az orosz paraszt s mezőgazdasági munkás éppen az önálló birtokhoz jutás érdekében folytatott.

A magyar szocializmus az első forradalomban nem tudja magát kivonni az általános fejlődés alól, s hogy megnyerje a mezőgazdasági munkás- és a kisbirtokososztály bizalmát, úgy tünteti fel a dolgot, mintha a város forradalma vívta volna ki a földbirtokreformot. Elhallgatta azt, hogy a háború előtt már, de a háború alatt kivétel nélkül minden kormány tisztában volt azzal, hogy égetőbb megoldásra váró kérdése nincs a magyar társadalomnak. Megszületett azonban a forradalom, hogy megakadályoztassák oly kormány létrejötte, mely nem politikai kalandból, nem jelszavaktól vezettetve, hanem a viszonyok szükségszerű és parancsoló következményeként vette programmjába a szociális reformok és így a birtokreform megvalósítását, hogy a nemzetet épp a legnehezebb válságon átvezesse.

A bolsevisták megittasulva a hatalom könnyű megszerzésétől, első felbuzdulásukban a föld tekintetében is meg akartak szüntetni minden magántulajdont, így akarván proletárizálni azt az osztályt, amelyet Marx és a kommunista manifesztum sem tudott sehogy sem teljesen a burzsoázia közé sorolni, de amelyről jól vélték, hogy a leghatalmasabb ellenfél, amellyel meg kell küzdeni. Így akart megfosztani egy egész osztályt attól az eredménytől, amelyet évszázados küzdelmek után ért el s amelynek mintegy betetőzése kell, hogy legyen a birtokreform. A legjobb eszköz volt ez a társadalom eme rétegében különben szunnyadó, majdnem lomha osztálytudatnak a felébresztésére. A magyar bolsevistáknak az intézkedései a kisbirtokossal szemben papírrendelkezések maradtak, amelyek — mint csekély kivétellel valamennyi — Budapest határán túl életképteleneknek bizonyultak. A parasztság passzív rezisztenciája s az orosz bolsevizmusnak ezirányú sikertelensége, sőt egészen már a középbirtok kiformálásáig menő engedékenysége a magyar kommunistákat is egyhamar újabb állásfoglalásra kényszeríti. Előbb a család által megművelhető, de különben területnagyság tekintetében meg nem jelölt földet hagyják meg a kisbirtokosnak, később az egész kisbirtokot feloldják a kommunizálás alól, sőt adómentességet engedélyeztek és így tovább. Álláspontjuk a pillanatnyi szükség hatása alatt változik s mindig hiányával van az őszinteségnek. Ma — mindig azonban bizonytalanul, hol általánosságban, hol csak jelen generációkra vonatkoztatva — engedményeket tesznek, holnap visszavonják azokat, majd fenyegetésekbe mennek át, aminek legkirívóbb, de leglehetetlenebb példája a kisbirtokosnak birtokából átköltözéssel való kiforgatásának terve. A kisbirtokososztály tisztában lévén a céllal, nem engedi magát félrevezettetni, makacsul megmarad elhatározása mellett, sőt mindig élesebb lett az ellenállásban.

A mezőgazdasági munkásság, melynek a kommunizmus egyebet, mint a „földmívesszegények” lesajnáló elnevezést nem juttatott, ha ittott ideig-óráig részben csatlakozott is az új rendszerhez, hamar ki is ábrándult belőle. Csalatkozva az ellenérték nélküli földszerzés reményében, az ellentállásban összeforrott és teljes egységbe olvadt a falu többi népével.

Más képet tár fel a városi polgárság. Üdvözli az első forradalmat, kábultan s aléltan veszi tudomásul a kommunizmus hatalomra kerülését, mintegy elismervén az új társadalmi rend szükségességét A szervezetlenség hiánya, a kapitalizmus egyoldalú fejlődése, kíméletlensége, mohósága, nem rettenvén vissza semmiféle eszköztől, hogy a gazdasági élet minél nagyobb területét s minél teljesebben a maga részére kisajátítsa, ami által nemcsak gátat vet közép és kis egzisztenciák megteremtésének, hanem a meglevőket is erőtleníti, a háborús időszaknak ezirányú szintén végtelenül káros hatása (ismét a központok!) és a múlt egyéb bűnei mind kifejezésre jutnak ebben a viselkedésben. A mesterséges, nem a magyar viszonyokban és a magyar talajban gyökerező ipari fejlődés, a gazdasági kereteket meghaladó, nem mindig reális és nem egyszer etikai felfogáson magát túltevő kereskedelem, a gazdaságilag majdnem letört városi egyéb középosztály mind közrejátszottak abban, hogy a városi polgárság oly erőtlenül állt szemben a megsemmisítésére törekvő áramlattal. Érdekeit azonban teljesen nem adja fel, lassan szervezkedni kezdett s ha távolról sem oly mértékben, mint a falu népe, ellenállást is iparkodott kifejteni s készült felvenni a küzdelmet a bolsevizmussal. Viszont ha erős, egészséges polgári társadalmunk van, amely nem retten vissza a harctól, mint azt Németország példája igazolja s ami egyik legfontosabb tényező, hogy a bolsevizmus ép a legiparibb államokban nem tud erőre kapni, nemcsak hogy a kommunizmust nem kellett volna átélnünk, hanem erre támaszkodva, a szociálistáink sem csúsznak le vagy legalább nem tudtak volna lecsúszni oda, ahová jutottak.

Az élet általában rácáfolt Marx és Engels feltevéseire. Az eltolódás nemcsak nem történt meg a társadalomnak általuk vélt kettős tagozódása felé, hanem a rétegeződés ma még változatosabb és ép azok a rétegek, helyesebben osztályok, melyek helyzetének egyre bizonytalanabbá válásától várták eszméik diadalát, számban és erőben meggyarapodva, a fennálló társadalmi rendnek legerősebb támaszaivá lettek. A bolsevizmus ellenben, mikor ez előfeltételek hiányának dacára meg akarta valósítani rendszerét, lebecsülte a társadalom erőit. A durva erőszakra támaszkodva el tudta hinni, hogy társadalmi osztályok, melyek élettől és erőtől duzzadnak, ellenmondás nélkül megadják magukat. Viszont a jövő alakulás ép attól függ, hogy a meglevő társadalmi osztályok tudnak-e elég életképességet felmutatni, fel tudják-e venni a harcot. Ezt fogjuk a következőkben röviden tárgyalni, előbb nagy vonásokban foglalkozván azzal, hogy van-e lehetősége úgy a marxizmus által hirdetett, mint a bolsevizmus által megteremteni célzott osztálynélküli államnak. A manifesztum nyomán a bolsevisták fennen hirdetik, hogy a kommunizmus oly társadalmi rendet teremt meg, mely nem ismer osztályokat, sőt megszünteti az osztályuralom legfőbb eszközét, az államhatalmat is. A proletárdiktatúra egyelőre azonban dolgozókra és nem dolgozókra osztotta a társadalmat. A kisajátító és kisajátított fogalmi meghatárolás nem volt elég, talán azért, mert hisz amint erre céloztunk, minden kizsákmányolási elmélet dacára sem Marx, sem a szocialista kongresszusok a kispolgárságot és a kisbirtokos-osztályt, de a közszolgálatban és a szabadfoglalkozásban levők nagy részét sem tudták a kizsákmányolók közé sorozni. Ugyanekkor azonban Marx és a szocialista kongresszusok, így csak az 1891. évi erfurti programmot említjük meg, a nem dolgozók megjelölést tisztán a nagytőkés és nagybirtok tulajdonosaira szorították. A bolsevizmus ezzel ellentétben mindenkit, aki céljainak nem felelt meg, a nem dolgozók táborába osztott be, amit az orosz bolsevizmus már kifelé is dokumentálva szigorúbban, a magyar kevésbé vitt keresztül az élelmiszer-jegyekre való jogosultság megállapításában. A bolsevisták szemében tulajdonképen minden önálló ekzisztencia, valamint a vezetőbb állásban lévő, de nem egyszer a többi köz- és magánalkalmazottak is a nem dolgozók csoportjába tartoztak. Szinte csodálatos az a kritikátlanság, amivel ezt az álláspontjukat képviselték. Már a szocialista programmok által szűkebbre vont kör is tarthatatlan a komoly gondolkodó előtt, a bolsevista álláspont meg egyszerűen képtelenség. Marxnak az a megállapítása, hogy a tőkés — és e tekintetben itten nagy- és kistőke között nem tesz megkülönböztetést — munkássága és fáradsága és az ezért követelt ellenérték megfelel annak a gyümölcstolvaj munkájának, ki a kert kőfalát átmássza s ezért tart jogot az almára, még szellemesnek sem mondható s minden objektív megtagadása a való életnek. A nagytőkés, a nagybirtokos-osztály javarésze tevékeny részt vesz a maga üzemének a vezetésében, a többi vállalat és üzembirtokos pedig egyenesen döntően szól bele az üzem sikeres vitelébe. Nincs itt a helye, hogy részletesen foglalkozzunk a vállalkozó működésével, elég, ha utalunk itt Gide-nek a fejtegetésére, aki szerint: „A vállalkozó a mai társadalmi rendben nem kereskedik egyszerűen a munkaerővel; ő szervezi a munkát, ami eminenter produktiv tevékenység, megjelöli feladatkörét s megadja legnagyobb tevékenységi fokát. De nemcsak a munkások tevékenységét, hanem a többi valamennyi termelési tényezőt is kézben tartja s azonos cél felé irányítja. A szükségletek előrelátása, a termelésnek és fogyasztásnak összhangbahozatala, az ország munkaerejének és tőkének helyes irányítása, ez mind a vállalkozó feladatához tartozik”.5 Áll ez a legnagyobb és a legkisebb vállalattulajdonosra egyaránt. Mily joggal akarta ily körülmények között a bolsevizmus a társadalom széles rétegeit kiközösíteni s amint Oroszországban tevé, megsemmisíteni. A társadalmi elemek ezen részének kirekesztése — amint a szocializálásról szóló részben tüzetesebben megvilágítjuk — a mai gazdasági élet magas fejlettsége és rendkívül szövevényes volta mellett feltétlen bizonyossággal a barbárságba való visszasülyedésre vezet, másrészt amint a magyar s az orosz példa igazolja, épp ezen az individuális alapon való felépülés a mai társadalmi rendnek egyik jelentős biztosítéka, amelyen logikai következetességgel kellett megtörni az új rendnek.

A bolsevizmusnak különben a társadalomnak dolgozók és nem dolgozók szerint való kategorizálását egyhamar fel kellett adnia. A nem dolgozók jelentékeny részét — az orosz példa szerint még nagy áldozatokkal is — saját érdekében kénytelen volt a dolgozó jelleggel felruházva, régi megszokott munkakörébe visszaállítani, avagy legalább is ezt megkísérelni s így tanúságot tenni bizonyos differenciálódás szükségessége iránt. De ennél tovább kellett mennie. Ha külső jelek után ítélve győzedelmeskedett is a társadalmi osztályok felett, azok nem szűntek meg, sőt ép azokat, amelyek számbelileg és gazdasági erőben a proletáriátust meghaladták, kénytelen volt rövidesen elismerni. Az nem változtat a dolgon, hogy ez az elismerés átmeneti jellegűnek volt feltüntetve, mert kétségtelen, hogy a rendszer hosszabb életképessége esetén ezek a társadalmi osztályok leigáztatni magukat nem engedik, parancsolóan követelték volna jogaik elismertetését s érvényesítését s ezt, ha esetleg harcok árán is, de elérték volna s így az átmeneti állapot állandósult volna.

De — s ez a döntő erejű bizonyíték — önmagában az uralomra került tömegen belül is képtelenségnek bizonyult az osztálynélküli társadalom s állam megteremtésére való törekvés. Aki figyelte az eseményeket, láthatta, hogy alig jött létre a proletárállam, már megindult az új osztályképződés, megszületett ugyanakkor a hierarchia is. Nem mutatkozott-e a magasabb funkciókat ellátóknak, kik értették a módját az álláshalmozásnak és a külső tekintély megszerzéséhez a nagy jövedelem, sőt meg nem engedett eszközökkel a vagyonszerzésnek is, külön tömörülése s így egy új arisztokrácia kialakulása. Hasonló alapon ép úgy meg volt a törekvés új középosztály megteremtésére. Avagy, ahol a munkás a betöltött munkanem és munkakör szerint külön elbírálást igényel, lehet-e azt még hinni, hogy feltartóztatható a társadalom rétegeződése, külön osztályokra való széttagolódása? Nem ugyanezt a célt szolgálta volna a munkabérosztályokba való csoportosítás, a külön minősítés, a funkciók eltérő természete és jellege? Nem láttuk-e, hogy voltak a gazdasági élet minden részében, akik igazgattak s a nagy tömeg, amelyet igazgattak, voltak munkaszervezők és voltak munkások. Nem volt-e ez is biztos út a társadalmi egyenlőtlenség megteremtésére s a külön érdekcsoportok, majd osztályok képződésére?

Ne érveljen senki azzal, hogy a kommunista állam meg tudta volna mindezt akadályozni, mert a szolidaritás az azonos kategóriájú egyének között gyorsan kifejlődött volna s kikényszerítették volna az illető rétegek megkülönböztető állásának elismerését. Megismétlődött volna a francia forradalom, ahol a felső- és középosztály javarésze eltűnt, de csak azért, hogy újnak engedje át a helyét.

Az idők igazolták, hogy osztályok és hierarchia a társadalomnak örök törvénye és minden más feltevés hiú ábránd. Ma széthullhat egy társadalom, de a következő pillanatban a felbomlott keretek ismét életre kelnek s létrejönnek, ha nem is mindenben a régi tartalommal és külsővel, a múlthoz hasonló alakulatok. Beteljesedett ugyanakkor a kommunista állammal szemben Bernstein jövendölése, hogy a proletárság nem marad egységes fogalom és a bérmunkás fogalmának ép oly különféle értelme lesz, mint a polgár fogalmának.

A kommunizmus tehát gyakorlatilag nem volt egyéb, mint egy osztály legönkényesebb, legzsarnokibb uralma, mely tetézve a legelképzelhetetlenebb visszaélésekkel, élt azokkal az eszközökkel, amelyekkel osztályuralom, illetve azok, akik erre támaszkodva, ezt gyakorolni szokták, csak élhetnek. Ha feltesszük azt, hogy az egész proletáriátust magában egyesítette volna, még akkor is a kisebbség teljhatalmú uralma lett volna a többség felett. Azonban a mezőgazdasági munkások az egész uralomban — lehet mondani — csak névleg voltak képviselve, sőt nem ölelte fel, ha a terror hatása alatt ez is volt a látszat, még az egész ipari proletariátust sem. A félrevezetett városi s nagyipari proletáriátus egy részének hatalmi felülkerekedése volt ez, az osztálybeli fegyelmezettség fegyverével előbb saját társaik, azután az egész társadalom felett, mely végül részint a társadalom legalsóbb rétegeiből kikerült, részint egy a nemzeten kívül álló, ettől érzés- és gondolatvilágban eltávolodott, ezzel soha együtt nem érző csoportnak uralomra jutási törekvésévé; majd teljes garázdálkodássá s rablóhadjárattá fajult el. Ha más indokolással és más okokból, de ily eseménynek lehetőségét a legkiválóbb szocialista írók egyike, Henry George évtizedekkel előbb jól sejtette, bekövetkezvén a hozzá fűzött skepticizmusa is. Féltve a civilizációt, így szól: „honnan fognak az új barbárok jönni? Menj végig a nagyvárosok piszkos negyedein, most is ott láthatod gyülekező hordáikat”.6 Amire a mi politikai tudományunk egyik legkimagaslóbb egyénisége, Eötvös József még jobban s még elsőbben mutatott rá.7 Az eredményt illetőleg Henry George pedig következőleg nyilatkozik: „A művelt világ egy nagy mozgalom szélén állva, remeg. Vagy fölfelé ugrásnak kell lennie, mely még sohasem álmodott haladásnak nyitja meg az útját, vagy lefelé esésnek, mely a barbárságba fog visszavinni bennünket”.8 Az utóbbi jóslása vált be a kommunizmusra azzal a különbséggel, hogy a művelt világnak módjában áll a szomorú tapasztalatokon okulva elébe vágni a betegség további terjedésének. Nálunk viszont az egész rendszer csak pusztulást és romhalmazt hagyott hátra, de ha lesz elég erőnk, a társadalom összes rétegeinek kölcsönös s egymást megértő munkájával újjáépíthetjük országunkat.

A mai kapitalisztikus gazdaság-társadalmi rendszer kifejlődése a XVIII. század második felében Angliában veszi kezdetét. Egymásután fedeztetnek fel a gazdasági életet forradalmosító gépek, így a fontosabbakat említve, 1764-1765. évben találják fel a fonógépet, 1785—1790. években a mechanikai szövőgépet, 1790-ben a gőzgépet és így tovább. Egyszerre a földből nő ki a modern nagyipar. Nyomában a termelésnek azelőtt nem ismert emelkedése, viszont, mivel az állam és a társadalom teljesen a „laisser faire” elvének befolyása alatt áll, a másik oldalon a legélesebb formában jelentkeznek a rendszernek összes hibái, kinövései s visszaélései, amelyek főként a munkaerő könyörtelen kihasználásában, kizsákmányolásában jutnak kifejezésre, ami azután széles néprétegekre nyomort és züllést jelent. Megrázók azok az angol parlamenti jelentések, amelyek a kapitalizmus emez időszakának szociális viszonyairól számolnak be. De a visszahatásnak egyhamar be kellett következnie s a tőke szemben találja magát a legsúlyosabb munkáskérdéssel. Előbb ez a munkásnak a gép és a gyár ellen való ellenséges indulatában nyilvánul meg, kérelmezik a gépek előállításának és a gyárak felállításának törvényes eltörlését, majd szétrombolják a minden bajt okozó gépeket és gyárakat. Ezt a mozgalmat azonban lassan a szervezkedés váltja fel s bár a kormányok előbb ellenállnak, mégis 1825-ben a munkásszervezetek (Trade-Unions) szépen virágzanak. A tőke és a munkásság első időben, még mindig, mint kiengesztelhetetlen ellenségek kerülnek egymással szembe s épp úgy, mint a tőke visszaélései, a munkások fellépése is szertelenségbe csap át, ami legkirívóbb mértékben az 1830. és 40-es éveknek azon véres, de egyébként eredménytelen összeütközéseiben jut kifejezésre, melyek chartista mozgalmak néven írattak be a munkásmozgalmak történetébe.

A chartista küzdelmek sikertelensége arra készteti a munkásságot, hogy a forradalmi törekvéseket feladja s belenyugodván az adott társadalmi rendbe, ezzel való megalkuvás útján érvényesítse követeléseit. A Trade-Unionok a manchesterizmusnak megfelelően az önerőre rendezkednek be s visszautasítanak a legújabb időkig minden beavatkozást, mindent, aminek csak valamennyire is államszocialisztikus látszata van.9 A fejlődés emez irányát előmozdította viszont, hogy a polgári társadalom, a tőke is a szociális kérdés horderejének tudatára ébredt s ha nem egyszer küzdelmük erős is, de általában véve siet preventív politikával megelőzni az ellentétek kiéleződését. Ebben van a kulcsa annak, hogy még jelenleg is, noha a kontinens szociális mozgalmaiból magáévá tett egyes elveket, az angol munkásság a gyakorlati élet és így a tőke és munka közötti kiengesztelődés talaján mozog és nem vesz fel dogmatikus forradalmi irányt.

Merőben eltérően bontakoznak ki a viszonyok a szárazföldi Európában. Franciaország a forradalomtól és a napoleoni háborúktól kifáradva, a többi Európa szintén ez események nyomása alatt hosszú időn át nem vesz tudomást arról a mély forradalmi gazdasági átváltozásról, melyen Anglia már átesett s amely későbbre neki a világiparban és kereskedelemben monopolisztikus helyzetet teremtett. Az anyagi javak után való törekvés háttérben marad s egyrészről az abszolutizmus elleni harc, másrészt a nemzeti államokért folyó küzdelem tiszta idealisztikus irányba viszi a népeket. Döntő fordulat úgyszólván csak az 1830. évi júliusi forradalom után következik be. A reálisabb felfogás előbb Franciaországban kap életre, ahol a júliusi királyság jelszavává válik: „Enrichissez vous, messieurs” s gyorsan hatalmas gazdasági fellendülés mutatkozik. Az irány — noha Anglia értette módját s a legkülönbözőbb törvényhozási és közigazgatási intézkedésekkel élt, hogy a gépek és találmányok évtizedeken át közkincscsé ne váljanak — általánosabb lesz. A kapitalizmus megkezdi diadalútját. Németország, Csehország, Németausztria, mind hatalmas ipari fejlődésnek indulnak. Közben létrejön a Zollverein, ami a német gazdasági erők egységesítését célozza, hogy alapjául szolgálván a német politikai egység megteremtésének, a fejlődésnek nem hitt méreteit teremtse meg, de egyúttal — Anglia felé megteremtve a versenyt — magában hordozván már ekkor a népek 1914. évi nagy összecsapásának csiráját is.

A nagyszabású fejlődés azonban a XIX. század utolsó és a jelen század elmúlt évtizedeire esik. Kivétel nélkül minden állam részéről nagy erőfeszítések történnek minél hatalmasabb ipar megteremtésére, de ez irányzat legerőteljesebb a volt nagyhatalmak körében, ahol a világpiacért való hatalmas versengéssé nőtte ki magát. A gyarmatok szerzésére, autarchikus gazdasági berendezkedésre stb. irányuló törekvés mind e célnak szolgálatában állanak. Magyarország maga elég későn kapcsolódik be a világáramlatba s a modern gazdasági típusra való áttérés nagy mértékben nem a saját természetes viszonyaiban gyökerezik, hanem rajta kívül álló erők eredményeként jelentkezik. Így is bár a folyamat az alkotmány helyreállításával megindul, élénk üteművé csak a 90-es évek második felében lesz. 1890-ben csak 1.129 a 20-nál több segédes vállalatok száma, 1900-ban már 2.261, 1910-ben majd 4.020, s a fejlődés kivált az 1911. év körüli magas konjunktura hatásaként tovább folytatódik.

Az egész iránynak, az egész XIX. századnak jellegzetes vonásává válik pedig a tömegszerűség. A termelés a szállítási viszonyok forradalmosítása révén, mely a szükséges nyersanyagok tekintetében a termelő helyeket nem képzelt közelségbe hozza egymáshoz, a technika s általában a tudomány vívmányainak kihasználásával úgyszólván határtalanná válik. Előfeltétele ennek viszont a tömegszükségleteknek jelentkezése. Helyesen jegyzi meg Schwiedland, hogy a nagyüzemek kauzális feltétele az árúknak nagy tömegekben való elhelyezési lehetősége,10 ami pedig egyszerű függvénye a szükséglet-alakulásnak. A fejlődés méreteire gazdag statisztikai anyag áll rendelkezésre, de itt legyen elég, ha a modern gazdasági élet két legfontosabb anyagának, a szén- és vastermelésnek, ami egyidejűleg a fogyasztásnak mérvét is nyújtja, adatait idézzük. Angliának a széntermelése 1800-ban 10 millió tonna volt, 1911-ben 276 millió. A kapitalizmus gyorsabb fejlődése a többi országban az 1850. évek körül kezdődik s az adatok is csak ezóta állanak nagyobbrészt rendelkezésre. Franciaország 1851-ben 3'4, 1911-ben már 38'6 millió tonna szenet termelt. Németországban a termelés az 1845. év körüli mintegy 5 millió tonnáról 1911-ig 234 millió tonnára emelkedett.

Az Északamerikai Egyesült-Államokra jellemző, hogy 1840-ben még csak 3 millió tonna a kitermelt szén, 1910-ben viszont 455 millió tonna. Összefoglaló adatban a világ széntermelése 50 év alatt 1860-tól 1910-ig 136 millió tonnáról 1.131 millió tonnára emelkedett. A világ vastermelése pedig 1850-től 1910-ig 41 millió tonnáról 637 millió tonnára növekedett.11

Ez a tömegszerűség rányomta bélyegét a népességnek a múlt század folyamán való alakulására is. Nem bocsátkozunk vitába, hogy a gazdasági viszonyok eredményezték-e a hatalmas népszaporodást, avagy a nagy népesség előfeltétele a gazdasági haladásnak. Egyik a másiknak kölcsönös függvénye. Most csak az érdekel, hogy Európa népszaporodása, mely az előbbi évszázadokban a legkedvezőbb viszonyok között 50%-ot sem ért el, 1800-tól 1910-ig 175 millióról 458 millióra növekedett, az emelkedés nem kevesebb, mint 163%-nak felelvén meg. A klasszikus nemzetgazdaságtan triászából Malthusnak jóslatai a népesség szaporodását illetőleg nem váltak be. Bármily igaz egyik-másik alaptétele, ő is szűk látószögből ítélte meg a helyzetet. Nem tudta feltenni, hogy a gazdasági átalakulás a népesség élelmezhetése tekintetében is mélyreható változásokat fog felidézni. Európa mezőgazdasága nem maradt meg a régi primitív viszonyok mellett, a népesség növekedésével kapcsolatban új és új területek kerültek mivelés alá s a kapitalizmus terjedésével a föld megművelése mind intenzívebbé vált, jelentékenyen növelvén meg a terményhozadékot. Ez egyedül azonban az élelmezési válságot nem tette volna elkerülhetetlenné. A szállítási viszonyok megváltoztával új területeknek kellett bekapcsolódniok s ezek voltak: Észak-Amerikai Egyesült-Államok, Kanada, Argentinia stb., melyek bőven ontják nemcsak a számban rendkívül megnőtt népesség élelmét, hanem nem egy fontos ipari nyersanyagot is szolgáltatnak, amelyek a mai felfokozott szükségletek ellátásához nélkülözhetetlenek.

Mindezek a változások nem maradhattak befolyás nélkül a néptömegeknek az államhoz és a néprétegeknek egymáshoz való viszonyára sem. Előrelátható volt, hogy a tömegek sorompóba lépnek s érvényesíteni iparkodnak követeléseiket. A francia forradalom, a polgárság küzdelmei már előjelei ennek az iránynak. Láttuk, hogy született meg Angliában a kapitalizmus nyomában a munkáskérdés és ez elől a probléma elől Európa sem vonhatta ki magát. Viszont amint a manchesterizmus sok tekintetben eltérő formáiban jutott érvényre a kontinensen, úgy a munkásmozgalmak is lényegesen elütő alakot öltöttek. Ott a megegyezés, itt a harc politikája lett a Charakteristikum. De ennek meg van a magyarázata is.

A francia forradalom felveti a szabadság, az egyenlőség és a nemzetiség eszméit, a harcok ez irányban folynak mindenütt a nemzeti államok és az alkotmányos kormányformák felé. Az 1848. évi forradalmak mindezek jegyében játszódnak le. Az egyenlőség eszméje azonban már a francia forradalomban is téves értelmezést nyert egy csoport részéről, mely ez alapon a legteljesebb gazdasági és társadalmi, mondjuk, a tökéletes mathematikai egyenlőséget akarja kivívni. A kommunizmust képviseli a francia forradalomban a Babeuf-féle összeesküvés és azóta kisebb-nagyobb szerepkörrel minden államban, minden forradalomban találkozunk hasonló törekvésekkel. Az 1848. februári francia forradalom már erősen proletárjellegű s az ideiglenes kormányban a munkásság képviselői benn ülnek, pár hónapon belül azonban utcai harcokban a proletár-mozgalmak vereséget szenvednek.

A francia forradalom egyenlőségi eszméjének, az általános forradalmi hangulatnak s az angol viszonyok befolyása alatt — ezek eredőjeként — születik meg a Marx és Engels-féle tudományos szocializmus, a kommunista manifesztum, amely azóta még mindig a kontinensen alapvető vonását képezi a szociális mozgalmaknak.

Bármily erőlködéseket vittek véghez Marx és Engels, bármennyire szerették volna nem egyszer a politikai zavarokat kihasználni, tantételeiken az élet túltette magát s ha a szocializmusnak forradalmi jellege lassan-lassan jobban és jobban elméleti alapra szorítva meg is maradt, a realista-evolucionista-opportunista irány mindinkább tért nyert s a legtöbb államban a munkásság politikai jogainak elismerésével a küzdelem törvényes útra, a parlamentekbe s ezenkívül mint organizációs szervekbe, a szakszervezetekbe és a szövetkezeti térre játszódott át. Mindenütt van azonban egy-egy kisebb csoport, amely továbbra is eszméit a mai társadalmi rend felforgatásával célozza érvényesíteni most s ez kísérli meg, hol itt, hol amott, ha kell a legnagyobb erőszakkal a bolsevizmus cégére alatt felülkerekedni.

A magyar szocializmus az utolsó évtizedekben lett komolyabb tényezővé. Jellemző, hogy a szociáldemokrata párt, ha politikailag és bérharcokban meg is tudta mozgatni a munkástömegeket, a szervezés terén a háború kitöréséig nem ért el komoly eredményeket. 1900-ban alig egynéhány ezer a szakszervezeti tagok száma s 1913-ban is mindössze 107 ezer. A háború első éveiben a katonai bevonulások, az egyideig meglankadt gazdasági élet s a fellobbant erős nemzeti érzés folytán a tagok száma leszáll 50 ezerre. Emelkedés 1917-ben következik be egyszerre 200 ezerre emelkedvén fel a számuk. A választói jogért folytatott küzdelem, a bérmozgalmak, a munkás fogyasztási szövetkezeteknek fokozódó szerepe az ellátás terén stb. jutnak kifejezésre ebben a tagszaporodásban.

Mindig még a munkásság túlnyomó része kívül maradt, az októberi forradalom azonban a munkásságot úgyszólván teljesen táborukba kergette, de ezenkívül nagy számmal olyanokat is, akik különben a szociáldemokrata párttal semmi érzelmi vagy valamely érdekközösségben nem voltak. Ez a mesterséges folyamat a végletekig duzzadt a proletárdiktatúra megteremtésével. Mennyire ingoványon épült fel az egész alakulás, igazolja az a nagyfokú széthullás, mely a bolsevizmus letörésével azonnal jelentkezett.

A magyar szocializmus, ami programját illeti, a marxizmus elvi álláspontján van, de a politikai jogokért folytatott küzdelem arra vall, hogy eljárásában magáévá törekedett tenni a kontinens nyugati államainak reális-evolucionista irányát. A világháború azonban épp a választói jogért folytatott küzdelemben éri s az a körülmény, hogy ebben a nagy szociális átalakulás korszakában nem részese a törvényhozásnak, kiélezte a polgári társadalom felé való ellentétet. Előrelátható volt az, hogy a nagy katasztrófa által felidézett szociális evolúció hatásaitól mi sem maradhatunk mentesek. Nyugtalansággal néztük, mint másutt, úgy a nálunk is a háború utolsó éveiben folyton gyakoribbá váló sztrájkokat és munkásmozgalmakat, valamint a nagyfokú agitációt, amely titkosan, nyíltan végbement a munkásság forradalmosítására. Aki azonban ismeri a fejleményeket és objektive tud ítélni, annak meg kell állapítania, hogy a szervezett munkásság, ha ki nem elégített helyzetének javítására élt is a sztrájkkal, felforgató, forradalmi szerepre nem hajlott. Meg is felelt ez a magyar munkás individuális jellemének, amelyet a pártpresszió is sokáig nem tudott megtörni. De forradalmi alapon állt a munkásság vezetőinek javarésze s itt is főként azok, akik nem közvetlen munkássorsból küzdötték fel magukat. Forradalmiak voltak azonban első sorban a radikalizmus hívei és a parlamentnek egy kis töredéke. Ez a három elem külpolitikai összeköttetésekre és beígért sikerekre hivatkozva, vitte bele a forradalmi szellemet a hadseregbe és munkásságba, ezek zavarták meg a polgári társadalomnak egyensúlyát. Cégérül a magyar nemzet rég óhajtott önállóságának kivívását és megteremtését használták fel, hogy mihamarább teljesen eltávolodjanak tőle. Amint kitűnt, hogy a kormányzásban a polgári társadalom alól kisiklott a talaj, kétségtelenné lett, hogy a szélsőséges elemek törekszenek maguk részére biztosítani az uralmat. Teljesen felbomlasztják a hadsereget s a legképtelenebb agitációt indítják meg a munkásság körében. Az eredmény biztosítása érdekében felhasználják, illetőleg segítségükre jön ebben az ország különleges helyzete. Az idegen csapatok mind nagyobb részét szállják meg az országnak, elvágva a megmaradt részeket természetes gazdasági erőforrásaiktól. Külföldről nem kapunk nyersanyagot és üzemi segédanyagot. A munkanélküliség folyton nagyobb arányokat ölt, a bizonytalanság érzete napról-napra jobban és jobban a lelketlen, most már kifejezetten bolsevista agitátorok táborába kergeti a munkásságot. A szocialista vezetők egy része, a szakszervezetek, a szociáldemokraták hivatalos orgánuma hosszú időn át éles küzdelmet folytatnak a fejét felütő bolsevizmussal. Ámde végül is a túlzók felülkerekednek, a munkásság elveszti nyugodt és higgadt megfontoltságát s megszületik a proletárdiktatúra. A magyar szocializmus nem forradalmi vezetőit nagy felelősség terheli, hogy engedték felülkerekedni a legszélsőbb irányt, nem lévén meg bennök a merészség és erély ezzel a harcot felvenni sőt, hogy legnagyobb részt maguk is csatlakoztak az új irányzathoz. Rendkívül fokozták ezzel a bolsevistáknak erejét, akiknek nagy rétegét szolgáltatták azok az ál- és konjunktura szocialisták, akik az egyenlőség elvére felépülő új társadalmi rendet találták legalkalmasabbnak a leghitványabb módon való vagyonjutáshoz. Így a bolsevizmus diszkreditálta magát a szocializmust is.

De mi a jövő?

Az emberiség történetét többek között két nagy eszme mozgatja: a szabadság és egyenlőség. Az állam és társadalom az adott viszonyaihoz és a kitűzött célokhoz képest mind a két eszmét időről-időre más-más tartalommal tölti meg. A két eszme, hol párhuzamosan halad egymással, de leginkább ellentétben vannak. Az egyik az individualizmusnak, a másik az univerzálizmusnak kedvez. Az egyik oly állam- és alkotmányformák kialakítása felé halad, amelyek az egyént az állam érdekei által megszabott korlátokon belül minél érdemlegesebben feloldja a megkötések alól, ahol az egyén minél szabadabban érvényesülhet, a másik minden körülmények között az abszolutizmust teremti meg. A szocializmus, midőn a teljes egyenlőség elvét akarja keresztülvinni, a legtökéletesebb abszolutizmust valósítja meg. Ahol az egyénnel szemben munkakényszert alkalmaznak, ahol senkinek semmije sincs, de elvehetik tőle azt is, mit juttattak neki, ahol az egyént megfosztják még legszűkebb környezetétől, a családtól is, ahol minden szükséglet, élvezet ellátása, a termelés a legszigorúabb előírás szerint megy végbe, ahol kiölnek s lehetetlenné tesznek minden egyéni kezdeményezést, ahol nincsenek és nem lehetnek egyéni törekvések, az egyéni képességek szabadon nem nyilatkozhatnak meg, ahol nincs meg a szabad mozgás, mindent elvonnak, ami az egyénre ösztönzőleg hatna, ahol még a tudomány is csak kötött szabályok mellett megjelölt utakon haladhat, ahol ezért szabad állásfoglalás és véleménynyilvánítás — hisz feltétlenül az állam- és társadalmi rend felforgatására vezetne — nem lehetséges, ahol nincsenek eszmék és célok, melyeket kitűzhet maga elé az egyes s amelyekért érdemes küzdeni, ahol egyáltalán az ember alaptermészete és összes sajátosságai megtagadtatnak s az ember minden cselekvésében és tettében az élettelen gép színvonalára sülyesztetik, ott csak a legabszolutisztikusabb rendszer uralkodhatik. Korlátlan egyenlőség elve csak korlátlan államforma mellett lehetséges, mondja Eötvös12 s a kommunizmus ebben a legvégletesebb szélsőséget képviseli. Hiába tagadja ezt a szocializmus, a kommunizmus más eredményre nem vezethet. Aki átélte a magyar kommunizmus négy hónapját, tartozzék a társadalom bármely osztályához, magán tapasztalhatta mindezt s a mechanizálás, mint Richter látnoki szemmel megrajzolta ezt, fokozatosan mind élesebb lett volna; a szabad szocialista állam helyett egy mind zsarnokibb államalakulat jött volna létre.13 Épp ezért balga feltevés az, hogy a kommunizmus oly társadalmi rendet teremthet meg, mely nem ismeri az államhatalmat s hogy az ily állam csak egy percre is nélkülözheti az abszolút hatalom leghatalmasabb eszközeit, a hivatalnoksereget, a rendőrséget és hadsereget.

Ahol az államnak mindenre megvan a szabálya, ahol az egyén megszűnt létezni, ott a funkciók ellátását csakis egy határtalan kereteken nyugvó hivatalnokszemélyzet végezheti. A bolsevisták, mint nem dolgozókat, mint a kapitalista rend támaszait, szélnek akarták ereszteni ugyan az egész hivatalnoki kart, de tisztán azért, hogy a maguk képére teremtsék meg az új bürokratizmust. A régi minisztériumok helyett legalább 30—40 népbiztosság alakult, ugyanezt láttuk a helyi igazgatásban, a gazdasági élet minden vonatkozásában átbürokratizálódott s hogy tódultak mindenüvé jórészt a társadalomnak legmegbízhatatlanabb, legkétesebb egzisztenciái, folyton ellenőrizve (?) s kimarva a régi tisztviselőket, csekély kivétellel, nem ügybuzgóságból, nem az eszméért való meggyőződésből és lelkesedésből, hanem a legközönségesebb anyagi érdekből. Rettenetes felfogásra vall az is, hogy a legkomplikáltabb államszerkezetben a teendőket tudatlan, gyakorlatlan, minden rátermettség nélküli, a legdurvább visszaélések, protekció stb. alapján kiszemelt egyénekkel akarták ellátni. A történelem tanít arra, hogy az abszolút hatalom igényli a legképzettebb tisztviselői kart, de ugyancsak belőle merítjük azt a tanulságot is, hogy mily nehéz feladat jó bürokráciát megteremteni. Ily kérdés megoldása pillanatok alatt nem mehet végbe s a proletárdiktatúra már ez okból sem valósíthatta volna meg a kommunista rendet, mert alkalmazottai és egész hivatalnokszervezete nem volt működésképes.

Feltételezve, hogy egy ily államban a tisztesség érvényesülne, akkor is legfeljebb ráillenék, amit Faguet mond a kollektivizmusról: „Mindenki hivatalnok lévén, mindenki megvalósítaná a Goncourt testvérek által ekként meghatározott eszményét a hivatalnoknak: ‘az a jó hivatalnok, aki a lustaságot a pontossággal egyesíti.’”14

Ahol a szabadság minden csirája megszűnt, ahol rideg, merev törvények szerint megy végbe minden, minthogy az egyénekben és a tömegekben a szabadság érzetét elfojtani nem lehet, elképzelhet-e valaki más állapotot, minthogy az államnak a legerősebb hatalmi szervezettel kell rendelkeznie, hogy az intézkedések végrehajtását ellenőrizze és az elkerülhetetlenül előretörő elégületlenséget és ellenállást letörje. Helyesen jelöli meg Richter a szocialista állam kormányzatának egyik legfontosabb feladatát a rendőrség folytonos, szinte fantasztikus kiépítésében. Ezzel meg sem elégedhet, hanem minden egyéb elméleti feltevés dacára az erős hadsereget sem nélkülözhetné a kommunista állam. Három okból. Először, amíg körülötte más társadalmi rendszeren felépülő államok vannak, a két rendszer folytonos összeütközésekbe kerülne, az sem lévén problematikus, hogy valamely szomszéd állam vagy azok összessége a kommunista államot hadsereg hiányában hamar hódítás tárgyává tenné. Másodszor részint azért, mert amint láttuk, emberileg előre meg nem állapítható átmeneti időre kénytelen volna a kommunizmus a társadalomnak épen rendkívüli nagy erőt képviselő osztályait fentartani, ami már komoly belső ellentéteket váltana ki, ezek elsimítására, másrészt mivel az osztályképződés még ideálisan keresztülvitt kommunizmus mellett is elmaradhatatlan, ennek úgy a meggátlására, mint a feltörő új osztályok féken tartására feltétlenül szükséges fegyveres erő. Végül a kommunizmus általánossá válása esetén is, mivel a rendszer nem mondhatna le a területek szerint elhatárolt administráczióról s igy azokat az éles különbségeket, amelyeket a természet hoz létre az egyes vidékek s így a népek között, kiküszöbölni nem tudná; ez óriási kútforrásává válnék az elégületlenségnek, előbb-utóbb elkeseredett harcokat váltana ki a kedvezőbb és kedvezőtlenebb viszonyok között levő népek között, ami elkerülhetetlenné teszi a hadsereget. Ezért lehetetlen egy világkommunista állam megalakulása is és több, mint bizonyos, hogy a sokat hirdetett „szabad népek szabad egyesülése” helyett sok katonai erőre támaszkodó abszolút hatalom keletkezne.

Bárhogy forgatjuk a dolgot, kétségtelen, hogy a kommunizmus sem valósítaná meg sohasem tisztán a népfelség elvét, hanem még a legideálisabb formájában is mindig a társadalom egy meghatározott részének a legteljesebb erőszakra támaszkodó abszolút uralma volna a többi felett. Úgy, ahogy szemünk előtt lejátszódott, viszont teljesen igazolja azt az értelmezést a népről, mit Beaumarchais, mint Eötvösnél olvassuk, a sajtószabadsággal kapcsolatban adott. „A nép e felfogás szerint magában foglalja Franciaország minden lakosát, kivéve a nemességet, papságot, képviselőket, a közigazgatási tisztviselőket, tőkepénzeseket, földbirtokosokat, bérlőket, kivéve a munkásokat, kik fensőbb erőmütani képzettségüknél fogva nagyobb fizetést húznak a tudósoknál stb., szóval kivéve mindazokat, kik máskép vélekednek az egyenlőség elve felől, s kiket ennélfogva ‘aristos’ névvel szoktak jelölni: úgy hogy e nagy szó alatt ‘nép’ elvégre is csak a proletárok osztályát lehet értenünk s ennek is csak azon részét, mely nagyobb városokban lakik s a munkások legalsó osztályához tartozván, a termékek egyenlő felosztása mellett nem veszítene semmit.”15 Ezt a tételt csak megfelelően kell módosítani s ez a meghatározás a mindenkori kommunista államra ráillik.

Az elvont kommunista állam ugyanakkor a szabadság elnyomásával a tökéletes nyugalom volna, a megszabott kereteken túlmenő minden cselekvőképesség, minden lendítő erő nélkül. Embertípusa teljes realitásában a Quetelet-féle mathematikai átlagember volna. Gyümölcse a legnagyobb fokú tespedés, végzetes hanyatlás lenne. Az ember önmagát tagadná meg. Az emberiség több évezredes története ezzel ellentétben folytonos küzdelmekről, új és új célok felé való haladásról, meg nem szűnő alkotással és tevékenységgel párosult új és új fejlődésről tesz tanúságot. Ezért tarthatatlan az egyenlőségnek kommunisztikus felfogása, ez az egyoldalú dogmatizmus, mely hisz egy végső monizmusban, az emberiség gazdasági és erkölcsi egyformává való válásában.16 Az örök mozgás törvényei az emberi küzdelmekre is ráillenek s ha bekövetkeznék egyidőre nyugalom, ez csak látszólagos volna, hogy annál élénkebb mozgást váltson ki. Ami ennek a szinte megdermesztő nyugalmi állapotnak ellenáll: az a szabadság. Elemi erővel törne utat magának, hogy lerázza a bilincseket s ezért lehet mondani, ha a kommunizmus lehetséges, ennek következő társadalmi formája csak az anarchizmus lehet, hogy ismét folytatódjék a körfutás törvénye.

Az egyenlőség és szabadság eme ellentétéből mutatkozik a jövő iránya is. Lehet, hogy a szabadság további korlátozásokat fog szenvedni, de megszüntetni képtelenség, mert igaza van Eötvösnek, hogy épp „a tömegek leghatározottabb ellenszenvével találkozik mindaz, ami a szabadságot megszorítja”. Nem érdekes-e, hogy a proletárdiktatúra úgy Oroszországban, mint minálunk, nemcsak az ellenforradalommal, a külső ellenséggel küzdött, hanem épp a proletárság körében indultak meg mozgalmak, amelyek már a szabadság megnyilvánulásai voltak a mechanikai egyenlősítés ellen. Ezért volt a törekvés a szakszervezetek megszüntetésére vagy legalább is átmenetileg átformálására, amelyek útján először nyilatkozott meg a kijózanodott munkásság, ezért a tiltakozás az új rendben a strike ellen. Nálunk még csillapítólag hatott a rábeszélés, Oroszország már a proletárok tömegeivel szemben is alkalmazza a legképtelenebb terrort. A dolgok ily irányú fejlődése a magyar bolsevizmus belső összeomlását idézte elő s a történelem vaslogikájával fog ez Oroszországban is bekövetkezni, avagy oly messzemenő enged mények tételére — amit folyton észlelhetni — kényszeríti a hatalom mai birlalóit, hogy végeredményben lényegtelen különbség fogja elválasztani e-gy az egyéb államok társadalmi rendjén alapuló kormányzattól.

Mindezek az ellentétek, amelyek nélkül nincs fejlődés, nincs haladás, teszik az osztálytagozódást is a társadalom szilárd törvényévé. Ennek következéseként a szocializmus, amit joggal követelhet, nem lehet egyéb, mint a munkásságnak, mint osztálynak való elismerése s ezen belül a törvényes úton és törvényes eszközökkel való küzdés lehetősége.

Mindennek a lehetősége a szocializmus részére általában megvan, és az eredmények is, miket ebben az egyenlő fegyverekkel folytatott küzdelemben kivívott, kielégíthetik. Ha a nyugati államokat tekintjük, a munkásság képviselői benn ülnek a törvényhozó testületekben s jórészt ennek folyományaként látjuk nemcsak a mind nagyobb arányokat öltő munkástörvényhozást, a munkás standard of lifejának folytonos javulását — rácáfolva Marxra — hanem a törvényhozáson kívül a szocialista párt helyt foglal nem egy helyen az állami, a helyi közigazgatásban, sőt gazdasági vezetésben is. Ennek a mérsékelt irányzatnak lehet betudni, hogy a szocializmus majdnem általánosan, így nálunk is, a liberálisabban gondolkozó polgárság szimpátiáját szintén megnyerte s amint nem egyszer támogatta a liberális törekvéseket, sőt Angliában ott találjuk — van rá eset — a konzervativekkel egy táborban, úgy megfordítva máskor törekvéseinek nagyobb súlyt kívánván adni, a polgárság egész számottevő hányada szavazott a szociáldemokratákkal.17

Ha a szocializmus más utakon jár, szemben találja magát az emberiség érdekeivel. Sem az egyenlőség, sem a szabadság eszméje nem vihető túlzásba, mert a teljes egyenlőség lehetetlen, a korlátlan szabadság pedig anarchiát jelent. A bolsevizmus az osztálynélküliség megteremtésére, a rendszer életképessége érdekében mindent le akart rombolni, de rövidesen meg kellett győződnie, hogy ez a saját sirja is. Uj osztályok, ha hatalomra jutnak, mindig hisznek egyideig a kizárólagosságban. A francia forradalomban is 1789-ben előbb a harmadik rend jogait, majd kizárólagos uralmát követelték, de csakhamar észbe kellett kapni s megnyugodni abban, hogy a világ mindenütt a kompromisszum jegyében fejlődik s halad a maga utján. Még kevésbbé fogja tűrni a mai folyton jobban és jobban integrálódó társadalom egy osztálynak, avagy amint ezt hiszem, meggyőzben sikerült igazolni, egy osztály kisebbségének önkényre támaszkodó uralmát. A városi és ipari proletáriátusnak, illetve ennek egyik rétegének hatalomra jutási szándékát érezte meg intuitív erővel és ez ellen szállt síkra teljes lényével a falu.

A munkásságnak, mint osztálynak, meg kell tanulnia, hogy a jelen társadalmi rendben az osztályok nem egymás fölé, hanem egymás mellett helyezkednek el. Vegyen tudomást arról, hogy a fejlett társadalom nem ismer el zárt és merev osztályokat, úgyszintén nem tűri el az egyenlőség eszméjének ál beállításával egy rétegnek sem a kizárólagos uralmát s a legélesebb ellentallást fejti ki oly uralom létrejötte ellen, melyben „a munkavezetők és a javak kiosztói — ezen békés janicsárok — egy nagyon zárt, összetartó s szűk körű kasztot alkotnának!”18 Igaz, hogy a szocializmus körét kitevő osztály s a többi osztályok között áthidalhatatlan szakadék az, hogy amaz a vagyonközösség, emezek a magántulajdon elvének alapján állanak. Még sincs más út a jövő részére. A kapitalizmusnak s a mai társadalmi rendnek, mint a munkásosztálynak ártalmára lenne a bármely oldalról jövő merev elzárkózás. A kapitalizmus saját fenmaradásának jól felfogott érdekében kell, hogy igen sokat megvalósítson a munkásság helyzetét javítani célzó törekvésekből. Világszerte a szociális reformok időszakát fogjuk élni, a gazdasági-társadalmi élet előreláthatóan nagy változásokon fog átesni, viszont a szocializmus képviselői is kötelesek, hogy rideg, az utolsó ötven év viszonyaival megcáfolt dogmatizmusból engedjenek. Meg kell tenniök ezt parancsolóan még akkor is, ha netalán a választói jognak általánossá válásával itt vagy amott a népképviseletekben a többséget sikerül elérniök. Amint a mostani többségeknek, még akkor is, ha a parlamentekben a szocializmus nem, vagy gyengén van képviselve, meg kell alkudni saját érdekökben is a munkásosztály jogos és méltányos követeléseivel, úgy egy szocialista többség sem követhetne — kivéve teljes, de azért rövid lélekzetű abszolutizmus esetét — a többi osztályokkal szemben más utakat. Ezért lehetetlen a kommunizmus, ezért kell a szocializmusnak feladnia statikus dogmatizmusát s ezért a józan és okos szocializmus a jövőben inkább a törvényes úton fog érvényesülést keresni. Nem jelenti ez azt, hogy nem lesznek harcok, küzdelmek, sőt néha forradalmi kitörések, azonban az alapjelleg a kölcsönös engedékenység mellett a fennálló társadalmi renddel való megalkuvás lesz. Ez okból helyesen fejezi ki a következőkben a jövő irányát Gystrow: „Engels, az öreg forradalmár saját maga tabula rasát csinált a kötelező forradalomból. A végcél felé vezető szocialista mozgalomnak törvényes utakon kell lefolynia. Aztán jött Bernstein, aki eltörölte a végcél dogmáját. Minden mozgalomnak van iránya, de más dolog az irány és más dolog a végcél.”19

Viszont épp azért, mert a munkásosztály elismert osztály, mert az általános választói jogban megadatott neki az alkalom és mód a teljes érvényesülésre, a polgári társadalomra szintén nagy feladatok várnak. Struccpolitika volna azt hinni, — mint sokan vélik — hogy a szocializmus lejárt irányzat. Ily felfogás, ily nagy tévedés kiszámíthatatlanul megbosszulhatja magát. Ideig-óráig — s ez megint az örök változás törvénye — veszíthet erejéből, de mint a francia s egyéb példák igazolják, ismét életerőhöz jut. A polgárság a jövőnek csak úgy nézhet nyugodtan a szemébe, ha önmagát erősíti, hogy kellő erővel vehesse fel a küzdelmet a bolsevizmus ellen. Első kötelessége oly szociális és gazdasági politikát űzni, s erre minden eszközzel rá kell kényszeríteni a kapitalizmust, hogy mindenütt a közép- és kisexisztenciák számbelileg és erőben megnövekedjenek. Meg kell tanulnia a szocializmustól a szervezettséget, ennek és pedig a polgárságnak valamennyi rétegét egységbetömörítvén, meg kell történnie mindenütt. Ha ez a belső megerősödés, ez a szervezkedés megtörténik, ennek rezultánsa lesz az osztályok harmonikus együttműködése és nyugodtan várhatni a jövő fejleményeit. Az esetben pedig, ha a szocializmus erre az álláspontra lépni nem volna hajlandó, akkor előáll a helyzet, hogy az egyik osztálynak abszolutizmusra való törekvéseivel szembe kell állítani a mai társadalmi rendre támaszkodó s az egyes osztályok felett álló abszolutizmust. Ez a megoldás azonban magában rejti a végnélküli harcot és küzdelmet.

A magyar szocializmusnak a kifejtett alapon hasonlóképen szakítani kell eddig követett irányával és taktikájával. Uj tartalommal kell ellátnia programmját s a gyűlölködés által vezérelt osztályharc helyett törvényes úton kell jogos és méltányos törekvéseinek érvényesítését keresni, magáévá tevén egyidejűleg a keresztény erkölcsöket is. A kereszténység és a szocializmus mind a kettő az univerzálizmus képviselője s ma mindenkiben él a szigorú meggyőződés, hogy csak az egyén szabadságát tisztelő keresztény világnézlet viheti az emberiséget szebb jövő felé. Hervétől, Noskétől és társaiktól, valamint a német munkásság világtörténeti jelentőségű önfeláldozásából meg kell tanulni, hogy nem a nemzet ellen, de a nemzeten belül helyezkedjék el. Ki kell dobnia a magyar munkásságnak magából mindazt az elemet, mely az egész osztályt s vele az egész magyar nemzetet egy borzalmas játék tárgyává szolgáltatta ki s új vezetőkkel új célok felé kell haladnia.

A kisajátítók ki fognak sajátíttatni, a magántulajdont a köztulajdon váltja fel, így szól a marxizmus egyik tantétele. Erre a dogmára építette a bolsevizmus egész socializálási programmját. Nem lehet kétségbe vonni, hogy Marx és Engels a szocializálást, mint a mai társadalmi rendnek egyik elvi jelentőségű kérdését helyesen vették észre, de a legnagyobb tévedésbe és hibába estek akkor, amikor ezt általánosították és mint konkrété megvalósulható végcélt állították be. A szocializálás, avagy nacionalizálás, állami kézbevétel, illetve közüzemmététel bizonyos korlátok között, meghatározott törvények szerint magának a kapitalista fejlődésnek az eredménye. Meg van szabva az egész jelenségnek köre, hogy mire terjedhet ki, amint körvonalozott, hogy mikor, minő feltételek mellett és hogyan hajtható végre. Éltek és élnek ezzel az eszközzel akkor és ott, ahol az állam és társadalom általános érdeke megkívánja, amikor magasabb pénzügyi szempontok teszik ezt szükségessé, ahol a fejlődés oly magas fokot ér el, hogy a verseny kikapcsolásával egyes funkcióknak és szükségleteknek ellátását a magánüzemmel szemben a közüzem jobban biztosítja. Az egész folyamat bizonyos egyformaságot elért s feltétlenül egyenletes kielégítésre váró tömegszükségleteket tételez fel, ahol közérdekből a piac bizonytalanságának és konjunktúrájának kikapcsolása kívánatos, sőt szükséges, de erre viszont minthogy — s ez is egy előfeltétel — rendszerint a termelés és fogyasztás helyileg összetalálkoznak, a lehetőség meg is van. Ezen az alapon vette át az állam a pénzverést, a vasutakat, tartja kézben a postát, távírót, építi a közutakat stb., ezeken az elveken alapulnak az állami monopolok, valamint hasonló indokokból látjuk a municipiumok részéről elsőrendű közszükségleteknek (gáz, villany, viz, ujabban itt-ott kenyérgyártás stb.) saját üzemben való ellátását.

A közüzemre való átmenetnek további sajátos kelléke, hogy kártalanítás mellett és hogy oly időpontban történjék, amikor nemcsak megvan minden alap a határozott értékelésre, hanem biztosíték van arra nézve is, hogy a további fejlődés gazdasági romlásba nem viszi a közületet. Nem érdektelen, hogy a kártalanítás eszméjét Marx és Engels még az általuk feltételezett ama helyzet mellett is, hogy az új társadalmi rendre való áttérés idejében a tőke csak néhány kézben volna összpontosítva, sem ejtették el. Engels 1895-ben írja, hogy a tulajdonosok kártalanítását semmi esetre sem szabad lehetetlenségnek tekinteni, Marx pedig a legjobb és legolcsóbb módnak tartja a kártalanítást a tőkésektől való könnyed megszabadulásra. Vandervelde ugyancsak ez alapon figyelmeztet azokra az ellenállásokra, zavarokra és véres összeütközésekre, amelyek a kártalanítás nélküli kisajátításból származnának.20 Hogy a bolsevizmus, mely egész rendszerét a nyers erőre és a gyűlöletre alapította, mindezen túltette magát, azon nem csodálkozunk. Ami a problémából a mai helyzetben felkölti figyelmünket, úgy az az a tény, hogy az előadott előzményekből kiindulva, ma, amikor a pénz elértéktelenedésével minden komoly értékelés lehetetlen, mikor az egész világgazdaság egy borzalmas értékelpusztulásból és évek hosszú során át nagy arányban kimaradt termelésből származó válságban van, viszont az államok a legsúlyosabb, majdnem megoldhatatlannak ígérkező pénzügyi problémák előtt állanak, amikor legnagyobb bűn volna a magán-tőke szabad képződését és mozgását gátló bármily intézkedés, az államosításnak a lehetősége még a legszűkebb körben is az állam pénzügyeinek s az egész gazdasági életnek komoly veszélyeztetése nélkül majdnem kizárt. Ezek az okok késztették a német és osztrák kormányokat is, hogy államosítási törekvéseiket jobb időkre halasszák.

Azok az államosítások, amelyek a múltban eszközöltettek s amelyekhez hasonló intézkedések szükségessége különösen állami pénzügyek szempontjából a jövőben is felépülhet, a kapitalista rendre vannak felépítve. De ép ez okozza másrészt, hogy szocialista részről ezen államosítások ellen, minthogy növelik a fennálló társadalom erejét, nem egyszer komoly ellenállást fejtenek ki. Ezért foglalt élesen állást a német szociáldemokrata párt a Bismarck által tervezett dohánymonopólium ellen, ezért voltak ellene a Kanitz-féle gabonamonopóliumnak, a német agráriusok ama törekvésének, hogy a birodalmi bank állambankká alakuljon át, ezért nem látják szívesen, ha az állam a mai társadalmi renden belül valósít meg birtokreformokat, mert az új tulajdonosok az állami közbenjárás révén azzal erős függőségi helyzetbe kerülnek stb.21

Az előbb tárgyalt államosítási rendszer és a szocializálás mély elvi ellentétben vannak. Nem kívánjuk most ezt a nagyjelentőségű kérdést tárgyalni, de arra rá kell mutatni, hogy aki az eddigi államosítást a szocializálással kívánja felcserélni, annak tisztában kell lennie azzal, hogy az utóbbi organikus része a kommunista-rendszernek s így erre az alapra való helyezkedés a kommunizmushoz való átmenetelt vonná maga után.

Azt pedig, hogy a végcélként hirdetett minden részében keresztülvitt expropriáció nagyon súlyos feladat, Marx és Engels átérezték akkor, amidőn több előfeltételhez kötötték, amilyenek a tőkének és általában a termelőeszközöknek kevés kézben való egyesítése, azaz a majdnem tökéletes koncentráció, a gazdasági és tőketelítettség, valamint az ebből származó termelési válság.

A Marx és Engels által megkövetelt koncentráció csak arra vall, hogy tisztában voltak azzal a történelemfilozófiai alapelvvel, hogy új gazdaság társadalmi rendet a legmesszebb menő forradalommal sem lehetséges kialakítani mindaddig, míg a régi háttérbeszorításával az újnak életképességéhez megkívánt átalakulás legnagyobb részében meg nem történt. Elméletileg egész jól alapozták meg rendszerüket, csak az a hiba esett meg velük, hogy a koncentráció és a hozzáfűzött következtetések tekintetében az élet — mint az előbbi fejezetek nyomán láttuk — nemcsak nem adott nekik igazat, hanem homlokegyenest ellentétes irányt vett s a közép és kis egzisztenciák megnövekedésén kívül még a nagytőkések számát is megszaporította. Ezt a csalódást kívánja pótolni egyik-másik rendíthetetlen követője Marxnak azzal, hogy a részvénytársaságokat, a kartelleket s hasonló alakulásokat tekinti olyanoknak, mint amelyek előhírnökei, átmeneti formái a szocializálásnak. Érdekes téma s sajnos, ez alkalommal nincs időnk vele részletesebben foglalkozni, csak arra utalunk, hogy bármiként vélekedjenek szocialista részről, ezek a szervezetek nemcsak nem tartalmaznak bizonyítékot a kapitalista termelési organizáció kikapcsolhatásáról, hanem ellenkezőleg a folyton szövevényesebbé váló kapitalista termelésnek logikai fejleményei, amelyeknek összes kritérumai, mozgató rugói benne rejlenek magában a kapitalista rendszerben s melyek közül a kartellek, szindikátusok stb. nem egyszer még a koncentrációs folyamatnak is elébe vágnak, termelési, ár és árúelhelyezési politikájukkal fentartván egyébként életképességüket elvesztő vállalatokat.

A gazdasági s tőketelítettségnek, avagy mint Marx nevezi, „Hochkonjunktur”-nak, mint posztulátum felállításának az indoka ugyancsak eléggé világos. Új társadalmi rend csak akkor tartható fenn sikerrel, ha az előbbinél szemmel láthatólag többet nyújt. Különösen áll ez olyankor, amikor azoknak igényei, akiknek érdekében vezettetik be az új rendszer, előzetesen annyira felcsigáztatnak, mint ez a munkásoknál történik a szocializmus részéről. Reális felfogásra vall, hogy a régi rendnek a fejlődés tetőpontjára kell jutnia, hogy gazdag örökséggel kezdje meg a következő a pályafutását, mert ellenkezőleg a gyermekbetegségek elpusztítják. Arra nézve, hogy ez a telítettség mikor következik be, megint nem kapunk határozott választ, mint ismérv ismételten a koncentráció legmagasabb foka van oda állítva. Érthető tehát, ha komoly szocialisták is ezt a jövőt az utolsó évtizedek alakulására alapítva nagyon távolinak tartják s ezért mondja Vandervelde avégből, hogy a Marx és Engels által előírt kisajátítás bekövetkezhessék és legyőzhetetlen akadályokba ne ütközzék, a kapitalista koncentráció nyilvánvalóan tetőpontját kell hogy elérje, az egyéni, tehát magántulajdon csak emlékezetben élhet és a polgárok valami borzalmas nagy számának proletároknak kell lenniök, akik tényleg semmit sem veszíthetnek el, csak láncaikat.22 Ez a perspektíva már önmagában a kommunizmust az utópiák világába helyezi.

A marxizmust tehát legtöbb tételében alapjában dönti meg a fejlődés; a bolsevizmus viszont még nem is marxizmus, ennek is csak önkényes meghamisítása. Kisebbség hatalmi bitorlása jogán meg akart szüntetni társadalmi rendet, melyet az emberiség túlnyomó többsége magáénak vall s amelyen belül az érdekek kellő összeegyeztetésével folytonos haladás mellett mindenki megtalálhatja képességeinek szabad érvényesítését, egyéni függetlenségét és — amit a bolsevizmus útján nem érhet el — helyzetének javulását. Természetellenes akciókat azonban a társadalom sem tűr el s a bolsevizmus saját súlya alatt roppan össze.

Nem részleteiben, csak nagy vonásokban nézzük, mire vállalkozott a szocializálás terén a bolsevizmus s mindent igazolva látunk. Szocializálta a földet, de csak elméletben. Kényszerítő nyomás alatt meg kellett alkudnia — mint már erre rámutattunk — a kisbirtokos-osztállyal. Megfélemlítette őt ebben a társadalmi osztályban rejlő hatalmas ellenállási erő: a III. Internacionálénak és hatása alatt a magyar bolsevizmusnak rést kellett ütnie a merev dogmaként vallott társadalmi tulajdon és az egyedül boldogító nagyüzemi elvein. Elvileg ugyan itt sem mondott le a kisajátításról, de tudatában annak, hogy a keresztülvitelhez hatalma nincs és a jövőben sem igen lesz, az említett Internacionálé a tanítástól és példaadástól várt eredményt, a végtelenségbe tolván ki ezáltal a kérdés megoldását. Óhajt-e valaki fényesebb bizonyítékot, hogy merev, zárt rendszert a társadalom nem tűr, minden új rendszerbe, ha életképes is, a múlt, ha netalán más formában és más szereppel, de életet kér. A kommunizmus a magántulajdont rendszeréből kizárván, tehát történelemfilozófiailag is tarthatatlan s első napjaiban csatavesztett lett, mert azonnal teret kellett engednie a legkülönbözőbb formában legnagyobb ellenfelének, a magántulajdon érvényesülésének.

Nem járt sikerrel a közép- és nagybirtok szocializálása sem. Ezeket minden megváltás nélkül a Tanácsköztársaság tulajdonának nyilvánították, de a valóságban más történt, mint amit céloztak. A gazdasági cselédeket, minthogy ahhoz, hogy az összes birtokokat a tulajdonosoktól elvehessék, szükségük volt ezek támogatására, eleinte azzal kecsegtették, hogy a gazdaság menetébe irányítólag belefolyhatnak és a birtok tiszta jövedelmében részesedni fognak. Megnyerésük érdekében állapítottak meg oly nagy fizetéseket, amelyeket — amint azt bizonyára jól tudták — az egyes gazdaságok el nem bírhatnak. Számtalan gazdaság volt, mely sem a cselédségnek beígért konvenciót, sem a vetőmagot nem tudta a termésből fedezni. Csak az idő rövidsége és az a körülmény, hogy a termés betakarítása előtt veszélyesnek tartották az új rendet életbe léptetni, gátolta meg a kommunistákat abban, hogy a gazdasági cselédektől is — amint az tervbe volt véve és már köztudomásra jutott — mindent elvegyenek és ellátásukat mindenképen egyforma kvótára szorítsák; megfosztva őket még a marhatartástól vagy legalább annak a produktumaitól is, így célozván a magántulajdon megszüntetését ennél a rétegnél. Ugyanekkor, dacára a jólétnek, melyet a cselédségnek ideig-óráig biztosítottak, komoly produktiv munka nem folyt, a gazdasági munkák elhanyagoltattak és legtöbb helyen amerikázás kapott lábra. A mezőgazdasági munkásosztály, amelyet oly hosszú időn át, annyiszor izgattak a legféktelenebbül a földosztással, szintén nem volt hajlandó belenyugodni az állami tulajdonba, hanem saját földet és hozzá felszerelést akart. Miután rájöttek arra, hogy a városi és ipari népesség ellátása érdekében a nagybirtokok fentartandók, a falu népének a fölcsigázott földéhségét a szövetkezeti formával akarták kielégíteni. Hogy a magyar paraszt szövetkezeti gazdálkodásra nem alkalmas, nem kell bővebben fejtegetni. A különbség végeredményben a régi renddel szemben csak az volt, hogy a régi nagy- és középbirtokosok helyére, akik saját önérdeküktől hajtva és a verseny hatása alatt az adott viszonyokhoz képest a lehető legjobb eredményre törekedtek, a sok bürokratikus szervben (termelőbiztos, munkástanács stb.) határozatlan számú birtokosok összessége került, akikkel szemben a tulajdonképeni szövetkezeti tagok, a cselédek és munkások csak a statiszta szerepét játszották. Ezer és ezer számra kapcsoltatván ki a régi tulajdonosok s vezetők, az egyéni kezdeményezés és felelősségérzet megszűnvén, nem gazdálkodás, hanem inkább garázdálkodás folyt, amit gyakran a volt birtokosból lett termelőbiztos sem tudott kiküszöbölni, legfeljebb valamennyire mérsékelni. Lehetett-e ott eredményt elvárni, ahol még a szakember is kikapcsoltatott, és évenként váltakozó tudatlan és tapasztalatlan testületek által megállapított üzemterv szerint kellett volna dolgozni és minden alkalmazott csak felügyelni s irányítani akart, de alapos s lelkiismeretes munkára senki sem volt hajlandó. Az individuális vezetés minden gazdasági üzemnek a sajátossága, de legkevésbé nélkülözheti ezt a mezőgazdaság. A kommunisztikus bürokratikus rendszer, a hamis alapokon felépített szövetkezés és a teljes eredménytelenség ikertestvérek.

Általános elégületlenség, örökös tanácskozások, ezer és ezer holdakra rúgó területeknek műveletlenül maradása, a mezőgazdasági üzemekből az állatállomány nagy részének Budapest proletáriátusa hangulatának fentartására oktalan kivonása és felemésztése (pl. dunántúli juhállomány megsemmisítése), az álló és forgó tőkének megsemmisítése, a vezető orgánumok párját ritkító visszaélései jellemezték az egész rendszert.

Bármit tett volna a bolsevizmus, a kérdést megoldani nem lett volna képes. A mezőgazdasági munkás helyes érzékével észrevette, hogy ki van szolgáltatva az ipari proletariátusnak s veleszületett ösztönével állt ellen a tervbe vett szocializálásnak. Meg is születtek hamar ellene a vádak; a diktatúra rá nézve jobb anyagi életszínvonalt teremtett, mint az ipari proletariátusra, nem forradalmár, tehát forradalmosítani kell és így tovább.

A letűnt idők azonban tanulságokat is rejtenek magukban. A szocializmus önmaga ellen vét, amikor ezt az osztályt oktalan módon izgatja a viszonyok által nem igazolt földosztásra. Amitől a bolsevisták önmaguk megijedtek s aminek a földmívelési népbiztos nyíltan kifejezést adott, hogy „a proletárdiktatúra kikiáltása módot adott arra, hogy a földreformot eltöröljék és a nagybirtoktestek feldarabolását megakadályozzák”23, a szocializmus ne kényszerítse rá szélsőségeiben a mai társadalmi rendre. Viszont a mezőgazdasági munkásosztály és a cselédség meggyőződhetett arról, hogy válságos időkben minden tőkeerő nélkül keresztülvitt reform rájuk nézve is pusztulást jelent. Az állam és a társadalom pedig vonja le magára nézve a következtetést, hogy a mezőgazdasági munkásosztályban jelentős erő van minden végzetes iránynyal szemben, és ezt törekedjék okos és higgadt birtokpolitikával a maga javára fordítani.

Könnyebben ment a szocializálás a gazdasági élet egyéb részében, de annál rettenetesebbek voltak főként az iparra nézve az eredmények. Az ipar már a proletárdiktatúra kikiáltásakor a legtökéletesebb válságban volt. Nagyfokú nyers- és üzemanyaghiány folytán a termelés a legtöbb iparágban már hónapok óta szünetelt vagy legalább is nagyon korlátozott volt. Ellentétben ezzel, a munkabérek rohamosan emelkedtek s kormányzati intézkedésekkel köteleztettek a vállalatok teljes, sőt megnövekedett munkáslétszámnak minden ellenteljesítmény nélkül a magas béreket, illetve ennek meghatározott hányadát fizetni. Nem egy vállalat volt, amelynek ez a rendszer, amely ott is, ahol munkaalkalom lett volna, a legszerencsétlenebb melegágya volt a munkanélküliség mesterséges fentartásának és terjesztésének, már az alaptőkéjét megtámadta. Még Marx és Engels is kétségbeestek volna, hogy a fejlődésnek még kezdetén levő, de a forradalmi idők s a külpolitikai helyzet következtében leromlott, tőkeszegény iparvállalatokon építik fel az ő rendszerüket, lehet mondani: kommunizálták a semmit.

Elvágták az ipart egyéb életerőitől is. Kisajátították a pénzintézeteket, mert mondották „a bank nem termelőüzem, csak egy nagy épület irodahelyiségekkel”. A pénzintézeteknek csak egy feladatkörük volt, ritkán jogos, de annál gyakrabban jogtalan kifizetéseket végezni. Büszkén hangoztatta a bolsevizmus, hogy a finánctőke szerepét megszünteti s nálunk is 8 milliárdot foglalt el. Hacsak egy kis fáradságot vesz magának és felnyitja a statisztikai évkönyvet, meggyőződhetett volna, hogy a milliárdok nemcsak a tőkemágnások kezében születnek meg, hanem számottevő része van ebben a szorgos munka, az erős önmegtartóztatás, szigorú takarékosság által képződött kis tőkéknek is (1913-ban 2 millió betétkönyv közül csak 31 ezer volt 20 ezer koronánál magasabb összegű s így a 3'9 milliárdnyi betétből 3 milliárd körül jutott a kistőkésekre) és a pénzintézetek, amikor úgy ezeket, mint ez egyéb tőkéket összegyűjtik és a gazdasági életbe, a termelésbe átvezetik, még sem egyszerű épületek. Ez a kistőkeképződés a háború alatt a jó kereseti viszonyok folytán még fokozódott s ezrekre megy azoknak a munkásoknak a száma, akik kisebb-nagyobb tőkét gyűjtöttek össze. Hogy ezek a kisemberek munkájuk eredményét kockára téve látván, a rájuk erőszakolt helyzetbe nem nyugodtak bele, az önként értetődő s a kommunizmus — persze megint átmenetileg — ezt a körülményt figyelembe kellett, hogy vegye s elveinek fentartásával bár, de a kistőkéket fel kellett oldania a kommunizálás alól. Sőt csakhamar, mikor már a bankok pénzkészleteit elharácsolták, a törvényellenesen kibocsátott pénzzel mire sem mentek, biztatniok kellett — önmagukat most már teljesen megtagadva — kamatfizetés mellett az embereket a pénzbetevésre.

Rendkívül tőkedús országban, ahol ezenkívül a bankkoncentráció majdnem valóság, a válság teljes kitörése ideig-óráig elkerülhető lett volna, oly államban és oly viszonyok között, mint mi voltunk, akik a legszorosabb értelemben rászorulunk a külföldi tőkére, a bolsevizmus oktalan, nem a gazdasági életben gyökerező, hanem tisztán elvont elméleteken s gyűlöletérzetre támaszkodó intézkedéseivel tudatosan zúdította az országra a katasztrófát.

Az ipar s a gazdasági élet megbénulásához vezetett a kereskedelem szocializálása. A külföld már a rendszerből folyólag a legmerevebben elzárkózott tőlünk s így minden nyersanyag és belföldön elő nem állított szükségleti cikk beszerzése lehetetlenné lett téve. Hasonlóképen megbénult a belső forgalom és az a csekély készlet is, ami volt és az a kevés árú, amit termeltek, eltűnt s nem került forgalomba. Minden kereskedő, mivel jóllehet csak a nagykereskedők kisajátítása volt kimondva, de ezt a kört minden nap tetszés szerint tágították s így a legnagyobb bizonytalanság uralkodott, tartózkodott minden üzlettől. A forgalomnak a központosítása az anyaghivatalokban, melyek a nyers anyagok beszerzéséről s a feldolgozó üzemek között való szétosztásáról, s az elosztó telepekben, melyek a készárú forgalmazására voltak hivatottak, csődöt mondott. Az utóbbiak alig létesültek, az előbbiek pedig vagy nem funkcionáltak, s ezáltal későbbre megvédettek az anyagok, vagy visszaélésekben csúcsosodott ki munkásságuk. Ily körülmények között a kereskedelem terén a bolsevizmus tevékenysége kimerült, hogy kényszerítették a kereskedőket meglevő árúkészleteik eladására, amit ezek viszont elrejtéssel s minden elgondolható amerikázással minél szűkebb térre iparkodtak szorítani, elrekviráltak nagy számmal árúval együtt üzleteket, amelyekkel a munkásokat ellátó szövetkezetet célozták óriási vállalattá felduzzasztani és árúcserét akartak bevezetni élelmiszer ellenében a vidékkel, amikor az árú a legilletéktelenebb kezekbe került, az élelmiszer ellenben elmaradt.

Az ipari termelésnek megvoltak a leküzdhetetlen akadályai magában az iparon belül is. A szocializálást illetőleg rendszeresség, következetesség és tervszerűség e téren sem volt. A vegyes rendszert kellett itt is eltűrni. A szocializálás csak a 20 munkásnál többet foglalkoztató üzemekre terjesztetett ki. Ugyanakkor, amint valakinek a vezetők közül jól esett, avagy maguk a munkások úgy vélekedtek, a kisebb üzemek szintén szocializáltattak.

A szocializált üzemek életképtelenek voltak már a nyersanyag és üzemanyag hiánya, valamint a pénzügyi források bedugulása következtében.

Ezeknek az ismérveknek megléte esetén sem tudott volna azonban a szocializálás eredményt felmutatni. A szervezet az, amely kihívja önmaga ellen a legszigorúbb bírálatot. „A kapitalista termelésnek anarchiáját kell kiküszöbölni” volt a jelszó s az egész rendszernek alapsajátosságává vált az anarchia. Statuáltak mindenekelőtt egy rendkívül szövevényes bürokratikus alapon megszervezett organizációt. A volt tulajdonosok, a régi kipróbált igazgatók és vezetők, akiknek száma sok ezerre rúgott, eltávolíttatott. Helyüket elfoglalták a termelőbiztosok, az üzemeket ellenőrző munkástanács, a technikai vezetőség, a helyi és kerületi ipari termelési tanács, a kerületi és központi üzemfelügyelőség, a kerületi gazdasági hivatalok és tanácsok, az üzemközpontok és így tovább. Hozzátartoznak a szervezethez a már említett anyaghivatalok a megfelelő tanácsokkal és az elosztó helyek szintén a szükséges mellékszervezetekkel, valamint a helyi és központi munkás elosztó helyek. Végül a sok országos szerv, egy az egészet átfogó ellenőrző hivatal. A legtöbb szervnek a hatásköre azonos volt, ami a legélesebb és kiegyenlíthetetlen hatásköri villongásokra vezetett, illetve minden egyes szerv, figyelembe nem véve a másikat, intézkedett, legtöbbször a dolog természetéhez képest a legellentétesebben.

A vezetést mindenütt csekély kivétellel a munkások vagy más erre nem alkalmas, önmagukat feltolt egyének vették át. Az egyéni tudást, a kezdeményezést, hosszú évek gyakorlatát, tapasztalatait, a szakismereteket, az önérdeken alapuló, de a társadalom általános érdekei által helyes mederbe szorított ösztönző erőt, a világpiac által diktálta üzleti szellemet és tevékenységet — mint az állami s helyi adminisztrációban — a kontárság és tudatlanság sajátította ki a maga számára és járta diadalittasan haláltáncát. A munkás, aki az előbbi rendben talán jól látta el rábízott munkakörét, alkalmasnak képzelte magát a legbonyolultabb, legnehezebb feladatkörök teljesítésére. Rendszerint nem a higgadtabb, megfontoltabb öregebbek, hanem a tett- és cselekvési vágytól túlbuzdult fiatalabbak követelték a vezetést. Nem lehet csodálkozni, a munkásság nem látván maga és az új irányítók és vezetők között nagy kvalitásbeli különbséget, nem szívesen látta az egyesek felülkerekedését, amiért lassan odaterelődött a helyzet, hogy mindenki csak parancsolni akart és nem volt, aki engedelmeskedjék. A vállalatok üzemi és kereskedelmi vezetésében az anarchia tetőpontját érte, hétről-hétre, sőt napról-napra új vezetők lettek, a munkafegyelem pedig teljesen megszűnt.

Fokozta a katasztrófát a munkabér problémája. A munkások — ők lévén az uralmon — szakadatlan bérkövetelésekkel állottak elő. A kormányzat nemcsak nem tudott ellenállni, hanem a pénzről alkotott hamis teóriával fokozta ezt. Nem térünk ki itt részletesen a kérdésre, csak arra a törekvésre mutatunk rá, hogy el tudták hinni, hogy a pénzt kiküszöbölik s munkajegyek alapján bonyolítják le a forgalmat, illetve a szükségletek ellátását. Vallották ez alapon, hogy őket nem érdekli a termények ára, teljesen irreleváns rájuk nézve, mi a munkabér. Előnyös, ha az árak s a munkabér a végtelenbe mennek, ezáltal a teljes pénzelértéktelenedés áll be s a tömegekben megszűnik az a pszihikai inger, amit a pénz a kapitalista rendben kivált. Egyik oldalon elérték az eredményt. A munkabérek nem ismert magasságot értek el, az egész munkásosztály miniszteri s nagyobb fizetésekhez jutott. Minden jól gondolkozó gazdaságpolitikus tisztában van azzal, hogy a jól díjazott munkás biztosabb tényezője a termelésnek, mint a rosszul fizetett. A jelen esetben ellenben az ellenkezője következett be. A munkás telítve pénzzel, nem akarta belátni, miért dolgozzék, amit növelt még a pénzzel szemben táplált bizonytalansági érzete. Csődöt mondott ugyancsak az egységes időbérrendszer. Az egyébként is meglazult munkafegyelemmel párosulva ezek a körülmények a munkateljesítménynek a minimumra való alászállását eredményezte. Saját maguk kétségbeesve idéztek — bizonyára a szelídebb fajtájából — példákat arra, hogy 100 és több százalékos béremelések mellett a munkateljesítmény a réginek felére, harmadára, sőt kisebbre csökkent.

Logikus következményként változtak meg az árak is. Rövid két hónap alatt láttunk példát egész 3000 százalékos áremelkedésekre. A pénz elértéktelenedésének, a most is nyomasztó drágaságnak megvetették az alapját, de pénzkiküszöbölési elméletük kudarcot vallott. Ilyen merész álmai talán Marxnak sem voltak. Ő a pénztől csak azt követelte meg, hogy a munkaidőt fejezze ki s a munkajegyet, az utalványt, amit a bolsevizmus céljának tűzött ki, „Zur Kritik der Politischen Oekonomie” című művében mint pénzt, híg utópiának minősített. Nem vették észre, hogy valaminek a lényegét nem az elnevezése, hanem a betöltött funkció adja meg. Ha a munkajegy vagy az ennek kapcsán kibocsátott utalvány ugyanazon alapon szolgál szükségletek kielégítésére szolgáló javak szerzésére, mint a mai pénz, úgy ez is azonnal pénzzé válik. Az egyes emberek közt s az életviszonyaik között levő eltérések (takarékos, pazarló, nagy családdal bir, kis családja van stb.) még a tőkeképződést is megindítja. Ezt a tőkét pedig elveik alapján ismét el kellett volna kobozniok, viszont az is bizonyos, hogy ahol a tőkeképződés, hacsak az élvezeti tőkére is — hogy az ő kifejezésükkel éljünk — megindult, előbb vagy utóbb ez keresztültör minden korlátot s felveszi megszokott formáját.

Ott, ahol a társadalom vegyes rendszeren épül fel, ahol ezenkívül az egész világ a pénzt ismeri el, mint forgalmi eszközt, ott csak rosszakarat vagy korlátoltság vallhat pénzkiküszöbölési elveket. Az élet meg is adta a feleletet. A bolsevizmus kénytelen elismerni a pénz szükségességét s nálunk is ugyanazok, akik ma a pénz ellen beszéltek, másnap új valutát létesítettek. A társadalom, az őstermelő, de maga a munkás is jobb pénzügyi politikusnak bizonyult, mint a bolsevista apostolok. Nem volt hajlandó kellő gazdasági alap hiányában értéket tulajdonítani az új valutának sem és a munkás legnagyobb gond elé állította a vezetőket, amikor bérét a régi pénzben követelte, aminek eleget is kellett tenniök. Még jobban lesiklottak elvi álláspontjukról, amikor már az adópolitikát is — kommunista társadalomban vagyonokat és jövedelmeket ismerve el — megfontolás tárgyává kellett tenniök. Vagyis újabb bizonyíték, hogy a múlttal nem megy könnyen a szakítás s maga a bolsevizmus kénytelen-kelletlen bevallotta, hogy ez a sok átmeneti állapot generációkat kíván meg, de tulajdonkép csak azért, hogy nagy részében visszaállítsa a múltat. Mindennek a következménye az iparra nézve nem lehetett egyéb, mint az eredményeiben és kihatásaiban borzalmas katasztrófa. Az egész rendszert — nem beszélünk itt a körmönfont visszaélésekről — első sorban a tőke felélése jellemezte. Nem állt ez meg a tartalék- és alaptőke felhasználásánál, hanem továbbmenőleg a meglevő nyers és üzemi anyagoknak minden indok nélkül való eltékozlásához vezetett. Több esetben — s ahol, mint Oroszországban, soká tart a kommunizmus, általános jelenség — az üzemek berendezése is áldozat lett. Műszaki berendezéseket más célokra használtak fel, megsemmisítettek. Talán jellemzőül mint legkirívóbb példát idézhetjük, hogy a legmagyarabb ipart, a malomipart mint akarták tönkretenni. A 11 budapesti malmot, 3–4 kivétellel, le akarták szerelni s a gépeket, vagy a gépekben levő nyersanyagot más célra igénybe venni, sőt külföldre más árúkért cserébe adni. Hogy ez a törekvés sem ezen iparban, sem másutt nem járt eredménnyel, legtöbbször a munkásság erélyes fellépésén múlt, amely, midőn életexisztenciáját megtámadni látta, tiltakozott az őt boldogító rendszer ellen. Nálunk is, de főként Oroszországban, egyik speciális eredménye volt a szocializálásnak, hogy gyáraknak felszerelését eladták.

A termelés ezen viszonyok mellett az elképzelhetőleg legkisebb volt. Végül rá kellett lépniök az akkordbérrendszerre, szigorú büntetéseket — élelmezés elvonásáig — kezdtek statuálni, munkaversenyen törték a fejüket, de nem tudták, mit értenek alatta, majd a nagyobb kereslet által gyakorolt ösztönnel — mint mondották — kívánták pótolni a közérdek iránti odaadás hiányát s végül még áldozatok árán is — áll ez kivált Oroszországra — visszahíván a régi igazgatókat és vezetőket, a feltartózhatatlan pusztulást látva, Cassandra-ként kiálták „haladéktalanul át kell térni ismét a munkateljesítménnyel arányba hozott bérezésre. Senkit sem akarunk agyondolgoztatni vagy túlerőltetni, de stb.” A legkövetkezetesebb formájában meg akarták valósítani a vasbértörvényt s oly munkafegyelmet életbeléptetni, amely mindkettő még a legridegebb kapitalizmusnak is szégyenére vált volna. Bámulatos csak az, hogy a munkásság nem vette észre s egy része ma is elvakult, hogy csak most akarták valóban rabszolgává tenni.

Járhatott-e tehát a bolsevizmus nyomában egyéb, mint pusztulás. A fejlődés helyett visszaesés — s ha tovább tart, megcáfolhatatlan törvényszerűséggel következik ez be — a primitív népek határozatlan kommunizmusába. Mikor a bolsevizmus megtagadta a Marx és Engels által megkövetelt előfeltételeket, tovább ment az elméletileg lehetőn, az utópián is. A kör négyszögesítésére vállalkozott s ha meg akarta ezt cselekedni, valahonnan merítette a hajtóerőt. A marxizmus alapelveiből indultak ki látszólag, de e rendszer csak az örök rejtélyt képező Oroszországban születhetett meg. Fél évszázad, avagy hosszabb idő szellemi mozgalma vitte Oroszországot valami ismeretlen felé. Az irodalom által világra hitt nihilizmus, a tolstojianizmus mind méhükben rejtették a mai időket. Olvassa el bárki Tolstoi „Kommentár az evangéliumról” c. művét s megérti azt, amit Oroszország átélt. Nem azt hirdeti-e itten, hogy „el kell költözni a városokból, szabadon kell bocsátani a gyárak és műhelyek népét, vissza kell térni a falukba és a pusztákra és ott dolgozni, az ember saját két kezével, mert az embernek csak az lehet az eredménye, hogy minden szükségletét egymaga elégítse ki.”24 Ha Oroszországnak öntudatlanul bár, de ez volt a célja, elérte. A nyugati kultura azonban többre becsüli a fejlett típust s a munkástól a társadalom legfelsőbb rétegéig fel kell, hogy vegye — most már a szomorú példákon okulva — ezzel a métellyel a harcot.

A termelésnek a mai társadalmi renden belül kell maradnia, természetesen mindazzal a módosítással, amit az idők megkívánnak: Számolni kell azzal, hogy a fejlődés határai is megszabottak s most sok tekintetben más irányban kell a haladást keresni, mint az elmúlt évtizedekben. A természet aligha fogja azzal a bőkezűséggel önteni még ismeretlen és fel nem tárt kincseit, mint ezt már megszoktuk, de ki merné állítani, hogy az organizáció tovább fejlesztésén felépített racionális termeléssel nem tudjuk az anyagfelhasználást úgy irányítani, hogy a megtakarításokban benn van a haladás. Ha egy vagon búzát megőrölhetek 9 métermázsa szénnel, nem tartok fenn oly malmot — mint most látjuk — mely 13 q-val dolgozik. Ez a racionálisabb termelés — kétségtelen — részben üzemösszevonásra fog vezetni, de nem egy túlnagy üzemet is részeire bont. Előrelátható, hogy elkerülhetetlenek lesznek egyes, a termelést irányító, a luxuscikkek gyártását megszűkítő s az elsőrendű életszükségleti cikkek előállítását fokozó intézkedések, valamint nem fognak elmaradhatni egyes fogyasztási korlátozások és szabályozások sem. A háború oly sok emberi és egyéb munkaerőt emésztett fel, hogy e téren is szigorúbb gazdaságossággal, minden munkaerőnek lehető tökéletes kihasználásával fog kelleni eljárni. Mindenesetre a technikának a jelentősége fokozottabb lesz s talán nagyobb mértékben bevonul oda is, mint pl. a mezőgazdaságba, ahol ma elég szűk körben érvényesül, azonban az emberi munka nélkülözhetetlen lesz. Ma s a jövőben is, ellentétben a marxista állásponttal, rajta fog nyugodni a termelés, mert még a gép is egyéni vezetést és irányítást igényel. Ezért volt oktalanság, amit a bolsevizmus akart, hogy mindenkit tetszés szerint minden munkakörre alkalmasnak tartott. Magától értetődik, a követendő szociálpolitikának is az időkhöz kell igazodnia, mélyebben kell szántania, mint a múltban. Az örök ellenségekből, ha nem is barátokat, de legalább oly csoportokat kell teremteni, melyek nemcsak harcolni tudnak egymással, hanem az állam és társadalom javára mindkét részről való kölcsönös engedékenységgel össze is tudják egyeztetni érdekeiket. A tőke és munka között levő örökös ellentétet fel kell adni s meg kell tudni teremteni a kettő között valamely bensőbb szolidaritást.

Több, mint bizonyos, hogy az állam befolyása a gazdasági életre meg fog növekedni s erősebb irányítást s nagyobb ellenőrzést fog kelleni erre gyakorolnia. Az állam ezen szerepe azonban nem lehet ellentétes a mai társadalmi renddel, sőt ellenkezőleg ezen kell felépülni, de úgy, ahogy Sohm mondja, hogy a szükséges változásokat minél enyhébbé tegye, irgalmatlanul nyesse a kinövéseket és iparkodjék határt szabni a túlzásoknak!

Sok tétele van még a marxizmusnak, melyet ép a bolsevizmussal kapcsolatban a való élet nézőszögéből bírálat tárgyává kell tenni. Ez alkalommal azonban még csak azt a végtelen mechanizálást vesszük bonckés alá, amelyet a kommunizmus a statisztika segélyével gondolt megoldani.

A mai társadalmi rend főmozgató erői az önérdeken felépített szabad verseny, a kereslet és kínálat törvénye, valamint az ezekből folyó áralakulás. Mint igen finom ideghálózat fogják ezek át az egész gazdasági életet, amely a legkisebb külső hatásra megrezdül.

A kommunizmus ezeknek az erőknek helyébe a legszélsőségesebb matematikai megállapítást lehetőnek tartja. El tudja azt képzelni, hogy oly tökéletességre emelkedhet a gazdasági élet mechanizálása, hogy az állam átalakul egy nagy nyilvántartó vállalattá. Hogy a statisztika eddig ép a gazdasági társadalmi életnek a jelenségeit tudta minden erőfeszítés dacára legkevésbé megfigyelése körébe hozni, az nem izgatja. Megelégszik azzal az önámítással, hogy a jelenlegi társadalmi rend nem tudja megoldani ezeket a kérdéseket, mert útjában állanak a ma uralkodó motívumok: az önérdek, általában az önzés, a legnagyobb haszonra való törekvés (a profit), az üzleti titok stb. Ezek kirekesztetvén — azt hiszi — senkinek sem áll érdekében akár a termelés, akár a fogyasztás tekintetében a való adatoknak be nem mondása.

Ez alapon az egész rendszer a szükségletekből indulva ki, meg kell hogy állapítsa a legnagyobb pontossággal a fogyasztás mérvét. Meg akar oldani egy kérdést, ahol a statisztika még csak tapogatózik. Mily nem könnyű dolog ez, épp a háborús időszak bizonyította be. A hamis statisztika fénykorát élte. Ott, ahol remény volt valaminek a hozzájutásához, mindenki megnövekedett igényt jelentett be, míg mindent elkövetett kedvezőtlenebb képet tárni fel ott, ahol szolgáltatásról volt szó. A kommunista államban, ahol a merev matematikai egyenlőség az alapelv, az adatok meghamisítása — mindenki törekedvén, ha visszaéléssel is, kedvezőbb helyzetet teremteni a maga részére — általános tünet lenne.

A termelés terén a jelenlegi statisztika állása valamivel jobb. A keretek még mindig szűkek, amelyeket tágítani csak lassan, fokozatosan lehet. Itt is téved a kommunizmus, ha a problémát megoldani véli. Már mihelyt kénytelen a magántulajdonon alapuló termelést is elismerni, a rendszer bukott. De egyébként nem a legnagyobb fantázia kell ahhoz, hogy valaki elgondolja, hogy millió és millió egyedet a legszabatosabb, a termelést és fogyasztást felölelő könyvvezetésre lehessen rábírni. Hogy ez lehetséges legyen, a kulturfoknak, minden individumot figyelembe véve, eszményinek kellene lennie. Ekkor is, mivel az emberek nem angyalok, és az ember alaptermészeti ismérve az önzés, minél mechanikusabb volna az élet, annál kevésbbé lehetne megbízható adatok birtokába jutni, mert mindenki legalább ezt az utat igyekeznék felhasználni, ha egyébként durva egyéni érdekeknek a kielégítésére.

A termelés és fogyasztás adataiból kellene a forgalom irányítását eszközölni, kibővítvén ezt a szükséges többi statisztikával. Minthogy azonban nagyon sok, egyébként általános szükséglet helyileg nyer kielégítést, amit megállapítani, mint a tapasztalat mutalja, lehetetlen, ez okból szintén származnék a termelési, fogyasztási és a forgalmi statisztikára vonatkozóan egyaránt hibaforrás. Bekövetkeznék az, minek a háború alatt voltunk tanúi, bármit is mutatott a statisztika, hogy a bőven termő vidékek a terméketlen vidékek javára saját szükségletük hátrányára önként nem mondanak le, mindent elkövetnek, hogy a valóság fel ne tárassék s a legdrákóibb rendszabályok is csak részben oldották meg a kérdést. Átélte ezt a kommunizmus még kirívóbb formában. Az általuk államinak nevezett birtokok, míg a helyi szükségletet túlozva látták el, a fővárosnak jelentéktelen mennyiségeket engedtek át s a bolsevizmust csak a mezőgazdasági munkásosztálytól való félelem tartotta vissza, hogy nem élt általánosságban a legszigorúbb rendszabályokkal. Állandó rendszert ezeken az elveken, amelyeket bizonyos valószínűségi határokon belül a végszükség, mint a háború megindokolhatott, fenntartani nem lehet s ez a tény is csak a kommunizmus tarthatatlan volta mellett szól.

Nincs azonban állam, amely szükségleteit önmaga lássa el. A kommunista állam is rá volna utalva más államok termelésére. Míg egy-egy állam áll csak ezen az alapon, addig a forgalom a többi államokkal nagyon kétséges. A termelés és fogyasztás tehát ez okból a legnagyobb válságba kerül. A kommunizmus azonban azt hirdeti, hogy nem lesznek határok és minden forgalmat a mai kompenzációkhoz hasonló csere (aminek lehetetlensége napról-napra világosabb lesz) alapján vél megoldani. A határok nem ismerése, amint bizonyítottuk, még világkommunizmus mellett is hiú ábránd. Tehát minden körülmények között nemcsak a legrigorózusabb külkereskedelmi statisztikára volna szükség, hanem minden államnak tökéletesen kellene megoldani a többi összes gazdasági statisztikákat is, mert különben kész a katasztrófa.

A kommunizmus megkövetelné a legszélesebb alapon valamennyi üzemre kiépített üzemberendezési és üzemviteli statisztikát, állandó és pontos megfigyelését a munka intenzitásának és produktivitásának. Mindezek ma csak embrionális stádiumban vannak s csak némi megoldásuk is a nagyon távoli jövő zenéje.

Nem tárgyaljuk a sok többi statisztikát, hanem levonjuk a végkövetkeztetést.

A kapitalista rend mellett, ha egyik-másik tényező nem jól működött, gazdasági válság jelentkezett a nyomában. Tény az is, hogy első időkben ezek a válságok elég gyakran, rövid időközökben bizonyos periodicitással jelentkeztek. Ez a szimptoma vezette Marxot arra a feltevésre, hogy a kapitalista termelési rend önmagában hordja a halálos betegség csiráját s a válságok ennek a betegségnek tünetei, mig a túltermelés kapcsán olyan általános jelleget nem ölt, hogy tönkreteszi az egész rendszert.

A válságok okainak kutatása a nemzetgazdaságtan egyik legfontosabb problémája. Most azonban csak az érdekel, hogy a Marx által vélt válságok mind gyérebbekké lesznek s az organizáció folytonos javulása a válságok káros hatásait is letompítja, sőt a dolgok az utolsó 15 évben oly fejlődést vettek, hogy már nem válságokról, hanem csak lefelé és felfelé menő hullámvonalakról lehet beszélni, ahol a depressziókkal szemben is eléggé tud védekezni a társadalom. Innen magyarázható az, hogy Marx leghűbb tanítványai az összeomlási teóriát kezdik feladni már, a túlzó szocialisták pedig és így a bolsevisták is, hogy az összeomlás elméletét fenntarthassák, ennek előfeltételéül a Marx és Engels által kifejezetten kimondott gazdasági válság helyett a politikai válságot állítják be. Ez az álláspont legfeljebb a zavarosban halászás elmélete elnevezést veheti fel s annyira nem képes egy új társadalmi rendnek a bevezetését megindokolni, hogy kár itt több szót vesztegetni.

A kapitalista termelésből származó válságoknak van egy sajátosságuk. Bármily nagy arányúak voltak, ha nem egyszer nagy és borzalmas károkat okoztak is, az állami és társadalmi rendet nem rendítették meg. Ha elképzelhető volna, amint nem lehetséges, hogy egy statisztikai rendszeren felépülő állami és társadalmi rend életképes, akkor minden kétséget kizár, hogy itt a legkisebb hiba a legélesebb állami és társadalmi válságot váltja ki, amely szánalmas következményeiben egyenesen kiszámíthatatlan. Ezt különben igazolja a magyar bolsevizmus s még pregnánsabban fogja igazolni a sokkal hosszabb ideig tartó orosz bolsevizmus. Ily labilis alapon épített társadalmi rendet a kulturában előhaladt s fejlett társadalom nem enged meg, s ha ideiglenesen ráerőszakolja magát, eredménye csak a gyors és teljes összeomlás.

Hugó Viktor a „Nyomorultak”-ban a forradalom kóroktanával foglalkozván, arra az eredményre jut, hogy a forradalom elkerülhetetlen, ha a társadalmi és állami életben a rossz, a hamis túlsúlyba jut és az igazságtalanságok, a visszaélések, a bűnök a kitörésig fokozódnak.

Sok igazság, de sok túlzás is van Hugó Viktorban. Nem feltétlen a visszaélések, igen gyakran csak hibák és tévedések azok, amelyek mozgató erői egy forradalomnak. Nem tagadhatjuk, a múltban mi nálunk is sok mulasztás történt.

Ezeknek a hibáknak a felfedése a tudománynak, de a gyakorlati politikának is egyik legfontosabb feladata. Nem elég csak a végső kifejlődést, a betegséget tudomásul venni, hanem ismerni kell az okokat, melyek létrehozták. Megvizsgálás alá kell venni e szempontból állami, társadalmi és gazdasági életünket, mert csak ez esetben tudjuk megtalálni a jövő fejlődés biztos irányát. Ezekbe a problémákba most nem mélyedünk bele, csak futólag említjük meg a gazdasági életet és a munkáskérdést.

Nem szorul bizonyításra, hogy sok hiba volt egész gazdasági életünk felépítésében. Mindenki érezte, hogy nem gyökerezik egészen a magyar talajban, nem minden ízében esett szerves, egészséges fejlődésen át, sok volt benne a mesterkéltség. Több volt ennek következtében benne kelleténél a kinövés is, a társadalom és állam nem volt pedig elég erős, hogy azokat lenyesse.

Nem egy problémának megoldásával lekéstünk. Ilyen volt a földbirtokreform. Évtizedek óta izgatja a magyar társadalmat. Ha megoldjuk, alapját rakjuk le sokkal ellenállóbb polgári társadalom kibontakozásának, sok százezer magyar kezet megmentünk a kivándorlástól, kitolhattuk és megerősíthettük volna a nyelvhatárokat, a magyarságot összekötő medencéket s több, mint bizonyos, más irányt vesz ipari fejlődésünk is. Nem ontja az őstermelő népesség oly nagy erővel feleslegét az ipar felé, nagy hányada elhelyezkedett volna a mezőgazdasági életben, növelvén ennek erejét. Nem fejlődött volna ki talán ismert kereteiben a nagyipar, de megszületett volna előreláthatólag egy, a magyar földhöz rögződő középipar s úgy helyes arány keletkezett volna a különböző kategóriák között. Ha a birtokreform a háború alatt megoldásra kerül, akkor is a destruktív irányzatnak egyik erős méregfoga hullott volna ki. Most pedig arra kell ügyelni, nehogy a megoldás gazdasági megfontolás, előrelátás, a jövő érdekeinek elhanyagolásával a túlzó feloszlás jegyében, tehát a másik végletben történjék, egyoldalú gazdasági életre kárhoztatva az országot, a tespedésnek vetve meg az alapját.

Minden nemzetnek gerince a középosztály. Ennek tudatában látunk az utolsó évtizedekben mindenütt törekvéseket minél életképesebb középosztály megteremtésére. Nálunk, sajnos, az ellenkezője következik be. A történelmi középosztály folytonosan veszít erejéből, viszont egészséges új ily réteg nem alakult ki. A háború is főként a középosztály rovására játszódott le. Nem kutatjuk most azt a számtalan okot, amely a viszonyokat ide fejlesztette.

A múlton nem lehet már változtatni, de megbocsáthatatlan bűn volna, ha a jövőt nem törekednénk megalapozni. Ez idő szerint az a helyzet, hogy még a meglevő középosztály is, melynek zöme épp a hibás fejlődés folytán a szabad- és közszolgálati foglalkozásokból kerül ki, a teljes anyagi romlás, a lezüllés útján van. Vészkiáltásokat hallunk illetékes és nem illetékes tényezőktől a tisztviselők megmentéséről s nem történik semmi, illetve óráról-órára rohan ez az osztály a pusztulásba. Számolni kell azzal, hogy a gazdasági életből kinőtt új középosztálynak a megteremtése időt kíván. Egyelőre a megújhodásig azt kell megmentenünk, ami van. Meg lehet, de meg kell találni a módját, hogy ezt az osztályt, jó részét átvezetve a gazdasági életbe, megmentsük. A kisemberek problémája is olyan, amely nem lehet csak jelszó, hanem komoly és gyors megoldást kíván.

Nem értettük meg minden vonatkozásában a munkáskérdést. Lebecsültük, féltünk tőle, sokszor ellenséget láttunk a munkásban s még a szociális szótól is ijedeztünk. Ha nagyobb volt a nyomás, engedtünk, de nem jutott eszünkbe, hogy közeledjünk hozzájuk, belső érintkezést keressünk velük. Közönyösen néztük, hogy válik ez a nemzet egész életére kiható kérdés oda nem való, destruktív elemek monopóliumává. Amit a múltban elmulasztottunk, tegyük ezt jóvá a jövőben, iparkodjunk a munkásság és a társadalom többi osztályai között az egymásrautaltságot, a szociális összetartozóságot öregbíteni.

Ne folytassuk most tovább. A forradalmak lejátszódtak, visszacsinálni ezeket nem lehet. A forradalom, ha tarthatatlan eszmékért is folyik, mivel az ellentéteket kiváltja s Eötvös szerint enélkül nincs haladás, tisztító tűz egyúttal és sok irányban megmutatja az utat, amelyen haladni kell. Kettőt mi is megtanulhattunk a borzalmas időkből. Az egyik, hogy a keresztény világnézleten alapuló nemzeti eszme az, amelynek most mindenkit telítenie kell, a másik, hogy társadalmi rend és állami élet csak akkor bomlik fel, ha azok, kiknek első sorban érdekük és kötelességük, azt meg nem védik, avagy meg nem tudják védeni. Intőjel legyen az a borzalmas béke is, amelyet ránk parancsolnak. Ma az a gondolat, hogy a magyar nemzet és nép sorsáról van szó, forrasszon össze mindenkit. Simítsuk el az ellentéteket és mindenki érezze át, hogy csak egy kötelessége van, a hazát, ha nagy önfeláldozással és nagy áldozatok árán is, megmenteni. Ennek elengedhetetlen első feltétele a belső megerősödés. Ne felejtsük el, a történelem sokszor megismétlődik s nem mindig a győztesek maradnak felül. 1815. június 18-án legyőzték Franciaországot, leteperték Napoleont, megszületett a szent szövetség és mégis Franciaország diktálta az iramot egy évszázadon át a világnak. A központi hatalmak legyőzettek, de az eszmék, amelyek őket hevítették s amelyekért küzdöttek, mint az évszázadon át a német filozófia által hirdetett kötelességteljesítés, áldozatkészség, fegyelmezettség, felelősségérzet, a társadalmi szolidaritás erősebb érvényesülése, individuális alapon álló organizálás stb. tovább élnek, ezek már a háború alatt beszívódtak a többi népekbe is és mozgató erői lesznek az egész századnak. Nagy csalódás vár azokra, akik azt hiszik, hogy a század Európáját Párisban, Versaillesben, Saint-Germainban, Neullyben csinálják meg, homlokegyenest más Európa nem egy életképtelen, hanem régi természetes és történelmi határaiban visszaállított Magyarországgal fog kialakulni békésen, ha lehet, harci eszközökkel, ha kell.

Erre a küzdelemre kell nekünk teljes erővel felkészülni. De váljon e végből már valóra, hogy szűnjenek meg minden irányban a forradalmi idők. Ólomsúllyal nehezednek ránk a megoldásra váró feladatok. Mindenekelőtt a gazdasági életet kell újjáépítenünk. Nem látjuk sehol, ami nélkül siker nincs, az átfogó koncepciót. Itt az ideje, hogy minden téren a tudás, az igazi képesség, a teremtő erő érvényesüljön, hogy nem ismerve jobbra és balra való szélsőséges kilengéseket, meginduljon ez a szerencsétlen összetört és összezúzott nemzet: Előre! Ennek az iránynak szolgálatában indul új útjára a Közgazdasági Szemle.

        Bártfai Szabó László tanulmánya Széchenyi István gazdaságpolitikai elveiről, főként a Hitel alapján kifejtve, a magántulajdon, a munka és a hitel kérdéseiről.



      

     
     A Hitel megjelenésének százéves fordulója alkalmával a közfigyelem élénken foglalkozik hazánk gazdasági helyzetével a mult század első felében. Tisztább s a valóságnak megfelelőbb képet aligha nyerhetnénk a kérdésről, mintha Széchenyi szemüvegén át nézzük a magyarság helyzetét.

A Legnagyobb Magyar mint gazdaságpolitikus határozottan a fiziokrata iskolához tartozik, s a társadalom gazdasági reformjának saját korában a legkiválóbb, legrendszeresebb képviselője. Ebbeli tanulmányai összefüggnek az angol jogbölcseleti és politikai írók műveivel, rendszerét szorosabban Smith és Hume tételeinek összekapcsolása által állította fel: a haladás főereje a munka. A munka értékelését, a célszerű munkamegosztás elvét, a nemzeti tőkének a földművelés, gyáripar és kereskedelem szolgálatába állítását s talán a nemzeti alap hangsúlyozását és a magyar faj sajátságaiból eredő lélektani szempontok mérlegelését az ő műveiben találjuk fel elsőizben s ezeket ő igyekezik reformátori tevékenysége által elsőnek érvényesíteni.

Működésének legfőbb ereje abban rejlik, hogy a valóságos helyzet helyes felismeréséből indul ki s a javítás eszközeit általános szempontból, egyéni érdekekre való tekintet nélkül választja ki. Módszere induktiv, 's következtetéseiben a lehető legnagyobb óvatossággal jár el.

A hitel kérdésével egyik kortársa szerint 1820-ban kezdett foglalkozni, amidőn véletlenül, spanyolfal mögül, végighallgatta a 167 négyszögmérföld évi kétmillió forintnyi jövedelmével biró Esterházy Pál herceg kínos megalázkodását bécsi közismert hitelezője előtt, aki viszont szemrehányásaira azzal vág vissza, hogy ő is könnyelműen vesztett el Frascatinál Párizsban 40.000 forintot szerencsejátékon.

A két eset súlyos következményei Széchenyit gondolkodóba ejtik s a következtetések láncolatából ugy látja, az ország anyagi megerősödésének főként két akadálya van: az ősiség és a kormány központosító rendszere. A támadást főként az első ellen intézi, mert azon segíteni saját erőinken és akaratunkon múlik; de nem nézi jó szemmel az 1818-ban megalakult osztrák nemzeti bank hazai fiókjait sem, amelyek működésével szemben a Kereskedelmi Bank megalapítását „gyáva surrogatumnak” nevezi s a Metternichhel folytatott tárgyalásai során egyenesen és határozottan Nemzeti Bankot követel, amelyet autonóm igazgatóság vezet s a kormány csak felügyeletet gyakorol felette.1

Nagy Lajos az aranybullát 1351-ben megerősítvén, elrendelte, hogy a fiúörökös nélkül maradó nemesek ne rendelkezhessenek jószágaikról szabadon (11. §.), hanem azok a nemzetség tagjaira szálljanak s az utóbbiak kihaltával (1222, 4. §. megváltoztatva) a szent koronára. E törvény alapította meg az ősiségét; eszerint minden nemesi birtok adomány, amelyben a dominium directum a koronáé s a dominium utile nem az egyéné, hanem a családé. Az egyén csak használó, holott a mai felfogás szerint a tulajdonjog is az egyént illeti meg. Az ősiség erejénél fogva az ősi javakat a nemzetség tagjai bármikor és bárkitől visszakövetelhetik.2

Az ősiség az Anjouk egyik legjelentékenyebb alkotása volt, annakidején szükséges és üdvös intézmény, amely azonban — minthogy a további fejlődést megakasztotta és a többi európai államban beállott átalakulást nálunk kizárta — időszerűtlenné vált, a hitelre, munkakedvre, az általános polgárosodásra hátrányos lett. A rendszer következtében elszegényedtek a honfoglaló Árpáddal bejött magyar törzsfők ivadékai. Az elmúlt századok folyamán kitűntek nagy hibái:


	
hogy a nemesi birtokok tulajdonába csak a nemesi osztályt bocsátotta;



	
az ősi vagyonról törvényes örökösei javára sem végrendelkezhetett a birtokos, ugy kellett reájuk hagyni, mint egy hitbizományi;



	
az ősi jószág csak feltételesen és megszoritásokkal volt eladható, mert a vevőt az eladó késő maradékai is érvénytelenítési perrel támadhatták meg s a vagyont tőle visszaválthatták;



	
az eladásnál az osztályos atyafiakat meg kellett kérdezni, nincs-e kedvük a jószágot ugyanazon vételáron magukhoz váltani, különben ők és maradékaik az előzetes megintés elmaradása miatt bármikor perelhettek;



	
az ősi vagyonhoz a nem osztályos rokonnak, sőt a szomszédnak is volt elővételi joga, ezek is megtámadhatták az eladást ajánlatuk tekintetbe nem vétele cimén;



	
az ilyen eladást századok múlva is perelni lehetett, az ősiség ellenében nem volt elévülésnek helye, főként ha 32—32 évenként egy-egy hiteles hely előtt az eladás elleni tiltakozást megújították. A vevő tehát nem ült nyugodtan birtokában, mig az eladó családja élt, de azután sem, mert akkor a kincstár perelhette el ex defectu seminis;



	
a szerződéses zálogot a zálogba adó örökösei időtlen időkig visszaperelhették;



	
a törvényes árverésen eladott javak nem mentek át a vevő tulajdonába, bármikor visszaváltható birói zálognak tekintettek.





Az ősiség következtében alig volt család, mely vagyontemésztő pert ne folytatott volna s igy a birtokok nagy része per alatt állott, a gyűlöletes pereskedés veszélyeztette a jogbátorságot. Ártalmas hatását már a 18. században észrevették. II. József az örökös tartományok számára alkotott kódexet hazánkra is ki akarta terjeszteni. Pálffy kancellárhoz 1785-ben intézett leiratában elitéli a régi birtokviszonyokat s a fiscus háramlási jogát: nincs tulajdon, nincs szabad rendelkezés, a jószágnak nincs kellő ára; de akkor idegenkedve fogadták a császár szándékát, az ősiségét az alkotmány egyik talpkövének minősitették.

Vannak, akik Széchenyi hadüzenetét a haladás ezen legnagyobb akadálya ellen a jozefinizmus közvetlen folyományának tartják. Az alábbiakból igyekezem bebizonyítani azt, hogy ez a felfogás téves.

Kétségtelen az, hogy a főbb tételek s az ősiség káros hatásának tiszta felismerése mindkét mozgalomban azonos, de eltérő bennük a kiindulás alapja, a cél s a megoldás eszközei. Széchenyi II. József törekvéseit egyetlen mondattal jellemzi: ott akart aratni, ahol nem vetett. A reformokat a császár a németesítés szolgálatába állította, Széchenyi ellenben a magyarságot akarja általa gazdaggá, hatalmassá tenni. A 18. század kilencvenes évi reformjainak alapja a monarchikus eszme megerősödése, a Hitel, Világ és Stádium által felidézett reformmozgalom a Széchenyi által már 1814-ben szétválónak látott monarchiában a súlypont áttételére törekszik Magyarországba, hogy az saját tengelye körül foroghasson. Végül amit a császár nolens-volens paranccsal, hatalmi szóval akart megvalósítani, azt a Legnagyobb Magyar a társadalmi fejlődés szükséges függvényének fogta fel.

Már az első feljegyzésekből is, amiket naplóiban erre vonatkozólag olvasunk, világosan kitűnik, hogy az ősiség eltörlése mint a magyarság életének főfeltétele jelenik meg előtte. A nádor, a kaszinó és később a Gazdasági Egyesület gyűléseinek és estélyeinek hallgatósága sokat hall e tárgyról, érveinek súlya, eszmemenetének egyszerűsége, saját példája, ki cenki, bozi, hidegségi birtokának nagy részét hosszú tartamú bérletekre jobbágyainak átengedte, végül a negyvenes évektől kezdve közszükségletté vált demokratikus irány, hosszú küzdelem után az ő kezébe adják a győzelem pálmaágát.

Hogy a továbbiakat megérthessük, ismerkedjünk meg Széchenyi néhány idevágó fontosabb alaptételével; látjuk ezekből, hogy miként mindenben, a hitel kérdésére nézve is saját kora legkiválóbb szellemi termékeinek Bentham, Smith, Rousseau stb. ismeretében, azok eredményeit felülbírálva és a magyar viszonyokhoz alkalmazva fogott hozzá a magyar társadalom meggyőzéséhez, megragadva minden eszközt és alkalmat eszméi terjesztésére. Tudása lemegy a források mélyéig s nem egy tétele olyan, amely soha nem lesz elavultnak tekinthető. Az alábbi szemelvények alapján összefüggő képet nem adhatok ugyan Széchenyi eszmemenetéről, de talán sikerül a lelkét átfogó érzések és cselekvéseit irányító gondolatok főbbjeire rámutatnom.

A praktikus jó gazda nevét az érdemli meg, aki jövedelménél kevesebbet költ. De a gazdálkodás filozófiája a valódi (= lehető) nyereség megszerzésében rejlik.3

Rossz ember mindenütt van, azt sújtsa a törvény. Mi magunk másokról vallási tekintetben tegyünk fel minden jót, de ha pénzről, kereskedésről és politikáról van szó, gondoljuk a legrosszabbat, ugy boldogulunk. Akik a kölcsönös bizalomról szavalnak, mintha Eldorádóban élnénk, vagy olyanok, akik saját vagyonukat már elvesztették, vagy — s ez a gyakoribb eset — mások hiszékenységét ki akarják használni, hogy becsapják.

Uzsorás az, aki a tőkéje után a törvényes kamatnál többet kér.4

Szerinte a törvény filozófiája: a jót pártolni, a rosszat sújtani. Ne pártoljon tehát a törvény túl se hitelezőt, se adóst, de pártoljon mindenkit.5

A végrehajtó hatalom filozófiája pedig: ne fejtegettessék a törvény, de szóról szóra hajtassék végre.

E két elvet, tartja a magyar jogélet két tartó oszlopának. A rajtuk nyugvó alkotmány filozófiája csak ez lehet: a valódi polgárerényt (virtus civica) : a becsületes, állhatatos, józan eszű fáradozást minden módon jutalmazni; mert a restet, fonákot és tompa eszűt pártolni szerinte nem egyéb, mint a rossz tanulót az eminensek sorába emelni.6

A nagylelkűséget és patriotizmust a gazdasággal s kereskedéssel ne keverjük az Istenért össze.7

Gazdaságban, kereskedésben kit-kit a maga eszére kell hagyni s meg nem szorítani; mert azokban az erőltető törvények a céltul inkább távol vetik az embert, mintsem ahhoz közelebbre vinnék.8

Mint a víznek megvan a folyása s ezt olykor változtatja is, s mint a zivatar és záporeső néha váratlan fordulatot vesz: úgy a kereskedésnek s a pénznek is megvan az ő árapálya.9

A pénz csak mintegy látható műszere az értelmi erőnek, mely a fejlődésben mélyebben s láthatatlan működik.10

A vagyon fogalmát igy határozza meg: nem a pénz, sem a fekvő birtok, hanem ezek hasznavehetősége. Mert a pénznek értéket és becset az ad, ha általa az élet javait magunknak megszerezhetjük, viszont a földnek is meg kell teremnie részünkre, amit lehet. Igazán vagyonosnak tehát csak azt tekinthetjük, aki a neki szükségeseket mindenkor s bizonyosan meg tudja szerezni. Szegény az, aki csak ritkán, nem mindenütt és nem bizonyosan juthat az élet javaihoz.

Az olyan tőke, amelyhez nem lehet bármikor hozzáférni és kamatot nem hoz, valamint az olyan ingatlan vagyon, melynek jövedelme nincs, nem egyéb álomnál, mert az éhezőnek nem ad kenyeret, a mezítelennek ruhát. Ha például kölcsönömet 100 év múlva fizetik vissza s addig kamatot se kapok utána, semmim sincs és nem is lesz, mert nem érem meg. Ha húsz év múlva juthatok tőkémhez és kamatához, talán lesz valamim, ha élek akkor. Az érték tehát szorosan összefügg az idővel.

Ezek alapján állítja, hogy a magyar tőkepénzes és birtokos egyaránt szegény. Az első nem teheti pénzét olyan helyre — hacsak a penészes ládafenekére nem, — ahonnan bármikor elővehetne s kamatoztathatná; a birtokos viszont hosszas kéregetés után se tud vagyonára kölcsönt kapni. Mert van Magyarországon minden, ami hitelt érdemelne: föld, erdő, jószág, gabona, bor, mégis, ha a hitelező pénzét kiadta, ugy érzi, mint amikor Montgolfier léghajóját eleresztette. Arról, hogy tőkéjét visszakapja, legtöbb esetben éveken át nem lehet szó s bár mások azt hiszik róla, hogy gazdag, pénzével nem rendelkezik. A birtokos viszont nyögi a magas kamatot, s ha vissza kell a tőkét fizetnie, pöröl a végtelenségig.

Nálunk a hitel olyanféle, mintha tengeri kereskedésre volna alapítva: nem a lényegen alapul, hanem a felvevő személyes ügyességén, jó képén, sokszor csaláson: elhitetni azt, hogy az adósság csekély, az érték nagy, s igy minden rendben van.11

A jól beállított munka minden gyarapodás talpköve.12 A munka és a pénz azonban szoros viszonyban van. Nemzet, éppen ugy, mint az egyén, bármily jó legyen a földje, nem végezhet eredményes munkát a szükséges pénz nélkül. Ha egy országban sok a pénz, ingadozás, bankrot áll be, ha kevés, elszegényedés. Ha a kettő közül az egyiket kellene elfogadni, inkább az első járna kisebb kárral.

Hazánk évszázados története viszont szemléltető példa arra, hogy pénz nélkül az ország el nem lehet.13 Ebből következik, hogy a nemzetnek bank felállítására feltétlenül szüksége van. Hogy mi vált be e téren s mi nem, mások példájából megtanulhatjuk. Bízzuk annak megszervezését azokra, akik annak csínját-bínját értik, még ha önmaguknak akarnak is némi hasznot szerezni belőle. Haszonkeresés nélkül semmi se történik a világon. Ne higgyük azt, hogy könyvekből ezt meg lehet tanulni, amint nem képzelhető az sem, hogy valaki recept alapján jó ebédet tudjon főzni; ahhoz tanult szakács kell.

Ami a munkásságot növeli, hasznos, még ha a cél a való helyzetből, reményből vagy szükségszerűségből áll is elő. Sokan azt hiszik, a háború mindent tönkretesz, pedig a háborúban, de még inkább utána megsokszorozva dolgozunk. Ezzel szemben mit ért például az örökmozgó (perpetuum mobile) feltalálására fordított temérdek igyekezet?14

Azon erő pedig, amely a mostoha vadonokat kertekké varázsolja, amely mindenbe életet, elevenséget önt, Széchenyi szerint nem egyéb, „mint az ingatlan tulajdont mindenek előtt szomjazó s azt legnagyobb szeretettel s gonddal ápoló emberi vágy”. A király nem akkor gazdag, erős és hatalmas, folytatja, ha sok jövedelme van a vámból, harmincadból, sóból s adókból, hanem ha az ország maga is gazdag. Meri állítani, amely napon az ősiség és fiscalitas eltöröltetik, minden ingatlan birtok a felével többet ér, mint addig. Ha az ország 3500 négyszögmérföldnyi területét per 100.000 frt számítva az 350 milliót ér, annak becse tehát 175 millióval nőne; a nemzet vagyona pedig 6%-kal számítva 21 milliót hoz, ez a vagyon felszabadulása esetén 11 millióval nagyobb lenne, ennyivel növelné az ország életét, elevenségét, erejét és hatalmát.15

Mindez pedig nem ábrándozás, folytatja, mert azzá lenni a mindent kormányzó mathesis nem engedi. Be kell tehát a magyarnak a királytól kezdve látnia, hogy a régi rendszer fenntartásával önmagát itéli el a leglehetetlenebb szegénységre.

Min alapul a nemzet igazi hatalma? veti fel ezután a kérdést. Válasza egyenes és kimerítő; nem a termékeny földeken, a hegyek erdőségén s a földben rejlő kincseken, hanem a kiművelt emberfőn. Ez az ész, amely az ország kincseit józanon használni tudja. Ennek alapfeltétele, hogy kiki csak azt végezze, amihez ért, a munkát tehát helyesen meg kell osztani. Ha valakinek naponta cipőt talpalni, levelet írni, borotvát élesíteni, táncleckét adni, vasgyárban dolgozni, beteget ápolni kellene, kétségtelenül hiányosabban tudná ellátni, mintha valaki csak órákat javit, vasmunkát, vagy táncmesteri teendőket végez.16

Ha neki pénzt kellene valakinek kölcsönözni, nem nézne az adós erényeire, hanem hogy milyen biztosítékot tud nyújtani. Mert nem méltó sajnálatra, aki más pénzén díszes palotában páváskodik, mig a becsületes és törvényes kamatra átvett kölcsönnek se kamatát fizetni, se a tőkét visszaadni eszében sincs. Az ilyet üstökénél kell megfogni s még a párnát is kirántani alóla,17

Akik a hiteltörvények behozatalától a nemesség szabadságát és régi méltóságát féltik, nem a törvény iránt való tiszteletből teszik ezt, hanem azt csak köpenyül használják a mellékes szempontok palástolására. Ö nem ismer olyan törvényt, amelyet később helyes okokból meg ne lehetne változtatni.

Arra az ellenvetésre, amelyet minden oldalról felhoznak reformtervezete ellen: hogy a fölei szabaddá tételével az illető családok is elpusztulnak, azt válaszolja, hogy akik igy beszélnek, nem tanulmányozták át helyesen a történelmet. Mert ő arra a tapasztalatra jutott, hogy a magyarság múltjában kivált családok nem „véletlen körülmények s az idők mostohasága” miatt buktak le magas polcaikról, hanem mert többet költöttek annál, amennyi jövedelmük volt, másrészt mert kölcsönt 30—40%-os kamatra kaptak, azt pedig nem birták ki. Vegye magának kiki a fáradtságot, s a Báthory, Bebek, Czobor, Gara, Héderváry, Homonnai, Kanizsai, Pázmány, Bozgonyi, Telegdi, Újlaki, Zrinyi családok történetét vizsgálja meg. Hozzáteliette volna a saját családját is, amelynek tagjai közül a katonáskodó és nagylábon élő Széchényi Ignác és Antal grófok kénytelenek a családi vagyon jelentékeny részétől megválni s csak az iró atyjának, a Muzeumot alapitó Ferencnek takarékossága, belterjes okos gazdálkodása állítja meg a lejtőn a családi vagyon elpusztulását.

Ugy érzi, a reformok egyik legnagyobb nehézsége továbbá abban rejlik, hogy honfitársai azt vélik, az általuk ismert és megvalósított gazdálkodás és termelés a legjobb, annál megfelelőbb sehol a világon nincsen. A szellemi korlátoltság ezen kínai fala óriási veszedelmeket okoz hazánkban. Hány embertől hallotta Széchenyi, amikor egy-egy külföldi —- sok pénzébe kerülő és tapasztalatokban gazdag — útjáról megjött, hogy a magyarnak van mindene, más nemzetnek pedig nincs, hogy Magyarország gazdag, Anglia, Franciaország szegény. A magyar bor jobb a bordeauxinál stb. Még elképesztőbben hatott rá, hogy az egyik hazai iró váltig erősitgette munkájában, hogy Brunnelnél, az akkor már világhírű alagútfúrónál magyar mérnök különben tudna hasonló munkát elvégezni. Az is ártott szerinte sokat, hogy 1—2 hazánkfia futtában megnézve Lombardia és Angolország földművelését, s az évszázados rendszer okait és előnyeit nem mérlegelve, itthon azzal állt elő, hogy a „taliánok és anglusok” földművelése el van aljasodva: ahol igy beszélnek az emberek, mondja Széchenyi elkeseredve, ott a kétszer kettő több négynél s bátran el lehet hitetni, hogy a csöbör belefér egy borospalackba.18

Azoknak sincs igazuk, mondja müvei egyikében, akik az ingatlanok megszerezhetésének reformját azzal a kifogással hátráltatják, hogy a magyar nép széles rétege még nem érett meg az ilyen reformokra. Ő hosszú éveken át tanulmányozta a magyar alaptermészetét s ugy találta, hogy látszólag, természetes komolysága után Ítélve rest, de ezt nem szabad az apátiával azonosítani. Az nem egyéb, mint férfias öntudatából fakadó tartózkodás, amely nem engedi meg, hogy a semmiért gyáván pezderkedjék, a kevésért vagy bizonytalanért törje magát. Tegyetek az ellenkezővel próbát, hívja fel birtokos társait, nyújtsatok a szántóvetőnek (a paraszt 'kitételt Széchenyi nem szívesen használja) reményt arra, hogy valamit magának meg is szerezhet s azt háborítatlanul meg is tarthatja, mint annak teljes jogú ura: „fogadom, csodálkozni fogtok, mily felette nagy energia s elevenség van azon lassú testben, melyet ti roboti vagy vármegyei munka után Ítéltek (meg), s amely test, ha munkája gyümölcsét akármily messze, hanem teljes biztosságban látandja, oly csudákat fog művelni, milyeken ti fogtok leginkább bámulni”.

Kérve kéri őket: „ha a nemesi érzések mindnyájan mély haláli álomban feküsznek is nálatok, emeljétek legalább hasznotokért, bátorságtokért a szántóvetőt a polgári lét körébe... s midőn embertársitoknak lehető legbecsesb ajándékot fogtok nyújtani lelkeik kifejtése, s moralitásuk felemelése által, rögtön megjutalmazand titeket viszont egy jóltevő magasb hatalom oly jobbágyokkal, kik a hála örömkönnyeit sirván, titeket mint atyjaikat szeretni fognak. Ily áldást milliókra hozni, melynek hangja a boldogok mennyeibe is hatni fog, a ti kezeitekben van. Oh ébredjetek fel, int az igazi halhatatlanság hajnala”.19

A magyar egykorú középbirtokos pályáját a következő sorokban állítja megkapó rövidséggel elénk.

Az ifjú gazdának, amikor szülei vagyonát átveszi, semmiféle szakképzettsége nincs, néhány családi hagyomány, öreg szolga, régi rendszerű gazdasági eszköz, kidőlt-bedőlt gazdasági épület és elnyűtt jószág állanak rendelkezésére. Hogy mekkora a biztos jövedelme, senki nem tudja. Az első veszedelem mármost akkor éri, hogy néhány éven át jó termése van: ilyenkor mindenki megelégedett, hizeleg neki, aki hiányokra, hibákra figyelmezteti, ugy gondolja, irigye, nem jóakaró barátja. Megszokja a bő kiadást, kényelmet és élvezeteket. A reakció, amely feltétlenül beáll s annál erősebb, minél készületlenebb talajra talál, a dráma kezdetét jelenti: nincs tartalék, önfegyelmezettség, mérleg és számadókönyv, mindez a bő termés idején feleslegesnek tartatott és a sutba került.

A birtokos ilyenkor kölcsön után néz, amit a kisebb birtokosok, árvák és özvegyek szívesen adnak neki. Néhány év múltával, ami alatt, a kiadásokat nem csökkentették s igy a kölcsönök visszafizetéséről, minthogy a bőséges esztendőre hiába várt, szó sem lehet, újabb kölcsön után kell látni. Ekkor jön a Lucifer: generális szanálás tervét dolgozza ki jó pénzért, s a csődbe jutott gazda egy darab papirost ír alá, amelyen gyakran az összeg sincs feltüntetve, még 1—2 évi rossz termés, elemi csapás s a magas százalékos kölcsön kamatos kamatait a birtok egész jövedelme se fedezi többé.20

Saját helyzetéből vázolja meg a magyar nagybirtokos képét a mult század 40-es éveiben. Azt mondja, hogy ő örökké hálával gondol szülei emlékére, akik sok magyar helyzetéhez viszonyitva őt igen kedvező anyagi körülmények között hagyták. Vagyona megért 1820-ban körülbelül egymillió forintot. Ebből általánosan véve 50.000 forint jövedelme volt.

Adósságainak törlesztése, alapítványainak kamata elvitt évente 20.000 forintot, maradt tehát 30.000 forint szabad rendelkezésére. Amikor külföldi útjait már befejezte s a lósport és vadászat iránti szenvedélye is némileg alábbhagyott, évente beérte háztartása 20.000 forinttal, beruházásokra, javításokra és tartaléktőke gyűjtésére tehát mindössze 10.000 forintja maradt. Az előbbi összeget lejjebb szállítani nem tudta, az utóbbit tehát felemelni sem; igy történt azután, hogy benne a gyarló ember a gazdával és hazafival állandóan hadakozott: vagy le kellett volna mondania az élet kellemeiről, amikre társadalmi helyzeténél fogva és vagyoni viszonyaira tekintettel méltán igényt tarthatott, vagy pedig látnia kellett, hogy mintegy 100.000 holdat kitevő, az ország termékeny helyein fekvő birtokain minden jövedelmezőbb javítást, beruházást kénytelen elhagyni, elnyomni belső szózatát, amely szemrehányásokat tett neki azért, hogy a közjóért nem tett meg minden lehetőt s tűrnie kellett végül azt, hogy neki mint legényembernek háztartásából észrevétlenül ez is, az is eltünedezett, s az év vége felé még az a pénz se volt készletben, aminek a számadások szerint a pénztárban kellett volna lennie.21 A megoldás nála is az volt, ami birtokos társai legtöbbjénél: vagyona jelentékeny részét el kellett adnia.

Ha valaki adósságot kénytelen felvenni, folytatja, akár szükségből, könnyelműségből, vagy további vagyonszerzés céljából, készüljön el arra, hogy azt Vagyonán minden bizonynyal megveszik s akkor nem szedik majd fel honfitársai nyakrafőre a kölcsönt, s a régi iskolában felnőtt birtokosok akkor nem tanitják majd ki fiaikat arra, akiknek vagyonról, becsületről még helyes fogalmuk nincsen, hogy a pöröket végtelenségig húzni, továbbá alkudozni s a hitelezőt kijátszani is lehet.

Az ország lakosságának nagy része szerinte a gazdálkodást illetően sem kellőképpen felvilágosodott, másokhoz képest gyermekhez hasonlítható. Mármost ahány gyermek meglátja télen a jeget, mind rámegy és megpróbálja, a félvékony jég azután mindegyik alatt újra beszakad. A víz ennél biztosabb talaj, bármennyire ellentmondónak is látszik az állítása, mert vízbe csak úszni vagy evezni tudó megy józan ésszel bele, a többi parton marad. A pénzbeli művelettel ugyanúgy vagyunk: mennél bizonyosabb a visszafizetés napja s összege, annál megfontoltabban költekezik az adós, óvatosabb újabb adósság felvevésében ; ha ellenben a hátulsó kapu tág, a kibújásnak és nemfizetésnek százféle fortélya van, az előbbi józan elvek annál inkább háttérbe szorulnak. Már pedig, amely családnál a múltból csak a név maradt meg réginek, becsület, erkölcs nem, ott a címerekre helyezett koronákban nem drágakő ragyog többé, hanem üveg és hamisgyöngy. Az ország ereje és jövője szempontjából pedig többet ér azon új társadalmi osztály, amely nem hivatkozik ősei dicső példájára — hogy saját dologtalanságát takargassa vele, ahelyett hogy hasonló tettekre kötelezve érezné magát általa.

Ha az adós tudná, hogy a törvények az igazságon tul nem védelmezik, kétségtelenül nagyobb óvatossággal irná a kötelező és váltó alá a nevét, mint most teszi. Hasznosabb lenne, ha a szülők hitbizományok létesitése helyett több gondot fordítanának gyermekeik neveltetésére, amelynek alapfeltétele ez lenne:

Kitörülhetetlen betűkkel szívükbe vésni, hogy csak erkölcsi szép és jó nemesíthet valóban, s hogy mennél magasb a születés, mennél nagyobb a vagyon, annál jobb s hívebb szolgálatot vár a haza, vár a király. Ilyen arisztokrácia a trón igazi támasza, Ilyen örökösödés a nemzet fénye.22

A baj, a nyomorúság az emberek egy részét többnyire arra kényszeriti, hogy világosan megállapítsa, mije van, mije nincs. Mennyivel szerencsésebb azon egyén, aki az önmagával való számvetést nem szükségből, hanem neveltetése által annak helyességével megismerkedve, a baj bekövetkezte előtt megteszi. Ha ez sok élettapasztalás, köznevelés után néhány nemzedék elmúltával, az ország egész rétegében elterjed, „a nép vérévé válik”, lehet-e kételkedni annak áldásos következményeiben? Ilyen körülmények között a helyesen igénybe vett, a földművelés, ipar és kereskedelem fellendítésére fordított hitel csak áldás az egyénre is, az országra még inkább.23

Hogy Magyarországra nézve különösen mit jelent a hitel kérdésének rendezése, az alábbiakból tűnik ki: némely országnak olyan szerencsés a fekvése, helyzete, hogy reá nézve a józan gazdálkodás nem feltétlen életszükséglet, amint az erős szervezetet a rendetlen életmód se teszi szemmelláthatólag tönkre. Viszont mindenki előtt az elmondottak alapján világos ténynek bizonyul az, hogy egyetlen ország pénzügye sem áll olyan fényesen, hogy hasznos befektetésekre kölcsönt ne kellene igénybevennie. Ebből következik kétségbevonhatatlanul az, hogy a szerencsés körülmények közt élő, erős nemzetek hitel nélkül is fenntarthatják ugyan magukat, de annak segítségével beláthatatlan virágzásra emelkednek, ahogyan az erős szervezetű ifjú öregkorában sok bajtól megmenekednék, ha józanul és nem korhelykedve él; másrészt az is kétségtelen, hogy a nehéz viszonyok közt élő, szegény nemzet józan hitel nélkül elpusztul, aminthogy az is bizonyos, hogy a vézna testalkatú, beteges és hidegvérű egyén a koporsóját faragja, ha még hozzá korhely és rendetlen. Van ember, akit a reggeli nap vet haza a kocsmából, mégis egészséges, viszont olyat is ismerünk, aki diétát tart s előirás szerint kel és fekszik, mégis beteges, mindamellett az első életmódot helyesnek, az utóbbit pedig rossznak nem szabad mondanunk.

Hazánk erős nemzet s hitel nélkül is megélt, sok honfitársa szerint boldogabb volt sok más országnál. Ebből azonban nem az következik, hogy hitelre nincsen szüksége, hanem annak helyes alkalmazásával a testi és lelki jobb lét felé óriási lépésekkel halad.

Aki veszedelemtől nem fél, vakmerően belerohan: az a bátor; viszont aki ártatlan és ártalmatlantól retteg, a hasznos és előnyös alkalmakat messze elkerüli: annak gyarló az értelme és gyáva a jelleme. A tétel megvilágítására vadászélményeiből hoz fel példát: az előrelátó vadász télen leszúr négy karót a földbe, körülköti madzaggal s az így maradt kis területre rozspelyvát szór, amelyet a foglyok felkeresnek és tél idején igy táplálékot kapnak. A varjú eszesebb a fogolynál, tudja, hogy az ember néha tőrbecsalja az állatokat, a zúzmarás ágról nézi a kis madarak lakmározását, mert annak megítélésére nincs elegendő értelme, hogy ilyenféle készséggel állatokat megfogni nem lehetne. „így fél sok magyar a legártatlanabb új intézetektől, s büszkélkedve nyomorog tovább a régi zavarban.”24

Nem utolsó szempont szerinte az sem, hogy a váltó- és hiteltörvényekkel a magyar névre külföldön homályt árasztó vélemény is eloszlik, hogy hazánkban némelyek mint privilegiált rablók ülnek váraikban, mig özvegy és árva és egyéb hitelezője néha kenyeret se ehet, s különösen a külföldi hitelezőket minden elképzelhető fortéllyal igyekszik kijátszani.

A hitel gyakorlati megvalósítására nézve azt ajánlja, ne merüljenek el teóriák labirintusába, a képzeletek és hiedelmek árjába, hanem nézzék meg, a szomszédos országokban mi hogyan vált be, s azt léptessék mielőbb életbe. Ő ugy látja, hogy a siker két feltételtől függ főként: a) a hitelpöröket gyorsan tárgyalják le, b) az ítélet, kimondása után a zálogos birtokot nyomban el lehessen foglalni s annak ne képzeletbeli, hanem reális értékét állapítsa meg a bíróság.

Széchenyi ugy érzi, hogy a hiteltörvények ellen ugyanazok álltak sorompóba, akik az ősiségét körömszakadtáig védelmezték. Érzi, hogy ezeket érvekkel meggyőzni nem tudja, vagy azt nyilvánosan beismerni nem fogják soha, arra határozza el tehát magát, hogy — amit mint utolsó harceszközt később is alkalmazott — a közvélemény józanságához apellál, megátalkodott ellenfeleit pedig a gúny mezébe öltöztetve leszorítja a küzdőtérről. A hitel által mindenki nyer, irja a Stádiumban, miután az ellenérvek légióját lapokon keresztül cáfolta. De íme, vissza kell vonnia állítását, mert „mi lesz a sok pseudo nagy úrból, mi a más pénzével oly szépen és fényesen élőkbül, mi a rabulisták azon nagy seregibül, mely a hosszú pört... mint a kegyes sorstul nyert ajándékot tekinti, mi azon számtalan ügyvédecskékből, kik a régi machina tekervényei közt annak rozsdáin s penészein rágódnak, mi azon vampyr fajbul, mely hideg vérrel szija a legmelegebb vért, mi lesz mind ezen szegényekbül vagyis szegényekbül... akartam mondani. (68—69.) Siralmas végök, igaz, örökre el lesz ítélve, s csak ugy fogjuk őket ezentúl égettbor-palackokban természeti ritkaságtárokban csudálni, mint a világbul tán kitörlött mammut maradéki is csillagunknak csak egykori zavartabb létét tanúbizonysítják”. A küzdelem a negyvenes évek vége felé általános méreteket ölt, a maradiak és ujitók pártja élesen szemben áll egymással. Arany is a gúny éles ostorával sújtja az előbbieket, akik a küzdelmet nem akarják később se feladni: Tízszer eladja, ha kell, és visszapörölheti mindig; Hogy ha pedig más ad vagy zálogosít is olyasmit, S őt, mert még nem is élt, meg nem kínálta, vevője, Jó kötekednie, mert vagy megnyeri vagy szedi a sok Pótlékot, mi talán még jobb, mint nyerni sokára. Lelkébe visszaidézi az országgyűlési tárgyalásokat, amikor a nemes urak igen szépen köhögtek, mert az ügy szörnyen poros volt! Földes urak rögtöni eltörlést javasoltak (a nem nemesek,

Ellenben megavult ügyvédek, régi fiókok [t. i.] Szú likacsolta családszekrények felkutatói Ő nevek emberei, volt uradalmak messzire terjedt mesgyéin legelők, s tengők örök álmu reményben alkotmány-kidülést, nemzetsirt láttak ezen szép aggszerű intézet legutolsó körme szakadtán.25 Aki aláveti magát az új pénzügyi törvényeknek, tudni fogja azt, hogy hitelezési pőrét például egy hét alatt eldöntik s hogy mindenére ráteszi a törvény a kezét, ha kötelezettségeit nem teljesiti: az mire maga kötelezte magát, vagy zúgolódás nélkül türi vagy fizet. Széchenyi a vita során átveszi honfitársai szólásmódját: az alkotmány az ország erős vára, Nyíltan kimondja, eszében sincs a régi várat feldúlni, még kevésbé lerombolni, csupán új ablakokat rakat belé, amelyen a napsugár a régi hártyalapos kis lyukakhoz képest ragyogóan behatol, meleget és világosságot árasztva, kandallót állit be a cigánytűzhely pótlására, kárpitokkal vonja be a sok máztól megtisztított falat, új bútorokat hozat: ugy érzi, ezzel nem gyengíti meg a vár falait, de a benne lakók mielőbb érezni fogják, hogy határtalanul kellemesebb lakni az ódon falak között.26

De hiába enyhíti a megtámadottaknak osztogatott sebeket, a küzdelem az 1832—36-iki országgyűlés idején általánossá lesz. A megyei utasítások legtöbbje követeli az ősiség eltörlését, Kölcsey, Bezerédy, Deák határozottan Széchenyi mellé állanak.27 Széchenyi szűkebb hazájában, Sopron megyében viszi keresztül, hogy a megye küldöttei a rendszer mielőbbi eltörlésére szavazzanak.

A törvény megvalósítására nézve Deáknak az volt a. felfogása 1842-ben, hogy a legközelebbi országgyűlés bizottsága elé utasítsák. Széchenyi nem fogadja el a tanácsot, javaslatot dolgoz ki, amelynek lényegét előterjeszti a nádornak, Majláth országbírónak, s annak végleges megszövegezésében Lissovényi és Fabriczy Kornél segítik.28

A küzdelemben támogatást talált némely törvényekben, melyeket az 1832—36-iki és 1840-iki országgyűlések alkottak s amelyeknek kiható erejét ő ismerte a legjobban. A szóbeli pereskedés, a váltójog, csődtörvény, örökváltság kimondása, mind az uj irányzat felé haladó egy-egy lépés volt. Halálos sebet ejtett az ősiségen a kisajátítás, mely közcélra megengedte az ősi javak elvételét — pénzért. Ézt nem lehetett többé megerőtleníteni, sem visszaperelni. Az 1844-iki országgyűlésen Széchenyi nyugodtan mondhatta:

Mi az ősiségét illeti, azt tartom, én voltam az első, ki annak megváltoztatása szükségességét szőnyegre hoztam. Megvallom, hogy politikámnak úgyszólván ez a sarkköve.29

Ezen országgyűlés választmányának jelentése már az ő álláspontját fogadta el: az ősiség teljes és végleges eltörlését javasolta, mert nincs az ősiségi rendszernek egyetlen olyan része, melyet megtartani lehetne anélkül, hogy a többi, eltörölni szándékolt, újra fel ne támadna.30

A jogászok a 30 éves kihalást vették tervbe azon átmenettel, hogy az öröklési jogban legalább az ági örökölhetés tartassék fenn. Ezt az országbírói értekezlet is elfogadta, Széchenyi maga is, amint fentebb láttuk, kezdettől fogva a megvalósítás mikéntjére nézve nem volt radikális felfogású, később (Eszmetöredékek) már bizonyos módosításokba is belement. Ilyen volt a 30 holdnyi minimum megállapítása s a családi majorátusok meghagyása az 1847-iki országgyűlésen.31

Az ősiség felett a lélekharangot az 1848, 15-ik törvénycikk húzta meg, kimondván annak eltörlését s az ilyen perek felfüggesztését, eltiltván ujak kezdését. A minisztériumot megbízta ezek alapján a polgári törvénykönyv kidolgozásával és földbirtok-hitelintézet felállításával, melynek 300.000 frt állami támogatást ígértek.

Hazánknak a reformkorszakban elért évszázados előhaladását azonban megirigyelték a párkák. Amire Széchenyi nemes reformjai megvalósulhattak volna, már égett itthon a talaj, a túlzók ingyen földet követeltek, a nemzet minden oldalról megtámadva, nem fejthetett ki kellő szellemi és erkölcsi erőt a régi rendszer pótlására.32

Az 1849 november 3-án kiadott pátens törvény szünet alá helyezi mindazon jogi kérdéseket, amelyek az ősiségi viszonyokra vonatkoznak s amíg az 1848-iki törvény kivételt tett az 1836, 14-ik törvénycikkben foglalt esetekkel (a fiú- és leányág örökösödése közti különbséggel, a szabad rendelkezés bizonyos korlátozásával), a pátens minden ősiségi esetet egyformán rendelt elbíráltatni.33

Az 1852 november 29-én kelt nyilt parancs részletezi a meg nem indítható, nem folytatható és befejezhető táblai pereket s intézkedik az ősiség lebonyolítása tárgyában az osztrák polgári törvénykönyv alapján, amelyet kötelezővé tett.

E szerint a királyi fiscus visszaszállási joga minden kárpótlás nélkül megszűnik. De behozatott a tulajdonosok változásakor fizetendő illeték, ami benne van Széchenyi tervezetében is, és a. változás alá nem eső ingatlanok után az ingatlan egyenértéke.

Az ősiségnek az örökösödésre s rendelkezési jogra vonatkozó minden befolyását eltörli.

Megszűnik a tulajdon átruházására kiterjedő hatása.

A pátens a birtokképességet a legszélesebb mértékben kiterjeszti, a bevett vallásfelekeztre, sőt állampolgárságra való tekintet nélkül.

A zálogvisszaváltó perek inditása ellenében megengedi a 32 évi elévülésre való hivatkozást. 1853 május 1-től kezdve az öröklött és szerzett vagyon közti különbség a rendelkezési jogban és törvényes örökösödésben nem érvényesül. A megerőtlenitési perek, a rokonok és szomszédok elővételi joga megszűnnek.

Nem engedi meg a pátens, hogy a nemesi és nem nemesi javaknak más legyen a megszerzési és elidegenítési módja, továbbá nem tesz különbséget a magánpecséttel vagy közpecséttel ellátott adásvételi szerződések közt.

A zálogszerződést teljesen eltiltja, a birói zálogot megszünteti s elrendeli, hogy ezentúl a végrehajtási árverés utján vett javak a birtokos végleges tulajdonába menjenek át. Széchenyi legnagyobb fájdalma a döblingi tizenkét év alatt kétségtelenül az volt, hogy a nemzet előhaladásának legfőbb akadályát nem ő, mégcsak nem is magyarok hárították el. Parancsszóra ment végbe, átmenet nélkül, a magyarság érdekeinek figyelmen kivül hagyásával. Az osztrák közjogászok a magyar politikusok kész terveit egyszerűen átvették s 1852-ben az osztrák bank újra megnyitotta Pesten fiókját. Kezdhetett a nemzet mindent elölről. Az alkotmány eltörlése mellett ez a gazdasági visszaesés volt a legnagyobb áldozat, amelyet a magyarság a szabadságharc leverése után elszenvedett. Bártfai Szabó László.

A 48-iki forradalom köztudomásúlag nem Pozsonyban és Pesten dőlt el; Széchenyi a közingerültség levezetésére erőszakolja a közmunkák megkezdését, ő maga emberfeletti munkát fejt ki. A hazánkat akkor ért katasztrófa gazdaságtörténeti részét még nem irták meg. A baj akkor jelentkezik, amikor a nép nem bizik többé az állam erejében, Széchenyi, mint közlekedési miniszter, hiába kér Kossuthtól ezüstpénzt közmunkákra, nem kap, noha embereit agyonütéssel fenyegetik meg a ki nem fizetett munkások. ↩

     Korányi pénzügyminiszter tőle szokatlan élességgel fordult az ellenzék ellen, amiért a nagy jövedelmeket kifogásolja, ezek megszüntetéséért folytatott harcot és ezzel veszedelmes antikapitalista felfogás terjedését készíti elő.

Nem volt helyes erre az útra terelni azt a vitát, mely a kormányzat és ellenzék között a jövedelemeloszlásról kifejlődött. A két álláspont között a különbséget semmiképpen sem lehet azzal jellemezni, hogy az egyiket a kapitalisztikus gazdasági rendhez való ragaszkodás jellemzi, a másikat annak a rendnek tagadása és felforgatására irányuló törekvés. Nem igaz az, hogy a pénzügyi kormányzatnak csak az a hibája, hogy a kapitalizmus jól bevált rendszeréhez ragaszkodik, az ellenzék hangoztatott kritikája pedig (természetesen a polgári ellenzékre gondolunk), azzal üthető el, hogy irányzatával antikapitalisztikus.

Évek óta figyelmeztetünk ezen a helyen arra, hogy a vidéki, főleg az agrárlakosság váltóadósságot nem azért vesz fel, hogy termeléséhez forgótőkét szerezzen, vagy éppen hogy invesztáljon, hanem azért, hogy adót vagy adóhátralékot fizessen. A kormányzat pénzügyi politikája tehát már a jobb konjunktúra idején is, nem levő jövedelem helyett, tőkét vont el a gazdától és gazdasági élettől, és valójában tőkeellenes: antikapitalisztikus adózási műveleteket hajtott végre. Rámutattunk számtalanszor arra, hogy már évekkel ezelőtt olyan váltóanyaggal duzzadt meg a hitelszervezeten keresztül a Nemzeti Bank váltótárcája, mely nem a termelés lebonyolításával volt kapcsolatban, hanem az adófizetésre szükséges pénzeszközök hitel útján való előteremtésével. Nem kellett volna már akkor energikus intézkedéseket tenni az állami kiadások apasztására, hogy a hitelszervezet tőkeszaporító szerepét megóvhassuk és erőforrásait a gazdasági élet táplálására tarthassuk fent? De a kormányzat vígan költekezett tovább és a hitelélet tőkeforrásait közvetve egyre inkább igénybe vette és vonta el a termeléstől. Vajon a tőkének rendeltetésétől való elvonása és állami fogyasztás céljára való felhasználása, a kapitalizmus szellemében véghezvitt cselekedet volt-e? S amikor az ország népe a folytonos vérveszteség miatt feljajdul, vajon antikapitalista feljajdulás-e?

Amit két, három, négy éve fizettek be sokan adót: ma is viselik súlyos kamatterhét, ami azt jelenti, hogy az államtól régen elfogyasztott tőke után eső kamatot is hozzá kell adni az esedékes adókhoz és új adóterhekhez, ha ennek teljes súlyát fel akarjuk mérni. Vegyük-e hozzá a 300 milliós adóhátralék késedelmi kamatát is, amely volt 24 százalék is, ma is 12 százalék?

A kapitalista gazdasági rend alátámasztására alkalmas-e olyan pénzügyi gazdálkodás, mely tekintet nélkül a tőke (föld, házvagyon) hozamára olyan adóztatást visz keresztül, mely magát a szubsztanciát emészti és ennek a hatása alatt, továbbá annak, hogy hitel nem állván rendelkezésre annyi vagyonrész megmozdítására, amennyit áldozatul kellene odavetni, hogy a többi megmaradhasson: olyan értékcsökkenés következik be tőkében, hogy a mai tulajdonost a teljes vagyoni pusztulás réme kiforgatja lelki egyensúlyából? Persze, hogy éppen ezeknek nehéz megmagyarázni, hogy annak a néhány tucat embernek, akinek százezer pengő vagy ennél több jövedelme van, hiába vennénk el ennek nagyobb részét: az összesség helyzetén mit sem segítene. S beszéljünk-e azokról, akiknek vagyonuk nincs, csak keresetük van és ennek oly nagy részéről kell lemondaniok adóra, kamatra, hogy nemcsak semmi reményük nem lehet tőkegyűjtésre, de szükségletüket csak a létminimum alatt tudják kielégíteni, vagy még ilyen mértékben sem. A tőkés társadalmi rendnek bizony nem ezek lesznek az oszlopai.

Azt hisszük azonban, hogy a látható nagyjövedelmek ellen való harcnak más inditékai is vannak. Tudja azt mindenki, hogy minél több embernek van nagy jövedelme, annál nagyobb az általános jólét is, a baj azonban, hogy kevésnek van nálunk nagy jövedelme. Anglia éppen most mutatta ki, hogy százezer olyan adófizetője van, akinek nagyobb az évi jövedelme 2000 fontnál: kereken 60.000 pengőnél. Van persze közötte sokmillió pengős jövedelem is: félmillió pengőre rugó tizezernél több adófizetőnek van.

A szembeötlő jelenség nálunk az, hogy az a kevés nagy jövedelem, ami van, sőt a középnagyságú jövedelem is, arra a vékony rétegre oszlik el, amelynek tanácsára hallgat a kormányzat és amelynek befolyására cselekszik, és nem arra a széles rétegre, amelyre nem hallgat és amelynek befolyást az ügyek vitelére nem enged. Így látszik a kormányzat körül csoportosuló vékony rétegben soknak kevés az a néhány száz nagyobb jövedelem, amely országosan eloszlóan fel sem tűnne senkinek, szóvá sem tennék, még kevésbé alakulna ellene közhangulat.

Nem igaz, hogy a magyar ember nem becsüli meg azt, aki különös képességével, rátermettségével, munkásságával vagyont gyűjt és nagy jövedelmet élvez. Nagyon is megbecsüli, mert az ilyen jövedelem úgy keletkezett, hogy százak és ezrek számára új megélhetési forrást nyitott. Az olyan vagyon és jövedelem azonban, mely a kormányhatalommal való összeköttetésből ered s nem a teremtő erejű egyéni rátermettség alkotó munkájából: nemcsak hogy nem fokozza legtöbb esetben az általános jólétet, nemcsak hogy nem teremt új egzisztenciákat, de igénybe veszi, megadóztatja a meglévő anyagi forrásokat; és gazdasági tevékenysége, hatásában, inkább mint az állam mellett működő adószedőé jelentkezik.

Nem csoda, ha a gazdasági tevékenységnek és vagyonosodásnak ezt a fajtáját inkább az irigység veszi körül, mint az általános tisztelet, amit ugyancsak nem lehet a kapitalista termelési rend ellen megnyilatkozó érzésnek minősíteni. Az ilyen forrásból eredő nagy jövedelem kapitalistaellenes, és a kapitalista termelési rend érdekében kell ezeket csökkenteni.

Csetényi József

        Az Erdélyi Múzeum-Egylet 1889 szeptember havi szakosztályi ülésén tartott beköszöntő, mely a társadalmi kérdést és a szabad verseny védelmét tárgyalja; megjelent Kolozsvárt, Ajtai K. Albert könyvnyomdájában, 1890.



      

     
     Az emberi társadalomnak valószínűleg örök törvénye a nyugtalanság, de ezen állandó forrongásnak időről-időre más jellege van. Századunk első fele egy szebb jövő reményeivel hozta elragadtatásba a művelt népeket, s oly erős volt hite minden nemzet többségének a politikai és egyéni szabadság áldásaiban, hogy a történelem mentén csak vallásos átalakulások mutatnak fel oly erős közvéleményt és oly általános lelkesedést, milyen a szabadság, egyenlőség és testvériség eszméiért sorompóba állott.

Immár e küzdelmes század rövid idő alatt a történelemé lesz, de el sem érve még a második ezer évet, a társadalom igen tekintélyes része csalódottnak hiszi magát.

Nagynevű, felvilágosult nemzetgazdák az egyetemi, tanult főpapok az egyházi szószékről váratlanul a sötét középkor szilárd szervezetű intézményeit magasztalják. A többséget képező munkásosztály pedig támogatva a tudomány férfiaitól egy olyan társadalmi szervezettől várja a megváltást, melyben földbirtok, ház, tőke az egyesektől elvétetvén, mindenható erejével az állam szervezze és kormányozza a társadalmi termelést. Sőt Európának egyik vezérnemzete már ki is adta a „szociális állam” jelszavát, egy olyan államét, mely miként az ókori államok, azonosítja magát a társadalommal; erős kézzel belenyúl a társadalom funkcióinak irányzásába. amint hogy védvámokkal, a munkások jövőjének állami biztosításával e hatalmas nemzet már meg is kezdette az államilag szervezett társadalom létrehozatalát. Ily módon legalább is biztatást adott ama eszmeirányzatnak, mely a múlt század korlátlan uralkodóinak helyébe a társadalmi többségnek amannál mérhetetlenül hatalmasabb zsarnokságát akarja trónra ültetni.

Mert a szabadság, úgy hiszik, megfojtotta testvérét, az egyenlőséget. A szabad verseny nemhogy megszüntette volna, hanem elviselhetetlenül megnövelte egyes osztályok hatalmát a többiek felett. Az állam szabadjára engedvén a társadalmat és lerombolván az egyéni tevékenység minden korlátját, a lakosság többsége ezáltal csak urat cserélt, miután a nemes és hűbérúr helyébe a tőkepénzes emberek zsarnoksága lépett s a természet ölén könnyebben elviselhető igát a könyörtelen tőke egészségtelen gyárak szabad rabszolgaságával cserélte ki. A nyomor és szenvedés e felfogás szerint az emberiség szaporodásával mélyebb és általánosabb a réginél és rohamosan terjed, amint a tőke hatalma is gyarapodik.

Vajon álom volt-e hát, a miért egy emberöltő rajongott, s annyi vért, vagyont áldozott? Váljon a szabadság „az evangélium leánya, az igazság és könyörület nővére, az egyenlőség, bőség, béke anyja” rút tréfát űzött volna az emberiséggel s áldás helyett átkot, jóllét helyett nyomort, rabszolgaságot szült? Vajjon igaz-e, hogy az emberi haladás egy nagy és hamis ábránd, mert korunk a szegényeket még koldusabbakká, a gazdagokat még gazdagabbakká teszi, s a míg az elsők szaporodnak, a tőke kevesebb és kevesebb kézben halmozódik föl?

E kérdések tartják izgalomban kimúlás felé közeledő századunknak önmagával kibékülni nem biró. ideges, háborgó társadalmát, s e kérdések megoldásán fordul meg, ha vájjon derült bizalommal, avagy lemondó kétségbeeséssel kell-e tekintenünk az emberiség jövője elé?

Mert a mai társadalom eszményei és azon társadalom ideáljai között, mely a mai alkotmányos monarchiákat és köztársaságokat hozta létre, lényeges különbség rejlik. E század első felének ideáljai közelebb estek a földhöz, s mégis mindenkit bűbájos reményekkel töltöttek el, mert az emberi természet legmélyebb és legvonzóbb vonására, a szabadságra voltak alapítva. A jelenkori társadalom átalakításának programja azonban: az államilag berendezett óriási termelő műhelyek, közös birtok, állami gyermeknevelés, esetleg vagyon- és noközösség, szóval a szocializmus és kommunizmus különféle árnyalatú, de egy alapeszmén, t. i. a szabad tevékenység megszüntetésén nyugvó ideáljai oly távol esnek a való világtól, s annyira visszataszítóan kietlenek, hogy csak a mély nyomor találhat bennök vigasztalást

Nincs tehát más út: vagy e század helyesen értelmezettt eddigi ideáljaiban keresni ezután is a fejlődés megnyugtató biztosítékait, vagy fásult közömbösséggel várni be a míg az egyén sorsának ura többé nem önmaga, hanem az állam lesz, a ki a közérdek nevében mindig rövidebbre nyírja összes eddigi civilizációnk egyetlen megteremtőjének, a szabad egyéni tevékenységnek szárnyait.

E kérdés eldöntése azonban félreösmerhetetlenűl közgazdasági problémákkal áll összeköttetésben. Helyesen jegyzi meg Eötvös József is, hogy a forradalmak nem elvont eszmékből, hanem a nép szenvedéseiből, mindenek felett az anyagi helyzet tűrhetetlen voltából vették eredetüket. A mai társadalmi forrongás sem egyéb, mint azoknak ősi harca, a kik az élet vívódásaiban csak természetadta munkaerejükre támaszkodhatnak azokkal szemben, a kiket anyagi javak támogatnak. A támadás főcélpontja tehát a föld, házbirtok és vállalkozási tőke. E harcban pedig fegyvereiket a klasszikus nemzetgazdák néhány alapvető axiómáiból kölcsönzik. Ilyen tételek egyszerűen fejezve ki, hogy egy meghatározott területtel bíró országban természet szerint a lakosság nagyobb arányokban növekedik, mint a föld terménye, az eleség, tehát az élelmi szerek ára hág, s a munkás-osztály sorsa súlyosbul. Minél roszabb földekre terjed ki a termelés, annál nagyobb lesz a jó termőföldek birtokosainak haszna, s így a földbirtokosok hatalma gyarapodik. Minél inkább népesednek a városok, annál nagyobb meg nem érdemlett jövedelemhez jutnak a ház- és telekbirtokosok. Minél inkább növekedik a tőke, annál több befektetéssel járó gyár váltja fel a szabad és önálló kézműipari termelést. Minél inkább szaporodnak a tőkére támaszkodó és munkakimélő találmányok és gépek, annál több munkás esik el kenyerétől. Végűl pedig az általános versenyben a munkás-osztály napi bére nem lehet nagyobb, mint a mennyi épen az élet tengetésére szükséges, és igy minden nyereség a tőkepénzesek javára esik.

Mindezen erős igazságoknak tartott nemzetgazdasági törvényekre alapított harc jogosultsága könnyen beláthatólag amaz általánosabb kérdésen, ha vajon igaz-e, hogy a műveltséggel szaporodik a szegények, és apad a tőkepénzesek száma?

Mielőtt ezen kérdésre válaszolnánk, nem hagyhatjuk érintetlenül a fentebbi állítólagos nemzetgazdasági törvényeket, de ezen rövid elmefuttatásnak nem lehet célja kimerítően taglalni a mai szociális kérdésnek rendkívül kiterjedt irodalomra támaszkodó összes tanait. Kötetek közrebocsátása nélkül ezt ma már alig tehetni, de azért még sem éltünk hiábavaló munkát végezni, midőn csak a legfőbb vezérelvekkel, az alapgondolatokkal foglalkozunk, s mindenek felett a társadalmi vagyonmegoszlás irányzatát kutatjuk. A mennyiben e vizsgálat a socialisticus eszmekör alapzatának szilárd avagy tarthatatlan voltát fogja kitüntetni, a szerint nyer szemeink előtt erőben, vagy önmagától összedől az egész épület.

A küzdelem, miként említők, a régi harc a saját munkaerejükre utalt és az anyagi javakkal rendelkező osztályok között. Az ostrom célpontja pedig a föld-, házbirtok és tőke.

Tekintsük e tényezőket — a mennyiben egy fölolvasás kerete engedi — egyenként.

A mi ezek között a földbirtokot illeti, azt tartjuk, hogy kárba veszett fáradtság, a mit szocialista, félsocialista és antisocialista írók a földtulajdon eredetének felderítésére fordítottak. E gondos tanulmányok, melyek átkutatják a művelt népek múltját és a vadak jelenét, érdekesek lehetnek történelmi és ethnografiai szempontból, de a dolgok mai állására nem lehetnek hatással. Váljon az eredeti szerzők lopták, rabolták, vérrel szerezték-é vagy ajándékba kapták a földtulajdont? Váljon közös avagy egyéni volt-é a földbirtok, az állam tulajdonát képezte-é vagy sem? Mindez teljesen közömbös a mai társadalomra nézve. Álljunk meg azon egy ténynél, hogy az új világrészekben a legjobb termőföldeket ma is ingyen osztogatják és oly időkben, a midőn termőföld bőséges mennyiségben volt, nem tulajdonítottak és ma sem tulajdonítanak neki értéket, tehát első foglalója nem is lophatott a mai társadalomtól semmit, miután nem volt értéke annak, a mit elfoglalt. Később, igaz, a föld értéket nyert, de azok, akik ma bírják, vagy ezeknek valamely jogelőde bizonyára adott valamikor értéket érette, azaz vásárolta az állam iránt szerzett érdemekkel; munkával vagy pénzzel, tehát épen oly jogosan jutott hozzá, mint bármely munkás eleségéhez, ruházatához, esetleg kunyhójához. Végül pedig, ha felszámítható volna mindazon tőke. a mely a földművelés kezdete óta a földbirtokon visszatérülés nélkül befektetést nyert, a mai termés bizonyára távolról sem fedezné ezen beruházások kamatait. Történelmi alapon tehát sehogy sem igazolhatni? hogy a föld birtokhoz másoknak is volna joguk, mint a kiknek tulajdonát képezi.

A dolog lényege nem is a szerzésmódon, hanem azon kérdésen fordul meg, ha való-é, hogy a civilizációval és a nép szaporodásával a föld tulajdonosai olyan fokozódó haszonra tesznek szert, a mi az eleség árát drágítja és a munkások sorsát nehezíti?

E kérdésre igen egyszerű a válasz, miután világosnak látszik, hogy valamely országban a lakosok megszaporodhatnak, de a földterületet azon a helyen megszaporítani nem lehet, s azt mindenki tapasztalja, hogy különösen nagyobb városok területén, a hol a lakosság növekedése rohamosabb, a földterület ára is gyorsan emelkedik a nélkül, hogy a birtokosok az értéktöbbletre megszolgáltak volna.

E jelenség további igazolását a socialisták a földjáradékelméletben találják fel, melyet kiváló antisocialista nemzetgazdák is mindez ideig fentartottak.

Ezen elmélet azon alapfelfogásból indul ki, miszerint egy helyen és időben az egynemű gabona ára egyenlő. Még pedig az összes gabona ára akkora, mint a legtöbb kiadással piacra hozott és legkedvezőtlenebb körülmények között termelt gabonáimnak az ára, mert feltehető, hogy az, a ki következetesen kárt szenved a vásáron, meg sem jelenik ott terményeivel. Úgyde a szaporodó népességnek folyton több eleségre van szüksége, s így arra buzdítja a földművelőt, hogy a terméketlenebb és távolabb eső földeket is művelés alá vonja, mert az itt termelt gabona előállítási költségeit is megtéríti neki. Minthogy azonban a gabona ára egyenlő, világos, hogy amint kedvezőtlenebb minőségű és fekvésű földekre terjed ki a termelés, folyton növekedik azon földbirtokosok nyeresége a terményen, a kik termékenyebb és közelebb eső földeket művelnek.

Ezen monopolszerű ki nem érdemelt előnyök három forrásra vezettetnek vissza, úgymint: 1. a föld eredeti erőinek, 2. a korábban és később befektetett tőkék hozadékának, 3. a föld közelségének és távolságának külömbségére.

A föld termőképességét tekintve, a kinek kövér talajú földje kétszer annyit terem ugyanannyi munka után, mint a sivár föld, természetesen haszna is kétszer akkora lesz, mint az utóbbi föld megműv élőjének.

A tőkét tekintve az első befektetéssel megkétszerezhetni valamely földbirtok terményét, de ugyanakkora további és még további befektetéssel nem lehetséges vég nélkül ugyanannyiszor megsokszorozni a termény mennyiségét, tehát a korábban befektetett tőke a földön nagyobb nyereséget hajt, mint ugyanakkora későbbi befektetések. Minthogy azonban ez utóbbiak is jövedelmeznek, különben nem tétetnek a földbe, a korábbi befektetések hozadéka igazságtalanul megnövekedik.

A távolságot tekintve végül, a piachoz közelebb eső birtokosok megnyerik a távolabbról hozott termény szállítási költségeit, s a termelés csak akkora távolságra terjedhet, honnan a szállítás költsége is a gabona árában megtérül. Minél távolabbra terjed tehát a művelés, annál nagyobb lesz a közeli föld haszna. Mindezen nyereségeknek szakadatlan további növekedése pedig, mint említők, onnan ered, hogy a nép szaporodásával folyton silányabb, nagyobb tőkebefektetésekkel és távolabb eső földekre terjed ki a termelés. A földbirtokosok helyzete folyton javul, az eleség ára növekszik, a munkások helyzete ellenben súlyosbul. Ugyanazon táplálékért hovatovább több munkát kell végezniök.

Ezen kézzelfoghatónak látszó feltevésekkel szemben az alattuk rejlő igazság felderítésére mindenek előtt különbséget kell tennünk a földnek hozzá kötött és róla felkelhető sajátságai között. E különbségnek tekintetbe nem vétele, úgy tartjuk, legtöbb tévedésnek vált forrásává a földjáradékelmélet körül. Mert való ugyan, hogy egy ország területét nem lehet a lakossághoz képest megtöbbszörözni, de ez csak a föld egyik, t. i. fel nem kelhető tulajdonságára nézve áll. A társadalom ugyanis főként két tulajdonságánál fogva veszi igénybe a földet, egyik, hogy az tért szolgáltat és a másik, hogy termo erőket rejt magában. Az utóbbi a földnek terményekben felkelhető, a másik pedig kizárólag hozzá kötött tulajdonsága. Egy város területén valamely tér teljességgel nem sokszorosítható meg. A kik tehát kényszerülvék igénybe venni, mindnyájan ez egy helyre vannak utalva. A föld termő erejét azonban táplálkozásra nem veszik ott igénybe, a hol a föld van, hanem a terményben ezen erő felkel a földről és a fogyasztóhoz szállíttatik. Ebből tehát következik, hogy a nép szaporodásával a földnek tért adó tulajdonsága azonegy országban mindig becsesebb és keresettebb lesz, ellenben ugyanazon lakosság a föld termőerőiben teljességgel nem szenvedhet szükséget, mert ezen termő erők a gabona képében hozzászállíttatnak, még pedig az összes keresletet kielégítő bőségben, ha csak mesterséges úton vámokkal akadályokat nem gördítenek elé. Egy ország lakossága csak a területet tekintve szenvedhet a korlátok miatt, ellenben, a míg a termőterület létezik a föld hátán, bármily népsűrűség között is korlátlan mennyiségben találhat táplálékot.

A socialistáknak a földbirtok ellen folytatott egész harca és a földjáradékelméletre fektetett minden következtetése pedig e korlátokon, a földtulajdon kiváltságos voltán fordul meg. Tényleg azonban csak a távolság az egyetlen, a mi elválasztja valamely ország lakosságát attól, hogy az egész földet ne tekintse saját termőföldjének. De épen ez a távolság az, mely felett polgárosodásunk csodás diadalt nyert. Épen ez egyetlen akadály tette ma már lehetővé, hogy tropicus égövek dúsgazdag talaja beköltözhetett terményeivel zsúfolt világvárosok piacára és kivette a magas munkabér mellett nagy adókkal terhelt, silány földön munkálkodó európai földbirtokosok kezeiből az annyira irigyelt földjáradékot.

A földjáradékelmélet ennek daczára minden részében megállhat. A különbség közelebb fekvő jó és távolabbi silány, korábbi és későbbi befektetések haszna között mind megvan. Csak az nem tény többé, hogy e haszon növekedőben volna, sőt minden adat az ellenkezőre vall, mert a termény előállításában ép úgy, mint bármely iparczikkben mesterséges akadályok nélkül a verseny korlátlan és soványabb földek helyett folyton rövidülő távolságból dúsabb földek lépnek fel az árra nézve döntőleg e versenyben. Többé nem a legkedvezőtlenebb viszonyok között termelt gabona ára dönti el az összes piacra hozott termény árát. Ellenkezőleg a megjelenő termény mennyisége ép mint az iparczikkekben nagyobb, mint a szükséglet és a legkedvezőbb viszonyok között tömegesen termő földek kelnek egymás közt versenyre s nyomják le emezeknek és nem a silány földek termelési költségei és a természetes nyereség mérveire a gabona árát.

Felesleges volna e tényre nézve a művelt államokba szállított termények hatalmas dimensióiról szóló és mindenki által eléggé ismert statistikai adatokat idéznünk. Mihelyt valóságnak ismerjük el, hogy az eleséget termő terület egy ország lakosságára nézve sem apad, hanem messze világrészekben vég nélkül küljebb terjeszkedik; ha el ismerjük, hogy a távolság hátrányaival szemben a kevésbbé költséges termelés és a föld gazdagsága előnybe helyezi a külföld terményeit a belföldi felett; és ha belátjuk végül, hogy a termény a szükséget meghaladó mennyiségben jelenhetik meg piacainkon — akkor kétségtelenné lesz, hogy a földtulajdonosok monopóliuma nem létezik, a földjáradék többé korántsem növekedőben, hanem apadóban van, tehát a munkás helyzete sem súlyosbulhat a földbirtokosokkal szemben.

A földjáradéktan megalapítója. Ricardo is elismeri, hogy azon esetben, ha sokkal nagyobb mennyiségben van első osztályú föld, mint a mennyi a szaporodó népesség ellátására szükséges, akkor nem képződik földjáradék. Ezen axiómából csak bár annyit fogadjunk el kétségtelennek, hogy a fennebbi esetben, ha volna is földjáradék, ki volna zárva növekedésének lehetősége, s vegyük tekintetbe másfelől, hogy a föld lakható része 12 milliárd hectárt tesz, lakóinak száma pedig l milliárd 200 millióra megy, tehát 10 hectárra csak egy ember esik, s akkor bebizonyítottnak tekinthetjük, hogy még sok ezután következő nemzedéknek sem lesz oka aggodalmaskodni az eleség apadása és az ebből keletkező nyomor miatt. Feltéve ugyanis, hogy a földteke lakossága folyton szaporodni is fog, a mi pedig egyáltalán nincs bebizonyítva. Azon történelmi nyomok legalább, melyeket Amerikában, Ázsiában, Afrikában rég letűnt civilizációk, sűrű népességű országok, óriási városok létezésének bizonyítékául felfedeznek, inkább arra vallanak, hogy egykor a földnek a mainál nagyobb népessége is lehetett.

A földjáradéknak némely országban egy ideig fennállott növekedése a közlekedési eszközök hiányosságából és a vámokból eredt. Azon időtájt, midőn a járadékelmélet keletkezett, Angliában 66 shilling is volt egy quarter búza vámja s ennek következtében ugyanannyi búzának piaci ára 103 shilling E mellett a vizén a szelek vitorlás hajókkal, szárazon az állati erő tengelyen végezte a szállítást. A haladás azonban ledöntötte a vámsorompókat, s a gőz csodás hatalma néhány évtized alatt átalakította a nemzetek gazdasági életét. Arra a földjáradékelmélet megalkotói nem számíthattak, hogy Éjszak- Amerikában Minesotából valamikor l frt 80 kr lesz egy hectoliter gabonának átszállítási ára a havre-i kikötőbe, s így Amerika közelebb fog feküdni Európához, mint ugyanazon országnak egymástól néhány mértföldnyi távolságra eső két városa. Az elmélet magában egészséges és ép ma is, csupán a terméketlen földek helyett a jobb termő földekre terjeszkedett ki a termelés és a földbirtokban való hiány helyett bőség állott be. Természetesen az életre levont következtetéseknek is épen ellenkezője lett valósággá e csere miatt. A lakosság minden szaporodásának s az erre alapított baljóslatoknak daczára jobban táplálkozik, élvezetekre, ruházatra, gyermekeinek nevelésére többet költ, lakásainak száma a szaporodást meghaladólag növekedik, ezeknek berendezése kényelmesebb és gazdagabb lesz.

És vajjon a haladásnak mindezen előnyeit, nem szólva még a tőkepénzesekről, mind csak a földbirtokosok élveznék? A földjáradékelmélet eddigi felfogása szerint a föld tulajdonosai folyton felébe emelkednének a társadalom összes többi osztályainak

Kétségtelen, hogy nagyban és egészben a földbirtokos osztály helyzete is javult Ha azonban a többi társadalmi osztályokhoz való viszonyában tekintjük helyzetét, a korábbi állapotokhoz képest hatalma feltűnően fogyatkozóban van. A statistikai adatok tanúsága szerint a föld bruttó jövedelme e század folyamán megtöbbszöröződött; egészben a föld értéke sokat emelkedett, a haszonbér összege megnagyobbodott. Ha azonban közelebbről vizsgáljuk a tüneményeket, arról győződünk meg, hogy a jövedelem megszaporodása az intensiv műveléssel a föld hozadékának megtöbbszöröződésével következett be. A földbirtokos kénytelen volt bruttó bevételeinek összegét nagy mértékben megnövelni, hogy nettó jövedelme, azaz földjáradéka a korábbinak maradhasson. A föld értéke emelkedett ugyan, de kivéve azon helyeket, a hol a sűrű közlekedés folytán a tér szempontjából nyert birtoka értéket, földjei nem őseredeti termőerejüknél, hanem a befektetéseknél fogva emelkedtek értékükben. Legalább a feleértékig menő befektetések nélkül ma már gazdaság nem is képzelhető s a művelt államokban immár konstatált tény, hogy a befektetéstől és másnemű előnyöktől eltekintve pár évtized alatt majdnem felére esett a termő föld értéke. Nincs másként a haszonbérletekkel sem, habár a végösszeg a beruházások folytán emelkedett.

Ezen elmefuttatás keretében nem akarván a fennebbi állítások igazolására statistikai adatokkal terhelni az olvasót, utaljuk csupán a franczia Passy Hippolite, Foville műveire s főként Leroy-Beaulieu Pálnak „Essai sur la repartition des richesses stb.” cimű kiválóan értékes munkájára, melyben ha nem is fejtetnek ki a társadalmi vagyonmegoszlás alaptörvényei, de éles látással kinyomozott tényekben meglepőleg van feltárva e megoszlás való irányzata.

Statistikai adatok nélkül is meggyőződhetik azonban a társadalmi állapotok átalakulásainak megfigyelője, hogy más volt a helyzete a történelmi földesúrnak, a ki bírói széket ült földhöz bilincselt jobbágyai felett, ostorral hajtotta őket a munkára és fentartotta a prímáé noctis jogát, mint a mai földbirtokosnak, a ki jogokban egyenlővé lett egykori jobbágyaival, verejtékes munka mellett csak nagy körültekintéssel, sok újítással és befektetéssel biztosíthatja évi jövedelmét, s ha régi kényelméhez, nagyúri kedvteléseihez ragaszkodik, rövid idő alatt azoknak kezeire száll át birtoka, a kik a göröngyöket tördelő munka alatt beállanak a sorba.

A földművelés ma már egy rangba helyezkedett az ipari termeléssel s emezzel egy színvonalon álló üzleti éberséget és lázas tevékenységet követel annyival is inkább, mert három lényeges pontban mögötte marad az ipari productió előnyeinek, t. i. az azonegy területen az előállítandó termények mennyiségét lehetetlen vég nélkül megsokszorozni; a tőkét egy évben csak egyszer lehet a vállalatban megforgatni és az időjárás szeszélyei miatt lehetetlen a produktum l etrejövetelére és mennyiségére számításokat alapítani. Mindezek meszszeható hátrányok s távolról sem teszik a földbirtokos helyzetét irigylésre méltóvá.

És a munkás sorsa? Vájjon az ő helyzetében is hasonló változás állott be az úgynevezett haladás folytán? Általános a vélemény, hogy hazánkban legalább az urakká változott jobbágyokra nézve végzetessé lett az új méltóság. Az erdélyi részekben például a jobbágyokból lett földesurak egy része nem ismeri annak értékét, nem is használja, legfejebb a roszra. Hiányzik a népben az előrelátás a jövoről való gondoskodás és az új szükségletek iránti érzék. A szabadságot úgy értelmezi, hogy jogában áll nem dolgozni, szeszes italokat élvezni és birtokára adósságot venni. A jobbágyi birtok is tehát nagy tömegekben idegen kezekre száll. Ha ez így van, akkor ismét csak a socialisták kezéből esik ki a fegyver, a kik pedig nagy súlyt fektetnek félművelt népeknél is a földtulajdon fejlődésének menetére. Ha a földbirtok önmagában egy folyton erősbülő hatalmasságot képvisel a társadalom többi osztályaival szemben, akkor nem érthetni miért nem vehetik a jobbágyok ez új hatalomnak hasznát, s miért engedi a földbirtok egyenként elbukni urait?

Mert a jobbágyok, mint földbirtokosok osztozkodnak a létrejött világverseny által okozott hátrányokban, mint munkások azonban egészen más szempont alá esnek. Az új időknek, mint minden nagyobb átalakulásnak kétségkívül megvannak a maga sebesültjei és halottjai. Az egyéni szabadságot a nép épen úgy felhasználhatja romlására, miként a felvirágzásra, de a gyámkodás, a míg az elsőtől megóv, az utóbbinak zárja útját.

De nem is azon bajokat tárgyaljuk e helyen, a melyek saját hajlamaik folytán érhetik a munkás-osztályt, hanem azon megmásíthatatlan kényszerűségről szólunk, mely a socialisták szerint a földbirtok és töke hatalmából kifolyólag minden körültekintés, iparkodás daczára az eleség drágulása miatt nyomorba döntené a munkásokat.

Gazdag statistikai adatok gyűjteménye egyhangúsággal válaszol ez állításra, hogy a gabona ára e század második felében a közlekedési eszközök fejlődésével nem emelkedett, hanem kiváltkép az utóbbi években alászállott. Tekintve továbbá, hogy a pénzt alkotó nemes fémek értéke 100 év óta átlag 40 százalékot esett, a táplálék árának sülyedése még föltünőbb. a rni a már fönnebb elősorolt okoknál fogva nem is lehetett másként. A szabad verseny beállta, új, gazdagon termő földek munkábavétele, a közlekedési eszközök óriási fejlettsége, munkát kímélő gazdasági gépek, célszerű eszközök feltalálása, észszerű földmegművelés, okszerű trágyázás, a gabonának eleséggé való átalakításában a magtörő mozsártól és kézi malomtól a mumalmokig tett haladás együttvéve csak olyan hatással lehetett a táplálék árára, mint a mily csodás arányokban átalakították a fönnebbiekkel rokon vívmányok az ipari készítmények árát.

Mindazonáltal még mind nem volna kizárva lehetősége, hogy például a munkások nagymérvű szaporodásának következtében még mindig többet és többet kellene dolgozniok ugyanazon mindennapi kenyér megszerzése végett. E feltevésről később bővebben fogunk szólani; e helyen csak felemlítjük, hogy tudvalevőleg valamemryi műveltebb államban szabályoztatott és fokozatosan lennebb szállíttatott a munkaidő 12—14 óráról átlag 10 órára A mi pedig a munkabért illeti, a nyugati államokban teljesen megbízható statistikai kimutatások szerint az utóbbi félszázad alatt a mezőgazdasági munkabér 90 és az ipari 50 százalékkal emelkedett, s az európai munkás jelenleg 110 font kenyeret vehet azon összegen, melylyel a 60-as években még csak 77 fontot vehetett. Franciaországban Block szerint egy személyre nézve 55 év óta 50 százalékkal emelkedett a gabona, 1820-tól megháromszorozódott a burgonya, 1830-tól 1865-ig 100%-ra hágott személyenként a bor fogyasztása. Mullhall szerint a continensen 1850 óta 42 százalékkal emelkedett a hús fogyasztása, 44 százalékkal a tejtermelés.

Hazai viszonyainkat tekintve a munkaidőre és munkabérre vonatkozólag csak felemlítjük példaképpen, hogy Kolozsvártt a nemzeti fejedelmek alatt az iparos műhelyekben reggeli 3 órakor vette kezdetét a munkaidő és este nyolc óráig tartott. Az asztalos legények heti fizetése a 100 kros frtból. 40—60 krt tett. A mezei munkás napi bére egészen e század elejéig a limitatiók szerint 10—12 kr között váltakozott és a búza vékájának ára legtöbbször 2'frt, kivételesen 40—50 kr vagy olyan magas, hogy éhen pusztultak el az emberek. Az 1836-ik évi úrbéri törvények Magyarországon még 10 krban állapítják meg a mezei napszám megváltási árát olyan vidékekre nézve is, a hol sürgős munka esetén a munkabér ma 2 frtra is felszökik, holott a gabona ára nem emelkedett, sőt az utóbbi éveket tekintve szállott.

És ha mindezeknek dacára a műveltebb államok munkásainak világszövetkezete valaha kivívná egyik célját s államosítaná a földbirtokot, kiosztván belőle mindenkinek a maga részét, vajon mit érhetne el vele? Anglia például gabonaszükséglétének kétharmadrészét most is külföldről fedezi, s a cél elértéig megszaporodó népességet valószínűleg egyetlen államban sem bírná táplálni a kiosztott földbirtok, tehát a lakosság egyik részének más világrészekben kellene hazát és földet keresniök. Apró parcellákban továbbá tudvalevőleg nem űzhetni észszerüleg gabonatermelést, s már ez is magában megbuktatná a felosztást. Nem volna továbbá jó számítás gyengébb földeket munkapazarlással művelés alatt tartani, a mikor a tropikus égövek alól kevesebb fáradtsággal előállított jobb termények nyerhetők. Még kevésbbé volna bölcsesség finom kezű piperekészítőket, magas szárnyalásu írókat és művészeket, kiváló ízlésű műiparosokat az eke szarva mellé állítani, miután ezeknek egy napi munkájáért a külföldiek annyi gabonát küldenek az országba, a mennyit önmaguk közvetlen munkával hónapok alatt sem bírnának előállítani. Mi történnék továbbá a világvárosokkal, a melyekben a lakosok között senki sem kaphatná ki lakó helyén földjét, hanem a túlnyomó rész csak valamely nagyobb távoli megyében. Minő forrásból fedezné továbbá a munkás a gabonán kívül többi szükségleteit, ruházatát stb., ha földbirtokocskájának művelésével volna elfoglalva?

Ha pedig a föld ismét csak bérbeadatnék, akkor menthetetlenül a mai állapotokhoz térne vissza a társadalom, t. i. a föld ha csak rabszolgákkal nem műveltetnék, ismét a lakosság egyik részének kezén volna s ez természetesen annyi hasznot iparkodnék megtakarítani, a mennyi a földtől és lakosságtól kicsikarható, különben nem volna bérlő. Ezzel kezdetét venné kinek, kinek élelmességéhez és tevékenységéhez való arányban a vagyonhalmozódás, az ostrom mai tárgya, a társadalmi egyenlőség megölő betűje

A mai sociálisták gondosan kerülik a jövő társadalom tervezetével való komolyabb foglalkozást. A mily erősek és kifogyhatatlanok a fennálló viszonyok ostorozásában, ép oly bizonytalanok és szófukarok a létesítendő új állapotok körülírásánál. Mindazonáltal Plató köztársaságától Schäffle collectiv termelési rendszeréig az emberi elme sok phantasticus szülöttével találkozhatni, a melyeket messze vezetne a való élet világában körülhordozni. Úgy véljük azonban az elmondottakban is eléggé kimutattuk a földtulajdon ellen folytatott harcnak merőben alaptalan és igazolatlan voltát.

Másként áll némileg a kérdés a városi telek és házbirtok ellen intézett támadásokkal. Itt már a földnek nem felkelhető, hanem elválaszthatatlanul hozzá kötött térbeli tulajdonságáról van szó, mely ritkaságánál fogva ép oly monopóliumszerű előnyöket biztosít birtokosa számára, mint például a nagy keresletnek örvendő ásványvízforrás tulajdona. Valamely gyorsan emelkedő város közepén egy idején megszerzett puszta telek a tulajdonos minden fáradtsága nélkül értékében megtöbbszöröződik, mert ugyanazt a tért mással pótolni lehetetlen. Fogyasztó embereknek pusztán sűrű megfordulása bizonyos ponton, e helyekre nézve értéknövekedést hoz létre. E tünemény a nemzetgazdaságtannak ismét egy eléggé ki nem fejtett pontját képezi. A jelenség ugyan köznapi és ismeretes, melyre socialisták sűrűn hivatkoznak, de a társadalmi összhatás, termelés és fogyasztás egy ponton való összehalmozódásának ereje nem foglalta még el helyét a tudományos közgazdaságtan alapfogalmai között. A termelési tényezők között kivételesen némely nemzetgazda csak a munkát tekinti pgyedül létezőnek. Joggal győzedelmeskedett a zonban az a fölfogás, hogy három tényező létezik: a munka, tőke és a természet. E tényezőkhöz felfogásunk szerint az emberi együttlét tényezője sorakozik, mert ez is értéktermelő sajátsággal bír. Értéknek nevezzük pedig mindazt, a mi szükségletek kielégítésére alkalmas vagy ily javakkal becserélhető. A puszta telek nem képvisel értéket a saharái sivatagon, de úgy a magánosra, mint a nemzetre nézve értékes és bármiféle javakkal becserélhető a párisi concorde-téren. Ezen értékét pedig minden munka nélkül az ott megforduló emberek együttlétének köszönheti.

Ezen értéktermelő tulajdonsága a társadalmi együttlétnek nemcsak a térre, hanem az összes emberi viszonylatokra kiterjed. Ez teszi lehetővé a munka hatályosságának rendkívüli fokozását a munkafelosztás által; ez hozza létre a munkás-osztály jövőjének legfőbb biztosítékát, a kínálatot meghaladó munkakeresletet; ez könnyíti meg a legkülönbözőbb fogyasztási cikkek összehalmozásával bármiféle szükségletnek olcsóbb és gyorsabb kielégítését; ez fokozza a termelés egyik főrugójának erejét, a forgalom, csere gyorsaságát; ez szaporítja meg csodálatos mértékben a foglalkozások számát, jövedelmezővé tevén olyan munkát is, mely távolságokra nem érvényesíthető, vagy a szükséglők csekély száma miatt nem űzhető. Ez szaporítja meg a szükségleteket, részint az által, hogy a soknemü állással és foglalkozással változatos igényeket támaszt, részint azáltal, hogy a magasabb szellemi és anyagi élvezetek iránti érzéket felébreszti és finomítja. Ez teszi lehetővé egyfelől a munkafelosztás útján a tömeges olcsó termelést, másfelől munka- és erő-egyesítéssel a szétszórtan lakó emberek által nem létesíthető szellemi, valamint nyerészkedő célu vállalatok létesítését.

Robinson szintén termelhetett értéket saját szükségletének kielégítésére, de környezet hiányában helyzete minden irányban meg volt súlyosítva. Csak saját egyéni ereje felett rendelkezvén, mások által készített szerszámokhoz nem juthatván, saját szükségleteinek kielégítése hasonlíthatatlanul több munkát követelt tőle, mint a társadalomban élő egyéntől, de egyszersmind valóban emberi szükségeinek legnagyobb része kielégítetlenül maradt. Tápláléka csak az élet fentartására szorítkozott, ruházata, lakása sem kényelemnek, sem ízlésnek meg nem felelt; élete nyugtalanságban és bizonytalanságban folyt. Robinsonnak éhen kellett volna halnia, ha elemi csapás éri szigetét; öregségére, betegsége alatt nem nyerhetett volna ápolást, gyógyszert; embertársainak készítménye, a lőfegyver nélkül nem menthette volna meg életét. Bármily értékes javakat hozott volna létre esetleg fenmaradó munka erejével, nem cserélhette volna ki a saját szükségének megfelelő cikkekkel. Fáradtságos napi munka után a silány táplálékon kívül nem részesülhetett semmiféle szellemi és anyagi élvezetben. Annak, a mivel bírt, a mit előállított és az őt környező egész szigetnek csak azon része képviselt reá nézve értéket, a mit belőle használt vagy elfogyasztott, a többi mind értéktelen és hiábavaló volt, mert hiányzottak az emberek. És vajon más emberek érkeztével szintén csak annak lett volna értéke, a mit sajátjukból ezen emberek saját használatukra fordítottak volna? Korántsem. Megjött volna egyszersmind annak is az értéke, a mivel Robinson saját szükségletét meghaladó mennyiségben bírt, s mindkét rész olyan előnyökre tett volna szert, a minőket azelőtt nélkülözni volt kénytelen. Társul nyervén Pénteket, Robinson helyzete tetemesen kedvezőbbé vált, a nélkül, hogy Pénteknek oka lett volna panaszkodni sorsa romlásán. Mindkettő kevesebb fáradtságnak árán többnemü szükségleteit elégítette ki És Robinson példájára az emberek helyzete emberekkel összeköttetésben folyton javul. Falvakat nem keres fel a vasút, színtársulat, omnibus-vállalat, kiállítás, nyomda, gyógyszertár, szobrász, festő, zeneművész és mindazon ezerféle különböző vállalat és folyton szaporodó sajátszerü kenyérkereset, mely a központokon dús jövedelmet hajt. A míg tehát az emberek csekély számának következtében szükségleteiket csak részben elégíthetik ki, viszont a lakosok egyrészt számtalan jövedelmes pályától vagy mellékkeresettől vannak megfosztva, másrészt munkakereslet hiányában ugyanazon fáradtsággal sokkal kevesebb jövedelemre tehetnek szert, a mi ritka népességű távolabbi vidékeken a munkabérnek tudvalevőleg alacsony voltában nyer kifejezést. Viszont azonban, ha jó közlekedési eszközök nem hozták közelebb egymáshoz az embereket — miután jó közlekedés egy hatású a népesség sűrüdésével — a munka termékei sem bírnak értékkel, valamint sok természetadta kincs egészen a semmi értéket sem képviselő puszta terekig. Mindezekre nézve az emberek sűrűbb együttlétével értékemelkedés áll be s ez fokozódik világvárosoknak minden képzelhető emberi szükségletet folyton kevesbülő fáradtsággal kielégítő csodás gazdasági szervezetéig, melyben minél több lesz az ember, annál becsesebb és keresettebb lesz légióként a munka, így lesz a természeti állapottal szemben a népesedő társadalom a szabadság megvalósítója, miután a helyében értelmezett szabadság egyéni emberi céljaink minél könnyebb elérhetésében áll.

Váljon most már azon ténynyel szemben, hogy szabadság' anyagi jóllét és szellemi műveltség csakis sűrűbb lakossággal bíró államokban létezik és a nagyobb városok mohósággal gyűjtik fel egy pontban a vidék lakosságát, tagadható-é, hogy az emberek együttlétének olyan productiv ereje van, mely ugyanazon munka, tőke és természeti erő mellett nem érvényesítheti magát ritka népesség, szétszórt lakosság között?

Erre azt válaszolhatnák sokan, hogy a sűrű népesség által nyújtott előnyök és érték fokozódás a munka-egyesítésből és munkafelosztásból, továbbá a tőkefelhalmozódásból veszi eredetét, tehát visszavezethető munkára és tőkére. Elfogadva a tételt, akkor is ténynek marad, hogy ritka népesség kizárja a munka-egyesítés, felosztás és tőkehalmozódás lehetőségét is szétszórtan ugyanazon munka és tőke kevesebb vagy épen semmi értékkel sem bir; az értékfokozódás tehát a népsűrűségtől ered. Semmiféle productiv erő nem működhetik önmagától, a tőke munkára, a munka a természet terményeire támaszkodik, s egyik a másikba átszáll, de a népesség sűrűségének közepette létrejő tulajdonságoknak és dolgoknak értéke, mely más körülmények között nem érvényesül. Ilyen a puszta tér értéke, minek létrehozatalához munka-egyesítés, tőkefelhalmozódás nem járult, de valamely más productiv célra irányítva meg kell lennie mindkettőnek, hogy amannak értéke is megjöhessen. Az énekes, zenész, szobrász munkát nem egyesít és nem oszt fel, művészete nem tőkefelhalmozódás, s ennek daczára, a míg productiói a fővárosban olyan értékkel bírnak, melyet palotákkal cserélhet be, a falvakon önmaga sem élhetne meg. És ez így van ezerféle fővárosi foglalkozással.

Az érték-productivitás ezen eléggé nem méltatott ténye ellen nem hozható fel ellenvetésül, hogy itt csak értékátszállásról és nem termelésről van szó, mivel egyik csak összegyűjti, a mit a másik kiad, mint a börzejátéknál, a melyben egyiknek vesztesége alkotja a másiknak nyereségét s a köz semmivel sem épül. Ellenkezőleg, a művész szobra, festménye, melyeknek létrejövetelét a ritka lakosság megakadályozza, új termény, mely használati és cseie értékkel bír. E művek megtekintéséből, az ének és zene meghallgatásából, a menynyiben ez emberekre nézve izlésnemesítő és értékkel bíró élvezet, minden egyes épen akkora részt vészen ki magának, mintha az egész kiállításnak vagy előadásnak csak egy nézője volna, a mi megbuktatná a vállalkozást. A míg tehát a börzejátékban egyik elvesztette, a mit a másik nyert, itt senki sem veszít, de a művész sokat nyer, mert új értéket hozhatott létre. Avagy tekintsünk egy omnibus-vállalatot. A kik felszállanak mindnyájan megtakarítják azt a tőkét, a mit a ritkábban lakott utczákban kocsira költenek; viszont a vállalat is jobban virágzik, mint a falvakon, habár ugyanannyi munka és tőke fordíttatott is rá.

Visszatérve most már kiindulási pontunkhoz, senki sem tagadhatja, hogy a telek tulajdonosa nagyobb városokban előnyökre teszen szert. A dolog lényege azonban ott fordul meg, hogy a sűrű lakosság ezen értéknövelő ereje nemcsak a puszta telkekre, hanem más értékekre is kiterjed, s ezek között nagy mértékben az emberi munkára. A telek-speculátió egyike csupán azon megszámlálhatatlan nyereséges üzletnek, melyekre élelmes embereknek a nagy városok kínálkoznak. Valamely emelkedő város puszta telkeiből vásárolni lehet épen olyan veszteséggel járó, mint nyereséges vállalat. A fejlődés irányzatait kipuhatolni, szerencsés tappintatra van szükség, s a népesség szaporodásának, a közlekedési erek megnyíltának idejéig a befektetett tőke kamatainak vesztesége magát a tőket is gyakran felemészti. A házhelyek vásárlásában épen olyan verseny jő létre, mint bármiféle vállalatokban, melyeknek egyik része jól vagy más része balul üt ki. Valamely háziúr nyereségének megítélésénél pedig a socialisták nem tekintik, a mit a többiek vesztettek, amint nem azt, a mit ugyanazon fővárosi előnyökből mások is nyerhetnek, holott nagy városban valamennyi munkás bére magasabb, a hordár, hivatalszolga vagy pinczér, az ügyes szatócs, fiakkeres, sőt a koldus is, ha emberjárta helyen foglal helyet vagy nyer alkalmazást, tőke nélkül is oly jövedelemre tehet szert, melyet számos vidéki földesúr megirigyelne. Nem egy fővárosi portásnak 4—5 ezer forintra becsülik rendes évi jövedelmét, a pinczérek házakat vásárol mik, hordárok egy vidéki napszámos napi fáradalmának tized részével úriasan tartják családjukat. Tőkebefektetéssel pedig omnibus-, propeller-, sikló- és gyár-vállalatok, lovarda, színház, hírlap, igen számos esetben egyetlen élelmes gondolat bármiféle teleknél dúsabb jövedelmet hajt, de ugyanakkor száz rnás vállalat esetleg szerencsétlen véget ér.

A városi telek természetének közelebbi vizsgálatából egy lényeges, de szintén nem eléggé méltatott különbség tűnik ki, a földbirtokkal téve összehasonlítást. A míg ugyanis a föld termő erejét csak szűk korlátok között lehetséges fokozni, a teleknek térbeli tulajdonságát épen nem lehet, legfelebb emeletekkel, a mi már nem ott, hanem távolabb esik; mégis ennek daczára a szolgálat, a mit az ily tér teljesít, nemcsak a házbirtokosra, hanem mindenkire nézve, a ki igénybe veszi, vég nélkül megtöbbszöröződik a népességgel. Egy főváros központján a lakos ugyan magasabb bért fizet, de összes szükségleteit közvetlen közelből a legváltozatosabb igényekhez mérten elégítheti ki, többet lát, tapasztal és nagyúri hajlamait érvényesítheti. Az üzlet, mely e pontokon foglal helyet, annyira nyereségesnek ígérkezik, mint máshol nem. A központon székelő kereskedelmi és ipari vállalatok tulajdonosai rendszerint azon polgárai a városnak, a kik legtöbbre vitték, nemcsak azért, mivel csupán ők bírják fedezni a magas boltbért, hanem a miért központi üzlettel bírnak. A vendéglős, bérkocsis, kinek itt van állomása, az elhaladó omnibus, hordár, colporteur mindnyájan élvezik a járt hely fokozódó értékét. Ennek következtében az állam, mely a sociálisták kívánsága szerint a városi házakat kisajátítaná, szintén csak magas bért volna kénytelen venni, ha csak egyes polgároknak kiváltságokat osztogatni nem akar. A vidéki lakósokon elkövetett méltatlanság nélkül ő sem könnyíthetne tehát a fővárosi lakósok sorsán.

Mindazonáltal tény, hogy nagy városok háztulajdonosai szerencsésen választott kiváltságos helyzetben vannak, s a városi telek birtoka nem hasonlítható a vidéki földtulajdonhoz sem. Az államnak kétségtelen feladatát képezi, hogy ezen egyszer megszerzett előnyöknek végnélküli fokozódását lehetőleg mérsékelje s az alsóbb osztályokra eső hátrányait enyésztesse. E célra szükséges a város területén új központokat teremteni, utczákat nyitni, a város terjedelmét növelni, ugyanakkor a közlekedés olcsóságáról gondoskodni, aként, hogy a munkások esetleg a közeli vidéken is lakhassanak, s mindenek felett a munkás-lakások egészségügyi követelményei felett őrködni. Dó még ezen javításoknak is bizonyos határt szab azon körülmény, hogy általuk a főváros munkásokkal halmoztatik el, a munkabér tetemesen alászáll és munkásválságok zavarják meg a természetes fejlődés által mindig legbölcsebben megalkotott összhangot.

Mindezekből pedig az tűnik ki, hogy a nagyobb városok házbirtokosainak kiváltságát képező előnyöket a lakosság minden rétegére kiterjedő előnyök kisérik, azokat, mint ezeket, állami hatalommal megszüntetni nem volna célszerü, de nem is volna lehetséges.

Vessünk ezek után egy tekintetet a szocialista ostrom legfőbb tárgyára, a tőkére.

A míg ezen elmélkedéseket papírra tettük, akadt kezünkbe egy legújabban megjelent franczia munka Francziaország nyomoráról a 19. század végén. E komoly igényü dolgozat a többek közt így panaszkodik: A jelen nemzedék biztonságának és boldogságának elvesztét siratja. Hamis fényűzés, költekezés, anyagi és erkölcsi fejetlenség mind olyan társadalmi szervezet szülötte, mely meg van hamisítva kiindulási pontjában és végcéljaiban. Politikai és gazdasági rendszer az egyenlőtlenségre alapítva, törvények a valóságos egyenlőség romlására, miután a munkás népet a tőke mindenhatóságának szolgáltatják ki, minden monopólium, minden kiváltság egy lelkiismeretlen osztály kezében, mely nem engedelmeskedik más szabálynak, mint kapzsiságának; válságok, átalakulások, melyek ellensúlyozzák a termelést, felhágtatják az első rendű szükségletek árát és nyomorba döntik a munkást; a pénz állati szeretete lett mozgatója minden cselekedetnek s elnyomta a lelkekben a hazafiságot és nemesebb ösztönöket, melyek fajunkat jellemzik. Az elégületlenség általános, a hitel megingott, a bukások szaporodnak, a műhelyek elhagyottak, a munkás kenyér nélkül van. Kenyér nélkül!. minden embernek egyenlő joga enni, mert egyenlő joga élni; s mégis sokan halnak el éhen közöttünk.

Ez-e hát, a mire kérkedve hivatkoznak, a társadalmi egyen-

Ilyen vége kellett-é lennie annak, a miért atyáink harcoltak, a kik hitvallásnak mondották ki a testvériség eszméjét és az emberi jogokat törvénykönyvünk homlokára írták?

Az ő kielégíthetetlen kapzsiságával —mond tovább a szocialista író — az ő nyers zsarnokságával, az egyenlőség iránti undorával, a polgári osztály egy század óta egész viharát gyűjtötte fője fölé a haragnak és gyűlöletnek, mely ki fog törni a többé-kevésbbé közel jövőben. A kezei között levő hatalom hovatovább elviselhetetlenebbé lett a munkás osztályra nézve. Az ország belefáradt, hogy pénzét folyton az apró és nagy bank- és budget-bárók zsebeibe dobálja.

Az író majd közelebbről is körülírja gyűlöletének tárgyát. A polgári osztálynak nevezem — úgymond — a sors urait, a kiknek a proletárok alá vannak vetve, a kiknek akaratához vannak láncolva; azon embereket, a kik a tőke birtokában vannak, szolgálatjukban tartják az ipart, tetszésük szerint elégítik ki szükségleteiket s a maga teljességében élvezik a jelent. Polgárságnak nevezem a birtokosokat a leggazdagabbaktól, a városok uraitól a legkisebbekig, falvaink aristokratáiig.

íme ily hangon írott s folyton gombamódra szaporodó művek adnak kifejezést ama társadalmi forrongásnak, mely szerteszét munkáskongressusokkal, munkaszünetekkel, dinamitmerényletekkel igazolja komoly jellegét.

Sajátságos átalakulás!

A harc az állami mindenhatóságért Európa államaiban hosszú időkön keresztül a dynástiák, a papság és nemesség között folyt, mígnem e két utóbbinak erejét az állandó hadsereg által és a polgári osztály felnevelése útján megtörték az abszolút dynástiák. Erre a megizmosodott polgári osztály az úgynevezett harmadik rend egy századdal ezelőtt erejének és jogosultságának tudatában elseperte hatalmi polczáról a franczia forradalom alatt mindeniket. És íme az első és második rend hatalmának megtörése után most egy század múlva a negyedik rend: a munkásosztály forrong és szervezkedik, hogy megdöntse a harmadik rendnek rá nézve immár elviselhetetlenné vált zsarnokságát, s összes civilizációnkat egy mindeniknél nagyobb szabású ádáz harcczal fenyegeti, melynek célja eltörölni a földszinéről mindent, a mi egyik embert a másik fölé emel, s a valódi egyenlőséget meghamisítja.

A sok mindent maga alá foglaló emberi jogok nevében f oly a küzdelem most is, habár nem annyira eszményi alakban, mint egy századdal előbb, mert az idézett szocialista is azon tételben összpontosítja indokolásait, hogy mindenkinek joga van enni, miután joga van élni. Egy századdal előbb a szólás, sajtó, lelkiösmeret, munkaszabadság, most az étkezési szabadság ugyanazon országban a jelszó Előbb a törvények előtt, most az ételadagokban követelnek egyenlőséget. Minthogy pedig a jó falatokat a tőke birtokosai kapkodják el úgy, hogy másoknak a sovány falatokból sem jut, a cél mindenek felett megtörni a tőke hatalmát, mely munka nélkül egyesek kezei között halmozódik föl, megbuktatja minden téren a kisebb vállalkozásokat, s rabszolgájává tesz mindenkit, a ki munkája után él.

E súlyos vádakkal szemben csak a tőke természetének szigorú vizsgálata adhat a harc jogosultsága felől teljes fölvilágosítást.

E vizsgálatból meggyőződünk csakhamar, hogy a tökének valódi természete önmagában távolról sem a növekvés, hanem a pusztulás: hogy a tőke nem ellensége a munkásnak, hanem legfőbb gyámola; hogy a tőke erejének megtörésével, egész polgáriasodásunk törik meg, s épen azokat sújtaná a legmélyebb nyomor, a kik leginkább el vannak keseredve ellene.

Tőkének nevezünk némi eltéréssel a divatos felfogástól, mindent, a mi bárminő emberi szükséglet kielégítésére vagy erre célzó dolgok előállítására alkalmas és mint ilyen értékesíthető. Tőke az emberi munkaerő, minden szerszám, gép, a minek segítségével, minden anyag, a miből javakat termelhetni. Tőke az eleség, a mivel ember és az ő szolgálatára rendelt hasznos állat él; a ruházat, melylyel testünket fedjük vagy ciczomázzuk: a bútorzat és ház, melyben lakunk; az utak, középületek, melyek közhasználatban vannak. Tőke végül a fennebb elősorolt öszszes javak képviseletére, s a köztük szükséges cserének lehetővé tételére: a pénz.

Mindannak, a mit felsorolánk, rendeltetése, hogy elhasználtassék és kikerülhetetlen végzete, hogy emberi tevékenység hozzájárulása nélkül elpusztuljon. A gép, eleség, ruházat, ház idő folytán önmagában tönkre megy. Ruházatot a divat, bútort, gépet, lakást az idő foga, új találmány, jobb berendezés változtat meg értékében, nem is szólva ezúttal az elhasználás mindent felemésztő tényezőjéről.

Váljon a pénztőkének mindezekkel ellenkező volna-é természete? Már elméletileg is merőben lehetetlen, hogy a pénz, mely csak a többi javak képviseletére hivatott, önmagában semmiféle emberi szükségletet ki nem elégít s minden érdeme csak abban rejlik, hogy általánosan elfogadtatván csereeszközül, közvetíti a javak kicserélését, — lehetetlen mondjuk, hogy a pénznek önmagától növekedő természete volna akkor, a mikor mindennek, a mit képvisel, sorsa a pusztulás. Tényleg a pénz, még legbiztosabb alakját, a nemes fémet értve is alatta, nemcsak kopik és elvész, hanem a mi döntő momentum, a polgáriasodás előhaladtával tetemesen veszíti értékét. A ki egy félszázaddal ezelőtt családjának biztosítására egy félmilliót gyűjtött, mely azon időben 6%-százalékkal 30 ezer forintot kamatozott, a nyugati államokban ma már elvesztette fele vagyonát, mert ugyanazon pénztőke 3 százalékkal csak 15 ezer forintot jövedelmez a család számára. Sőt ennél is nagyobb csapás érte a családot, mert ugyanezen idő alatt a munkadíj értéke a tőkével szemben meglepőlég felhágott. A múlt század végén még, amint említők, Kolozsvártt 10—12 kr volt a mezei napszám ára, a mi ma 90 kr és l forint. A ki tehát akkor 1000 frtnak kamatjával a maga céljaira másokkal 500 napon át dolgoztathatott, ma, ha a kamat ugyanakkora volna, csak 50 napszámot vehetne igénybe. Minthogy azonban a kamatláb is kisebb, az amakkor tekintélyes pénztőke majdnem megsemmisült e tekintetben kezei között. A limitatiók szerint ezen időkben 10—12 frt volt a jó szakácsné évi bére, s a ki úgy gondoskodott utódairól akkor, hogy a háznál rendes szakácsnét tarthassanak, ma arról győződne meg, hogy ugyanazon tökének jövedelmeivel a ház szolgálatában a főzőné egy hónapig sem éri be.

Mi növelheti meg tehát a tőket, ha minden: az idő, használat, fogyasztás, sőt a civilizaczió is egész kétségtelenül az ő pusztítására törekszik?

Felelet: a tőkét csak az növelheti, a miből a tőke lesz, t. i. a munka.

Százezer forintom magától nem nő meg a ládafiában,„ sőt bizonyosan apad értékében. Arra, hogy gyarapodhassak, legelső sorban ki kell osztanom az egészet munkásemberek között, hogy azok a munka termékét adják érte cserébe, s a körültekintés, belátás mérvéhez képest, lehet veszítek, lehet nyerek a cserén, de az, a kinek munkáját megjutalmaztam vele, semmiféle esetben sem veszít. Mondjuk, gyárat, házat építtetek vagy kamatozásra adom a tőkét. Mindenkép munkával cserélem el és az elvesztés esélyeinek teszem ki. Ha gyárat építtetek, a tervező, vállalkozó, építő munkások, az anyag előállítói, berendezéshez a gépek készítői, később a foglalkozó munkások között kerül kiosztásra a tőke, s rajtam kívül legfelebb az építési vállalkozó veszíthet a cserén, de a kik minden fokon a valódi munkát végzik, legkevésbbé vannak kitéve a veszteség esélyeinek. Ha házat építtetek, az építő munkásokon kivül a bérlők végeznek valamely foglalkozást a bérösszegnek megfelelő és pénzzel becserélhető productumok előállítása végett. Ha magam használom a házat, fogyasztom a tőkét, s csak azon esetben nem veszítek, ha megfelelő munkával pótolom a veszteséget. Ha takarékpénztárban kamatoztatom, az intézet azoknak fogja kikölcsönözni pénzemet, a kik a társadalom különböző rétegeiben munkával a kikölcsönzött értéknél magasabb értékű productumokat hoznak létre, s ezen érték egy részét, mint kamatokat beszolgáltatják. Ha első fokon bankár vagy uzsorás veszi is kölcsön az intézettől a pénzt, a végső vonalban mindig csak munkát követel az önmagáért, mert az Ő segítségével nem állíttatván elő semmiféle érték, elfogyasztás után sem maga a tőke, sem kamatjai többé nem kerülhetnének vissza. Magának a börzének árhullámzásai is ezen végső tényezőn alapulnak. Hausse a munka zavartalan működésének és az előállított fogyasztási cikkek előnyös kicserélésének reménye, Baisse a munkában bármi oknál fogva beálló zavar és a termények cseréjében fenyegető veszteség. Bankok, vállalatok részvényei mind a munka és termékének cseréje körül felmerülő esélyek befolyása alatt állanak, sőt az állampapírok árfolyamán is az dönt, hogy a polgárság munkájából az adótan a kamatok fedezetére szolgáló rész minő esélyeknek van alávetve?

Képzelhető ugyan a tőkének más forrásból eredő növekedése is, s ezek között egyiket, az élénkebb forgalom okozhatja, de ez csak alárendelt szereppel bír, s az előny, a melyet a telektulajdonosoknak nyújt, egyszersmind a társadalom minden rétegére kiterjed. Lehetséges továbbá, hogy börze-, sors-, szerencsejáték által, vagy más úton vonja magához egyik tőke a másikat, de ez csak átszállása a már meglevő tökének s a munkást, a ki termel, s nem csak költ, ezen jelenség nem érdekelheti, miután rá nézve közömbös, hogy a meglevő tőke miként cserél urat; ha pedig érdekelné, akkor tovább kutatva a csere is csak az ő javára szolgálhat, miután a tőke mindaddig vándorol, a míg pazar kezeken jár, s legtöbb esetben csak akkor áll meg, a midőn munkások közbejöttével új productióra fordíttatik.

Bátran állíthatni tehát, hogy a tőke növekedésének legfőbb, majdnem egyetlen forrása, a munka, ha nem iá épen a tőkebirtokos, de egyátalán emberek munkája. Tőke és munka tehát a legszorosabban egymásra vannak utalva, egyik sem létezhetvén a másik nélkűL A kis iparos sem kezdhet egyátalán foglalkozást műhely, szerszámok és akkora tőke nélkül, mint a mennyi az előállítandó iparczikkek anyagához és addig, a míglen készítményeit értékesíti, maga és családja fentartására szükséges. A mezei napszámos bérében a földbirtokos előlegezi a termés értékesítéséig a tőkét, a gyermekek felnevelésében pedig a szülők, mígnem az utódoknak munka útján és ismét csak munka által, mert terjesztés nélkül a tudomány is holt kincs, — a szerzett ösmeretek az eredeti befektetést ismét visszatérítik. Ha egy hirtelen csapás által megsemmisülne minden tőke, megsemmisülne vele az emberiség, mert nem volna többé, s az emberiség nem is teremthetné elő, a miből keresztül élje a holnapot.

Viszont a tőke nélkülözhetetlenül rá van utalva a munkára. A tőke, miként már láttuk, fogyasztási cikkekből állván, természetszerűleg rendeltetése az apadás. Arra, hogy fenállhasson és esetleg növekedhessek, feltétlenül arra van kényszerítve, hogy folyton reprodukálja, újrateremtse önmagát a munka által. A tőkebirtokos kénytelen vállalatokban forgatni tőkéjét vagy kikölcsönözni, hogy mások forgassák saját kisebb-nagyobb vállalataikban, de mindenként és bármi téren munkával, illetőleg új termékekkel váltsák fel. Világostehát, hogy a productióra a tökének a legáldásosabb hatása van. Minél több a tőke, annál nagyobb a kereslet a munka után s annál több ember nyer foglalkozást, annál inkább emelkedik a munka értéke. A tőkefelhalmozódás tehát nem csapás, hanem a munkából élőknek legfőbb érdeke, mert e tőkének élete tulajdonképpen a munkáskezeken fordul meg, közöttük minél többször feltétlenül ki kell hogy osztassák és minél nagyobb tőkemennyiség kerül kiosztásra annál kedvezőbb a munkás sorsa.

Természetes, hogy a ki a tőkét saját rendelkezése alá akarja vonni, annak dolgoznia kell vagyis a munka termékét adnia érette cserében. E cserénél a nyereség alkotja a kamatot, s ha a csere mindig előnyös a tőkepénzesre nézve, a tőke megnövekedik, de balgaság feltenni, hogy valamely cserénél mindig csak az egyik fél és kizárólag a tőkepénzes nyerhetne. A tőke becserélése munkával, azaz javakkal vagy mondjuk szükségleti cikkekkel, nem egyéb, mint a köznapi életben és annyiféle alakban előforduló vásár, mely tudvalevőleg kettőn áll. E vásár mindig egy természetű akár pénzünkkel egy kalapot veszünk, akár a kalapok elkészítéséhez a munkaerő felett alkuszunk. A vásárban rendszerint vevő és eladó egyenlő rangban állanak, s helyesen ítélve meg az ügyletet, a legtöbb esetben mindkét fél nyer benne. Egyik megszerezte az alkalmas cikket kielégítésére szükségleteinek, a mely célra a pénztőke önmagában teljességgel nem volt használható, a másik fél pedig olyan munkát értékesített, a melynek vásárlók nélkül kevésbbé vehette volna hasznát. Ha a vásár nem volna mindkét részre nyereséges, egyik félnek hiányoznia kellene arról. Annyi azonban mindenkép bizonyos, hogy minden vásárhoz tőkére van szükség egy részt pénzben, más részt termékekben vagy munkaerőben.

Már most a socziálisták konokul állítják, hogy a tőkének ezen cseréjében az egyik fél mindig vesztes, az t. i., a ki a munkát vagy annak termékét adja, miután a munkás élete fentartása végett kénytelen a vásárral, míg a tőkepénzes nem az. E feltevésnek ugyan már azon közgazdasági igazság is ellene mond, mely szerint kereslet és kínálat két különböző oldala azonegy dolognak, miután ugyanazon piacon minden eladó egyszersmind vevő és megfordítva. A tímár bőrt ad el, hogy csizmát vagy kabátot vehessen, a gyáros munkaerőt vesz, hogy azt a productumban ismét eladhassa. Minél magasabb árban tartja a tímár a bőrt, annál drágább a csizma és minél magasabb a munkabér, annál drágább a gyári áru. De lépjünk mindazonáltal a sociálista argumentumok terére. E szerint a tőke, gyári és másnemű nagyobb vállalkozásokkal megfojtja a kisipart s megfosztja a munkást annak lehetőségétől, hogy készítményeit maga bocsássa áruba s a nyereség is ő neki jusson. A munkást pedig a megélhetés vaskényszerüsége arra utalja, hogy a tőkét potom áron szolgálja.

E feltevés csak akkor válhatna be valóságnak, ha a tőke nem volna utalva arra, hogy munka által szakadatlanul reproducálja önmagát, s ha e munkaerő nagyobb mennyiségben kínálkoznék, mint a mennyi szükséges ahoz, hogy a tőke folytonos cseréje termékekkel fentartassék.

Azt már láttuk, hogy a tőke önfentartás céljából csak a munkából élhet, de ha közelebbről vizsgáljuk ezen reproductió menetét, arról győződünk meg, hogy ezen újra termelés nem csak egyszeres, hanem a tőke nagyságához és a csere élénkségéhez képest évenként többszörös s a míg az év végén talán megnövekedve, talán megapadva csak egyszeres alakjában marad fen a kibocsátó kezei között a tőke, a munkások között többszörös alakjában szerepel. Ha például 10 ezer forinttal kezdek valamely gyárüzemet s ennek megfelelő árúért az évnek már három első havában ez összeget munkadíjra fizettem; az árúkat értékesítvén, ez évben még háromszor adom ki ugyanazon összeget, s így a munkások kezei közé megfelelő munkáért 40,000 forint kerül. Ellenben magam, a vállalkozó az év végén is csak az eredeti 10 ezer forintra és azon nyereségre számithatok, melyet jó számítás és szerencsés conjecturák között a munkatermék visszacserélésénél nyerhettem. A míg tehát ugyanazon tőke a munkások között megnégyszereződött alakban forog, s e mellett ők a kialkudott munkadíjból nem is veszíthetnek, a vállalkozónak csak egyszeres alakjában marad meg épen olyan kilátásai között a nyereségnek, mint a veszteségnek. Ha már most ehhez még hozzáadjuk, hogy a munkások közé jutott 40 ezer forint ismét más munkásokat fog arra buzdítani ugyanazon egy év leforgása alatt, hogy olyan cikkeket állítsanak elő, a melyek a munkások egyéni és családi szükségleteinek kielégítésére alkalmasok, az előbbiek pedig e fogyasztási cikkek előállítása végett ismét más és más munkásokat díjaznak ugyanazon egy tőkéből, — világos, hogy egyetlen kis tőke hosszú láncolatban ad foglalkozást, kenyeret az embereknek és egész sorozatát idézi elő a tőke eredeti nagyságának megfelelő productumoknak. Bármely úton jövedelmeztesse a tőkepénzes vagyonát, ezen szerepét, mint emlitők, ki nem kerülheti. Ha valamely bankhoz adja a kamatozásra, innen veszik kézbe az iparosok, kereskedők, vállalkozók a kik produktív munkára fordítják. Ha egy gépgyáros vette például kölcsön, ugyanazon összeg talán ugyanazon évben többszörösen productiv alkotásra indítja, nem csak e gyár munkásait, hanem a nyers anyag előállítása végett a vas és rézbánya vállalkozót, ez a bányamunkásokat, a bányászathoz szükséges szerszámok és gépek készítőit, mindhárom helyen a munkások ruházatának, bútorzatának elkészítésével, elárusitásával foglalkozó iparosokat és kereskedőket s ezeknek segédmunkásait, a munkások táplálékának előállitóit, árusítóit, ezeknek munkásait, s igy tovább hosszú láncolatán a munkájuk után élő embereknek talán tízszer, húszszor annyi értékkel bíró munkaterméket hozván létre egy bizonyos idő alatt, mint a mekkora az eredeti tőke volt. Minél gyorsabb pedig az árucsere, annál nagyobb ezen értékproductió száma, íme ebben rejlik a tökének egyik csodálatosan áldásos befolyása.

Ne feledkezzünk meg azonban egy másik irányú hatásáról sem. Svájczban például, a hol a mostoha föld bármily munkásság daczára sem bírja táplálni a rajta élő emberrajt, egész vidékek az óragyártásból élnek, s távoli világrészeket látnak el időmutatóval. A ki ezen cantonokban az óra egyes részeit a munkásoktól beváltja, s mint kész órát a világ különböző órásainak bizonyos határidőre eladás végett kikölcsönzi, tőke felett rendelkezik, melylyel legyőz két olyan tényezőt, a mi felett a vagyontalan munkásnak nem volna hatalma, t. i. az időt és tért. Ha a tőke nem csatlakoznék ez iparághoz, a legközelebbi piacon, a melylyel a munkás érintkezhetnék, csak igen kevés órára volna szükség, s így csak néhány munkás foglalkozhatna ez iparral, de nem volna így lehetséges a munkafelosztás sem, minek folytán az órák rosszak és olyan drágák volnának, mint voltak pár századdal előbb, amikor csak egyes mesterek foglalkoztak ez iparral, s a mikor épen e miatt az órakereslet is olyan szűk térre szorítkozott, hogy csak fejedelmek viselhettek zsebórát. A tőke ekkor segítségére jött e foglalkozásnak: felosztotta a munkát s ezzel lehetővé tette az olcsó előállítást, s ugyanakkor a sziklák közt élő iparos életének fentartására összegyűjtötte óravásárlónak az egész művelt világot. Az óragyártás alapelvén nyugszik az egész gyáriparnak ezerféle ága, ösmeretlen és soha nem is képzelt foglalkozást adván ezereknek és ezereknek, távolabbi vidékeken kutatva fel a munkás javára a fogyasztót. A falusi kovács, a ki tőke nélkül munkálkodik, egyszersmind lakatos és borbély egy személyben, s minden vidéki iparos ezermester. Minél többféle pedig az iparosnak a foglalkozása, annál kevesebb a kenyere, mert a tőke nem szerez neki időt egynemű cikkek felhalmozására, s nem futja be helyette a tért a felgyűlt áruk fogyasztóinak felkeresésére, így szaporítja meg tehát a tőke az iparágak, de egyszersmind a foglalkozók számát.

Ha most végig tekintünk az egymástól igy élők sorozatán és az emberi tevékenység ama sokféle ágain, melyet csekély tőke is önmagáért a társadalomban felébreszteni kénytelen, alig Játszik valószínűnek, hogy a tökével szemben a munkaerő akkora feleslegben volna, hogy a munkás osztály kénytelen elfogadni olyan díjazást, milyet a tőke önkényüleg elébe szab.

Mindazonáltal ezen eshetőség sem elméletileg, sem gyakorlatilag nincs kizárva. Képzelhető csekély tőke, vagy a tőkenek vállalatoktól és kikölcsönzésektől való tartózkodása, s ezzel szemben felesleg kínálkozó munkaerő. Ez egészen az illető ország viszonyaitól függ. Van mindazonáltal az e tekintetben fenforgó állapotoknak világosan beszélo jele, s ez a kamatláb. Miután a kamat azt mutatja, hogy a tőke használatáért mekkora részét kénytelen a munkás készítményeinek a tőketulajdonos részére kiszolgáltatni, a magas kamatláb, a tőke utáni keresletet és azon kényszerűség mértékét jelzi, melylyel a munka a tőke szolgálatára van szorítva. A kamatláb magasságát ideiglenesen fentarthatják ugyan jövedelmes vállalkozások és nagymérvű befektetések is, a mi éppen a fennebbinek ellenkezőjét, t. i. élénk munkakeresletet jelez, de ezen állapotot egy részt maga a tőketermelés, másrészt a tőke áramlása a nyereséggel kecsegtető pontokra csakhamar megszünteti. A magas kamatlábnak lehet ugyan oka a vidék néptelensége, a közlekedési eszközök hiányossága is, de ezen helyeken meg nincsenek modern sociálisták. Viszont sűrű népesség mellett lehet a politikai és üzleti viszonyok megbízhatatlansága az ok. Ez állapotot azonban fentartani a tőkének egyátalán nem érdeke.

Mindent tekintetbe véve, a kamatláb legbiztosabban jelzi a munkások felett a tőke hatalmát. Ha a gyáros tetemes nyereséggel dolgozik, a tőke az e nemű vállalatokhoz fordul és felhágtatja a munkabért, de leszállítja a verseny által rövid időn a nyereséget is s a kamatláb mindig megmondja, hogy valamely országban a termelő munkának körülbelül milyen része kecsegtetheti a tőkét, mert amint már fennebb kimutattuk, minden kamatozó tőke munkások kezén fordul meg. Minthogy azonban élénk forgalom mellett ugyanazon tőke igen sokszor fordulhat meg egy év alatt a munkából élők között, a kamat csak jelzi, de számokban nem fejezi ki a munkaerő adózását a tőke használatáért. Ha ugyanis egy bizonyos tőket, melyért 4 százalék kamatot fizetek, vállalatomban egy év leforgása alatt négyszer forgatok meg, természetesen a tőkének egyszeri reproductiója termékekben nekem csak egy százalékba került s így a megfelelő munkának egy százaléka fedezi a kamatot, ha ellenben egy évben csak egyszer forgathatom meg a tőkét, a végzett munka 4 százalékát kell a kamatra forditnom, s így a munkás is csekélyebb javadalmazásban részesülhet. Vagy még közelebbről tekintve e jelenséget. Feltéve, hogy ezer forinttal, mely 6 %-ot követel, a kőszénbányában havonként 2 ezer métermázsa szenet állíttatok elő, melyet következetesen elárusítván, egy évben 12 ezer forintot veszek be. Ezen bevételből csak 60 forintot kell fizetnem a kamatba, s így ezen célra az egy évben 400 frt bérért dolgozó munkás jövedelméből csak 2 forintot kell visszatartanom. Ha azonban ugyancsak ezen egy ezer forinttal földet művelek, melynek termékében csak egyszer forgathatom meg a tőkét, a 400 frt munkabéren vagy ennek hozadékán 24 frtot kell vennem a kamatba, s e mellett a mellékkörülményektől eltekintve ugyanazon összeggel csak egy tizenketted részét foglalkoztathattam a kőszénbányánál alkalmazott munkaerőnek. Egy tisztán földműves országban tehát az élénk termelésű és gyors cseréjü iparos állammal szemben hasonlíthatatlanul nagyobb tőkére van szükség ugyanakkora munkaerő foglalkoztatására, s nem tekintve, hogy még ezen alkalmazás is az évnek csak bizonyos szakára szorítkozik, még ugyanazon kamatláb mellett is többszörösen magasabb kamat nyomja a munkát. Minthogy azonban még a befektetés eredménye is bizonytalanabb és a tőke kereslete is nagyobb, rendszerint a kamatláb is magasabb. Ezért mondók, hogy a kamatláb csak jelzi a tőkének a munkán fekvő terhét, de annak nagyságáról nem ad tiszta fogalmat. Bizonyosra vehető azonban, hogy csak igen csekély külömbség is a kamatlábban tetemesen megtöbbszörözött mennyiségben veendő fel a munkás osztály terhére vagy könnyebbségére.

Már most ezen közgazdasági igazsággal szemben mit tapasztalunk?

Azt, hogy a nyugati államokban, a hol a gyáripar a legfejlettebb, az árúforgalom a legélénkebb, a legalacsonyabb a kamatláb, tehát a munkásosztálynak azon megbecsülhetetlen előnyökkel szemben, melyekben a tőke jóvoltából részes, legkevesebb oka van arra, hogy a kamatok miatt a tőke zsarnoksága miatt panaszkodjék. A nemzetgazdasági erők és ellentétes érdekeknek hatalmas harca itt hat a legcsodálatosabb módon az emberi munkaerő javára, mert nemcsak azért lesz nagyobb a munkakereslet, mivel nagy a jövedelmezést kereső milliók száma, hanem minél nagyobb jövedelmet kergetnek e milliók, annál gyorsabb az áruk cseréje s ennek következtében minden egyes millió hevesebben többszörözi a munkás kezei között önmagát, még pedig aként, hogy a munkást e megsokszorozódott milliókért is csak egy milliónak kamatja nyomja. Egy vállalat például, mely a termékek folytonos elárusítása mellett tízszer képes megforgatni 100 ezer forintot, mely után 3 százalékot fizet, azon helyzetben van, hogy a 300 frt fizetéssel alkalmazott munkás terhére egész éven át e cimen csak 90 krt számítson fel. Ezen 90 krral lehetségessé van téve ezen vállalatnak, hogy egy embernek egy egész éven át kenyeret adjon. Szigorúan véve tehát a munkásnak az Ő 300 frt alapértéket képviselő productumain felül egy év alatt még 90 kr értéket kell termelnie azért, hogy a tőke neki foglalkozást ad, hogy a tőke segítségével fentarthatja életét. Hogy ezután a munka productuma milyen üzleti viszonyok közt értékesíthető, vájjon az eredeti vállalkozó nyer-e vagy veszít rajta, ez a gyártulajdonos élelmességén, szerencséjén kívül számos tényezőtől, találmányoktól, a mutatkozó szükséglettől, a piacra kerülő productum mennyiségétől, szóval mindazon közgazdasági okoktól függhet, a melyek hol válságokat, hol lendületet idéznek elő a termelésben, de az mindenkép bizonyos, hogy azon esetben, ha e 90 kron felül a munkás keresményén a vállalat állandólag sokat nyerhetne, természetszerűleg, az éhez hasonló vállalatokra irányulna minden tőke, mely kevesebbel beérni kénytelen, s rövid vártatva a verseny ezen ág nyereményét is a kamatok körül ingadozó rendes színvonalra szállítaná le.

Ilyképpen ott, a hol a kamatláb olcsó, rendes körülmények között szólani sem lehet munkaerőfeleslegről, a hol pedig felesleg nincs, viszont arról sem lehet szó, hogy a tőke önkényüleg határozná meg a munka díját. Általánosan elösmert nemzetgazdasági jelenség, hogy a nyugati államokban a tőkekamat folyton esésben, a munkadíj rohamos emelkedésben van. Levi Leone 1851-től 1883-ig egy munkáscsalád évi átlag jövedelmének emelkedését 650 írtról 1.036 frtra teszi. Giffen Róbert pedig 1830-tól 1880-ig a munkabérnek 70 százalékkal való emelkedését mutatja ki. s Parisban a vakoló kőművesek napi munkabére 14 frk, az ipari munkások túlnyomó részének napi keresménye 8—12 frankra emelkedett, míg ugyanekkor némely élelmi cikk ára, mint a húsé csekély emelkedést, másoké, mint a gabona, némi esést, néhol állandóságot, a többi szükségletek, mint a ruházat, bútorzat, gyermekneveltetés, a lakást kivéve, hatalmas árcsökkenést mutatnak, világos és kézzelfogható tanúságául annak, hogy a munka hatalma fölébe emelkedett a tökének, s amint azt a fejlődésnek természetes menete követeli, minden földi jónak legfőbb forrása: a munkaerő válik legbecsesebb kincsévé az emberi társadalomnak. De miként is lehetne ez másképpen, a mikor, ha azt tesszük fel, hogy csak négyszer fordul meg egy évben a társadalom kezén a kamatozásra kibocsátott tőke, akkor egyetlen milliárd 400 frt évi fizetéssel 10 millió munkásnak ad foglalkozást!? Ha már most tekintetbe vesszük, hogy egyetlen művelt nemzetnek sincs 10 millió olyan tagja, a ki munkával keresi kenyerét, még ha a szellemi munkásokat is e számba vesszük; ha tekintjük továbbá, hogy Angliának 50—60 milliárd frankja, Francziaországnak 20 milliárdja van kölcsön kiadva csak a külföldre, s az egy milliárdot meghaladja, a mit a közelmúlt kiállítás alatt az idegenek csak Paris városába vittek, s az angol királyság lakóinak évi jövedelmét 15 milliárdra teszik, a mi 3°/ -kal 500 milliárd forgalomban levő tőkét jelent — könnyen eldönthető vájjon a munkaerő, vagy a tőke van-e a nyugati népeknél feleslegben, s melyik fél van inkább a másikra szorulva?

Ugyde a sociálisták erre azt válaszolnák, hogy mindez csak theoria, egészen más az élet. A munkás sorsát nem elméletekből, hanem a kézügyben fekvő köznapi tapasztalatokból kell megítélni, s ekkor meggyőződünk róla, hogy a jelenlegi iparszervezet, melyben senki sem állít elő olyan terméket, a minek maga hasznát vehetné, mély nyomornak és a szenvedések láncolatának forrása. Lassale és Marx szerint a tőke leleményessége kifogyhatatlan a munkaerő feleslegessé tételében és az alkalmazott erő kiaknázásában. A végtelenül szaporodó és többnyire szabadalmazott találmányok biztosítják a tőkepénzesekből alakuló társulatokat arról, hogy kevés munkaerőt alkalmazva nagy nyereményekre tehessenek szert, a furfangosán kieszelt munkakimélő gépek pedig kiűzik a műhelyből a munkást, s kiveszik kezéből a kenyeret. A munkaidőt ugyan leszállították néhol, de ez mit használ, ha a munka intenzivebb és fárasztóbb? Ezelőtt egy munkás egy szövőgép mellett dolgozott, de a mióta a szövőszéket gőz hajtja, hármat, négyet igazgat s a gép szédítő sebessége sem itt, sem máshol pihenést nem enged, a figyelmet folyton lekötvén, a munkás idegeit meríti ki. Ezelőtt a szorosan vett kenyérkereset csak a családapát vette igénybe, most a nők és gyermekek is gyári robotra járnak. Ezelőtt a békés polgári foglalkozást legfelebb háborúk zavarták meg, most gazdasági válságok, váratlan nagyszabású tönkök egyszerre százakat, ezereket sújtanak ínséggel.

Ime ezek rövidre fogva a sociálisták főbb panaszai, melyekre nem lesz felesleges szintén csak röviden megjegyezni, hogy találmányok és gépek csak ideig-óráig képezhetik egyesnek vagy társaságoknak jövedelmes kiváltságát, de azután az egész emberiség jótevői lesznek. Gőz, villany, könyvnyomdászat, mechanicus szövőszék, varrógép stb. a társadalomnak épen azon osztályaira hozott áldást, melyeknek nem volt módjukban jó ruházatot viselni, könyveket olvasni, éhség idején idegen országok terményeivel életöket fentartani. Statistikailag bebizonyított tény, hogy a találmányok nemhogy megapasztották volna, hanem a mely iparágakban alkalmaztattak, megszaporították a munkával foglalkozók számát, s társadalom, mely nem jutalmazná a találmányt, s nem nyújtana ösztönzést szabadalmakkal azok létrejöttére többé nem haladó emberek, hanem az életet tengető állatok társasága volna. Gépek mellett a munka kétségtelenül kimeríti a foglalkozót, s való, hogy a haladás izomerő helyett mindinkább az idegerőre támaszkodik, de épen abban rejlik egyik érdeme, hogy a társadalom alsóbb rétegeinek is széles körben nyújtott módot arra, miszerint mint valódi ember nemcsak anyagi, hanem egyszersmind értelmi erejüket is érvényesíthessék, s azt a sociálisták sem tagadhatnák, hogy a hol magasabb képzettség, kiváló ízlés, éber figyelem követeltetik a munkában, rendszerint a díjazás is előnyösebb. A nők és gyermekek munkájával kétségtelenül sok visszaélés fordulhat elő, amint a hűbéri korban a férfiak is viseltek igazságtalan igát, de az viszont ismét való, hogy csak a polgáriasodás teremtett nők és gyermekek által végezhető ipari foglalkozásokat, s bizonyára kedvezőbb az olyan család helyzete, melyben a gyermekek is pénzt hozhatnak a házhoz, mint a hol az atyát érő csapással az egész család pusztul. Bizonyos gépszerü egyoldalúság s e miatt válságokban a csak egynemű foglalkozáshoz értőket sújtó ínség, kétségtelenül árnyoldala civilizációknak, de ezzel szemben nincs bebizonyítva, hogy a sociálisták által magasztalt kisiparban a bizonytalanul bevetődo megrendelésekre váró s napot nap után tengető kisiparosok között együttvéve nincs-e nagyobb és nyomasztóbb munkafelakadás és nyomor? A tőke a végső erőfeszítésig nem hagyja bukni vállalatát s a hitel erejével átgázol a pillanatnyi zavarokon a nélkül, hogy a munkások a fenyegető veszedelmet éreznék, de a magára hagyatott kisiparos erőtelensegében a kereslet hullámzásaival nem birkozhatik meg. A középkor úgynevezett „szílárd” ipari szervezete csak a múlt homályában látszik ugyan oly erősnek a mindenféle ingó keretben, de ha az is lett volna, korunk iparos-osztályával nem tűr összehasonlítást, miután akkor a lakosságnak szerfelett csekély része, második aristocratiája foglalkozott csak iparral, s a mai, világrészek számára munkálkodó, tömegekben gyártó és tömegeket foglalkoztató iparos-államoknak még nyoma sem volt.

Ha a nyugati államok munkásai sorsukat igazságosan kívánják megítélni, akkor vándoroljanak el Európa félmüvelt államaiban élő kartársaikhoz, a kik talán egy szép kis földterület és kunyhó birtokában, de nem mint az angol munkások az ezer frtot meghaladó évi keresménynyel, hanem 50—80 írttal tengetik át az egész évet birkájukkal, sertésükkel egy vaczokban élve, reggel, délben, este a máié képében egyetlen olyan tápanyagot fogyasztva, melyet a franczia soczialista ehetetlennek tart s a háziállatjának dob. Avagy keressék fel a még ennél is szegényebb, elszórtan havasokban, ronda falvakban élő napszámosokat, kik nyáron át az alvidékekre ereszkednek le kenyérért, télen pedig 10 kr napi bérért is hasztalanul ajánlanák fel parlagon heverő munkaerejüket. Lehet, hogy sociálista felfogás szerint a szabad természet ezen lakója, a gyár fojtó levegőjében görnyedő munkásnál boldogabb, miután Rousseau óta szokás azok részéről, a kik nem részesek benne, magasztalni az olyan állapotokat, melyektől az emberiség közös egyértelműséggel megválni törekszik; ha azonban nem a nagyobb jövedelemben, ruházatban, lakásban, élelemben és a müveit embert megillető élvezetekben rejlik a jobblét, akkor elesik jogosultsága a panasznak a miatt, hogy a tőke kizsákmányolva a munkaerőfelesleget, a munkásnak csak a legszigorúbb megélhetés feltételeit adja meg és nyereményeiben nem részelteti, mert bizonyos, hogy a legnyomorultabb nyugati munkás többet élvez, jobban él és ruházkodik, mint falvaink lakosságának túlnyomó része, mely sociálista lapokat nem olvas és nem segélyez, hogy nyomorának hangot adhasson, congressusokat nem tart és nem sztrájkol, vagy jobban mondva az év nagy részében önkénytelenül munkaszünetet tart, mert nincs a kitől bérfölemelést, de bár munkát, foglalkozást követeljen; nem léteznek szükségletei s az ócsárolt tőke, melyből megkívánja a részesedést.

Váljon az olyszerü szövetkezetek, mint a milyen az angol munkásoké, a kik csak 5 év alatt 50 millió frankot osztottak ki szűkölködő társaik között; a különböző munkáslakházakat építő vagyonos társaságok; a Schultze-Delitsch-egyesületek; a napjainkban csodálatosan megszaporodott és többnyire a munkásokra nézve előnyösen végződő munkaszünetek nem mind annak kézzelfogható bizonyítékai, hogy a tőke többet juttat a munkásnak, mint a mennyi életének fentartásához okvetetlenül szükséges, máskülönben mely pénzforrásokból élnének a munkások a szünetek alatt s minő vagyonból tarthatnák fen hatalmas egyesületeiket?

Az európai munkásnak lakása, ruházata, táplálkozása, gyermekeinek neveltetése, ezen segélyegyletek mind épen ellenkezőjét jelentik ama föltevésnek, mintha a szegény embernek végzete volna még szegényebbé válni. Hiszen nem kívánható a tőkétől, mely maga is megtakarított munka, hogy a midőn megsegíti édes testvérét, a munkát, s jót tesz a nemzeti termelés minden ágában, épen csak a tőketulajdonosnak ártson. Nagyobb tőke, nagyobb gazdasági erőt képvisel, s ezen erő nemcsak a terményeknek, hanem önmagának is megszaporítására tör. Az ideges mohóság, melylyel korunk pénzt kerget, a visszaélések, melyekkel ember gyöngeségeit, pillanatnyi szorultságát a tőke a lelkiismeretlenségig kizsákmányolja, e századnak kétségtele, nül egyik visszataszító jellemvonása, s habár nemzetgazdaságilag nem áll azon axióma, hogy a létért való küzdelemben az erősebb győzmiután a társadalomban egyik tagnak a létele a másikétól van feltételezve, s tulajdonképpen senki sem lehet legyőzött; de a javak megosztásában s a jóllét fokozataiban nem várhatni egyenlőséget, a míg tehetség, kincsszomj, élelmesség, munkakedv és szerencse közt mnr„ egyenlőség.

Egy igen fontos társadalmi jelenséget azonban ezen egyenetlenség megítélésekor soha sem szabad szem elől téveszteni, s ez abból áll, hogy az emberek aránylag igen csekély részének szenvedélye pénzt pénzre halmozni a vagyon tudatának kedveért, hanem az óriási többség vagyont gyújt, hogy kevesebb fáradtsággal nagyobb kényelemben élhessen, s esetleg gyermekeit neveltethesse, a kik szintén csak fogyasztók a társadalomban ezen idő alatt. A tőke szükségleti cikkekből vagy ezeket képviselő pénzből állván, rendeltetése a fogyasztás, illetőleg a szakadatlan átszállás azoknak kezéről, a kik kevesebbet dolgoznak és többet élveznek, azoknak kezei közé, a kik dolgozni tudnak és akarnak, de e mellett takarékoskodnak is. A mint a productiv munkára épen a társadalom fogyasztó részének és a kezén levő tökének felszaporodásával alkalom nyílik, a vagyon átszállása is megindul előbb az iparos és kereskedő polgárias körökre, s onnan az egyszerű munkásokra.

A történelem egész fejlődése ezen állítás mellett bizonyít. A nép alsó osztálya legelőbb rabszolga, azután jobbágy és később önálló szabad munkás lett. A polgári osztály: iparos, kereskedő és bankár előbb a társadalomnak lenézett, igen csekély számból álló kasztja, mely furfanggal, vesztegetéssel, önmegalázással tartotta fen harcos nagyurak várkastélyainak közelében életét, majd kiváltságokra tettek szert, maguk is várfalakat emeltek s a városokban kiindulási pontjait alkották meg annak a világtörténelmi nagy átalakulásnak, melyet a cívisekről civilisationak, polgáriasodásnak nevezünk, mígnem a társadalomból mindig szélesebb köröket ölelvén fel magukban, uraivá lettek az államnak, létrehozván világszerte az újabbkori alkotmányosságot, mely törvény előtt minden embert egyenlővé, saját egyéni céljainak megvalósítására szabaddá tett. A rabszolgák ezrei felett élethalálnak urai, a történelmi nábobok, az a néhány dúsgazdag, a kiknek kezén egykor a nemzeti vagyon forgott, eltűntek a föld színéről, mint a geológia ősállatjai; később a hűbérurak, majd az apródés lakáj csapatoktól kisért nemes urak is letettek minden hatalmi jelvényt, kardot, fegyvert a megizmosodott polgári osztály előtt. A kiséret és házi cselédek, vándordalnokok, házi színpadok, fényes lakomák, nagy vadászatok, úri fogatok száma megapadt, de annál nagyobb arányokban megszaporodtak a munka után élő lakosság szolgálatára a bérkocsik, omnibuszok, hordárok, nyilvános színházak, hangversenyek, népmulatságok, lövész-, dalünnepélyek, munkakiállítások, casinók, kávéházak, vendéglők, jó szakácsnők és kisebb, de kényelmes és ízléses polgári házberendezések. Magas polczairól leszállott mindenki, csak a munkája és tehetsége után élő napszámos osztálya a társadalomnak emelkedett.

De ugyanekkor a mai társadalomban napszámossá lett majd mindenki, t. i. óraszámra meghatározott munkája után él a hivatalnok a minisztertől a napidíjasig, a katona, a művész, az iparos, az író, színész, tanár, kereskedő, bankár, sőt nagyobbrészt a gazda is. A fizetésekben pedig bizonyos egyenlőség jött létre, a régi nagyobb fizetések megapadtak és a kisebb állások fizetése megnövekedett. I. Napóleon alatt például 120 ezer frank volt a miniszter fizetése előbb Mazarin és Colbert Livataloskodásuk után 200 millió frank örökséget hagytak hátra, s valamennyi magasabb állás az abszolút uralkodók alatt rendkívül gazdagon volt megjutalmazva. Ellenben a kisebb hivatalnokok kevés számuknak daczára kevés javadalmazásban részesültek. Kolozsvárit például a 18. században a polgármester fize-, tése 300 forint volt, egy tanáré 257 frt, a plébánosé 230 frt és némi természetbeli javadalom.

Eddig tehát épen ellenkezője történt annak, a mit a socialisták hisznek, t. i. a vagyonosság és jóllét a társadalom alsóbb és szélesebb köreire szállott át.

Ezen állításnak igazat adott a statistika is, melyből befejezésül idézünk néhány számadatot.

1835-ben Francziaország lakói közül 200 ezerén 35 millió frankot helyeztek el takarékpénztárakban, 1878-ban pedig 3 millió 200 ezer betevő l milliárd és 12 millió frankot helyezett el. Angliában pedig többnyire a munkásosztálynak, miután a vagyonosabbak vállalatokban forgatják pénzüket, 3 és fél millió könyvvel 2 milliárdja van a takarékpénztárakban. Ugyancsak Angliában, a hol a szegény ügy egy század óta különös gondoskodás tárgyát képezi, 1849-ben 17 millió lakosság mellett 900 ezer ember volt a szegények házában, s daczára a lakosság növekedésének, a szegények száma következetesen alászállott úgy, hogy 1885-ben 10 millióval szaporodván a lakosság, a szegényházakban élők száma 100 ezerrel apadt. Az előbbi időkben 5 szegény esett 100 lakosra, most 3 esik, többnyire munkaképtelen. 1845-ben 148 ezer iparosa és kereskedője volt az országnak. 1877-ben pedig 381 ezer 6½ milliárd bevallott jövedelemmel. Magában Angliában 14 év alatt 86%-al összesen 2 milliárd 600 millió frankra emelkedett a lakó házak értéke. Francziországban pedig a mialatt a lakosság száma csak 20 százalékkal emelkedett, 6 millió 400 ezerről 1822-től 1876-ig 8 millió 600 ezerre emelkedett a házak száma.

Foville szerint Francziaországban 1820-tól 1870-ig fejenkint a gabona fogyasztása megháromszorozódott s egyéb növényi tápszeré 20, az állati tápszer 30, az italok fogyasztása 80 százalékkal emelkedett.

E néhány szám is eléggé igazolja, hogy az eszmének és munkaerőnek, szóval az egyéni tehetségnek szabadsága áldást hozott a művelt népekre. E szabadság adott léteit csodás találmányoknak és mindenek felett oly hatalmas tőkének, mely nagyobbat alkot világszerte minden megelőző időknél, s oly általánossá tett műveltséget, jobblétet, mint előttünk a történelem egyetlen korszaka sem. A mit a harmadik rend a polgáriasult népeknek adott, minden osztály és rend szabadságánál többet nem nyújthat. Ezután ismét csak a szolgaság következhetik, a miben megelégedést az emberiség sohasem talál.

Nyomor és ínség addig fog létezni, a mig emberek élnek, s a szenvedés gazdagnak, szegénynek osztályrésze, de valódi humanitást csak a mi időnk ösmer és ingyenes oktatás, segélyegyletek, árva-, agg-, lelenczházak, javító intézetek, kór- és szegényházak, különböző jótékony-egyletek és intézmények mind a testvériség! érzés hódításait bizonyítják. A hatalmasabbak visszaéléseinek gátot szabni, a sors csapásait enyhíteni, embertársainkat az eleséstől megóvni, a bukottat felemelni, ezután is a társadalomnak lesz annyival szigorúbb kötelessége, minél inkább gyarapodik anyagi és szellemi ereje, de a sebeknek, melyeket a szabadság egyeseken az élet nehéz küzdelmei között ejt, mindig csak önmaga lehet legjobb orvosa.

Ha azonban a munkának köszönjük szabadságával és felhalmozott tőkéivel egyetemben a jelent, akkor a jövő is azoké, a kik dolgoznak, t. i. a munkásoké.

        Tréfás közgazdasági szatíra a különböző gazdasági rendszerekről, amely a Délmagyarország 1939. március 4-i számának közgazdasági rovatában jelent meg.



      

     
     A legellentétesebb gazdaságpolitikai irányok és programok jelszavai gomolyognak a világ felett. Kevesen tudnak eligazodni a dolgok lényegében. A könnyebb tájékozódás céljából népszerűen megmagyarázzuk a különböző gazdasági rendszerek velejét.

Mi a kapitalizmus? Neked két tehened van. Az egyiknek a tejét te és házad népe elfogyasztja, a másik tejét eladod, ennek árából igyekszel minél többet megtakarítani és a megtakarításokból egy harmadik tehenet szerezni.

Mi az államszocializmus? Neked két tehened van. A tej egy részét a kormánytól megvásárolhatod.

Mi a kommunizmus? A kormány lelövet téged és elveszi a teheneket.

Mi az amerikai intervencionizmus? A kormány lelöveti az egyik tehenet, a másikat megfeji és a tejet kiönti.

                Az ügyvédek fele kereset nélkül áll Aradon
              

            
      

    
     
      
        Tudósítás az aradi Ügyvédi Kamara évi közgyűléséről és jelentéséről, az Erdélyi Hírlap 1934. március 10-i számából. A jogbizonytalanság és az állami terhek bírálata mellett az ügyvédi hivatás céhes versenykorlátozó érdekeit is védi.



      

     
     Az általános gazdasági krizisen kivül a konverziós törvény ártott sokat az ügyvédi karnak. — Az ügyvédtársadalom állást foglal a lehetetlen bélyegtörvény ellen, mely a közönséget erősen sujtja

Az Ügyvédi Kamara vasárnapi közgyűlésén tárgyalja a fontos kérdéseket

Arad, március 9. Az aradi Ügyvédi Kamara vasárnap délelőtt 10 órakor tartja rendes évi gyűlését a törvényszék esküdtszéki nagytermében. A közgyűlés kiemelkedő eseménye az évi jelentés lesz, amit a vezetőség előterjeszt és amely a mult év jogi eseményeivel, a kamara belső életével, a biróság működésével, valamint az ügyvédség anyagi helyzetével foglalkozik. A jelentésből, amely alapos és terjedelmes munka, az alábbi érdekes részleteket vesszük ki:

A törvények krizise

A törvényhozás 1931-ben 230, 1932-ben 251 és 1933-ban 135 uj törvényt szavazott meg. Az 1933-as törvénytermés nagyobb része pénzügyi-gazdasági természetű és irányvonalukat mindenkor a gazdasági depresszió hatása szabta meg. A megadóztatható jövedelmi források szintről-napra csökkennek, ezzel szemben az állami szükségletek állandóan emelkednek. Az állam mikor szórványos adómérséklést vezet be, másrészről uj jövedelmi erőforrásokat kénytelen keresni és megnyitni.

Az 1933. évi pénzügyi rendelkezések tették a pénzügyi és gazdasági bizonytalanságot — mondja a jelentés. — A jogi és gazdasági bizonytalanság megteremtette az állami intervenciómus hatása alatt alkotott törvényeket: kényszeregyezségi és konverziós törvények, melyek a szerzett jogok évszázados elveit a hitelező rovására és az adós előnyére módositották. Az állam azonban nemcsak a magánadósoknak teremtett kivételes jogokat, hanem saját magának is, mert olyan törvényeket szavaztatott meg, melyek lehetetlenné teszik, hogy az állammal szemben kényszervégrehajtást vezessenek be.

A jelentés kritizálja a bonokkal való fizetés rendszerét is, mert állami tartozásokat, főképpen adókat csak szük körben lehet fizetni, mert ezeknek az állampapiroknak a forgalmi értéke a névértéken jóval alul van. Végül sérelmezi a jelentés az állami ügyvédekről szóló törvény azon rendelkezését, hogy magánosoknak az állammal folyó ügyeiben pervesztes magánfél költségekben elmarasztaltató, mig ha az állam pervesztes, költségfizetésre nem kötelezhető.

A jegyzők és zugírászok

Sulyos sérelme az ügyvédségnek a jegyzők és zugírászok tevékenysége. Az 1931-ben megjelent ügyvédi törvény a községi jegyzőknek megtiltotta okiratok szerkesztését, 1932-ben azonban uj módositó törvényt szavaztak meg, amely az erdélyi és hajdani jegyzőknek visszaadta a telekkönyvi okiratok készitésének jogát, olyan feltétellel, hogy majd miniszteri rendelet fogja szabályozni működésük módját és terjedelmét. Sajnos, ez a beigért rendelet azóta sem látott napvilágot, a jegyzők továbbra is gyártanak okiratokat, sőt olyan szerződéseket is készitenek, amelyek az ügyvédi törvény tiltó rendelkezéseibe ütköznek. A régi Királyságban a jegyzők nem kontárkodhatnak bele az ügyvédek munkájába és igy azok anyagi helyzete kedvezőbb erdélyi kollégáiknál. Az aradi Ügyvédi Kamara mozgalmat inditott az 1932-es törvény rendelkezésének visszaállitására, memorandumot is szerkesztett és küldött illetékes hatóságoknak és testületeknek, a többi erdélyi kamarák szintén csatlakoztak az akcióhoz, azonban eredmény eddig még nem mutatkozott. A Kamara különben vizsgálatot inditott a zugírászat megállapitására és ha a szükséges anyag rendelkezésére áll, ugy megteszi a lépéseket azok ellen a jegyzők ellen, akik zugírászatot folytatnak.

Sulyos helyzetben él az ügyvédség

Az ügyvédség általános anyagi helyzete 1933-ban rosszabbodott. Az ügyvédek ötven százaléka munka nélkül, vagy a megélhetéshez szükséges minimális keresettel tengődik. Ennek oka a gazdasági krízisen kívül a konverziós törvény és az ezt követő törvények, amelyek mind az adósokra kedvezők, megszüntették a hiteléletet, korlátozták az ipart és kereskedelmet. Nagy súllyal nehezednek az ügyvédekre az adók és adóárverések, amelyeket az elmúlt évben kevés kímélettel hajtottak végre. Az 1933-as esztendő ügyvédválsága idézte elő, hogy az ügyvédek egy része a kamarai tagsági díjakkal is hátralékban maradt. Ezek közül azokat, akiket az ügyvédi törvény értelmében tagdíjhátralékuk miatt kellett volna kizárni a kamarából, a vezetőség 37.654 lejjel segélyezett, amiből hátralékukat kifizették. Ugyancsak a múlt évre esik a Kamarának az az emlékezetes gyűlése, amelyet az Ügyvédi Szindikátus megalakítására hívott egybe. A szindikátus terve meghiúsult, mert az ügyvédek egy része kötelezővé akarta tenni a szindikátusba való belépést, viszont mások ez ellen foglaltak állást.

Végül megemlékezik a jelentés az ország három nagy halottjáról: Duca miniszterelnökről, dr. Pop C. Istvánról és Goldis Lászlóról, továbbá az aradi Ügyvédi Kamara két halottjáról: dr. Dénes Jakabról és dr. Hendl Béláról.

A magas és sokféle bélyegilletékek nem tarthatók

Terjedelmes észrevételeket tartalmaz a jelentés a bélyeg és illeték kérdéséről, amelyről megállapítja, hogy ezeket a magas illetékeket a mai viszonyok között fenntartani nem lehet, mert kisebb ügyekben a bélyegköltség sokszor meghaladja a perelt összeg nagyságát. A jelentés a bélyegilleték leszállítását és a bélyegzés egyszerűsítését szorgalmazza és javaslatot tesz, hogy a bélyegzés ellenőrzését a bíróság hatásköréből utalják át a pénzügyigazgatóság hatáskörébe.

A bíró nem arra való, hogy az állam pénzügyi közege legyen — hangoztatja a jelentés. — És lehetetlen a jogkereső közönséget azzal sújtani, hogy néhány lej bélyeghiány miatt az egész peres eljárást megsemmisítsék. A sokféle aviatikai, segély-, statisztikai és más bélyeg helyett vezessék be az egytípusú bélyeget és vezessék be végre azt a rendszert, hogy egyszeri fizetéssel ügyvéd és jogkereső fél megszabadul a további bélyeglerovásoktól.

A bíróságok működését a jelentés kielégítőnek tartja. Az aradi törvényszékhez befutott 1933-ban 8419 peres ügy, a járásbírósághoz 9451 ügy, amelyek mind tárgyalás alá kerültek.

        Fodor Oszkár vezércikke a régi és a fiatal Wekerle Sándor pénzügyi örökségéről, a magángazdaság és az államkincstár viszonyáról, az Esti Kurir 1928. december 25-i számából.



      

     
     Hogyan csinálta a régi Wekerle a régi nagy magyar szanálást — Amit Wekerle fia itt talált s ami reá vár — Gazdagodó magángazdaság és boldoguló kincstár — Gazdag állam és pusztuló magángazdaság

A fiatal Wekerle. Magyarországnak néhány hónap óta uj pénzügyminisztere aktuálissá tette a régi Wekerlét. A régi Wekerle, aki a deficit tengernyi gondjától szabadította meg az akkori Magyarországot, a kiegyezés után következett korszak pénzügyi regenerátorát. Sokszor hivták elő visszavonultságából s most haló poraiból idézzük vissza, hogy müveivel, alkotásaival utat mutasson a mai generációnak, a fiatal Wekerlének, a nagy Wekerle fiának.



A régi Wekerle az államot szanálta. A mai Wekerlének a magángazdaságot kellene szanálnia. Mikor a régi Wekerle Tisza Kálmán alatt mint pénzügyi államtitkár harmincnyolc éves korában átvette a pénzügyek irányítását, nagy bajban volt a kincstár. A kiegyezés után csak két évig volt aktiv az államháztartás. Már 1870-ben több mint 26 millió pengő a deficit s ezután Wekerle jöveteléig évről-évre halmozódik. Lónyay külföldi kölcsöne nem növelt az ország hitelét. Már ő harmadrangu bankárokkal dolgozik. Ezért vádolja meg Wodianer ezzel a jellemzéssel:

— Lónyay az államhitelt ugy vezeti be pénzpiacra, mintha valaki leányát az első bálba egy kétes hirü hölgy által vezettetné be.

— De jött Kerkápoly, aki azután még jobban kompromittálja pénzügyeinket. Az 1874-iki 15 milliós kölcsönről Horn Ede, a középpárt akkori szónoka azt mondja, hogy „a keleti államok szinvonalára helyezi Magyarországot”. feltételeket „a legdurvább, a legmegalázóbb” jelzőkkel illeti.

Az államférfiak látják a veszélyt. A parlament huszonegyes bizottságot küld ki, de nem történik semmi. A pénzügyek rendezésének szükségére hivatkozva foglalja el a miniszterelnöki széket Tisza Kálmán, megalakítja a szabadelvű pártot, amely a választásokon óriási többséget szerez. De még ezzel nincsenek megoldva az állam nagy pénzügyi bajai. Jön Bosznia okupációja, uj terhek, Széll pénzügyminiszter távozik, nem tud segiteni. Utána jön Szápáry Gyula gróf, aki közel kilenc évig viszi az ország deficites pénzügyeit. Mire megbukik már több, mint 300 millióra gyült a deficit.

Tisza Kálmán akkor már tizenhárom éve uralkodik s érzi a nagy bajt, talán a bukás veszedelmét is. Azért ő maga veszi át a pénzügyi tárca vezetését s akkor lép elő a háttérből pénzügyminisztérium fiatal tanácsosa, ott vesz maga mellé Tisza államtitkárnak. Megcsinálja a pénzügyi programot három évre és bejelentik, hogy 1890-ben nem lesz többé deficit.

Nem tudni, hitelt adtak-e akkor a politikusok s a gazdasági élet vezető tényezői ennek az igéretnek. Mert nagy ígéret volt ez. Mégis, ugy ahogy, majdnem egészen betartották. Néhány százezer pengővel tévedtek, de mi volt ez a milliók tömegeinek deficitjéhez képest, amihez Lónyay, Kerkápoly, Szápáry szoktatták az ország közvéleményét.



Hogyan csinálta a nagy Wekerle? Ma visszafelé nézve az akkori idők viszonyaira, azt lehet mondani, hogy nem csinált Wekerle csodát. Igaz, nem is lehet csodákkal államháztartásokat rendezni. Wekerle az adott lehetőségeket mérlegelte s a maga józan ítélete szerint alkotta meg nagy szanálási művét. Reálisan számitott, az ország teherbírását mérlegelte s annak megfelelően alkalmazta terveit. Nem akarta tönkretenni a magángazdaságot.

Nem is tette tönkre.

Azt lehet mondani, hogy műve beleilleszkedett az ország gazdasági struktúrájába. Ugy találta, hogy az egyenes adók és illetékek emelésével, a dohányjövedéki árak drágitásával, a szesz- és cukoradó gyökeres reformjával, az italmérési regále megváltásával s az állami kölcsönök egy részének konverziójával nem okozhat különösebb rázkódást. S emellett három évre felosztva tervezte a bevételek gyarapitását. Müve sikerült.

Az államháztartás egyensúlya helyreállt. Ugy helyreállt, hogy azóta a világháború kitöréséig nem is volt többé soha deficites a magyar államháztartás.

Ezt azután méltán nevezhetjük Magyarország nagy pénzügyi szanálásának. Wekerle egyedül csinálta meg, Tisza csak magáévá tette. Nem bábáskodtak mellette európai hirü tudósok, nem kellettek hozzá népszövetségi konferenciák. Nem kapott Wekerle nemzetközi kölcsönt, nem zálogositott el semmit. Nem tette tönkre a magángazdaságot. Ellenkezően. Felvirágoztatta. A regálémegváltással is uj tőkéket mozgatott meg.



Ezután még sok minden következett. Elsősorban adórendszerünk teljes reformja. Azután a pénzügyi közigazgatás modern átalakítása. Második minisztersége alatt honosította meg a jövedelmi adót a hozadéki és tárgyi adók mellett. Az adókulcsnál a progresszivitás elvének szerzett érvényt. Rendezte a díjakat és illetékeket.



Wekerle életpályájának teljes képét még nem kaptuk meg. Matlekovits híres emlékbeszéde az Akadémián ennek alapozására szolgálhat. Mi itt nem élettörténetet irunk. Az akkori kor, az akkori züllött pénzviszonyok szanálása s a mai korszak pénzügyi kialakulásai keltették fel bennünk a vágyat, hogy egy kis párhuzamot vonjunk. Akkor is szanáltak, most is szanáltak. A régi Magyarország kibirta, felvirágzott. Nem omlott össze nyomában exisztenciák tömege. Igaz, más korszakban, más viszonyok között, a régi nagy Magyarország keretében dolgozott Wekerle Sándor. De azért neki sem volt könnyü. Ha könnyü lett volna, talán nem kellett volna tizenkét évig reá várni s a végromlás felé vinni a pénzügyeket.

Wekerléről, a politikusról már mások mondották el sokszor kritikájukat. Nagyon sokféle birálat kisérte az ő munkásságát. Sokat, sokszor állott az államügyek élén. Háromszor volt miniszterelnök, többször miniszter. Akkor is igénybevették tudását, hozzáértését, rutinját, amikor nem szolgálta aktivan az államot. S még akkor sem szünt meg dolgozni a közért, amikor visszavonult Dánosra. A gazdasági életet szolgálni nála lelki szükség volt. Ezért vállalta számos közérdekü intézmény vezetését, ezért fogadta el Hegedüs Loránt pénzügyminisztersége alatt a Pénzügyi Tanács elnökségét. Pedig akkor már nehezére esett bejárni Budapestre. De érdekelte a lelkes, fanatikus Hegedüs sok szimfóniája.

Hegedüs Loránt több irásában azt állitja, hogy Wekerle fentartás nélkül fogadta el pénzügymentő koncepcióját. Hogy azzal küldte vissza Dánosról, hogy menjen és cselekedjen. Lehet.

Mi volt Wekerle igazi véleménye a Hegedüs-féle tervekről, talán kiderül egyszer, feltéve hogy irásos följegyzései maradtak ebből az időből. Amint érdekes volna megtudni, hogy a Pénzügyi Tanácsban a régi pénzügyminiszterek milyen tanácsokat határoztak el. Talán egyszer erről is olvashat majd az utókor.



Wekerle legnagyobb alkotásának a valutaszabályozást, az aranyérték, a koronaérték meghonositását tartják. Az is volt, bár sokáig nem igy vélekedtek róla. Gáncsolták, azt irták, hogyan lehet aranyvalutáról pénznek nevezni a magyar koronát, amikor a valóságban nincs meg a készfizetés. Pedig elméletben meg is volt s a gyakorlatban nem érvényesült a hiánya. (Ma talán már keveset gondolnak és kevesen arra, hogy nem is volt olyan nagy baj az ugynevezett készfizetés hiánya, mert pénzünk aranyfedezetű volt, valutánk, a monarchia valutája stabil s az Osztrák-Magyar Bank nagy virtuozitással oldotta meg a tényleges stabilitást.)

A regálé megváltás dolgában egyenesen leleplezték. Azt irták, nem is az ő találmánya, hanem Márk Márkusé (az ismert magyar festőmüvész apjáé), hogy tulajdonképen Márk volt az ötlet szülőatyja, s Wekerle egyszerüen átvette, vagy ha ugy tetszik, elvette tőle. Ez a Márk Márkus pénzügyi magántudós volt, aki maga is sokszor panaszolta Wekerle „hálátlanságát”.

Wekerlét hidegen hagyták a támadások, aminthogy hidegen állt minden parlamenti támadást. Jellemzésül maradt fenn az a történet, amely szerint egyszer, mikor a parlamentben egy ellenzéki képviselő élesen birálta a költségvetést s hangja egyre dörgedelmesebb lett s azt várta a párt, hogy Wekerle elveszti béketürését s odaszól valamit a harcias ellenfélnek, ő nyugodtan hátrafordult s a mögötte ülő fiának, a mai pénzügyminiszternek mondotta:

— De szép zsiléd van, Sándor.

A nyugodt, hidegvérű, mosolygó Wekerle nem érte meg a mai Magyarország pénzügyi szanálását. Bizonyosan hallatta volna szavát ellene. Vagy talán hallgatott volna. Hogy ő nem így gondolta el, bizonyos. Hogy ő nem így csinálta annak idején, erről pénzügyi történetünk és az utolsó félszázad gazdaságtörténete tanúskodik. Wekerle egy egészséges, virágzó magángazdaságra alapozta terveit, pénzügyi megoldásait s úgy képzelte, hogy csak gazdagodó magángazdaság tudja biztosítani egy államkincstár állandó pénzügyi egyensúlyát. S a valóságban úgy is volt. A magángazdaság felvirágzott, mert nemcsak a politikában érvényesült a liberalizmus, hanem a gazdaságpolitikában is. A közös gazdaság Ausztriával sok súlyos hátrányt jelentett s ezek ellensúlyozására Wekerle mindig talált lehetőségeket. Így akarta gyöngíteni a vámközösség ellenségeinek argumentumait. Elkövetett természetesen ő is hibákat. A koalíciós uralom sok hibáját írták az ő rovására. Hibáztatták, hogy az állam pénzét olyan célokra is felhasználja, amelyek a magángazdaság feladatai. Az állami bányászat, a vasművek fejlesztése stb. sok támadásra adott okot. Még a Wekerle-telep miatt is rengeteg kritikát kellett elviselnie. Pedig erre az alkotására büszke volt, mert olyan időben igazolta szociális előrelátását, amikor ez még nálunk egészen úttörő törekvés volt.



Ifjabb Wekerle Sándor előtt ilyen példakép áll. Ő már a szanált, vagy amint köznyelven mondják, agyonszanált magángazdaságot találta itt. Megjelenése a magyar közéletben váratlanul történt. Bud János küldetése a pénzügyek terén befejezettnek találtatott, utódot kerestek s igy esett reá a választás. Első rövid beszédeiben a belátás, a jóindulat, a segiteni akarás nyilatkozott meg. A tuladóztatást elismerte. Sokféle igéretét birjuk már: a forgalmi adó reformját, a társulati adó reformját, a fényüzési adó részleges eltörlését, az egyenes adók enyhitését. Egyelőre azonban még csak az igéreteknél tartunk, bár már eltelt néhány hónap, mióta elfoglalta poziciójat. Az idő gyorsan mulik és nem hatástalanul. A betegen segiteni kell, amig a betegség nem válik végzetessé. A magyar magángazdaság sorsáról van szó és Wekerle Sándor fia kezébe van most ez a sors letéve.

Wekerle fia egy gazdag államkasszát és egy szegény magángazdaságot talált itt. Az ellenkezőjét, amit apja talált, mikor harmincnyolc éves korában Tisza Kálmán oldalán vállalta, hogy a háromszáz millió pengő deficit felhalmozódása után hitelében összeroskadt pénzügyi helyzetet megmenti. Meg is mentette.

Wekerle fiára most az vár, hogy a 250 millió pengő zsiróbetéttel és hatalmas feleslegekkel büszkélkedő kincstár helyzetét kissé szerényebb többletekhez szoktassa, hogy az elszegényedett magángazdaságot erőhöz segitse, hogy létét megsegitse, hogy a tőkeképződés uj korszakát megindítsa, hogy véget vessen annak a pénzügyi politikának, amely a magángazdaság sorvadásához vezetett, hogy…

Mennyi feladat, mily wekerlesándori koncepciókra kinálkozó lehetőségek.

S az emberek mennyire nem tudnak bizni még Wekerle Sándor fiában sem.

        Gomperz Ervin tanulmánya a kapitalizmus és a tervgazdaság szembeállításáról, valamint a kapitalizmus „lelki" válságáról, amely 1934 októberében jelent meg egy közgazdasági szakfolyóirat (9. évf. 7. sz.) hasábjain.



      

     
     „Kapitalizmus vagy tervgazdaság?”1

A szocialista mozgalmakon kívülállók számára a gazdasági rendszer még rövid idővel ezelőtt nem látszott kérdésesnek. Nemcsak az üzleti élet emberei, a kapitalizmus szűkebb értelemben vett hordozói, hanem a polgárság legszélesebb rétegei is kétségtelenül adottnak tekintették a gazdasági élet megszokott szabályait és lényeges megreformálásukra nem gondoltak sokkal komolyabban, mint a fizika törvényeinek megváltoztatására.

Ez a lelkiállapot néhány év óta gyökeresen megváltozott. A 18. századvégi európai közvélemény hangulatváltozását valaki számszerűen akarta egyszer megállapítani és azt javasolja, hogy hasonlítsuk össze, hányszor fordult elő a sajtóban a „forradalom” szó az 1789-et megelőző és az azt követő öt év folyamán. A mai hangulatot a „kapitalizmus válsága” és a „tervgazdaság” kifejezések megszaporodása jellemezhetnék. Ettől a két népszerű jelszótól hemzseg minden ujságcikk és sajtó. A részben magától fejlődött, részben nemcsak szocialista oldalról agitatórikusan szított „antikapitalistische Sehnsucht”-ben merőben uj irányba terelte a gazdaságpolitikai küzdelmeket. A multban az egyazon álló pártcsoportok gazdasági természetű vitái az adott játékszabályok által kijelölt mederben folytak, míg ma éppen a szabályok gyökeres megváltoztatásáért folyik a harc.

A közfelfogás tulajdonképpen két ki nem mondott feltevésből indul ki: Igazoltnak veszi, hogy a kapitalizmus gazdasági ereje a multban akadálytalanul érvényesült és ennek folytán megvolt a lehetősége, hogy kifejtse a lényegében rejlő hatásokat. A fennálló gazdasági rendszert egyszerűen kapitalizmusnak tartja és nem veszi figyelembe, hogy nem a tiszta nemzetközi magánkapitalista elvek vannak uralmon, hanem egy mindenféle antiszocialista elvvel és tervgazdasági alkatelemmel álló hybrid rendszer. Másrészt a tervgazdaságot úgy tekinti, mint egy gyakorlatban ugyan még kellően ki nem próbált, de elméletben annál tökéletesebben megszerkesztett elgondolást. Minthogy a kapitalizmus alaposan levizsgázott, — megméretett és könnyűnek találtatott, — alig maradt más hátra, mint a tervgazdaság vonzó elméletével a gyakorlatban is kísérletet tenni. A gazdasági élet nem veszthet egyebet a kapitalizmussal, mint szervezetlenségét és festői rendetlenségét.

Ez a beállítás mindkét vonatkozásában hamis. Az egyéni haszon és a korlátlan és nemzetközi szabad versenyen felépülő magánkapitalizmus még sohasem működött zavartalanul a világon és nincs tapasztalatunk afelől, hogy hová fejlődhetett és milyen eredménye lehetett volna. Másrészt a tervgazdaság egyelőre inkább jelszó, mint kidolgozott program. Egy határozatlanul érzett vágy iránya és nem tudatos, precíz célkitűzés: azt a kívánságot tartalmazza, hogy jó volna, ha mindent kicsiben és előrelátóan ki lehetne gondolni. Homályos és elfolyó koncepció lebeg csupán a polgári gazdaság-reformerek szeme előtt és nyoma sincs egy valóban konkrét javaslatnak, amelynek „megvalósításáról” értelmesen beszélni lehetne.

Szovjetoroszországban megvan a maga előre megállapított és messzemenően kidolgozott gazdasági terve. Az orosz tervgazdaság azonban más lapra tartozik. Ha egy ország a kommunista eszme alapjára helyezkedik, akkor ezzel kapcsolatban természetesen el kell térnie a kapitalista gazdasági rendszertől. A tervgazdaságot egy javított, a gazdaságot egy elhatározott szociális és etikai program végrehajtási utasítása birhat értelemmel. A végrehajtás módozatainak megállapítása azonban nem időszerű, amíg az elérendő cél tekintetében nincs egyértelmű, minden kétséget kizáró elgondolásunk.

Oroszországban a közösség célkitűzése autoritativ módon történik. Az állam sorsát kezében tartó pártvezetőség dönt afelől, hogy mi kívánatos és miről kell ennek fejében lemondani. Az orosz kommunista párt elhatározhatja, hogy számára fontosabb a földművelés kollektiv alapra helyezése, mint az állattenyésztés intenzitása és ezt az akaratát a gazdasági tervben diktatórikusan érvényesítheti. Ugyanígy elhatározhatja, hogy inkább lemond jóminőségű és olcsó iparcikkekről, ha a gyors iparosítás politikai szempontja megköveteli az áldozatot.

Az egyéni szabadság régimejével azonban nem fér össze, hogy hatóságilag szabályoztassék, mit és milyen sorrendben szabad kívánni. A tervgazdaság polgári alapon álló híve nem tekinti át javaslatának követelményeit. Nem látják, hogy minden tervgazdaság kényszer-gazdaság. Mielőtt tervgazdaság mellett foglalnánk állást, tisztában kell lennünk azzal, hogy mit akarunk kikényszeríteni, vagyis hogy milyen szociális és etikai program erőszakos megvalósítását kívánjuk. Természetesen még azt megelőzően döntenünk kell afelől, hogy hajlandók vagyunk-e egyáltalán feladni az egyéni gazdasági szabadságot, egy politikai rendszer megvalósítása kedvéért.

A tervgazdaság és a kapitalizmus megszokott szembeállítása ezek szerint indokolatlan és megtévesztő. Az alternatíva hibás beállítása nagyrészt az elnevezéseken múlik. A tervgazdaság kifejezés egy határozott, lezárt elgondolásra utal, míg a — sokévés ellenpropaganda kövekeztében bizonyos kellemetlen mellékizzel bíró — kapitalizmus szó ebből a szempontból semleges és egyenesen öntudatlanul elfogadjuk, hogy mint a feltörekvő uj rendszer ellentétének kifejezője a tervmentes gazdaságot jelenti.

Egyébként bármilyen semleges és szubjektív színezéstől mentes elnevezéseket találjunk, mindenképpen hiba marad a kérdést alternatíva alakjában megfogalmazni. Ettől a módszertől nem remélhetünk termékeny választ. Hibás formulázás folytán fontos problémák tárgyalása kezdettől fogva rossz mederbe terelődhetik. Az alchymisták évszázados fáradozása jórészt azért maradt meddővé, mert helytelen választ feltételező kérdéseket intéztek a természethez. „Hogyan kell nemtelen fémekből aranyat csinálni?” „Milyen szerkezet biztosit örökös mozgást?” Az út csak akkor nyilt meg, midőn egy lépést visszahátrálva, áttfogalmazták a kérdéseket és eltávolították a benne rejtett választ. A kérdés most már szerényebben hangzott: „Lehet-e nemtelen fémeket arannyá változtatni?” „Lehetséges-e olyan zárt szerkezetrendszer, mely örökké mozog?” Ez az új, tudományos kérdésfeltevés rendkívül termékenynek bizonyult. Noha mindkét negatívan ütött ki, éppen erre a negatívumra támaszkodva tisztázni tudták a vegyi elemek fogalmát, a perpetuum mobile szerkesztésének elvi kizárása révén pedig sikerült megalapozni a modern energia-elméletet.

Ha gyökeresen meg akarjuk reformálni gazdasági életünket, nem szabad az alchymisták hibájába esnünk: nem szabad kérdéseink szövegébe eleve beleszőnünk a feleletet. Kapitalizmus, vagy tervgazdaság? Nem tudjuk-e kérdés alakjában megfogalmazni, mit kívánunk gazdasági szervezetünktől, hanem ha a két formula közt kell választanunk, akkor a kettő egyikéből erővel kiindulva, vagy mélyebbre hatolva, azt vizsgálnánk, hogy mi tette aktuálissá a gazdasági életforma problémáját.

Megállapítottuk, hogy a polgári tervgazdaságnak még csak az elnevezése van meg. Népszerű jelszó, amelynek nincs konkrét tartalma. Mikor Hitler kormányprogram adásra kényszerült, nem tudott egyebet mondani, mint hogy „egy év türelmet kér. Négy év múlva meg lehet majd mondani, mit is tervel. Un futur prévoyant du passé. A tervgazdaság csak negatívumot testesít meg, tisztán a kapitalizmus tagadásán tájékozódva. Olyan felizzott a régi uralkodó elit ellen és érett a kéznél lévő trónkövetelő nevét írta zászlajára. A tervgazdaság látszólagos vonzóerejében csak a kapitalizmus nem rég szerzett népszerűtlensége nyilvánul meg.

A kapitalizmus meghasonlott önmagával.

Félreértések eloszlatására hangsúlyozom, hogy nem polemizálok a tervgazdaság elvével és nem török lándzsát a kapitalizmus mellett. Arra akarunk csak bevezetésül rávilágítani, hogy nem egy kész, uj koncepció vonz maga felé, hanem a kapitalizmus hasonlott meg önmagával. Ha a kérdés mélyére akarunk jutni, nem az új reformtervezeteket kell elsősorban vizsgálnunk, hanem elégtelenségének okait.

A kapitalizmus alapjai megrendültek. Ezt bajos volna tagadni. Nemcsak a magukat elnyomottnak érző néprétegek ellenségei a mai gazdasági rendszernek, — maga a kapitalista sem szereti a kapitalizmust! Alaphangulatát Freud ismert könyvcímének variálásával egy jelölhetnők meg: „Unbehagen in der Wirtschaft”. — A gazdasági organizmusnak rossz a közérzete.

A kedvetlen, nyomott közhangulat megmagyarázására elég felhozni a rossz gazdasági viszonyokat. Nem az a legtöbb bajunk, hogy rosszul megy a sorunk, hanem az, hogy szenvedésünket céltalannak, hiábavalónak, saját hibáinkból származónak érezzük. A természet mostohaságát kitartó erőfeszítéssel lehet ellensúlyozni, vagy keresztényi megadással el lehet viselni. Ideálok vagy nagyszerűség kedvéért súlyos áldozatokra vagyunk hajlandók. Az immár esztendők óta tartó és csaknem az egész világra kiterjedő embarras de richesse azonban nem vezethető vissza elemi csapásokra. Nem találunk megmagyarázására egyéb okot, mint hogy saját gazdasági szervezetünkben van valami alapvető hiba. Nem látjuk be, hogy miért kell eltűrnünk egy olyan rosszul funkcionáló rendszert, mint amilyennek a kapitalizmus tűnik.

A kapitalizmus nem áll az összesség koncentrált igyekezetére méltó közösen vállalt feladat szolgálatában. Nincs programja. Mint történelmi véletlenek sorozatán keresztül és elintézetlennek tekintett összefüggésekkel rendezni szempontból negatív. Végső etikai céljának talán a legnagyobb szám legnagyobb boldogulásának Bentham értelmében való előmozdítása tekinthető. Ez az irányelv azonban elmosódott, elméleti ízű és nem talál általános követésre. Élettelen és üresen hagyja a lelket.

A racionalitásra és specializált munkafelosztás igen kedvező termelési eredményre vezet, de megfosztja az embert a munkában rejlő élvezettől. Nemcsak az a Taylor-, vagy Bedaux-rendszer szerint dolgozó gyári munkás veszítette el munkájában örömét, akinek egész napja néhány gépiesen betanult mozdulat megismétlésével telik el. A gazdasági élet ügynevezett szellemi munkásainak tevékenysége is sivár. Munkájuk nem olyan egyhangú és gépies, de belőle is hiányzik a cél tudata és az ezzel járó belső elégtétel. Az irányító gazdasági élet elfoglalt üzletemberek sem érzik foglalkozásukat hivatásnak. A legtöbb ember csak szükséges rosszként abszolválja a reárótt gazdasági tevékenységét, de nem érez vele szemmi közösséget s nem úgy végzi, mint egy nagy rendszerbe beilleszkedő szerves rész-folyamatot. A kapitalizmusnak azok sem lelkesednek, akik célszerűnek tartják és az akiknek érdeke fűződik a fenntartásához.

Ne felejtsük el, hogy ugyanaz a polgári társadalom, amelyik az anyagi gerincét alkotó gazdasági szervezettel szemben annyira közönyös, más vonatkozásokban lelkes és bensőséges kapcsolatokra képes. Magasztos példákat találunk az erkölcsi, vallási és nemzeti közösségek terén. Ezeknek erejét a köznapi életben is állandóan érezhetjük. A gazdasági szervezetből azonban hiányzik valami, ami a lelkeket lekösse és a közönsége bizonyítékot szolgáltat rá, hogy a lelkesedés nem halt ki az emberekből, hanem csak helyet változtatott. Honnét ez az érdeklődés és ez az izgalom? Mi az oka? Miért ordítja magát rekedtre sok ezer, mindennapi életében becsöngős és eltompult néző egy rugby-, cricket-, vagy futballmérkőzésen? A népszerű játékokban azt találjuk meg, amit gyakorlati életünkben hasztalanul keresünk. Két sporthivő legénységének összecsapása határozottan kitűzött cél elérésére kifejtett közös erőfeszítés látványát nyujtja. A játékosok tisztán tudják, hogy mit akarnak és a közös céljuk elérésére összjátékkal törekszenek. A küzdelem területeit teljesen át lehet tekinteni, — minden kombináció értelmes egészként bontakozik ki szemünk előtt.

Gazdasági életünkben nincs áttekintés és célkitűzés és hiányzik belőle az együttműködés, a „team-play”. Az orosz kommunizmus bebizonyította, hogy ezeket a kielégítésre vágyó ösztönöknek nem egyedül játékokban lehet levezetni, hanem a gyakorlati gazdasági tevékenységgel is közvetlen összefüggésbe lehet hozni. Sikerült mozgósítania a közvéleményt és az általános érdeklődés középpontjába helyeznie száraz statisztikai számadatokat.

Kívánatos volna, hogy felismerjük a szovjet gazdasági propagandájának horderejét és levonjuk a belőle adódó tanulságokat. Mi nézetem szerint az ötéves tervben nem a terv az, ami értékes, hanem a közvetlen kapcsolat, amit az egyén erőfeszítése az elért eredmény és a következő közös cél közt megteremtett. Az orosz tervgazdaság ezideig nem követte nyílegyenesen a kitüzölt terveket, hanem mindenkor a váratlan fordulatokhoz alkalmazkodva cikkcakk vonalban haladt. A terveknek nem volt döntő szerepe, hanem csak segítséget nyujtott az általános illuzió kialakításához. Az embereke végre tudni vélik, mi történik, miért történik és hogyan történik. Az ötéves terv bevált, mint művészi szemléltető módszer, amely lehetővé teszi, hogy az orosz kávéházi Conrádok mintegy zászlócskákat tűzdelve kövessék a gazdasági front alakulását.

Csak olyan új gazdasági rendszer verhet elég mélyen gyökeret a köztudatba, amely szemléltetően tud közös célkitűzést nyujtani. Nem próbálom eldönteni, hogy a kapitalizmus megfelelően megreformálható-e. De ha a kapitalista rendszer fenn akar maradni, ki kell elégítenie a tömegeknek ezt a szükségletét. Levonhatja az orosz kísérlet tanulságát, amely közvetlen tudatbeli összefüggést teremtett az egyén gazdasági erőfeszítése és a közösség számára elért eredmény között.

A kapitalista köztudata nem ment még át, hogy a mai specializált gazdasági rendszer lényegében társas termelés és hogy az üzletemberek milliói kompanisták egy közös vállalkozásban, amelynek előmozdítása mindnyájunk érdeke. Megtévesztő beállítás, hogy érdekellenét van az emberek közt és a kevés főkából annál több jut az egyik eszkimóra, minél kevesebbet szerez magának a másik. Mindenkinek a törekvése végeredményben egyetemes anyagi prosperitásra irányul, ezt a távoli ideált azonban a legtöbb ember elől elfedi a közvetlen, átmeneti cél: az egyéni haszon. Ezt látjuk naponta szemünk előtt, ezt érezzük gazdasági alaptermészetének és nem vesszük észre, hogy csak ügyes módszerről van szó, amely individualista hajlamainkat kollektív célok szolgálatába fogja be. A gazdasági darwinizmus erkölcsi téren mondott csődöt. Kedvező gazdasági hatásokat nem kárpótol szubjektív rosszérzésünk csalódásokkal. Nem kielégítő és műveszietlen a rendszer, amely a paradicsomba vezető utat rossz szándékokkal kövezi ki.

A kapitalizmus mai nyers formájában, ha mégoly jól funkcionálna is, etikai paradoxonként hat. Az üzletember a köz érdekét akkor mozdítja elő, ha minél jobban vezeti vállalatát. Üzleteredménye pedig annál kedvezőbb, minél kíméletlenebbül versenyez konkurenseivel, minél több hasznot szerez magának biztosítva. Allandóan szembenfordul látszólagos ellenfeleivel, kikkel valveetve kellene küzdenie, mert valójában a partnerei.

A kapitalizmus versenyre alapított struktúrája más szempontból is veszedelmes következménnyekkel jár. Annak folytán, hogy nem tudatos összefüggésekkel folyik a küzdelem, a fontos pozíciókat betöltő gazdasági vezetőférfiakat nem tekintjük a köz funkcionáriusainak, ami annál érthetőbb, mivel nagyobbrészt őket magukat sem hatja át ez a tudat. Az anyagi siker, amelynek a kapitalisztikus gazdasági rendszerben az összesség teljesített szolgáltatok értékével kellene arányban állnia, nem biztosit közbecsülést.

Rosszindulatú intenciók kedvező eredmény esetében sem elégítenek ki. Az ebből származó belső ellentmondás érzete mindinkább beleszivárog a köztudatba. Egyre több ember érzi, hogy az uralkodó gazdasági rendszerben ezen a ponton valamiféle hiány van.

Gazdasági ismeretekre van szükség.

A szabad versenynek nagy érdemei mellett súlyos hátránya a titoktartás. Az egyéni haszon és konkurrencia elve magával hozza az „üzleti titok szentségét.” Senkinek semmi köze termelési számaimhoz, önköltségi adataimhoz vagy alapítási szándékaimhoz, minthogy üzleti tevékenységemet nem a köz tudatos szolgálatában, hanem egyéni hasznom érdekében végzem. Az üzleti titoktartás elve tehát a kapitalizmus mai formájának logikus velejárója. A nélkülözhetetlenül fontos gazdasági áttekintéshez azonban publicitásra van szükség. Ebben a vonatkozásban tehát gyökeres reform kellene. Végeredményben minden gazdasági esemény befolyásolja a többit és ezért a publicitás logikusan társadalmi kötelességgé tehető. Ezidő szerint intenzíven érezzük a gazdasági publicitás hiányát. Nem rendelkezünk gyorsan működő és minden relevans részletet felölelő statisztikák felett. Ezzel szemben a tervgazdaság legmegnyerőbb vonása az az egyenesen aggressziv nyilvánosság, amely egész működését áthatja.

De nemcsak publicitásra van szükségünk, hogy áttekinthessük a gazdasági események egész területét, hanem alapvető gazdasági ismeretekre is, hogy megértsük a kapcsolatait és követni tudjuk a látszólag összefüggéstelen mozzanatokat. Általános gazdasági tudás nélkülözhetetlen, amióta a gazdasági élet a pénz- és hitelberendezések kiépülése és a munka messzemenő felosztása folytán rendkívül bonyolulttá vált. A mai specializált világgazdaság iskolázatlan szem számára áttekinthetetlen. A régi idők primitiv, kis körre szorítkozó, nagyrészt önellátó gazdálkodása úgyszólván kézzelfoghatóan szemünk láttára folyt le. A cseregazdaság már első lépésétől fogva bonyolódásnak jár. Ma pedig a cseregazdaság már végtelen elvont formát ölt. A termelő nem ismeri személyesen a fogyasztókat, akiknek részére termel, hanem csak a piac alakulásán keresztül kapja meg az Ismeretlen Fogyasztó utasításait. A javak számos kézen mennek át, amíg rendeltetési helyükre érnek és a piac alakulása az áttekinthetetlenség érzését teljessé teszi, hogy minden csere egy abstract áru: a pénz közvetlése útján megy végbe. A gazdasági élet az emberek számillióinak kölcsönös függőségéből alkotott szövödmény, amelyben az egyes fonalak alig választhatók el egymástól. A világgazdaság egyes komponenseinek útja többnyire csak egy-egy rövid szakaszon kísérhető szemmel, míg a körfolyamat további része a látható felszín alatt megy végbe. A kapitalista gazdasági struktúrának a természete okozza, hogy megtévesztő féligazságokat néhány szóval látszólag meggyőzően meg lehet világítani, míg a teljes igazság feltárásához hosszadalmas, száraz fejtegetésekre van szükség. Minthogy a legtöbb ember csak kisszakaszt vált a gondolat vonalaira, a helyes konzekvencia végállomásáig nem érkezik el.

Az a fogyatékosság, hogy nem értjük a saját gazdasági rendszerünket, több vonatkozásban is messze kiható következménnyekkel jár. Egyik — és talán legmélyebb — kihatása abban áll, hogy a dolgozó ember, aki a munkafelosztás folytán elvesztette saját tevékenységére való közvetlen kapcsolatát, ehelyett az eltünt öröm helyett nem kapta meg azt az új élettartalmat, amelyet a közösség tagjaként, a közösség érdekében végzett teljesítmény tudata nyújthatna számára. Egy bizonyos nehezen körülírható, de igen pozitiv belső elégtétele származhatnék abból, ha azonosítani tudná magát tevékenységével és hivatásával. Ettől elüti az áttekintés hiánya. Kietlen és örömtelen életet élünk és ez nem a külső körülményeken, hanem rajtunk múlik. Hiába szed egy nyomdász gyönyörű költeményeket, ha nem érti azt a nyelvet, amelyen íródtak. Az eredmény: — sok fáradság, semmi öröm és rengeteg sajtóhiba!

A kapitalizmus mindig alapokon nyugodott, mert nem értettük gépezetét. De amíg ez az automata a belehajtott munkát valami misztikus módon úgy dolgozta fel, hogy a túlsó végén egyre több jólétet termelt ki, belenyugodtunk a csodába. Nem értettük, de elfogadtuk. Most azonban, hogy elromlott a gép és egyre kevesebb jólétet produkál, teljesen megrendült vele szemben az amúgysem szilárd bizalom.

Érteni és látni kellene, hogy miről van szó. Ha az automata fala üvegből lenne, úgy, hogy beleláthatnánk, akkor nem kívánnók kihajítani az egész gépet, mert egyik alkatrésze rossz. Előbb a funkciós zavar kiküszöbölésért szorgalmaznók, mielőtt magát a rendszert akarnók elvetni. A kapitalizmus egyáltalán nem ideális és távolról sem tökéletes gazdasági berendezkedés: többek közt a pénzérték megfelelő szabályozásának hiánya és az ebből kifolyólag megismétlődő válságok súlyos rendszerhibák. A közvélemény azonban nem ítélne el a kapitalizmust a maga egészében egy — habár fontos — szervének fogyatkozásai miatt, ha az összefüggéseket tisztán látná. Téves a válságjelenségeket úgy tüntetni fel, mintha azok a kapitalizmus állandó és legsajátosabb törvényszerűségét tükröznék vissza és a brazíliai kávé elégetését és tengerbe hajítását tekinteni a rendszer szimbolumának.

A mai hangulat egyik fóoka az általános gazdasági tudatlanságban keresendő. A közvéleménynek nincs megfelelő iskolázottsága. Az a furcsa helyzet állt elő, hogy quasi nem érjük fel ésszel saját magunkat. Nincs elég szellemi forgótőkénk a kapitalizmus nagyranőtt üzemeke ellátására. Csupán két kivezető út között választhatunk: vagy kifejlesztjük az általános gazdasági tudást arra a mértékre, amelyet a világ kifinomodott és komplikált forgalom-gazdasági szervezetének fenntartása megkíván, vagy pedig visszaegyszerűsítjük gazdasági életünket, hogy megfeleljen szellemi nivónknak. A takaró rövid. Meg kell toldanunk vagy össze kell húzódnunk. Egyelőre az utóbbi módszer áll előtérben. Az utolsó évek jellegzetes gazdaságpolitikai iránya csak úgy magyarázható, hogy a megijedt és bizalmát veszített világ lemond azokról az organizatorikus módszerekről, amelyek a kapitalizmusból kitermelődtek.

A nemzetközi árucserének minden érdekét számára előnyt jelentő szervezete túlnőtt a résztvevő felek értelmi befogadóképességén. A fizetési mérlegek tételeinek bonyolult kapcsolatait sem a közvélemény, sem pedig a törvényhozó testületek nem tudják követni. Az új merkantilista irány kompenzációs kereskedelmi szerzödései önként lemondanak a nemzetközi áruforgalom szövevényes utakon lebonyolódó részéről és arra a legprimitívebb adok-veszek cserére visszamenni, amelyben két-két fél átom azonos értékű árút ad át egymásnak egy rövid időszakon belül. Ez súlyos visszafejlődést jelent! ugy a nemzetközi organizáció, mint az általáno jólét szempontjából.

Az összefüggések törvényszerűségével foglalkozó tulajdonképpeni nemzetgazdaságtan népszerűsítésére irányuló törekvésnek mindenekelőtt azzal a meghonosult hiedelemmel kell szembeszállnia, hogy nemzetgazdasági tudás egyátalán nem is létezik. Gyakran hangoztatott állítás, hogy a nemzetgazdaság ú. n. szakemberei minden kérdésben homlokegyenest ellentmondanak egymásnak. A közgazdaság tudománya valóban még igen kevéssé fejlett. Számos hatáskörébe vágó kérdéshez nem tudott még hozzányúlni és igen sok — részben aktuális érdekességű — probléma tekintetében valóban megoszlanak a tekintélyek véleményei. De ne feledjük el, hogy a kontroverz kérdések a dolog természeténél fogva állanak előtérben: a szakemberek nem a véglég elfogadott és elintézettnek tekintett összefüggésekkel foglalkoznak, hanem éppen azokkal, amelyeknek feltárása folyamatban van. Helytelen alábecsülni a gazdaságtudományi pozitív részét. Igen sok nemzetgazdasági kérdésre vonatkozólag a szakemberek között nem képzelhető már el a vita. Nagy vívmányt jelentene, ha a gazdasági és politikai élet vezetőemberei tudomásul vennék és gyakorlati megfontolásaiknál és intézkedéseiknél szem előtt tartanák a már feltárított, biztos tudományos alapon nyugvó gazdasági kapcsolatokat.

A demokrácia lehetősége egyenesen azzal áll vagy bukik, hogy sikerül-e általános gazdasági műveltséget teremteni. Igazi demokrácia csak olyan országban képzelhető el, amelynek szavazópolgárai az érdekeket érintő legfontosabb kérdésekben bírnak némi tájékozottsággal. Különbséget tudnak tenni az egyes pártok gazdasági programja között, nem lépnek fel egyidejűleg ellentmondó kívánságokkal és szavazatuk választ ad arra, hogy mit akarnak. Az államforma kérdése emellett csak másodlagos jelentőségű. Az angol monarchia kielégítőbb demokratikusan mederben fejlik, mint a legtöbb köztársaság, mert gazdasági közvéleménye viszonylag magas nivón áll. Elterjedt hiedelem, hogy valódi demokrácia nemcsak nem létezik, de meg sem valósítható és hogy a kisemberek millióinak véleménye nem számít. Diktatórikus és demokratikus kormányzat szokott állítólag az a különbség, hogy az autokrata nem kérdezi meg a népet, hanem azt tesz, amit akar, míg a demokratikus kormány előbb megkérdezi a népet és — aztán tesz, amit akar! Azt hiszem, hogy ez az olcsó szellemesség ellentétben áll a mélyebb igazsággal. A népakarat nemcsak a demokrácia hivatalos pecsétjeit viselő államok politikájának irányát szabja meg, hanem a diktatórikusan kormányzott országokét is. A demokráciában gyakori választásai, az autokráciában hosszabb időközönkénti ismétlődő forradalmai útján érvényesül a közakarat.

A gazdasági élet irányítását ma kezükben tartó politikusoknak és üzletembereknek nincs kellő áttekintésük és tudásuk. A tájékozatlan és iskolázatlan közvélemény azonban eltüri meg nem felelő vezetőit, sőt újból és újból alkalmatlan embereket emel hatalmi pozícióba. Műveletlen demokráciákban nem szakszerű a tárgyilagos érvekkel, hanem ügyesen alkalmazott jóhangzású jelszavakkal lehet politikát csinálni.

A helyzet sokkal veszélyesebb, mint a multban volt. Amíg a nép széles rétegei olvasni sem tudtak, biztonságban voltak a propagandával szemben, amelynek meg nem álltak olyan hatalmas eszközök a rendelkezésére, mint a világsajtó, a mozi és a rádió. Az emberiség ma általánosan állapotban van, mint a páncélját váltó rák. Az áthatolhatatlan műveletlenség védőrétegét már levetette, de az iskolázottság új páncélzata még nem szilárdult meg rajta, úgy hogy egyelőre védtelen áldozata minden reátámadó propagandának.

Kapitalizmus és nacionalizmus.

Megfelelő közgazdasági tudásra támaszkodó közvéleményt nem lehetett volna megnyerni a nemzetenkénti elzárkózás divatos gazdaságpolitikájának. Ellenállást fejtett volna ki a nacionalista áramlattal szemben, amelynek ma védekezés nélkül enged. Nem azt akarom természetesen mondani, hogy a tudás magában csodaszer és olyan elixír, amely megóvja a nemzeteket minden gazdasági gyengeségtől. Itt egy oly helyes, akár helytelen — eszmei cél kedvéért tudatosan anyagi áldozatokat hozunk. A nacionalista gazdaságpolitika szószólói azonban nem vallanak nyiltan szint — annál kevésbbé, mivel többnyire maguk sem tekintik át a mélyebben rejlő összefüggést. Nem mondják meg, hogy programjuk csak az általános jólét rovására valósítható meg. Nem arra szólítják fel az embereket, hogy egy magasabbra tartott szempont kedvéért mondjanak le anyagi érdekeikről, hanem ellenkezőleg, materiális előnyöket helyeznek kilátásba. Nem idealista áldozatkészségünkre appellálnak, hanem tudatlanságunkra. Tagadhatatlanul sikerrel.

Az a körülmény, hogy a gazdaságpolitika irányítása világszerte sovinista jelszavak hatása alá került, végzetes következményekkel jár. A kapitalizmus fennmaradását a saját lényegéből és tökéletlenségéből eredő belső meghasonlások mellett elsősorban a nacionalizmus térhódítása veszélyezteti.

A kapitalizmust és a nacionalizmust mélyreható ellentét választja el, holott a köztudatban egymás kölcsönös feltételeiként szerepelnek. Azt hiszem, hogy a téves beállítás nagyrészt a szocializmus és kommunizmus felépésének következménye. A megbukatásukra törekvő erők nyomása alatt a fennálló gazdasági és politikai rend egymásban szövetségre lép. A külső ellenség közössége azonban nem jelenti a belső tartalom közösségét. Kapitalizmus és nacionalizmus éles elvi konfliktusban állnak egymással.

A hazafi — legalább elméletben — nemzetének gazdasági érdekeitől vezetteti magát, míg az üzletember mint üzletember csak saját egyéni hasznát nézi. Alacsonyrendűnek tünő kalmári beállítása azonban a szabad verseny mechanizmusa révén általános jólétre vezet — és pedig nemzetgazdasági való tekintet nélkül. Ezzel szemben a saját nemzete javának előnyét kereső törekvő gazdaságpolitika irányítása többnyire érdekcsoportok kezébe kerül, amelyek konzekvensen összetévesztik a haza érdekét a saját zsebükkel.

A nacionalizmus nem törekszik tárgyilagosságra. Kizárólag saját nemzetének jóléte lebeg szeme előtt és intézkedéseinek a többi országra gyakorolt hatásával nem törődik. Ennek az egyoldalú felfogásnak a gyakorlati alkalmazása azonban nem okozna nagyon felesleges károkat, ha a nacionalista gazdaságpolitika irányítói helyesen fognák fel a partikuláris érdekeiket. A helyett többnyire nem valódi, hanem vélt anyagi érdekek védelmében foganatosítják intézkedéseiket, amelyekkel nemcsak a külföldet, hanem saját nemzetüket is súlyosan károsítják.

Valójában az egyes nemzetek gazdasági érdekei ritkán kerülnek éles ellentétbe egymással. A nemzeti keretek nem felelnek meg a világ természetes gazdasági tagozódásának. Az egyes nemzeti államok nem alkotnak természetes gazdasági egységeket, sem természetes gazdasági társaságokat. Mikor az imént a konkurrenciális beállítás káros lelki hatásairól volt szó, megállapítottuk, hogy ez a hiba a kapitalizmus legsajátosabb lényegéből fakad és ezért az egész rendszer megváltoztatása nélkül alig orvosolható. A nemzetek közötti versenyben azonban nem a kapitalizmus törvényszerűségei jutnak kifejezésre. Többnyire nem valódi, hanem mesterségesen szított, látszólagos ellentétekről van csak szó.

A végső konzekvenciájáig vitt nacionalizmus háborúra vezet. A béke állapota csak elvfenntartással kötött ideiglenes kompromisszumnak tekinthető. Pedig a háborús attitűde egyátalán nem felel meg a nemzetek igazi gazdasági érdekeinek. Valójában messzemenő együttműködésre volnának utalva. Nemcsak az indokolatlan elzárkózási politika okozta felesleges károkat lehetne könnyűszerrel elkerülni, — a kapitalizmus megreformálását célzó pozitív intézkedések a legtöbb vonatkozásban csak nemzetközi együttműködés alapján képzelhetők el.

Röviden megemlékeztem már a kapitalizmus legégetőbb strukturális hibájáról, a pénz és hitelrendszer fogyatékos megszervezéséről, amely a mostani válságért is felelős. Ma még talán egy nemzetközi felső bankfórum sem tudná teljesen kiküszöbölni a pénzérték hullámzásaiból származó káros jelenségeket. Kétségtelen azonban, hogy egységes akcióval könnyebb lenne eredményt elérni és hogy mindenekelőtt nemzetközi összefogásra lenne szükség.

A mai gazdasági rendnek további súlyos belső konfliktusa a monopóliumkérdés. A szabadság elve ezen a ponton ellentétbe kerül önmagával. Ha a rendszer következetes marad és nem engedi a beavatkozást az üzleti életbe, akkor tétlenül kell néznie, hogy monopóliumok kapcsolják ki a szabad versenyt. Választani kell a szabad verseny és a szabad társulás joga között. A két elv korlátlanul egyidejűleg nem valósítható meg.

Gyakorlati szempontból azonban ez a probléma sokat veszítene aktualitásából és súlyosságából, ha a világgazdaság nemzeti tagozódása megszünnék. A külvilágtól elzárt aránylag kis területeken belül rendkívül könnyen képződnek monopóliumok. Teljesen akadálytalan nemzetközi szabadkereskedelem mellett csak elenyésző csekélyszámu termelési ágban lehetne monopóliumalkotásra gondolni.

Meg szeretném jegyezni, hogy a gazdasági sovinizmus káros következményeit a tervgazdaságra való áttérés sem oldhatná meg. Gazdasági terveknek csak akkor lehetne értékük, ha az egész földgömböt átfogó koncepció alapján készülnének. Egyetlen ország nem képes teljes önellátásra. A hiányzó árucikkekért bizonyos termékekben felesleget kell produkálnia, hogy ezek csereeszközként álljanak rendelkezésre.

A tervgazdaság rendszerében az egyes államoknak ismerniök kellene egymás szükségleteit és feleslegeit, hogy saját termelési terveiket a többi terv tekintetbevételével állapíthassák meg. A nemzetek gazdasági programjainak előzetes összhangbahozására tehát egy központi terv-clearinghelynek kellene működnie. Ez azt jelentené, hogy az egyes nemzetek elismernek egy felettük álló autoritást és feladják gazdasági szuverenitásukat.

Bármilyen gazdasági rendszer alapjára helyezkedjünk is tehát, lehetetlen a világ egyetemes jólétét a mai nemzeti tagozódás feladása nélkül biztosítani. A gazdasági nacionalizmust ki kell küszöbölni. Tisztában vagyok vele, hogy ez a konklúzió sok olvasónak csalódást okoz, sőt mint közhely egyenesen bosszantóan hat. Nemcsak a pacifisták, hanem a politikusok is mindig a békés nemzetközi együttműködés ideálját prédikálják, de a céltól ma távolabb vagyunk, mint valaha. A közvélemény úgy áll ezzel a kérdéssel szemben, mint a megrögzött alkoholista, akit bosszant, hogy a tizedik orvos sem tud neki egyéb tanácsot adni, minthogy szokjék le az ivásról. Delirium tremenst azonban nem lehet aspirinnal gyógyítani. Szemébe kell néznünk a valódi helyzetnek és tisztában kell lennünk avval, hogy semmiféle gazdasági rendszerváltozás sem segíthet rajtunk, amíg változatlanul a sovinizmus szenvedélyének hódolunk.

Gomperz Ervin.

Lábjegyzetek


	
Szerző a kapitalizmust kizárólag mint gazdasági rendszert tárgyalja, tekintet nélkül arra, hogy a kapitalizmus ezen felül — mai formájában — társadalmi és politikai, azaz hatalmi rendszer is. Ennek megfelelően a szokványos kapitalizmus-szocializmus, vagy kapitalizmus-feudalizmus szembeállítás helyett mintegy immanens módon, a kapitalizmus gazdasági fogalomkörén belül maradva, tárja fel annak gyakorlati ellentmondásait és az ezekből adódó belső válságát. Szerintünk ez a módszer, amelyet a szerző teljes tárgyilagossággal alkalmaz, elméleti szempontból nem kifogásolható, bár valószínűleg ellenvetésekre fog alkalmat adni. A szerk. ↩

                Igaz-e azon panasz, hogy erőművek' alkalmazása, és mind a' száraz mind a' vízi közlekedés' könnyebb helyre állítása által a' dolgozó nép, és kézi munkások' napi bérénél élők, élelem - 's kereset-módjoktól megfosztatnak?
              

            
      

    
     
      
        Győry Sándor értekezése amellett érvel, hogy a gépek alkalmazása és a közlekedés könnyítése nem fosztja meg a dolgozó népet és a kézi munkásokat a megélhetésüktől, megjelent a Tudománytár című folyóiratban 1834-ben.



      

     
     A' köztársaságoknak általános, annál fogva tehát annak minden egyes tagjainak is testi jólétét közvetlenül két feltétel eszközli: az élet' javainak bősége , és azoknak könnyen szerezhetősége. Az elsőbbnek előmozdítását széles értelemben iparnak, a' másikét közlekedésnek nevezzük. Akármelyikre függeszszük figyelmünket mind egyiknek előhozására kétféle megkívántató erőt lehet megkülönböztetni: egyiket a' természeti és állati erőknek öszvetét, melly munkára fordítatván ipart és közlekedést szül, vagy azt feltartja és elébbre segélli ; másikat a' lelki erőt, vagy az emberi leleményes észt és találékonyságot, melly munkálatainak véghez vitelére eszközökkel él, mind a' természetben mind az állatokban létező erőket felkeresi, 's azokat, sőt a' tulajdon maga testi erejét is, minél nagyobb munkálat' előállítására , leghaszonvehetőbben alkalmazni igyekezik. Minthogy pedig épen a' testi erőket is, elmebeli erő, vagy kifejtett értelem fordítja az emberiség' javára, látnivalóképen boldogságunknak forrása, az emberi lélekbe adott okosságba van letéve, 's a' mint az, világos megfogások , hasznos isméretek, tudomány és tapasztalás által gazdagul, helyes alkalmazás és munkatételre intézett szorgalom által felnyittatik, vagy ellenkezőleg balfogatokkal terhelve , minden jótevő kieredezéseiben megdugul, sőt talán vétkes szenvedelyektől vakítatva, épen a' köz jó ellen küzd , vagy akarmi okból eltévedvén, száraz bizonytalan szemléletek' vagy a' képzelgés' tüneményes országaiban tébolyog, 's a' valódi tudományok' pályáját megveti: a' szerint leszen az emberiség' boldogságára nézve, vagy azt tetemesen elősegítő, vagy hátráltató eszközzé, vagy épen csekély, sőt semmi befolyásúvá. Annak okáért ha valódi jólétünk' mind előmozdításának mind hátráltatásának eszközeiről, főképen világos ismereteket kell elsőben szerzenünk , 's egyedül azután várhatjuk a' kifejlett köz értelmességnek segedelmező feltűnését: nem leszen sem a' köz jótól idegen, sem a' köz jót mind tehetségök szerint előmozdítók, mind előmozdítni óhajtók előtt érdektelen tárgy, megvizsgálni a' mit értekezésem' czéljának tettem:

Igaz-e azon panasz hogy erőmüvek' alkalmazása, és mind a' száraz mind a' vízi közlekedés' könnyebb helyre állítása által, a' dolgozó nép , és kézi munkájok' napi béréből élők, élelem- és keresetmódjuktól megfosztatnak?

Azon okoskodás, mellyel a' feltett véleményhez ragaszkodók állításokat erősítik, röviden ez: Erőművek' alkalmazása, és a' közlekedés' könnyítése által egy ember, egy ló, vagy igás állat kétszer, háromszor, 's általában akármi arányosságban sokszorta több munkát végezhet mint különben ; innét azt hozzák ki, hogy : mivel ugyan azon munkatételnek végzésére , erőművek' 's új találmányok' köz divatba jövetele után kevesebb emberi és állati erő kívántatik, mindazok, kik eddig valamelly terméknek vagy kézműnek előhozásánál , készítésénél és tovább szállításánál foglalatoskodást találtak, ezentúl a' munkásság' köréből egészen kirekesztetnek. Ugyan ezen állításukat pedig tapasztalásból is igyekeznek bebizonyítani:

Azon nemzetek, úgy mondanak, kiknél az ipar leginkább kifejlett, az erőművek' haszonvétele mind inkább közönségessé lesz, 's közlekedésök' könnyebbítésére legtöbbet elkövettek, az angol és franczia nemzet. Ha az ott történő dolgoknak épen mostani miben létére figyelmezünk, mikor naponként más meg más találmányok születnek, a' régiek pedig mind untalan újabb meg újabb javításokkal tökéletesítetnek, , úgy találjuk hogy: az ottani lakosok más népek felett békételenek, zúgolódók , 's a' munka nélkül szűkölködők' sokasága kik hangos szóval kenyérért és dologért kiáltnak, nyilvánosan az erőművek által foglalatosságaikból kiszorított napszámosokból állván, ezen szembetűnő körülmény által tettleg be van bizonyítva : hogy erőművek' használása által valóban a' dolgozhatás' alkalma és kenyér-kereset' módja a' munkás nép' osztályából naponként mind inkább kivétetik.

Más részről az ezzel épen ellenkező állítást, röviden összefoglalva így lehet védeni:

Erőművek' használása által bizonyos emberi vagy állati erő' munkájának kétszer háromszor , vagy akarmi arányosságban sokszor több foganatja van mint különben; ezen nagyobb foganat nem szülhet egyebet, hanem azon termékeknek és kézműveknek, mellyeknek előhozására vagy könnyebben szerezhetésére alkalmaztattak, megbővülését 's könnyebb szerezhetőségét, mind ezeknek pedig semmi esetben, sem az egész közönségre, sem annak egyes tagjaira nézve ártalmas befolyása nem lehet, sőt inkább a' köz jólét ezek által eszközöltetik.

A' mi a' tapasztalást illeti: Erőművekkel kiváltképen pedig egyszerű erőművekkel, vagy is munkáiknak könnyebbítésére, 's azok' foganatának nagyobbítására feltalált eszközökkel, eleitől fogva, mindenféle nemzetek éltek és élnek, 's ha épen ezen okból, mivel azoknak segedelme által is, egy ember vagy állat többet tehet mint különben kettő három stb a' társaságokra semmi veszedelem nem következett, azoknak tagjai egyenként, egymás után, élelem - keresetüktől megfosztatva végső Ínségre nem jutottak, sőt inkább azoknak segedelme által közöttük a' jobb lét naponként láthatóképen terjedez: épen maga a' tapasztalásból vett okoskodás azt hiteti el velünk, hogy valamint az egyszerű erőművek' használása a' munka' foganatosabbá tétele által nagyobb bővölködést, és az élet' több javaival élhetést szerzett; hasonlóképen az összetettebb erőművek' köz divatba jövetele is, a' szerint fog a'köz jóra nézve hasznos befolyással lenni, a' mint azok a' czélba vett munkát könnyítik, és azoknak foganatát nagyobbítják.

Már , az első okoskodást vizsgálat alá vévén , könnyen által fogjuk láthatni, hogy annak mind szemléleti mind tapasztalási részéből az előrebocsátottakhoz képest igen széles és tág következés van kihúzva. Mert, erőművek' alkalmazásával bizonyos munkatételnél tetemes emberi és állati erő megkíméltetik ugyan, de hogy az ismét más munkára alkalmaztassék semmi akadály nem ellenzi. Az okoskodás csak úgy állhatna meg, ha az emberi 's állati erőnek természetében feküdnék, hogy a' melly egyszer bizonyos munkára fordítatott, ugyan az más nemű munkára teljeséggel ne alkalmaztathassék, 's legfeljebb akkor lehetne meggyőző; ha nyilván bebizonyítaná, hogy midőn valamelly erőmű tetemesen több munkatételt eszközöl , ugyan az , további hatása' következésében semmivel több emberi kezeket mozgásba nem tehet, szélesebben terjedő ipart és kereskedést nem éleszthet, egyszóval a' külszintesen első tekintetre látszó veszteséget semmi esetre ki nem pótolhatja , sőt az emberi szorgalomnak akadályt vet ellenébe. De ha viszont megmutattatik, hogy az erőművek' hatása az egész közönségre kiterjed , körökbe több több ámbár különböző munkákkal foglalatoskodó dolgosokat vonnak , 's azoknak mind könnyebb , mind fáradságot inkább jutalmazó életmódot nyújtanak , akkor ama', nem teljesen bizonyító okoskodás' ellenére, a' kihozottakkal épen ellenkező következmények fognák helyt találni. Hasonló kifogás tétethetik az okoskodásnak tapasztalati részére. A' békételenség, elégedetlenség 's dologtalanságnak sokféle különböző okai lehetnek és vannak. Es ha itt is ugyan a' tapasztalásból szembetűnőképpen mutattathatik meg, hogy az első eredeti sanyarú szükségből egyedül eszközök' 's erőművek' használása által verekedheténk ki; ha megmutattathatik, hogy mind e' mai napig, azoknak haszonvétele miatt a' társaságok elpusztulásra 's azoknak egyes tagjai élelem-keresetüktől megfosztatván végső Ínségre nem jutottak, sőt általában az egész emberi nem között mind inkább szétáradó jólét terjedez , mellyben köznépünk több élet' javaival él mint a' régi hajdankor'vagy a' mostani miveletlen vad népeknek fejedelmei; különösebben pedig azon nemzeteknél, kik erőműveket leginkább használnak, a' kézimunkának mind nagyobb kelete , mind nagyobb becse van : nyilvánosan az fog kitűnni, hogy a'megelégedetlenségnek, dologtalanságnak 's némelly lázadásoknak okát , inkább akarmiben másban , mint az erőművek' elterjedésében 's a' miatt a' dolgozó nép' élelem - keresetének megcsökkenésében kell keresnünk.

Ha tehát a' már eddig érintetteknél fogva is , elegendő okunk van a' feltett állítás' igaz voltáról kételkedni , nem állapodván meg a' legelső szembetűnő jeleneteken : ereszkedjünk be az erőművek' hatások' következéseinek vizsgálatába , és azokat igyekezzünk nem gondatlan megvetéssel vagy ráhagyással, hanem felállított józan elvek után elitélni. Minekokáért az előbocsátott okoskodásnak az lévén fő gyengesége , hogy abban az eszközök, erőművek és találmányok által megnevekedő fogyasztás és annak következései tekintetbe nem vétettek , kisérjük mind ezeknek lépcsőnkénti elterjedését méltó figyelemmel.

A' fogyasztást vagy emésztést (consumtio) neveli az illető áruknak olcsóbbsága, könnyebb szerezhetősége, azoknak mind inkább szükségessé létele 's a' nevekedő népesedés. Az olcsóságot a' könnyebb szerezhetéstől, noha közbevetve egyik a' másikat eszközli, itt különösen azért kell megkülönböztetni, mert a' körülmények szerint hol- egyik hol másik érdemel különösebb figyelmet, sőt néha egyik a' másik nélkül is helyt találhat. így: Közlekedés' könnyítése által inkább a' könnyen szerezhetés mozdítatik elő , 's az olcsóság ugyan azzal csak közbevetve eszközöltetik : ellenben az erőknek foganatosabb alkalmazása, * az emberinek állatival, vagy mind kettőnek, azokénál tetemesen több munkát tehető természeti erővel pótlása, közbevetlenűl olcsóbbságot hoz elő, a' könnyebb szerezhetést pedig csak közbevetve eszközli. Ezenkívül, hogy egyik a' másiknak nem is mulhatlan feltétele , a' nagyobb 's kisebb közlekedésben lévő helyek' példájából láthatni. Egy helyütt, honnét például Bécsbe , esztendőnként kétszer háromszor bizonyos alkalom jár, meglehet valamelly kézmű nem kerül drágábba mint Pesten, csak hogy annak megszerzésére amott alkalmat kell várni, itt pedig minden pillanatban kapható lehet.

Miképen eszközöljön mind az olcsóbbság mind a' könnyebb szerezhetés akar külön, akar együtt véve nagyobb fogyasztást, könnyű általlátni. Az élet' javaival élhetésnek, azoknak drágasága és nem kaphatása lévén két fő akadályai, azon szerint kell ugyan annak és így a' fogyasztásnak is előállani, a' mint ezen két akadályok elháríttatnak. Mind azok, kik valami kézművet vagy terméket, egyedül azon okból nem szerzettek meg, mert körülményeikhez képest ennyit vagy amannyit érettek kiadni sokallottak, ellenben ennyit vagy amannyit örömest adtak volna érettök; a' megolcsuláshoz képest többen vagy kevesebben azoknak megvételére indíttatnak. Hasonló ok és alkalmazás talál helyet a' megkönnyített közlekedésre nézve, melly különösebben az illető áruk'könnyebb megszerezhetését elősegíti, mivel ismét sokan vannak kik ezt vagy amazt, csak azért nem szerzették meg, mert mikor épen szükségök lett volna rá, vagy módjuk annak megvehetésében, ugyan azt, és ugyan akkor meg nem kaphatták: ezen akadály ismét elmaradván, a' közlekedés' könnyebbé tétele által hasonlóképen a' fogyasztás nevekedik. Már most:

Az olcsóbbságból és könnyebben szerezhetésből eredett nagyobb fogyasztás miatt bizonyos terméknek vagy készítménynek közönségesebbé létele következvén annak egyszersmind szükségesbbé is létele fejlik ki, és leszen érezhetővé. Csak miveltségünk' mostani, és az ezredek' lefolyta után leendőhöz képest ki tudja micsoda alacsony álláspontját vévén is gondolóra, a' köznépnek már ekkorig szükségessé vált élelme 's ruházata' módja, a' természeti csekély szükségekhez , az eredeti félig mezítelenség és készítetlen bőr ruházathoz , a' gyümölcs' és nyers hús' ételéhez, a' fa-, odu vagy barlangbeli lakáshoz, sőt a' még most is találtató vad népek' több ezreken uralkodó fejedelmeinek háztartásához hasonlítva , csupa kényelem és pompázó fényűzés. Mindenki szereti a' könnyű és kényelmes életet, mindenkiben rejtve van a' tudomány' vágya, a' szép ízlés' ösztöne , és az élet' gyönyörei' éldeletének kielégíthetlen édes ingere, melly benne lassanként fejledezvén, akképen emeli jobb létét magasabb lépcsőre a' mint egyszersmind vágyai' körét és szükségeit szélesíti. Ezek szerint:

Nevekedvén az olcsóbbá, könnyebben szerezhetővé , és a' köz haszonvétel által mind inkább szükségessé lett áruk' fogyasztása , annak ide oda küldözgetéséhez, számban tartásához, gondviseléséhez, sőt magoknak az erőműveknek, vagy a' közlekedést könnyítő utaknak, csatornáknak 's egyéb eszközöknek készítéséhez; nem csak, hanem mivel különösen egy nemű erőmű, csak egy nemű munkát többszöröztethet meg, a' többieket pedig , mellyek továbbra is emberi kezek által tétetnek, ismét megkívántatólag többszörözve nem más hanem csak több emberi kéz végezheti el , az ezen tekintetből tetemesen megszaporodó más nemű munkákhoz , azontúl, minden bizonynyal több emberi kéz fog megkívántatni; 's minden esetre azon képzelt felesleg, melly a' munka' vagy közlekedés' könnyebbítése által a' dolgozhatás' alkalmától 's élelem és keresete' módjától megfosztani látszott, igen könnyen a' már most nagyobb mennyiségben előhozandó termékeknek 's kézműveknek más nemű, egyedül emberi 's állati erővel végezhető munkájához 's egyéb kezeléséhez fog fordítatni. De még itt is az erőművek' foganatosabb munkatételének 's a' közlekedés' könnyebbítésének jótevő kihatása meg nem állapodik. Ugyan is:

Több lévén a' fogyasztás , ugyan az, egyszersmind több termesztést kivan, vagy a' megkívántató termékeknek jobb keletét eszközli , 's ez által a' földmivelés és termesztésbeli ipart előmozdítja, 's így csak egy áru' nemének is köz keletbe indulása, minthogy a' társaság' minden munkálatai, egymással szoros kapcsolatban állanak, az egészbe új életet és elevenséget önt. Annyival inkább mivel ha ismét:

Visszatekintünk a' gazdagokra, kiknek még nagyobb ár mellett is a' most olcsóbbá lett termékeket vagy kézműveket megszerezni módjokban vala, ezentúl ugyan ezen szükségeikre kevesebbet költenek, a' fentmaradottat ismét más nemű szükségeikre fordítják 's az által újonnan más egyéb kézműveknek és termékeknek nagyobb keletét eszközlik. Magok is pedig viszont a' nyers termékek' elkészítői, mind azon okból mivel munkálkodásaik' egy részét könnyebben végezhetvén , a' többire nagyobb figyelmet és szorgalmat szánhatnak , mellyre őket egyszersmind a' könnyebb készíthetés , eladhatás, és nagyobb fogyasztásból származó nagyobb haszon serkenti , ugyan azon czélnak elérésére összefogva segítő kezeket nyújtanak; mind pedig más részről mivel az elkészített termékek becsesebbek a' nyerseknél , azon arányosságban a' mint többet készítenek , egyszersmind a' nemzeti gazdagságot és jólétet felemelik. Ezeken kivül:

A' külső viszonyokról se felejtkezzünk el, melylyek kereskedési összeköttetés' tekintetéből kétfélék. Vagy a' szóban forgó termék és kézmű másutt is előhozatott még pedig olcsóbban, és annál fogva kisebb nagyobb arányosságban bejövén a' belső fogyasztást akadályozta. Ezen esetben a' mint idebent azon árunak becse alább száll , azonképen a' külsők a' vásárból kimaradoznak,'s nyereségeinknek, mellyet közülünk kihordták, mindig tetemesebb részét kénytelenek kezeink

között hagyni, ez által mind a' kiszorult idegen jószágoknak belföldiekkel szükségessé lett kipótlása, mind a' bent maradott nyereségnek közlekedésbe (circulatio) jövetele, a' mesterségek, kereskedés, földmivelés' élesztésére és a' fogyasztás' nevelésére, újabb jótékony behatással lesznek. — Másik eset (mert a' tökéletes egyensúly alig képzelhető) midőn a' belső termékenység vagy szorgalom a' külsőt felülmúlván, bizonyos termékek és készítmények külföldre kivitetnek. Ekkor hasonló okoknak hasonló következményei lévén, szintúgy mint fentebb előadatott, mind a' külső kivitel mind a' belső fogyasztás együtt nevekedik , 's mivel már eddig a' nagyobb fogyasztásnak egyszersmind a' nagyobb munkásságot is előmozdító befolyása bőven kifejtetett, a' mondottakat könnyű újra alkalmazni. Minekokáért hogy az okoskodást berekesztvén végső következést húzzunk , így:

Az egyszer olcsóbbá lett áru, keresztül forogván a' társaság' minden részein, sőt a' külső viszonyokra is kihatván, olcsóbbsága által mind inkább nagyobb keletet, 's munkásságot, a' nagyobb kelet által ismét, mivel akarmi készitmény ha nagy műbe űzetik, mind a' munka helyesebb osztályozhatást, mind a' száztól kevesebb nyereségvétel mellett is tetemesen nagyobb olcsóságot hoz elő ; körbe forogva, valamíg ha semmi körülmények nem változnának, a' maga állandó becsére leszállván a' több szükséges dolgokhoz képesti megállapult árát azontúl folyvást megtartaná. Azonban:

A' terjedező jobb lét' érzése , a'munkához , szorgalomhoz , kereskedéshez, mesterségek' üzéséhez több több kedvet, ingert és ösztönt ád, az elme' tehetségeinek kifejtéséhez több több 's hathatósabb eszközöket, kinálkozóbb alkalmakat nyújt, egyszersmind a' népesedést is szaporítja , mind addig, míg a' nagyobb tömegbe összegyűlt testi, lelki, szorgalmi és értelmi erő a' köz jobb léteinek szüntelen más meg más forrásait fedezgetvén fel, ekként a' mindig tökéletesedésre, és mindig boldogabbá léteire teremtetett emberi nem, ha csak valami véletlen csapás fel nem tartóztatja, előhaladása' pályáján soha meg nem állapodik.

Eddig elé megmutattatott, a' mennyire csupa szemléletek után lehetséges vala , hogy mind a'közlekedés' könnyebbítése, mind az erőmüvek által dolgoztatás, nem hogy a' kézi munkák' megfogyatkozását vonná maga után , sőt inkább azoknak szaporodását segíti elő, és a' dolgozó nép' osztályának kezébe élelme' keresete' módjához több több alkalmakat és segéd eszközöket szolgáltat. Még pedig az egész okoskodás azon alapra épült, mivel előadott okok miatt, az illető készítményeknek nagyobb olcsosága és kelete eszközöltetvén, ha szintén egy részről valamelly kézmű' előállításához megkívántató munkának egy neme megfogyni látszik is, minden más nemű ugyan azon kézmű' előállításához kivántató munkáknak , sőt az annak adásával vevésével egybe kötött munkának is szaporodni kell, azon kivül hogy még a' szükséges készületek', intézetek' felkészítetése , az iparnak egészen új 's még addig nem ismert forrását nyitja fel. De ha egy részről ezen okoskodás után indulván , valóban annak általlátására vezéreltettünk, hogy a' dolgok' illyetén természetes egybe függése szerint a' kézi munkáknak fogyatkozniok lehetetlen; más részről nem kevésbbé figyelmet érdemlő körülmény az is, hogy épen ezen eszközök- és a' dolgoknak épen ezen természeti egybe függése szerint a' dolgozó népnek valódi jobb léte lépcsőnként elébbre halad. Ugyan is :

Hogy általában az élet' javainak minél többen hasznát vehessék, azoknak az egészben szét kell terjeszkedniük és arányosan eloszlaniok. Vegyük fel, hogy bizonyos kézmű vagy termék a' közlekedés' könnyebbítése vagy erőmű alkalmazása miatt, teszem száztól öttel lett olcsóbbá, és száztól öt nyereség ismét, felteszem azoknak tiz mérföldnyi, tovább szállítására elégséges. Ezen esetben a' termesztés' közép pontjától ugyan azon termék vagy kézmű tiz mérfölddel nagyobb távolságra kerül ugyan annyiba, a' mennyibe ez előtt tíz mérfölddel kisebb távolságban került, az addigi ki nem terjeszkedett körben pedig mindenütt alább fog szállani, melly által látnivalóképen részint a' kiterjeszkedés' köre, részint az addigi kiterjedésben a' vevők' tömege nagyobbodván , azoknak használhatásában mind inkább nagyobb közönség fog részesülhetni. Továbbá még különösebben a' közlekedési viszonyok miatt, ugyan ezen esetben mint felvettük, a' termesztés' vagy készítés' közép pontjától annak kiterjedésének köre tíz mérfölddel nagyobbodván, annyival nagyobb kiterjedés egymással összeköttetésbe jön, mellynek különbféle javakkal bővölkedő helyei és lakosai, a' nálok bővebben találtatókat egymással kicserélik, 's így azok' helyébe, mellyekkel addig felesleg birtak, más rájok nézve szükségesbeket szerezhetnek. Így az élet' javai, még pedig lassanként azok is mellyeket különben csak gazdagoknak lehető vala megszerezniük, a' nép' alsóbb osztályába szivárogván, ha igaz az; hogy jólétünk'mértékét egyenesen az élet' több vagy kevesebb javaival élésből kell vennünk, tagadhatatlanul mind a' közlekedés' könnyitése mind az erőművek' haszonvétele által, kiváltképen a' köznép' jobb léte is azon arányosságban mozdítatik elő , a' miben neki az élet' javaival élhetésre több több alkalom nyujtátik. Említsem-e még ezen kivül belső jobb létünkre nézve a' nevekedő szorgalom , a' munka' megszokása, a' testi lelki erők' cselekvésre intézett irányzatának, a' kifejtett értelemnek, Ízlésnek, a' miveltség 's általánosabb bővölködés' előmentén örvendő 's így a' honszeretetnek szivgyönyörködtető érzéseit , mellyek lassanként a' jobb léttel együtt ébredeznek kebleinkben? A' gazdagok és tehetősök' örömeinek nagy része egyszersmind a' köznép' legalsó osztályaival is közös. A' pompára épült kastélyok , mulató helyek, kertekké varázslott elébb sivatag vidékek' szemlélése , a' rend és szépség' bájos kellemei, a' népes városok' élénk, zajosan változó tolongásai, az öltözet' 's minden bennünket külsőképen körülvevő készületek' csínossága , tisztasága , bizonyos kedves érzést gerjeszt az alsóbb néposztályban is; és ha valaki ellenvetésül hozná fel, hogy épen az teszi sorsával elégedetlenné 's boldogtalanabbá; azt kérdem egy részről: ki fogja, ezen ellenvetéssel egyezőleg, a' mivelt nemzetek' szegényebbjei közül irígyleni a' szebb- ösztön, vágy és remény nélkül élő eszkimók' tehetetlen megelégedését? Kérdem: az-e természeti rendeltetésünk, hogy minden szebb gerjedelmeket megfojtsunk magunkban, vagy azokat szebb és kényelmesebb élet' keresésére ösztönül tekintsük, 's ha a' természet boldogtalanságra vivő vágyakat sziveinkbe bizonynyal nem oltott, nézhetjük-e azokat rendeltetésünktől félre csábító üres hiú káprázolatoknak ? más részről bátran az ellenvetést egész kiterjedése és ereje szerint Ítéljük meg.

A' szebb és nemesebb feléledt vágyak tehát, magokban nem csak senkit boldogtalanabbá nem tesznek, sőt inkább mindenkiben természeti hathatós ösztönül szolgálnak jobb létinek eszközlésére, a' munkára és szorgalomra. Arra hogy vágyaink megelégedetlenséget szüljenek, két más körülménynek van kiváltképen való befolyása, mellyek közül egyik az: ha az azoknak betülthetésére szükséges eszközök kezeinkből elvétetnek, másik ha értetlenség- vagy erkölcstelenségből a' betölthetés' akadályait nem magunkban, sem nem a' természeti meggyőzhetlen akadályokban, hanem másokban keressük és látszunk feltalálni. Lássuk akár egyik, akár másik okból származható elégedetlenségre az értekezésünk alá vett tárgy nyujt-e okot vagy alkalmat.

Közbevetlenül mind a: közlekedés'könnyebbitése , mind az erőművek'használása által származott nagyobb olcsóság, bővölködés, könnyebb szerezhetés, egyiránfc nyújt mindenkinek több több és kinálkozóbb alkalmat, az élet' több javaival élhetésben, azoknak vágyaink' szükségeink' kielégítésére fordításban ; más részről ugyan az , közbevetve az emberi fáradozás' emelkedő jutalmazása, vagy több pénzkeresethez juthatás által

ismét hasonló következményeket eszközöl. Semmi eddig eléadott okok , és a' nemzeti iparnak összefüggésben kifejtett feléledése, szorosan megvizsgálva még csak távolról sem folyhatnak be arra, hogy általok az emberi munkának becse alább szállítassék , sőt inkább minden körülmények azt kivánják, hogy minél becsesebb az emberi okos munka , az állati és természeti oktalan erők' munkálatai felett, azon szerint annak becse emezekhez hasonlítva mind inkább emelkedjék. Legelébb is annakokáért az emberi elme igazgatja a' természeti és állati erőket a' maga kivánt czéljainak elérésére, a' természeti nagy, de oktalan erőknek ama' csudatévő munkatételeire , mellyek az ember' testi erejét végetlenül felülmúlják ugyan , de az elme' mindenhatóságának alája lévén vettetve , annak felséges voltát annál inkább magasztalják. E' szembe tűnő jelenet egyszersmind figyelmezteti belső tehetségeinek méltóságára az embert, egyszersmind ösztönözi lelki erejének újabb meg újabb próbálgatására , a' természet' törvényeinek vizsgálatára, a' különféle adatokhoz és körülményekhez képest alkalmazására. Ekként a' tudományok' apadhatatlan forrása és tágas térmezeje nyilik fel, mellyeknek megnyitói és mivelői annál inkább tiszteltetnek, minél inkább szembe tűnik azoknak az egész köztársaság' jólétére kiáradó hasznos munkálkodása. — Az erőművek csupán értelem nélküli, örökké egyforma munkákat végezhetnek, hol pedig a' munka' nemének okos belátással kell igazgattatni és különbféle változásokat felvenni , ott nem egyéb mint észszel párosított emberi erő alkalmaztathatik. Ezen körülmény miatt, egy részről soha az emberi okosság és erő a' munkásság' köréből ki nem rekesztethetik , más részről, ugyan csak a' munkásság' köréből , a' semmi elmebeli tehetséget nem kivánó dolgozások mind inkább kimaradván, lépcsőnként az egész emberi nem, mind inkább lelki méltóságához illő okos foglalatosságokra szorítatik, hogy értelmét mind inkább kifejtvén , rendeltetésének kiszabott pályáját föllelje, és azon elébbre haladjon: melly kifejlés minél tündöklőbben mutatja magát, az értelem' erejének is más erők felett annál nagyobb díszt, becset és jutalmat szerez. — Az erőművek a' testi erők' hiányosságát pótolják ki, hogy azoknak segedelmével vagy épen olylyan munkák is teljesítessenek, mellyeket emberi erőnek vagy lehetetlen volna elvégezni, vagy azokat, egyedül egészségének káros, és a' nemesebb tehetségeket, az okosságot 's erkölcsiséget leverő, megakadályoztató nagy erőködéssel, igen tartós testi sanyarú munkássággal kellene meggyőzni; azért is ha mind azon kemény munkákat erőművekkel teljesítetjük , nem nyomatik le a' lélek durva testi erőszakos munkalódással , 's annak minden tehetségei szabadabban kifejtődzve emelkedhetnek magasabbra , az elmét nem foglalatoskodtató, unalmas, a' mellett fárasztó dolgozásokat kényelmesebbekkel válthatjuk fel , melylyeket a' test könnyebben tűr, 's bennök egyszersmind a' lélek öntehetségeinek gyakorlásával együtt mulatságot talál. — A' megkönnyített munkák' intézéséhez 's felvigyázásához gyakran igen csekély testi erő elégséges, annál fogva azok mellett a' gyenge asszonyi nem, és gyermekek, kiknek a' köztársaság' jobbléte' előmozdításához járulhatások különben használatlanul oda vész , hasonlóképen munkássághoz alkalmazásokat 's élelem-keresetök' módját föllelhetik; végezetre pedig, mivel az értelem és erkölcsiség' kifejlése emberi rendeltetésünk, és segéd eszköze boldogságunknak, melly által létünk' valóságos czélját, valódi boldogságunk'miben lehető feltalálhatását, 's az oda vezető eszközöket mind inkább általlátjuk, ismét azon okból, mert erőművek' szaporodása által a' durva testi munkák' helyébe mind inkább értelmiek állanak elő, azoknak közönségesbbé létele a' köznépben nagyobb értelmességet, erkölcsiséget , békés egyet értést, szorgalmat, nemesebb vágyakat, ösztönöket gerjeszt, 's általában külső belső jobblétet, érdem szerinti előmenetelt, 's úgy mindig teljesebb belső megelégedést eszközöl. Mellyeket tehát együtt véve: Ha az erőművek' szélesben elterjedő használata, az emberi munkának sem becsét alább nem szállítja, sem a' dolgozhatás' alkalmát senkitől el nem veszi, sőt becset szerez az elme' és tudományok' közhaszonra intézett törekvéseinek, alkalmat nyújt pedig még azoknak is mind a' magok élelmök' megkeresésére mind a' közjóra nézve hasznosan munkálkodhatásra, kik különben testi gyenge erejöknél fogva, mind kettőre tehetetlenek volnának; ha bővölködést áraszt el szerte széjjel a' népesedés' minden osztályai között; közössé teszi egymással a' távol eső vidékek' és tartományok' különbféle javainak feleslegét; ha az embert a' durva állati munkák' terhes nyomása alól felmentvén, lelki méltóságához képest foglalatoskodtatja, 's az által terjeszti a' köz értelmességet, józanabb gondolkodást, és így semmi tekintetben megelégedetlenségnek szülője nem lehet: nyilván által kell látnunk a' sokaktól elfogadott hibás vélemény'ellenére , hogy a'közlekedés' könnyebbítése' hasznait, 's az erőművek' sokat tehető munkálatainak hasonló okokból származott hasonló következéseit most már egy nézet alá foglalván: sem egyiknek sem másiknak a' köznép és dolgozó osztály' boldogtalanságára 's megelégedetlenségére ártalmas kihatása nem lehet, sőt annak valódi, mind testi, mind lelki jólétét igen tetemesen elősegíti.

Mind eddig készakarva mellőztem el tapasztalásbeli adatok' felhordását, és azt tenni okaim voltak. El akartam kerülni okoskodásim' szemléleti részének a' tapasztalásból vett bizonyításokkal lehető összezavartatásokat; fel akartam gerjeszteni az okok' nyomozásának ingerét, 's a' gondolkozó tehetséget a' látszó külszínről a' körülmények' belső összefüggésébe vezetni; előre bocsátván az okokat, természeti renddel akartam általmenni a' következményekre ; 's így egyszersmind éreztetni és tapasztaltatni, hogy a' balitéletektől el nem foglalt józan elme' okoskodásainak elébb kell járni a' tétovázó, 's gyakran megsirathatatlan hátra maradást magok után vonó káros tapasztalgatásoknál; 's hogy az élet' 's munkásság' köréből vett adatok a' józan elveket soha meg nem czáfolják, sőt azoknak mindenkor ellenmondhatlan megerősítésökre szolgálnak. Már most értekezésemnek tapasztalati részére térek 's állításimat azoknak bővebb felvilágosításával külön külön előre bocsátván, azokat együl-egyig tapasztalati adatokkal kivánom bebizonyítani. Tehát mindeneknek előtte azt állítottam: Hogy a közlekedés' könnyítése 's erőmüvek' használása a' műbe vett áruknak megbővülését, olcsóbbságát, könnyebben szerezhetését, annál fogva nagyobb keletét vagy fogyasztását eszközli ; és hogy : az olcsóbbságból 's könnyebben szerezhetésböl eredett nagyobb fogyasztás miatt, bizonyos terméknek vagy készítménynek közönségesbbé létele következvén , annak egyszersmind szükségesebbé létele fejlik ki és leszen érezhetővé.

Arra hogy erőmüvek' használása által a' készítmények mind kevesebb költséggel, mind bővebb menynyiségben hozassanak elő, több kiváltképen való okoknak van befolyások.


	
Erőmüvekkel a' munkálat'foganatja tetemesen nagyobbítathatik, elannyira hogy azoknak haszonvételével egy ember kétszer háromszor, sőt százszor és azon felül több készítményt állíthat elő mint sem azok nélkül.



	
Az erőmüveknél fő czélul tétetik, hogy akarmi kész erőnek minél nagyobb része munkatételre fordítassék , a' tökéletlen eszközökkel dolgozásnál és kézi munkáknál pedig, legtöbbnyire a' kész erőnek nagy része tehetetlenül vesztegel , vagy épen idegen és a' munkálatot semmi tekintetben elő nem segítő végekre czél iránytalanul vesztegettetik. Hasonló kimélés talál helyet a' nyers termékeknek elkészítésében, midőn a' munkálatok úgy intéztetnek, hogy a' nyers termékeknek minél kevesebb része menjen egészen kárba 's minden haszontalannak látszó hulladékok különféle szükséges czélokra használtassanak ; úgy a' szállításbeli költségek is a' készítményeknél sokkal kisebbek, mint az el nem készített nyers termékeknek ide 's tova szállításához megkívántató költségek.



	
Az emberi és állati erők, mellyek elfáradás alá vannak vettetve, erőmüvek' alkalmazásával természetiekkel pótoltathatnak, a' gyakran félbe szaggatott dolgozások' helyébe, folyvást fáradhatatlanul egy forma erővel dolgozó munkálkodás állítathatik, melynél fogva a' munkának is, egyéb egyenlőkkel annál több sikerének kell lenni, minél több idő forditathatik reá.



	
Némely eszközökkel 's erőmüvekkel bánáshoz és kézi munkákhoz több emberi vagy állati erő és ügyesség, másokhoz kevesebb kívántatik. Ezen tekintetből a' munkákat különbféle osztályok alá lehet rendelni , hogy a' nagyobb erőt és ügyességet kívánók erősebb 's ügyesebbek, a' kisebb erőt 's ügyességet kívánók , gyengébbek 's kevésbbé ügyes személyek által végeztessenek, mellynek következésében valamelly készítményhez szükséges többféle munkák közül , némellyeket tetemesen olcsóbban lehet elvégeztetni, mint ha különben az egész munka'minden részei körül, általánosan egyenlő ügyességű 's egyenlően magasabb napi bérért dolgozó kézművesek foglalatoskodtak volna.



	
Ezeken felül a' munka' illyetén osztályozásával még több más, igen szembe tűnő hasznok vannak egybekötve. A' kirekesztőleg különböző eszközökhöz és különböző munkákhoz alkalmazott egyes személyek, kiki a' maga munkájában, 's a' maga eszközével bánásban , mind inkább nagyobb ügyességet nyer; azon munkát jobban megszokja, és tovább győzi; a' különböző munkáknak 's eszközöknek cserélgetésével időt hasztalanul nem veszteget; figyelmét csak egy nemű munkára fordítván a' többfélékről gondoskodás miatt zavarba nem jő ; az ügyesebb és iparkodóbb a' restebbet 's ügyetlenebbet előre űzi; melly okokból a'jó renddel osztályozott munkának ismét sokkal nagyobb sikerének kell lenni, mint ha valami készítmény körűi ugyan azon személyek hol egyik hol másik munkához és eszközhöz kapkodva, illő rend és egybefüggés nélkül forgolódnának.



	
Ugyan csak a' munkának helyes osztályozhatása megkívánván, hogy valamelly készítmény' minden külön munkáihoz, külön külön egy vagy több személyek alkalmaztassanak, már csak ennél fogva is a' készítető hogy nagyobb foganattal dolgoztathasson , kénytelen több egyeseket segédül felvenni, és művei'készítetését nagyban űzni. Ez által ismét a' készítetés' gondja, mind tehetősebb, mind szélesebb ismeretekkel bíró polgárok' kezébe jut, kik annál inkább képesek több több ismeretek' öszvegyűjtésére, próbák' tételére , újabb javítások'behozására 's általában a' mesterség' tökéletesítésére , 's az ipar' felélesztésére.





Ezen pontokban a' készítmények' megbővülésének két fő okai , az erőmüvek' használása és a' munka' osztályozása, egy nézet alá foglaltattak, 's csak azon körülmények számláltattak elő, mellyek a' mondott végre nézve tagadhatatlan befolyással lenni látszanak. Adam Smith úgy látszik mindent kiváltképen a' munka' osztályozásának tulajdonít, még pedig az újabbak, nevezetesen a' tudós Say' véleménye szerint is, feleslegesen. Adam Smithnek ide tartozó szavai ezek: „The great increase in the quantity of work, which , in consequence of the division of labour, the same number of people are capable of performing, is owing to three different circumstances: first, to the increase of dexterity in every particular workman; secondly, to the saving of time, which is commonly lost in passing from one species of work to another ; and, lastly, to the invention of a great number of machines, which facilitate and abridge labour, and enable one man to do the work of many.” — „A' készítmények' mennyiségének nevekedése , mellyet a' munka' osztályozása' következésében ugyan annyi számú emberek előállíthatnak , három különféle körülményeknek tulajdoníttathatik először, minden egyes munkás' ügyessége' nevekedésének ; másodszor, az idő' kímélésének melly egyik munkától a' másikra általmenetelében közönségesen hasztalanul vesz; 's végezetre a' sokféle erőművek' feltalálásának , mellyek a' munkát könnyítik 's megrövidítik tehetőssé tévén egy embert, többek' munkájának végre hajtására. Babbage ide számlálja még, hogy az elosztott egyszerűbb munkának megtanulására kevesebb idő kivántatik, azért is mind a' tanulásban kevesebb idő, mind a' tanulás' ideje alatti munka közben kevesebb nyers anyag vesztegettetik el. Nehéz volna azonban bebizonyítani hogy újabb eszközök' feltalálására főképen a' munka' osztályozása nyújtana alkalmat, sőt többször visszaforditva, épen új eszköz' vagy erőmű' feltalálása vonja maga után a' munkák' más nemű osztályozását ; nem különben ha a' munka többfelé osztatik, igaz hogy annak egyes részeinek megtanulására kevesebb idő kell, de mivel ismét ezen esetben, több egyes munkákhoz több személyek alkalmaztatnak, 's ugyan azok adott idő alatt több nyers anyagot dolgozhatnak fel, kétségbe hozhatni, hogy a' többeknek együtt vett tanulások' ideje, mint szintén az azok által történhető nyers anyagbeli vesztegetés, nem egyenlíti-e meg a' többfélékkel foglalatoskodó egyesekét, ha csak másként a' munkálat erőmüvek által előlegesen meg nem könynyítetett. Melly okokból fenntebbiekben ezen körülményeket elmellőzvén 5) sz. alatt, az osztályozott munka' nagyobb foganatja, Babbage és Adam Smith által felhozottakon kivül még más két körülményeknek tulajdonítatott, hogy t. i. a' lehető legegyszerűbb munkáknál az elme meg nem zavartatik , a' figyelem többfelé széjjel nem vonatik; azon kivül az ügyesebbek' iparkodása a' lassúbbakat is erejöknek szüntelen tartó megfeszítésében tartja és előbbre űzi: annyival inkább mivel maga Babbage is a' „The Times” hírlap' nyomó intézetéről ezen szavakban „that the tranquillity which they admired was the result of intense and regulated occupation”; hogy a' bámulandó csendesség a' figyelembe merült 's jól rendelt foglalatoskodás' következménye” és: „the quarter of an hour may cause a failure in the delivery of a thousand copies” — egy óra negyedrész ezer példányoknak sajtó alól kikerülését tarthatja fel (lásd Economy of Machinery p. 270), noha előszámlálásaiban fenntebb p. 170 ezen körülményeket kihagyá, az intézet' bámulandó foganatját főkép ezeknek látszik tulajdonítani. *

Mind ezek után szabad legyen a' mondottakat, ugyan csak Adam Smith és Babbage után a' gombostűk' készítésével mint igen szembetűnő példával felvilágosítani. A' gombostűk' készítése tehát, mind az eszközökre mind a' munka' osztályozására nézve, következő különféle dolgozásokra oszlik.


	
Az ércz fonal' (Draht) elkészítése a) Hogy a' gombostűk minél erősebbek legyenek, szükség azoknak megkívántató vastagságánál jóval vastagabb ércz fonalat venni elő, melly egymás után 10—12 mindig kisebb átmérőjű aczél likakon keresztül húzatván, a' mindenkori megszorulás közben mind inkább tömöttebbé és keményebbé lesz, hogy pedig nagyon parázszsá és töredékenynyé ne váljék , az alatt kétszer háromszor megtüzesítetik. b) Az így elkészült 's megkívántató vékonyságra kinyújtott ércz fonalak, azután bő vízzel feleresztett kénsavba beáztattatván , 's egy kövön a' rájok ragadt salaktól kiveretvén, megtisztíttatnak.



	
Az ércfonál kiegyenesítése. Az alatt míg a' fenntebbi kinyujtások tartanak, mivel mintegy 3 lábnyi ércz fonal, az utolsó kinyujtás' alkalmával körül belől 144 lábnyira hosszabbodik, a' nagy hosszaság miatt származó többféle alkalmatlanságok' elkerülhetése végett, a' kinyújtott ércz fonalak gombolyagokba tekertetnek, minekokáért haszonvétel előtt ki kell azokat egyenesíteni. Illy végre egy fapadon húzott egyenes vonal' mentiben , mintegy hét sima vasszegek veretnek le, hogy az elsőbbek az egyenes vonaltól , váltogatva egyik és másik oldalon távolabb álljanak, a' két utolsók pedig csak nem a' vonal' mentiben essenek ; igy az elkészített ércz fonál ezen szegecskék közt keresztül húzatván, mind inkább kevesebb görbületü irányt veszen fel, az utolsó két szegecskék közt pedig kiegyenesedik, ekkor az egyenes darab elmetszetvén, a' hátra lévővel újra azon munkálat folytattatik.



	
Hegyezés. A' kiegyenesített ércz fonalak már most összeszedetnek , mintegy 300 össze vétetvén valamivel nagyobb darabokban mint 6 gombostű' hossza, egy lábbal nyomható ollónak segedelmével szét metéltetnek. Ezen darabok egy' reszelő' módjára elkészült aczél hengeren mind két felől meghegyeztetnek, 's a' két meghegyzett végek egy gombostű' megkívántató hosszában ismét meg ismét elmetszetnek, míg nem a' hat gombostű kitelvén, az apró darab maradékok félre rakatnak hogy újra összeolvasztatván kárba ne menjenek.



	
Gombkészités. Elővételvén a' készítendő gombostűk' vastagságával egyenlő vastagságú vas rudacska , arra egy a' jobb kézzel forgásba indítatható eszköz' segedelmével, vékony réz fonál tekertetik, ezen tekercsek leszedetnek, 's egyszerre 10—20 az olló' élealáugy alkalmaztatván hogy két két fordulat mind egyikből kiálljon, a' gomboknak szükséges apró darabocskák belőlök kimetéltetnek.



	
(lombozás. Az erre szolgáló eszköz egy kis üllő és kalapács, mellyek közül mind egyikén a' gombostű' gombja fele részének megfelelő űregecske van. A' tűre a' maga gombja ráhúzatván, a' kis űlő' üregébe helyeztetik, melly felett a' kalapács lábbal felemeltethetvén és leeresztethetvén, ezen helyezetbeli forgatás közben a' tűre egymás után három négy ütések következnek, mellyek alatt a' tű, gombjához lapítatik , a' gomb pedig gömbölyű formát kap.



	
Czinezés. Az ekként elkészült tűk nagy mennyiségben (50—60 font egyszerre) kimosatnak, 's minden mocsoktól, hogy a' czinezést jobban megfogják, kitisztítatnak. Azután egy üstben , borkő , czin , és forró viz vegyülettel mintegy két és fél óráig főzetnek , onnan kivétetvén tekenőkbe korpa közé rakatnak, melly a' reájok tapadott nedvességet belőlök kiveszi, 's végezetre rostáláshoz hasonló rázogatással a' korpától mind inkább külön választatván, kiszedetnek.



	
Papirosba tűzés. A' kiszedett tűk tővel-heggyel össze vissza állanak. Hogy rendbe szedessenek ahhoz egy fésűforma eszköz kívántatik, melly a' tűk közé merítetvén, az, a' gombjaiknál fogva fogai közé fent akadottakat kiszedi, ekkor ismét két vas pléhek közé tétetnek, mellyeknek egymáshoz érésénél, egyenlő távolságra elálló apró likacskák a' beléjek rakott tűket magokba veszik és összeszorítják , azután az előre négy rétbe hajtott papiros a' tűk felé nyomatik, mellyek a' papirost úgy a' mint láthatni, keresztül szurdalván , füzérenként áruitatnak.





A' fenntebbi elveknek ezen példára alkalmazását könnyű általlátni. Az angol kézműveseknél (Manufactur) a' gombostű-készítésnek ezen különfele munkái 10 személy , még pedig 4 férfi , 4 asszony, 2 gyermek között vannak felosztva. Babbage szerint csak azon egy okból, mivel a' külön munkákhoz különböző ügyességű 's kevesebb bérrel kielégíthető személyek alkalmaztathatnak, a' gombostűknek bizonyos mennyisége 3¾-szerte kevesebbe jön, mint ha minden megkívántató munkákat ugyan azon egy, az az szükségesképen mivel annak a' legkényesebb munkát is magának kellene tenni, a' legügyesebb személy végzené. El lehet pedig képzelni, hogy az előadott készületek és munka' osztályozása nélkül , ha valaki csupán egy darab érczből, és csupán' a legegyszerűbb eszközök, talán fogó kalapács, reszelő stb segítségével hasonló csinosságú gombostűket akarna készíteni , alig lenne képes napjában tíznek előállítására. Ellenben leirt módon 10 személy által, kik között többen asszonyok és gyermekek, 8 óra alatt mintegy 60,000 készítetik, mellynek következése épen nem az, mint ha ezen készítésmód által felette sok tűcsinálók élelmöktől megfosztatnának, hanem ellenkezőkében az, hogy az ekként származott olcsóság és megbővülés miatt, a' gombostűk' haszonvétele a' nép legalsó osztályába is kiterjeszkedvén, alig van egy csekély boltocska, mellynek a' velők kereskedés valami kis hasznot ne hajtana, alig egy szegény háznép , melly durva köntösét velők ne csinosbitaná, holott különben a' mellett is hogy a' készités' fáradságát szűken jutalmaznák, egyedül gazdagabbak' ékességei lehetnének.

Különösebben az erőművek közül alig mutathatunk fel szélesebben elterjedetteket mint a' malmok és könyvsajtó.

Egy malom őröl annyit mint kézi munkával 10— 20—100 ember őrölhetne. Már ha a' malmok fel nem találtattak vagy haszonvételre nem alkalmaztattak volna , minden bizonynyal az őrlésre nézve úgy kellene állani a' dolgoknak mint állanának, ha minden malmokat , mint úgy is a' szegénységet élelem-keresete' módjától megfosztó erőműveket el akarnánk rontatni. Kétségkívül a' megdrágult lisztkészítés' következésében csak főbb uraságok és a' gazdagabbak élhetnének kenyérrel , zsemlével, kalácscsal, 's azok' szükségeinek pótolására kevés kéz elegendő lévén, mind azok kik most őrléssel, a' búzának 's lisztnek ide 's tova szállításával, kisütésével, sőt ugyan ennek következésében tűzi és malomépületi faszállitással, malmok' csinálásával, 's más ide tartozókkal keresik kenyeröket, attól egyenként megfosztatnának, vagy a' malmok' feltalálása miatt ezen nagyszámú munkás emberek nem hogy elvesztették volna élelmüket , sőt épen az által jöttek kenyér - keresetbe. Elég legyen még felhozni

A' könyvsajtót. Régi időben a' könyv igen drága és becses jószág vala; olvasók, Írástudók kevesen voltak , 's mind azon lelki éldelettől a' nép' nagyobb részének el kellett lenni, mind pedig hasznos isméretei, ízlése 's erkölcsisége , ezen fő kifejtő eszközének hiával volt. A' könyvsajtó feltaláltatván, az óta a' tudomány' némelly sugara a' legalsóbb köznépre is kezd felderülni, egy két könyv majd minden háznépnél találtató , az olvasó osztály megnövekedett, 's minden a' ki valamelly miveltségre számot tart, ezen osztályba tartozik. Következése az : hogy ha különben valamelly nemzetnél irás, olvasás és tudományok után legfelebb néhány ezeren élhettek volna , most ugyan ott a' nyomtatás és azzal feléledt mesterségek , papiroskészités, könyvkereskedés, könyvkötés, prések, betűk, 's a' tudomány' terjesztéséhez megkívántató mindennemű intézetek, szerek, készületek több száz ezereket foglalatoskodtatnak, 's egyszersmind köz jólétet és boldogságot terjesztenek. Melly fonák gondolat lett volna akkor azon időben, az új találmányt azzal vádolni, hogy az Írástudók' keresetét veszi el, 's minő elfogultság még ma is, mintha három száz esztendei mindennapi tapasztalás bennünket okosabbakká tenni nem tudott volna, az újonnan feltalált erőmüvekre nézve hasonló kifogással újra meg újra előállani.

Akárki könnyen általlathatja pedig avvagy csak a' felhozott néhány példákból, mellyeket könnyű volna nagy számmal előhordani, hogy az említett készítmények, épen azért mivel nagy bőségben könnyen szerezhetők, a' nép' alsó osztályánál is annyira szükségesekké váltak hogy azok nélkül még a' szegényebb sorsuak is szinte el nem lehetnek.

Továbbá azt állítottam hogy:

A' mint a fogyasztás nevekedik, azonképen nagyobb mennyiségben szükségessé lett és mozgásba teendő termékek vagy készítmények' mindennemű kezeléséhez annál több emberi munka kívántatik. Ezen állításnak igazsága ugyan már a' fenntebbi példákból is eléggé kiviláglott, mind azon által lássuk még is különösebben. Hol az erőművek leginkább divatoznak, ott találtatik egyszersmind a' kézműveseknek és napi bérből élőknek legnagyobb sokasága. Angliában 100 földmivesre 200 nem földmives esik, míg a' kevésbé kifejtett iparú és közlekedésü Francziaországban 100-ra csak 50 Olaszországban pedig nem több 31-nél. Ugyan csak Angliában 1770 óta különösen a' szövéshez erőművek kezdtek alkalmaztatni és azóta időnként a' szövő székeken sok javitások tétettek, azon időben szövéssel 25,000— 30,000 ember foglalatoskodott, most az újabb felszámítások után 1'200,000-től 1'400,000-ig. Az acélmetszésekről tízszerte több példányt lehet lenyomni mint sem a' réztáblákról, melly miatt a' metszők ezen találmánykor nagyon kezdének nyughatatlankodni, azonban a' könyvárusok látván hogy kiadott könyveiket kevés költséggel felette csinosan kiékesítethetik , az acélmetszéssel ékesítést szinte minden nagy számmal eladható könyveknél el nem mulasztották , melly miatt a' metsző munkák tízszeresen megszaporodtak. Sőt hogy az erőművekkel teljes Angliában a' kézmiveseknek a' földmivesek' számához mért arányossága még mindig nevekedésben van, mind az alsó ház' megbizottságának 1830-iki előterjesztéséből , mind az adószedő számadásokból , mind a' kereskedő és mükészítő várasoknak az egész népesedéshez képest, egyebek felett sebes lépésekkel haladó szaporodásából nyilván kitetszik. Ezeken kivül, arra hogy erőművek után több ember élelem-keresetet találhasson, több körülményeknek, melyek már fenntebb előszámláltattak , nagy következésü behatása vagyon. így a' szükséges erőműveknek készítéséhez ismét más meg más kézművesek kívántatnak, sőt gyakran gyárok állanak elő, mellyek főképen azoknak készítésével foglalatoskodnak , mint Angliában a' gőzerőművekhez , lánczhidakhoz , vasútakhoz , stb szükséges vas készületek' gyárai , hajóépítő intézetek stb. Nem különben a' megszaporodott más nemű munkák ismét többeknek dologra alkalmazását teszik szükségessé; így Cornwallban midőn az ércztöréshez törő malmok kezdtek használtatni, azok kik elébb ugyan azon munkát kalapácsokkal tették , minekutána ezen könnyítés'következésében ugyan annyi költséggel sokkal több érczet lehető vala megtisztítani, egytől egyig azon helyben más nemű bányász munkáknál találtak alkalmazást.

Az erőművek' használása és közlekedés' könnyítése , a földmivelést és általános termesztő ipart előmozdítja. A' régi beszivárgott balvélemények' maradványa némellyekben, hogy ál bölcseséggel mintha valami fontos különböztetést akarnának tenni, a' nemzeteket, országokat, tartományokat termesztőkre és készítőkre (productivum et manufactoriale) osztják. Sehol sem reménylhetni a' földmivelés és termesztő erő' egész kifejlését hol egyszersmind a' készítő ipar , a' közlekedés könynyüsége és népesedés elébbre nem halad. A' nyers termékek készítetlen részeinek ide oda szállítása, mellyeket elébb utóbb egymástól el kell választani, sok költségbe kerül 's a' mellett idő, munka hiában vész. Ott hol minden ember, vagy legalább a' népességnek nagyobb része kiki a' maga szükségére eleget termeszt 's azzal beéri, semmi ok sincs hogy valaki rajta veszendő felesleget igyekezzék előállítani, annál fogva nem képzelhető a' feleslegesnek szükségessel kicserélhetése' vágya, nem lesz érezhetővé a' kereskedés' 's a' könnyebb közlekedés' hiánya , nem fordítatik reá illendő gond , 's mind a' termesztés mind a' műkészités régi akadozó folyamatában marad. Ellenben hol a' népesedés 's kivált a' kézművesek' száma a' földmivesekéhez képest mind inkább szaporodik, ugyan ott, mivel mind élelmét, mind készítményeinek anyagát minden kézműves az anyaföld' kebeléből veszi, többnek kell lenni a' belső emésztésnek, melly a' belső termesztő iparnak, mondhatni, egyedül egy legbiztosabb alapja. Vessük öszve Britanniát Francziaországgal. Francziaországnak kiterjedése 27,440 franczia négyszeg mérföld (lieu), Britanniáé 13,396, mellynek még azonkívül Britanniában ⅓-ad része, Francziaországban ⅕-öd része haszonvehetetlen. Britanniában a' népesedésnek ⅕-ödénél kevesebb, Francziaországban csaknem ⅘-öd része földbirtokos , még is Britannia ¼-ed résszel termeszt többet Francziaországnál. Különösebben B. Charles Dupin szerint: Angliában 7'511,682 földmivelő és birtokos 21 millió hectarét mivel, 's bevesz 2681'150,000 frank tiszta hasznot, Francziaországban 19'621,000 földmivelő és birtokos 41 millió hectarét 's beveszen 1344'703,000 frankot. Mivel tehát, ha Francziaországnak ugyan azon termesztő ereje volna mint Britanniának úgy annak (19'621,000 × 41,000,000 × 2,681'150,000) / (7'511,682 × 21,000,000) = 13,675'000,000 frankot kellene bevenni, az erőművekkel nagyobb kiterjedésben élő Angliának belső termesztő ipara úgy áll Francziaországéhoz képest mint 13675 :1344 vagy is tizszerténél nagyobb.

A' közlekedés' könnyítése, és erőmüvek által dolgoztatás' következésében olcsóbbá lett 's megszaporodott mind nyers termékek' mind készítmények' nagyobb mennyisége, a' külső kereskedést megindítja. Más körülményeket elhallgatván a' külső kereskedésnek egyéb természeti akadályai nincsenek mint a' sokba kerülő kivitel, és mind a' termékeknek mind a' készítményeknek szintén úgy sokba kerülő előállíthatása. Mind két akadály elhárítatik a' számos emberek' erejét felmuló 's még is úgy szólván csak nem ingyen dolgozó erőművek' használása és a' közlekedés' könnyítése által, annál fogva ezen tekintetből is, azon nemzet melly e' két eszközöket jólétének előmozdítására leginkább használja t. i. az angol, még a' más tartománybeli termékekből is maga számára tud hasznot és nyereséget hajtani. Az indiai pamut britt hajókon a' fél földet bekerülve szállítatik a' lancashiri gyárokba, mellyekben elkészülve újra ugyan azokon, termő földére visszaküldetvén , ismét ugyan ott olcsóbban adatik el, mint az, mellyet az erőművek' hiával lévő bennföldi lakosok tudnak készíteni. A' keletindiai Barda szigetekről nevezett kezkenők helyett, régóta glasgowiak divatoznak, 's most mind a' chinaiak mind a' helybeliek azokkal élnek. Calcuttában a' napszám csak heted része a' britanniai napszámnak, még is az onnét Caliconak nevezett cziczet a' helybelieknek is már ma angol gyárok szolgáltatják. Nincs is egyéb módja a' külső kereskedés' megindításának, mint az, hogy valamelly nemzet a' legjobban keze ügyében eső készítményeit 's termékeit minél olcsóbban és nagyobb mennyiségben hozhassa elő és szállíthassa ki , mellyet egyedül könnyű közlekedés és nagy foganatu erőművek' használásával lehet elérni. Azon nemzet pedig, melly termést csak a' jó Isten' ajándékából vár, készítményei körül a' természeti 's állati erőkhöz képest felette csekély, csupán emberi erejével bíbelődik , közlekedése' könnyítésére 's fenntartására minden lehető rendszeres gondot nem fordít, örökkön örökké a' concurrentia' ki nem állhatása, az alkalmatlan kereskedési helyezet, vám' súlya, hitelbeli rendelkezések .... 's több e' félék ellen fog panaszkodni, holott ha szintén ezen akadályok közül az elhárítathatók elháríttatnának is, a' tunyaságból 's tehetetlenségből mindenkor az iparkodóbb nemzet húzna amannak kárával nyereséget, valamint mélyen a' természet' törvényében alapul, hogy az összetett elme- és testerőbeli igyekezetnek érdemlett jutalma legyen a' restség és gondatlanság felett.

Erőművekkel csupán okoskodással együtt nem járó, kifejtett lelki 's elmebeli tehetségeket és szabad akaratot kívánó munkákat lehet elvégeztetni: annak okáért egy részről az emberi felsőbb tehetségeknek alkalmazása munkálkodásunk' köréből soha ki nem maradhat, más részről pedig annak becse az erőmüvek' terjedező haszonvétele által mind inkább fölemelkedik. Legközelebb említettem hogy Calcuttában, a' napi bér heted része a' britanniainak , hasonló egybevetés talál helyet más tartományok között is a' kifejtett szorgalom, közlekedés és erőművek' divatozásának arányossága szerint. Londonban a' legközelebb felzendült mesterlegények naponként 3½ forintot pengő pénzben kereshettek, 's mivel bérök' felebb emeltetését óhajtván dolgozásaikat megtagadták, könnyű vala a' mestereknek a' száraz földről annyi bérért örömest dolgozókat kapniok. De egyébként más adatokból is az jő ki, hogy a' mint egy részről az erőművek' tökéletesítésével a' készítmények mind inkább olcsóbbakká lesznek, úgy más részről a' munkabér vagy nem azon arányosságban száll alá, vagy megállapodik, vagy magasabbra hág. Bizonyos pamutfonó erőműnél Babbage előadása' szerint 1810—1832-ig a' munkások' heti bére 26 shillingről 30-ra emelkedett

fel; ugyan azon értelemben fejezi ki magát az Edinburgh Review CXII, pag. 314 hogy noha azalatt a' napszámok ingadozók voltak, még sem szállottak soha azon arányosságban alá, mint a' termékek' és készítmények' árai, még azt is megjegyezvén hogy mivel a' munkások az erőmű-szövőszékekhez feleségeiket's gyer mekeiket is alkalmaztathatták, háznépök' szűkségéhez képest több keresethez jutottak. Már a' fentebbiekből pedig nyilván következik tapasztalási adatok után is következő állításomnak igazsága :

Az erőmüvek a dolgozó népnek valóságos áldásul vannak, 's annak jobblétét eszközlik. Ugyan is ha már a' fentebbiek szerint kétséget nem szenved a) hogy erőművek által a' termékek és készítmények olcsóbbakká lesznek : b) hogy ugyan az erőművek' szét terjedő használata' következésében, hasonló nemű, vagy ugyan azon munkatételre szükséges foglalatosságoknál mind inkább több több emberi kezeknek kell mozgásba tétetniök; c) Hogy a' napi bér azonban rendesen alább nem száll, sőt inkább emelkedik: ezen három körülményeknek összefüggéséből szükségesképen kell következni, hogy így mindig több több dolgozók mindig több több életjavaiban részesülhetnek, 's a' társasági körben valódilag boldogabbakká lehetnek. Mindezeknek pedig igen egyszerű és természetes oka ez, hogy minél többet készít, termeszt valamelly társaság , 's minél könnyebben közölheti egymással termékeit és készítményeit , annál több életjavaiban részesülhetnek annak egyes tagjai. „De Britannia' példája ellenkezőt bizonyít — sehol sincs annyi szegény mint ott!” kiáltják némellyek. Talán inkább sehol sem annyira nyilvános és szembe tűnő a' szegény mint ott, kellene mondaniok. Mi természetesb mint az, hogy miveletlenebb népeknél, hol a' szegénységre semmi ügyelet nincs vagy kevés van, azok félre szegletekben elvonulva, látatlanul küzdjenek a' vég Ínséggel, vagy szintén éhen veszszenek hazájok' dicsőségére 's annak bizonyságául, hogy Britanniának gazdagsága' daczára is, az igaz jólét nálunk uralkodik. Csak hogy ám próbálnák meg ők is, közönséges pártfogással, intézetekkel, törvényekkel a' magok' szegényeit rejtekhelyeikből kicsalogatni, 's akkor a'szegénység' számát, mennyiségét, Ínségét egybe vetve hasonlítást tenni, meglátnék a' próbatétel kik mellett állana. Mind eddig pedig, ha meggondoljuk, hogy Britannia a' maga számára feleslegest termeszt, hogy legtöbb készítményei idegen országokban a' föld' egész kerekségén keresztül mindenfelé széjjel hordatnak , mellyek tehát helyben nem lehetnek drágábbak mint kívül, még is a' napszámosok' bére nálok más nemzetekhez hasonlítva tetemesen nagyobb ; hogy Britanniában a' kikötözést a' kormány segíti elő , még is a' szembetűnő kedvezéseknek is hasonlítva kevés sikere van , midőn más tartományok' népei, többféle akadályok' ellenére, önkényt jobb hazát kérnek és keresnek; hogy a' népesedés, melly a' jobblét' érzésének csalhatatlan jele, a' közelebb lefolyt 30 évek alatt, általánosan 52,5 procenttel, a' nagyobb kereskedő városokban pedig 70től 140 procenttel nevekedett stb. lehetetlen a' britanniai inség és szükség' siralmas voltának, sokak által olly fekete színekkel festett és panaszló jajgatásokkal leirt ábrázolatját, egészen, sőt csak távolról is hív előadásnak elismernünk.

Az iparnak és szorgalomnak már sokszor említett eszközei egyszersmind a' polgári erényt ébresztik , és meggyökereztetik. Tapasztalásból tudjuk , hogy a' legnagyobb összeköttetésekben levő gyárok, kereskedő házak 's kereskedő nemzetek között lelhetni fel egyszersmind a' legnagyobb simultságot, pontosságot, szolgálatbeli készséget, hitelt, az adott szó' megtartását , a' kötelezés' teljes betöltését 's általában mind azon nem annyira fényes, mint magához vonszó , az emberi nemzetet édes társasági kapcsolatba szorító szép tulajdonságokat, mellyeket a' polgári erény' nevezete magába foglal. Minél több jót vesz az ember a' társasági együttléteiből, annál inkább érezi annak becsét; az erényt jutalmazó haszon' reménye sőt bizonyossága nagyobb ösztönül szolgál annak szeretésére 's követésére mint ellenkező oldalról a' büntető törvény' fenyítékei és szigorúsága. A' társasági jólétnek kölcsönös bizodalom lévén legfőbb alapja, azoknak, kik egymás között szüntelen tartó sok oldalú összeköttetésekben élnek, lehetetlen által nem látniok, hogy ön javok és boldogságok a' másokéhoz van szorosan kapcsolva, hogy egymásnak kölcsönös segedelmével mehetnek elő czéljaikban , 's hogy a' mások' részvételét, viszonos részvétellel 's kölcsönös szolgálatbeli készséggel kell

megérdemelniük; ellenben az ollyan félrevonva élő, kinek az enyém 's tied' összeütközéseik felett, ritkán 's kevés ideig tartó összejövetele lévén másokkal , haszonnal vétkezhetik , a' nélkül hogy tette köztudatra jutván, vagy gyalázatot vonna becsületére, vagy reménylhető nyereségeit csonkítaná, hamar elhagyja magát a' kisértő alkalmak' ingerétől csábítatni. De különben is, ki nem fejlett nemzetnél ki hoz törvényeket, ki tartja fel azoknak erejét, 's ki itél azok szerint? hanem ha épen ollyan ki nem fejlett törvényhozó test, épen ollyan kifejletlen közönséges gond, és épen olylyan kifejletlen bíróság. A' törvény maga és a' legjobb rendelkezések nem elégségesek erkölcsiséget hozni be, mert azokat ezerféleképen játszsza ki az emberi ravaszkodás ; a' törvény holt betű a' buta és tunya népnek , melly egyedül a' mivelt emberiség' kertében virágozhatik és gyümölcsözhetik.

Végre azt állítottam:

Hogy eleitől fogva munkálatainak könnyítésére feltalált eszközök segedelme által 's közlekedésének könnyebbé tételével ment elébbre az emberi nemzet miveltségben mind ekkoráig ; azt állítottam , hogy ezen úton kell neki ennek utána is elébbre menni, 's hogy ugyan ezen úton járván, el kell ismét azon fő pontra jutnia , mellyen a' közép sorsnak több életjavaiban fognak részesülhetni , korunknak gazdagainál 's hatalmasainál, valamint jelenleg a' mivelt nemzetek' közrendű polgárai több életjavaival élnek, mint a vad nemzetek fejedelmei. Nem czélom az egész emberi nemzet' kifejlését történetírási adatok szerint, különböző tartományokban és különböző évszakokon keresztül kisérni. Miként kezdett az emberi nem, minden egyes eszköz' feltalálásával nagyobb jólétre fölverekedni, mi könnyítéseket hoztak be a' vas és egyéb ércz anyagok használásai, mennyire emelték fel a' bölcsőjéből alig fejledező jobblétet a' legegyügyübb eszközök, erőművek és találmányok, mellyeket már ma figyelmünkre alig méltatunk. Ezek közül, az első egyszerű találmányokból csak egyet kettőt említsünk. A' vas megkeményítve mind élesebbé tétethetik , mind pedig élességét tovább megtartja. Vegyük fel mind azon számtalan munkáknál mellyeknél vágó vagy metsző vas eszközök használtatnak, a' vasnak bizonyos tökéletességre vitt készítése és keményítése által, meggondolván , hogy jobb élű eszközökkel sokkal hamarébb lehet dolgozni, ezen kívül a' keményített vas, élességét nem olly hamar veszti el mint a' lágy, és így köszörülgetés miatt a' munkálkodás mind untalan félbe nem szakasztatik, hogy öszvesen és együtt véve egy harmad részszel több művek készülhetnek el; a' már eléggé megczáfolt hibás vélemény szerint azt kellene kihoznunk, hogy mivel élesített vas eszközök majd minden kézműveseknek kezeikben találtatnak , a' vas' keményítésének feltalálója azon igen nagy tömegnek harmad részét élelem' keresetétől megfosztotta, holott ellenkezőképen a' józan ész és tapasztalás' vezérlete után nyilván más igazság tűnik ki t. i. nem egyéb mint ez: hogy a' vas' keményítésének feltalálása által mind azon készítmények' előállíthatása egy harmad részszel megkönnyítetett 's ezen tekintetben a'köz jólét egy harmad részszel elébbre mozdítatott. Más igen szembe tünő példája, hogy csekélynek látszó találmány által a' munkatétel mennyire megkönnyebbíttessék, a'kenőcs' haszonvétele. Rondelet' tapasztalása után ha 1080 fontot nyomó kő , egy deszka padlatra tétetett és egy másik padlaton tovább vonatott, kellett annak elébb vonhatására 606 font erő, ha pedig a'két egymásra tett padlatok kenőcscsel simábbakká tétettek, 182 font, melly utóbbi szám minthogy az elsőnek csak három tized része, vagy is kevesebb egy harmad részénél, következik, hogy ugyan azon erő, melly bizonyos tehernek mozdítására egymásra fekvő fa lapoknak közbe jövetelével elégséges volt, a' kenőcs' használása által háromszorta nagyobb tehernek megmozditására elegendővé válik. Már ha itt is gondolóra veszszük a' kenőcsnek közönségesen elterjedett használását, mellynek segítségével alig van valami mozgásra indítandó erőmű vagy eszköz, hogy annak járása ne könnyítetnék, itt is azt kell állítanunk, hogy ha volna is a' vizsgálat alá vett hibás állításban valami igaz, a' mostani összetett szerkezetű találmányok' létesítése, mellyek legfelebb is csak a'mesterségeknek egyes ágaira hatnak , a' munka' becsének és mennyiségének nem olly nagy, sem nem olly hirtelen jövő leszállítását hozhatnák elő mint akar a' vas'megkeményítése akar a' kenőcs' feltalálása okozhatott volna. Mivel azonban a' felhozott találmányoknak épen nem káros, hanem szembetünőképen az emberi nemzet' közönséges jólétére nézve igen hasznos befolyását kénytelenek vagyunk elismerni: inkább azt kell következtetnünk , hogy a' mai egyes új találmányok' haszna nem lehet olly szembetűnő és közönséges, mint volt az ipar'első kifejlésében a' legegyszerűbb és legáltalánosabb találmányoké. Hasonlóképen Rondelet' tapasztalásai szerint: ha a' például felhozott 1080 font nehézség hengerekre téve vonatott, kellett ugyan ahhoz 34 , ha pedig még a' hengerekre felül helyheztetett deszka lapra téve vonatott, 28 font erő; azaz: a' ki legelébb a' mozdítandó terhet hengerekre tétette, olly eszközt talált fel, mellynek segedelmével öt annyi, a' ki pedig a' kenőcsöt feltalálta, meg ismét ennél háromszorta nagyobb terhet képes vala megmozdítani, és tovább vinni. Egyébiránt, hogy többféle felvilágosításokkal hosszas ne legyek, csak ezen felhozott példákból is láthatni , hogy az ipar' első kifejlése a' legegyszerűbb találmányok és eszközök' alkalmazásával, melly szapora lépésekkel haladhatott előre 's azzal együtt az általános jobblét és bővelkedés. Tovább menvén mindenütt ügy találjuk, hogy a' miveltség a' tengerek 's folyóvizek' mentében , vagy is a' közlekedésre 's kereskedésre legalkalmasabb helyeken terjedett el és ment leginkább előre, melly a' nemzetek' miveltségének időnként magasabbra emelkedését figyelemmel vizsgáló olvasónak egy tekintettel azonnal szemébe tűnik. — A' mi feltett állításomnak másik felét illeti, hogy ezen úton az emberi nemzet fel fog idővel verekedni azon pontra, mellyen a' közép sorsuak is több életjavaiban részesülhetnek, mint most a' korunkban élő gazdagok és hatalmasok, ha kinek ezen állítás képtelennek tetszenék, vegye gondolóra azokat a' véghetetlen erőket, mellyek a' természetben rejtekezve mind e' mai napig használatlanul hevernek, sőt a' helyett, hogy jól intézve a' föld' minden lakosaira áldást terjeszthetnének, mind eddig sok részben valóságos ártalmunkra vannak és ezerféle romlásoknak mindennapi kútfejei, nézze végig a' nagy részint még az egész földön mindenütt rendbe szedetlen folyóvizek' naponként pusztítással fenyegető áradásainak dagályait; vegye számba, mennyi milliókra menő károk történnek a' kereskedő hajók' gyakori elsülyedései miatt, mennyit hátráltattatik a' köz jólét a' még alig gyermekségében létező rendszeres közlekedés' helyre nem állítatása miatt; gondolja meg, hogy mind eddig a' legtöbb készítményekkel az egész földet leginkább egy két nemzet gazdagította, hogy tudományukat 's elméjöknek erejét a' közjó' előmozdításának ezen csalhatatlan pályáján mind eddig csak néhány nagy elmék jártatták ; hogy a' köz értelmesség és a' nagyok 's gazdagok' pártfogása még ma is nagy részben kifejletlen , melly miatt a' legszebb találmányoknak születésökben meg kell fojtatniok, 's majd nem 'minden nevezetesebb találmányok csak több századok' lefolyta után érleltethetnek meg a' közönséges részvételre és elfogadásra: 's akkor ítéljen részrehajlatlanul: mit kelljen nemünk' jövendő boldogabb időszakától várni, midőn testi lelki törekvéseinknek czélja nem ellenségesképen egymás' megrontására és boldogságának hátráltatására fog irányoztatni, midőn nem csak egyesek, hanem egész nemzetek fognak vetekedni egymással a' közönséges nagy czélnak elérésére , midőn erkölcsiség és tudomány fogja az öszvehangzó köz akaratot egyesíteni. Nem rekeszthetem be értekezésemet a' nélkül, hogy ezen nézeteimnek bizonyítására a' tudósok' e' tárgybeli véleményeik közül különösen az Edinburgh Review' CXII darabjában 313 lapon olvasható sorokat eredetiképen fel ne hozzam: „Those who investigate the history of the human race , who trace their slow and gradual progress from their lowest and most abject to their highest and most polished state, will find that it has always been accompanied and chiefly promoted by the invention and improvement of tools and engines. What, we ask, has falsified all the predictions of Hume and Smith, as to support without difficulty a load of taxes that would have crushed our fathers, as it would crush any other people? This wonderful result has not assuredly been owing to any peculiar sagacity on the part of our rulers, nor to the miserable quackery of sinking funds, custom-house regulations and such like devices. There cannot, indeed, be the shadow of a doubt that it is to be wholly ascribed to the stupendous discoveries of Hargraves, Arkwright, Watt, Wedgwood, Crompton, Cartwright, and a few others. These added so prodigiously to our capacities of production, that we went on rapidly increasing in population and wealth, notwithstanding an expenditure of blood and treasure unparalleled in the history of the world.” „Azok, kik az emberi sarj' történetét nyomozzák, 's annak lépcsőnkénti előmenetelét a legalacsonabb 's megvetettebb állapottól fogva a legfelsőbb miveltségig kisérik, úgy fogják találni, hogy az mindig együtt járt, kiváltképen előmozdíttatott az eszközök 's erőművek feltalálásával 's tökéletesítésével. Mi czáfolta meg, kérdjük Hume-nak 's Smithnek a' közönséges adósság' nevekedése felöl tett jóslásait, 's képesekké tesz bennünket erőlködés nélkül hordani olly tetemes adónak terhét, melly atyáinkat öszvezúzta volna 's öszvezúzna minden más nemzetet? Ezen csudálatos következmény bizonyára nem tulajdoníttathatik az igazgatóság' részéről valamelly különös mély belátásnak, sem nem az enyésztö alapítványok' nyomorú quackerkedéseinek , vámházak' rendelkedéseinek 's más hasonló intézményeknek. Nem támadhat ellenben árnyéka is a' kétségnek a' felöl, hogy azt egészen a' Hargraves , Arkwright, Watt, Wedgwood, Crompton, Cartwright és más kevesek' bámulandó találmányainak 's fölfedezéseinek kell köszönnünk. Ezek emelték fel olly magos fokra termesztő tehetőségünket, hogy sebes léptekkel meheténk elő a népesedés és köz jólét' terjeszkedésében, nem állván ellent vérünknek 's kincseinknek a' világ' történeteiben példátlan tékozlása.”

GYŐRY SÁNDOR, földmérő, m. t. társ. r. tag.

                Az adóeszmény. Tudományos és gyakorlati szempontból.
              

            
      

    
     
      
        Hegedűs Sándor székfoglaló értekezése az adóeszményről, melyet a Magyar Tudományos Akadémia II. osztályának 1894. január 15-i ülésén olvasott föl, és az Értekezések a társadalmi tudományok köréből sorozatban jelent meg. Széles állami szerepet és progresszív teherviselést elfogadó liberális reformként szab korlátot az adóztatás tőke-, megélhetés- és termelőképesség-romboló hatásának.



      

     
     Mikor a tudomány a gyakorlati élet szolgálatában áll, milyen a pénzügyi tudomány, vigyáznia kell, úgy alapeszméi pontos és szabatos körülírására, mint ezek következményeire; úgy eszményének és az erre vezető irányzatoknak alapos megbírálására és megállapítására, mint ennek minden folyományára és hatására, mert csak tervszerű és öntudatos rendszer vezethet jó eredményre. Vagy, ha úgy tetszik, a tételt meg is fordíthatom és állíthatom, hogy ha a gyakorlati élet, törvényhozási és kormányzati szempontból, pénzügyi téren, a tudomány forrásához fordul és e nélkül egy lépést sem tehet hasznosan; óvatosan kell megválasztania az irányzatokat, melyeket követ, a célt, melyre törekszik. Mert a dolgok logikája okvetlenül érezteti hatását és önerejénél fogva érvényesülni fog, bármennyire iparkodjék az utólagos bölcseség azt megakadályozni vagy korlátok közzé szorítani. Igaz, hogy a pénzügynek alapját, korlátait és kereteit is a gyakorlati élet adja meg, sőt ennek fejlődésével változik az összes társadalmi tudományokban az alap és keret egyaránt; a nélkül, hogy a czélok és elvek, eszmények és törekvések önálló fejtegetésétől és megállapításától azért a tudomány, e téren is, meg lenne fosztva.

Az állam alkotmányszervezete pedig, úgy nemzetközi visszahatásában, mint belső keretében érezteti az adórendszerre, ennek még tudományos felfogásában és kidolgozásában is, hatását. Még inkább áll ez azonban, az állam nemzetgazdasági és társadalmi fejlettségére nézve. Hisz a közvetett, valamint az egyenes adók egész rendszere, a nemzetgazdasági tényezőkhöz és a fejlődéshez annyira kénytelen alkal 4 HRGKDÜR SÁNDOR. mazkodni, hogy a pénzügyi tudomány legszebb követelményei meddők lesznek, ha erre folytonos és alapos ügyelemmel nincs.

De hát azért felállíthatjuk az irányt és eszményt, melyet, adó ügyben, a kor követelményei szerint, követni kell és lehet, és megállapíthatjuk azon fejlődési stádiumot, melyre jutott a cél, melyet az adórendszer elé kitűzni lehet és épen ez azon kérdés, melylyel foglalkozni szándékozom: mely nézetem szerint, a tudományos kutatásoknál, adóügyekben, eddig elegendően figyelemre méltatva nem volt. Ennek a kérdésnek két sarkpontja van: az egyik az, hogy milyen fogalmat alkotunk magunknak az állam természetéről; másik az, hogy milyen feladatot tűzünk ki az adó elé. Tulajdonképen ez a két dolog, adóügyben, ugyanazon egy éremnek két fele, melyek egymásnak kinyomatot adnak. Mert az adó alapja és feladata körüli különböző theoriák oda vezethetők vissza, hogy milyen természetűnek ismerjük fel az államnak úgy létjogát, mint hivatását. Sokan a nemzetgazdasági írók közül észre sem vették, hogy adórendszerben fejezték ki államrendszerüket és megfordítva. Ha szerződést látnak az állam alapjában, az adórendszert is szerződéses viszonynak és a do ut des kifolyásának látják, a mi elmegy (Puynodenál és Girardinnál) egészen a biztosítás eszméjéig, mely szerint adót fizetünk, hogy az állam által vagyonunkat és életünket biztosítsuk. Ha a jogállam fogalmára emelkedünk fel, akkor az adórendszernél is csak az igazságos és arányos megadóztatást követeljük, csak a meddő jogi szempontnak hódolunk, hogy e téren se essék senkin se igazságtalanság és a jogállam rendeltetéseinek megfelelni képes legyen. Ha visszatérünk az állam eredetének absolut felfogásához (és nem csak a Stahl-féle theoria, hanem Montesquieu, Fichte, Schelling, Hegel stb., sőt a Rotteck-Welcker-féle felfogás is ide tartozik), azt önlényü természeti szükségnek tüntetjük fel, mely önmagáért és önmagában él, akkor az adórendszer kiinduláspontjából is a parancsoló szükség kényszerűsége áll elő. mely aztán veszi az adót, ott a hol találja és leginkább a látható vagyon után indul; nem sokat törődik annak sem társadalmi hatásával, sem arányosságával, feloszlásával vagy nemzetgazdasági következményeivel; mert az állam önczél és absolut úr, nem rendeli alá magát, pénzügyi téren sem, más tekintetnek mint az absolut szükségnek és saját érdekének. E felfogás, ne mondjuk rendszer, hatása alatt állanak a nemzetgazdasági irodalomban: a tiziokraták épúgy mint Schmith, épúgy mint Rau és Leroy-Beaulieu. Nagyon meglátszik ennek hatása a régi adó-törvényhozásokon és azoknak hozzánk átnyúló maradványain. Ha pedig az állam legújabb, társadalmi felfogásából indulunk ki. mely az államot a társadalom egyik, igaz, hogy legerősebb közegének tekinti, melynek nemcsak a jogbiztosság és külsőerő elleni védelem feladata, hanem magas és széles közgazdasági és kulturális feladatok valósítására van hivatva, sőt a társadalom alakulására és fejlődésére is irányadólag, kiegyenlítőleg, arányosítólag befolyást van hivatva gyakorolni; akkor a megnagyobbodott és megszélesedett feladat eszközeit is, egyfelől ezek bősége, másfelől rendeltetése tekintetében, egészen másképen kell, hogy megválaszsza és beoszsza; mint akár a természeti szükségképen előálló absolut állam, akár a szerződéses állameszmény, akár a szűk és szigorú korlátok közt mozgó jogállam. Nemcsak azért, mert az ily felfogású állam feladata, szélesebb és így bővebb, tehát mélyebbről veendő és mélyebben ható eszközök felett kell hogy rendelkezzék, de azért is, mert magával, az adórendszerrel is kell hogy érvényesítse feladatát: a kulturális fejlesztést és az egyenletes társadalmi fejlődés előmozdítását. Pedig mind a kettő: széles, soha meg nem szabható, folyton változó és terjedő feladatokkal áll kapcsolatban, melyeknek megfelelő: terjedő és fejlődő, ruganyos és arányosító eszközökkel kell az államnak rendelkeznie.

De épen itt áll elő a kritika. Itt áll elő azon előrebocsátott követelésem jogosultsága, hogy t. i. az adórendszer megállapításánál úgy a tudománynak, mint a gyakorlati eletnek előzetesen tisztában kell lennie annak összes nem zetgazdasági és társadalmi hatásai tekintetében. Egész egy szerűen fel kell vetni itt azt a kérdést: tisztán a teher viselés passiv feladatát akarja-e az adórendszer jól és biztosan megoldani, vagy a pénzügyi eredményen kívül egyúttal nemzetgazdasági, sőt társadalmi hatást is akar biztosítani. Mondanom sem kell, hogy ez a két hatás, hogy ne mondjam: működés, megfér ugyan együtt; azonban nem csak nem ugyanaz, de sőt még össze sem esik, párhuzamosan sem halad mindig. Mert sokszor az az adó kiadó és ád kedvező pénzügyi eredményt, főleg pedig biztos és állandó fedezetet az állam szükségleteinek, mely közgazdasági és társadalmi hatásában vagyonegyenlőtlenséget, sőt vagyonpusztítást idéz elő. És megfordítva. Annál az adónál, melynél az alap vagy a százalék főleg azon szempontból van megválasztva, illetőleg megszabva, hogy a nemzetgazdasági egyenlőtlenséget enyhítse; vagy épen hogy vagyoni átalakulást, társadalmi nivellirozást idézzen (habár kis mértékben és hosszű idő alatti lassú hatásában is) elő, a milyenek lennének a fényűzési és az erős progressiv adók, azok pénzügyi eredménye a legtöbb helyen nem fogna valami nagyon kedvező lenni, még nagyon vagyonos és előrehaladt miveltségű nemzeteknél sem, annál kevésbbé a szegényebb osztályokban.

Kijelentem azonban, hogy az adópolitikának ez a socialistikus célja, öntudatosan és rendszeresen, a gyakorlati életben még sehol sem érvényesült és a tudományos irodalomban is, csak a socialisztikus irányú nemzetgazdasági íróknál merül fel. Sőt ezek közül is kevesen foglalkoztak e kérdéssel, mint ilyennel. Mert a socialisták rendszereiket nem az adóra fektetik és nem azzal kezdik. Így tehát csak Wagner Adolf és Menger adtak kifejezést ennek az álláspontnak. Kivált az előbbi egyik újabb értekezésében1 állította fel azt a követelményt, hogy az adópolitikának egyfelől az eddigi igazságtalan és egyenlőtlenséget okozó adórendszer hibáit kell orvosolnia, másfelől még mélyebben a nemzetgazdasági egyenlőtlenségek kiegyenlítésére is kell hatnia, és pedig először: az egész adórendszerben, másodszor: az egyes adócsoportokban; harmadszor: ugyanazon adó keretében is azt a hatást kell előidéznie. Ezt a feladatot azonban két egészen különálló részre lehet osztani. Mert a régi adórendszerek hibáit, vagy az újak alapjait lehet reformálni, illetőleg megállapítani tisztán abból a szempontból, hogy az adók, a teherviselési képességhez arányosítva, igazságosan vettessenek ki, tehát magukban véve, vagyoni aránytalanságot elő ne idézzenek; sőt, e mellett, a kereseti képesség és vagyongyűjtés nehézségeivel is igen jól lehet leszámolni, ezekre is tekintettel lehet lenni és kell is lenni a pénzügyi tudomány mai állása és követelménye szerint; mert már csak számításból, a források és fejlődés kímélése szempontjából, az adóalap egészséges fejlődésére való tekintetből sem helyezkedhetik az a merev fiskalismus álláspontjára; hanem a nemzetgazdasági fejlődés épségben tartására, sőt előmozdítására kell törekednie, úgy az egész adórendszerben, mint annak arányaiban, tényezőiben és minden egyes egyénre való alkalmazásában. Ha e messzemenő követelményeknek az adórendszer eleget tesz, akkor, nézetem szerint, megfelel nemcsak pénzügyi, de nemzetgazdasági és társadalmi feladatának is, de nem szükséges és nem is lehet feladata sem az államnak, sem adórendszerének az, hogy a vagyon-felosztás processusába, a fennálló nemzetgazdasági és társadalmi tényezőkkel szemben azok működésének megváltoztatásával folyjon be; ha ugyan az eddigi államszervezetet és társadalmi viszonyokat socialista vagy kommunista irányban mesterségesen megváltoztatni nem akarja. Ha pedig: akár a tudomány, akár a gyakorlati élet, ezt a célt tűzné ki maga elé, akkor azt nyíltan, rendszeresen és az egész állami és társadalmi szervezet beosztásában kell érvényesíteni, nem pedig az adórendszer e mellékes és csak közvetett hatású eredményének megfelelő irányításával és felosztásával kell ezt a célt megkezdeni.

Különben is, az állam mostani működése és ennek megfelelő egész pénzügyi, közgazdasági tevékenysége sokkal termékenyítőbb, mint eddig valaha volt; és így az egykor önlényű vagy elszigetelt tényezőnek tekintett állam sokkal erősebb eszközzé lett az egész kulturális és közgazdasági valamint társadalmi fejlődésben, hogy sem a magasabb emberi és társadalmi felfogásnak és követelményeknek ezen a téren is meg ne felelhessen, azon mértékig, a meddig jelen állami és társadalmi szervezetünk alapjai azt egyáltalában megengedik, úgy hogy a ki azon túl akar menni, annak az alapokat kell megváltoztatni és nem az adórendszert.

Csak körül kell tekintenünk á közgazdasági és társadalmi tudományok újabb irányzatain és az államélet újabb feladatain, hogy meggyőződjünk arról, melyszerint ha a múltban az adórendszerek — hamis tudományos alapon és rossz pénzügyi politikából — tekinteten kívül hagyták is a nemzetgazdasági és társadalmi szempontokat, sőt épen ezen a téren is a kiváltságon és egyenlőtlenségen alapuló társadalom félszegségeinek és érdekeinek hódoltak, ha ezek maradványai átnyúlnak is igen sok törvényben és intézkedésben a mi viszonyainkba; de az elv és irány, melyet a társadalmi és pénzügyi tudomány most adóügyekben követ, a cél, melyre a gyakorlati pénzügyi politika, é téren, törekszik, most már az adóktól is megköveteli azt, hogy 1.' a vagyonképzést igazságtalanul vagy aránytalanul ne befolyásolják. 2. Vagyonpusztulást elő ne idézzenek. 3. A megélhetést és keresetet bármely kereseti és üzletágban lehetetlenné vagy aránytalanná ne tegyék és 4. A terhet a valódi teherviselési képességhez arányosítsák. Ez a négy követelmény nagyon elütő Smith Adám sokat emlegetett 4 szabályától, azonban azt hiszem, röviden, de helyesen formuláztam a tudomány által kitűzött és a gyakorlati életben is elfogadható azon elveket, melyeket most már a cél és hatás tekintetében, nemzetgazdasági és társadalmi szempontból szem előtt kell tartani.

Ha e szempontokat tekintve és a társadalmi fejlődést mindig alapul vesszük, biztosabb irányadót nyerünk az adórendszer alapjaira, beosztására és arányaira nézve, sőt eszményének megállapítása tekintetében is, mint azon egyoldalú és egységes elvekben és rendszerekben, melyekkel a pénzügyi tudományban eddig találkozunk. Mert azok a sokat vitatott kérdések, melyek eddig kiindulási pontul szolgáltak és az adók hol ellenszolgáltatásnak, hol áldozatnak, hol biztosítási díjnak, hol az állam természeti és elvnélküli követelményének; kivetésére nézve pedig arányosnak vagy progresszívnek, az egyenes és közvetett adók összehatásának minden vizsgálata nélkül akarták feltüntetni, illetőleg követelményképen felállítani; bár fontos és érdekes theoretikus kérdések, de csak másodsorban következnek és nagyon elvesztik jelentőségüket, ha úgy a kiinduláspont. mint a rendszer megválasztásánál adóügyben nem a módozatra, hanem nemzetgazdasági és társadalmi tekintetben való hatásra fektetjük a fősúlyt; ezt fogadjuk el kiindulás pontúi és irányadásul és a pénzügyi eredményre való törekvésben sem tévesztjük szem elől. Ekkor az adó minősítése és jellemzése könnyebb. Ekkor az egy vagy több egyenes adó, az arányosság vagy progressio közötti választás, a nemzetgazdasági fejlődéstől és az adók hatásától fog függni, melyben meg van adva a közös kiindulási pont és alap.

Felette érdekes jelenséggel találkozunk e tekintetben a nemzetgazdasági irodalom két ellentétes táborában. Mert az újabb nemzetgazdasági fejlődés kezdetén a francia fiziokraták az adóeszményt éppúgy az egységes földadóban keresték, mint a legelőhaladottabb nemzetgazdák, mert az egységes jövedelmi adóban találták azt fel. Mert csak e két adórendszer hívei vették tekintetbe teljes mértékben a nemzetgazdasági hatást és társadalmi jelentőségét adórendszerük megállapításánál. És egészen következetesen, a mint a fiziokraták azt hitték, hogy az egyedüli vagyon és jövedelem, a föld; tehát erre vetendő ki az adó, így az egységes jövedelmi adó hívei most, abból indulnak ki, hogy az embert a maga gazdasági egységében és annak tiszta, tehermentes eredményében kell adótárgygyá tenni, mert az adónak nemzetgazdasági és társadalmi hatása csak így lehet arányos és igazságos. A mi közbeesik: a fejadótól kezdve a hozadéki és kereseti adók egész sorozata, épúgy mint a vagyonadó, melylyel a régi Athénben épügy találkozunk, mint a modern Svájczban és Amerikában, pénzügyi tekintetben, mint biztos állami jövedelmi forrás, nemzetgazdasági szempontból, mint a kulturális és míveltségi állapottal, a polgárok vagyoni és erkölcsi és az államszervezet fejletlenségével összefüggésben álló, okadatolt, szükséges rendszabály lehet, de nemzetgazdasági és társadalmi hatásában nagyon bonyolult, kiszámíthatatlan és ellenőrizhetlen adórendszer, mely surrogatumokkal dolgozik, de e magasabb tekintetekből kielégítő eredményt felmutatni nem bír.

Sőt, ha tovább akarunk menni és alaposabban akarjuk a nemzetgazdasági és társadalmi hatást vizsgálni, akkor nemcsak az egyenes, de az összes közvetett adók vagyoni és társadalmi kihatását is szemügyre kell vennünk. Erre most kezdenek az írók figyelmet fordítani. Mert ha az adó eszménye az, hogy az állam minden polgára egész teherviselése erejéhez képest viselje annak terheit, már a mi külön eldöntendő, akár arányosan, akár fokozatos mértékben, úgy tekintetbe kell venni a közvetett terheket is akkor, mikor az egyenes adókat meg akarjuk szabni. Épen ezzel okolja meg több író a progressió behozatalát az egyenes adóknál. Mert a fogyasztási és más közvetett adók terhe sokkal nagyobb az alsóbb néposztályban, mint a vagyonosabbakban; tehát az egyenes adó progressziója ennek az aránytalanságnak kiegyenlítésére lenne hivatva; sőt újabban Németországon, a porosz jövedelmi adó mellett, a vagyonadó behozatalát is ilyen kiegyenlítő adónak tüntették fel. De másfelől: minden egyes államban a fogyasztás mértékétől és minőségétől, az erre nehezedő adók fokozatától függ a közvetett adók terhének fogyasztása és mértéke, sőt függ az egyszersmind az illető nép kereseti viszonyaitól is. Mert, hogy a legalsóbb néposztályt vegyük, az olasz 1½ lírát, az amerikai 2 dollárt szerez egy napszámban. Ez a különböző kereset ugyanazon fogyasztás (tegyük fel) még egyenlő adó tétele által is, nagyon különböző mértékben fogja a terhet érezni. És nincs is ez országok adóterhe, sőt fogyasztási viszonyai közt se akkora különbség, a mekkora van kereseti viszonyai közt. De nem csak két ilyen ellentét, hanem a vidék és város minden országban, az egyes kereseti források, munkásviszonyok és életmódok minden helyen, nagyon különböző mértékét adják a közvetett adók terhének és magának az ily módon való adózásnak is. Ezt csak úgy általában hozom fel és nem a tételes törvényhozás szempontjából; mert az e téren való különbség természetesen a pénzügyi viszonyokkal és tételes törvényhozással függ össze, a mi most tárgyamhoz nem tartozik. De azt — az arány tekintetében — felemlíthetem, hogy ha pl. Poroszországban2 minden lakóra egyenes adóból 12— 28 márka, a közvetett adókból 11 '97 márka, Angliában a közvetett adókból 37'16 márka, az egyenes adóból: 24-94 márka, Francziaországban 52‘77 és illetőleg: 15'50 márka esik, ez nemcsak a különböző megterheltetést bizonyítja, de azt is, hogy mily kevéssé fejezi ki a teherviselés mértékét az egyenes adók összege. Tehát ha valóban figyelemmel akarunk lenni a nép egész megterheltetésére és az állami adók egész hatására, a közvetett adókat a számításból ki nem hagyhatjuk.

Sőt itt nem állhatunk meg. A helyi, önkormányzati, egyházi megterheltetések, a közszolgálatok is figyelembe veendők, mert tudjuk, hogy most már, részben helyi, részben átruházott állami feladatok teljesítésére nagy mértékben nehezedik és szaporodik a községek és helyhatóságok vállain; hogy ezek az államterheket többnyire megkétszerezik, és ezenkívül, a nemzetgazdasági és társadalmi erőkre és azok arányaira figyelemmel levő pénzügyi politika, tekintetbe kell, hogy vegye a közszolgáltatásokat is. Nem csak a sokat emlegetett véradót, melynek nemzetgazdasági hatása főkép az általános védkötelezettség mind szigorúbb keresztülvitele és mind fejlettebb katonai intézkedések közé szorítása következtében — az egész társadalomra és annak nemzetgazdasági életére kiszámíthatatlan nagy áldozatokkal jár, de számba kell vennünk a közszolgáltatásokat általában, az ingyenes funktiókat, a közmunkát, a vízszabályozási társulatot, esküdtek terhes működését, hogy a jótékonyság nagy terhéről, mint önkénytes működésről, ne is beszéljünk.3

Nem azért érintettem, röviden, a pénzügyi és közszolgáltatási megterheltetéseket, hogy ezekkel foglalkozzam, hanem hogy áttekintést adjak azon tényezőkről, melyek behatást gyakorolnak a tehervitelésre, és azon széles látókörről, melylyel most kell (a mennyire csak lehet) a pénzügyi politikának feladatát megítélni; nemcsak nemzetgazdasági, de még pénzügyi érdekben is, mert tagadhatatlan az, hogy minden közcélra a szükséglet ugyanazon forrásokból merít, tehát ezek számbavétele és arányosítása, úgy nemzetgazdasági, mint pénzügyi szempontból, együttes áttekintést és figyelmet érdemel, sőt követel. Mert ma már az államadó és pénzügy önmagában meg nem állhat; egyoldalúan el nem járhat, mert akkor könnyen okoz egyfelől igazságtalan megterheltetést: másfelől nemzetgazdasági károkat (tőkében, keresetképességben) és társadalmi egyenlőtlenségeket; sőt saját forrásait is megronthatja. Mind a három szempont pedig feltétlen figyelmet érdemel. És minden közteher és közszolgáltatás együttesen tekintetbe veendő. Egyúttal e nagy, messzire menő követelmények előadásával akartam bebizonyítani azt is, hogy ha általánosságban és nagy arányokban e követelményeknek eleget lehet is tenni, nem tagadhatni, hogy alaposan és részletes számítás alapján, e szempontok érvényesítésével: adópolitikát, vagy helyesebben mondva: adótörvényeket és intézkedéseket nem lehet megszabni, a tekintetbe veendő tényezők hatásának bonyolúlt, egyénileg és időszerüleg mindig változó és csaknem kiszámíthatlan természeténél fogva. Ez az eszmény és követendő irány ily módon való megszabását nem akadályozza, az arra való törekvéstől fel nem ment; bár a gyakorlati intézkedésekben most még nagyon szűk korlátok közt valósítható. Már pedig a pénzügyi tudománynak, a korlátokra, a tényezők minőségére és a gyakorlati lehetőségre figyelemmel kell lennie.

De ha a feladat ezen részéhez fordúlunk, ekkor már leszállunk az eszmény légköréből, habár jó és szükséges azt világosan megállapítani, hogy a bírálat és irány végczélja tisztán álljon előttünk.

Azonban e téren is, nem csak a gyakorlati törvényhozás, hanem a tudomány is kénytelen elfogadni a hozadéki és kereseti adók egész sorát, mert a kereseti források és jövedelmi ágak mértékét többnyire külső jelenségekre vagy átlag eredményekre kénytelen fektetni, miután a tiszta jövedelem biztos megállapítása tekintetében, még az adózók miveltsége és lelkiismerete, a vagyoni viszonyok homályos volta, a könyvvitel és statisztika fejletlensége, az adókivetés módozatainak, szervezetének és közegeinek megbízhatatlansága meg nem engedik azt, hogy az állami szükségletek fedezetére az egyenes adók terén, a tiszta jövedelem jelöltessék ki kizárólagos alapúi.) És pedig: nemcsak közgazdasági és közigazgatási nehézségek, de egyúttal az államháztartás bonyolult, gyorsan fejlődő és sok ruganyosságot megkíván természete sem engedi meg, most még ezt az egyoldalúságot. Mert az állam mindennap szaporuló közbiztonsági és katonai kiadásai, valamint növekedő kulturális feladatai az állami bevételekben sem azon hullámzásoknak ki nem tehetők, melyeknek a tiszta jövedelem még lelkiismeretesebb kinyomozás mellett is ki van téve, sem olyan szűk alapra nem fektethetők, a milyent ez, a mai viszonyok közt, még a legelőhaladottabb országban is nyújt. De azért a követendő irány és kitűzendő cél a tiszta jövede lem megadóztatása kell, hogy legyen, és az adórendszerek fejlődése ez irányban is halad. Azonban ezek mellett nincs egészen elhanyagolva a társadalmi és nemzetgazdasági szempont, mert másfelől maga az állam közvetlenül felkarolja a kulturális kiadások egy részével és bizonyos arányával azon társadalmi hatásában kerestetik. A mennyiben a népoktatástól a szakoktatásig, a vizszabályozástól - a vasúti politika demokratikus irányáig, az állattenyésztés, szőlőmívelés, talajjavítás állami úton való előmozdításától — a földmívelési és ipari hitel fejlesztéséig, a munkás baleset, betegsegélyezés és nyugdij-biztosításig, mind nagyobb mértékben karol fel és teljesít az állam oly feladatokat, melyek egyfelől: a szorosan vett jogállam keretén kívül esnek, másfelől: a szegényebb néposztályoknak anyagi és szellemi fejlesztésére, biztosítására és általában nemzetgazdasági és társadalmi erők fejlesztésére, sőt sok tekintetben egyenlősítésére vagy legalább arányosítására és egyensúlyba hozatalára közvetlen befolyást gyakorolnak. í'gy, hogy ha azon feladatok teljesítésére, terhes közvetett, valamint kereseti és hozadéki adókból merité is most az állam az eszközöket, melyek hol az alsóbb néposztályokra súlyosodnak nagyobb mértékben, mint teherviselési képességük megengedné, hol magát a jövedelmet sújtják tiszta eredményéhez képest, aránytalanul, sőt túlságosan; végűi néhol még a keresetképesség és vagyon-állomány megtámadására is hatnak: e kedvezőtlen káros hatásokkal szemben, természetesen, nem ezek arányában és nem azok jóvátételére, sőt azoktól teljesen függetlenül, a mostani állam kulturális téren, olyan erkölcsi és anyagi erők fejlődését, sőt közvetlen vagyon keletkezést és gyaporodást is mozdít elő, melyeket eddig, sem rideg önczéljánál, sem jogállam-minőségénél fogva egyáltalában nem nyújthatott.

De ez nem menti fel a tudományt és gyakorlati törvényhozást azon feladat alól, hogy a teherviselés szempontjából is, maguknak az adóknak beosztásában és arányaiban, kivetésében és behajtásában, egyfelől megadják az önkényes eljárás vagy igazságtalan megterheltetés ellen a polgároknak a szükséges biztosítékokat, másfelől megakadályozzák, vagy elő ne idézzék az aránytalan megterheltetést, vagyonszerzési és kereseti nehézségeket és mindinkább előmozdítsák a tiszta jövedelem megadóztatása felé való közeledést. Ebből a törekvésből lehet kimagyarázni a tudományos irodalom és gyakorlati törvényhozás állapotát most, a legtöbb országban.4 Mert nem csak fiskalizmus és egyoldalú praxis; de tudományos szempontból is, az irodalomban is, és nem csak a törvényhozás szempontjából elfogadott álláspont, az, hogy a föld-, ház- és kereseti adókat csak kiegészítse és egyelőre még ne helyettesítse a jövedelmi adó, mely épen azért kiegészítő, hogy a hozadéki adók aránytalanságait némileg kiegyenlítse. Azonban e téren még oly hátra van a fejlődés, hogy az irodalom még ennek a kiegészítő tiszta jövedelmi adónak kivetési módja, alapja és feladata tekintetében sincs tisztában. Sőt — az eszmezavar folytán — azon törekvések, melyek a tiszta jövedelemben a valódi teherviselési képesség megállapítására vannak irányozva, átjátszanak az ennek természetével össze nem egyeztethető kereseti és hozadéki adó terére is, ezért vannak, kik a kereseti adónál is létminimum, terhes család, üzleti csapások, megterheltetés tekintetbe vételét követelik, holott a kereseti adóknál, magára a külső jelekre (lakás, segédmunkás szám, foglalkozás, kereseti osztályok, vagy város és vidék) fektetett átlagok kizárják azt, hogy a teherviselési képesség más úton puhatoltássék ki, mert a mérték, melylyel azt felveszik, egészen más és több latitude-ot enged az adóalap és adó közt az egyéni viszonyok számára, mint a mennyit magának a tiszta jövedelemnek a nyomozása nyújthatna. Épen így van a dolog a hozadéki adóknál, úgymint a földadónál, a kataszter nagy átlagaiban és a ház-osztályadónál. A házbéradó már kezdi levetkőzni nyers hozadéki jellegét és a mennyiben fentartási költséget és betáblázott adósságot számba vesz, e jövedelemágban a tiszta jövedelem külön megállapítását tűzi ki célul, de még mindig, mint a többi hozadéki adó, az elkülönített tárgy és nem az egyén vagy család jövedelmi, illetőleg teherviselési szempontjából. Pedig ez alkotja a hozadéki és tiszta jövedelmi adók közt a kiegyenlíthetlen ellentétet. Amazok a tárgyak és kereseti források eredményét egyenként állapítják meg és külön adóztatják meg, ez pedig az embert egész nemzetgazdasági és gazdasági állapotában összes jövedelmeinek és terheinek együttes megállapítása szerint veszik fel, és így csinál, az adóalap számára egy mérleget, minden egyes egyénre külön, melynek saldóját veszi kizárólagos adó alapjául.5

Természetes tehát, hogy a hozadéki és kereseti adókat kiegészítő jövedelmi adó a subjektiv mozzanatok tekintetbe vételére nézve is egészen más, mint a fentebb jelzett egységes tiszta jövedelmi adó.

A kiegészítő jövedelmi adó sem tiszta jövedelmi adózásnak, sem szubjektív viszonyok követelményeinek, a létminimum adómentességének vagy akár feltétlenül a keretbe nem tartozó progressiv adózás eszméjének meg nem felelhet, mert nem az egész jövedelemre terjed ki, de, hogy ez eszméket6 bizonyos, korlátolt mértékben és fokozatban befogadja már magában véve feltűnő módon bizonyítja az a hatást, melyet a társadalmi törekvések és tudományos irodalom még a régi rendszer alapján álló elméletekre és törvényhozásokra is gyakorolnak.

És kétségtelen, hogy még jó ideig a törvényhozás e téren fog haladni. Átveszi az irodalom és társadalmi törekvések eszméit és iparkodik a régi alapok és keretek fentartása mellett, azokat valósítani. így tört utat a létminimum, melynek alapját egy közönséges munkásnak, az illető országban való megélhetésére szükséges összeg adómentességében találjuk,7 így van a hozadéki és kereseti adók betetőzéseképen alkalmazott jövedelmi adóban majdnem mindenütt progressio vagy degressio. így jut a családi viszony és szerencsétlenség tekintetbe vétele, kereseti és kiegészítő jövedelmi adóknál érvényre, pedig ez a subjektiv megadóztatáshoz tartozik, és így merül fel az alsóbb néposztályok nem csak megélhetési, de kereseti viszonyainak kímélése is. És ha szemügyre veszszük a csak részben pénzügyi szükségből keletkező újabb kiegészítő adókat, minőket hadmentesség, vagyon adó, fényűzési, tőzsde adók czimén ismerünk, ezekben is mindenütt látjuk a nemzetgazdasági és társadalmi tényezők közt az erőegyensúly javításának, hogy ne mondjam kiengesztelésének és nem csupán a pénzügyi eredmény elérésének szándékát.

Azonban még nagyobb mértékben látjuk a társadalmi és nemzetgazdasági érdekek szemmel tartását és megóvásának komoly kísérletét, a kereseti és jövedelmi adó törvényhozás terén történt újabb kísérletekben, illetőleg változásokban, nem a franciáknál, spanyoloknál, belgáknál; ezek feltétlenül ragaszkodnak a hozadéki és kereseti adók külső jelekre fektetett nyers formájához,8 hanem az olasz, porosz és szász törvényhozásban, valamint az osztrák adóreform javaslatokban és pedig az 1874-ikiben, (Depretis-től) épúgy mint az 1882-ikiben, (Dunnajewski-től) és Steinbach legújabb javaslatában.9 Mert ezekben és az ezek fölött kifejtett kritikában10 mindinkább előtérbe nyomul és érvényesül azon törekvés, hogy egyfelől: a kereseti adókba is bevitessenek a szubjektív mozzanatok, másfelől hogy már a kereseti adó keretében is, ha nem épen a tiszta jövedelemnek, de a kereseti arányoknak és teherviselési képességnek pontosabb megállapítása eszközöltessék. Ez irányban akár a porosz osztály-rendszert, akár az osztrák reformjavaslatokba fölvett osztályozásokat veszszük, látjuk mindenütt a növekedő részletezést, a miben Steinbach már oly messzire ment, hogy a kereseti adó 6 osztályába 3047 keresetet névszerint különböztetett meg és annak megfelelőleg szaporította, természetesen a minimális és maximalis tételeket, melyeknek jellemzéséül még csak azt említem, hogy az utóbbiak négyszeresét teszik a minimalisnak. így a kivető bizottság rendelkezése alá sokféle módot ád az egyéni és családi viszonyok tekintetbe vételére, a többek közt azt is, hogy súlyos családi viszonyoknál a legkisebb tételt is felére szállíthatja le.

Épen így a korábbi porosz osztályadó és az újabban hozott (ipari) kereseti adótörvény az osztályozást abból a szempontból viszi keresztül, mint Miquel ezt a jövedelmi adóhoz mellékelt „Begründung”-ban kifejti,11 hogy az alsóbb osztályok terhén könnyítsen, sőt a szubjektív viszonyoknak különös tekintetbe vétele volt már az 1873. és 1883. évi porosz osztályozott jövedelmi adóban is kimondva, a mennyiben a bizottságot felhatalmazta, hogy nyomasztó családi viszonyoknál az adózót egy osztálylyal alább osztályozhassa.

Ezenkívül az új (1891. évi) porosz kereseti adóban 1500 márka kereset és 3000 márka üzemi tőke erejéig az iparos adómentességet nyer, ami egészen a létminimum alkalmazása — nyers kereseti és nem jövedelmi adónál. Igaz, hogy mind ennek a könnyítésnek, legalább a legalsóbb osztályra nézve, van egy gyakorlati, közigazgatási oka is. Poroszországban ugyanis azt tapasztalták,12 hogy a legalsó három kereseti adóosztályban az intések, foglalások és végrehajtások száma és eredménytelensége meddővé teszi a közigazgatás eljárását. Hasonló tapasztalatokat mutat ki nálunk Wekerle miniszterelnök, a kereseti adó első osztályában.13 így tehát nemcsak a társadalmi szempont és humanizmus, hanem a gyakorlati közigazgatás is tanácsolja, bizonyos fokig, az alsóbb osztályoknak adó tekintetében való kímélését. Azonban a fentebb vázolt intézkedések már az új iránynak messzebb menő érvényesülését jelzik és egyúttal a kereseti viszonyoknak behatóbb kipuhatolására és így a jövő számára újabb, tisztább adó-alapok vagy adóképesség megfelelőbb kinyomozásának biztosítására vannak irányozva.

Ezzel a törekvéssel szemben úgy Poroszországban, mint Ausztriában a pénzügyi érdeket az adóösszeg kontingentálásában keresik. Ez azonban nemcsak pénzügyi biztosíték, ez egyik (bár nem egyenes és megtámadható) módja annak is, hogy a polgárok egymásnak kereseti és jövedelmi viszonyait a közérdek szempontjából ellenőrizzék és megállapítsák, amit a jövő aztán egészen más alapon és más alakban használhat fel, az adóeszmény megközelítésére.

Az új irány még jobban meglátszik, azon fejleményeken, melyeken az u. n. jövedelmi adótörvényhozás, az utóbbi időben keresztül ment, főleg ha ennek indító okaira és az irodalomban ezt kisérő magyarázatára figyelemmel vagyunk.

Úgy az angol income tax, mint az osztrák badeni, bajor, porosz és olasz jövedelmi adó, sőt a tiszta jövedelmi adót leginkább megközelitő szász törvény is, (bár az utóbbi már a kereseti adók mellőzésével, a hozadéki adók mellett oly mértékben fedezi az állam szükségletét, hogy az egyenes adók 84%-át ennek eredménye teszi ki14) a hozadéki és kereseti adóknak csak kiegészítését, betetőzését képezik, illetőleg az angol és olasz azokat részben fel is öleli, de minden módositás és minden kommentár, mely ezekkel foglalkozik, azoknak a tiszta jövedelmi adó felé való fejlesztését tűzi ki célul. így t. i. fokozatosan fordul elő, 1. az adómentes minimum emelése, főleg az angol és német törvényhozásban (kivéve a szászt, mely már 300 márkánál adó alá veszi a jövedelmet); 2. az alsóbb osztályok fokozatos kímélése a degressio megfelelő módosításával; 3. a becslések szigorítása; 4. néhol a fundált és nem fundált jövedelemnek (pl. az olasz jövedelmi és új porosz 1893. évi vagyonadónak) tekintetbe vétele; 5. az önbecslés (a porosz, bajor, szász, bádeni törvényben) kötelezővé tétele; 6. az adósságok és költségek bevonásának folytonosan szabatosabbá és részletesebbé tétele (legtökéletesebb a szász formula); 7. a családi viszonyok nagyobb és nagyobb tekintetbe vétele; 8. a kettős adózás kikerülése (pl. a részvény jövedelem után csak 3½%-on felül kezdődik a jövedelmi adó az új porosz törvényben és a 3% -nál a szász törvényben, miután az osztalék a társulatnál adóztatva volt.)

Ebben a nyolcz pontban foglaltam össze azt, mit a tiszta jövedelmi adó felé való közeledésképen, a tényleges, tételes törvényhozás terén, már most észre lehet venni. Mert mindezeknek kettős célja van, először: az egyéni, illetőleg családi viszonyok tekintetbevétele, másodszor: a tiszta jövedelem minél fontosabb megállapítása. Természetesen: a mérték és módozat minden egyes törvénynél más és más, de az alapeszme és irány ugyanaz. Ennek következtében, természetesen a nehézségek és anomáliák is ugyanazok. Minthogy pedig a fentebb említett 8 ponttal csak általánosságban akartam a tiszta jövedelmi adózás eszméjének — öntudatos * vagy öntudatlan — előkészítését és a társadalmi nemzetgazdasági mozzanatok befolyását felmutatni, nem szándékozom azokat egyenként a tételes jog szerint elemezni, így is csak elszórt, bár aránylag elég nagyjelentőségű útjelzőképen lehet azokat tekinteni, épen azért az azokkal kapcsolatos nehézségeket és anomáliákat is csak röviden érintem, A tiszta (vagy akár csak kiegészítő) jövedelmi adó alapos és kiadó, biztos megszabásának nehézségei vannak:


	a régi hozadéki és kereseti adók most még nem nélkülözhető, de keresetet és jövedelmet igénybe vevő, néhol kimerítő hatásában, minek következtében a jövedelmi adó nemzetgazdasági és pénzügyi aránya az adórendszerekben emelkedő ugyan, de még mindig nagyon alárendelt; 2. magának a tiszta jövedelem megállapításának nehézségeiben. Még akkor is, ha nincs tekintet a jövedelemforrások különböző term észetére; fundált vagy nem fundált; tőke vagy kereseti; járadék vagy munka-jövedelem-e az? Mire azért nem lehet most nagy súlyt fektetni, mert egyfelől: a külön létező tőkekamat-, részvény-társulati, járadék és kereseti adók, és másfelől a föld és ház hozadéki adók, a különböző adólábbal és aránynyal, külön-külön tökéletlenül oldják meg a tőke és jövedelmek különböző természetéből keletkező kérdéseket. De ha magát a jövedelmet, forrására való tekintet nélkül, egyenlően megadóztatandónak tartjuk is, akkor is ennek megállapítása, a mostani társadalmi és közigazgatási szervezet mellett, felette nehéz.



Nehezíti ezt most még a bonyolult állami és helyi adók és terhek aránytalanságán és mellőzhetlenségén kívül, azoknak az egyes egyéni gazdaságok mérlegében való kitüntetése és azon levonások megállapítása, melyek a tiszta jövedelmi adó alapjának kinyomozására vezethetnek. E tekintetben az 187S. évi szász és 1891. évi porosz törvények, illetőleg az utóbbihoz csatolt végrehajtási utasítás állítanak fel részletes követelményeket, sőt formulát is. Kiterjednek ezek még három fontosabb kérdésre is, melyek a tiszta jövedelmi adó legnehezebb feladatát és érvényesülésének legfőbb akadályait teszik.

Az egyik, és ezt számíthatjuk sorrend szerint harmadik nehézségnek, az adósságok levonatának kérdése; úgy formailag, mint érdemileg. A kérdés formai része alatt értem az adósság bevallásának megjelölését. Ez függő adósságoknál és általában magán viszonyok közt most még alig lehetséges. A betáblázott adósság hiteles kimutatása most már tisztázva van. De itt is a hitelező bejelentése és ezen a nyomon adó alá vonása felette nehéz. És a betáblázott adósságok is mindig terhet képeznek ugyan, de nem mindig az adóképességnek gyengülését. Mert jelenthetnek nyereséges vállalatot és építkezést, tehát az adóképesség emelkedését is. Sőt lehet az csak fedezeti bekebelezés, tehát nem egészen igénybe vett kölcsön is. E különböző természetű terheket a törvényhozás kénytelen egyenlően adómentessé tenni, pedig különböző, sőt ellentétes teherviselési képességnek jelei. Hát még a be nem táblázott adósságok! Ezeket eddig a törvényhozás tekintetbe sem vehette. Csak most vannak erre kísérletek. Pedig a legtöbb esetben súlyosabbak és meddőbbek, mint a betáblázott tartozások. Ha mostan az adóssági kamatok a tiszta jövedelmi adó alapjából egyformán levonandók lesznek; a függő tartozások átmeneti terhének kimutatása és megállapítása igen nehéz feladat lesz.

Ennek megállapítását egész komolyan az 1878. szász és az 1891. porosz jövedelmi adó-törvény kisérlé meg, két radikálisnak mondható rendszabállyal, melyeknek eddigi hiánya ott, hol életbeléptetve nincsenek és eddigi hiányossága ott, hol életbeléptetésükre kísérletet tesznek, képezi: a tiszta jövedelmi adó megállapításának, illetőleg behozatalának negyedik, és illetőleg ötödik nehézségét. Ezek egyike: a becslés, másika a bevallás.

A bevallás hiányossága a jövedelmi adók mostani szűk keretében is a legnagyobb baj. Erre meglepő adataink vannak. így Stöpel kiszámítja Poroszországban, hogy csak a jelzálog-követelés és betét kam ata adja meg azt az adóalapot és illetőleg adót, melyet az összes bevallott jövedelem nyújt. Olaszországban pedig 1882— 1892 közt a társulati jövedelem 2803/4 millióról 4001/4 millióra emelkedett a jövedelmi adó alapjában, holott ugyanezen idő alatt az összes magán-jövedelem 442 millióról csak 504 millióra emelkedett, tehát az aránylag csekély számú részvénytársulatok 1191 /2 millióval, az összes társadalom minden tényezői csak 62 millióval szaporították ez idő alatt az adóalapot.

Ausztriában hasonló tapasztalatokat tettek. Ugyanis 1880–1890 közt a nyilvános számadásra kötelezett vállalatok száma 3344-ről 3397-re emelkedett, tehát 53-mal szaporodott, adója pedig 11.794,664 forintról 15,687,827. forintra, tehát 3,893,163 frttal emelkedett; minden többi vállalat és üzlet száma ugyanezen idő alatt 708,494-ről 810,151-re emelkedett, adója 15.691,930 ftról 19.648,114 forintra szaporodott, tehát csak 3,956,184 frttal vagyis alig többel, mint a részvénytársulatoké.15

Világos jele ez aránytalanság annak, hogy a jövedelmi eltitkolás nagy mértékben folyik. Hasonlót tapasztalunk Angliában kisebb és nálunk sokkal nagyobb mértékben. Mert nálunk is, az összes egyenes adók alapján összesen csak 43716 millió frt évi tiszta jövedelem van kiszámítva; tehát esik egy főre 25 és egy családra 100 frt, bár maga a házbér 50 millió frtra megy és a takarékbetétek 550 millióra mennek, évenként 30–35 millió frt emelkedéssel. A bevallások alaptalansága ismeretes. Ezt megakadályozni nehéz feladat.

A porosz törvény kimondja a bevallási kötelezettséget és a ki ezt elmulasztja, a kivetéssel szemben az összes jogorvoslatoktól elesik.

Megadja erre a formulát is a kereseti ágak szerinti jövedelem kimutatására és a levonni engedett terhekre nézve. Ezek közt vannak a baleset-, betegsegélyezési és életbiztosítási költségek is. De mind ez nem elég a bevallás megtételének és őszinteségének biztosítására. Ezt Szászország tapasztalatai bizonyítják. E tekintetben egy, dr. Genzel rendezte magánenquête a becslőbiztosok közt, meglepő eredményt ad. Mert magok a becslőbizottsági tagok közül 74-ből 72 a becslést és 46 a bevallást magát helytelennek mondá. A porosz törvény tovább ment. A kivető bizottság elnökét valóságos hivatalnokká tette, nagy hatalommal ruházta fel: üzleti könyvek, tanúk bekívánására nézve. És csak miután e hivatalos közeg bevégezte nyomozatát, és ez alapon elkészítette javaslatát, jut ez az adókivető bizottság elé. Ez a legerősebb kísérlet, a tiszta jövedelem megállapítására, de sikere iránt még nincs sem biztosíték, sem tapasztalás.

E téren meg kell még emlékeznem kétféle kisérletről, egyiket a gyakorlati törvényhozásból, másikat a tudományos vitatkozásból merítem. A német tudósoktól Meldangabe-nak17 nevezett és mostanság sokat vitatott kötelezettség széles értelemben, harmadik egyéneknek azon közjogi kötelességét jelenti, hogy azoknak kereseti és jövedelmi viszonyairól, az adókivető hatóságnak tegyenek jelentést, kikkel valamely szorosabb összeköttetésben vannak. Nevezetesen: családfők, önállókeresetű családtagjaikról, háztulajdonosok, lakóikról, adósok hitelezőikről, hitelintézetek betevőikről, letétbirtokosaikról stb. Az utóbbi követelés legmesszebb megy, ezt még a theoretikusok is nehezen valósithatónak ismerik el. Mert egyfelől: az üzletviszonyok mindennapi hullámzása ezt állandó, egy vagy több évre terjedő adókivetés alapjára alkalmassá nem igen teszi, másfelől: betét és letét egyaránt bizalmi dolog, melynek elárulása az intézeteket és pedig a lelkiismeretes vezetőkkel bíró intézeteket károsítná, mások javára, vagy magánosok hasznára, hová, feladás következtében, esetleg menne a pénz. Természetes, hogy ez az okoskodás a mai viszonyokból és felfogásokból ered, de nem feltétlenül áll és elvileg épen nem helyeselhető. A hozzátartozók és lakók bejelentése, részben rendőri feladat; lassan fejlődik mindenütt, eddig a vagyoni és kereseti viszonyokra nem terjedt ki. A feladat e követelmény megvalósításában áll. Ez is ütközhetik gyakorlati nehézségekbe, de az adópolitika, főleg az adóeszmény megvalósítása szempontjából, mely teljes őszinteséget és biztos adatokat követel az igazságos adózás érdekében, e követelmény ellen kifogást tenni nem lehet. A hitelező bejelentése már nem maradt a theoria mezején. Az 1877. aug. 24. olasz törvény „megengedi” az adósnak, hogy adóssága kamatait az adóalapból levonja, ezt nyilván tartja mindaddig, míg a hitelező lakása és személye megállapíttatik és akkor az adós fel lesz mentve az adó megfelelő részének fizetése alól, mert az a hitelezőre rovatik ki. De épen ezért külföldi hitelezővel vagy ki nem puhatolt hitelezővel szemben adóssági kamata után is fenmarad adótartozása. Az 1878. júl. 2 szász törvény az adóssági kamat kimutatását megköveteli, az 1864. oldenburgi törvény részletes bizonyítást kivan: a hitelező nevéről, lakásáról, a kamatlábról; épen így a gothai 1854. törvény, az 1887. máj. 19. bajor törvény még részletesebben megszabja a levonásba vett kamat alapját tevő üzlet kimutatását, a hitelező nevét, lakását stb. és csak e feltételek teljesítése után engedi el az adót az adóssági kamatról. Mind ez azonban még eddig kevés eredményt mutatott fel, az adósok helyzete a legtöbb helyen, a kamatteher mellett, az adó viselésére is kényszeríti őket vagy kibújik az alól adós és hitelező egyaránt; de hogy ez intézkedések is jelzik, hogy mely irányban kell haladni a tiszta jövedelem megállapítása tekintetében, az kétségtelen.

Mind ezeket megemlítettem azért, hogy ujjal mutassak azon nehézségekre, melyek az egységes tiszta jövedelmi adózásnak most útjában állanak. Nem lehet most még az állami pénzügyeket ily megbízhatatlan alapra fektetni; nem lehet az adó és más terhek hatását és az egyes háztartásokra súlyosodó terhét csak legtávolabbról sem kiszámítani és egy alapra koncentrálni és még kevésbbé lehet a tiszta jövedelem megállapítását és teljes megadóztatását létesíteni, a többi terhek és a bevallási, kinyomozási, kivetési valamint nyilvántartási végtelen nehézségek miatt.

De azért a tudományos irodalom folyton nagyobb erélylyel és szélesebb körben követi ez irányt és követeli az eljárást; sőt a gyakorlati törvényhozásban is, itt-ott, bár gyenge kisérletképen, a szubjektív szempontok és tiszta jövedelem szigorúbb megállapításainak érvényesítése napról napra mindinkább utat törnek maguknak. És ha tudjuk a célt, ha ismerjük az irányt, ezeket szem előtt tarthatjuk és minél alaposabban ismerjük a nehézségeket, annál behatóbban és sikeresebben foglalkozhatunk azok legyőzésével. Célom ezek rövid előadása volt, hogy így is valamivel járuljak a kérdések megvilágításához.18

	Ha bármilyen problémát kívánunk megoldani, le kell mondani mindenféle előítéletről és haszontalan vitatkozásról, melyben egyik fél sem definiálja szigorúan az általa használt fogalmakat, és a vitába kever mindenféle oda nem tartozó dolgot; úgyhogy az egész értelmetlen szócsatává válik.



Alkalmazni kell a tudományokban használt módszert; világosan kell értelmezni minden tárgyalt fogalmat. Ha dönteni kívánunk afelett, hogy valamely közgazdasági rendszer jobb-e mint egy másik, akkor mindenek előtt definiálni kell a kérdéses közgazdasági rendszereket, továbbá meg kell állapodni abban, hogy hogyan mérjük a rendszer jóságát. Ez utóbbira könnyen találhatunk szabályt. Legcélszerűbb, ha a következőt fogadjuk el: Egyenlő mellékkörülmények között annál jobb valamely gazdasági rendszer, minél nagyobb benne a fejenként fogyasztott árumennyiség, és minél kevesebb fejenkénti munkával állítják azt elő. E definíció felhasználásával valamely rendszer előnyét egy másikkal szemben számszerűen is ki lehet fejezni, vagyis mérni. Ez utóbbi rendkívüli fontossággal bír, már Thomson is megmondta, hogy csak arról van igazi fogalmunk, amit meg tudunk mérni.1

Ez a definíció jó összhangban van Gossen rendkívül figyelemreméltó kutatásaival,2 melyek értelmében az árucikkek által nyújtott élvezet azok mennyiségével növekszik, ámbár a növekvés maga a Weber—Fechner féle psychofizikai törvény értelmében csökken.

A továbbiakban tehát erre a definícióra fogunk támaszkodni.


	Mielőtt a közgazdasági rendszerek definiálásához hozzáfognánk, szükséges néhány később alkalmazandó fogalmat tisztázni.



Töke alatt csaknem valamennyi közgazdász az áru termeléséhez szükséges nyers anyagokat, gyárépületeket, gépeket, egyéb munkaeszközöket, továbbá a munkásoknak, kiképezésök és a termelés folyamata alatti időbeni ellátásukhoz szükséges anyagokat, stb. érti. Eszerint tőkére minden termelési módnak szüksége van, a szovjetnek is, láttuk, hogy mily óriási összegeket fektetett be a különféle iparvállalatokba az ötéves terv megvalósítására.

Minél nagyobb az üzem, annál nagyobb tőkére van szüksége. Most már felmerülhet az első kérdés. A kis és nagy üzem között, melyik előnyösebb a fogyasztóra vagy a munkásra?

Marx szerint a fent felsoroltak csak akkor válnak tőkévé, ha tulajdonosuknak munkanélküli jövedelmet hoznak. Ezt a definíciót nem lehet elfogadni, ugyanis a gyárosok nagyrésze maga is dolgozik, s nem lehet megállapítani azt, hogy jövedelmök arányban áll-e a végezett munkával. Továbbá a munkaadó jövedelmeért más ellenértéket is ad. A részvényes például, aki maga nem dolgozik, az esetleges jövedelemért lemond tőkéjének másként való felhasználásáról, továbbá kockáztatja azt; ezeknek ellenértéke a jövedelem. A nemzeti bank például, ha nyereségre nem is tartana igényt, akkor is kénytelen volna kamatot szedni a leszámítolt váltók után; ugyanis bármily óvatosan járjon is el, a váltók egy része mégis behajtatlan marad, a kamat ekkor ezek fedezésére szolgálna.

Minél tőkeerősebb valamely ország, annál nagyobb a munkaalkalom, a vásárlási kedv és a jólét. A háborúban óriási tőkék pusztultak el; a háború utáni intézkedések ezt a pusztulást még erősen fokozták. Megcsappant a tőkével a vállalkozási és vásárlási kedv, nagy krízist hozva létre. Oroszországban ahol a forradalomban a tőke legnagyobb része elpusztult, a szovjet kénytelen volt új tőkét gyűjteni. Az ötéves terv tulajdonképen ennek a korszaka. Célját úgy éri el, hogy a termelt anyagokból munkásainak csak a legszükségesebb dolgokat adja meg.

Valamely dolog abszolút értékét Marx a dolog előállításához szükséges munkaidővel definiálta, mindenféle munkát egyenlőnek számítva. Tekintve azonban, hogy valamely dolog, melyet egy ügyetlen munkás hosszabb idő alatt állított elő, nem bírhat nagyobb értékkel mint ugyanaz a dolog, melyet egy ügyes munkás hamarabb végzett el, hozzáfűzte még, hogy a dolog értéke egyenlő az előállításához társadalmilag szükséges átlagos munkaidővel. Marx szerint az adásvételnél, az ily szempontból egyenlő értékű dolgok cseréltetnek ki. Ez adna tartalmat a definíciónak. A tények azonban az ellenkezőt mutatják. A tárgyak előállításához szükséges munkaidőből egyáltalán nem lehet azok csereviszonyára következtetni.

Marx szerint a munkaadó kevesebb értéket juttat a munkásnak, mint amennyit az termel; a kettő közötti különbség, melyet értéktöbbletnek nevez (Mehrwerth), képezi a munkaadó hasznát. Ez a beállítás is téves, mert ugyanazon ár, munkabér, és termelési mennyiség mellett, a jobban vezetett üzem nagyobb nyereséget fog kimutatni, mint a rosszabbul vezetett, sőt előfordulhat az is, hogy bizonyos üzem ugyané körülmények között veszteséggel dolgozik. Már pedig úgy a dolog értéke, mint a munkásnak adott ellenérték mind a három esetben ugyanaz volt. Marx szerint ugyanúgy lehetne mondani, hogy veszteség esetén a munkások kapnak értéktöbbletet.

A haszon egyszerűen az eladási ár és a költségek különbségével egyenlő. A költségek pedig a követett módszerektől és az alkalmazott berendezésektől függnek.

A Ford gyár például dacára annak, hogy olcsóbban adja kocsijait, kétszer vagy háromszor annyit fizet munkásainak mint a többi gyárak és mégis nagyobb haszonnal dolgozik mint azok.

Térjünk ezek után az érték szigorú definiálására. Ha a dolgok szükségletet elégítenek ki, akkor mondjuk róluk, hogy értékkel bírnak. Még pedig minél intenzívebb a kielégítendő szükséglet, annál nagyobb a dolog értéke. Miután a szükségletnek ez az intenzitása egyénenkint változik, következőleg a dolog értéke is mindenkire nézve más és más lesz, sőt különböző időkben ugyanarra a személyre is más és más lehet. Ennélfogva az érték szubjektív fogalom.

Gossen, Jevons, Walras és Pareto-nak nemcsak, hogy sikerült az értéket, szubjektivitása dacára összehasonlítás segélyével megmérni, mint a hogy az a hőmérséklet esetén történik, hanem a fenti definícióból kiindulva jól megmagyarázták az árjelenségeket.


	A gazdálkodást hatalmas törvény, a kereslet és kínálat törvénye szabályozza. Nem tételez fel ez a törvény mást, mint jól felfogott önérdeket. Az eladó a legnagyobb haszonra törekszik, a vevő minél olcsóbban akar az árucikkekhez jutni. Első pillanatra úgy látszik, hogy itt teljes érdekellentét áll fenn, hogy a felek kérlelhetetlen ellenségként fognak szemben állani. Ez a nézet azonban téves, mert az eladó nem a legmagasabb árra, hanem a legnagyobb haszonra törekszik, a kettő pedig nem azonos. Tévedés volna azt hinni, hogy az árak határtalan emelkedését csak a szabad verseny vagy az állami korlátozás képes megakadályozni. Ezt a tévhitet Cournot már 1838-ban megdöntötte nagybecsű munkájában,3 kimutatva, hogy még monopóliumok esetén is van olyan ár, amelynél ha magasabbat állapítanak meg, akkor a monopólium által elért haszon csökken. Miután ez utóbbi a lehető legnagyobb jövedelemre kíván szert tenni; tehát e maximális haszonnak megfelelő árnál nagyobbat nem szabhat meg. Ennek az árnak a nagyságát viszont a kereslet törvénye adja meg. Bizonyos körülmények között ez az ár alacsonyabb lehet mint az, amely a szabad versenyben alakult volna ki.



A monopóliumok nem oly ritkák, mint első pillanatra gondolnák; a nagy trösztök esete ugyanaz, mint a monopóliumoké, sőt néha bizonyos magánvállalatoké is. Kitűnő példa erre a Ford gyár, amely közgazdasági tekintetben monopóliumnak tekinthető, ugyanis árai oly alacsonyak, hogy azokat a szabad verseny már nem befolyásolja; mégis a gyár főtörekvése az árak leszállítása, hogy ezáltal kocsijait minél nagyobb köröknek tegye hozzáférhetővé és a nagyobb forgalom révén nagyobb haszonra tegyen szert.

Cournot rendkívül fontos kutatásaiban kimutatta, hogy minél hatalmasabb valamely tröszt, annál hasznosabb az, úgy a fogyasztóra, mint magára a trösztre. Hasonlóképen előnyös két vagy több tröszt egyesítése is. Eszerint a trösztöktől a fogyasztóknak nem kell félniök, sokszor éppen azok révén jutnak olcsóbb és jobb áruhoz.

Cournot fejtegetéseiből azonban kitűnik, hogy bizonyos esetekben a trösztök károsak is lehetnek a fogyasztókra nézve. Például ha a tröszt vagy monopólium nem rendelkezik elegendő tőkével arra, hogy az említett maximális haszonnak megfelelő árumennyiséget kitermelje; ekkor magasabb árat fog megállapítani, hogy a fogyasztást megfelelőleg csökkentse. Ez az eset forog fenn, ha tőkegyenge elavult kisüzemek trösztté egyesülnek az árak leszállításának megakadályozására. Hátrányos lehet még a monopólium vagy tröszt a fogyasztóra, ha oly vezetősége van, amely kényelmi okokból nem kívánja a fogyasztást felemelni a legnagyobb haszonnak megfelelő határig és ezért magasabb árat állapít meg. Állami monopóliumnál ez gyakran fordul elő. Itt azután éppen az annyira korholt profitéhség hiánya az, ami a fogyasztóra káros.

Meg kell állapítani, hogy a legnagyobb haszonra való törekvés a közre nézve előnyös. Veszteséggel dolgozó üzemek esetén a fogyasztó mindig szenved. Gondoljunk csak az államvasutakra.

A fentiek után válaszolhatunk a 2. pontban felvetett kérdésre. A nagyüzemek úgy a fogyasztóra mint a termelőre nézve előnyösebbek mint a kisüzemek.

A második évszázados tévedés az, hogy a munkás és a munkaadó érdekei ellentétesek. A Ford gyár volt az, amely világosan megmutatta, hogy érdekeik közösek, hogy a munkabérek emelése és a munkások életkörülményeinek javítása révén olyan mértékben lehet emelni a termelést, hogy a költségek busásan megtérülnek, úgyhogy az árakat le lehet szállítani és a nagyobb forgalom révén a haszon növekedik. A munkagépekbe fektetett óriási tőke mellett is, éppen a rövid munkaidő, a napi hat dollár bérminimum, a nagyszerű munkásvédelmi és jóléti intézkedések teszik a Ford gyárat versenyen felülivé. A munkásoknak viszont érdekükben áll, hogy az üzem minél tőkeerősebb legyen, továbbá, hogy jó haszonnal dolgozzon, mert csak az teszi lehetővé a magas munkabéreket, valamint a további tőkebefektetést. A gyár munkásai nem irigyelhetik az üzem által szerzett ezer millió dollárt, mert hisz éppen ennek az ezer millió dollár befektetésének köszönhetik jó helyzetüket.

A mai társadalom legnagyobb bűne önmaga ellen, hogy az emberek nem helyzetük javítására törekszenek, hanem arra, hogy másnak ne legyen jobb helyzete mint nekik. Ez az út a közös nyomorba vezet.

Ha a többi üzemek is követnék Ford példáját, akkor a fentieken kívül a munkásság fogyasztó képességének emelése által a kereslet óriási mértékben emelkednék és megvolna az annyira óhajtott piac.


	Ezek után áttérhetünk a gazdasági rendszerek tárgyalására. Első helyen említsük fel az individuális, magán, vagy decentralizált termelési rendszert. Ez az, amit közönségesen kapitalista termelési rendnek neveznek; ez az elnevezés azonban helytelen, ugyanis elsősorban mindenféle termelési rendszernek szüksége van tőkére, másodszor mindenféle termelési rendszer kénytelen haszonra dolgozni. Például a szovjetnek is folyton új tőkebefektetésekre van szüksége, ami pedig csak a félretett haszonból származhatik.



A második termelési mód a centralizált vagy állami termelés (államkapitalizmus). Ilyen a szovjet termelése, amely közgazdasági szempontból maga a szocialista állam. A szocialisták és a szovjet közötti nézeteltérés vagy arra a módra vonatkozik, amellyel áttérni kívánnak a magántermelésről az állami termelésre, vagy pusztán adminisztrációs kérdésekről van szó. Lényegi különbség köztük nem lehet.

A harmadik termelési rend volna a kommunizmus. Ezt William Morris (News from Nowhere) és mások nyomán úgy definiálhatjuk, hogy nincs benne sem csere, sem pénz, sem munkabér. Mindenki szükségleteinek megfelelőleg fogyaszt és kedve szerint dolgozik. „Jeder arbeitet nach seinen Kräften und geniesst nach seinen Bedürfnissen.” Erről a termelési rendről ma nincs szó, ettől a szovjet éppoly messze van, mint a magántermelési rend. Ennek megvalósítása ugyanis oly óriási technikai haladást tételez fel, amely mondjuk például, lehetővé tenné napi félórái átlagos munka révén az emberiség összes elképzelhető szükségleteit kielégíteni. A termelésnek ily termékenysége mellett mindenféle elszámolás csak fölösleges munka volna. Ettől azonban még oly távol vagyunk, hogy e rendszer tárgyalása egyelőre fölösleges.


	A magántermelés. Eddig a termelés csaknem mindenütt magántermelés volt, eltekintve kisebb jelentőségű állami vagy községi üzemektől. Az eddigi eredményeket tehát a magántermelés javára vagy terhére kell írni. Neki köszönhető az eddigi nagy technikai haladás, mely az áruk nagymérvű olcsóbbodását vonta maga után. Persze a mai árakat általában az 50 vagy 100 év előtti árakkal kell összehasonlítani. (Vas, acél, üveg, gumi, óra, könyv, hélium, aluminium, kerékpár, autó, stb.) Ez a fejenként fogyasztott árumennyiség hatalmas emelkedésére vezetett és ezzel az általános életnívóéra is. Az 1. pontban adott definíció szerint tehát a magántermelés elég jól működött.



A munkabérek is emelkedtek, azonban ezek még nem érték el a szükséges magasságot. Ez még megoldásra vár.

A magántermelés terhére szokták írni az időnkint fellépő gazdasági kríziseket. Miután még mindig vannak olyanok, akik a krízisek okait a technikai haladásban, a gépek által okozott túltermelésben keresik, és azokat a termelés korlátozásával, vagy pláne a gépek elpusztításával kívánják orvosolni; meg kell jegyezni, hogy nem igaz az, hogy a gépek a munkásoktól elragadják a munkaalkalmat; ugyanis a gépeket ugyancsak munkások állítják elő, továbbá a tapasztalat mutatja, hogy új gépek behozatala végeredményben a gyárban a munkások számának emelésére vezet; a gépek alkalmazása ugyanis csökkenti az árakat és ezáltal emeli a keresletet. Az a tény, hogy a Ford gyár 200-ezer munkást bír alkalmazni, épen tökéletes munkagépeinek köszönhető, azok nélkül kocsijai sokkal drágábbak volnának, a fogyasztás kisebb, úgy, hogy sokkal kevesebb munkást alkalmazhatna, és azoknak csak alacsonyabb fizetést adhatna. A gépek kiküszöbölése tehát csak növelné a munkanélküliek számát.

A szükségleteknek persze van felső határa, de a termelés ettől még messze van, ma, amidőn az emberiség 90%-ának nincs rendes lakása, ruházata és egyéb felszerelése, abszolút túltermelésről szó sem lehet, inkább óriási hiányról. Los Angelesben pl. minden második lakosra jut egy automobil, az Egyesült Államokban minden ötödikre; ez utóbbit véve alapul a földön 11-szer annyi kocsinak kellene forgalomban lenni, mint amennyi tényleg van, ez pedig legalább évi 100 millió kocsi gyártását kívánná meg a mai 6 millió helyett. Ugyanez áll persze minden más dologra is: varrógép, telefon, rádió, írógép, fényképezőgép, stb.; de még ruha, cipő és élelmiszer esetére is.

Közelebb járunk a valósághoz, ha a krízisek okait a vásárlóképesség és a vásárlási kedv csökkenésében keressük, vagy pedig abban, hogy ezek nem tartanak lépést a termelés növekedésével. A krízisből kivezető út tehát a vásárlóképesség és kedv növelése. Ma, amidőn a külföldi piacok nagyrészt elvesztek, vagy veszendőben vannak, a belföldi lakosság vásárlóképességét kell emelni. Ezt csak racionalizált modern nagy üzemek által érhetjük el, ugyanis azok képesek leszállítani az árakat és egyúttal nagyobb fizetéseket adni, mint az elavult kis üzemek. Az árú olcsóbbodását elősegíthetjük az állami szervezet egyszerűsítése által, aminek révén az adókat leszállíthatjuk, ami olcsóbbodást von maga után. Az új üzemek létesítése persze nagy tőkebefektetést igényel.

A tőkebefektetési kedv csökkenése nagyrészt lelki okokra vezethető vissza: háborútól, forradalomtól, politikai változásoktól, új rendeletektől, új adóktól stb. való félelem játsza ebben a főszerepet. Gyakran anélkül, hogy valamely változás bekövetkeznék, ily lelki okok hatása pánikszerű is lehet és nagy krízisekre vezethet. A tőzsde általános fel- vagy lemenő irányzata csaknem mindig ilyen okokra vezethető vissza. A tőzsde működése általában hasznos, mert a szabad verseny árainak kialakulását elősegíti.

A tőkebefektetési kedv külső behatásokra rendkívül érzékeny, miután nagyobb tőkebefektetés csak hosszú idő alatt térülhet meg, erre tehát csak akkor akadhat vállalkozó, ha a viszonyok eléggé állandóak arra, hogy feltételezhető, hogy azok nagy valószínűséggel hosszú időkön át nem változnak meg lényegesen. Már az egyszerű életbiztosításnál is, melyet mondjuk húsz évre kötünk, fel kell tételezni azt, hogy húsz év múlva olyan viszonyok lesznek, hogy a biztosító társaság képes lesz a biztosított összeget kifizetni, továbbá, hogy a kifizetett pénz mai értékét megtartja. A háború előtt ez a bizalom megvolt, az életbiztosítási üzlet virágzott. Ma, midőn a múltban biztosított összegek legnagyobb része elveszett, e biztosítási üzlet szükségképpen rosszul megy. Tény, hogy azokban az országokban, amelyekben a pénz értékét devalváció folytán nagyrészt elvesztette, ott áll az életbiztosítás ügye legrosszabbul. Ez az oka annak, hogy Franciaországban és Németországban a fejenkénti biztosított összeg alacsonyabb mint Hollandiában és Angolországban, nem pedig a nép alacsonyabb műveltsége, mint ahogy azt a biztosító társulatok feltüntetni szeretnék.

Jobb a helyzet az évről évre kötött biztosításoknál, melyek a viszonyok változatlanságát csak egy évre tételezik fel. (Tűz, betörés, stb.)

A magántermelésnek van egy kitűnő szabályozója, ha valaki helytelen módon, vagy fölösleges dolgot termel, vagy olyat, amit másutt jobban lehet termelni, akkor a haszon elmarad, a befektetett tőke elvész és az üzem megáll. Közpénzekből fenntartott üzemeknél a hibákat nehezebben veszik észre, továbbá a vezetőségnek érdekében és gyakran módjában is áll a veszteségek elpalástolása. A közüzemek vezetői nem 'lévén közvetlenül érdekelve az üzem pénzügyi sikerében, ritkán hajlandók arra, hogy árleszállítással elért forgalom-növekedés révén az üzemeknek nagyobb jövedelmet szerezzenek, ugyanis a forgalom növekedése az ő szempontjukból fölösleges munkát, és a szükséges új tőkebefektetések elérése fölösleges küzdelmet és kellemetlenséget okoz. Minden befektetés kockázattal jár, aminek ellenében azonban a magántermelő siker esetén megfelelő haszonra tesz szert. A közüzem vezetője balsiker esetén állását kockáztatja, amit a siker esetén elért vállveregetés nem kompenzál.

Sok példát lehetne erre felhozni. Gondoljunk például az állami telefonigazgatóságra, mely gyakran hosszú időkön át minden lehető módon korlátozni kívánta az előfizetők számát; a fővárosi elektromos művek tarifájukkal még ma is maximálni kívánják az egyénenkénti fogyasztást; ez az amerikai magántársulatoknál teljesen elképzelhetetlen volna. Szép kivételt képezett Baross Gábor, aki a vasúti tarifák nagymérvű leszállításával soha nem remélt forgalmat teremtett az Államvasutak jövedelmének fokozása mellett.

Ha általában összehasonlítjuk az államvasutakat a magánvasutakkal; úgy azt találjuk, hogy olcsóság, kényelem, és sebesség szempontjából az utóbbiak messze elhagyják az államvasutakat. A francia Chemin de Fer du Nord gyorsvonatai 90 km-es átlagaikkal 30%-kal olcsóbbak a mi 60 km-es átlaggal menő gyorsvonatainknál. Náluk a vonatok sebessége 1889 óta csökkent, az angol délkeleti vasutak mostanában állítottak be egy 100 km-en felüli átlaggal menő vonatot. De érvényesek e meggondolások ugyanarra az országra is. A francia magánvasutak gyorsabbak és kényelmesebbek a francia államvasutnál.

Ha nem volnának államvasutaink, akkor az államnak semmi oka sem volna arra, hogy a rendkívül gazdaságos teherautó-forgalmat akadályozza, amely közepes távolságokra jóval gyorsabban szállít mint a vasút, amely megtakarítja az árúnak a vasúti állomáshoz való oda- és visszaszállítását, továbbá a kétszeri átrakást, úgy, hogy ily formán olcsóbb mint a vasút és ezzel az árak csökkenését hozza létre.


	Az állami termelésre szigorúan alkalmazhatók Cournot monopóliumtörvényei, amelyek értelmében tökéletes vezetés mellett az állami termelés éppoly megfelelő lehet a fogyasztó szempontjából, mint a szabad verseny termelési módja; különösen a monopólium nagysága és a különböző árukra való kiterjedtsége folytán. A nehézség az ily vezetőség megszervezésében van, a támasztott követelmények oly nagyok, hogy valószínűleg a kérdés megoldhatatlan.



A magántermelési mód előnye az államival szemben az, hogy nem tételez fel ily nagyfokú tökéletességet, csupán a helyesen felfogott önérdeket; hogy nincs szüksége oly nagy bürokráciára, mint az állami termelésnek, hogy automatikusan szabályozódik, nem pedig tévedéseknek kitett központ irányítja, nem tételez fel oly óriási állami hatalmat, amely az egyén szabadságát szükségkép aláássa; és végre hibák esetén a deficitet nem tudja a közre hárítani, mint az állam.

Az állami termelési rend hátránya még az, amit sokan előnyének minősítenek, t. i. hogy rendszeres termeléssel megakadályozhatja a túltermelést, vagyis hogy kevesebbet termelhet, mint azt a magántermelés tenné. Ügyszólván stabilizálhatja a fogyasztást és az életnívót. Láttuk, hogy az abszolút túltermeléstől még messze vagyunk; a magántermelés szükségkép fokozni fogja a termelt mennyiségeket a legnagyobb haszonnak megfelelő határig, növelve ezáltal a munkás keresetét, vásárlóképességét s végeredményben a keresletet, ami ismét a termelés fokozását kívánja meg.

Az állami termelés eddigi tapasztalatok szerint még sehol sem vált be. A szovjet termeléséről még korai volna ítélkezni. Mint említettük, az ötéves terv a szovjet tőke-gyűjtésének korszaka, amit úgy látszik elég jól oldott meg. Hátra van azonban a nehezebbik feladat, a fejenként fogyasztott árumennyiség felemelése, mondjuk egyelőre az Egyesült Államokban elért nívóra. Rendkívül kétséges, hogy ezt központi hatalom meg tudná oldani, és így kimutatni, hogy az 1. definíció értelmében van olyan jó, mint a magántermelés.

Csaknem kizártnak tekinthető, hogy a nehezen mozgó, szükségkép bürokratikus állami termelés versenyezhessen valamely modern, nagy magánvállalattal, például a Ford gyárral.


	Intervencionizmus alatt értjük az állam beavatkozását a magántermelési rendbe. Sok érvet lehet felhozni a magántermelés mellett, de meg kell jegyezni, hogy a magánvállalkozás csak akkor vezethet jó eredményre, ha a kereslet és kínálat erőit szabadon hagyjuk működni. Mindenféle korlátozás, állami beavatkozás, sőt támogatás is káros. Például, amidőn az állam a fogyasztót kívánta védeni és maximálta az árucikkek árait, akkor az áruk a piacról eltűntek s a fogyasztó csak jóval drágábban juthatott hozzájuk a zúgkereskedelemben, mintha a verseny szabad maradt volna. Jó példát nyújt még erre Royal Tyler népszövetségi megbízott, Magyarország 1932. július-szeptemberi jelentése melyben igen helyesen megállapítja, hogy „Ami a gazdavédelmi rendeletet illeti, ha ehhez hasonló intézkedések kiterjesztetnek, annak eredménye csak az lehet, hogy a mezőgazdaság általában megfosztatik a hitelszerzés lehetőségétől, még a legindokoltabb szükségletei tekintetében is, mint például a termés finanszírozása, ami által a nagy többséget képező fizetésképes mezőgazdák büntetéseinek.” Végeredményben úgyanígy hátrányos volt a lakókra a lakások bérének maximálása; igaz, hogy a meglévő lakásokért kevesebbet fizettek, de az építkezés megszűnt, a házak leromlottak és az új generáció csak nehéz lelépési pénzek ellenében tudott, úgy ahogy elhelyezkedni. Ha a háború után a háztulajdont felszabadították volna, akkor a devalváció alatt nagyszabású építkezés indult volna meg s ma volna bőven olcsó, modern lakás; ehelyett ma a házak oly rossz karban vannak, hogy azokat csak nagy tőkebefektetéssel lehet majd ismét rendbe hozni; ha majd a tőkebefektetési kedv ismét helyre áll. Ma, maga az a tény, hogy egyszerű miniszteri rendelettel fel lehet függeszteni a magántulajdont, bizalmatlanná teszi a tőkét és kiöli a vállalkozói kedvet.



A közüzemek nem segítenek a fogyasztón, áraik nem alacsonyabbak a szabadkereskedelem árainál, nem is lehetnek alacsonyabbak, rendesen deficittel dolgoznak, melyet ismét a fogyasztó fedez adójából.

Ha a munkásbiztosítást a társadalombiztosító helyett több magántársulatra bízták volna, melyek között szabadon lehetne választani, akkor az utóbbiak alacsonyabb díjtétel mellett több ellenszolgálatot nyújtottak volna; meg lehetett volna oldani a szabad orvosválasztást és a deficit nemcsak hogy elmaradt volna, hanem a társulatok még jó nyereséget is mutathattak volna ki. Az esetleg mégis előforduló deficit semmifesetre sem terhelte volna a közt.

Ha a Talbot telepet a városi villamos művekkel együtt, magánvállalatnak adták volna el, akkor valószínűleg a fogyasztó már régen olcsó villamos-energia felett rendelkezne, fűthetne, főzhetne vele akár Skandináviában.

Ha a városi villamos vasutak magántársulat tulajdonában volnának, mint régente, tarifaemelésről nem volna szó.

A háború előtt az állam védeni kívánta a biztosítottakat, kényszerítve a társaságokat, hogy tartalékaikat itteni értékekben helyezzék el. A devalváció folytán ezek értéküket vesztették, aminek folyán még az amerikai és hollandi társulatok sem fizették ki az esedékes összegeket; az állam beavatkozása nélkül pedig kétségtelenül fizetni lettek volna kénytelenek.

A termelés szubvencionálása a fogyasztó által fizetett adókból, szintén káros a fogyasztóra. Cournot kimutatta, hogy szubvenció révén elért árcsökkenésből folyó megtakarítás kisebb, mint a szubvenció összege. De a szubvenció magára a termelésre is káros, mert azt helytelen irányba tereli. Hasonló okokból károsak a védvámok is.

Amerikában az ipar és vele a jólét nagyarányú fejlődése nem a véletlennek, hanem az aránylag nagy területen való csaknem szabad fejlődésnek köszönhető.

A magántermelés még gyermekkorát éli, lassú fejlődésének oka főként abban rejlik, hogy az államok minden lehetőt elkövettek, hogy azt megakasszák. A kisipar és kiskereskedelem védelmében a nagyvállalatok és trösztök alakulását akadályozták, a nagy árúházakra óriási adókat vetettek ki; pedig csak a nagyvállalatok képesek olcsón termelni és jól fizetni alkalmazottaikat, azokat vásárlóképessé téve. A magasfizetések a fogyasztóképesség emelésével akadályozzák a krízisek létrejöttét.


	A krízis. A jelenlegi krízis a régieknél sokkal súlyosabb, mert a termelési és fogyasztási krízishez hozzájárul a pénz krízise. A bizalom a papírpénzek értékében megrendült, ami az államokat különféle valutavédelmi intézkedésekre bírta, amely intézkedések az egyes államokat elszigetelték és a gazdasági válságot még jobban kimélyítették. Nálunk a kormány igen helyesen, a pengő értékét fenn kívánta tartani, de ellenkező célt ért el azáltal, hogy a kivitt árukért valutát követelt. Ez a pengőt külföldön elértéktelenítette. Ha ellenben az árúkért kizárólag pengőt követelt volna, akkor annak árfolyama megszilárdult volna, és közvetve mégis a devizák beözönlését vonta volna maga után.



A pénz kríziseitől való szabadulás egyedüli módja, a jegybankok teljes függetlenítése az államtól, azok nemzetközi ellenőrzése a jegybankok szövetsége által. Tisztába kell jönni ezenkívül azzal, hogy a jegybank egyedüli feladata a pénz stabilitásának fenntartása, nem pedig az államnak kölcsönökkel való segítése, vagy talpraállítása megszorult vállalatoknak. A Nemzeti Bank ugyan kénytelen rövidlejáratú kölcsönöket folyósítani, de csak a bankjegyeknek forgalomban való tartása szempontjából. Ha ilyformán a forgalomban levő bankjegy nem haladja meg a jegybank által kiadott rövidlejáratú jó kölcsönök összegét, akkor az aranyfedezetet veszély nem fenyegeti, mert ha a bank aranyat vagy valutát adott bankjegyekért, akkor ezek a váltók lejáratkor az előállott bankjegyhiány következtében szükségkép ismét visszafolynak a bankba; ugyanis ez esetben a bank követelése nagyobb, mint a forgalomban lévő bankjegymennyiség. Ily eljárásnál a bankjegyek megtartanák értéküket minimális aranyfedezet mellett is. A fedezet ez esetben csak tartalékul szolgál, továbbá lehetővé teszi a pénzegység arannyal való definiálását.

A pénz stabilitása és a szabad deviza forgalom, a sikeres közgazdasági működés szükséges előfeltétele. Ezek hiányában a gazdasági egyensúly megrendül és krízis jön létre, vagy a már meglévő fokozódik.

A jelenlegi krízis főoka a vásárlási képesség megcsappanásában keresendő, ami a háború és az azt követő intézkedések folytán állt elő, nevezetesen a túlzott mértékű adóztatás és különböző korlátozások által.

Egy másik mélyebben fekvő ok az, hogy a nagyipari termelők csak most kezdenek rájönni arra a tényre, hogy a racionalizált termelésnél előállott teljesítményemelkedés folytán erősen emelni kell a munkabéreket, meg kell teremteniök ilyformán árucikkeik piacát, így jutnak a legnagyobb haszonhoz. Ford volt az első, aki ezt felismerte. A munkást teljesítménye arányában kell fizetni, miután a technikai haladás folytán a teljesítménynek nincs felső határa, tehát a munkás fizetésének sem szabad felső határt szabni.4

A háború előtt a magántermelést — dacára a kisebb-nagyobb állami beavatkozásoknak, komolyabb veszély nem fenyegette. De a háború, a békekötési feltételek, az azokat követő helytelen állami intézkedések nagy mértékben csökkentették a vásárlóképességet és a tőkebefektetési kedvet, tönkretették az ipart és a kereskedelmet. A fogyasztóképesség megcsappanása a termelés redukciójára, a munkások elbocsátására vezetett, ami újból csökkentette a fogyasztóképességet, ismét növelve a munkanélküliséget. A kormány által kivetett szükség-adók újból hozzájárultak a fogyasztóképesség csökkentéséhez. A behozatal korlátozása nem segített az iparon, ártott a kereskedőknek; külföldön természetszerűleg retorziót vonva maga után, a kivitel nagy mértékben csökkent. A krízis egyre jobban mélyül. A helyzet rendkívül komoly, választanunk kell a szabad magántermelés vagy az állami termelés között; más út nem vezethet ki a válságból. Az állami beavatkozással tompított magántermelés csak romlásba vezet.

Már pedig ha a magántermelés mellé állunk, akkor szabad utat kell neki engednünk, el kell söpörni az összes korlátokat. A jól működő állami posta kivételével el kell adni a meglevő állami és közüzemeket, vasutakat, gyárakat, bányákat, dohányjövedéket, telefont, villamtelepeket stb. Tartózkodni kell mindenféle állami beavatkozástól, szubvenciótól, korlátozásoktól. Ki kell küszöbölni a pénz kríziseinek lehetőségét a jegybankok az államoktól való függetlenítése, nemzetközi felügyelete, vagy nemzetközi pénz által. Az állam gépezetét egyszerűsíteni kell, kiadásait és az adókat leszállítani. Lehetőleg nagy vámszövetségeket létesíteni.

Az adókat úgy kell kivetni, hogy a termelést lehetőleg kis mértékben károsítsák. Cournot nagyszabású kutatásaiból következik, monopóliumok és trösztök esetén, hogy az árucikkek mennyiségére vagy azok árára (forgalmi adó) kivetett adók, úgy a fogyasztónak, mint a termelőnek nagyobb kárt okoznak, mint hasznot az államnak, hogy az arányos, vagyis nem progresszív jövedelmi adó az, amelynél az okozott kár egyenlő az elért haszonnal. A progresszív adó különben is káros, mert akadályozza a nagyüzemek létrejöttét és szétforgácsolásra vezet; továbbá ellenkezik a Weber—Fechner féle pszichofizikai törvénnyel is, melynek értelmében az arányos adó az, amely a különböző vagyonú feleket egyformán sújtja.

Az üzemeket racionalizálni kell, ez persze tőkebefektetést kíván. Láttuk, hogy komoly tőkebefektetés stabilis viszonyokat tételez fel. E stabilitás elérésére mindenekelőtt szükséges, hogy lehetetlenné tegyük azt, hogy a kormány mindenféle, máról holnapra kigondolt rendeletekkel dolgozhasson. A törvényhozásnak is nagyobb stabilitást kell adni. Az arányos választójog ezt a stabilitást elősegíti, a továbbiakban hasznos példáúl szolgálhat: Svájc alkotmánya.

Vissza kell adni a magántermelés híveinek a már-már veszendőbe menő bizalmat. Fel kell világosítani őket, hogy a magántermelés az intervencionizmus megszüntetése után ma el sem képzelhető prosperitást hozhat létre.

A munkás bérét elsősorban szintén a kereslet és kínálat határozza meg, azonban ez esetben más döntő faktorok is szerepelnek. A rosszul fizetett, tehát nélkülözéseknek kitett gondterhes munkás nem képes oly teljesítményre a modern üzemekben, mint a jól élő, gondtalan, rövidebb ideig dolgozó munkás. A vállalkozónak tehát érdekében áll többet fizetni, jó lakással, élelemmel, szabadidővel, szórakozással ellátni munkásait. Ford kimutatta, hogy ezáltal a gyáros jövedelme növekedni fog. Épp úgy, mint ahogy a rabszolga-, vagy jobbágymunka ma nem volna rentábilis, éppúgy nem rentábilis a rosszul fizetett munkás munkája. Az üzemek racionalizálásával ez mindenütt ki fog domborodni. A munkás jóléte megegyezik a vállalkozó érdekeivel, tehát a technikai haladás folyton emelni fogja.

A másik momentum az, hogy a magas fizetésű munkás szerepe a közgazdaságban a legfontosabb: ő az igazi fogyasztó, mellette a termelők nem jönnek tekintetbe. Ő a modern tömeggyártás vevője. Ha a munkást nem teszik vételképessé: a termelés megakad.

Ott ahol a vázoltakat nem akarják, vagy nem tudják végrehajtani, szükségkép bekövetkezik az állami-termelés, a szocialista állam, a szovjet kísérlete.

A szakszervezetek működése, amennyiben a munkások életviszonyainak javításáért, magasabb bérekért, rövidebb munkaidőért küzdenek, közgazdasági tekintetből hasznos, mert akkor kikényszerítik az elavult üzemek modernizálását, kis vállalatok tömörülését, miáltal azok képessé válnak a munkások igényeinek kielégítésére, anélkül, hogy az árakat emelni volnának kénytelenek, ami a forgalom és a haszon csökkenését vonná maga után.

A szakszervezetek csak akkor károsak, ha a munkás teljesítményét kívánják korlátozni, ami szükségképpen az árak emelkedésére, a haszon csökkenésére és alacsonyabb bérekre vezetne. A magántermelési rend és munkásság érdekei nem ellentétesek, hanem azonosak. A munkásságnak nincsen semmi oka az államkapitalizmusért lelkesedni, sem pedig szüksége arra, hogy elavult értékelméleti okoskodásokkal támogassa kívánságait, hanem erejét összpontosítva egyszerűen küzdeni kell igazi érdekeiért, jobb életmódért és több szabadságért.

Ugyanazon ár- és bérviszonyok, egyenlő szabadság mellett nagyjából éppoly közömbös lehet a munkásra nézve, hogy köz- vagy magánüzemben dolgozik-e, mint a fogyasztóra nézve az, hogy állami vagy magánáruházban vásárol-e. Reájuk nézve az egyikről a másikra való áttérés a jelzett körülmények között nem jelentené a világrend megváltozását. A kérdés tehát csak az, hogy melyik rendszer képes jobb ár és bérviszonyokat teremteni, továbbá, hogy egyenlő ár és bérviszonyok mellett, melyik tud több szabadságot nyújtani.

Amerikában, ahol a termelés a legszabadabb, ahol a krízist csak a külföldi piacok hirtelen elvesztése okozta, a belső fogyasztási képesség emelésével aránylag gyorsan fognak tőle szabadulni.

Európában a helyzet sokkal nehezebb. Itt kevesen vannak tisztában a fejtegetett egyszerű dolgokkal, itt mindegyre még újabb korlátozásokkal és beavatkozásokkal kívánnak segíteni, ami által a krízist még fokozzák.

Nálunk a helyzet a legvigasztalanabb; itt kevés kivétellel mindenki, kezdve a munkanélküliektől egész az élhetetlen kapitalistákig, mindent az államtól vár; segélyt, szubvenciót, bolettát és mindenféle korlátozást követelve, a mezőgazda az iparcikkek maximálását, az iparos védvámokat, a kereskedő a lakbérek maximálását, a fogyasztó a kereskedelmi cikkekét és így tovább, nem látva be, hogy a szabad forgalom valamennyinek közös érdeke. A főváros még mindig szaporítani kívánja deficittel működő közüzemeit. Általában mindenütt az intervencionizmus apostolaival és a helyzet teljes félreismerésével találkozunk. Ha végignézzük a válságról közölt munkákat, egyedül Éber Antal értekezése az, amely a helyzet világos megismeréséről tanúskodik.5

Függelék

Az előbb tárgyaltak matematikai igazolását Cournot adta említett művében. Sajnos e helyen Cournot eljárását nem adhatjuk egész terjedelmében. Meg kell elégednünk azzal, hogy módszerét néhány egyszerűbb példán bemutassuk.

Sokan azt hiszik, hogy a matematikai módszerek csak számokkal való dolgozásra alkalmasak, miután pedig a közgazdasági viszonyok oly bonyolultak, hogy a jövő eseményeket lehetetlen szám szerint előre meghatározni, (például valamely cikk árát jövő év január elsején) ennélfogva szerintök a közgazdaságtanban a matematikai módszerek alkalmazásának nincsen helye.

Akik azonban jártasak a matematikai analízisben, azok tudják, hogy az analízis oly függvényekkel is foglalkozik, melyek bizonyos feltételeknek eleget tesznek, ettől eltekintve azonban teljesen tetszőlegesek, tudják, hogy e feltevésből kiindulva igen fontos következtetések vonhatók.

Ilyenformán a matematikai módszerek, dacára annak, hogy nem ismerjük a függvényeket, mégis hasznosak lesznek közgazdasági problémáknál.

Jelöljük D-vel valamely árunak egy adott helyen és időközben egységenkénti p áron eladott mennyiségét. D nagysága ekkor a p ártól fog függni, amit formulával így fejezhetünk ki: ez a függvény fejezi ki a kereslet törvényét.

D = D(p)

Evidens, hogy a kérdéses áru keresletét a többi áruk ára is befolyásolja. Egyszerűsítés szempontjából feltételezhetjük azonban, hogy ez a befolyás elhanyagolható. Megjegyzendő, hogyha ezt nem is tételeznénk fel, akkor is az alábbi eredményekre jutnánk, természetesen bonyodalmasabb okoskodások révén.

A D függvényt persze közelebbről nem ismerjük, minden árunál az más és más lesz, sőt ugyanazon árunál is, különböző helyen vagy időben. Azonban a függvény néhány általános tulajdonságát mégis ismerjük. Először is tudjuk, hogy minél nagyobb a p ár, annál kisebb lesz a kereslet; vagyis D csökkenő függvény, azaz dD/dp = D' < 0.

A tapasztalat mutatja azonkívül, hogy minél nagyobb a p ár, annál kisebb lesz a dp árnövekedés által létrehozott dD keresletcsökkenés abszolút értéke, vagyis d²D/dp² = D'' > 0.

A kereslet törvényén kívül még fontos szerepet játszik a termelési költségek függvénye. Jelöljük a D árumennyiség termelési költségét K-val. K nagysága a D árumennyiségtől fog függni. Egyszerűsítés szempontjából tegyük fel egyelőre, hogy mástól nem függ, ekkor

K = K(D) alakban írhatjuk fel a függvényt.

Ez a függvény is más és más lesz különböző helyeken és időkben. Azonban tudjuk, hogy K mindig növekedik D-vel, vagyis dK/dD = K' > 0.

Ahol K' a termelési többlet egységára; a tapasztalat mutatja továbbá, hogy a termelés fokozásánál K' csökken addig, amíg a termelés bizonyos D₀ mennyiséget el nem ér, azontúl a többlet egységára K' növekedik. Ezt úgy fejezhetjük ki:

ha D < D₀, akkor K'' < 0

ha D = D₀, akkor K'' = 0

ha D > D₀, akkor K'' > 0

Tapasztalatból tudjuk, hogy K'' abszolút értéke kicsiny, továbbá hogy iparcikkek esetén a termelt mennyiség D rendesen kisebb mint D₀; következőleg iparcikkeknél az egységnyi költségek fokozott termelésnél csökkennek. Mezőgazdaságnál ellenben a termelt mennyiség rendesen nagyobb mint D₀, vagyis többtermelésnél az egységnyi ár növekedik.

Jelöljük k-val az egységnyi árumennyiség átlagos költségét, vagyis k = K/D.

A szabad versenyben, ha a piac oly nagy, hogy a termelési többlet az árat észrevehetően nem befolyásolja, akkor célszerű olyan mennyiséget termelni, amelynél az átlagos költség k minimum. Ekkor k' = dk/dD = (K'D - K)/D² = 0, vagyis

K' = K/D = k. Tehát ha megrajzoljuk a K = K(D) görbét és ha a kezdőpontból érintőt húzunk ehhez a görbéhez, ha A az érintési pont, akkor az A pont abszcisszája egyenlő azzal a Dₘ termelt mennyiséggel, amely minimummá teszi az átlagos árat. A függvény tulajdonságaiból folyik még, hogy Dₘ > D₀. Következőleg hasznos lehet a termelés fokozása akkor is, ha az egységnyi ár növekedik.

Jelöljük monopólium esetén annak hasznát H-val, továbbá D-vel a termelt mennyiséget, p-vel az egységnyi mennyiség árát és K-val az összes költségeket. Akkor

(1) H = pD - K

A monopólium oly árat kénytelen megszabni saját érdekében, amely maximális hasznot eredményez; vagyis p értékét a következő egyenlet adja:

(2) H' = dH/dp = D + (p - K')D' = 0

Szükséges ezenkívül még, hogy p a következő egyenletnek is eleget tegyen:

(3) H'' = d²H/dp² = D' + (p - K')D'' + (1 - K''D')D' < 0

Ha (2)-ből p értékét (3)-ba helyettesítjük, és D'-tel szorzunk, tekintetbe véve, hogy D' negatív, akkor a (3) feltétel így alakul:

(4) 2D'² - DD'' - K''D'³ > 0

Kimutatható, hogy a D függvény alakja olyan, hogy

2D'² - DD'' > 0.

Ennélfogva, ha K'' > 0, akkor (4) minden esetre ki van elégítve. Ellenben ha K'' < 0, akkor (4) kielégítése feltételezi még, hogy K'' abszolút értéke kicsiny. Mint említettük, ezt tapasztalatból tudjuk. Elfogadhatjuk tehát, hogy (4) rendesen ki van elégítve és hogy a nyert p érték a hasznot tényleg maximummá teszi. Monopólium esetén tehát van egy olyan ár, amelynél ha kisebbet vagy nagyobbat állapít meg, haszna csökkenni fog.

Vizsgáljuk meg még röviden az árucikkekre kivetett adók esetét. Legyen először c az egységnyi mennyiségre kivetett adó. A monopólium haszna, ha adó nem volna, a következő lenne

H₀ = p₀D₀ - K₀, ahol p₀, D₀, K₀ a maximális H₀ haszonnak megfelelő mennyiségek. Az adó kivetése után a monopólium haszna lesz

H₁ = p₁D₁ - K₁ - cD₁. p₁-et ismét úgy határozzuk meg, hogy H₁ maximum legyen. Az állam nyeresége az adó révén cD₁. A monopólium vesztesége pedig

H - H₁ = (p₀D₀ - K₀) - (p₁D₁ - K₁) + cD₁. Miután p₀ az az értéke p-nek, amely a pD - K kifejezést maximummá teszi, következőleg (p₀D₀ - K₀) > (p₁D₁ - K₁) és ennélfogva

H - H₁ > cD₁, vagyis a monopólium vesztesége nagyobb mint az állam nyeresége. A fogyasztó veszít ezenkívül (p₁ - p)D₁ mennyiséget, amely teljesen kárba veszik.

Hasonló eredményre jutnánk forgalmi adó esetén is, amikor az állam bevétele c₁p₁D₁ volna.

Jövedelmi adó esetén, ha az állam a H jövedelemre cH adót vet ki, akkor a monopólium haszna az adókivetés után

H₁ = (pD - K)(1 - c)

Könnyen belátható, hogy a Hí mennyiség maximuma ugyanolyan p érték mellett éretik el, mint az adónélküli H haszon maximuma; ennélfogva a jövedelmi adónak monopólium esetén nincs hatása az árra, a fogyasztók nem veszítenek. A termelő vesztesége pedig egyenlő az állam nyereségével. Az arányos jövedelmi adó tehát az egyedül racionális adónem.

Hasonló eredményre jutnánk abban az esetben is, ha az állam a termelést szubvencionálná, ekkor a szubvenció által elért haszon kisebb, mint a szubvenció nagysága.

Szabad verseny esetén ugyanezeket az eredményeket kapjuk, azonban jóval bonyodalmasabb számítások után.

        Kóbor Tamás éles szatírája a háború utáni magyar gazdaságpolitikáról, eredetileg az OMKE-ben jelent meg, s egy budapesti napilap közgazdasági rovata közölte 1922. július 11-én. A bolsevik szocializálást elutasítja, de érvelése a szociáldemokrata közellátás és irányított árak keretében marad.



      

     
     A drágaság kérdése ma Magyarországon a legkevésbbé probléma. Különben érdekes ezért Kóbor Tamás alábbi cikke, amely az „OMKE”-ben jelent meg és amely éles szatirája a szomoru helyzetnek.

Sajnos, amikor tisztán politikáról irok, már irtam a drágaságról is. Rapszodikusnak, összefüggés, talán logika nélkül valónak is találják az alábbiakat, az összefüggés és logika nélkül való az a helyzet is, amelyet politikailag jellemeznem kell. A rapszodikus elemet pedig pótolja a csupa ellentmondás.

Tehát:

Összeomlott a bolsevizmus és jött az uj politika, mint engesztelhetetlen ellenlábasa. Az ember várná mindenben az ellenkező hitvallás mellett az ellenkező cselekedeteit. És ime: a bolsevizmus összerombolni akarta a polgári osztályt és rendet, hogy a romokon fölépitse majdan a szocializmust. Az uj kor összerombolni akarta a polgári liberális rendet, hogy a romokon fölépitse az uj keresztény demokráciát. A rombolás folyt kétesztendőn át, a keresztény demokráciából éppoly kevés épült mint a bolsevisták álmodott szocializmusából.

Alaptétel, hogy ez a csonka magyar állam csak parasztjaiból élhet meg. Ennélfogva az államháztartás berendezkedett a paraszt tehermentesitésére és a halálra szánt kereskedelem és ipar megadóztatására. A gazdatársadalom virul és a társadalom gazdaságtól megfosztott, tőke- és vállalkozóerejében megbénitott városi hivatások sorvadnak.

Az ország-csonkulás magával hozta a középosztály megélhetésének nehézségeit. Fizetésből, bérből nem lehet megélni. Minden kormánynyilatkozat szerint ezeken kell segiteni, ennélfogva az állam legfőképen fogyasztási adókból akar megélni, adókból, amelyeket éppen ezek az osztályok viselnek.

Az összes gazdasági megkötöttségek között a legindokoltabb volt a kenyér árának megkötése éppen a gyönge fogyasztóközönség szempontjából. Ennélfogva a forgalom fölszabaditását éppen a kenyéráruknál kezdték el. Plauzibilis megokolás, hogy a kivételes gazdasági helyzetből az egyetemes szabadságra átugrani katasztrófális, ezt csak fokozatosan szabad megtenni. Plauzibilis, ha az élet egyetemessége fölbontható lenne az elemeire. De az élet összefüggő egész, mint akár egy szekér, amelynek egyik kerekét nem lehet gurittatni, a többiekét pedig későbbi időkig megkötve tartani. Az ilyen szekérkerék forog, de a szekér meg nem mozdul.

El a jelszó a szabadforgalomról külpolitikailag is, aminek következtében kiviteli vámokkal tartjuk vissza, amit a külföld vásárolna és behozatali vámokkal azt, amit szállitana. Ha gazdasági akcióról van szó, megbénit bennünket a gondolat, hogy igazságtalan ellenségekkel tárgyalunk. Ha irredenta politikát csinálunk, habozóvá és erőtelenné válunk a gazdasági érdek szempontja miatt. Ha a külföldnek nyilatkozunk, erősen pályázunk a belső hazafias közvélemény tapsaira és elrontunk ezzel mindent, amin javitani akarunk. Ha belső ügyeinkben akarunk a közvéleményre hatni, bedugnók a külföld fülét.

És a demokrácia, akár keresztény, akár nem keresztény! A demokrácia természetesen demokratikus választójogot jelent, ami, mint mindenütt másutt, nálunk is, a nemzet képviseletét érdekképviseletekre bontja. Ebben nyugatiak vagyunk, éppen ebben, amiben végzetes luxus nyugatiaknak lennünk. Hisz egy társadalomban, amely 70 percentjében agrárius, érdekképviseleti alapon 70 percentben agrár érdekeket képvisel, fujhatja, képviseltetheti, erőltetheti a saját külön érdekeit a többi 30 percent minden töredéke, foganatja nem lehet. Másfelől pedig olyan egész gazdasági tulsuly mellett is, amilyen a mi agrár-társadalmunknak megvan, másutt a többi gazdasági ág ennek a gyarapodása arányában szintén gyarapodik. A nagy haszon átmegy a gazdasági forgalomba akár bőségesebb költekezés, akár pénzfölöslegek bankba, takarékpénztárba helyezése utján. A mi gazdatársadalmunk nem lép ki eddigi életigényeiből és pénzét bizalmatlanul magánál tartja. Egy nagy szivacs, amely mindent magába sziv és csak nyomás esetén ad ki magából.

Gazdaságilag igy a demokrácia csak biztositja és alkotmányosan megalapozza az erősebb jogát és előjogát és e fölött a demokrácia fölött trónol az állam a maga állam-szocialisztikus önzésével. Nem polgáraiból és polgáraiért él, hanem polgáraival szemben és polgárai fölött. Kiveszi részét minden bevételből és távol tartja magától a kiadásokat. Minél magasabbak az árak, annál nagyobb az ő forgalmi adója. Ha arról van szó, hogy a háztulajdonos nem tud megélni, emelteti a boltbéreket, amivel az ő részesedése is emelkedik és eszébe sem jut ugy segiteni a háztulajdonoson, hogy a részesedéséről lemond. A gazdasági viszonyokhoz semmi köze, csak a maga mulhatatlan igényeit nézi és elégiti ki fogyasztási adó emelésével, áremeléssel, részesedések emelésével, vámok emelésével. Mint minden önzés, az övé is erkölcsi alapot talál: ha én rendbe jövök, minden más is rendbe jön. Igaz-e ez? Az csak később fog megválni, esetleg későn.

Folytathatnám, de minek? Az eddigiekből talán kiviláglik, amit mondani akarok. Itt szembekerül minden mindennel, még a helyes gondolat is önmagával. Az osztályok egymással, az állam a társadalommal. Mind a maga boldogulását keresi és mivel az csak az egyetemesség boldogulásában található meg, mind pórul jár.

Nincs optimista gondolatom. A roszszul begombolt mellényt föl kellene gombolni és mindent az elején kezdeni. Lehetséges ez? És ha lehetséges, megteszik-e?

        Kóbor Tamás vezércikke a zsidókérdésről és a jövedelmek elosztásáról, az Ujság 1938. április 3-i számában.



      

     
     Hogy a NEP megválasztotta bizottságát a zsidókérdés tanulmányozására, logikusan fel kell tennem, hogy ennek a kérdésnek mibenlétét a NEP most már tárgyilagosan, politika és agitáció nélkül meg akarja állapítani. Nem utasít el tényeket, melyek a propagandának s előre eltökélt eredményeknek ellentmondanak s elvégre fel kell tenni, hogy ez a bizottság nem kész véleménnyel ül össze, melynek szolgálatában csak forma szerint ugy tesz, mintha szorgos szakértővizsgálat alapján erre ki kellett lyukadnia.

A bizottság a NEP autonóm testülete, melyhez kívülállóknak semmi közük nincsen. Ha országos bizottságról lenne szó, ajánlhatnám, hogy benne szakemberek, gazdaságiak és kulturálisak egyaránt szintén vegyenek részt és hallgassák meg, mint általánosan szokásos, az érdekeltséget ebben a kérdésben is. Egyetmást megtudnának, amit mint jóhiszemü tájékozást kereső kívülállók nem igen észlelhetnek.

A zsidó kérdés egyik ága a jövedelem aránytalan eloszlása, másika a kulturális életben való tulságos részvétel. Ezuttal csak az elsővel akarok foglalkozni, nem mint szakértő, aki nem vagyok, hanem mint valóságkereső, aki vagyok. Na és mint egyike ama néhány százezernek, aki a zsidókérdésben érdekelve van, a jövedelem eloszlásának ügyéhez semmi köze nincsen.

Mint statisztikában és közgazdaságban laikus, Matolcsy Mátyás tavaly megjelent A jövedelemeloszlás Magyarországon c. könyvében, mely ujabb adatok hijján az 1931-i statisztikai kimutatásokkal dolgozik, találom, hogy tizezer pengőn felüli jövedelme összesen 16.169 személynek volt. 1931 után beállt a katasztrofális válság, mely a fizetéseket alaposan leszállitotta s a vállalati jövedelmeket ugyancsak megcsappantotta. Nem tehető föl, hogy ma is annyian volnának. De hadd tegyem föl, hogy igenis mind a 16.000 tizezer pengőn felüli ember mind zsidó, akkor is 450.000 zsidó kérdezheti: mi közünk a tizenhatezerhez, hogy zsidókérdést csinálnak miattuk? Ha igazságtalan az ő jövedelmük, az igazságtalanságban vagyunk részesek, de a nagy jövedelemben nem.

De a Matolcsy Mátyás száma ugyebár nem 16.000 zsidót jelent, hanem 9 millió magyar polgár között 16.000 mindenféle felekezetbelit. Nem inkább a szegénységnek, mint a gazdagságnak a jelzése ez a szám? Ebben benne van Esterházy Pál herceg, az ő 220.000 holdjával, a miniszterelnök és a hercegprímás is, akiknek a fizetését senki sem tartja aránytalannak és nem mérik hozzá az országnak legalább is 8 millió lakosához, akiknek mérhetetlenül kisebb a jövedelme. Jó néhány ezret le kell vonni a tizenhatezerből, hogy a zsidóság részesedése a nagy jövedelmekben aránytalannak mutatkozzék.

De hadd ne menjek ennyire. A sérelem a jövedelmek aránytalan eloszlásáról szól, tehát személytelenül előállt jelenségről. A megoldás viszont a jövedelmek elosztására gondol, tehát intézkedésekről. Itt félreérthetetlen, hogy nem valami kommunisztikus elosztásra gondolnak, hogy az aránytalan sokból több jusson az aránytalanul sokaknak. Inkább arra, hogy a tizenhatezer maradjon meg tizenhatezernek, de ne legyenek zsidók, vagy zsidó származásuak. Ki kell cserélni a tizenhatezren felüli jövedelmek részeit másokkal, de a jövedelmek maradjanak meg. Bankok és gyárak vezetői csak huzzák tovább a sokallott fizetéseket és tantiémeket, de legyenek keresztények.

Ha ez megtörtént, mi változott a kilenc millió lakosság helyzetében? A gyári dijnok és a törpe földbirtokos, a munkás és gazdasági cseléd meg kubikus boldogabb lesz-e abban a tudatban, hogy 16.000 tiszta árjának van az a jövedelme, mely miatt az agitátorok szerint az övé olyan kicsi?

Ezek alapján gondolom, hogy a jövedelmek aránytalan eloszlása zsidók és keresztények között éppenséggel nem olyan körülmény, mely általános zsidókérdéssé tehetné meg az antiszemitizmust. 450.000 zsidónak ebben semmi része nincsen és a nagy jövedelmek élvezőinek behelyettesítéséből keresztény boldogokkal a kilencedfélmilliónyi magyarságnak semmi haszna. Nem zsidókérdés tehát és nem is keresztény kérdés egyetemes szempontból!

Ellenben az izgatás a nagy jövedelmek ellen, ha felhasználják izgató anyagul antiszemita irányban, megmarad izgatónak az élvezők kicserélődése után is. Elvégre az antiszemita tömegek, ha meggyarapítják, maguknak antiszemiták, nem néhányezer utódnak. Megmarad és zsidók híján átalakul le a vagyonos osztállyal! kiáltássá. Akkor magyarázni, hogy jólétben élőkre és gazdagokra szükségük van a szegényeknek, mert kell legyenek olyanok, akik foglalkoztatják. Az iparnak nagyon is sok fényűző fajtája van, mely arányosan sorvad a jómódúakkal. Szőnyeg és selyem, pipere és ötvösmunka, nem szólva a művészetekről, prémáruk és drága gyümölcsök, hízott marha és idei liba, nagy lakás és berendezésre kívánkozó bútorzat, építőipar a sok ezer munkással — sajnos, nem elméleti tapasztalat, hanem keserves tapasztalat, mind munkanélküliséggel és mezőgazdasági termékek árzuhanásával jár éppen a tőkevagyon apadásával, az apadó jólét arányán túl menően is.

A demagógia ezzel nem számol és nem hagyja abba a szólamot, hogy a tízezrek dőzsölnek, míg a milliók éheznek. Akkor sem, ha a tízezrek megszűntek zsidók lenni. A demagógia nem ismer megállást. Már nekiment a grófoknak és arisztokrata vagyonoknak és neki tud menni a kisgazdáknak is. Ma a jelszó: néhányezer zsidóé a tőke és a zsíros állás, néhányezer nagybirtokosé a hat millió hold. Mi állja útját a bicskát nyitó oroszlánnak, hogy hárommillió magyar gazda földjét 50—100 holdas 13.000 kisgazda bitorolja! Mikor a demagógia földosztást hirdet, kár csak a grófokra gondolni, hanem arra is, akinek egy holdja sincs, a százholdas kisgazda is gróf.

Mellesleg hadd emlékeztessek az orosz példára. Nagyon nyomatékosan hangoztatják, hogy a bolsevizmust a zsidók vezetik. Hadd emlékeztessek arra is, hogy a cári Oroszországban a nép elégedetlenségét szervezett és időnként engedélyezett pogromokkal vezették le. Orosz zsidónak lenni nem volt kívánatos: a pogrom pusztította a zsidókat, és mikor a cári uralom megdőlt, már szokásjoggá vált tőlük függetlenül az élet- és vagyonirtás. És akár zsidók a vezetők, akár grúzok, ami a zsidókon kezdődött, folytatódott az egész polgári és arisztokrata társadalmon. A vérszemet kapott antiszemitizmus nem ismer megállást, mert nem elégül ki soha. A keresztény kézre került nagy jövedelem sem jelent immunitást és édeskeveset, ha nálunk a felfordulás módszere más lesz, mint az oroszoké.

Nem mondok ezzel újat és azzal sem, hogy éppen ebből a szempontból nagy jelentősége van az alkotmányvédelemnek, mely mellett az országnak 99 százaléka áll és törvényuralmat akar, mely mellett — nem bánom, tekintsék önzésnek — a magyar zsidóság egyetemesen sorakozik.

        Kóbor Tamás vezércikke a szovjet propaganda lélekgyilkoló természetéről, Possonyi László Üldözni fognak titeket című regénye kapcsán; megjelent az Ujság 1938. március 27-i számában.



      

     
     Possonyi László regényét: Üldözni fognak titeket, mindenkinek érdemes olvasni. Annak is, aki csak heverő olvasmányt kíván, mert szerelmi történetnek is érdekes. Nekem sokkal többet adott. Katolikus iró a szó katolikus irodalmi értelmében és ez a regénye is a katolicizmusban rejlő megváltó erőt hirdeti, mely megrögzött bolsevistából is hívő emberlelket formál egyszerüen azzal, hogy kezébe adja a Bibliát. Nekem mást adott: egy író képét, aki az orosz világot mutatja meg, teljes hüségében, nyugati embernek riasztó kietlenségében, de elfogultság nélkül a szörnyü világ részeseinek, áldozatainak és rajongóinak emberi értéke iránt. Meggyőződéses embereket, akiknek meggyőződése istenkáromlás és világpusztitás, de azt hiszik, ők hozzák a megváltást a nyugati rabságból, sötétségből, életpoklából, képmutató hazugságaiból. A leningrádi nyomor, az egymástól való félelem, a legmegbízhatóbbak rettegése megfigyelésektől, a teljesen szabados élet, melynek minden nő az áldozata — mindez riasztó képtelen nyomoruság és kiszolgáltatottság, mint természetes állapot tökéletesedő ideál — katolikus iró lapjain szinte szenvtelenül, birálat és felháborodás nélkül ábrázolva éppen a tárgyilagosságánál fogva részvétet és szomorúságot kelt a megtépettségükben önként elhelyezkedő embertársak iránt. Nem ismertetést, sem méltatást nem akarok írni, csak rendbeszedni a gondolatokat, miket az olvasmány kiváltott. Egy örökre idegen maradó világ képe tárult elém és benne merőben idegen emberélet, melyben ugyanaz az ember él, küszködik, lángol, szenved és tönkremegy, akit a világunkban testvérnek ismerek és él, küszködik, lángol, bukik és várja a megváltást a maga eszméjétől és hitétől. Ahhoz a nyomorhoz mérten, melyet ott természetszerüen, rájuk mérten viselnek, a mi világunk lázongó forradalmisága szinte üdvösség, mert van kapu, melyet döngethet, ajtó, mely kinyilhatik. És itt minálunk van mindenható Isten, akihez menekülhetünk, ott pedig Isten helyébe a gép lépett, melyet szolgálni kell robotban és hozzáfűződik a pusztán földi élet sarkalló tudata, hogy annál emberebb vagyok, minél rabszolgábbul szolgálom a gépet, napi legkevesebb tizennégy órai munkával szüken kapható kenyérért és kolbászért, rongyokba burkolva és tüdőt fullasztó odukban kemény fekhelyen roskadva.

Akik ebben a szörnyü világban élnek, azokban van hit a világ mozgató elvében. Van erkölcs, abban az értelemben, hogy annál tökéletesebbnek érzik magukat, minél engedelmesebben és odaadóbban teljesitik a tan parancsát és hisznek a jövőben, mely az ő jobbnak, tisztábbnak vélt világuknak meghozza a gyümölcsét. Ötéves terv, majd megint ötéves terv, melynek alapja az embert nem kimélő munka, a tulvilágot pedig pótolja a lelkekben az öt, majd ujabb öt év mulva bekövetkező földi paradicsom. Nagyobb érték-e a földi üdvösség, mely nem következik be, mint a tulvilági, melyből földi életünkben nem kapunk több sót és kenyeret, csak ugy, ahogyan ők sem kapnak, akik lemondtak a tulvilágról? Ez a világ van — azok a milliók rabszolgák, a gyerekek már nem ismernek más világot, beleszületnek az otthoni állatiságba, a gyermekmenhely sivárságába és a gyülöletbe, a burzsuj zsarnokság, hazugság és vallási babona ellen. Dolgozni! Versenyt dolgozni a többiekkel, akik gyülölik a győzteseket, mert irigylik a velejáró jutalmat — egy szalmazsákkal többet, melyből nadrágot, vagy szoknyát varrhatnak maguknak. Lerázni a cári zsarnokságot — ez volt a kezdet, az érthető. De lelkesedve belenyugodni a még nagyobb zsarnokságba és irtózni attól a világtól, melyben nincs zsarnokság, ezt Isten tiszta levegőjében megérteni alig lehet.

De ami érthetetlen, mégis meg van. Mi teszi, hogy meg van? Mi tette, hogy a vakbuzgóságig vallásos népből sokmillió utálattal félrerugja az ikonokat és neveti a csodákat, mint népbutító hazugságokat? Valahogyan mégis csak egy vallásos néphez vonult be Lenin az ő idegen tanaival, könyvből kiirt receptjeivel és napiparancsban kiadhatta a rendeletet, a templomból Isten-ellenes muzeumot kell csinálni? Első dolga a vörös hadsereg volt a fehérek ellen és mikor elbuktak a fehérek, a szurony és ágyu a vörös ország rettegtetésére maradt meg. A nép javára, a népre támaszkodva épitették ki Szovjet-Oroszországot és a nép szláv megadással fogadja az uj tekintélyt, mely nem bizik a népben, hanem minden egyes emberre láthatatlan kémet szabadit rá, akire ugyancsak láthatatlan kém vigyáz, föl egészen a leghatalmasabbig, aki ismerve a maga gépezetét, viszont valamennyiben ráügyelő kémet gyanit. A gép világszemlélete az, mely elkapja a gépész karját is, ha önmaga nem óvakodik a gép meg nem különböztető mechanizmusával szemben. Mind buták, mind gazemberek? Mind megszállottak és apostoli önmegtagadással élnek az eszmének, ha vértanusággal jár is?

Hogyan lett a gépből Isten? Hogyan lett a munkából, mely az ember fenntartására való, bálvány, melyet az emberek a maguk husával tartanak el? A puskák mellett elárasztják az országot propaganda könyvekkel, ujságokkal. Napimunka után müvelődési körökbe terelik az embereket, akik ott hallanak — mindenről mindig ugyanazt. Jaj annak, aki nem mutatkozik meggyőződéses tovarisnak. Az agyban, melybe mindig ugyanazt töltögetik, végül csak az van, amit beletöltögettek. Ezt nevezik propagandának, tanitásnak, fölvilágositásnak. S az eredmény elmaradhatatlan. Az agy nem világosodik, hanem beletompul az egyhanguságba, nem gondolkodik, hanem könyv nélkül tanul és nem töpreng, csak feldolgozza az egyetlen anyagot, amivel telitve van. Alaptétel, hogy egynemü táplálékot adván az agynak, végül hozzáalakul a lélek. Nem ujfajta ember csinál, uj világot, hanem uj világ teremt uj embereket, mivel a réginek nem kellene. Élettanilag dőreség egy társadalmi rend, mely repülőemberek számára van elgondolva, tehát szárnyassá kell átteremteni a földön talpaló embert. Ellenben lelkileg, politikailag azt hiszik, hogy ez lehetséges és meg is csinálják, mivel hatalmi eszközük van hozzá.

Propaganda! Nem uj találmány, mert a tömeget mindig propagandával dolgozták meg. De eddig mindig csak adott alkalommal, adott célból hozták a tömeget a bódultság elmuló állapotába, aztán engedték egyenenként kijózanodni. Most fogva tartják. Csakis állandó ismétléssel és rettegtetéssel érhetik el és egy nemlegességgel, mely döntőbb fontosságu minden pozitiv hatásnál: nem szabad más hangot hallani, csak a propaganda megafonját. El kell szigetelni az ujjá idomitandó embert zavaró, mérlegelésre késztő hatásoktól. Ezért tilos az idegen ujság, az idegen könyv, a pap, aki Istent hirdet, a templom, a történelem, mely szabadságról ad hirt, az erkölcs, mely mást vall, mint a propaganda erkölcs. Mindenki proletár! Látni szabad, de szóvátenni tilos, hogy kerekedett az uj arisztokrácia, mely a nyomor közepette pezsgős orgiákat ül. Szabad a nő — tapasztalni lehet, de tudomásulvenni nem szabad, hogy minden hatalmasabb ahhoz a nőhöz nyulhat, akire kedve támad. A leningrádi bőrkabátos Moszkvába kerül és ott piperkőccé alakul át. Genfben pedig már mint kegyelmes urat küldik tömött pénztárcával és saját autóval. Korrupció, hazugság, harácsolás, hedonista élvezethajhászás — ez van, de a propaganda GPU börtönnel, számüzetéssel és golyóval tiltja, hogy észrevegyék. A hatalom igazi alapja nem a hirdetett tan, hanem a köteles hallgatás.



A Possonyi László Lidája tizennégyéves korában kiszabadul a fehérek ocsmány karjaiból és lelkesedve fölesküdött a vörös világra. A munka az ő istene, a Nyugatot gyülöli, a nő felszabadult a háztartás alatti rabszolgaságából, a szerelem a legmellékesebb valami, amit férfi, nő elintéz egymással, szemben a hazug nyivákolással, mellyel a burzsuj vallásvilága a semmittevők foglalkozásává teszi. És elébe vetődik egy fiatal léha francia, akit első perctől fogva megvet és aki kajánul kérdi tőle, miért is tart ki tiz év óta a bénára kinzott volt fehértiszt mellett, akinek mégse szovjetileg sem házastársa. Mi az, hogy a bőrkabátos GPU-ember, aki akárkihez nyúlhat, épen csak ő hozzá ragaszkodik és barátnője miért vállal inkább örök éhséget, semhogy megválnék gyermekeitől. És mi az, ami annyi férfi sóvárgása mellett beleszédíti az utált francia karjaiba? És hogy is lehetett, hogy kezébe akadt egy rongyos Biblia és annak az olvasása más képet mutat neki a világról és eltölti a tudattal, hogy van Isten!

Mennyire igaza van a propagandának, hogy elzárja az embert a régi világ legcsekélyebb behatásától. Az az árva ócska Biblia rombadönt minden propaganda hatást. Az a léha, munkakerülő francia megnyitja szemét, mely cár helyén most cárt lát és felszabaditott nép helyett rabszolgacsürhét.

Képtelenség, hogy egy ujjáalakult lélek, ma már ennek a világnak a teremtése, egy nevetségesnek tartott könyvnek a hatása alatt visszaalakuljon.

Hogy a regénybeli Lida mégis más lett, arra vall, hogy sohasem is volt más. Az új világ káprázata, megrögzített hite alatt változatlanul megvolt a régi lelki építmény, melyen évezredek munkálkodtak. A régi ember az ő régi természetadta, isteni szentesítéssel megerősített mivoltában megmaradt, mint az ősi ház, melyre emeletet húztak rá. Nem lehet átalakítani az embert, és ezt sajnos a propaganda jobban tudja, mint mi, akik az emberi irgalomra, az emberi szabadság és Isten hirdette világrendre esküszünk, de mindig azzal a tétova bizonytalansággal, hogy íme, már húsz esztendeje várunk az új alakulások összeomlására, s még mindig nem omlottak össze. Új életnek nézzük, mely a régi helyébe lép. Nem lép a régi helyébe, mert az új nem tudja megváltoztatni az embert, aki a régi világban nem parancsnak engedelmeskedik, hanem a saját természetének. A propaganda csodákat művel, a propaganda szuggesztióval, rettegtetéssel és kecsegtetéssel elkábítja és akaratlanná teheti az embert, de sohasem érheti el, hogy az akaratlanság örökké tartson és az állandóan beoltott altatószer hatása ne kopjon. A propaganda lefoglalhat időszakot, de történelmet nem az elkábított és gúzsba kötött, természetével ellentétes emberiség fog csinálni.


     

    
    
    
    
      
        
              
                Lukács Móric
              

            
      

    

    
    
        Lukács Móric

    
    
    
     
      
        
              
                Néhány szó a' socialismusról
              

            
      

    
     
      
        Lukács Móric értekezése a szocializmus eredetéről és korabeli francia rendszereiről, megjelent az Athenaeum 1843. évi I. kötetében. A tulajdon, a család és a személyes szabadság felszámolását bírálja, miközben önkéntes társulást, nyereségrészesedést és gyárreformot is támogat.



      

     
     Olvastatott a' m. academia' heti ülésében, dec. 19. 1842.

Svave mari magno, turbantibus aequora ventis,
Ex terra magnum alterius spectare laborem.
Lucretius.

„Ha azonban a' honi műszorgalom' elevenítése iránt ébredett buzgalom, 's a' felebb kifejtett nem épen remény nélküli conjuncturák daczára, Magyarország' sorsa az volna, hogy jövendőben is a' kereskedő és iparüző nemzetek' sorában aláarendelt polczot foglalna el; még azon kérdésünk maradna, ha valljon az ipar és kereskedés' igen nagy virágzása csupán jólétnek, 's nem nyomornak 's romlásnak is csiráit hordja-e magában? — A' jelennel hadd kérkedjenek 's magas állásukról hadd nézzenek le minket szánakozólag a' nyugatnak dús gyáró 's kereskedő nemzetei, de a' jövendőnek nincs okuk magukat elbízniok, a' Nemesis e' dőlyfét súlyos adósságot talála tölük behajtani! Való, hogy nálunk az ipar' emelkedésének legtöbb föltételei hiányzanak, nálunk a' dolgozó osztály még nem bir minden őt illető politicai és socialis jogokkal, de viszont biztosítva van legalább existentiája 's hazánk ment, 's reménlhető, hogy még sokáig ment fog maradni a' proletariatusnak, 's az ezt nyomon követő pauperismusnak rákfenéjétől, melly Európa' nyugati statusai' jólétének gyökerét rágja. Előre látható, hogy ezekben elébb utóbb zivataruak kell kitörni, mellynek első jelei már Anglia gyármunkásainak lázongásaiban mutatkoznak. Harcz fog támadni a' lakosok' külön osztályai közt, nem, mint eddig, politicai jogokért, engedményekért, nem egy vagy más nyelv' 's nemzetiség' supremátiajáért, hanem szomorúbb, nem-lovagias halálos harcz a' mindennapi kenyérért, a' megélhetés' —

a' jóllakhatás' jogáért: harcz, melly a' polgári társaság' eddigi alapját, a' személyes tulajdont, kérdésbe veendi. A' birtokon és birtoktalan osztályok' különböző érdekeinek méltányos kiegyenlitése, ezen a' jövendőre nézve mindezeknél fontosabb társadalmi probléma, mellynek megoldására socialisták és communisták emberteli úton eddig hiában keresték, végre gyakorlati úton meg fog fejtetni, de drága tapasztalások' árán. Magyarországnak talán, kárpótlásul a' jelen nélkülözésekért, azon szerencse fog jutni, hogy ez idegen tapasztalásoknál jókor hasznára fordithassa, 's az érintett socialis kérdés' megoldását készen találja, mielőtt ez még saját kebelében feltámadna.‟

Ezeket mondám más helyen, egy német nyelven írt czikkemben, hol hazánk' jóllétének egyéb akadályai között, kereskedési és iparviszonyainak mostoha állását fejtegetém1. Sokoldalú hátramaradásaink közől pedig, úgy találtam, épen ezen műipari és kereskedési fejletlenségünk az, melly a' dolgok' rendes folyamata mellett legnehezebben volna orvosolható; mert csakugyan alig képzelhető, miként sikerülhetne hazánkban, annyi nem csak magunkban, de kivülünk is fekvő akadályok ellenében, a' százados úton elmulasztottakat egyhamar helyrehozni, és a' nemzetek' iparüzéi és kereskedési versenyfutásában a' már annyira előre haladtakat valaha utólérni. De ezen versenypálya nem nyúlhat végtelenre, az elébb utóbb egy örvény' széléhez vezet, hol annál, ki oda ért, bár megállapodnia vagy visszafordulnia lehetne, de ő abba mind ujabb meredsége, mind vetélytársainak tolongása vajmi könnyen sodorják! Az európai nyugat nemzetei, mellyeknek gazdagságát 's hatalmát gyakran olly irigy szemmel nézzük, közel állanak ez örvényhez. Ez irigylett gazdagság és hatalom' fényes épülete a' tömegek' nyomorúságán és szenvedésein nyugszik (akaratom ellen mi keserü gúny rí itt e' szóból) nyomorúságon, melly annál kínzóbb és lázasztóbb, mert közel szomszédai a' bőség, 's a' pazar fényüzés, a' munkás osztály' verítékének 's nélkülözésének csábitó, de rá nézve tantalusi gyümölcsei2. E' gondolat vigasztaló lehetne a' magyar hazának, 's ezt joggal magára alkalmazhatná e' tekintetben Lucretiusnak e' czikkely

elejébe tüzött szavait, ha ezekben olly önző és érzéketlen káröröm nem feküdnék, 's ha olly igen szomorító nem volna minden emberbarátra nézve, nem csak az inségnek ama' roppant öszvege, melly civilisatiónk' külfénye alatt rejlik, hanem még inkább ama' vészterhes jövendő, melly az emberfaj' nagy részét várja 's a' polgárisodás' gyomjaival együtt annak legnemesebb gyümölcseit is kiirtással fenyegeti.

E' közel veszélynek elháríthatására módokat keresni, egy idő óta sok gondolkodó fő' elmélkedéseinek tárgya lőn Angol-, Német-, de leginkább Francziaországban. Terveztetik és javaslataik a' szerint különböznek, a' mint vagy egy, vagy más okban látják a' bajnak kútfejét. Angliában a' dolgozó osztály szegénysége legszembeötlőbb lévén, már azon kiáltó ellentét miatt is, mellyben a' szerencsésb osztályok' gazdagságához áll, ott a' közgazdasági irók már e' század' elején megkisérték okainak kifürkészését 's orvoslási javaslataikat. Malthus3 e' nyomorúság' kútfejét egyedül a' szerfeletti népességben keresvén, mellyen szerinte gyökeresen csak a' természet segíthet és segíteni szokott is, járvány-nyavalyák, éhség, háborúk, lázadások, 's magának ez inségnek pusztításai által; a' status' részéről szelídebb gyógyszerek gyanánt a' kivándorlás' könnyebbítését, és a' szegények' házasságainak meggátlását ajánlja, nem tekintvén amannak a' baj' nagyságához képest elégtelenségét, emennek pedig, mondhatni, erkölcstelenségét, kegyetlenségét, melly az embernek csak azért, mert szegény, elfojtani akarná a' természet által minden élő lénybe oltott ösztönüket. Mind a' mellett Malthusnak követője sok volt, sőt egy németországi tudós Weinhold még annyira is ment, hogy a' szegény osztálybeliek' szaporodásának akadályozására azoknak infibulatio által nemzésre alkalmatlanokká tételét hozta javaslatba; de ez embertelen és bakóhoz méltó ötlet a' tudós világban érdemlett gúnynyal fogadtatott.

Mások ellenben nem a' népszámban, hanem a' társadalmi és iparviszonyok' változásában keresték a' nyomor' növekedésének alapokát; nevezetesen a' testületi szellemnek elenyésztében, melly ha bár visszaéléseket okozott is, még is az embereknek legalább az egy testületbe tartozókat, szorosban füzé egymáshoz, továbbá a' kézmüves gyármunkával, 's ez utóbbinál is az embereknek 's erőnek gépekkel fölcserélésében; végre a' concurrentia' korlátlan szabadságában, mellynél fogva a' gyártulajdonosok mintegy kényszerít-

4*

vék, olcsó kiállíthatás végett a' munkabért, mennyire csak lehet, lenyomni.

Kik ezen körülményeknek tulajdonítják a' pauperismus' félelmes terjedését, orvoslatát ismét különböző utakon keresik. Némellyek a' régi socialis állapotokat akarnák visszaidézni4, az eltörölt czéheket, kiváltságos testületeket, hübéri viszonyokat helyre állítani. Nyomorú orvosok, kik szegénységet szolgaság által vélnek gyógyíthatni, az éhezőnek kenyérrel együtt bilincset és rabigát akarván adni. Egyébiránt ezek, úgy látszik, elfelejtik, hogy nyomorúság elég volt az általok magasztalt korban is, azon körülményeket pedig, mellyek azt akkor némileg enyhítették, a' gyérebb népességet, az egyedek' korlátoltabb vágyait és szükségeit, ama' talán boldog együgyüséget, melly a' szolgaság és szegénység' terhét, jobbat nem ismerve, mint másolhatatlan sorsot, belső megnyugvással elviselte, a' régi intézvényekkel együtt vissza nem büvölheti. Más részről a' tökélyesedett gyártási módszereket visszavinni a' kézmüvek eredeti durvaságára, megsemmisíteni a' tudomány és mechanica' legszebb találmányait vandalus terv 's kivihetőségét hinni gyermeki ábránd.

Mások a' fennálló iparrendszert nem akarván bántani, sem annak a' megkezdett úton kifejlését gátolni, a' dolgozó osztály' szenvedésein philanthropicus intézetek és egyesületek által akarnak segíteni, nevezetesen az iskolák és fogházak' javítása, takarékpénztárak, mértékletességi egyesületek, országszerte 's kivüli gyarmatosítás, szegény ápoló 's dolgoztató intézetek által. Igen üdvös, hasznos és szükséges rendszabályok ott, hol, mint például hazánkban, a' márol holnapra élők 's minden biztos jövedelemalapban szűkölködők' osztálya az összes népességnek még csekély töredékét teszi, 's hol a' szegénység többnyire nem a' keresetmódok hiányából, hanem gondatlanság, tudatlanságból, henyeségből származik. De hol, mint Angliában 's Francziaországban a' proletariusoknak serge a' lakosoknak roppant többségét teszi, hol a' tenyere után élő munkás legjobb akarata mellett is munkát vagy épen nem, vagy olly csekély bérért talál, hogy alig elegendő táplálatára, nem hogy belőle egy kis tőkét takaríthatna, mellyre jobb napok 's egy biztosb jövendő' reményét építhesse, ott illy intézkedések 's rendszabályok a' bajok' tengerében, mint néhány csepp, hatás nélkül vesznek el.

Mind ezektől tetemesen különböznek azok, kik a' pauperismus'

orvoslását nem csak a' fennálló iparrendszernek, hanem az egész társadalmi szerkezetnek is megváltoztatása által hiszik egyedül eszközölhetőnek. Ezek, minthogy általok a' polgári társaság gyökeres átalakítása czéloztatik, socialistáknak neveztetnek, és szinte több felekezetekre oszlanak, mellyek közől, a' gyengébb árnyékalatokat mellőzve, legnevezetesbek a' st. simonisták és a' fourieristák Francziaországban, 's az owenisták Angliában. Tanaiknak azon felforgató iránya miatt, miszerint nem csak az eddigi birtokviszonyokat megmásítani, a' házasságot 's családi életet felbontani, de még uj vallást is behozni kivánnak, üldözteknek, sok túlzó és képtelen ábrándjaik miatt, mellyekbe tévelyedtek, még gyakrabban gúnynak tárgyai lettek; így történt, hogy azzal együtt, mi bennük káros vagy haszontalan, az általok kifejtett néhány helyesb és épebb eszme is félrevettetett. De bármint vélekedjünk e' társadalmi rendszerek' becséről, ismerésök minden esetre érdekes már csak azért is, mert, mint Thiers helyesen mondá, századunknak kórjelei, talán előjelei egy többé vagy kevesebbé erőszakos crisisnek, melly a' nyugati népek' beteg socialis testének gyógyulását eszközlendi. Azokat tehát rövid vázolatban meg fogom ismertetni az olvasóval, bővebb értesülést keresőket Stein L. tanárnak itt alább idézett, ez évben megjelent terjedelmes és részletekben gazdag munkájára utasítván, hol együtt és philosophiai lélekkel előadva találandnak mindent, mi a' socialismus' tanaira, történetére 's legnevezetesb embereire nézve tudásra méltó. E' mellett a' socialisticus elvek' összeállításában nagy hasznát vettem egy szinte alább idézett, névtelenül megjelent, de Listnek tulajdonított értekezésnek, melly e' rendszereknek statusgazdasági oldalaira fordítja fő figyelmét, mi hely 's idő' szüke, de még egyéb okok miatt is, nekem is szándékom5.

A' saint simonismus, mint tudva van, új vallást, új status-szerkezetet és új népgazdasági rendszert tervezett; a' két első mellőzve, csak ez utóbbi fogom fejtegetni. A' most fennálló rendszerben St. Simon' követői két gyökeres hibát látnak, és pedig 1ör, szerintök az emberek' henyélő és munkás osztályra szakadnak, amazokba sorozzák a' földbirtokosokat és tőkepénzeseket, kik a' munkás osztály' tagjainak kölcsön adott földért vagy pénzért, azoktól mint

haszonbérlők-, napszámosok vagy gyármunkásoktól a' lehető legkisebb áron lehető legtöbb munkát 's hasznot követelnek. 2or, a' dolgozó osztály' szabad concurrentiájában, mi emnek kebelében szüntelen háborút támaszt; kölcsönös segedelem helyett a' munkások kénytelenségből egymást nyomván.

E' két bajon három gyökeres rendszabálylyal kivánnak segíteni: 1. A' henyélő osztály' megszüntetésével az örökösödési jog és a' politicai kiváltságok' eltörlése által. Az örökösödést, a' fennálló szokások' kimélése tekintetéből, csak fokonként akarják eltörülni az oldalágak' kizárásával, 's az egyenes örökbeszállásnak felette nagy adóval terheltetése; az ekképen úr nélkül maradó birtok a' status' tulajdona által lenne. A' politicai jogokat pedig, míg a' jelen status-szerkezet áll, kirekesztőleg a' munkás osztályra átruházni, a' saint simonisticus kormányrendszer' behozatalával azonban egy tudósokból 's művészekből álló úgy nevezett papi hierarchiában összpontosítani kivánják. A' 2d. förendszabály a' munkásoknak tehetségeik szerinti osztályozása. E' czélra szükségesnek tartatik a' gyermekeknek nyilvános együtt neveltetése. Az uralkodó papi osztályt illeti azon jog mindenkinek neveltetése alatt kitünő tehetsége szerint munkakört kijelelni; 's az arra megkivántató földbirtokot vagy tőkét, rendszerint élete' fogytáig használandót, általadni. A' javaknak e' felosztása az egész statusra elterjedő bankrendszer által volna eszközlendő. A' 3dik lényeges feltétel abban áll, hogy mindenki tehetségeihez 's érdemeihez illő jutalmat nyerjen. E' czélra a' papi hierarchia a' concurrentiát szabályozva, minden munkanemhez csak épen a' körülmények által szorosan megkivánt számú egyedet állít az épen szükséges tőkealappal, 's ha még is kisülne, hogy hasonló tehetség és érdem mellett a' körülmények' történetes különbsége miatt az egyik többet nyerne a' másiknál, a' felesleg-nyereség amattól elvétetnék, vagy az utóbbinak nem fedezett szükségeit pótolja. A' munkára tehetetlen véneknél a' rájok bizva volt tőke visszavétetik, 's helyette holtig tartó élelmet nyernek, melly a' munkásoktól keresetök' aránya szerint begyüjtött alapból fedeztetik.

Ha, nem tekintjük is e' tanoknak jogot 's erkölcsöt sértő irányát 's politicai veszélyességét, mi a' franczia kormány általi üldöztetésökre adott alkalmat, status-gazdasági tekintetben is annyi képtelenséget foglalnak magokban, minőt férfiaktól, kik a' jelen állapot' hiányainak birálatában olly éles elmét mutattak, orvoslati javaslataikban várni alig lehetett, kivált minthogy ők nem foltozgatni 's javítgatni, hanem az egész társaságot újra szerkeszteni készültek.

Képzelhetni-e, hogy a' tudósok 's művészek, vagy szerintök papok' hierarchiája, mellynek a' saint simonisták olly korlátlan és zsarnoki hatalmat akarnának adni az emberek és javak felett, ezzel vissza nem fogna élni? Fognának-e ezen saint simonisticus kormányzó papok olly ember feletti bölcseséggel és erénynyel birni, hogy a' munkakör, javak 's jutalmak' arányos elosztásában tévedés vagy részrehajlás lehető sőt valószínű ne volna, 's így a' sors vak szeszélyét a' még sokkal nehezebben eltűrhető emberszeszély és önkény ne pótolná? 's azon elv, hogy kiki tehetségei arányában részesüljön a' földi javakban 's jutalmakban, orvosolná-e az örökösödési törvények' igazságtalanságait? Jelen tehetség nem szintúgy a' vakszerencse' ajándéka-e, mint öröklött vagyon? Igaz ugyan, hogy illy polgári szerkezet mellett, ha létesülhetését feltesszük, a' vagyonbeli aránytalanság olly nagy nem lehetne, mint a' jelen állapotban. de mi lenne a' végeredmény? Megszünvén azon inger, melly mindenkire nézve annak tudásában fekszik, hogy gyermekeiért, vagy ollyanokért, kik neki kedvesek, fáradozik, 's kiki tudván, hogy szorgalmának gyümölcse halála után idegennek, talán ellenségének fog jutni, sőt maga is öreg napjaiban hasonló élelemre tarthat számot, akár nevelte a' társaság' összes tőkéjét akár nem, ennek természetes következése nem lehet egyéb, mint a' termesztő szorgalomnak általános ellankadása, 's az összes javaknak a' vagyonosságnak nemzedékről nemzedékre mindinkább fogyása; szóval, a' jelen részbeni nyomor helyett egyetemes elszegényülés. 's illy eredmény' kedveért hányassanak fel a' polgári társaság' legfontosb talpkövei, sértessék meg a' birtok' szentsége, szakasztassanak el a' családi életnek néha olly édes kötelékei; valóban nem a' kormány' üldözései oszlaták el e' felekezetet, hanem saját terveinek képtelensége döntötte a' feledék' sirjába. Zajos de rövid létezése nem hagyott más nyomot, mint általánosabb figyelmet a' socialis test' bajaira, élénkebb részvétet a' munkás osztálynak, e' felekezet hivei által melegen és hangosan hirdetett, szenvedései és orvosoltatásuk' lehető módja iránt.

Egy időben St. Simonnal élt Franeziaországban még egy más férfiú is, kinek elmélkedései hasonló czélra voltak irányozva: Fourier, 's ha bár ő maga 1837ben kortársainak részvétlenségén elcsüggedve halt meg, iskolája azóta mindinkább terjed 's jeles főkkel szaporodik, kik mesterök' eszméit számos munkákban 's czikkelyekben fejtegetik, 's azt némelly salakjaitól kitisztítva, népszerűvé 's elfogadhatóvá tenni igyekeznek; illyenek Considérant, Paget, Gatti de Gamond 's mások. Fourier is szükségesnek vélte tanait új vallás-philosophiára alapitani, a' két nem közötti viszonyt korunk' erkölcsi fogalmait sértő módon megváltoztatni, „mert, úgy látszik — mond List idézett czikkjében — a' franczia világjavítók' tervei el nem lehetnek a' bordélyszag nélkül”. Az általa használt terminologia furcsánál furcsább, szinte az érthetetlenségig újszerű, néha nevetséges, mi őt, irásait 's iskoláját gyakran gúny' tárgyává tevé; mind a' mellett e' haszontalanságok és képtelenségek' halmaza alatt található néhány eszme, mellynek jövendője lehet, 's melly magában a' socialis baj' lehető orvoslatának ép csiráját rejti. De lássuk rendszerét közelebbről, mellynek előadásában itt ott ismertetésül szerzőjének sajátságos kifejezéseit is használandom.

Azon tényből indulván ki, hogy az emberek' igen nagy többsége inséggel küzd, 's a' gyári munka' örök egyformaságában a' lelki tehetség eltompúl, az első bajon a' munkások' concurrentiájának (mi által egyik a' másiknak életmét rabolja a' a' tőkepénzesek' hasznára) megszüntetésével, 's a' nyereségnek munka, tehetség és tőke közötti arányos felosztásával, a' másikon pedig a' munka-nemnek gyakor megváltoztatásával, 's az egyedek által hajlamuk, vagy mint ő fejezi ki magát, szenvedélyes vonzalom szerinti szabad választásával akar segiteni, mért is rendszerét vonzó és szenvedélyes műiparnak (industrie attrayente et passionnée) nevezi. E' czélt azonban szerinte a' társadalmi élet' formáinak gyökeres megváltoztatásával érhetni el csak. A' polgári társaság' legtökélyesb formája (nem érintvén itt az előkészitő és átmeneti állapotokat) az volna, ha az emberek, mintegy 1800 minden korú 's nemű egyedekből álló csoportokban, mellyeket ő „phalange”oknak nevez, szoros, majdnem családi összeköttetésben együtt élnének 's gazdálkodnának. Minden illy phalange egy közös, roppant nagyságú phalanstére-nek nevezendő épületben laknék, mellyben különböző nagyságú szállások, közös könyha, élástár, pincze, nagy, világos és szép munka- és gyülésternek volnának, utczák helyett fedett és télen füthető széles folyosók szolgálnának stb. Mindenki, jövedelme szerint, mert Fourier a' tulajdonjogot meg nem akarja szüntetni, a' szállások és ételek közt válogat. A' phalange-ok egymással baráti viszonyban állanák, 's ha a' szükség kivánja, kölcsönös segedelemre kötelezvék. Képviselői követek congressusokban közös ügyeik felett tanácskoznának, 's így lépcsőnként mindig felebb, mig végre a' „sphaericus egység” nevezetü testületben az egész emberfaj képviseltetnék.

A' phalange' gazdasága következő módon űzetnék. Minden tag vagy „harmonista” ingó vagy ingatlan vagyonát által engedi a' községnek, de érte a' befektetett tőkéhez arányos számú részvényjegyeket nyer, mellyek után kamatot húz. A' ki tőkét nem bir, az legalább munkájával 's tehetségével járúl a' község' összes vagyonához, 's ezek után arányos osztalékhoz szinte jogot tart. A' közös munka' jövedelmének felosztása következő elvek szerint történik. Mindenek előtt a' phalange' minden tagjának, a' munkára tehetetlen öregeknek, gyermekeknek és betegeknek is, az anyagi szükségek' minimumát, vagy is a' phalanstére' harmadik osztálybeli kényelmeit nyújtani köteles. A' mi e' költségek' levonása után még fennmaradna, az tizenkét egyenlő részre osztatnék, 's ezekből ⁴⁄₁₂ jutna a' munkának, ³⁄₁₂ a' tőkének és ³⁄₁₂ az elmetehetségnek, mi aztán ismét az egyes tagok közt részvényeik és az általok teljesített munka' arányában felosztatnék.

A' munka' nemét minden tag hajlama vagy, mint Fourier mondja, „szenvedélye” szerint választhatja. Az egyenlő munkát végezők együtt dolgoznak, 's úgy nevezett „szenvedélyes csoportot” (groupe passionnée) képeznek, 's több foglalatosságú csoport egy „szenvedélyes sort” (série passionnée). Hogy pedig a' mindig egyfélét-dolgozás az embert lelketlen géppé ne tegye, minden két órában munkát cserélve egy csoportból átmehetni egy másikba. Minden csoport magának munkát intéző vezért választ, de csupán magának, mert ez, egy másik csoportba átalmenve, ott talán utolsó lehet. E' csoportok végeznek minden munkát házban, kertben és mezőn, konyhában, istállóban, és a' kézművek' teremeiben. A' munka minden gondolható és lehető módon könnyíttetnék, a' mezőkön dolgozók roppant sátorok és ernyők által az égető nap ellen védetnének, nagyobb távolságokra kényelmes kocsikon mennének, minden munkanemnek megfelelő 's azt könnyítő öltözetek készíttetnének stb.

Nagyszerű vállalatoknál, több phalanstérek egyesülve, roppant industrialis hadsereget állithatnának ki, akár egy millió iparvitézből álló Illy sereggel Fourier szerint a' Sahara' homoktengerét és Siberia' jeges vidékeit paradicsommá lehetne varázsolni, 's még sok egyéb általa felhozott mesés nagy dolgokat véghez vinni.

A' munkanem' választása mindenkinek szabad akaratára hagyatván, hogy a' kellemetlen és undorító foglalatosságokra is legyenek önkényt ajánlozók, ezekért igen nagy jutalom járna, a' kellemesekért pedig, mellyek úgy is magokban hordják a' jutalmat, igen csekély. A' trágyahordozók vagy canalis-tisztogatók tehát sokkal jobban jutalmaztatnának mint p. o. a' fesztészek, szobrászok. Ha mind a' mellett nem találkoznának illy visszataszító munkára egyének, fiatal emberekből, 9—15 évesekből úgy nevezett: „elszánt dandárt” javasol Fourier alakíttatni. Az ebbe lépésre pedig az ifjakat kitüntetések 's ezek által ébresztendő hiúság és lelkesedés' útján hiszi édesgethetőknek, ezen felül a' dandárnak budtásúl még azon jogot is akarná adni, hogy a' közjövedelemnek egy nyolczad részével közczélokra szabadon rendelkezhessék.

Illy gazdálkodási rendszertől Fourier, mind a' termesztő erő' növesztése, mind a' költség' fogyasztása' tekintetéből olly sikert vár, hogy az illy phalangeba helyezett tőkéknek százától ötvenet igér kamatúl. Úgy szinte az emberek is természeti hajlamuk szerinti foglalatoskodásuk, czélszerű életmód, egészséges tápszerek 's lakás mellett, testi és lelki erőben gyarapodnának, 's életök háromannyi időre terjedne.

Fourier csaknem egész élete' folytában hiában iparkodott a' kormánytól vagy magányosoktól módot szerezni egy próba-phalanstérenek felállitására. Nem is csodálhatni, ha tekintetbe vesszük itt is említett kalandozásait a' képzeletnek már szinte hagymázzal határos tartományaiban, ama' több mint költészeti álmokat rendszerének eredményeiről, mellyek közöl hely' szüke miatt itt csak néhányat 's nem is a' legképtelenebbeket hordtam fel. De az illy egyes, elszigetelt próbának bármi fényes sikere is még nem bizonyíthatta volna be jóságát 's kivihetőségét az egész rendszernek, melly magát a' polgári társaságot, sőt az egész emberi fajt illy kaszárnyaélet' rámájába akarná szoritani. Mind a' mellett igaza van Blanquinak6, midőn erkölcstelenségnek mondja e' férfiúnak 's eszméinek kigúnyolását 's nevetségessé tételét, mert őt a' legtisztább emberszeretet lelkesíté, 's mert számos ábrándjai, féktelen képzeletének e' fattyú szüleményei közt nagyszerű eszmékre is akadunk, mellyek genialis 's szüleményei. Munkáiban közgazdasági elveket találunk, mellyek ha tovább kifejtetnének, 's a' fennálló társasági viszonyokhoz alkalmaztatva, nem azokat felforgatva, életbe léptetnének, korszakot alkothatnak az emberiség és ipar' történetében. Illyenek főképen a' következők:

Először azon elv, melly szerint az ipar' gyümölcseiből a' munkást is egy arányos rész illesse. Most azon országokban, hol a' kézműveket nagy részben gyárak pótolják, a' gyártulajdonosok egyetértő nyereségvágya, és a' munkásoknak egymást lenyomó, inségparancsolta concurrentiája azon eredményt szüli, hogy ezek a' lehető legkisebb bért nyerik, habár munkájok után a' gyáros milliókkal gazdagodnék is. A' munkás ekképen nem takaríthatván meg egy kis tőkét, mellyre idővel magának 's családjának önálló létezését alapíthatná, örök függésben marad urától; függésben, melly rá nézve nem kevésbbé sanyarító a' középkor' hűbéri viszonyainál, kivált mert saját eszméi mások 's mert a' törvény neki igényt ad szabadságra, mellytől csak a' szegénység tiltja el. De még ha valamelly iparág, p. o. a' vámviszonyok' változása, a' külföld' concurrentiája miatt csökken, mi a' következés? A' gyáros kedvezőbb időkben nyert millióit visszavonja, 's munkásai kenyértelenek, az éhség és kétségbeesés' martalékai. E' bajon némileg segít azon fentérintett elv, melly a' munkásnak jogot ad nem csak az' ura' önkénye által neki oda vetett bérhez, hanem a' munkája utáni nyereség' arányos osztalékához is, 's ez elv' helyességét már elismerték Fourier' rendszerét egyébként kárhoztató német közgazdasági irók is, mint Bülau7, List 's mások.

De ezen elv magában még nem elég az ohajtott czél' elérésére, 's kiegészitője a' szinte Fourier' rendszerében fekvő, de általa a' túlságig vitt, társulási eszme. Hogy ez úton, aránylag csekély áldozattal, milly nagy dolgokat vihetni ki, már hazánkban is kezdjük tapasztalni, de eddig, valamint nálunk úgy máshol is, egyesületek csak egyes kitüzött czélok végett alakultak, 's még eddig sehol nem az élet' mindennemű szükségeinek olcsóbb beszerzésére, sem bizonyos iparágnak a' szegényebb osztály' részéről is kisebb erők' egyesülése által nagyban üzésére. Mind e' két úton pedig kedvező eredményt lehetne várni. Mi az elsőt illeti, csak azt akarom rövidem érinteni, hogy több családoknak közös háztartása, főzésben, mosásban 's egyebekben mennyi költség- és munkakiméléssel történhetnék, 's hogy a' szükséges bevásárlások mennyivel olcsóbban eszközölhetők nagyban, mint kicsinyben. Az iparczélokra egyesülés pedig a' munkás osztályra nézve még fontosabb, mert föltevén, hogy a' munkás magának takarékosság által egy kis tőkét szerez, ő azért olly országban, hol nagyszerű gyárak léteznek, független állásra még sem tehetne szert. Kis tőkével gyárépületet nem emelhetni, gépeket nem vehetni, az legfelebb kézmüiparra használható, ez pedig gyáriparral ki nem állja a' versenyt. Ehhez még az is járul, hogy kézmühöz több oldalú ügyesség kivántatik, mellyet gyármunkás a' lehető legszükebb körre szoritott gépszerű munkája mellett magának nem szerezhetett. Tudjuk, hogy már Smith Ádám8 idejében egy gombostű míg elkészült tizennyolcz kézen ment keresztül, azóta pedig a' munka' felosztása mennyit haladt még a' gyárakban! Igy a' törvény által fennen hirdetett szabad concurrentia mellett, tényleg még is a' nagy tőkepénzesek' monopoliuma áll fenn. Ezekkel csak egyesülés által küzdhetnének meg némi siker' reményével egy kis tőkepénzt megtakarított szabad munkások, nagyszerü gyárakat állitván fel, mellyeknek ők magok volnának tulajdonosai és munkásai. Ezen, már szinte mások által felfogott eszmének csirája pedig szinte Fourier' munkáiban találtatik, ha bár sok képtelen és lázas ábrándok közé temetve.

Köszönetet érdemel Fourier még azért is, hogy a' közgazdasági irók által Smith Ádám után fennen hirdetett 's végtelenbe űzetni javallott munkafelosztás' káros oldalait is kitünteté. Ha az emberek' roppant többségében, az egész munkás osztály' tagjaiban egyebet nem látunk vak eszközöknél, mellyeknek egyedüli czélja a' boldogabb osztályok' kényelmeit és szeszélyeit minél olcsóbban 's bővebben kielégíteni, úgy igen is ez volt a' lehető legbölcsebb ötlet és találmány, de ha a' szegény munkásban is embert, lélekkel 's észszel biró lényt tisztelünk, lehetetlen ezen túlságig vitt elvet nem kárhoztatnunk, melly őt örök egyformaságával elbutitó 's lélekölő foglalatosságra szoritva, egy gyári gép' lelketlen kerekévé alacsonitja 's önálló keresetre képtelenné teszi. Megengedem, hogy az időkimélést eszközölvén, 's ez által a' kiállitó erőt mintegy szaporítván, a' nemzeti gazdagságot neveli, de teljes meggyőződésem, ezt pedig a' socialisták' iratainak köszönöm, hogy a' nemzetek' boldogságát 's valódi nagyságát nem a' kincsek 's élvszerek' felhalmozott tömegében, hanem ezeknek, korán sem egyenlő, mert ez buta álom, hanem arányos és méltányos elosztásában kell keresni.

De ezen elvek, mellyekről azt mondám, hogy magokban egy jobb jövendő' magvát rejtik, Fourier' rendszerében korán sincsenek kellőleg kifejtve, sőt tenger képtelenséggel levén föleresztve, ettől csak nehezen elválaszthatók, 's így a' fourierismus mostani alakjában kitüzött czéljának, véleményem szerint, szintolly kevéssé felel meg, mint a' saint simonismus.

Akaratom ellen hosszas voltam Fourier' rendszerének birálatában, befejezésül tehát csak röviden fogom még O w e n' tanait ismertetni. Ő is a' vallás, a' társasági szerkezet, 's a' birtokviszonyok' megváltoztatását tartja első szükségnek. Itt rendszerének első két része mellőztetvén, csak ez utóbbiakat illető tervei említendők. Mellékesen csak azt kivánom érinteni, hogy az általa javasolt polgári szerkezet az emberekben beszámitásból mentséget volna alapitandó; tehát jutalom és büntetés teljes mellőzésével. Közgazdasági tanai pedig a' következők. Személyes birtok szerinte nem léteznék, hanem minden községnek egy pár ezerre menő tagjai közös birtokukat egyesült erővel közös haszonra mivelnék. Tökéletes egyenlőség lévén alapja az általa tervezett társaságnak, pénzről, mint az egyedi tulajdon' képviselőjéről, szó sem lehet. A' község mindenkit a' szükségesekkel ellát; maga az többféle gazdasági 's iparágokat, mind saját szükségeinek kielégitésére, mind más községekkel csere végett. A' különnemű foglalatosságok a' tagok közt koruk szerint volnának feloszandók. A 15dik évig tart a' nevelés; a 15 — 25 évesek kézmunkára kötelesek; a' 25—30 esztendősek a' község vagyonát őrzik 's kezelik; a' 30 — 40 évenkint illeti a' község ügyek és munkák' igazgatása, 's az ezeknél korosabbakat a' külön községek közötti viszonyok' elintézése. Család Owen' társaságában nem létezik, az a' községben elvész.

E' rendszerről megjegyzendő, hogy életbe hozására már néhány, de sikerellen próba tétetett. Való igyan, hogy New-Lanark, Owen' személyes igazgatása alatt, szép virágzásra jutott, de ez nem egyedi czélszerűen rendezett 's több iparágakat üzö munkás gyarmatnál, mellybe ő socialisticus rendszerét egész kiterjedésében be nem hozta. Más kisérletek azonban New-Harmonyban 's Orbistonban egészen felsültek.

Nem akarom az o w e n i s m u s' ellenében hosszasan ismételni, mi már a' saint simonismus ellen mondatott, hogy a' személyes birtok' megszüntetése az egyedek' iparkodását és szorgalmát öli, ha csak azt nem hisszük, hogy azok illy társasági szerkezet mellett kivetkőznének minden gyarlóságból, önzésből, szenvedélyekből, szóval emberi természetükből. A' család' felbontása és a' nők' közössége ellen pedig kár szót is vesztegetni. Owen' tanainak ezen tévelyei közösek a' franczia socialistákéival, de különös sajáta még azon terhe nézet, mi szerint a' foglalatosságok' nemei az egyének' kora szerint volnának feloszandók, holott mindennapi tapasztalás bizonyítja, a'
milly kevéssé szolgálhat az mértékéül az emberek' akár lelki, akár testi tehetségeinek.

Az itt előadottak' csüggesztő eredménye, hogy az általam e' czikk' elején emlitett fontos socialis problema annyi gondolkodó fő' elmélkedéseinek 's annyi emberbarát lelkesedésének daczára még eddig megoldatlan; e' sorok' irója nem olly vakmerő, hogy rajta csekély erejét megkisértse, csak a' feladat' fontosságáról kivánt jelesebb tehetségü honfitársaihoz néhány intő 's figyelmeztető szót intézni, hogy a' közelebb érdekü political kérdések mellett 's azoknak eldöntésében szemmel tartsák e' socialis kérdést is, 's koronkénti fejlődését, melly előbb utóbb, habár, kivált nálunk, talán még nem olly hamar, amazokat is elnyelendi. Ezt annál inkább látja helyén és idején, mert, véleménye szerint, e' kérdésnek elméleti uton megfejtése, ha valahol, ott lehetséges, hol azt, mint, hála az égnek, nálunk, nem zavarva a' felizgatott szenvedélyek, és vagy sürgetve követelő vagy már közelről fenyegetett érdekek' zajától, még a' tudomány' komoly nyugalmával lehet megvitatni.

     A szocializmus tarthatatlansága. Irta és a kolozsvári „Szent Imre Egyesület” 1911. évi február hó 12-én tartott ülésén felolvasta Lécfalvi Sípos Kamilló.

Egy, a természet nagy műhelyébe vetett pillantás után a legellentétesebben működő erőkre bukkanunk. Feladatom körén kívül esik most ez erők kutatása, csupán csak a fizikai világ kommunisztikus irányzatára és az azt ellensúlyozó erőkre kívánok rámutatni.

A szabad természet ölében nincs egyenlőség, hegy és völgy; folyó és patak, szárazföld és tenger váltakoznak. Ámde ez egyenlőségeket elenyészteni igyekeznek a folyók, patakok, az eső és a szél. De midőn a víz mossa, a szél koptatja a hegyeket, egyúttal az egyenlőtlenséget is fenntartja, mert völgyeket mos, barlangokat váj. És ott vannak a földalatti erők, a vulkánikus kitörések, melyek hegyeket, városokat nyelnek el, új tavakat, folyókat, hegyeket és völgyeket alkotnak.

Ezen ellentétesen működő erőket megtaláljuk a társadalomban is. És ezen erők éppen úgy, miként a természetben, a társadalomban is nem az egyenlőségnek hanem az egyenlőtlenségnek kedveznek. Azon erőket melyek az abszolút egyenlőség felé törnek és melyek azon más erőket legyőzni igyekeznek, nevezem én szocializmusnak. És azon — szerintem szorosabb értelemben még nem létező tudományt — mely ezen erők kutatásával foglalkozik: szociológiának. A szociológiát még eddig szigorúan vett nem létező tudománynak mondottam, ezért e merésznek látszó állításomat tehát néhány szóval legyen szabad indokolnom.

A tágabb értelemben vett szociológia a társadalomban működő erők kutatásával foglalkozik és mint ilyennek, legfőbb alapja más, mint a természettudomány, nem lehet. És mit látunk? Látjuk azt, hogy a szociológia a rohamosan haladó természettudományoktól elmarad. Látjuk azt, hogy oly alapokra támaszkodik, melyeket a természettudományi kutatás vagy már megcáfolt, vagy még be nem bizonyított.

Midőn Baer, Virchow és mások megvetették a sejt és szövettan tudományát, azt hitte a tudós világ hogy meg van oldva egy nagy rejtély. Ámde a csalódás hamar bekövetkezett és bár Fischer retortája a sejt sok titkát fedte fel, de a sejt alapelemére, a protoplazmára nem sikerült fényt derítenie. A vegyészet minden tudománya csődöt mondott itt. A górcső oldóképességének újabbi nagymérvű fejlesztése új meglepetéseket hozott a sejttanban is, amennyiben a misztikus protoplazmát még nagyobb homályba burkolta.

Egy-egy újabb lépés a tudomány haladásában, bár új világot hoz, de egyúttal új rejtélyekkel is szolgál. És így van ez nemcsak a sejt- és szövettanban, hanem a természettudományok egész mezején. Azok rohamosan haladnak, fejlődnek és a szociológia csak későn vesz haladásukról tudomást.

Mármost felmerül a kérdés: lehet-e szigorúan vett tudománynak nevezni azt, mely nem tart lépést legfőbb segédtudományainak haladásával? És lehet-e tudománynak minősíteni azt, amely tudva ferdít? Tudva ferdít a szociologia például akkor, mikor a darwinizmust, mint bebizonyított tényt állítja oda, vagy pedig az életfolyamat lényegét vegytani folyamatnak tünteti fel. Kétségtelenül igaz, hogy az életnyilvánulás sok tényére kulcsot szolgáltat, ámde azért csupán vegyi folyamattal nem minden életjelenség magyarázható meg. A szociológia ma még sok tekintetben nem egyéb, mint az önkényes feltevések és tudatos ferdítések egész láncolata. De lehetetlen a szociológia még azért is, mert a szociológia tudományának nemcsak a természeti tudományok képezik segédforrását, hanem majd az összes tudományok megállapításaira kell támaszkodnia. Már pedig ez az ismeretek oly tárházát követeli, amellyel emberi agy nem rendelkezhetik.

A szocializmus egy gyűjtőfogalom, melynek három főiránya van: a szociáldemokrácia, a kommunizmus és az anarchizmus. E három főirányon belül azután számos árnyalattal találkozunk, minők pl. a kollektivizmus, agrárszocializmus, voluntárizmus és mások. E tanok mindegyikének két része van. Egy negatív romboló és egy építő. A szocializmus összes nemei — bár a részletekben eltérnek — abban megegyeznek, hogy társadalmi és állami berendezkedésünk rossz, az egyedek nagyrésze nem elégítheti ki még elsőrendű szükségleteiket sem. Mindezen bajokat pedig a tömegnyomor okozza.

Kifogásolják a termelés módját és a vagyon elosztását. Károsnak tartják a tulajdont. Hibásnak tartják a kereskedés, pénzforgalom és a szabadverseny mai formáját. A kereskedést feltétlenül elitélik, mert ez szerintük nem egyéb, mint csalás, mert az egyik csak a másiknak megkárosításával nyerhet. De legélesebben a magántulajdont támadják meg, mely szerintük lopás és a tőkét, amely a nyereségvágyat fokozza és így erkölcstelenséget, uzsorát szül. Ezek azon főbb kérdések, melyekben majd az összes árnyalatok megegyeznek, de a részletekben eltérnek. A negatív tanok röviden e szavakban foglalhatók össze: a mai társadalom lerombolása. Mik hát az építő tanok és hol vannak azok kifejtve?

E téren már sokkal tartózkodóbbak szocialistáink, mint a rombolásban. Nagyon helyesen jegyzi meg a világhírű német tanár Roscher, hogy „a szocialisták szerencsésebbek a rontás, mint az építés mesterségében”.

A szocialista állam jövőképét többen igyekeztek megrajzolni. E jövendő államok berendezését az államregényekből ismerjük meg. Az államregények azon csoportjáról beszélek itt, amely teljesen önkényesen kigondolt államszerkezeteket ir le, vagyis a szocialista államregényekről. Ilyen államregény p. o. Morus: „Utopia”-ja, Campanella: „Solis Civitátis”-a, Cabet „Voyage en Icarie”-ja, Bellamy: „Újvilág”-a, Hertzka „Szabadföldje”-je stb. Ez államregények hatása óriási volt. Az élénk képzelőtehetséggel megrajzolt állam megvalósítására egész népvándorlás indult meg az újvilágba. Egyre-másra keletkeztek Amerikában a szocialista államok, amelyek azonban mind megbuktak. És itt ismét kitűnt, hogy a szocialista állam fennmaradása lehetetlenség. Ma már sok szocialista nyiltan bevallja, hogy a jövő államáról nem beszélhetünk, mert azt nem ismerjük. Ezen álláspontot vallja a hires német szocialista író Liebknecht is „Zukunftstaatliches” című művében.

A szocializmus egyik legfőbb törekvése az abszolút egyenlőség megvalósítása. Ezért támadása mind az ellen irányul, mi az abszolút egyenlőség útjában áll. Ezért jön azután ellenkezésbe nemcsak saját tanaival, az emberi természettel, hanem magával a nagy természettel is. Az egyenlőség kétségtelenül minden egészséges társadalmi, állami és emberi együttélésnek nélkülözhetetlen feltétele. Ámde ez az. egyenlőség nem a szocializmus hirdette abszolút egyenlőség, nem a. materiális egyenlőség, hanem a jogoknak és kötelességeknek egyenlősége.

A szocializmus egyik jelszava lett Marx „Gleiche Völker, gleiche Rechte, keine Herrn und keine Knechte” jelmondata. E szavak nagyon szépen hangzanak, de nem igazak. Kivihetetlenek. Két abszolút egyenlő élőlényt, vagy tárgyat nem tud nekem sem felmutatni sem készíteni emberfia. Ha sikerülne kivívni az abszolút egyenlőséget, sivataggá változna a föld. „Töröljétek el a hegyeket, szüntessétek meg a nemek közötti egyenlőséget és megszűnik az élet” mond egy jeles német tudós. A szocialista állam és a társadalom egy önkényesen kigondolt társadalom, míg a mai társadalmi rend egy hosszú fejlődés eredménye, melyet a szükség hozott magával és fejtett ki. A mai társadalmi rendben minden egyenlőtlenségnek oka, szerepe, hivatása van, éppen úgy, miként a folyóknak, hegyeknek, patakoknak, tengereknek s más egyenlőtlenségeknek a föld háztartásában.

Az abszolút egyenlőség tarthatatlan ábrándját már Rousseaii is felismerte „De l'origine de l'inégalité parmi les hommes” című művében és az egyenlőtlenség okát két csoportba foglalja: természeti és politikai okok csoportjába. Az első csoportba sorozza a kor-, egészség-, testi-, lelki erő és észbeli külömbségeket, a másik csoportba azokat a külömbségeket, melyek a társadalom közös beleegyezésén alapulnak. Ha azonban figyelmesen átgondoljuk a dolgot, úgy a Rousseau említette politikai külömbségek forrása is természeti okokban találja magyarázatát. És itt még a lángeszű Rousseau is beleesik abba a hibába, mibe a szocialisták, mert műve további folyamán ellentétbe jut előbbi állításaival. A szocialisták szívesen idézik a francia bölcsészt, de mindenkor elhallgatják azt, hogy Rousseau maga is belátva tévedését, „vallomásaiban” állításait visszavonta. Idő és hely nem engedik meg, hogy az ellentmondások sorozatával tovább foglalkozzam, hanem áttérek most a nőemáncipáció hazugságára, mint amely az abszolút egyenlőséggel igen közeli rokonságban áll és a szabadgondolkodóknak és szocialistáknak annyira kedvelt vesszőparipája.

Jogi szempontból tekintve a dolgot, a nőemáncipáció ellen nemigen lehet érvelni, de máskép áll a dolog, ha a természet szempontjából indulunk ki. Hogy a szocialisták érvelése mily hamis alapon áll, az kitűnik e kérdésnél is. Ők ugyanis akkor, midőn a vallás elleni támadásokról van szó, mindig a természettudományokra hivatkoznak — pedig a vallás nincs ellentétben a természettudományokkal — de midőn a természettudományokkal fűszerezett szofizmáikkal nem tudnak bizonyítani, akkor e térről lelépnek.

Akár antropologiai, akár biólogiai, akár pszihologiai, akár élettani szempontból vizsgáljuk a dolgot, a nőemancipáció ellen üt ki kutatásunk. Antropologiai, élettani, s más kutatásokkal főleg. Bertilon, Bochdanek, Bowdicli, Broca, Buffon, Carus, Darwin,. Delaunay, Devilliers. Fehling, Hollzendorf, Horelaque, Huschke, Joly,. Le Bon, Legouvé, Lyell, Lubbock, Möbius, Morselli, Pagliani, Parschappe, Quatrefages, Quetelet, Rudolphie, Rühdinger, Scharling,. Topinard, Török Aurél, Tylor, Virchow, Weisbach és mások foglalkoztak. Nem terjeszkedhetem ki most e tudósok kutatásainak eredményeire, hiszen majd mindegyik más és más szempontokra terjesztette ki vizsgálódását. Mint jellemző körülményt azonban megjegyzem, hogy a tudósok véleménye két nagy csoportba osztható. Egyik csoport Bischof Das Hirngewicht des Menschen című művében, úgyszintén Delaunay, Darwin és mások, a nőnek alsóbbrendüségét tanítják, amely ha igaz volna, a férfival való egyenlőség lehetősége ki volna zárva. Nézetem szerint néhány testi és agyi különbségből nem lehet mindjárt az alsóbbrendüséget megállapítani, bár igaz, hogy pontos mérésekből kitűnt, hogy a nő agyveleje mintegy 30 grammal könnyebb a férfi agyvelejénél, a nő koponyája nemcsak relatíve, hanem abszolúte is kisebb. Ezekhez járul még az agy redőinek némi eltérése is. De mindezek: még nem bizonyítanak a nő alsóbbrendüsége mellett. Hiszen a történet majd minden szakában találunk kiváló nőtudósokat, ha azok nem is vetekedhettek egy Newtonnal, Bolyaival, Schwarcz Gyulával, s más világraszóló szellemekkel.

A nő lélegző szerveinek kitartása a férfihoz viszonyítva gyenge, csontrendszere könnyebb, izomereje is jóval gyengébb. A nő nagy ingerlékenysége, vérmérséklete, önállótlansága, szóval egész testi és szervi alkotása kétségtelenül bizonyítja, hogy más hivatásra termett, mint a férfi és így azzal egyenlő sem lehet.

Ki lehet mutatni a legalsóbbrendű állatokon kezdve, egészen az emberig, hogy a fajok fiziologiai jóléte a nemek közötti munkamegosztástól függ. Ha tehát egyenlővé tennék a nőt a férfivel, ez által a nőt hivatásától vonnók el, felbontanánk az állami családi és társadalmi rendet s mivel megszüntetnénk a nemi különbségeket, kioltanánk az életet.1

Ide vezet a szocialisták és szabadgondolkodók annyit hajtogatott „természettudományi vizsgálódás”, de mivel ez nekik nem kedvez, tehát jogi és érzelmi érvekkel támogatják romboló munkájukat.

Az egyenlőség kérdése elvezet bennünket a szabadság kérdéséhez. A szabadság fontosságát semmi sem bizonyítja jobban, mint annak óriási irodalma, melyből külön könyvtárt lehetne állítani: Tudósok és költők, szakemberek és laikusok annyira összekuszálták a fonalat, oly zavarossá tették a fogalmat, hogy ma már alig lehet őbenne eligazodni.

Nem lehet feladatom e helyütt végig vezetni a szabadság fogalmának fejlődési történetét a régi keleti népektől a jelen korig, de fontosságára és a vele való visszaélésre rá kell mutatnom. A szabadságnak homályos fogalmát kapjuk Aristoteles következő meghatározásában: „Kormányozni és kormányoztatni”. Nem sokkal többet érnek Ciceró következő szavai: „Potestas vivendi ut velis”. A kérdés megértéséhez Hobbes sem juttat közelebb bennünket, ki a szabadság alatt a mozgás akadálytalanságát érti. Egészen sajátságosan fogja fel Proudhon P. J. a szabadságot, mikor azt az -egyenlőségnek és uratlanságnak mondja, a törvény alatt pedig a szükségességet érti. Mill Stuart János a „Szabadság”-ról írott hatalmas művében már helyes nyomon indul, mikor azt mondja: „Nem szabad másoknak ártalmára lenni”. De legszebben, leghelyesebben az angol gyakorlat fejtette ki a szabadság fogalmát, mely abban áll, hogy „az államban nem létezhetik korlátlan hatalom”. Minden más szabadság azután e politikai szabadság fogalmából vezethető le. A nagy fogalomzavar onnan van, hogy a szabadság nagyon alkalmas anyag a költészetnek és a költők azt alaposan ki is használták és kiforgatták, részint onnan, hogy a fogalommeghatározásoknál csak a szabadság bizonyos nemei szolgáltak irányadóul, részint pedig rosszakaratú ferdítés.„

A helyesen értelmezett szabadság minden haladás és művelődés feltétele, mert csak a szabadság biztosíthatja az egyénnek azt a jogot hogy értelmi tehetségeit kifejtse és a köz javára hasznosítsa. Ámde az individualizmus szabadsága sem lehet korlátlan mely esetben éppen a másik végletbe esve zsarnokság és ebből szolgaság lesz, mely éppen úgy elnyomja az individualizmust, miként ezt az abszolút egyenlőség teszi. Ezért van az, hogy a demokrácia sohasem kedvezett a haladásnak, akár a régi görög demokráciákat tekintsük, akár pedig Chinát. De miként az abszolút értelemben vett egyenlőség lehetetlen és a helytelenül értelmezett káros, ép úgy lehetetlen az abszolútan felfogott és káros a rosszul értelmezett szabadság. Igen jellemző, hogy a szocializmus két legszélsőbb iránya: a szociáldemokrácia és az anarchizmus egymást kölcsönösen zsarnoksággal vádolja; és mindkét iránynak igaza van. Mert a szociáldemokrácia túlzásba hajtott egyenlősége és az anarchizmus végletekbe vitt szabadsága zsarnokságot szül mindkét oldalon. Nem nehéz kimutatni, hogy a rosszul értelmezett szabadság és egyenlőség összeférhetetlenek.

A szociáldemokráciában az egyén (tehát cselekvése, szabadsága) alá van rendelve a köznek, míg az anarchizmusban a dolog éppen fordítva áll. Különben a két eszme összeférhetetlenségét igen szépen és világosan mutatta ki világhírű tudósunk: Eötvös. „A tízenkilencedik század uralkodó Eszméi” című műve (I. 78—94 lapjain 1854.) Az egyenlőség és szabadság útján a tulajdon kérdéséhez jutunk, — mert hiszen világos, hogy amint az abszolút egyenlőséghez a vagyon egyenlőségére, éppen úgy a szabadság biztosítására is bizonyos mennyiségű vagyon nélkülözhetetlen — mely a szocialisták támadásainak célpontja.

A tulajdon elleni támadásokat két főcsoportba oszthatjuk, 1) olyanra t. i., mely minden tulajdont elvet és 2) olyanra, amely csak a magántulajdon ellensége, ellenben a köztulajdontól vár minden üdvöt. Ez utóbbi csoportnak azután alcsoportjai vannak, t. i. olyan tamadások, amelyek csak a föld magántulajdona ellen irányulnak; olyanok, amelyek csak a gépeknek, a termelési eszközöknek magántulajdonát kifogásolják.

A tulajdont sokan és sokfélekép igyekeztek igazolni. Ilyen igazoló elmélet p. o. a foglalás elmélete Ahrens, Blackstone, Bihari, Burlamaqui, Gros, Grotius, Hennecius, Puffendorf, Thomasius, Wolf stb. Kant és iskolája, mely szerint a tulajdon alapja az akarat és szabadság; Robespierre, Mirabeau s mások szerint a törvény, mások ismét a velünk született és elidegeníthetetlen emberi joggal igazolják, a nemzetgazdasági írók ismét — általában véve — a munkát tekintik a tulajdon alapjának. Bármily érdekes legyen is e kérdés, időszűke folytán nem foglalkozhatom tovább e kérdéssel hanem áttérek azon iskolára, amely a tulajdon legnagyobb ellensége, a szocializmus iskolájára.

A tulajdon mai ellenségeinek főleg 3 ember szolgáltatott érveket. Ezek Brissot de Varville, Proudhon P. J. és Marx Károly. Első „Recherches philosophiques sur la propriété et sur le vol”; a másik „Qu'est-ce que la Propriété”, première et deuxième mémoire és a harmadik „Das Kapital” című műveikkel. Miután azonban Brissot de Varville könyve, a nagy francia forradalom e terméke igen ritka, tanai ma nem is igen ismeretesek, s így annak ismertetésétől most eltekintek.

Proudhon P. J. a szocialisták egyik legzseniálisabb írója a tulajdont lopásnak mondja. Ki azt hiszi, hogy Proudhon nézetét a tulajdonról megérti a tulajdonról írott könyvéből: csalódik. Ide még ismerni kell „Contradictions” című főművét; „Idée generále” „Du principe federatif”; „De la justice” és „Organisation” című műveit. És ha megértette, akkor látni fogja az ellentmondásokat és ezzel állításainak tarthatatlanságát is. A tulajdonról írott műve bevezetésében nagy hangon hirdeti, hogy a tulajdon lopás. Ez az ő kizárólagos felfedezése, amelyre büszke is lesz és amelyet be fog bizonyítani. Szerinte a tulajdon mai alakjában nem egyéb, mint a gyenge kizsákmányolása az erős által és hogy az összes termelők közül a földművelőnek van legnagyobb előnye, mert a földjáradék az illetőnek monopóliumot biztosít amellyel nem rendelkezik az iparos.

Miután pedig e monopólium jogtalan, a tulajdon is jogtalan, vagyis más szavakkal a tulajdon lopás, mert azzal, amivel én birok, attól loptam, ki azzal nem bír. Ámde Proudhonnak minden fényes irálya és éles esze dacára sem sikerült állítását bebizonyítani és ki figyelmesen tanulmányozza műveit, az ellentmondások egész tömegét fogja találni. Ő vérbeli filozófus és gazdasági kérdésekben járatlan volt. E téreni naivitását fényesen igazolja azon bankterve, amelyből kamat nélkül mindenki kaphat pénzt, amelyet a tőkepénzesek adnának.

Tanait a francia Bastiát és a német Hoffmann szedte szét Érdekesen mutatta ki Hoffmann, hogy a semmiből még eddig nem sikerült valamit alkotni. A feldolgozandó anyagot csakis a föld adhatja, melyet munkálni kell és e munka díja a járadék éppen úgy, miként a munkásnak bére. Ha igazságos a munkás bére, akkor igazságos a föld járadék is. Proudhon okoskodását egy sok tekintetben tévesnek bizonyult elméletre, a Ricardo-féle földjáradék-elméletre fektette. Ha már most téves az alap, tévesnek kell lennie összes következtetéseinek is.

Marx az értéktöbblet elméletére alapítja támadását, vagyis arra, hogy a munkás visszatartott bére képezi a gyáros hasznát. Igaz volna az elmélet akkor, ha a munkást erővel kényszerítenék a munkára, de hiszen az nincs fizikai kényszernek alávetve. Ott, akkor és annyit dolgozik, a mennyit a hol és a mikor akar. Fontos azon körülmény is, hogy a munka ára éppen úgy alá van vetve a kereslet és kínálat törvényeinek, mint minden jószág. Figyelmen kívül hagyta Marx a munka minőségét, a vállalkozó nagy kockázatát, a befektetett tőke kamatait és a vállalat vezetésével járó nagy szellemi és testi munkát. (A tulajdon kérdését bővebben fejtettem ki az „Egyetem” 1909 év dec. 11. és következő számaiban). Még csak azt jegyzem meg, ha eltörölnők a magántulajdont, kizárnánk még a táplálkozás lehetőségét is, mert az erősebb a gyengébbnek a szájából vehetné ki a falatot azon címen, hogy neki a közös tulajdon alapján ép oly joga van rá, mint bárki másnak.

A szocialisták tanaik igazolására felkapták a „természeti állapot” frázisát, melyet azután váriálnak hol mint „paradicsomi állapotot”, „ősállapotot”, „aranykor”-t.

Mintha bizony korunk állapota természetellenes volna. Hiszen ha természetellenes állapotról szólhatunk, éppen az általuk alapított mesterkélt államrendszert lehet természetellenesnek nevezni.

Mint jellemző tényt kell felemlítenem, hogy a szocializmus magát tudományosnak nevezi. Nem tudós nevezte ezt el, hanem maga a szocializmus. És csodálatos! a tudományos jelző rajta maradt. Vizsgáljuk meg a dolgot. Min alapszik a mai szocializmus? Ricardó földjáradék elméletén. Malthus népesedési törvényén, Marx Károly történelmi materializmusán és értéktöbblet elméletén, a léleknek mechanikai felfogásán, Darwin elméletén és az érzelmek húrjainak pengetésén.

Már pedig ma igen jól tudjuk, hogy Ricardó elmélete igen sok tévedést tartalmaz, Malthus elméletét is megcáfolja nagyrészben úgy a tudomány, mint a gyakorlat, úgyszintén túlzottnak és nagy részben valótlannak bizonyult Marx tanítása is. Darwin tanát sem bizonyította be még tudományosan senki, úgyszintén a lelki élet folyamata sem magyarázható meg vegyi úton. De mikor az igazságról és bizonyítás kérdéséről van szó, szociálistáink nem sokat törődnek az igazsággal.

Így például azt látjuk, hogy a tulajdon elleni érvüket többek között az orosz mir szervezettel igyekeznek támogatni, holott ma már bebizonyosodott tény, hogy a mir magántulajdonból lett köztulajdon és a még létező közös földek mindinkább magántulajdonba mennek át. A szocializmus azonkívül részben megfordította a nemzetgazdaságtan tételeit. Mi azt mondjuk: a tőke felhalmozott munka, ők azt, hogy lopott munka.

A fogalmakat, jelenségeket részint öntudatlanul, részint öntudatosan — meghamisították, összekuszálták, mert ők csak a zavarosban tudnak élni, gyarapodni, gazdagodni. A nemzetgazdaságtan külömböző iskoláit — értem a történetit és matematikait — a gazdasági élet egyes jelenségeire — főleg a termelés és az eloszlás tüneményeire — alkalmazzák, s mivel ez iskolák külömbözők, külömbözők lesznek az eredmények is. És ezt nevezik ők tudományos szocializmusnak. Ez inkább mesterséges és önző célokat szolgáló félrevezetés, mint tudomány.

A további kritikáról le kell mondanom, úgyszintén le kell mondanom arról is, hogy a szocializmus és vallás közötti viszonyról értekezzem, és nem foglalkozhatom a keresztény szocializmussal sem, pedig igen szerettem volna kimutatni, hogy a „szocializmus” elnevezés nézetem szerint helytelen, mert nem találom meg benne a szocializmus kritériumait. De mivel szíves türelmükkel nem akarok visszaélni, felolvasásomat Gambettának következő szavaival zárom:

„Higyjék el, hogy a társadalomra nincsen ír, mert nincsen társadalmi kérdés, de igenis vannak problémák, amelyek megoldásra várnak. Ezen problémák egyenként oldandók meg, és nem egy egyedül álló általános formula szerint.”

E mély igazságú szavak 1872. április 18-án hangzottak el. És ezt akarja a keresztény szocializmus is.

Lábjegyzetek


	
Praxeum-jegyzet: A szerző néhány bekezdéssel korábban elismeri, hogy jogi szempontból a nőemancipáció ellen alig lehet érvelni, majd testi és pszichológiai különbségekből mégis a társadalmi egyenlőtlenség indokoltságára következtet. A biológiai különbség önmagában nem cáfolja az egyenlő jogokat, amelyek nem feltételezik a nemek biológiai azonosságát vagy azonos társadalmi szerepét. ↩

        Tudósítás a Magyar Kereskedelmi Csarnok bankettjéről, ahol Madarassy-Beck Gyula báró elnök köszöntötte és Fabinyi Tihamér kereskedelemügyi miniszter válaszolt a kereskedelem kérdéseire; megjelent a Pesti Hírlap 1932. november 4-i számában. A kapitalizmus és a kereskedelem védelme mellett kartelleket és árfolyam-kezelést is elfogadó, vegyes gazdasági álláspontot képvisel.



      

     
     Nagyszabásu bankett keretében látta ma vendégül a Magyar Kereskedelmi Csarnok Fabinyi Tihamér kereskedelmi minisztert, akit báró Madarassy-Beck Gyula elnök üdvözölt. Madarassy-Beck Gyula kifejtette, hogy a miniszter katasztrofális, igen sulyos helyzetben rendkivül nehéz feladatra vállalkozott. A közterhek igen messzemenő lebontása nélkül az országnak a mai katasztrofális helyzetből való kivezetése elképzelhetetlen. A kormányprogram ebben a kérdésben nem mutatja azt a radikális elhatározást, amely sokkal tovább menne az eddigi pepecselésnél. Sőt első ténye a közterhek leszállitása helyett egy ujabb pótadó bevezetése, amely a gazdaságpolitika eddigi vonalvezetésének megfelelőleg megint kizárólag a városi lakosságot, elsősorban a kereskedelmet és ipart terheli meg.

Általában ebben a nagy küzdelemben, amely az igazi kapitalizmus természetes törvényeinek helyreállitása közt egyrészt és az állami intervencionizmus között másrészt elméletileg világszerte folyik, a kormány mintha az intervencionizmusnak további fokozását célozná. Veszedelmes vállalkozás. A magyar gazdasági életet a világkrizis ciklonjain kivül semmi sem gyengitette le annyira, mint az etatizmus tultengése. Az ország jelenlegi helyzetében a legfontosabb problémánk a devizaellátás helyes megoldása. A kereskedelem, mint termelő munka pótolhatatlan és ha akár az állam, akár az ipar akarja helyettesiteni, csak más formában rosszabb, drágább és ügyetlenebb, uj kereskedelmi szervezeteket kellene alkotnia.

Fabinyi Tihamér kereskedelemügyi miniszter válaszában többek között ezeket mondotta:

– Teljesen egyetértek abban, hogy az állami költségvetést az intézmények helyes kiválogatásával és észszerü összevonásával csökkenteni kell. Evégből meg kell tenni mindent a deficites üzemek leépitésére, amennyiben azok nem szolgálnak közérdeket. A közüzemek kérdésében ismerik álláspontomat. Nem akarok határidőt mondani, tessék bevárni cselekedeteimet. A kartelkérdésben erősen érvényesiteni kell a közérdeket, erős kézzel le kell nyesni a jelentkező tulkapásokat. Megvan bennem a képzettség, a tapasztalat és az erkölcsi bátorság ahhoz, hogy minden gazdasági babonával és jelszópolitikával szembeszálljak és megmondjam, mit tudok megcsinálni, mit nem. Az élet minisztere akarok lenni, mindig tudni akarom, hogy mit kiván a kereskedelem. A kereskedelmet a gazdasági élet integráns részének, a nemzeti lét fontos tényezőjének tartjuk, s nincs szüksége a kereskedelemnek igazolni azt, hogy produktiv. Ha sivár is a kereskedelem jelene, erősen bizom benne, hogy szebb jövő vár reá.

– A szövetkezeti gondolatnak nagy hive vagyok, de csakis az igazi szövetkezeti gondolatnak a maga altruista önsegitő elgondolásában. Ami a devizakérdést illeti és a behozatali korlátozásokat, ezeket reánk kényszeritették és ezeken a lehetőség határán belül enyhiteni akarunk. A behozatal és kivitel szerves egységbe való hozatala, amit rövidesen meg kivánunk valósitani, sok panaszt fog orvosolni. Tudom, hogy fájdalmas a kereskedelemre az, hogy a gyáripar egyes helyeken a közvetitőkereskedelem kikapcsolására törekszik. Nem helyeslem a gyáriparnak ezt az álláspontját, amely pillanatnyi előnyökért elhanyagolja a jövő érdekét. Az inségadó kivetésének kérdését ne élezze ki senki. Inség van, amelyen segiteni kell! A viszonyok kényszere által előidézett szükségszerüség iránt belátással kell lenni, s nem lehet ebből oly támadást kovácsolni, amely össze kell hogy omoljon a viszonyok kényszere előtt.

A miniszter beszédét gyakran szakitotta félbe a taps és a helyeslés. A vacsora résztvevői beszéde befejeztével hosszas és meleg ünneplésben részesitették dr. Fabinyi Tihamér kereskedelemügyi minisztert.

        Navratil Ákos közgazdász előadása a Magyar Cobden Szövetség szemináriumában a gazdasági válság természetéről és megszűnéséről, elhangzott 1934. április 6-án. Az árkontroll és az autarkia bírálata mellett korlátozott hitelintervenciót és közmunkát is elfogad.



      

     
     Halasi Fischer Ödön, elnök:

Navratil Ákos professzor úr személyében a közgazdaságtan egyik kiváló magyar művelője jelent meg a mi előadói dobogónkon, hogy elmondja nézetét arról a kérdésről, amelynél jobban talán egy probléma sem izgathat és érdekelhet bennünket: mikor és milyen úton fogunk kikerülni a gazdasági válságból? Valamikor a kolozsvári egyetemen tanított, abban a városban, amelynek kulturális múltjához és szorongatott jelenéhez minket olyan forró és fájdalmas kötelékek fűznek. Az a szellem, amelyet az ott eltöltött évekből hozott magával Budapestre, záloga nemcsak a magyar tudomány nagyrahívatottságának, hanem európai jellegének és egyetemességének is. Nemrég jelent meg tollából egy nagy közgazdaságtan első kötete, mely a gazdasági élet bonyolult folyamatait olyan világos és szemléletes módon vázolja fel, amely maga is arra késztet minket, hogy a mi kiváló előadónk szellemi rokonait a Rajnán túli népek tudományos elitjének képviselői közt keressük. Ez a könyv olyan hatalmas és alapos tudásról tesz bizonyságot, az egyes problémákra vonatkozó irodalom olyan beható ismeretéről, amely szerzőjének maga is rendkívül fontos szerepet biztosít a magyar kulturális életben. E nagyértékű hézagpótló munka minket különösképen érdekelhet azért, mert benne a nemzetgazdaságtan klasszikus elveit olyan tudós kelti újjá és igazolja, akinek egész pályája garancia arra, hogy fogékony a változó idők változó követelményei, az élet eleven mozzanatai iránt. Navratil Ákos már a háború előtt is annak a törekvésnek a szolgálatába állította munkája javarészét, hogy Magyarországon megértést és visszhangot szerezzen a szociális törekvéseknek, amelyek Európaszerte és kivált Angliában a tudományos világot és a művelt laikusokat foglalkoztatták. Azóta olyan törekvések kerültek felszínre az irodalomban és a gyakorlatban, amelyek a szociális jelszavakba kapaszkodva, a gazdasági erők szabadságát, a gazdasági organizmus lehetőségét akarják eltaposni. Navratil Ákos ezekkel szemben a logika és a tapasztalat eszközeivel bizonyítja be a központi beavatkozások rendszerének elhibázott és kárhozatos voltát s rehabilitálja azokat az elgondolásokat, amelyek a jólétet és a szociális igazságot sem várják máshonnan, mint az emberi tehetség, vállalkozási kedv és munkaerő minél szabadabb érvényesülésétől. Arra a kérdésre, hogy az elméleti megfontolások mennyiben segíthetnek minket gyakorlati problémák megoldásához, ő maga adja meg a választ, amikor tiszta luciditással mutatja meg a közgazdasági tudomány és a gazdasági politika érintkezési pontjait. Szavai nemcsak megvilágosítást jelentenek, de gyakorlati útmutatást is a mai élet gomolygó zűrzavarában. Kérem a professzor urat, szíveskedjék előadását megtartani. ## Navratil Ákos:

Méltóságos Elnök Úr! Mélyen tisztelt Hölgyeim és Uraim!

Az Elnök Úr Ő Méltóságának bevezető szavai után, amelyekkel túlságosan elismerően nyilatkozott az én csekélységemről és olyan reményeket keltett önökben előadásom tekintetében, amelyeket én — úgy érzem — aligha leszek képes valóra váltani, némi aggodalommal nyúlok a tárgyamhoz. A válság ugyanis ma, mint előadási téma, már meglehetősen elcsépelt valami, mint fájdalmas valóság pedig az én előadásom következtében sem fog elmúlni. Ne méltóztassék tehát tőlem sokat várni. Egészen közönséges és szinte maguktól értetődő dolgokat fogok itt elmondani. Legfeljebb az lesz új az előadásomban, hogy a válság elmúlásáról beszélve, ilyen egyszerűen merek majd szólni ahelyett, hogy bonyolult elméleteket adnék elő. És új talán még az a reménységem, hogy amennyiben önök szívesek lesznek figyelmökkel egy rövid órán keresztül megajándékozni, úgy nekem sikerülni fog az én könnyen érthető igazságaim egymásbaszövögetésével a válság megszűnésének az útjára rámutatni.

Azok számára pedig, akik most hallanak először a válsággal összefüggő, elméleti közgazdaságtani kérdésekről, külön is meg szeretném jegyezni, hogy én itt olyan dolgokról, amelyek tulajdonképpen rendkívül bő tárgyalást igényelnek, csak egészen röviden fogok szólhatni. Hiszen majdnem minden mondatommal egy-egy nehéz problémát fogok érinteni. De éppen csak érinteni tudom őket. Szeretném azonban, ha abból a kevésből is, amit róluk mondok, ki volna legalább érezhető, hogy én milyen irányban keresem az egyes problémák megfejtését.

Hogy mindjárt tudjuk, hogy miről lesz itt a következőkben szó, az előadásom címében foglalt kérdésre bevezetőleg megfelelek. A válság háromféle módon szünhetik meg. Elmúlhat magától, elmúlhat állami segítséggel, és elmúlhat végül még az olyan állami beavatkozások ellenére is, mely mikor vagy a válságot akarja megszüntetni, vagy amikor más célból csinál valamely irányú gazdasági politikát, tulajdonképpen a válság megszűnését akadályozza. Feleletet fogunk keresni arra a kérdésre, hogy a három közül melyik a legcélravezetőbb, a leghelyesebb megszűnő, illetve megszüntető módozatja? Remélem, hogy erre előadásom végeztével majd önök fognak helyettem megfelelni.

Lássuk tehát először is, miként szűnik meg a válság magától?

Miként a természetben a világosság és a sötétség folyton váltogatják egymást, úgy a gazdasági életben is szakadatlanul következnek egymásra a jobb és rosszabb idők. Nehezebb időkre olyanok következnek, amelyekben könnyebben gördül a gazdasági élet szekere. Ezt az egymásutánt, a gazdasági élet képének ezt a folytonos színváltozását és azt, ahogy ezt a folytonosan változó alakulást a gazdasági élet magamagából termeli ki, konjunktúra-alakulásnak mondjuk. A konjunktúra-alakulás képe tehát egy folytonos hullámvonal, melynek kiemelkedő részei és völgyei vannak. Mikor a hullámvonal a völgybe ér, a gazdasági élet depressziós állapotába lépünk, melyből csak hosszabb-rövidebb ideig tartó küzködés után utunk a javulás (recovery) stádiuma után a fellendülés (business prosperity) szakába, hogy ezt aztán a tetőfokán feszültség (financial strain) váltsa fel, melyből a válság (crisis) során ereszkedik megint le a gazdasági élet a depresszió szomorú fázisába. Rendesen minél meredekebb volt a fellendülés vonala, annál meredekebb a zuhanásé is. Nagy és gyors fellendülésekre erős válságok szoktak következni, hogy aztán ilyenkor a fellendülésnek mintegy árát kérve, a leszámolást jelentő depresszió is aránylag elég soká tartson. A válság tehát nem a mélypontja a konjunktúra-alakulás hullámvölgyének. A válság a lebukás a mélybe. A depressziós hullámvölgy, az alacsony árak hosszabb-rövidebb ideig tartó időszaka, már a válság után következik, és bármily kínos legyen is úgy az egyesekre, mint a gazdasági élet egészére nézve, már kivezet a válságból. Ezt is jó megjegyezni, mikor azzal akarunk tisztába jönni, hogy miként szűnik meg a gazdasági válság. A konjunktúra-alakulásnak és ezen belül a válságnak is ilyen magyarázata nem nagyon régi. A múlt század derekán még nem látták tisztán, hogy a válság csak egyik rendes fázisa az állandó folyamatú konjunktúra-változásnak. Akkoriban a válságot a gazdasági élet akut betegségének tekintették, melynek, miként az emberi szervezetre a láznak, a gazdasági életre tisztító hatása van. Mai tudásunk szerint a válság — hogy orvosi képemet folytassam — nem betegség, hanem állapot. Kérdés, hogy mi a hasznunk abból, hogy ezt felismertük. Válságpolitikai szempontból, tehát a válságok leküzdése céljából jelentős lehet annak a felismerése, hogy a válság nem valami rendszertelenül fellépő jelenség, hanem hogy a rendes menetű gazdasági életnek tünete, mely a gazdasági életből gazdasági törvények hatása alatt nőtt ki, és elsimulásával ugyanilyen módon olvad megint bele a gazdasági élet rendes menetébe. Közvetlenül az emberek szempontjából azonban a tény felismerése nem jelent sokat. Fizikai szervezetünk szempontjából is mindegy, hogy akut betegségben pusztulunk-e el, avagy a kínos állapotot nem bírjuk-e ki. Éppen így a gazdálkodó emberre nézve is meglehetősen mindegy, hogy a válságban beköszöntött bukása teszi-e tönkre, avagy a válság után bekövetkező depresszió ideje tart-e neki túlsoká ahhoz, hogy belőle épkézláb kimenekülhessen. Sőt nem tudom, hogy válságpolitikai szempontból is csak előnyei vannak-e ennek a megállapításnak. Amíg a válságokat a gazdasági élet természetes menetétől többé-kevésbé idegen, az emberek előtt ismeretlen okokból fakadó kelevényeknek nézték, addig orvosló kezekkel sem igen mertek hozzájuk nyúlni. Elmúltak, lefolytak maguktól. Ma tudományos alapokon csinálunk válságpolitikát, mikor a gazdasági életet a depressziós hullámvölgy mélyéből ki akarjuk emelni. De lehet, hogy a beavatkozás ilyenkor még többet árt, mint amennyit használ. Az orvosság rosszabb lehet a betegségnél. Természetesen nem állítjuk, hogy a válságpolitika mindig balfogásokat csinál. De az bizonyos, hogy semmi sem biztosít abban az irányban, hogy mindig fején találja a szeget. Ezt sem árt figyelembe venni, mikor azt keressük, hogy hogyan szűnik meg a gazdasági válság.

A fellendülés időszakában az emberek vígan költenek, már, tudniillik, azok, akiknek van miből költeniök. De ilyenek akkor éppen szép számmal vannak. A jövedelmek emelkednek, és a növekvő jövedelemből, még ha félreteszünk is belőle, marad elég, hogy vásárolhassunk. A termelés látja ezt a vásárlókedvet és ennek hatása alatt kiterjeszkedik. Nagyobb mértékben állítja elő fogyasztási javakat, de berendezkedik új termelő javak előállítására is. Persze a vállalkozó azt nem tudja egészen pontosan megállapítani, hogy meddig terjesztheti ki a termelését. A fellendülés olyan üzleti légkört teremt, amelyben könnyen elszámíthatja magát a fogyasztás vásárlóereje tekintetében. Mihelyt termékeinek egy részét már nem tudja eladni, látszik, hogy ez az elszámítás tényleg bekövetkezett. A vállalkozó ilyenkor nem szoríthatja vissza egyhamar a termelését, főleg, mert álló tőkét is fektetett be, mely a termelésből nehezen vonható ki. De nem is akarja a termelést mindjárt csökkenteni. Inkább abban reménykedik, hogy versenytársai majd nem fogják bírni a nehezedő időket és hogy akkor ő, mert nagyobb tőkeerőre támaszkodik és így állóképesebb, még majd a gyengült piacon is haszonra fog szert tehetni. Termelőköltségein azonban ilyenkor már szívesen könnyít és ezért kapóra jön neki, hogy a kisebbek már kénytelenek munkásokat elbocsátani, mert ennek folytán ő leszállíthatja a béreket. Később aztán már ő is bocsát el munkásokat. Mindezzel a tömegek vásárlóképessége fokról fokra csökken. A tömegfogyasztás cikkeinek piaca összezsugorodik. Minthogy pedig ezeknek a cikkeknek az előállításából nemcsak a testi munkások, hanem mások is, sokan élnek, a vásárlóerő csökkenése igen széles körre terjedhet ki. Megérzi ezt éppen ezért a nem-tömegfogyasztási cikkek piaca is. Mivel pedig mindez a gazdasági élet összeszövődöttségénél fogva nem maradhat egy iparágra korlátozva, az a szomorú tünet, hogy eladhatatlan raktárak vásárolni nem tudó emberekkel állanak szemben, hogy a munkanélküliek tömege nem kap munkát, a gazdasági élet egész terén beköszönt, a válságos helyzet általánossá válik. Mikor aztán vállalt kötelezettségeiknek a kisebb és nagyobb vállalkozók és egyéb adósok nem tudnak eleget tenni, és nagy cégek is messze terjedő romboló hatással omlanak össze, a kitört válságot immár mindenki látja és érzi. Minél nagyobb volt a fellendülés, amit az árak magassága mutat, annál meredekebben zuhan le a gazdasági élet a mélybe. Itt az alacsony árak időszaka köszönt rá, mely alatt minden, ami előbb elevenen élt, mozgott és remélt, most mintegy dermedten húzza meg magát. A válság vihara okozta ijedelem tartózkodásra késztet mindenkit a vállalkozástól. Pedig az alacsony árak erre ösztönöznének. Alacsony árak idején ugyan magas eladási árakra sem lehet számítani, de viszont az alacsony árak alacsony termelőköltséget is jelentenek. És éppen ezek az alacsony árak, amelyeket úton-útfélen a válság oka gyanánt hallunk emlegetni, a mozgató okai annak, hogy a gazdasági élet a dermedtség állapotából megint kikerüljön. Mert mikor az árak alacsonyak, alacsony a legeredményesebb termelőtényezőnek, a tőkének az ára is. Ez a tőke mely részben a válságot is megúszta, részben pedig a depressziós időben az ijedelem hatása alatt erősebben űzött takarékoskodás eredménye, a félelem megszűntével lassanként rejtekeiből is jobban előremerészkedik és a tőkegyűjtőhelyekhez, a bankokhoz kerül. Az emberek lassanként megunják a tétlenséget, és minthogy a gazdasági élet lefojtott csendes folyása előbbi ijedelmüket is fokozatosan újabb reménykedésre változtatja át, megint megindul, előbb lassan, majd gyorsabb ütemben, a vállalkozás. Ha az első vállalkozók jól választották meg azt, hogy mit állítsanak elő, sőt olyan árukat tudnak a piacra hozni, melyek a fizetőképesek vásárlókedvét fokozzák, úgy példájuk mihamar bátorítólag hat a többi termelőre is. A termelés ismét szélesebb keretekben indul meg, munkásokat megint nagyobb számban foglalkoztatnak, a vásárlóképesség nő, keretei kitágulnak, a felfelé lendülő hullám újra megindul és így a gazdasági élet éppen leírt mozgalma megint elölről kezdődik.

Íme a konjunktúra-mozgalomnak dióhéjba szorított vázrajza, melyet azért kellett áttekintenünk, hogy lássuk, miként szűnik meg a válság magától, ha semmi zavaró körülmény közbe nem jön, és ha a mindentudó állam sem avatkozik bele a gazdasági életbe irányítólag. Aki hallott már valamit konjunktúra-magyarázatról, és tudja, hogy ilyenkor túltermelésről, fogyasztáshiányról, a jövedelemalakulás eltolódásairól, kényszerű takarékosságról, túltőkésítésről, lelki tényezőkről és még sok más minden egyéb hasonlóról szokás beszélni egy kissé csodálkozni fog ezen az egyszerűségen és talán naivnak is fog tartani egy ilyen konjunktúra-magyarázatot, amelyben még a pénzről sincs szó, sőt a hitelre is csak egészen mellékesen történik célzás. De méltóztassék csak közelebbről megfigyelni azt, amit elmondottam. Benne van ebben a konjunktúra-magyarázatban, persze csak érintve, a konjunktúra-alakulás minden lényeges eleme és tényezője. És éppen arra hívnám fel a figyelmet, hogy a magyarázatomban minden lényeges tényező említve van és hogy nincs benne csak egy kiemelve, amint pedig ez a konjunktúra-elméletekben rendesen történni szokott. Aki az áralakulás jelenségvilágának nagyon is bonyolult voltát ismeri és azt is átérzi, hogy a konjunktúra-alakulás során mindig áralakulások keletkeztetőivel és eredményeivel van dolgunk, tisztában kell hogy legyen azzal is, hogy a konjunktúra-alakulás mindig rendkívül bonyodalmas, és összetett folyamatok eredménye. A monisztikus konjunktúramagyarázat olyan, mint az a gépszerkezeti rajz, mely a kiemelni kívánt alkatrészt rikító színnel festi, a többit pedig csak halvány körvonalakkal jelzi. De míg az ilyen rajz legalább jelzi azt, ami a szerkezethez éppen olyan fontosan hozzátartozik, mint az adott esetben éppen kiemelni kívánt alkatrész, addig a monisztikus magyarázat, tényeket nem vesz észre, vagy hallgat el, és éppen ezért hamis képet rajzol, rosszul magyaráz. Különben ezeket a nagyon egységes konjunktúra-elméleteket nem kell a kelleténél komolyabban venni. Egységes voltuk szinte kivétel nélkül nagyon könnyen érthető és meglehetősen közönséges oknak a következménye. Akinek a közgazdaságtani tudása még abból az időből ered, amikor még nem az árelmélettel kezdődött ez a tudomány, hanem amikor a termelés jelenségeinek a vizsgálatára még nagyobb súlyt helyeztek, mint később és mint részben még ma is, az éppen olyan természetesen keresi a konjunktúra-alakulás főokát a termelés terén és találja majd meg a túltermelésben, illetve a túltőkésítésben, mint ahogy a szociálpolitikus vagy a szocialista, a maga szempontjából éppen olyan helyes logikával, a fogyasztás hiányossága terén fogja keresni a baj okát. Aki arra specializálta magát, hogy a vállalkozó szerepét dolgozza ki, nagyon könnyen találhatja a konjunktúraalakulás főokát is a vállalkozó személyiségében. Aki kezdettől fogva pénzelméleti problémákkal foglalkozott, persze, hogy mindjárt a pénz szerepét veszi észre a konjunktúra-alakulásánál és ennél aztán nem is vizsgálódik tovább. Attól, aki mint bankár azt látta, hogy infláció idején is keletkezhetnek vagyonok, szinte nem is lehet mást várni, mint hogy a hitelt tegye a konjunktúra-alakulás egyedüli mozgatójává és így tovább. Nem volna nehéz a mondott esetek mindegyikét példákkal kísérni.

A mi kis, rövid dióhéjba szorított magyarázatunk a részleges túltermelést, mely a hasonló túltőkésítéssel jár karöltve, éppen úgy konjunktúra-oknak ismeri, mint a jövedelemalakulás terén mutatkozó eltolódásokat, a vállalkozó szerepét csakúgy, mint az egyéb tényező gyanánt érvényesülő lelki okokat. Jól tudjuk, hogy az egész folyamatot a pénz oldaláról is meg lehet nézni. De mert arra is figyelemmel vagyunk, hogy a pénzoldal általánosságban véve csak visszatükrözése az áruoldalnak, ezt a visszájáról való szemléletet inkább egészen elejtjük. Ahol a pénz nem mint közömbös pénz szerepel, az ma már inkább csak a hitelpénz esete. A hitel konjunkturális tényezői szerepét pedig könnyelműség volna tagadni. De magyarázatunk szándékosan nem vezeti vissza egyedül, vagy főleg, csak jelentősebb mértékben is erre a tényezőre a konjunktúra-alakulást.

Ha van valami, ami a magyarázatunk síkjából kiemelkedik, úgy az még leginkább a részleges túltermelés régi gondolata, mely ma a túltőkésítés formájában szerepel modern tanítás gyanánt. Aki, mint jómagam, minden újabb és legújabb pénzelméleti konjunktúra-magyarázat ellenére is hű maradt a régi túltermelési gondolat nagyon is termékeny és elpusztíthatatlan magjához, megelégedéssel állapíthatja meg, hogy ma immár mások is elismerik, hogy ez a hűség nem volt ok nélkül. A. Fr. v. Hayek például, aki méltán, mint a legélesebb elméjű gondolkozók egyike tesz számot azok között, akik a konjunktúraalakulást a pénz oldaláról kutatták, nagy kerülő után végre mégis éppen oda jutott el, ahová a túltermelés alapgondolatából kiindulva a túltőkésítő magyarázat már jórégen előtte elérkezett. Ezt az önvallomást a Preise und Produktion. Wien, 1931., című könyvének 91-93. oldalain olvashatjuk.

Rövid magyarázatunkban még egy mozzanat érdemel figyelmet. Itt a magyarázat egy hiányára mutatunk rá. Előfordul ugyanis benne egy helyütt az „ipari” szó. Amivel azt akarjuk jelezni, hogy konjunktúra-alakulásról szólva, az ipari élet konjunktúrájának az alakulásáról beszéltünk. Ezt a konjunktúrát, természetesen a mezőgazdaság konjunktúrájának az alakulása is befolyásolja. De amint például a jövedelemeloszlás világában egészen külön, a többi jövedelmi ág magyarázatától éles határvonalakkal elválasztott fejezet illeti meg a földjövedelem vizsgálatát, mert a földjövedelem alaptermészetét tekintve egészen más jellegű jövedelmi ág, mint a többi, éppen így a mezőgazdasági konjunktúra alakulása is valami egészen sajátszerű, az ipari termelésével nem azonos. De, mint majd a következőkben látni fogjuk, összefügg vele, és ezért a két konjunktúra tulajdonképpen együtt volna vizsgálandó. Ez az óhaj éppen úgy vonatkozik a konjunktúra-elmélet, mint a konjunktúra-kutatás munkájára.

Tudomány és élet a konjunktúra-kutató intézetekben ma már kitűnő szervekkel rendelkezik a konjunktúra-alakulás kutatásának céljára. Kérdésünk szempontjából ezeknek a munkája sokkal jelentősebb, mint az elméleté. Az utóbbi, mint ez rövid konjunktúra-magyarázatunkból is látható, csak valószínűségeket jelez abban az irányban, hogy miként alakul ki a konjunktúra-mozgalom felfelé irányuló hullámvonala, tehát, hogy miként múlik el a válság. A konjunktúra-kutatás ezzel szemben a folyó élet konjunktúra-alakulásának az adatait gyűjti, és ezzel feljegyzéseiben a konjunktúra-mozgalom lefolyásának, a válságok elmúlásának a történetét részletes és pontos feljegyzésekkel örökíti meg. Ezzel elvégzi az utókor számára a jelenre vonatkozólag azt a munkát, amelylyel mi, a múltra vonatkozólag ilyen feljegyzések hiánya miatt adatokkal vagy egyáltalán nem, vagy csak nagyon hiányosan rendelkezünk. Nekünk most meg kell elégednünk ezekkel a múltra vonatkozó hiányos adatokkal és az ezekből leszűrhető sovány tanulságok alapján kell feleletet keresnünk arra a kérdésre, hogy a múltak tanúsága szerint miként múlik el a válság.

Mielőtt azonban ezt a válságtörténeti szemlénket megkezdenők, nem fog ártani, ha jóeleve rámutatunk valamire. Hangsúlyozni szokták, és nem ok nélkül, hogy a válságok periódusszerű ismétlődése csak a kapitalizmus teljes kifejlődésének korszakában, persze itt is csak annyira-amennyire tapasztalható. Téves volna azonban ebből a tényből azt a következtetést levonni, mintha a válságokért egyáltalán a kapitalizmus termelő-rendje volna felelős. Ezzel a beállítással a kapitalizmust azon sok vád közül, mely többé-kevésbé okkal éri a gazdasági élet fejlődésének ezt a létszakát, még egy újabb és eléggé indokolatlan támadásnak is célpontjává tesszük. De ebből a feltevésből kiindulva, hamis következtetésekhez is juthatunk a válságok természete, tehát elmúlása szempontjából is. Az bizonyos, hogy a fejlett kapitalizmus termelésmódjával a konjunktúra-alakulásnak és így a válságképződésnek is sajátos formái függnek össze. De az már nem valószínű, hogy válságok keletkezése és elmúlása egyáltalán csak a kapitalizmus korának nevezett gazdasági korszak kizárólagos különlegessége volna. Legalább a gazdasági életnek az az alaptermészete, hogy a javak azért állítódnak elő, hogy elfogyasztassanak és hogy éppen ezért a termelésnek lehetőleg mindig egyensúlyban kell lennie a fogyasztással, csakúgy alapkövetelménye a legextenzívebb naturálgazdálkodás idejének, mint ahogy törvénye a mai fejlett tőkegazdálkodás korszakának és csakúgy nem volt semmivel sem biztosítva az előbbi esetben, mint ahogy semmi sem biztosítja előre ma sem. Ami a naturálgazdálkodás kezdetleges felszereléséhez később hozzájárul, hogy pénzgazdaság, mégpedig kapitalisztikus hitelgazdaság legyen belőle, a gazdasági élet mondott alaptermészetén nem, csak a megjelenési formákon változtat. A gazdasági élet mozgása jellemzőjét mindig attól a termelőtényezőtől nyeri, mely kimagaslólag érvényesül az illető korszak termelő-életében. Fejletlenebb gazdasági viszonyok között ez sokkal inkább a föld, fejlettebbek között mindenesetre leginkább a tőke. Mikor a föld a fő termelőtényező, a válságok is főleg ezzel a termelőtényezővel függnek össze, mert éhségek formájában jelentkeznek. Mikor a növekvő hozadékképességgel bíró tőke a főtényező, akkor már a válságok is ennek a szövődményei és ennek a jegyében alakulnak ki. És az ókori társadalmak közül azoknak, amelyeknek a termelő-élete a maguk sajátos, akkori kapitalisztikus formájában folyt le, hihetőleg éppen úgy megvoltak a maguk inkább kereskedelmi jellegű válságai, mint ahogy minden valószínűség szerint nemcsak az ókori egyiptomi volt az a nép, mely a biblia tanúsága szerint a mezőgazdasági konjunktúra hullámzását érezte. (Lásd a József 7 sovány és 7 bő esztendejét.) Amíg azonban a gazdasági élet még fejletlenebb, és amíg a világgazdasági összefüggések még nem alakultak ki, az ilyen válságok is éppen úgy elszigetelt részlet jelenségek maradnak, mint ahogy az inkább naturálgazdasági formák közt élő társadalom gazdasági életének hullámmozgása is oly csendes, a hullámok vonulása oly lassú, hullámhegyek és hullámvölgyek között oly kevés a különbség, hogy nem csoda, ha a sokkal elevenebben lüktető gazdasági élet erősen kiszökellő és még erősebben leomló hullámaival szemben ezek a lassú mozgások inkább észrevétlenek maradnak. Amint a régi, és még régibb idők kimagasló termelőtényezője a föld, úgy a gép nagymérvű alkalmazása és a gazdasági erőknek még nagyobbszerű agglomerálódása óta ez mindenesetre a tőke. Ez a maga növekvő hozadékképességével oly sebes iramot diktál a gazdasági életnek, hogy ennek megfelelően ilyenkor a konjunktúramozgalom is sokkal elevenebb és lüktetőbb.

Az első válság, mely a hozzánk közelebb eső időkben minket különösen érdekel, a napóleoni háborúk után keletkezett. A hosszantartó háború, a szárazföldi zárlat, majd ennek a megszüntetése olyan zavarokat idézett elő Európa gazdasági életében, amelyek kisebbített formában ugyan, de nagyon hasonlítanak azokhoz az állapotokhoz, melyek a világháború után köszöntöttek ránk. Az 1818-ban mutatkozott válságszerű állapot 1822-től kezdve enyhül, hogy az enyhülés után járó fellendülés aztán 1825-ben heves válságban törjön ki. Ezt az időszakot és gazdasági eseményeit nem hasonlítják ok nélkül a világháború után 1925-től 1929-ig tartott fellendüléssel és az erre 1930-ban beköszöntött válsággal össze. A válság fészke és az akkori gazdasági fejlettségnek megfelelően, a főszíntere is, Anglia, ahol a gyapotárak 60 százalékkal estek, a vidéki bankok nagy számmal buktak meg. A válságra következett súlyos depresszió három-négy évig tartott. Az 1830 óta mutatkozó fellendülést a feljegyzések szerint jelentősen elősegítette a több éven keresztül mutatkozott jó termés is. Maga a fellendülés vasutak és csatornák építésében, új szénbányák feltárásában és nagyszámú bankalapításban jelentkezik. Az angol gazdasági életnek ezzel a fellendülésével párhuzamosan gyorsan javul a gazdasági helyzet Amerikában is. Az 1830-ban beköszöntött újabb válság kitörése már főleg arra vezethető vissza, hogy Amerikában mutatkozik túlspekuláció a vasútépítés és az egyéb alapítások terén. Erre a válságra úgy Angliában, mint az Egyesült Államokban és részben Franciaországban is, hosszú és kínos depresszió következett, melyet egymásután jött rossz termések és egy amerikai nagy gyapotspekuláció összeomlása még csak súlyosbítottak. Ez a depresszió volt a legkomolyabb azok között, melyek Angliát és egyáltalán iparos országokat eddig értek. A munkátlanság rendkívül nagy volt, az élelmiszerek ára, vámok, de sorozatos rossz termések következtében is magas volt, a kartista mozgalom formájában igen súlyos politikai zavarok is mutatkoztak. A javulás jelei úgy Angliában, mint a kontinensen először 1840-ben mutatkoznak. A főok, hogy a kínai piac az ópiumháború befejeztével ekkor megnyílik Anglia előtt. De megint azt olvassuk, hogy az évekig tartó jó termések is nagyban elősegítették a fellendülést. Az újra nekilendült alapítókedv ismét vasutakra épít, ami a vas- és acélipar és a szénbányászat újabb kiterjesztését vonja maga után. De a fogyasztási cikkek termelése is nagyon fellendült. Ez a korszak volt az angol textilipar egyik legvirágzóbb korszaka. 1845-ben és 1846-ban nagyon rossz az aratás. Az ipari termelést tovább is kiterjesztik, míg 1847-ben bekövetkezik az összeomlás. Az a depresszió, mely erre a válságra következett, a kontinensen a 48-as idők politikai zavarai miatt még erősebben volt érezhető. Az 1852-ben beköszöntött újabb fellendülést nem ok nélkül hozzák összefüggésbe azzal, hogy kevéssel előbb indult meg nagy sikerrel az aranybányászat Amerikában és Ausztráliában. A növekvő aranyláz kiváltja, főleg Amerikában, a vállalkozói kedvet más téren is. A vasútépítést folytatják, a gőzhajózás nagy mértékben fejlődik. A távíró, az új közlekedőeszköz, legyőzi a távolságot és messze világrészeket hoz egymáshoz közel. Európa szárazföldjén is nagyban vállalkoznak. 1852-ben alapítják a párisi Credit Mobilier-t. Angliában az árak 1849-től 1854-ig 50 százalékkal emelkednek. Poroszországban a bankjegyforgalom 1855-ben és 1856-ban kétszeresénél nagyobbra nő. A Crédit Mobilier 1855-ben 40 százalékos osztalékot fizet és más vállalatok üzleti eredményei sem maradnak el messze e mögött. A rendkívüli nagyarányú fellendülés 1857-ben omlik össze. A válság a new-yorki tőzsdéről indul ki, de átterjed Angliára és az európai kontinensre, sőt Délamerikára és Ausztráliára is. A fellendülés megint csak 1861-ben indul meg. Ekkor tör ki Amerikában az Észak harca a Dél ellen és ez a háború inkább buzdítólag hat a vállalkozói kedvre. Angliában különösen a hadi iparágak találtak foglalkozást. Persze a gyapotbehozatalt Angliába zavarja a háború. De a híres „cotton famine” sem tudja megszakítani a további fellendülést, melyet az akkor már nagy mértékben érvényesülő szabadkereskedelmi politika is alátámaszt. Az Angliában 1866-ban beköszöntött visszahatás a kontinensen a porosz-osztrák háború ellenére is alig érezteti a hatását. Sőt mintha a gyorsan lefolyt háború, mely a politikai helyzetre tisztázólag hatott, még fellendítette volna a gazdasági életet. Ha azonban ez a háború ezt még csak kevéssé tette meg, úgy megtette ezt mindenesetre igen nagy mértékben az 1870-71-iki német-francia háború. Ennek a bénító hatását még Franciaország is rendkívül hamar kiheverte, a győztes Németországban pedig a háború sikere és a német államok ezt követő politikai egyesülése bámulatos gazdasági fellendülést idézett elő. Ekkoriban Amerikában, főleg az Egyesült Államokban, Európában főleg Angliában, de a kontinensen is párhuzamosan élénkül a gazdasági élet. A jelentős fellendülést a vas- és acélgyártás terén fontos új találmányok, újabb közlekedő utak létesítése, nagy vasútépítő tevékenység és általában úgy itt, mint a tengeren túl nagymérvű alapító láz kíséri nyomon. A kedvező ipari konjunktúra méreteit jól mutatja, hogy az Egyesült Államokban a vasútvonalak hossza 1860-tól 1873-ig több, mint megkétszereződött, a nyers vastermelés pedig ugyanitt 1870-től 1873-ig évi 1.6 millió tonnáról évi 2.5 millió tonnára növekedett. Németországban ugyanekkor a vasfogyasztás 1866-tól 1873-ig fejenként kétszeresénél többre, a nyersvastermelés pedig, mely 1840-ben még csak 143.000 tonnát tett ki, ugyanitt 1873-ban már 2,241.000 tonnára emelkedett. Ez a fejlődés tetőfokát 1873-ban érte el. Amerikában a new-yorki tőzsdén szeptember 19-én a nevezetes „fekete pénteken” Európában már valamivel előbb, május 9-én a bécsi tőzsdén tört ki a válság, mely azután ezekről a helyekről rohamosan terjedt tovább. Ez az 1873. évi nagy krach méreteiben minden eddigi válságot felülmúlt és egészen a mostani világválságig nagyság és romboló erő tekintetében páratlanul állt. Ez a válság szinte az egész világ gazdasági életét hosszú időre elzsibbasztotta. Igazi nekilendülés évtizedekig nem mutatkozott. A kisebb méretű Bontoux-válság, mely 1882-ben Parisban egy nagy alapítóbank bukása következtében tört ki, hatásában inkább Franciaországra maradt korlátozva, mint ahogy az 1884. évi válság az Egyesült Államokban sem vetett szélesebb hullámokat. A csend oka a múlt századvégi ismert mezőgazdasági válság volt, mely különösen a mezőgazda országok vásárlóképességét tartotta szűkebb korlátok között, és így az ipar terén sem mutatkozhatott nagyobb arányú és hirtelen felszökés. Az 1890. évi londoni Baring-válság, mely délamerikai vonatkozású túlspekulációk következménye volt, már sokkal messzebb éreztette a gazdasági életet fejlődésében megakasztó hatását. A nyomában keletkezett depresszió körülbelül 1895-ig tart. Ekkor indul meg újra a fellendülés, különösen Németországban és főleg az elektromos ipar nagyarányú fejlődése és annak következtében, hogy Németország akkoriban szabadelvűbb kereskedelmi politikát kezdett követni. Ez a fejlődés 1899-ig tartott zavar nélkül, mialatt például a német nyersvastermelés évi 5.5 millió tonnáról 8.1 millió tonnára növekedett. Ezt a fellendülést oroszországi gazdasági és politikai események törték derékon, de Németországban például jelzálogbankok bukása sem maradt hatástalanul. A depresszió Németországban, Angliában, Franciaországban és nálunk 1903-ig tartott. Az utána következő fellendülés jórészt a mezőgazdaság helyzetének a javulására vezethető vissza, melynek nagyobb vásárlóereje ekkor jelentős mértékben hatott ösztönzőleg az ipari termelésre is. De a fellendülés nem tartott soká és már 1907-ben újabb ellanyhulásnak adott helyet. Válságossá a helyzet ekkor azonban csak az Egyesült Államokban lett. 1908-tól kezdve a világháború kitöréséig több ízben is mutatott nekilendülő hajlandóságot a gazdasági élet. De ezt aztán mindig elfojtották politikai nyugtalanító jelenségek, így 1911-ben a marokkói válság, 1912-ben a balkáni zavarok. Maga a világháború először rendkívüli háborús gazdasági konjunktúrát jelentett egyes iparágaknak, de a mezőgazdaságnak is. Később hosszú tartamával és roppant anyagpusztításaival az egész világ gazdasági életét igen messzemenően elsorvasztotta. Közvetlen a háború után mindjárt a darabokra szakítottság jellemzi a kultúrvilág gazdasági életét. De itt is más a konjunktúra-alakulás az inflációt ért és a többi országokban. A kifosztott Európa áruéhsége az Egyesült Államoknak, igaz, hogy csak rövid időre, de nagy, ipari konjunktúrát biztosított. Az itteni nekilendülést azonban erős túlspekuláció folytán már 1922-ben válság váltja fel, mely a new-yorki tőzsde bezárására is késztet. Ez után indul meg Amerikában a prosperitásnak az az időszaka, melyet alakulásában már a szövetségi tartalékbankok hitelpolitikája is erősen befolyásol, de amelyet ez a politika az összeomlástól, mely 1929 október 24-én, a „fekete csütörtökön” köszöntött be, még sem tudott megóvni. Ez alatt az idő alatt Középeurópában a konjunktúra-alakulás már nem mutat egységes képet. Az országok gazdasági szerkezetének a háború okozta megváltozása most már lépten-nyomon érezteti a hatását. Ezt a mostani világválságot, mely az Egyesült Államokban a prosperitás időszaka alatt folytatott rendkívüli mérvű túlspekulációnak további következménye, még jobban elmélyíti a szintén Amerikában, főleg 1925-től kezdődőleg ott nagy arányokban megindult mezőgazdasági túltermelésre visszahatásként jelentkezett mezőgazdasági válság is.

Az eddigiek, némileg már a konjunktúra-alakulás menetéről adott vázlatos képünk is, de még inkább a XIX. század válságainak a rövid története, módot adnak rá, hogy megfeleljünk a kérdésünkre: miként múlnak el a válságok? Az első, amit erre vonatkozólag a hallottakból leszűrhetünk, az a különben magától értetődő és éppen ezért alapjában véve nem sokat mondó, de ma eléggé nem hangsúlyozható igazság, hogy a válság magától is megszűnik. Tényekkel szolgáló bizonyíték erre azoknak a válságoknak a történelemből ismert egész sora, amelyeknek idejében a világ még semmit sem hallott konjunktúra-politikai eszközökről, amikor a válságoknak sem a megelőzésére nem tudtak még semmit sem tenni és a válságok lefolyását sem igyekeztek enyhíteni. A lübecki kereskedelmi válság (1603-1620.), a hollandi tulipánválság (1634-1637), a XVIII. század elején nagy mértékben űzött tengerentúli vállalkozásokból kifejlődött válságok, így Law rendszerének bukása Franciaországban (1716-1720), vagy a déltengeri válság Angliában (1719) mind így folytak le. De így múlt el a napóleoni háborúk után következett nagy válság is! Az ezt megelőzött nagy fellendülés szakában az Angol Bank például az egész idő alatt 4 százalékon tartotta a leszámítolási kamatlábat, hogy az összeomlás után persze annál jobban megszorítsa a hitelkészséget. Ez a hitelrestrikció, természetesen, nem válságpolitika. Ez a hitelező természetes önvédelme, a hatásra magától bekövetkező ellenhatás, melyhez a válságok dolgaiba, még semmi köze sincs. És állami beavatkozás nélkül, mely később szívesen avatkozik be a beavatkozás nélkül múlt el tulajdonképpen a múlt század végén jelentkezett, hosszan tartott, súlyos mezőgazdasági válság is. A mezőgazdasági érdekeltség ekkor is kívánt „új földteherrendezést”, „jelzálogtehermentesítést”. Az ilyen messzemenő állami támogatás gondolata azonban akkor még az emberek legnagyobb része előtt egészen idegenszerű volt. A gabonabehozatalra szoruló Németország legfeljebb vámokat adott a mezőgazdaságnak. Hogy megpróbálta a határidőüzletet eltiltani — nem sok sikerrel —, komolyabb válságpolitikai beavatkozásnak alig tekinthető.

Az elmélet logikája is azt magyarázza, hogy a válságnak minden beavatkozás nélkül is el kell múlnia; sőt az elmélet tulajdonképpen csak ezt tudja bizonyítani, hogy a válság magától múlik el. Láttuk, hogy a fellendülést, ha szabad a folyása a gazdasági életnek, nyomon kell követnie a válságnak, hogy továbbá a válságnak természetes folyománya a depresszió és hogy a depresszióból minden külső beavatkozás nélkül is azért kell megint kiemelkednie a gazdasági életnek, mert a depresszió alacsony árakat jelent, az alacsony árak pedig — feltéve, hogy semmi sem akadályozza a gazdasági élet szabad mozgását, — igaz, hogy lassú, de biztos megindítói a termelésnek. A gyakorlati gazdasági élet teréről igen sok példával lehet bizonyítani ennek az igazságát, és még több példát lehetne e különben magától értetődő dolog bizonyítására felhozni, ha a gazdasági életben mindenütt a szabadság érvényesülne, és ha nem gátolnák, sokszor éppen az érdekeltek védelme céljából, a gazdasági tényezők szabad erőkifejtését. De még ilyen körülmények között is érvényesül, amennyire csak lehet, a válság magamagát gyógyító hatása. Mi ma ugyancsak nem panaszkodhatunk amiatt, hogy az állami beavatkozás valami nagyon szabadjára hagyná a dúlni és pusztítani akaró gazdasági erőket. És mégis, itt is látható, amit éppen említettem. Mihelyt csak egy kis tér mutatkozik, ahol az árak zavartalanul alakulnak, mihelyt csak egy kis rést kapnak a gazdasági élet természetes ható erői, azonnal előtörnek, hogy érvényesítsék új életre keltő erejüket.

Egy példát említek a gazdasági életnek abból a köréből, mely hozzánk, városi emberekhez közel áll. A lakásforgalom nálunk a válság kitörésekor már eléggé szabad volt. Külföldi hitelekkel alátámasztott álkonjunktúránk idején új lakások is nagy számmal keletkeztek. Ez az utóbbi körülmény különösen nagyon könnyűvé tette a szabad áralakulást a lakások terén, mihelyt a gazdasági viszonyok rosszabbra fordultak. A megcsappant jövedelmű emberek kisebb lakásokba költöztek, mert a nagy lakások terhét, a nagyobb lakással járó nagyobb fenntartási költségek folytán még a hirtelen leszállott alacsonyabb bérek mellett sem tudták vagy nem akarták viselni. A régi, nagy lakásokkal bíró házak tulajdonosai, ha nem akarták, hogy házaik lassanként kiürüljenek, kénytelenek voltak a nagy lakásokat kisebbekké átalakítani. Ezek az átalakítások a nagy munkátlanság idején munkát adtak az építő-iparnak és aki figyelembe veszi, hogy az építkezés közvetlenül és közvetve hány száz és száz iparágnak ad kenyeret, mindjárt észreveheti azt is, hogy a válság itt magamagából termelt ki válságot megszüntető hatást. A lakásátalakításokat az állam, tudvalevőleg adókedvezményekkel is előmozdítja. Ez jó válságpolitika. (Amivel nem akarom mondani, hogy a vonatkozó pénzügyi rendelkezések minden tekintetben jók voltak.) Ámde nyugodtan állítható, hogy a mondott átalakítások, talán valamivel lassabban és kisebb mértékben, de mindenesetre állami beavatkozás nélkül is bekövetkeztek volna.

Vagy vegyünk egy példát a minket szintén igen közelről érdeklő mezőgazdaság köréből. Ezt annál is inkább tegyük meg, mert hiszen a jó sors a mostani nagy válságot még egy rendkívül erős mezőgazdasági válsággal is súlyosbított. És mi ennek a hatása? Furcsán hangzik, de igaz. Az ipari válság, legalább bizonyos vonatkozásban, elviselhetőbbé lesz a mezőgazdasági válság következtében. Válság idején az ipari munkás nehezen kap munkát. Ha mégis talál, úgy alacsony áron kell a munkát vállalnia. De az alacsony pénzbér magas tényleges bért jelent, mihelyt a gabonaárak a mezőgazdasági válság során alacsonyak. Vagy, itt van egy másik példa, most már közvetlenül és egészen a mezőgazdaság köréből. A jó konjunktúra idején a mi mezőgazdaságunk is nagy mértékben rendezkedett be géptermelésre. Mezőgazdaságunk új eladósodásának ez éppen az egyik fő oka. A válságban ránk köszöntött és a depresszió mostani állapotában makacsul változatlan alacsony terményárak mellett a traktorral való művelés nem fizeti ki magát. Az ökör megint visszakerül jogaiba. Hogy mit tesz ez, különösen kisebb gazdaságokban, a föld termőerejének fenntartása szempontjából, azt nem kell külön kiemelnem. De annál inkább rá kell itt a minket érdeklő összefüggésnél fogva arra mutatni, hogy a fokozott állattartás fokozott takarmánytermeléssel jár együtt; ez pedig azt jelenti, hogy a szemtermelés területe csökken, ami a szemterményekben mutatkozó túlkínálat apadása következtében a termékek árát növeli, a nagyobb takarmányszükséglet pedig a takarmánynövények árának az emelkedését vonja maga után. De az állatárak is emelkednek. Mind oly hatások, amelyekben már a mezőgazdasági válság enyhülése látható.

Mint a jól megszerkesztett gép fogaskerekei, úgy vágnak itt egymásba a tünemények. Az ember szinte elcsodálkozik, hogy a mindenség milyen okos előrelátással igazítja gazdasági téren a dolgokat. Ezer és ezer példát lehetne felhozni az élet minden teréről, mely mind azt mutatja, hogy a gazdasági élet miként gyógyítja meg saját magát. A közmondás, hogy nincsen rózsa tövis nélkül, és amely a gazdasági élet nyelvére fordítva úgy hangzik, hogy a fellendülés mindig maga után vonja a depressziót, a gazdasági életben fordítva is áll: a tövis mellett rendesen ott van a rózsa, a válság és depresszió után mindig fellendülés következik. A válság tulajdonképpen már magában rejti ezt a jót. És mert ez a kiemelkedés a depresszióból, mert ez az új fellendülés rendesen fejlődést is jelent a gazdasági életben, szinte kísértésbe esünk, hogy a válság előnyeiről beszéljünk. A válság előnyei! Bizarr gondolat, de egyáltalán nem új és semmiesetre sem helytelen. Régente, mikor a válságokat még a gazdasági élet rendszertelenül fellépő betegségeinek tekintették, úgy beszéltek a válságokról, mint tisztító viharokról, amelyekre a gazdasági életnek időnként csakúgy szüksége van, mint ahogyan a túlfülledt levegőt is csak a vihar szele hűtheti le. A hasonlatot még tovább is fűzték. Azt mondták, hogy minél fülledtebb a levegő, annál nagyobb orkán szokott utána következni, akárcsak a gazdasági életben, ahol minél magasabb fokra hágott a túlspekuláció, annál pusztítóbb válság jár a nyomában. Ma, a rendkívül fejlett válságpolitika korában, mikor lehetőleg le akarjuk fojtani a válságokat, naivitásnak látszanék, ha valaki a válságok tisztító hatásáról akarna beszélni. Pedig méltóztassék csak mindazokat a vázlatos leírásokat, a legmodernebbeket is, megnézni, amelyek a konjunktúra-ciklus lefolyásáról olvashatók. Ha nem is kifejezetten, de a sorok között annál inkább ott van mindegyikben a célzás a válságoknak erre a nem éppen megvetendő hatására. Abból, hogy a válság magától is megszűnik, azt a megnyugtató tudatot mindenesetre meríthetjük, hogy a válság, akár betegségnek, akár állapotnak tekintsük, nem halálos tünete a gazdasági életnek. De ebből meg nem következik, hogy éppen az egyesek érdekében, akiket a válság különösen sújt, ne lehessen, vagy ne kelljen vele törődni, különösen, ha a válságpolitikának már állanak olyan eszközök a rendelkezésére, amelyekkel legalább a válság lefolyását enyhítheti. Csakhogy ennek a vele való törődésnek a tekintetében is talál megint a már említett orvosi hasonlat. Az orvosi beavatkozásnak az a célja, hogy a beteget meggyógyítsa, illetve, hogy a beteg természetes gyógyulását siettesse, a betegség lefolyásának kínos tüneteit enyhítse. Ámde még az orvosi tudomány fejlettségének mai fokán is megtörténhetik, hogy a beteg állapota éppen a nem jól megválasztott kezelésmód következtében válik rosszabbá. így a gazdasági életbe való válsággyógyító beavatkozás is hozhat létre üdvös, de válthat ki a helyzetet még jobban elmérgesítő következményeket is. Aki tehát arra a kérdésre kíván megfelelni, hogy hogyan múlik el a válság, nemcsak azt fogja megállapítani, hogy a válság minden beavatkozás nélkül magától is elmúlik, hanem azt is kutatnia kell, hogy vannak-e olyan gazdaságpolitikai eszközök, melyek a válság lefolyását enyhítik és siettetik, és viszont, hogy nem fenyegetnek-e olyanok is, amelyek még rontanak a helyzeten.

Egy rövid előadás keretében lehetetlen mindazokkal az eljárásmódokkal behatóan foglalkozni, amelyekkel a mai fejlett közgazdasági politika a siker valamelyes reményével avatkozhatik bele a válság lefolyásának enyhítésébe. De az sem lesz érdektelen, ha ezek közül, szemelgetve, csak egy-kettőt vizsgálunk meg. A konjunktúra-politikai eszköz két nagy csoportba sorozhatok. Az egyik csoportba azokat soroznám, amelyeket, mint röviden mondani szoktuk, az áruoldalon alkalmazhat a gazdasági politika, a másikba azokat, melyekkel a pénz oldaláról kísérleteznék. Ez a felsorolás és szembeállítás, természetesen, még nem értékelés; meg nem állítjuk vele azt, hogy a szóbanforgó eszközök mind és mind egyformán jól volnának használhatók.

Nézzük először az áruoldalról alkalmazni vélt, vagy legalább alkalmazni kívánt válságpolitikai eszközt, a termelés és fogyasztás összhangba hozatalára irányuló gazdaságpolitikát. Mégpedig nézzük ezt a minket közelről érdeklő mezőgazdasági viszonylatban.

Az a régi egyiptomi história a hét szűk és a hét bő esztendőről, melyet már említettem, jó példája a primitív, de hatásos olyan mezőgazdasági válságpolitikának, mely valószínűleg nem is jár rossz következményekkel. Mikor a bibliai József tartalékolást javasolt a bő években a szűk esztendőkre okosan, előrelátóan járt el. De, hogy egy modern kifejezéssel éljek, ha a konjunktúra-prognózisában tévedett volna, még ennek az ártatlan konjunktúra-politikai eszköznek, a tartalékolásnak is, meg lett volna a rossz hatása; ugyanis a szűk termelésűnek várt, de mégis termékenynek mutatkozott években a nyerstermékek árdepreszsziója következett volna be. Azonban a példámat hallva, joggal mondhatni, hogy könnyen csinálhatott a bibliai József konjunktúrapolitikát, mikor neki csak az éhség, a hiány ellen kellett védekeznie. De mit tegyen a mai konjunktúrapolitikus és a mai kormányférfi, akinek az okoz gondot, hogy a kapitalisztikus termelés eszközeit használó mezőgazdaság több búzát állít ez idő szerint elő, mint amennyire az emberiségnek szüksége van. (Zárójelben legyen mondva, én úgy nézem, hogy ma csakugyan több búza termelődik, mint amennyit az emberiség fizikailag elfogyasztani bír. Megengedem, hogy egyenletesebb jövedelemeloszlás esetén, vagy ha az alsóbb néposztályok ma többet kereshetnének, a búzafogyasztás is nagyobb volna. De valószínű, hogy ilyen fogyasztás esetén is mutatkoznék ma túlprodukció a búzatermelés terén. Igaz, hogy ma sok ember igen nehezen jut táplálékhoz és hogy ma sok ember csak keveset eszik; de mégis esznek az emberek. Hogy miként jutnak az ételhez, a maguk jövedelme, állami támogatás, avagy magánjótékonyság útján, az a mi szempontunkból egyre megy a tény, hogy aki a mai válság képét úgy festi le, hogy nagy eladhatatlan búzakészletekkel az éhezők milliói állanak szemben, szociálpolitikai szempontból erősen színezi a válságot.) Visszatérve tehát tárgyunkhoz, nézzük meg, hogy mit csinálhat a válságpolitika az ilyen túltermeléses időkben. Ha nem csinál semmit, ennek az a jele, hogy nem bízik a beavatkozás sikerében, de hogy annál jobban meg van róla győződve, hogy az egyensúly termelés és fogyasztás között ilyenkor majd magától is helyre áll. Ez nagyon is valószínű. Hiszen az alacsony búzaár éppen azokat, akiknek a járulékos termelése a bajt okozta, már nemcsak, hogy nem ösztönzi termelésük további kiterjesztésére, hanem ellenkezőleg arra is készteti, hogy termelésüket csökkentsék. A népesség pedig lassanként majd hozzánövekszik az előre megnövekedett termelés mennyiségéhez. Ez sem elképzelhetetlen, hiszen az utolsó harminc évben, tehát a század elejétől napjainkig Európa, Ázsia és Amerika népessége, a világháború ellenére is, 400 millió fővel szaporodott, tehát éppen annyival, mint amekkora Európa népessége az 1900-as évek elején volt. Szaporodásra való ilyen képességgel az emberiség igen könnyen elérheti, sőt túl is szárnyalhatja a mai mezőgazdasági túltermelését:

Bizonyos azonban, hogy jó ideig fog tartani, míg a mezőgazdaságban a termelés és a fogyasztás között az egyensúly majd megint helyreáll. Ezért manapság a beavatkozó állam — már amennyire tőle telik — ezen a bajon is segíteni igyekszik. Mikor az állam a hibás számítással termelt fölös mennyiséget a fogyasztás elől elvezetni iparkodik, logikusan jár el, és a menteni valót menti akkor, mikor azt a búzamennyiséget, mely a fogyasztás céljaira már nem kell, nem semmisíti meg, hanem másvalamire, nem emberi fogyasztás céljaira igyekszik fordítani. Az erős közigazgatással biró államhatalom ilyenkor azt is meg fogja próbálni, hogy a vetésterületet csökkentse. A múlt nyáron tartott londoni búzakonferencia éppen ilyen irányban is foglalkozott a búzatermeléssel. De kérdés, hogy idevonatkozó határozatait fogják-e tudni, és ha igen, mennyire és milyen áron végrehajtani. Sokat az eddigi intézkedésektől e téren nem lehet várni. Ami közelebbről minket illet, mi kis pont vagyunk, búzatermelés tekintetében is, a világegyetemben. A mi búzatermésünk, bármilyen nagyjelentőségű legyen is ránk nézve, a világ mezőgazdasági válságpolitikája szempontjából se nem szoroz, se nem oszt. De azt azért meg lehet említeni, hogy a mi bolettánk jó példa rá, hogy milyen eszközökkel nem szabad a válságpolitikának élnie. Ez a megszorult gazdán segít ugyan, de a búzatermelő terület csökkentése helyett éppen annak a kiterjesztésére ösztönzött.

Hogy mi különösen igyekszünk mezőgazdaságunk jövedelmezőségét válságpolitikai intézkedésekkel egy bizonyos színvonalon tartani, eléggé érthető, és itt nem is teendő közelebbről szó tárgyává. De annál inkább érdekes megvizsgálni azt, hogy a világgazdaság egészét tekintve lehet-e valami különösebb jelentősége a mezőgazda-osztály fizetőképességének a válságból való kibontakozás szempontjából. Válságtörténeti rövid áttekintésünk azt mutatta, hogy az Angliában 1830-ban megindult ipari fellendülést jó termések nagyon előmozdították, hogy az 1836-iki válság után bekövetkezett depresszió hosszú elhúzódását több egymásután jelentkező rossz termés is elősegítette, hogy az 1840-es évek elején mutatkozó fellendülés jó termések kíséretében köszöntött be, hogy a múlt század utolsó évtizedeiben lefolyt agrárválság az ipari élet fellendülésére is bénítólag hatott, és így tovább. Sajnos, a mezőgazdasági és ipari válságok kölcsönhatása még nagyon kevéssé van felderítve. De azt megállapíthatjuk, hogy a mezőgazda-osztály fizetőképességének a bővülésétől nagyban függ az ipari termelés kiterjesztésének a lehetősége. Amint a régi mondás tartja: Hat der Bauer Geld hat's die ganze Welt. Könnyű elképzelni, hogy minő fellendülés indulhatna most meg hamarosan világszerte, ha — feltéve, hogy a fellendülést akadályozó egyéb körülmények is egyszerre megszűnnének — a gabonaárak emelkedni kezdenének. A magas búzaár, ha egyéb körülmények kedvezők, különösen mezőgazdasági jellegű országban, a mezőgazda-osztály vásárlóképességének az emelkedése következtében hathat válságszüntetően. Az alacsony búzaár viszont inkább ipari országokban érvényesülhet ugyanebben az irányban az alacsony munkabérek folyományaként. Itt két éppen ellentétes ok azonos irányban hat. Ez eléggé mutatja, hogy minő bonyolult és a kutatásra mennyire érdemes az az összefüggés, mely az ipari és mezőgazdasági konjunktúra között áll fenn.

Ismeretes az a már nem új, angol eredetű konjunktúra-elmélet, melynek különben főleg az angol nyelvterületen ma is vannak hívei, hogy természeti okok fakasztják ki a válságokat. Nem kisebb ember, mint Jevons gondolt arra, hogy a napfoltok alakulása befolyásolhatja a mezőgazdasági termelés eredményét, ez pedig aztán a mezőgazda-osztály vásárlóképességén keresztül az egész gazdasági élet konjunktúra-alakulását. Ha ezt az elméletet nem is tekintjük a konjunktúra-alakulás magyarázata szempontjából kielégítőnek, arra nagyon jól rámutat, hogy a mezőgazdaosztály vásárlóerejének minő erős hatása van az általános konjunktúra alakulására.

Amit itt mondok, természetesen, nem jelenti azt, hogy a mezőgazdasági termékek árának bármi módon való emelése jó konjunktúra-indító, illetve válságmulasztó eszköz volna. Mikor a mezőgazdasági termékek árának emelkedéséről beszélek, természetes, magától való áremelkedésre gondolok. Mesterséges árnövelés, minő az állam bevásárló, illetve elárusító monopóliuma, a termelőknek juttatott prémium, stb. csak átviszik az alacsony árak terhét más vállakra, vagy legjobb esetben azzal teszik az alacsony árakat elviselhetőbbé, hogy megosztják ezt a terhet a társadalom különböző rétegei között szélesebb körben. Megvalósítván ezzel a mai válságpolitikának ezt a tehermegosztó, nagyon kedvelt eszközét a mezőgazdaság terén is. Gyökeresebb orvoslás azonban mindenesetre csak a termelés mennyiségének csökkentése volna.

Ugyancsak az árúoldalon igyekszik a válságpolitika gyógyítólag közbelépni, mikor közvetlenül akar a munkanélküliségen segíteni. Amennyire egészen sajátszerű és kényes áru a munka, éppen anynyira nehéz vele bánni válságpolitikailag. Azt már rég tudják, hogy a munkást ilyenkor lehetőleg csak úgy kell foglalkoztatni. Hogy munkája sok és drága termelő-eszközt és anyagot ne fogyasszon és hogy munkája az árukínálatot se növelje. Melyik munka kínálkozik leginkább ilyen gyanánt? Mindenesetre az útépítés, mellyel a ma mintegy rendelkezésre álló, fölösleges és szinte alkalmatlanul útban lévő munkát a jövő számára már hatályosítva eltesszük. Adóügyi szempontból sem rossz a gondolat. A bérek formájában kifizetett termelőköltségeknek arra való része a fogyasztási adók útján leghamarabb kerül megint vissza az államhoz. Már Louis Blanc utakat volt kénytelen a munkásokkal építtetni, akiknek pedig nemzeti műhelyben való foglalkoztatást ígért. És a mai német nemzeti szocializmusnak is ez volt az egyik legfőbb programmpontja. Rövid bölcsesség, de a kellő megvitatásához napok sem volnának elegendők. Köteteket írtak arról, hogy a munkátlanság csökkenésével miként lehet és miként nem lehet a válságot megszüntetni. De igazában ma sem látunk ebben a kérdésben egészen tisztán. Gazdasági szempontból még mindig helyesebbnek látszik, mert olcsóbb, a munkátlanok okos segélyezése, mint a fölösleges foglalkoztatásuk. A társadalmi és az etikai szempont persze mást mond.

A másik sokat vitatott eszköz a válságból való kilábolásra a pénz oldaláról való segítség volna.

A XIX. század második válsága alkalmával alkalmazta tudvalevőleg az Angol Bank először a diszkontpolitikának nevezett hitelpolitikai eszközt. Ez azóta általánosan használatossá vált mindenütt, ahol a központi jegybank irányítólag akar a gazdasági élet menetébe beleavatkozni. A harmadik válság teremtette meg Anglia restrikciós banktörvényhozását, a további válságok pedig ennek a kritikáját és azt, hogy a törvényt a további válságok alkalmával mindig fel kellett függeszteni. A kritika tudvalevőleg az úgynevezett bankszerűségi elméletben csúcsosodott ki, melynek lényegét, különösen konjunktúra-politikai vonatkozásban, úgy lehet legjobban visszaadani, hogy e felfogás szerint a hitelnyújtás válság idején lehetőleg szabadelvűen kezeltessék, ilyenkor semmiesetre se vonassék el vásárlóerő a forgalomtól, hanem abban a mértékben inkább, melyet a józanság megenged, a válság lefolyását enyhítendő, a vásárlóerő mennyisége szaporíttassék. A hivatalos hitelnyújtó szerv az ilyen politikától válságok idején annál is kevésbé tartózkodjék, mert hiszen ilyenkor a kész vásárlóerő egy része el szokott rejtőzni, ami a pénzszűkét még csak növeli. Ennek a nagyon helyes hitel-, sőt mondjuk, konjunktúra-politikai gondolatnak a vadhajtása az a többé-kevésbé naiv válságpolitikai eszme, hogy a pénzt kell szaporítani, és ezzel majd nekilendül a gazdasági élet. Ma, amikor a válság már nálunk is valamennyire mégis csak enyhül, valamivel kevésbé hangos ez a követelés. De vannak azért nálunk is, másutt is, ma is bőven hívei. Ez az a gondolat, melynek hódolva, amit különben ritkán lehet látni, kezet fognak mezőgazdaságunk és iparunk. Egy érdemes mezőgazdánk még az adósvédelmi törvényhozásunk előtti időben nagyon világosan megmagyarázta nekem, hogy minden bajnak csak az az oka, hogy kevés a pénz, és azt is elmagyarázta nekem, hogy miként lehetne ezen a bajon segíteni. Nem is mondott sokkal rosszabbat, mint az a sok erről a kérdésről szóló honmentő röpirat, melyet az utóbbi években bőven hozott hozzám is a posta. A gyáripari érdekeltség köréből pedig, hivatalos megnyilatkozások alkalmával is, minduntalan hallunk olyan kijelentéseket, melyek a „mérsékelt infláció” boldogító hatásában való hitet igyekeznek ébren tartani. Mezőgazdáinkat sem könnyű arról meggyőzni, hogy a pénz szaporítása vagy a pénz értékének csökkentése a mezőgazdaságnak nem szolgálna javára. Mert igaz ugyan, hogy ilyen esetekben a mezőgazda több pénzt kapna a termékéért, de neki is legalább ugyanabban az arányban többet kellene majd fizetnie mindenért, amit neki kell megvásárolnia, sőt valószínű, hogy az áremelkedéseknél még majd eltolódás jelentkeznék a különböző áruk között a mezőgazda kárára, amire az „agrárolló” folytonos kinyílása eléggé figyelmeztet. Még nehezebb a helyzete azonban a közgazdaságtannak a gyáripar képviselőivel szemben, akik jól tudják, hogy infláció idején is lehet jó üzleteket csinálni és tudják azt is, hogy ha ügyes az ember és hamar realizál igaz hogy mások kárára, de még vagyont is lehet az ilyenkor szerzett nyereségekből gyűjteni. A gyáriparosok tudósabb álláspontja a válság megszüntetésére irányuló politika kapcsán „Ankurbelung”-ról beszél, ami alatt a gazdasági élet nekilendülését kívánja érteni. A mi nagyipari érdekeltségünk előkelő képviselői ezt az Ankurbelung-ot, jelentős automobilisztikai ismeretekről tanúskodva, „begyújtás”-nak mondják. Érdemes a finom árnyalati különbséget megfigyelni. Az Ankurbelung, amit magyarul felkurblizásnak mondanak és ami nem egyéb, mint indítás céljából a motor főtengelyének kézi erővel való meghajtása, sokszor eléggé fáradságos mulatság. Éppen ezért a finomabb autókat ma már elektromos úton hajtják meg. Ilyenkor aztán a motor megindításához elég az elektromos áram bekapcsolása, ami egy gombnyomással történik. Mármost a német, mikor Ankurbelungról beszél, ezt a fáradságos indítást érti. Ezzel szemben a mi gyáriparosaink, természetesen már az, aki, csak egy gombot akarnak megnyomni. Helyesebben azt szeretnék, hogy még ezt is az állam tegye meg helyettük. Pedig sem az Ankurbelungot, sem a begyújtást kívánó urak nem fogják tudni az autójukat elindítani, ha nincs a tartályukban benzin. Ezt a benzint a gazdasági élet motorjába beletenni, a válságban is, magának a vállalkozásnak a feladata. Ezt nem fogja mindegyik vállalat tenni tudni, és azok mellett, amelyek tenni tudják, sok fog elpusztulni.

De én nem tudok rosszabb válságpolitikát annál elképzelni, mely azt tartja, hogy a válságot okvetlenül mindenkinek ép bőrrel kell megúsznia.

Az Ankurbelung-os válságpolitikának méltó párja, jobban mondva ikertestvére az, amelyik közvetlenül az árakat akarja emelni. Ez is nagyon népszerű válságpolitikai gondolat. Sajnos, nemcsak az utcán hallható, hanem komolyabb színezetű helyeken is olvasható. A megítéléséhez jó figyelembe venni, hogy az emberek mindig az árak miatt panaszkodnak, pedig az árak még magukba véve semmit sem jelentenek. Ne felejtsük el, hogy magas árak idején is kevés lehet a jövedelem, mert ilyenkor a jövedelem előállítása és általában az élet sokba kerül. Emlékezzünk csak vissza. Közvetlenül a háború előtti években egy drágasági hullámot értünk meg, és akkor éppen úgy panaszkodtunk, tanácskoztunk, ankéteztünk a magas árak miatt, mint ahogy most az alacsony árak miatt fő a fejünk. Pedig a szegény árak akkor sem voltak okai semminek sem, mint ahogy most sem azok. Az árakban csak a hatása mutatkozik azoknak az okoknak, amelyek a válságot előidézik.

Mikor az alacsony árakat hallom a válság oka gyanánt emlegetni, mindig eszembe jut egy élményem a háború előtti jó időkből, amit — mert nagyon idetalál — szeretnék most önöknek elmondani. Egy katonai istállóban volt akkoriban egyszer dolgom, még pedig éppen téli időben. Tudnivaló, hogy ilyen istállókban, ahol sok állat van együtt, vigyáznak a szellőzésre és különösen arra, hogy bent túlságosan meleg ne legyen. Szóval, bemegyek az őrmester kíséretében az istállóba és észreveszem, hogy a közepe táján eléggé szembetűnő helyen, az egyik oszlopon, egy jókora hőmérő függ. A hőmérőt pedig egy huszár a kezében tartott vizes vödörből szorgalmasan locsolgatja. Kérdem az őrmestert, hogy miért mossák a hőmérőt, hiszen nem piszkos. Amire az őrmester felvilágosított, hogy nem is a mosás a cél, hanem egészen más valami. Tíz foknál melegebbnek az istállóban nem szabad lenni. A kapitány, aki mindjárt jönni fog, nagyon szigorú ember, ha melegebbet talál, őt is, az istállóőrt is lecsukatja. Innen a buzgólkodás. Észrevehettem azt is, hogy a huszár meg is volt arról győződve, hogy az ő hőmérőhűtése révén az istállóban csakugyan hűvösebb lesz. Hogy a kapitány, hogy nézte a dolgot, nem tudom, de másnap, amikor találkoztam vele, az őrmestert, aki íme már jóval a manipulált árak előtt rájött a manipulált hőmérő gondolatára, előttem mint igen megbízható olyan emberét dicsérte, aki a szigorú ezredessel szemben segítségére van. A hasonlatot, azt hiszem, nem kell magyaráznom. A kapitány és a huszár a közönség, ők ketten jól példázzák ennek mind a két osztályát, azt is, amelyik egészen tájékozatlanul és jóhiszeműen áll mindig az eseményekkel szemben, de azt is, amelyik nem bánja, ha egy kissé be is csapják, feltéve, hogy ez neki így kellemesebb. Az őrmester az a közgazdasági politikus, aki közvetlenül az árakat javítja. Mélyen tisztelt hölgyeim és uraim, az árak, ismétlem, nem okai semminek sem. Ők ártatlanok, ők csak tünetek. A gonosz, ami a túlságos drágaságot, vagy a túlságos olcsóságot okozza, mögöttünk van és sokszor mögöttünk is csak nagyon nehezen, messze a háttérben található meg. Éppen ezért, aki eredménynyel akar változtatni az árakon, keresse meg először ezeket, az árak mögött sokszor nagyon messze és nagyon mélyen fekvő okokat. Férkőzzék ezekhez, és próbáljon ezekkel megbirkózni. Ha az okokat meg tudja változtatni, majd előáll magától és állandó érvénnyel az óhajtott eredmény.

Erre önök azonban azt fogják mondani, hogy a most előttünk lefolyó amerikai példa mást látszik bizonyítani, mert ott Mr. Roosevelt az árak emelésével segít a válságon. Méltóztassék megengedni, hogy erre az ellenvetésre én a következőket válaszoljam: Először is, legalább az eddigiek tanúsága szerint, még csak próbál segíteni. Másodszor még az ő próbálkozásai is kétfélék. Egyfelől lenyúl a baj fenekéig. Ezt a mezőgazdasági politikájában teszi, mikor a vetésterületet igyekszik csökkenteni. Hogy minő sikerrel bíztat ez a tevékenysége, arról már szóltam. Másfelől az elnök a pénz értékét igyekszik lenyomni, hogy emelkedjenek az árak. A nagyközönség a braintrust politikájának különösen ezt a részét ismeri. Az eddig elmondottak után nem kell különösebben bizonyítgatnom, hogy ez nem a betegség okának gyógyítása, hanem csak tüneti kezelés, afféle hőmérő-politika. Valami olyan, ami a régi bécsi fiakkereseknek jutott eszükbe, mikor soká álltak hiába a standon és nem jött feléjük úri vendég. Ekkor mondták volna, amit a bécsi jargon közmondássá is tett, hogy: „machen wir uns einen guten Tag und nennen wir uns Euer Gnaden.”

A pénz értékét csökkentő politikának reális eredménye még leginkább külföldi vonatkozásban lehet. Az alacsonyabb pénzérték ugyanis megkönnyíti a kivitelt, de viszont megnehezíti a behozatalt. Ezt azonban az olyan országok, amelyeknek abból a célból, hogy ipari kivitelük lehessen, előbb nyersanyagot kell behozniok, igen szomorúan érezhetik. Éppen ezért egészen másként ítélendő meg ez a politika a vele élő ország szempontjából is, ha például Anglia, vagy ha a mi kedves cseh szomszédunk alkalmazza. De bármi legyen az eredménye, és akárki alkalmazza, egészen bizonyos, hogy ez az eljárás nemzetközi kereskedelempolitikai szempontból igen messze esik attól, amit „fair play”-nek nevezhetnénk. De valutapolitikai szempontból is nagyon furcsa helyzetet teremthet ez az eljárás. Könnyű elképzelni, hogy hova jutnánk, ha egymással versenyző országok a valutadumping-nek — nevezzük mi is így — ezt a lehetőségét felhasználandók, folytonosan versenyeznénk egymással pénzünk értékének mind lejjebb és lejjebb való szállításában. Ez mindenesetre még kevésbé óhajtandó eredményeket hozhat létre, mint aminő állapotokon segíteni kíván. Ennyit a pénzértékcsökkentő gazdasági politika hatásáról külföldi viszonylatban.

Belföldi viszonylatban az ilyen pénzértékcsökkentő, devalváló politikának még kevésbé tudom a közvetlenül vagy akár közvetve üdvös hatását látni a gazdasági életre. Nem igen tudom megérteni a mi Gazdaságkutató Intézetünk legutóbbi, 1934. február hó 24-én kiadott Helyzetjelentésében foglalt azt a megjegyzést sem, mely szerint „a dollár stabilizálása után az Egyesült Államok kormányának pénzügyi politikája hatásaképpen az Egyesült Államokbeli árszínvonal most már aranyban számítva is emelkedni fog, ami a világpiaci árszintre is kihathat” (7. 1.). Aranyban számított árszínvonal alatt itt olyan árnívót óhajtok érteni, amely nem névleges, hanem a termelés és fogyasztás kölcsönös alakulásának a reális eredménye. Én annak, amit a Gazdaságkutató említ, csak egy magyarázatát tudnám. De ez sem egészen bizonyos, hogy megállja-e a helyét, és még kevésbé bizonyos, hogy azt az eljárást, amelyre ez az én magyarázatom rámutatna, majd helyeselhetnők-e? Pénzértéket leszállítani, devalválni ugyanis annyit tesz, mint azoknak a zsebéből, akiknek pénzük van vagyonuk egy részét kivenni. Ezt a nem nagyon szép eljárást az államok rendesen a saját pénzügyi érdekük szempontjából alkalmazták, és ilyenkor, mint tudjuk, az egész eljárás nagyon egyszerű. Lehet azonban úgy is devalválni, hogy azt a vásárlóerőt, amit az emberek egyik részének a zsebéből kiveszünk, azoknak a zsebébe juttatjuk, vagy legalább igyekszünk juttatni, akiknek kisebb a vásárlóerejük, vagy ilyennel egyáltalán nem rendelkeznek. A brain-trust szociális irányzata eléggé ismeretes. Csak a napokban hallottunk olyan nyilatkozatot, mely szerint az elnök környezetében olyanok is volnának, akik a szociális reform terén a Lenin elveinek megvalósításán innen meg sem akarnak állani. Az amerikai pénzértékcsökkentő politikát, mintha erősen szociális célzatok vezérelnék. A pénzt felhígítja, de nem szaporítással, hanem úgy, hogy amikor egyeseknek a vásárlóerejét csökkenti, másokét, mondjuk, abban a meggyőződésben növeli, hogy ez a más helyre jutott vásárlóerő akár mint a fogyasztást elősegítő, akár mint a termelést lehetővé tevő, inkább fog a gazdasági élet vérkeringésében érvényesülni, mint ahogy ott érvényesült, ahol eddig volt.

Még majd elválik, hogy mi lesz ennek a politikának az eredménye. Amerika első egyetemének, a Columbiának, szakemberei a nálunk is járt N. M. Butler vezérletével mindenesetre manifesztumban nyilatkoztak ellene. A big-six, a londoni hat nagy bank vezetői pedig Mr. Reginald Mc Kennan, a Midland Bank elnökén kívül legutóbbi közgyűléseiken mind inkább az amerikai politika ellen nyilatkoztak. Mr. F. C. Goodenough (Barclays Bank), Mr. Colin Campbell (National Provincial Bank) és Mr. Paton (Martin's Bank) igen élesen. A Westminster Bank elnöke, the Hon. Rupert E. Beckett szerint az amerikai gazdasági politikát azok a fölöttébb súlyos gazdasági viszonyok, amelyeket Mr. Roosevelt hivatalba léptekor maga előtt talált, érthetővé teszik. Mr. Beaumont Pease, a Lloyds Bank elnöke nyilatkozatának az a része, melyben a gazdasági helyzet javulása tekintetében mesterséges eszközök alkalmazásától csak átmeneti eredményeket várhatunk, szintén az amerikai viszonyokra vonatkozik. Az amerikai professzorok nyilatkozatára persze azt lehet mondani, hogy ezek a tanárok inkább a kapitalista érdekeknek a képviselői a brain-trust-nek inkább szociálpolitikai irányával szemben, ami bizonyos fokig igaz is; az angol bankvezérek véleményére pedig azt, hogy ők mint az amerikaiak versenytársai szidják azt a gazdasági politikát, amely kifelé való vonatkozásaiban elsősorban mégis éppen ő ellenük irányul. Az angolok véleménye azonban eléggé objektívnek látszik; hiszen a saját hazájuk mai gazdasági politikáját is bírálják, mikor szinte kivétel nélkül mind a külkereskedelem nagyobb szabadságát kívánják.

Különben az amerikai kísérlet további sorsa felől jóslásokba bocsátkozni meglehetősen nehéz, mert az elnök politikája igen nagy alkalmazkodóképességgel igazodik — legalább is az eddigi tanulságok szerint — mindig az újabb körülményekhez. A tünetek is, amelyeket eddig kiváltott, meglehetősen ellentmondók. Tudvalevőleg az Egyesült Államokban a múlt évtized prosperity-szakaszának a legkimagaslóbb jelensége az automobil-ipar rendkívüli arányú fellendülése volt. Most arról értesülünk, hogy az automobil-ipar termelése 1933-ban az előző évihez képest az Egyesült Államokban megháromszorozódott. (Itt érdemes arról megemlékezni, hogy például Marx a válságok tíz esztendős ciklikus ismétlődését a vasipar helyzetalakulásaival és itt is főleg azzal igyekezett magyarázni, hogy a vasból készült gépek körülbelül 10 esztendő alatt használódnak el. Az amerikai automobil-iparnak a fellendülését ezen az alapon is lehetne magyarázni.) Másfelől azonban Mr. Roosevelt intézkedéseinek negatív eredményéről is bőven kapunk értesüléseket. Így azt olvassuk, hogy 1934 januárjában az Egyesült Államokban a munkanélküliek száma 921.000 fővel 11,690.000-re emelkedett, és hogy ekként a múlt év szeptember havával szemben, amikor a munkanélküliek száma a legalacsonyabb volt, ez a szám másfélmillióval nőtt. Az is bizonyos, hogy a dollár a gazdasági élet eleven erejével és nagy szívóssággal védekezik az értékét rontani kívánó politika ellen. De utóvégre az elefántot is agyon lehet ütni; csak elegendő ember, ügyesség és kitartás kell hozzá.

Pedig óhajtandó volna, hogy az amerikai kísérlet sikerrel járjon, mert akkor a válságos helyzet komolyabb javulása is éppen úgy Amerika felől köszöntene ránk, mint ahogy onnan szakadt ránk úgy az ipari, mint mezőgazdasági téren a világválság. De hogy ez bekövetkezik-e és hogy éppen a Roosevelt-féle politika hatásaként fog-e bekövetkezni, az ma még legalább is nagyon kétséges. Csak az bizonyos, hogy amennyiben a válság az Egyesült Államokban tényleg a Roosevelt-féle reakciós politikával egyidejűleg szűnnék meg, úgy majd nagyon sokáig vitatkozhatnának afölött, hogy vájjon a javulás a nemzeti megújhodás Roosevelt-féle politikájának a következtében, vagy attól függetlenül, avagy esetleg éppen annak ellenére szűnt meg. Én az eddig elmondottak alapján semmiesetre sem hajlanék az első nézet felé. Nem akarom lekicsinyelni a Roosevelt-féle politika pszichikus hatását, de azt alig hinném, hogy a válság lefolyását gyorsítani tudná, még kevésbé, hogy a válságot gyökereiben gyógyítaná.

A Roosevelt-féle válságpolitika említésével a válság megszűnésének ahhoz az esetéhez jutottunk el, amikor a válság állami beavatkozás kíséretében, de annak ellenére szűnik meg. Az első, amit itt egész határozottsággal meg mernék állapítani az, hogy minden állami beavatkozás, mely enyhíteni igyekszik a válság lefolyásán, azt legtöbbször el is nyújtja, ennyiben már ellene is működik a gazdasági élet természetes, válságszüntető erőinek. Körülbelül úgy vagyunk vele, mint a modern, fejlett orvosi tudomány a betegségekkel. Ma a beteg ember életét is nagyon meg akarják hosszabbítani. De a kúra és a folytonos ápolás pénzbe kerül. Éppen így megvan a gazdasági életben is az ára annak, ha védeni akarjuk az egyes gazdaságokat a válsággal szemben. És míg a beteg ember legtöbbször maga fizeti életben tartásának a költségeit, addig az intenzív állami válságpolitika költségeinek viselése terén körülbelül az az elv érvényesül, melyet a közegészségügyi szempontból gyógyítandók orvoslásának a költségei fedezése terén látunk. A hasonlat annyiban is talál, hogy a gazdasági élet összeszövődöttségénél fogva tényleg nekem is érdekemben állhat, hogy szomszédom a válságban el ne pusztuljon. De viszont nem minden betegséget gyógyítanak közérdekből közköltségen. Éppen így arról is lehet beszélni, hogy csakugyan érdekem-e, hogy az állami válságpolitika minden felebarátomat megmentse a romlástól. Az állami beavatkozás könnyen túlmegy a helyes mértéken, amikor a válságpolitika költségeit a köz által viselteti. Az állam már ezzel is szocializál.

Így jutunk el ahhoz a megállapításunkhoz, hogy mint minden állami beavatkozás, úgy főleg a válságpolitikai is, a szocializmus felé vezet. És amikor ezt mondjuk, figyelmünk ismét az amerikai eseményekre irányul. Említettem, hogy nem tartom valószínűnek, hogy a Roosevelt-féle politika a válságot gyökereiben gyógyítani tudná. Azért nem tartom, mert ahhoz, amit az elnök saját kijelentései szerint elérni akar, ha ezek a célok egyáltalán megvalósíthatók, még sokkal radikálisabb eszközökre volna szükség, mint aminőket ő alkalmaz. Ha csak egyedül a pénz oldaláról avatkozunk be a gazdasági élet menetébe, ez mindenesetre válthat ki hatást, de semmiesetre sem állandót. Az elnök hivataloskodásának első évfordulóján kabinetjének valamennyi tagja és hatszáz ipari csoportot képviselő négyezer újjáépítési tisztviselő jelenlétében hosszú beszédet mondott, melyben egy évi tevékenységének az eredményét foglalta össze. „Egy évvel ezelőtt — mondta az elnök — nemzetünkre olyan tűrhetetlen gazdasági nyomás nehezedett, hogy a közeli összeomlás fenyegette. Keresztúthoz értünk, választottunk. Elhatároztuk, hogy törvényes és alkotmányos úton átszervezzük termelésünk és kereskedelmünk lemorzsolódó szervezetét. De az átszervezés nem elegendő ahhoz, hogy visszahozzuk a jólétet. Az átszervezésnek állandónak kell lennie és soha többé nem szabad megengednünk olyan társadalmi viszonyok visszatérését, amelyek alapján népünk nagy tömegében Amerikához nem méltó módon igazságtalanul oszlott meg a gazdagság és a hatalom.” Ezekből a szavakból világosan látszik, hogy a Rooseveltféle akció súlypontja a nagyobb szociális igazság felé való haladásban rejlenék. Jó volna azonban, ha úgy az elnök maga, mint táborkara nem feledkeznék meg arról a feltétlen igazságról, hogy ha az árakat befolyásolni akarjuk úgy ezt, — legalább eredményesen — nem tehetjük másként, csak úgy, ha a gazdasági élet egész menetébe beleszólunk. Ez azonban már olyan foka az állami beavatkozásnak, mely csak névleg különbözik a szocializmustól.

A szocializmus vádját odahaza is bőven hallhatja az elnök. Legalább említett beszámolójában a következőket is mondta: „Akadnak írók, akik nagyvígan azt állítják, hogy kommunizmust, kollektivizmust, fasizmust, vagy diktatúrát vezettünk be. Az igazság az, hogy Amerikában a demokratikus szervezet csődöt mondott észben a vezetők, részben a nép közömbössége amiatt. A nemzeti újjáépítési törvény célja minél több ember minél több javának biztosítása.” Hogy vígan mondták-e az írók azt, amit az amerikai politikáról mondtak és mondanak, nem tudom. Én azt hiszem, hogy inkább szomorúan mondták. De akárhogy mondták, félek, hogy igazuk van. Az újabb vádak, különösen az elnök környezetének egyes tagjai ellen, ezt a feltevést megerősítik. A Közgazdasági Társaságban a tél folyamán tartott előadásomban említettem, hogy a világ ma a nagyfokú és mindjobban állandósuló állami beavatkozás és a különböző rendszerű tervgazdálkodás propagálásával milyen erősen halad a szocializmus felé. Most ehhez még hozzátehetem, hogy a szocializmus a háború óta, tehát nemcsak a háború alatt, de a háborús időkben is, minden ellenkező látszat ellenére is, addig nem sejtett mértékben hódított. Mert szerintem nem az a fontos, hogy kik csinálják a dolgot, hanem, hogy mit csinálnak.

Más ruhában, de annyira követelően kopogtat ma ajtónkon a szocializmus, hogy érdemes megnézni, vájjon mit köszönhetne a világ a válság megszüntetése szempontjából a szocializmusnak, ha eredeti, nyers formájában próbálnák meg ezt a válság leküzdésére alkalmazni. Könnyű elképzelni, hogy a teljesen tiszta kommunizmus — amennyiben ez gyakorlatilag egyáltalán megvalósítható volna — éppen a termelés és a fogyasztás központi kezelése folytán mindenféle olyan válságot kizárna, mely eredetét a mi mai társadalmunk magántulajdonjogi rendjében bírja. Ez elvileg mindenesetre igaz, de azt hiszem, hogy mindig többen lesznek, akik vallják, mint akik tagadják, hogy ebben az esetben az orvosság rosszabb volna a betegségnél. Az a sokszor hallott magyarázat, hogy a szocialista állam társadalma sem kerülhetné el a válságokat és amely ezt bizonyítandó a mai Oroszország példájára hivatkozik, hibás. A tiszta kommunista közösség legfeljebb a természeti erők változó termelő hatása (pl. jobb vagy rosszabb termés) folytán előálló ingadozásokat érezhetné. A mai Oroszország kommunizmusa azonban befelé sem teljes; kifele pedig ez a nagy ország inkább mint egy nagy magángazdasági alapon álló vállalkozó tesz számot.

Mikor azt mondjuk, hogy az árak szabályozása terén csak úgy lehet eredményt elérni, — hogy jót-e vagy csak rosszat, azt itt most ne kutassuk, — ha a gazdasági élet egész mezejét szabályozzuk, nem a kommunizmusnak, hanem annak az államszocializmusnak a képe lebeg a szemünk előtt, amely előbb még csak az árakat szabályozza, lassanként azonban ezt is mind szélesebb körben teszi és így apránként belenöveszti a gazdasági életet abba az állapotba, amelyben árak már egyáltalán nem jelentkeznek. A ma divatos gazdasági politika ennek az államszocializmusnak az eszközeivel küzd a válság ellen, miközben ez a válságpolitika sajátságosan társul a gazdasági célkitűzéseket teljesen figyelmen kívül hagyó, nemzeti irányú nagypolitikai törekvésekkel. Azt a valuta- és kereskedelmi politikát, mely a nemzeti elzárkózást, mint gazdaságpolitikai védelmi, de egyben támadó-eszközt is manapság oly nagy leleményességgel alkalmazza, mint válságpolitikát is érdemes szemügyre venni. Erről az oldalról tekintve a mondott gazdaságpolitikai intézkedések nemcsak naivoknak, de egyben barbároknak is látszanak. Én legalább nem tudok egy jó adag naivitást is nem látni abban az eljárásban, mely azért, mivel a válság világválság és mert az európai országokra kívülről, közelebbről Amerika felől szakadt rá, a védekezést ellene a világtól való elzárkózásban keresi. Megengedem, hogy ennek a gondolatnak tartalmas magva is van. A mai gazdaságpolitika ugyanis azelőtt merőben ismeretlen olyan finom eszközökkel rendelkezik az elzárkózás keresztülvitelére, amelyeknek alkalmazásában szinte élvezetet találhat a gazdasági politikus. De akkor meg kell feledkeznie arról, hogy az ilyenféle elzárkózással, még ha ez másként helyes gazdaságpolitikai eszköz volna is, mindenesetre csak meghosszabbítódik a válság lefolyása. Annyira ugyanis semmiféle elzárkózás sem fokozható, hogy az illető ország, mely ezt a végsőkig menő elzárkózást alkalmazná, teljesen kikapcsoltassék a világnak valamennyire mégis mindig csak összefüggő gazdasági életéből. Mikor a földreform idején a birtokukért aggódó gazdák azt kérdezték tőlem, hogy mit gondolok, mikor lesz vége a földreformnak, azt feleltem, hogy akkor, ha majd a búzának megint tíz pengő alá száll az ára. Akkoriban, tudvalevőleg, igen magas búzaáraink voltak, amelyek állandóan kielégítetlenül tartották a földéhességet. Azt hiszem, a válaszom nem volt helytelen. A válság elején is felmerült a kérdés, hogy ennek vájjon mikor következik el a vége. Erre meg azt mondtam, hogy akkor, amikor már minden számottevő európai ország érezni fogja a munkátlanság átkát. Úgy hiszem, hogy ez a válasz is helyes volt.

Helyes volt, mert azon az elgondoláson épült fel, hogy gazdasági életünk mai fejlettsége idején Európa népeinek a gazdasági élete annyira egymásba szövődött, hogy mindezek a népek jóban-rosszban rendesen egyformán osztályosai egymás sorsának. A válságot is megérzi a gazdasági közösségből kikapcsolódni kívánó ország is.

A mi mai európai viszonyaink mellett kétszeresen eltévesztett az olyan válságpolitika, mely főeszközéül az elzárkózást tekinti. Mi ugyanis ma nem csupán az amerikai ipari- és hitelválság kihatását érezzük, mely még az ugyancsak Amerikából eredő mezőgazdasági válság terhével súlyosbítva szakadt a nyakunkba, hanem érezzük a mai Európa saját külön szerkezeti (strukturális) válságának is a terhét. Ez azt jelenti, hogy Európa térképe ma nemcsak politikai, hanem gazdasági szempontból is egészen másvalami, mint ami a háború előtt volt. Erre az új gazdasági erőelosztásra Európa gazdasági életének csendben és nyugodtan kellene berendezkedni tudnia. Az átalakulás azonban még így sem menne válságtüneteket kiváltó zökkenők nélkül végbe.

Az autarkiára való berendezkedés azonban éppen ennek az átszerveződésnek állja útját. Az autarkiás törekvések állandósítják a szerkezeti válság tüneteit. Sőt a helyzet még rosszabb, mert az autarkiás gazdasági politikát folytató országoknak nagypolitikai törekvések is vannak, és gyakori eset, hogy ezek nincsenek mindig összhangban a gazdasági politika követett irányával, ami a káoszt csak még jobban növeli. Az ilyen gazdasági politikára mondom, hogy mint válságpolitika egészen barbár valami.

A mi szempontunkból ezek a megállapítások azért is figyelmet érdemelnek, mert feleletet adnak a mi kérdésünkre is. A válasz, amit adnak, persze, nemleges. Nagyon valószínű, hogy ilyen gazdasági és válságpolitika mellett csak nagyon nehezen múlhatik el a válság. Érzi ezt a Népszövetség is, melynek gazdasági kutató osztálya mostanában tette közzé az utolsó öt évnek (1929-1933) gazdasági eseményeiről szóló jelentését. E szerint a múlt évben ismét 30 százalékkal csökkent a világkereskedelem terjedelme, amely most már az öt év előttinek a felét sem éri el. A jelentés megállapítja, hogy a világtörténelem legnagyobb gazdasági válsága pusztít immár hatodik éve az egész föld kerekségén. A jövőre nézve sem jósolt jót a Népszövetségnek ez a tudományos szerve, mert az autarkiás törekvések szerinte még tovább fogják rontani a világgazdasági helyzetet. Csak az a sajnálatos és szinte érthetetlen, hogy amikor a Népszövetség tudományos mellékszerve ilyen tárgyilagos kijelentéseket tesz, maga a Népszövetség még sem akarja vagy nem tudja legalább a kezdeményező lépéseket megtenni abban az irányban, hogy ezek az önellátásra irányuló törekvések ellanyhuljanak. De érzik, nagyon helyesen, a mondottak igazságát az egyes kormányok is, mikor arra törekszenek, hogy legalább kereskedelmi szerződések formájában álljon helyre valamelyest a nagyobb gazdasági területek egysége. Adja Isten, hogy az olasz, osztrák és magyar kezdeményezés ezen az úton sikert érjen el. Anglia az ottawai szerződéssel — ezt ma már világosan lehet látni — ebben az irányban igen jól segített magán.

De érzi a tudományos kutatás is, hogy a világválság, úgy ahogy most előttünk áll, tulajdonképpen saját magát mindig életre kelti, és hogy éppen e miatt a maga termelte válságszüntető erői nem tudnak kellően érvényre jutni. Vannak, akik ezen az alapon a mai válságról mint az eredeti válság másodlagos további termékéről beszélnek (Röpke), és éppen ezért valami nekifellendítést kívánnának, amely ezt az összefüggést az elsődleges és a másodlagos válságtünetek között megszakítsa. Én úgy látom, hogy kár e fölött a kérdés fölött sokat teoretizálni. Közönséges megállapítás, de annál igazabb, hogy a mi mai válságunk jórészt szerkezeti. Erről az oldalról tehát éppen ezért nem szünhetik meg előbb, míg vagy ez a válságot előidézett szerkezet legalább főbb vonásaiban nem változik meg, — de erre nem igen van kilátás —, vagy amíg az új szerkezethez hozzá nem idomul a gazdasági élet, és ezt a hozzáidomulást folytonosan nem akadályozzuk.

Miként múlik el tehát a gazdasági válság?

Elsősorban magától, ha az emberek nem akadályozzák az elmúlását. De az emberek, mikor a saját gazdasági bajukról van szó, érthető, hogy türelmetlenek. Lehetőleg hamar igyekeznek a válságból kilábolni. Ebből a célból sokszor kapkodnak is, és olyan eszközöket is alkalmaznak, amelyeknek a segítségével az óhajtottal éppen ellentétes hatást érnek el. Valószínű, hogy az állam válságpolitikai beavatkozása a jövőben mind szélesebb körű és mind mélyebb lesz. Hiszen a magángazdaság válságok idején a leggyengébb, és ilyenkor tűri el legjobban az állami beavatkozást, sőt bizonyos közellátással ezt ilyenkor várja és követeli is. De egyáltalán nem következés, hogy a válságpolitika azért, mert az állam csinálja, jó is legyen. Az meg egészen bizonyos, hogy az autarkiás politika, ha átmenetileg és különösen bizonyos vonatkozásokban hozhat is létre óhajtandó eredményeket, nemcsak hogy nem hat válságszüntető irányban, de végső eredményben inkább fokozza a válságot.

Ezeket az általános megállapításokat most már a mi mai válságunkra alkalmazva, a következő választ kapjuk arra a kérdésre, hogy miként múlik el a válság. Elsősorban akként, hogy a mezőgazdasági termelés lassanként megint hozzáidomul az emberiség fizikai szükségletéhez, illetve, hogy az emberiség fokonkénti szaporodása folytán az egyébként is redukálódó termeléssel megint egyensúlyba jut a fogyasztás. Ha ez a fejlődés gyorsan következik be, úgy az ipari válságnak egy erős megszüntető tényezője is hamar kezdene működni. Ha ez a jótékony hatású tényező érvényesülésében késnék is, mint ahogyan nagyon gyors érvényesülésére nem igen lehet számítani, úgy mégis enyhülhet a válság a gazdasági élet más terein — lásd ennek bizonyságául a múlt századvégi mezőgazdasági válság idején az ipar helyzetét nálunk, de például Németországban is —, ha szerkezeti okok és az ezekkel kapcsolatos autarkiás törekvések fölöttébb lassítják is ezt a folyamatot. De számítani lehet a gazdasági válság enyhülésére azért is, mert a depressziós konjunktúra-hullám — mint láttuk — hacsak rendkívüli akadályok nem állják ennek útját, magától indítja meg a válságból való kiemelkedést. Csak az a kérdés, hogy mi erősebb ilyenkor: a gazdasági élet természetes ereje, vagy az emberek túlokos bölcsesége.

Ma már mintha ez a túlokosság, szerencsénkre, valamivel alábbhagyna. Legalább valamivel kevesebbet olvassuk már, hogy a közgazdaságtan régi törvényei megbuktak, és hogy a gazdasági élet most új törvényeket csinál magának. Azt merném mondani, hogy egészen biztos jele a válság szünőfélben levő voltának, ha a bölcsek már nem kifogásolják a közgazdaságtan régi törvényeit.

És még van egy jele annak, hogy a gazdasági válság szűnik. Az emberek már unják. Ez a furcsán hangzó és inkább csak a jómódúak mentalitásához és érzésvilágához szabottnak látszó megállapítás a közgazdaságtan komoly nyelvére fordítva azt jelenti, hogy a depressziós állapot vége felé az emberek ismét fogyasztani kezdenek. Hogy a tőkeagglomerálódás haladt-e ilyenkor annyira előre, hogy immár kiterjedtebb fogyasztásra is lehet gondolni, avagy csak élni akarnak már az emberek, azt nehéz volna eldönteni. A tény azonban, mely minden válság vége felé tapasztalható, bizonyító erejével előttünk áll. Ezt tudják annak a konjunktúra-elméletnek a hívei, mely a takarékoskodás ellen beszél, és a válság derekán is fogyasztásra buzdít. Persze, ez téves tanítás, mert ebben a vonatkozásban sem lehet a gazdasági életet kényszeríteni. De a megfelelő időpontban magától megindul ez a termelést is buzdító, fokozottabb fogyasztás. Azt azonban nem kell hinni, hogy a válság elmúltával mindenkinek a helyzete és különösen, hogy mindenkié egyformán javul. A válságok, különösen, amelyek hosszú ideig tartanak, és főleg azok, amelyek a gazdasági élet szerkezeti változásaiban is bírják keletkezésük okát, legtöbbször a gazdasági élet többé-kevésbé lényeges átformálódásával járnak együtt. A hosszantartó válságok alatt gazdasági helyzetek jelentőségüket elveszthetik, más helyzetek jelentősége pedig növekedhetik. Bizonyos foglalkozások jövedelmezősége megszűnhetik, másoké váratlanul növekedhetik. A válságok ideje alatt egészen új termelőágak is keletkezhetnek, amelyek aztán, főleg a válság elmúltával, más régi termelő-foglalkozásokkal versenyre kelve, azokat érvényesülésre törekvésükben visszaszoríthatják, sőt el is nyomhatják. Különösen a nagy háborúk nyomában járó válságok válthatnak ki nagyon könnyen ilyen hatásokat. A napóleoni háborúk és a kíséretükben járt szárazföldi zárlat keltették életre a középeurópai országok répacukortermelését. A mostani világháború viszont megint a nádcukor konjunktúráját emelte. A mostani válság is rég elmúlt már, amikor a budapesti, különösen régebbi házak tulajdonosai még mindig lesujtólag fogják érezni azoknak az új épületeknek a versenyét, amelyek egy, a dolog pénzügyi oldalával édeskeveset törődő és meglehetősen elhibázott válságpolitika eredményeként éveken keresztül gombamódjára nőttek ki a földből a város külsőbb részeiben. Amikor a válságok hatását vizsgálja az ember, sohase feledkezzék meg arról, hogy a gazdasági életben is érvényesül a szabály, mely szerint az új rendesen győzelmes versenytársa a réginek.

     Mi az „egységes iskola”?

Az állam akarja pótolni a szülők szerepét — Szocialista nevelés a polgári gyermekeknek

Páris, 1925. április 2.

A francia közvéleményt ma a finánciák és a biztonsági szerződés problémája mellett a legjobban az „école unique”, az egységes iskola kérdése foglalkoztatja. Az egységes iskola gondolata nem uj, 1919-ben vetette fel először egy egyetemi hallgatókból és tanárokból álló egyesület, a „Compagnons”, amely célul tüzte ki, hogy demokratikusabb oktatási törvényt vivjon ki. A demokratikusabb nevelési rendszer alatt azt értették, hogy ne csak a gazdagabbak kerülhessenek a felsőbb iskolákba az elemi osztályokból, amelyek ingyenesek és kötelezőek, hanem a legszegényebb és tehetséges tanulók is. A cél elérésére az école unique-ot tartották a legalkalmasabbnak, amely egybeolvasztaná az elemi iskola és a gimnáziumok (lyceumok) alsóbb osztályait, ingyenessé és kötelezővé tenné, s az állam gondoskodna, hogy a kiválóbb tanulók ezekből az alapos és nyolc évfolyamból álló iskolákból a szakiskolákba, a felsőbb osztályokba, érdemük szerint az egyetemre kerülhessenek, még pedig az állam költségén, ha a szülei szegények.

A „Compagnons” tagadhatatlanul szép, de a napi politikától távol álló gondolatának a francia intellektuális világban rövidesen hatalmas tábora keletkezett: politikai pártállásra való tekintet nélkül paedagógusok, tudományos testületek, különböző pártok foglalkozni kezdtek a megvalósitás lehetőségével és módjával. Amikor Herriot radikális kormánya uralomra jutott, első dolga volt, hogy törvényjavaslatot dolgoztasson ki az école unique megalkotására. Ennek a törvényjavaslatnak az alapelvei nemrégiben nyilvánosságra kerültek a bizottság előadójának nyilatkozata alapján s azóta egész Franciaország legizgatóbb kérdésévé vált a készülő iskolai reform, amelynek óriási jelentőségét s a benne rejlő veszélyeket most kezdik észrevenni mindazok, akiket nem vezet pártszempont s akik a polgári szabadság, az oktatás szabadságának őszinte védelmezői.

A radikális Herriot-féle kormány szerint az egységes iskola megteremtése nem lenne egyéb, mint a szellemi erők szocializálása a párt politikai uralma érdekében.

Ha ennek a kormánynak a javaslata törvényerőre emelkedne, tizenkét esztendős korig minden francia gyermek ugyanazt a nevelést kapná az állami ellenőrzés alatt álló homogén tanitói testülettől. Az egyetem maga választaná ki azokat a diákokat „szellemi képességeik alapján”, akik később magasabb képesitéssel a nemzet vezetői lennének. A családdal szemben egy mindenható szervezet alakulna, s egyedül az döntené, hogy a hat (esetleg nyolc) esztendős elemi oktatás után kik kerülhessenek a felsőbb osztályokba.

Hogy pedig az egységes iskolát valóban meg lehessen teremteni, nem áll-e fenn annak a veszélye, hogy a magániskolákat s az egyházi oktatást véglegesen megszüntetik? Az egységes iskola gondolata involválja az oktatás állami monopolizálását, ami a tanitás szabadságának eltiprását jelenti. Ez pedig minden polgári szabadság s a köztársaság alapprincipiumának megdöntését, sárbatiprását jelenti. Ha pedig az állam nem teszi meg ezt a végzetes lépést, akkor az egyházi és magán-oktatásnak egy olyan hatalmas renaissancea keletkezik, amely a lakosságot valóban két táborra osztaná már gyermekkorában, — az ingyenes állami iskolában fog a proletáriátus nevelkedni a kormány által diktált radikális szellemben, a jobbmóduak gyermekei pedig azokban az iskolákban, amelyeket ők maguk tartanának fenn s olyan szellemben, amely mély vallásos érzésüknek s a családi tradicióknak megfelel.

Az iskola a kormány monopóliuma

A francia közvélemény, bár e téren bizonytalanságban hagyta a radikális kormány, nagyon jól tudja, hogy az egységes iskola megteremtése után a politikai többség meg fogja szüntetni a magánoktatást s a francia ifjuság nevelését monopolizálja, különben az egész terv a szülők óriási többségének ellentállásába éppen az ellenkező célt éri el. Az „egységes iskola” kifejezés csak üres elnevezés, ha megengedik mellette a magán- és egyházi iskolák működését.

A „Compagnons” ideális elméleti reformja a gyakorlatban, kivált egy radikális szociálista kormány kezében, — mint ahogy kiderült — egy olyan étatizmushoz vezet, amely nem fér meg a polgári szabadság gondolatával és a család intézményét alapjaiban támadja meg, a szociálista állam konzerválása, tehát egy párt uralma és messzemenő tervei érdekében.

A falanszter rendszere az iskolákban

A Herriot-kormány terve szerint az egységes iskola elemi osztályainak elvégzése után egyetemi bizottság választaná ki „pusztán szellemi képességeik” alapján azokat a gyermekeket, akik az egyetemi tanulmányokra előkészitő középiskolai oktatásra „érdemesek”. Akik középiskolai oktatásra nem alkalmasak, azok még két évig járnának az elemi hetedik és nyolcadik osztályába, s aztán elhelyezkednének olyan pályára, amelyhez középiskolai tanulmányok nem kellenek, — szóval napszámosnak, földmunkásnak, iparostanoncnak.

Tehát akit az egyetemi bizottság nem tartana érdemesnek, hogy gimnáziumi vagy lyceumi nevelést kapjon, annak elvágnák az egész életre a szellemi érvényesülés utját. A szülő joga tehát megszünne, hogy gyermekét olyan pályára nevelje, amelyre alkalmasnak tartja: az iskolamesterek, paedagógusok döntenének el a tizenkétéves gyermek sorsát a család minden befolyásától mentesen. Az állam lépne a szülő helyébe, s a gyermek nem család kivánságára tanulna, hanem az állam akaratából s természetesen a megvalósult szociálista iskola gondoskodna róla, hogy a gyermekekből szocialistákat neveljen — az adózó polgárok pénzén.

Arról nem is kell beszélnünk, hogy tizenkét esztendős korban senkinek sem szellemi képességeit megitélni nem lehet, hiszen Pasteur tizenhat esztendős koráig rossz tanuló volt, Linét suszterinasnak adták, mert a kollégiumban megbukott — arról sem kell beszélnünk, hogy az egyetemi bizottságnál mégis csak jobban felismeri a szülő gyermekének hajlamait s képességeit — nem ezek a legfontosabb érvek a Herriot-kormány „reformja” ellen, hanem az, hogy az egységes iskola az állam diktatúráját jelenti a család, a szülő akaratával szemben, aláássa a családi morált, amely nélkül nincsen állam.

Ezt az érvet szegezik a francia szülők milliói a Herriot-kormánnyal szemben, amelynek szociálista doktrinerjei nem látják a veszélyt, amelybe az egységes iskola az egész francia nemzetet döntené. — Az állam ott a vallás tanitását számüzte az iskolákból, a szülők tudták védekezni a politikai radikálizmus rohamával szemben, mert gyermekeiknek otthon, a családi tüzhelynél tanittatják vagy tanitják a hittant. Az egységes iskolával s a nevelés monopolizálásával szemben a védelemnek csak egy eszköze lenne, elállani a családalapitástól, amely a szülőt megfosztja legszentebb jogától, hogy gyermeke nevelésének irányát, jövőjét, boldogulását megszabja, illetve előkészitse.

A többség zsarnoksága

A radikális Herriot-kormányt Franciaország rossz pénzügyei s az állandó bizonytalanságot előidéző német kérdés legfőképpen a baloldali kartel nagy ígéretei juttatták uralomra. Herriot tizenegy hónapos uralma alatt sem a pénzügyeket, sem a német kérdést megoldani nem tudta s hogy az általános elégedetlenség közepette pártját még birja tartani, olyan belső forradalmi reformok utjára lépett, amelyek a társadalmi békét feldulják ugyan, de uralmát biztositják. Az egységes iskola terve bizonyitja a legjobban, hogy a finánciális és külpolitikai kérdések megoldására választott többség zsarnoki módon visszaél helyzetével, mert mindenki tudja, hogy ennek a reformnak csak a parlamentben van majoritása, de nem a nemzetben, mégis sürgősen meg akarja valósitani, hogy a gyermekek hátán keresztül készítse elő ideológiájának s pártjának jövőjét.

— „Caporalisme et demagogie” — kápláros önkényeskedés és népámitás, ezt két szó fejezi ki az általános véleményt Herriot forradalmi reformjairól, amelyeket azonban aligha valósithat meg. A vatikáni követség eltörlésével, a kereszténység ellen intézett támadással, a finánciák és külpolitikai kérdések rendezésében tanusitott tehetetlenségével kezd talaját veszteni és a bukás szélén áll. S pedig a többség rendületlenül tovább kiséri végzetes utján s a nemzet nagy majoritásával szemben mégis megvalósitja az egységes iskolát s az oktatás monopoliumát, nem sokáig fogja élvezni ezt a „győzelmet”.

A francia nemzet lehet republikánus, de elsősorban katolikus és polgár-nemzet, amely éppen ugy képtelen eltürni a szociálista diktaturát, mint ahogy nem türne cárizmust.

Herriotra nézve még a legjobb eset, hogy az uj választásokon söpri el a francia polgárság s ugy látszik, ő erre a legjobb esetre gondol, amikor többségét forradalmi reformjaival kiszolgálja és felbátoritja.

        Parlamenti tudósítás a költségvetési vita második napjáról, benne Rassay Károly ellenzéki képviselő beszédével a devalvációról és az állami intervencionizmusról – Nemzeti Ujság, 1933. május 5.



      

     
     Ellenzéki vélemény a devalvációról — A költségvetési vita második napja

A Ház csütörtöki ülését délután négy óra tíz perckor nyitotta meg Almásy László elnök. Az ülésen megjelent Imrédy Béla pénzügyminiszter, Lázár Andor igazságügyminiszter és Kállay Miklós földmívelésügyi miniszter.

Lakatos Gyula beszélt elsőnek. Szerinte nem kívánatos, hogy a parlamenten belül pesszimizmussal ítélik meg a költségvetést. Helyesnek tartja, hogy Károlyi Gyula gróf főelvéhez minden körülmények között ragaszkodott: a takarékosság végrehajtásához és a pengő tartásához. Imrédy túlzott óvatosságból nem követ el mulasztási bűncselekményeket. A társadalom teljesítőképessége tekintetében már elment a legvégső határig. Több adót nem szabad kivetni. A magyar nemzeti bruttójövedelem alig több, mint két és félmilliárd s erre van építve 1100 millió közületi költségvetés, plusz az adósságok tőketörlesztése és kamatja. Mindenesetre erősíteni kell a középosztályt, de föltétlenül csökkenteni kell a rásulyosodó közterheket. Legelsősorban le kell faragni a társadalombiztosítás költségeit és ezt az intézményt vissza kell fejleszteni. A társadalombiztosítás körülbelül 100 millióval terheli az ipart, ez a teher az iparon keresztül közvetlenül kihat a mezőgazdaságra, így hát ezt a 100 milliót kell tekinteni a hírhedt agrárolló egyik okának. A takarékosságot az államnál rigorózusan véghez vitték, de nem hajtották végre az autonomiáknál, pedig egy 700 milliós állami költségvetésre nem szabad 350 milliós közületi költségvetést ráfektetni. Kifogásolta az egyházi adóknak közadók módjára való behajtását.

Farkasfalvy Farkas Géza: Hiszen azokat tartják el az állam helyett az iskolákat, meg a tanítókat is!

Lakatos Gyula ezután a pengő vásárlóerejét nem lehet már tovább csökkenteni, azonban igenis le kell csökkenteni az állami szervezetet, egyszerűsítenünk kell a közigazgatási területeinket, tehát az egész állami apparátust. Be kell vallani, hogy Magyarország nyugdíjterheit nem bírja és a nyugdíjak leszállítására föltétlenül szükség van. Takarékoskodni kell kultusztárcánál is. Indokolatlanul tulsoknak tartja a négy, teljes fakultásokkal felruházott egyetem fentartását. Teljesen felesleges a három jogakadémia, tulsok a humanista irányu középiskola is. Esetleg meg lehetne a kérdést ugy oldani, hogy ha az egyetemek fentartása mellett döntünk is, több fakultást szüntessünk be s maradjanak csonkán ezek az intézmények egyelőre. Szerényebb igényü emberekét kell nevelnünk és nem szabad évenkint oly nagyszámu diplomát fiatalemberek kezébe adni.

Lakatos Gyula ezután a pengő vásárlóerejének színvonalon tartásával foglalkozott. A követett politikának elméleti szempontból lehettek hibái, a gyakorlati eredmények azonban igazolják ezt a politikát. Kérte a pénzügyminisztert, hogy tartson ki tovább is a kompenzációs megtérítés tekintetében követett politikája mellett. Tegnapi állásfoglalásában a parlament egyik pártja (és itt átmutat a kisgazdapártra) a közgazdasági csodadoktorok nyomába szegődött, akik folyton az inflációról beszélnek. Ezek azt állítják, hogy az infláció egyenes arányban csökkennének adósságaink. Ebben van valami, de mi tudjuk, hogy a pénzeszközök szaporítása a szédületes drágulással elvesztené tulajdonképpeni célját s csak óriási bajokat okozna. Külföldi adósságaink szempontjából az angol fontnak és a dollárnak értékcsökkenése kedvező tény, mert adósságaink leginkább ezekre a pénznemekre szólnak. Sajnos, ezek az értékcsökkenések még nem teszik a magyar közgazdaságot fizetőképessé. Az a benyomása, hogy a hitelező államok közvéleménye már jelesen tudatában van annak, hogy a kelet-európai államokban valamilyen mértékű adósrendezés elkerülhetetlen. Külföldi hitelezőinkkel létesítendő egyezmény alapján lehetne hozzányúlni a gazdaadósságok nehéz kérdésének végleges rendezéséhez. Óvja a kormányt, hogy tovább menjen az adóvédelmi intézkedéseken. Nem szabad a gazdák egy töredéke kedvéért az egész gazdaközönség hitelét tönkretenni. Lehetetlen lesz ezt a kérdést a hitelezői jogok valamelyes csorbítása nélkül megoldani. A belföldi adósságokról szólva, rámutatott arra, hogy a szerződések megtartása tovább nem óvható meg és be kell vezetni itt a kommerciális kényszeregyezségi rendszert. Tehát az a fontos, hogy megoldjuk racionális intézkedéssel az adósságok kérdését, de mindenesetre óvakodni kell az inflációtól. A kisgazdapárt néhány jelenlévő képviselője nagy lármával fogadta ezt a kijelentést. Azokat, akik a mai helyzetbe kényszerítettek bennünket, vagy finanszírozniuk kellene adósságainkat is, legalábbis időnként, amikor államcsőd hozta helyzetek állnak elő, vagy pedig újabb szerződésekkel az életképesség lehetőségeit kell nyújtaniuk számunkra, különben Európának e része állandó viharsarok marad.

A küszöbön álló londoni világgazdasági konferencia kérdésével foglalkozva, hangsulyozta, hogy Magyarország itt érdemleges és kezdeményező szerepet játszhatna és jól tenné, ha a kölcsönös búza-kérdésnek nemzetközi egyezség szerint történő sürgős rendezését. Követeli a kormánytól a magyar mezőgazdaság terményeinek akceptábilis áron való elhelyezésének intézését, esetleg oly kereskedelempolitikai intézkedéseket, amely különböző preferenciák utján a magyar terményeknek piacot biztosítva, a revízió ügyét is hathatósan szolgáljuk. A költségvetést elfogadja.

Kié a pénzügyminiszter?

Rassay Károly beszédének elején hangsúlyozza, hogy sohasem volt olyan nagy szükség a nemzeti összefogásra, mint ma. Elismeréssel adózik a kormány külpolitikájának. A miniszterelnök saját múltjának nyomása ellenére távol tartotta magát a szélsőségektől. A német eseményekkel kapcsolatos magatartása, a kormány passzivitása a németekkel szemben ellensúlyozta azt a hangulatot, amit a kormánylépése keltett. Amennyire kész elismerni, hogy a kormányzat külpolitikai szempontból az elmúlt félév alatt semmi kifogásolnivalót nem hagyott maga után, nem tudja ilyen elismeréssel fogadni a kormány belső és gazdasági politikáját. A költségvetésnek kifejezésre kellett volna juttatnia, hogy a kormány likvidálja a nagy, homokra épített intézményt, amelyet 1931-ben a magyar államnak írtunk. A kormánypárttól nem szabad rossz néven venni, ha az ellenzék most is kételkedik a költségvetés realitásában, hiszen az előző kormányok éveken át költségvetésekkel jöttek a Ház elé. Örömmel látja, hogy a pénzügyminiszter igen sok olyat végrehajtott, amit az ellenzék követelt.

Friedrich István: Tulajdonképpen a mi pénzügyminiszterünk. (Derültség.)

Rassay Károly: A csökkentés azonban nem történt addig a mértékig, amely az ország teherviselő képességével összhangban állna. Ha a közterheket hozzászámítjuk a szociális terhekhez, az egyházi adót, a bolettát, ami külön teher, akkor azt látjuk, hogy a magyar nemzeti jövedelem ezeket a terheket nem bírhatja el. Kétségtelen, hogy csak a szervezet átalakítása hozhatna lényeges eredményt. Itt van a nyugdíjak kérdése. A trianoni nyugdíjterhek nyomasztják az országot. Valóban, ezek a terhek nyomják az országot, azonban a mi hibánk, hogy elvállaltuk őket, anélkül, hogy viszonzásul valamit kaptunk volna. Ellene van egy generális nyugdíjleszállításnak, azonban helyesnek tartaná, hogyha elvonnák a nyugdíjat olyanoktól, akiknek életstandardja bizonyos mértéken felül van. Nem tudja elképzelni, hogy a Collegium Hungaricumok csak 120 000 pengőbe kerülnek. A londoni konferenciához nem fűz sok reményt. Nem hiszi, hogy olyan határozatokat hozna ez a konferencia, amelyek a mi válságunkat megoldanák. Foglalkozik Tyler három kedvező megállapításával, amely szerint a kivitelünk 11 százalékkal emelkedett és olyan piacokra is elért, ahová eddig nem, valamint azzal a megállapítással, hogy a mezőgazdasági áraknál árnyalati emelkedés, az ipari áraknál pedig árnyalati esés tapasztalható és így az olló összecsukódó tendenciát mutat. Csak az első megállapítást tudja a magáévá tenni, ami valóban kedvező jelenség. Egyébként a gazdasági élet összesugorodása tovább tart. Ez annyival inkább szomorító, mivel a tőlünk nyugatabbra fekvő államoknál már látszanak a javulás jelei. Szerinte az állami intervencionizmus hosszabbította meg a gazdasági válság tartamát. A devalváció sem célravezető, sem igazságos lenne. Nem egyetlen járható út egy kényszerrendszabályokkal történő hatósági intézkedés, a kiszélesített általános kényszeregyezséghez hasonló eljárás.

Bethlen István gróf ebben a pillanatban felkötött karral, fekete selyemkendővel átkötött karral megjelenik a terem korlátjánál, majd helyet foglal a Putnoky Móric háznagy mellett. Megjelenése figyelmet kelt és többen odasietnek, hogy üdvözöljék.

Rassay Károly ezután a nemzeti összefogásról beszélt. Ezek a problémák sokkal mélyebbek, semhogy egy párt felelősséget vállalhatna értük. Hosszan fejtegeti, hogy mi az igazi nemzeti öncélúság.

Jánossy Gábor: Történelmi függetlenség!

Rassay Károly mosolyogva mondja Jánossynak: Bevallom, rövidebben megfogalmazva. Wolff Károly tegnapi kijelentéseivel foglalkozik ezután, aki szerinte tulszigoruan értelmezi a keresztény nemzeti öncélut, amikor a keresztényeknek birtokba kell venni a kereskedelmet és ipart.

Petrovácz Gyula, Müller Antal: Azt akarjuk!

Rassay Károly ezután egy szélesebb nemzeti összefogást sürget. A költségvetést nem fogadja el.

        Névtelen vezércikk a búza világválságáról, a gabonamonopólium és az autarchia bírálatáról s a gazdasági szabadság védelméről, a Pesti Napló 1934. március 4-i vasárnapi számában.



      

     
     De ha meg akarod írni a háború utáni Magyarország történetét, akkor írd meg a magyar búza háború utáni történetét. Ez a nagy és fájdalmas éposz. Magyar búza! Minden szemében benne az ország, a nép, az idők története. Búzaszemek telve sorssal és végzettel ebben az országban, amely kincseskamrája, Kánaánja volt valamikor Európának. Búza! Közép- és Kelet-Európában ma százmillió paraszt él válságban — válságban válságos életet él — a búza árának hanyatló skálája nem bírja a háborús adósságokat, az új államok új állami terheit, aki ma meg akarja vizsgálni Közép- és Kelet-Európa társadalmi és politikai szaggatottságának, erkölcsi tépettségének okait, járja végig a búza árának lajtorjáját. Magyarország agrárállam.

Időtlen idők óta tudjuk ezt és gyakran jó volt ezt tudni. Termő földjeiben termő Magyarország, Ceres hazája, Magyarország, régi századokban ez adott erőt az Ausztriával folytatott nemzeti harcainkban. Amíg ez a föld megteremte a magáét, amíg ez a nép kenyeret tudott sütni, az osztrák itt végleg úr nem lehetett. Kenyérmagvaink függetlenségi küzdelmeinknek politikai tartaléka, ércfedezete is voltak. Azután jött 67, a kiegyezés és a béke, a meginduló nagy országépülés, a kitejesedés aranyepochája. Ferencjózsefi Magyarország István koronájának oltalmában pompájában, az ezeréves ország új európai kultúrában díszelegve a Duna két partján. Ne gondoljuk, hogy a búzának ehez nem volt köze. Sőt! Kiegyezési búza. Élt, virágzott, habár árában és pénzértékében szintén hullámzott, ami azonban nem volt baj, egyetemességében hullámzott az egész magyar élet is. De ezek jó hullámok voltak, élethullámok. Hatvanhéttől kilencszázhétig a magyar búza 15 és 24 és fél pengők között hullámzott. Ezek akkor élhető számok voltak, amelyek mellett lehetett csizmát venni, iskolát építeni. 1906-ban volt, hogy az osztrák-magyar monarchia megalkotta első autonóm vámtarifáját, amely életbe lépett 1907-ben. Ez jó tarifa volt, a nagy Wekerle Sándor kormányzása alatt, tőle a búza ára ment föl, állandóan fölfelé és így 1914-ig, a háború kitöréséig, ami új szakaszt jelentett a búza történetében is. A háború a vér és a kenyér története. Minden háború az és a kormány, amely felett a magyar vérért, felelősséggel ragadta kezébe a magyar kenyeret is. Meghirdette a gabonamonopóliumot, felállította a Haditerményintézetet — Haditermény ez szót pillanat alatt megtanulta az egész ország, a szentistváni impérium, a hadbaszállt ország minden termelője és fogyasztója. 26 pengőben stipulálták akkor a búza átvételi árát és ez az ár háború jó- és balsorsán, szerencse forgandóságán át is ment fölfelé, folyton fölfelé. A Haditermény állt az élen, de vele együtt dolgoztak a régi magyar gabonakereskedő cégek, a kenyérmagvakkal való kereskedés magyar klasszikusai és velük együtt az őrlőmalmok. A Haditermény — ma már tárgyilagosan beszélhetünk róla — nagy sikerének, ami nemzeti siker volt, egyik magyarázója, hogy működésének esztendeiben vele harmóniában szabad volt a kereskedelem és az ipar, a magángazdaság és gazdálkodás, de úgy, hogy ez ugyanakkor aranyhegyeket jelentett a kincstárnak is. Erejében vigadott a mezőgazdaság, az ipar, a kereskedelem, de ugyanakkor a kincstár is, amely nagy összegeket forgalmazott, egy óriási palotát a Szalay uccában összetezaurált. A Haditermény révén. Valaki azt mondja: mi most a háborút dícsérjük? Óriási tévedés. Mi nem a háborút dícsérjük, hanem a magángazdaságot, amelynek halhatatlan életereje legyőzte a háború halálerejét is. Mi igenis dícsérünk, de ha dícsérünk, a magyar búzát dícsérjük, erejét, díszét a magyar mezőknek, a magyar búzát dícsérjük.

Azután vége lett a háborúnak és ami közvetlenül utána jött, nem volt különb a háborúnál. Leszerelték a hadviselő magyar búzát. A Haditerményt megszüntették, de mert és főként kincstári okokból — fenn kellett tartani a gabonamonopóliumot, megalakították a Futurát. A Haditermény nevet cserélt? Hiszen ha így lett volna. De a baj az volt, mert baj lett és baj volt — hogy a Futuránál és a Futuránál nemcsak a név cserélődött ki, hanem a szellem is és ez főként és egyedül politikai okokból. Politikai szempontok szerint ráncigált gazdasági élet, a kereslet és kínálat bonthatlan és oldhatlan törvényei közé kötött gazdálkodásba leláncolva és belefojtva, mindez oly természetellenes és annyira nem harmonikus volt, hogy ezen változtatni kellett. Az élet megint rácáfolt a politikára és 1921-ben vissza kellett térni a szabadforgalomra. Helyreállt a forgalom szabadsága és...

Újabb bonyodalmak. Mert a régi szabadság visszajött ugyan, de hová lett már akkor az a régi élet, amiből az a régi szabadság valamikor szervesen fejlődött. Az a régi világ akkor már csak a papíroson volt meg. Visszajött a régi szabadság, de közben Futurás esztendők alatt, elsorvadtak és tönkrementek ennen a régi gazdasági szabadságnak instrumentumai, a klasszikus magyar gabonakereskedelmi cégek. Tönkrementek, likvidáltak, eltűntek. Az értékesítés újra szabad volt, de nem volt, aki anyagi és tudásbeli teljes felkészültséggel azt az értékesítést tudja bonyolítani. Elsorvadtak az értékesítő szervek, tetszik érteni, a kereskedelem szabad volt, de nem volt többé életerős, és vásárlóképes cég a gabonakereskedelem síkján. Nem volt többé... És hogy érkezett el a 13 pengős búza premierjéhez, 13 pengős búza, de hiszen ez a 13 pengő csak nevetséges — szomorúan nevetséges — töredéke a világparitásnak, hiszen Csikágó ugyanakkor 27-et, de Liverpool 33-at és olykor 36-ot is jelzett és jegyzett a búza árának világtermométerén. Mi hőmérsékleten alul jártunk. Többek közt azért, — újabb baj — mert a magyar export nem tudta elérni a világszükséglet 5 százalékát sem. Nem tudtunk értékesíteni, nem tudtunk kivinni, nem tudtunk tehát árakat sem alakítani.

Azután... 1922-től átmeneti javulás. Csehszlovákia és Ausztria akkor még nem éltek autarchiában, kenyerük nem volt autarchia és nem is ettek autarchiás kenyeret, lehetett exportálni és így az 1926 szilveszternapi budapesti paritás 32 pengő 60 fillért jelentett. A helyzet tán nem is lett volna oly egészen rossz, ha közben nincs az a vicces paradoxon, hogy kiviteli lehetőségek közepette mindig és esetről esetre kell kérni kiviteli engedélyt. Félszabadság, szabadkereskedelmi és monopóliumos iskola elméleti és gyakorlati egybezavarodása, ne csodáljuk hát, ha ebből egyebek mellett az eredmény: az ilyen szituáció 1925-ben az akkori felelős gazdasági faktorokat az új magyar autonóm vámtarifa megszerkesztésére kényszerítették. Autonóm vámtarifa! Életbe lépett 1925-ben és vele együtt életbe lépett, majd úgy mondjuk, a halál lépett életbe... Vele együtt következett — érezhető ez, 1927-ben lett — a magyar búza katasztrófája. Zuhantunk lefelé az árakkal, amíg eljutottunk a mai 8 pengős búzáig. 8 pengős búza! — ez a tragikum, ez a karrikatúra. És egy szám groteszkségében benne egy társadalom történelmi tusakodása. A magyar búza története Magyarország, a magyar búza története a magyar ember története.

És... 1927-től folyton kísérletek. Kísérletek és kudarcok. Voltak a kísérletek közt érdekesek is, voltak köztük olyanok is, amelyek — ha nem is voltak jelentőségükben döntők — viszont annál költségesebb passziót kezdtek jelenteni a kincstár, magyarul: az adózó közönség számára. És itt érkeznénk el a feltámasztott Futurához — a Futura II-höz, a magyar gabonakereskedelem hamuvaiból élemedett, de fájdalom, oly kevéssé élelmes, az élelmezésben oly kevéssé élelmes Futura II-höz. Hát nem fogjuk sem hangos szájjal dícsérni, sem egybekulcsolt két kézzel áldani ezt az intézményt, amelynek működése közben hanyatlott le oly tragikusan az a magyar gabonakereskedelem, amely valamely európai vezérlőszerepet játszott, párhuzamosan az amerikai gabonának nyugat- és középeurópai impériumfoglalásával. Aranyverélő magyar gabonakereskedő cégek, hová lettetek! Lehullott cégtáblák, kioltott nevek, elaludt irodák, kihamvadt telepek, leállított hajók, facér emberek az autarchiák új világában. Hová lettek ezek a régi patricius cégek, ezek a magyar Buddenbrocks házak! A semmibe, hová, hová, hová! A semmibe lettek, akik nem a semmiből lettek, mert pénzből és munkából lettek.

Kivitel? Csehszlovákiába semmi, Ausztria szükségletének talán egy huszadát szerzi be tőlünk. Ez is semmi. Semmi, ami a semminél talán valamivel több, de végeredményben azért szintén semmi. A budapesti határidőpiac, valamikor fontos tűzhelye az ország gazdasági életének, ruinálódott, tönkrement. Fejünkön a mai világ hypertrophiás gazdálkodása, termelésnek és fogyasztásnak esztelen és százszor logikátlan egyensúlytalansága, amikor 200 millió métermázsával termelnek többet, mint amennyit elfogyasztani bírnak. Nincs elosztás, nincsenek arányok. És minden, a nagy politikától a nagy háborúig, minden belepusztult a gabonába, így — nem viccet írunk, hanem történelmet ebben a korban, amikor igaz, a történelem is gyakran vicc, sokszor keserű vicc — a fogyókúra divatja, a divatos fogyókúra 30, de 40, sőt 50 százalékkal is csökkentette a gabonafogyasztást. És ez nem vicc, ezek statisztikai felmérések. A divat, a hölgyek divatos vonala elsorvasztja a búzamezőket, halálba üszkösíti a kalászokat.

Megoldás? Jaj minden inkább, csak ez az egy nem: új monopóliumos gazdálkodás ne! Ezt semmiesetre se. Hogyisne! Két monopóliumos gazdálkodás 16 millió katasztrális holdon! Állami üzemmé alakítani át az egész magyar mezőgazdaság.

Monopólium és intervencionizmus véres bukásáról elég tanulságos és elég illusztratív példát szolgáltat Szovjetoroszország, egy nagyon illusztráló, de csöppet sem lebecsülendő illusztris példát. És azután lennének a monopóliumos szervek, amelyek az egy postát leszámítva, egyik sem hozadékos. Monopólium — nem megoldás. Monopólium életveszélyes rizikó, melynek költségszámláját megint csak a kincstár, tehát megint csak az adófizető közönség fedezné. De — kérdezzük — miből. Fedezné, ha fedezhetné. Fedezné, ha volna miből. Ha tudná, hogy miből.

Szóval: megoldást! Temérdeket várunk a magyar-osztrák-olasz nemzeti, politikai, gazdasági szemszögből egyformán szép plánumtól. De az igazi panacea: a szabadság. A gazdasági szabadság, a termelés, az értékesítés, fogyasztás szabadsága. És feltornázni a belső fogyasztást! Emelni! Mentől több kenyérfogyasztó szájat. Emelni a jólét, emelni a terített asztal fejkvótáját. Minden pénzügyrendőri adminisztrációnál, minden gazdaságrendőri intézkedésnél ez ér többet: a gazdasági szabadság. Az élet szabadsága.

Élet!... Áhítatos szóval, a föld vallásos szeretetével életnek nevezi a mi népünk a gabonát. Mély ösztönös ráérzés a nyelv géniuszában. És az élet csak élettől, az élet csak az életben és az élet által gyógyul. A magyar gabona a magyar életben. Szabad gabona szabad élet szabad mezein. A búza éposza! Talán új ének elejét írjuk ebben az époszban, amelynek sosem lehet vége, éppen olyan kevéssé, mint magának az életnek. Magyarország kalászaiban él — vigyázzunk rájuk, Magvető márciusban mondjuk, napnak fordított imádságos arccal, mondjuk: a búza nekünk minden. A búza nálunk az élet. Ez a történelem, ez a politika. Csizmától az operai díszelőadásig, tanyai iskolától a legfelsőbb egyetemi fakultásig nálunk minden a búzából lesz. A magyar történelem a magyar kenyér, a magyar kenyér a magyar történelem. Magyarország kenyérország, magvető márciusban mondjuk: Magyarország Kenyérország!

        Válogatás a Pesti Napló 1934. április 26-i számában megjelent, A gazdasági és politikai szabadság s a restauráció a Ház előtt című vezércikkbe ágyazott parlamenti tudósításból. A Praxeum-kiadás a szabadságról szóló vezércikket és Bud János gazdasági felszólalását közli; a királykérdésről és az ülés egyéb ügyeiről szóló tudósításrészeket elhagyja. A cím szerkesztői rövidítés.



      

     
     Szó esett erről a liberális demokráciáról is, — mégpedig a mostanában divatos kicsinyléssel esett szó róla. Képviselői szűzbeszéddel talán csak a parlamentben nem illik vitába szállni, a nemzeti közvéleményt kifejező sajtó nyilvánosságát ez az udvariassági kódex nem köthet. Igy hát meg kell mondanunk: a liberalizmus holttányilvánítása lehet tetszetős megállapítás, a politikai igazság azonban a maga tiszta pajzsával egyáltalában nem védi meg ezt a tételt. Mély, szimbolikus jelentősége van annak a paradoxonnak, hogy a liberalizmus fölött halotti beszédet csak egy olyan intézményben lehet messzire hallható hangon elmondani, amelyet ez a holttá nyilvánított liberalizmus teremtett meg: a parlamentben…

És mégis: még az olyan vitában is igazi örömünk telik, amely logikával, érvekkel, adatok és bizonyítékok felsorolásával igyekszik alátámasztani a liberális demokrácia hanyatlását. Mert a liberalizmusnak nincs szüksége egyéb támaszra, mint arra, hogy — szabadon vitatkozhassanak róla. Mert a demokrácia egyenlő a diskusszióval, a vita szabadságával, az érvek, bizonyítékok, igazi vagy vélt igazságok őszinte kicserélésével. Egyszer rokonszenvesebb előttünk egy olyan parlament, amelyben a parlamentarizmust támadják, mint az olyan parlamentarizmust megdicsőített közélet, amely a parlamentarizmus előnyeit hirdeti. Tessék nyugodtan zúdulni a liberalizmust, demokráciát és parlamentet, — de lehetőleg mindig liberálisan, demokratikus szabadsággal és parlamenti feltételek mellett…

Az életnek nincs szüksége igazolásra, — az élő parlament nem kell megvédeni, megvédi az önmagát. A fej logikája szólalt meg a most kezdődő költségvetési vitában; a magyar politika multja legigazibb biztosítéka annak, hogy a magyar politika érvei között sohasem fog helyet kapni az ököl. Azok a képviselők, akik nagy készültséggel, a magyarság ügye iránt odaadással, mindenekfölött igazi tárgyszeretettel szólaltak és szólalnak fel a költségvetési vitában, végső soron maguk is csak termékei a liberális-demokratikus-parlamentáris eszmei rendszernek s e produktumok neve úgy hangzik: egyéniség. Egyéniségek munkájából tevődik össze az a hatalmas kollektív egység, amelyet nemzetnek nevezünk, s csak az egyes ember egyénisége tudja megteremteni az igazi nemzeti egyéniséget. A „principium individuationis” e nagyszerű elvéről, az egyéniség alkotó erejéről nem fogunk lemondani semmiféle divatos halotti beszéd kedvéért. Szent István egyéniségének a magyar népiség individualitásának szerencsés találkozása teremtette meg a magyar történelem ezer esztendejét; teremtő egyéniségek egybeforradása az egész nemzettesttel fogja felépíteni az újabb milleniumot.



Bud János beszéde

Bud János szerint Gömbös miniszterelnök soha semmit sem fog tenni az alkotmány és a nemzet ellen. Gazdasági kérdésekkel kíván foglalkozni és csodálkozik, hogy az eddigi eredményekből Turi negatív következtetéseket von le. Hivatkozik Tyler jelentésére.

— Nagyrabecsülöm — mondotta Bud — a nemzetközi fórumok tanácsait, de megállapítom, hogy mindig egyoldalúak voltak az agrárállamokkal szemben. A költségvetésből azt látom, hogy a kormány számolt az ország helyzetével és a világgazdasági viszonyokkal is. Különösen a közigazgatási költségvetésnél látszik a kormányzat nagy erőfeszítése. Ha az üzemeknél nem volna deficit, a költségvetés egyensúlyban lenne. A költségvetés megterhelése tulajdonképpen már az 1890-es években, abban az időszakban megkezdődött, amikor a társadalom által ellátott feladatokat fokozatosan az államra hárították át. Legyünk tisztában tehát azzal, hogy a költségvetés tehermentesítésére egy út van: a feladatkörök minél kisebb részének átvállalása. A költségvetéssel kapcsolatban örömmel hallottam a pénzügyminiszter két kijelentését. Egyik, ami a terhek arányosításáról, másik, ami az adómoralról szólt. Az arányosítás kétségkívül nem egyszerű feladat. Az adópolitika súlypontja azonban az adómoral, ez az, ami lehetségessé teszi az igazságos megoszlást.

— Az adómoral ott kezdődik, hogy ne terheljék túl az adózókat — jegyezte meg Propper Sándor.

Bizonyos, hogy nehéz adómoralt megvalósítani ott, ahol a lakosság erősen meg van terhelve. De mégis szükséges, hogy mindenki viselje a közérdekből rá kirótt terheket.

— Amennyit elbír — jegyezte meg Kabók Lajos.

— Huszonegyféle adó van, — mondotta Sándor Pál.

Az adósságok rendezése

— A külföldi tartozások rendezésének ügyével kívánok részletesebben foglalkozni, — folytatta Bud János — mert meggyőződésem, hogy elsősorban ez fogja eldönteni az ország gazdasági életének sorsát. A világháború utáni időkben rendkívüli eltolódás következett be az arany és az áruk értéke között. A kiegyenlítődésnek be kell következni és éppen ez fogja indokolni nemcsak miránk, hanem az összes adós államokra nézve a tartozások rendezését. Ezt ma talán még tőkerombolás nélkül keresztül lehet vinni, holnapután esetleg már csak a tőkék pusztulásával. Az egész világ gazdaságának érdeke, hogy a fizetési kötelezettségek a teljesítőképességhez méressenek. Magyarország bizonyságot tett fizetőkészségéről, jogos tehát az a kívánság, hogy terheit és kötelezettségeit fizetőképességével hozzák arányba. Ezen az alapon el kell jutni majd a belső adósságrendezéshez is. A gazdaadósságok rendezése terén a kormány és a társadalom megtette a maga kötelességét. Ezt az eredményt elvitatni nem lehet, de el kell jutni a végleges rendezéshez. A moratórium és fizetési halasztás csak átmeneti dolog, minél hamarább vissza kell térni a normális hitelélethez.

— Röviden érinteni kívánom a tőkeképződés ügyét is. A gazdasági életnek kétségkívül a tőkeképződés az alapja és legfeljebb arról lehet szó, hogy melyik irányt fogadom el, azt-e, amelyik a tőkeképződést az államnak tartja fenn, vagy azt, amelyik a magángazdaság körébe utalja. A mai gazdasági élet az utóbbi alapján áll. Eppen ezért nem szabad kiélezni a nagyobb és középvagyonok elleni harcot. Ha a javulás útjára kívánunk lépni, elsősorban a tőkeképződést kell elősegíteni. Ennek érdekében le kell építeni a lehetőségig azokat az adópótlékokat, amelyek a tőkeképződést akadályozzák.

Az irányított gazdálkodás kritikája

— Foglalkozni kívánok az irányított gazdálkodás kérdésével is. Nyiltan bevallom, hogy nem tudok lelkesedni a szélső intervencionizmusért. Az élet rákényszerítheti erre az országot, de nem szabad hinni, hogy ez a végleges gyógyszer. A tervszerűtlen tervgazdaság tipusait látjuk ma a világgazdasági életben. A világgazdasági forgalom hanyatló számadatai bizonyítják hogy az intervencionizmus nem tudott komoly eredményt elérni. Szigorúan meg kell állapítani tehát, hol van a határa az állami beavatkozásnak. Nem helyes a kapitalizmust annyira lebecsülni. A kapitalizmusból él a világ és nem az a feladatunk, hogy rontsuk, hanem, hogy javitsuk meg. Tiltakozom az olyan tervgazdálkodás ellen, amely az egyén megsemmisítését tűzte ki célul. Egészen más az a tervszerű gazdálkodás, amelynek az a célja, hogy a társadalom erőt fejlessze. Nem több, hanem helyes és jóirányu beavatkozásra van szükség.

„A szabadság befelé és kifelé erőt jelent”

— A társadalmi élet egyensúlya a háború óta kétségkívül megbillent. Az erők összefogására van szükség és ezt szolgálják a külföldi új rendszerek. A miniszterelnöknek nagy érdeme, hogy nem követi ezeket a rendszereket, mert nekünk nagy óvatossággal kell tanusitanunk. Ne vegyük át olyan rendszert, amelyet egy-két év mulva esetleg félre kell dobni. Nekünk különben is itt van ezeréves történelmünk, amely megmutatja az utat. A legveszedelmesebb volna nálunk a szabadságot megszüksiteni, mert a szabadság gondolata nemcsak befelé, hanem kifelé is erőt jelent. A mai életnek nem a szabadság ellen kell harcolnia, hanem meg kell szerveznie a szabadságot. A szabadság és a bizalom, az optimizmus az, amire az állami és társadalmi életet felépíteni lehet. Azt látom, hogy a kormány helyes utat követ és a költségvetést elfogadom. (Taps a jobboldalon, a kormánypárti képviselők közül sokan üdvözlik Bud Jánost.)

— Tegnap még Mecsérnek gratuláltak, aki pontosan az ellenkezőjét mondta — kiáltotta a jobboldal felé Malasits Géza.


     

    
    
        Pesti Napló

    
    
    
     
      
        
              
                A kék Duna békéje
              

            
      

    
     
      
        Vezércikk a béke, az osztrák függetlenség és a magántulajdon védelmében, az intervencionizmus és a bürokrácia ellen, a Pesti Napló 1934. augusztus 4-i számából.



      

     
     Schuschnigg kancellár a náciktól föllebbez Ausztria népéhez. A kalandtól, amely múló, a történelemhez, amely örök. A kancellár megkérdezi a népet, mit akar. És abban a beszédben, amelyben ezt Schuschnigg bejelentette, az erőszak és az erőszakosság ellen nyilatkozott olyan egyértelműen, hogy ezeket a szavakat sem félremagyarázni nem lehet, sem azokba belemagyarázni. Ehhez a beszédhez nem szükséges sem kommentár, sem exegézis. Itt minden szó magáért beszél és amikor színesen képletes, ugyanakkor olyan egyszerű is, mint egy számjegy. A kancellár szabadságot akar és ezzel elhárítja a most oly divatos népi vagy álnépi diktatúrák mindegyik műfaját. A kancellár, amikor arra kíváncsi, hogy mit akar az osztrák nép, magát az osztrák népet kérdezi meg. Engedelmet, de ennél tisztábban és egyszerűbben a svájci demokrácia sem cselekedhetnék. Plebiscitum. Elég ez?

Nem! Voltak esetek, amikor a diktatúrák szavaztatták meg a népet és mindig nagy eredménnyel. Nehogy most bárki másra gondoljon, kijelentjük, hogy egészen történelmi példára gondolunk, arra a két népszavazásra, amit Louis Napoleon, a későbbi III. Napoleon császár ejtett meg 1851-ben és 1852-ben Franciaországban, erre a dupla Brumaire 18-ra, amikor leépítette az 1848-iki demokráciát, a nép segítségével lehengerelte a népet, amelyet hipnotizált. Hipnotizált a Bonaparte névvel, a császári sassal és az egész napoleoni mítosszal, amelynek ő tulajdonképpen csak ágyrajárója volt. Szóval nem elég a népet megkérdezni, olyan atmoszférát is kell teremteni, amikor a néplélekből elpárolgott minden mérgező toxin, amikor a nemzet nyugodtan tud gondolkozni önmagáról és sorsáról és higgadtan határozni arról, hogy milyen kormányformával akarja eljegyezni magát. Vagyis nem elég a népszavazás. Társadalmi béke is kell, terror- és erőszakmentes levegő, polgári légkör, kulturális egyensúly. Amit Schuschnigg meg akar teremteni. A feldúlt Ausztriába békét hozni, a polgárháborút, amely hosszú ideje különféle frontokon dúl, behelyettesíteni a polgárbékével. Összhangot akar, megértést, a nemzeti életnek a munkában és a fegyelemben való szintézisét. Cél, amit úgy hiszünk, könnyen elérhet, mert megvannak rá az összes történelmi és természeti adottságok. De a legnagyobb adottság maga az osztrák nép lelki alkata, amely mindig békés volt. Bizonyíték?

Van rá ezer. Nézzünk körül Bécsben, milyen iparok lettek ott népszerűek és speciálisak. Híressé vált a bécsi fehérsütő, a bécsi hurkakészítő, a bécsi cukrász, a bécsi sörfőző, a bécsi szabó. Nem a fegyverkovács, hanem a pék. És az ilyesmi mindig mélyen jellemzi egy város pszichéjét. A természettudományok közül Bécs az orvosiban, tehát a leginkább humanitáriusban, vezet. A bécsi orvosi fakultás, a Billroth és társainak, Billroth és tanítványainak — de a tanítványok között mesterek voltak és zsenik — orvosi fakultása éppen olyan világmárka, mint a bécsi Opera. Zene! És itt megint összhang van, jó csengés, melódia, a dal pásztori szelídsége, a zene andalítóan orpheusi hatalma. Bécs körül a Wienerwald a világ legszelidebb rengetege és ezek a fák és ezek a bokrok megihlették Schubertot, Schumannt, Haydnt. Mozart Salzburg lelkét hozta, Beethoven Bécs falai közt élt, alkotott, szenvedett. Az osztrák irodalomban Grillparzertől Hofmannsthalig és Schnitzlerig egy egész irodalomhistóriai vonal a békét, a nyugalmat, a kultúrát, a humanitást adja és jelenti. A stájer Alpok lankái a békét hirdetik, éppen úgy, mint a salzburgi harangjáték. Karinthiában szőke napfény játszik a halványkék tóvíz fölött és Tirol hegyszakadékaiban a harci harsona a postakocsis kürtszava. Aki utasokat visz, kirándulókat, szerelmeseket, természetrajongókat, csodálkozó amerikai nábobokat és lelkes és halvány, sudár angol miseket. Tejet fejnek, vajat köpülnek a hegyekben és ezeken az Almokon. A havasi gyopár színe pedig fehér és fogása bársonyos. Kék enzián a tiroli völgyekben. De tovább megyünk.

Ráemlékezünk az osztrák hadseregre, erre az immár a történelemben elpihent armádiára, amely Wallenstein, tehát a harmincéves háború óta, az egy Radetzky-korszakot kivéve, sosem volt agresszív. Ausztria, 1849-et kivéve, amikor egy számára éppen nem dicsőséges világnézleti háborúba szállt, már évszázadok óta nem kezdett háborút. I. Ferenc mindig védekezőben volt, V. Ferdinánd békecsászár volt és I. Ferenc József alatt ez a hadsereg a béke instrumentuma. Az osztrák nép kifelé, befelé békés. Békés az osztrák nemzet. Mert igaz is van külön osztrák nemzet.

Ez a nép német nyelvével, katolikus hitével és kultúrájával, elkülönült hagyományaival, szigorú etnikai egység, akár a svájci német vagy a franciául beszélő belga és ezt a népet és ezt az országot semmiféle más impériumba erőszakkal beleschaltolni nem lehet. Karinthia sosem lesz Mecklenburg. Tirol és Oldenburg közt a legerőszakosabb politikai elmélet sem fog akár földrajzi, akár gazdasági, akár lelki egységet konstruálni. Osztrák függetlenség van, de nem a st.-germaini papíros miatt, amely amikor ezt a függetlenséget deklarálta, ugyanakkor emberfölötti próbára is tette, hanem osztrák függetlenség azért van, mert ez a függetlenség él az osztrák nép lelkében és kultúrájában. Ezt az osztrák függetlenséget védte halálának mártíri órájáig Dollfuss és ezt építi most ki Schuschnigg kancellár, amikor igenlő választ kér az osztrák néptől, de ugyanakkor megadja neki belső harmóniáját is, tálcán kínálja azt a társadalmi békét, amit viszontagságos esztendők elvettek tőle és bizonyára nem utolsósorban gazdasági okon. Mert akármit is mondanak, annak a zavaros tömeghisztériának, amit osztrák nácizmusnak hívnak, főként gazdasági okai vannak. St.-Germain életképtelenné tette Ausztriát és benne intézményessé az inséget. A Puffer-Staat helyett, amire gondolt, Noth-Staatot teremtett, benne egész sor embert elítélt a legborzasztóbb büntetésre, a munkanélküliségre. Az elején ezt valahogy kiegyensúlyozta a háborúutáni közvetlen esztendők nagyjában kalandor gazdasági politikája, az infláció színes és szörnyű fejezete, azután következett egy korszak, amikor az államnak, ennek a szegény osztrák államnak, kellett volna eltartania a munkanélkülieket és amikor ez sem ment, ahogy nem is mehetett tovább, a gazdaságilag depravált országban egyesek bedőltek jelszavaknak, amelyek a részegítő misztikumon túl egy igen józan napidíjat is jelentettek. A zsoldos uccai politika napi kenyérkereset lett, Tammany Hall, a csőcselék politikai börzéje, hangos és forgalmas lélekvásár fix árfolyammal és kitartott tarifával. A nyomor történelmet akart csinálni.

És ekkor szólt közbe Dollfuss. Aki amikor Gömbös Gyulával és Mussolinival megkötötte a római egyezményt, a gazdaságiakon át lelkileg és kulturálisan is meg akarta gyógyítani Ausztriát. Ki akarta emelni az állami pénzügyi vazallus voltából, hogy ne folyton idegen kölcsönökön kelljen élnie, hanem hogy azt eltarthassa egy kereső társadalom. És itt van a római egyezmény erkölcsi mondanivalója. Amikor gyakorlatilag szembeszállt az autarkiákkal, a lehurkolt gazdasági élettel, amikor nagy és gazdaságilag oly sokféle területtel, mint Magyarország, Ausztria és Olaszország, forgalmat, cserét, kereskedelmet, jólétet akart teremteni, akkor ezen a várható gazdasági fellendülésen át politikailag is akarta konszolidálni a Dunavölgyét. És rajta át egész Európát. Ez egy tökéletes gazdasági-stratégiával kidolgozott haditerv volt, szép politikai és gazdasági matematika harmonikus kölcsönhatásokkal, a magyar mezőgazdaságnak pályát vágott Ausztria és Olaszország, az osztrák speciális iparcikkeknek Magyarország és Olaszország, az olasz iparnak és gyümölcstermelésnek Ausztria és Magyarország felé. Gazdag és szép terv, amibe beleszólt az osztrák nácizmus. Szét akarta rombolni, anélkül, hogy csak sejtelme is lett volna róla, hogy kalandos elgondolásokon túl, mit tesz a helyébe. Mert rombolni, azt tudnak. Peterdát elhelyezni, pillanatok alatt romboló ekrazitot küszöbén annak a bécsi Szent István dómnak, amelynek nemesen ívelő bolthajtásai sok évtizedes ámulatos építőművészetet koronáznak meg. Rombolni, azt tudnak…

És lerombolták, amire Ausztria olyan szépen berendezkedett, ezt a legbékésebb iparágat, ami csak örömöt és mosolyt nyújt, az idegenforgalmat is. Háború után és az egyidőben éppen valutáris okokból az osztrák idegenforgalmi ipar egyenesen svájci méretekben fejlődött. Szolid alap volt, biztos bázis. Évi ötszázmillió sillinget jelentett Ausztriának, kereken évi félmilliárdot. Ennek egyelőre vége. Ekrazit ezt az idegenforgalmat darabokra szaggatta, senki nem akarja nyári kirándulását pánik és terror közt tölteni, idegenek téli sportokra utaznak Ausztriába és nem nácihadgyakorlatokra, havasi gyopárt és enziánt keresnek a völgyekben nem pedig pokolgépet és kézigránátot. A nácik tönkretették az osztrák idegenforgalmat. Kiirtották. Félmilliárd kár. Ki fogja megtéríteni? Nyilván ez a szegénylegénytársaság, amely fejenkénti száz silling marsrutával vonult a Ballhausba, hogy megölje Dollfusst és kivégezze Ausztria függetlenségét.

Schuschnigg a békét hozza, tehát a gazdasági békét is. Ha Schuschnigg meg akarja reparálni az osztrák politikai, társadalmi és gazdasági életet, akkor azon át segíteni fog az egész Dunavölgyén is. Európai értékű missziójában meg fog mentődni a római egyezmény belső ereje és külső hatása. Az osztrák függetlenség jelenti ma Európa békéjét és a lehetőséget egy európai politikai és gazdasági egyensúlynak. Ami nincs. De aminek meg kell lennie. És ami csak együtt lehet meg, már csak azért is, mert együtt pusztult el. Másfél évtized óta a politikai kaland gazdasági dilettantizmussal szövetkezett. Outsider elgondolások, vakmerőn kibicsaklott tervek, a felelőtlenség és a tudatlanság rémuralma. Kacérkodás a kollektivizmussal és kalandból lett vagy kalandba belerokkant uralmak végső kapkodásukban a bürokráciához menekednek, amelynek rendkívüli háborús hatalma, ma több mint tizenöt évvel a békekötések után is, csorbítatlan. Azt szokták mondani: a világháborúnak nincsenek győztesei, csak legyőzöttjei. Hát engedelemmel, mi igenis tudunk valakit, aki megnyerte a világháborút. És ez a bürokrácia. A bürokrácia megnyerte a háborút, a bürokrácián át pedig a békét, ezt a százszor békétlen békét az intervencionizmus. Az állami beleszólás, a mindenbe való beleavatkozás, ez az új gazdasági, de ugyanakkor kulturális polgárháború az ember, az egyén, a személyiség, a vállalkozás, tehát maholnap a magántulajdon, a tőkés gazdálkodás, a vagyoni önrendelkezés, a szerződések szentsége, a munka szabadsága, a vállalkozás felelőssége, a gazdasági élet klasszikus törvényei és a klasszikus törvényekben stipulált magánjog ellen. A diktatúrák hevenyészett közjoga legyőzi, megsemmisíti a magánjogot, azt a magánjogot, amely római idők óta és római fogalmazásban az európai műveltség fundamentumát jelentette, az egyéni munka értékét és értelmét, ezeknek a munkaeredményeknek ivadékokon és örökségeken át való folytatódását és így a polgári élet vagyoni jogfolytonosságát. Messzi konzekvenciák, amikről beszélünk? De az ellenség, aki rombolni akar, így közel van! Az ellenség pedig az osztrák barna ing, az austronácizmus. Az osztrák barna ing, amit Schuschnigg kancellár most le akar húzni. Ausztria szenvedéses testéről. Arról az osztrák állami és társadalmi testről, amelyről a nácik már lehúzták az inget. Schuschnigg békét akar hozni, bécsi lelkületének dallamosságában a Kék Duna békéjét a Duna egész völgyére. Egész völgyére a Dunának, amely Közép-Európa ütőere.

        A Pesti Napló vasárnapi vezércikke Hjalmar Schacht lemondása és a német kötött gazdaság csődje kapcsán: az intervencionizmus és a kollektivizmus bukása, valamint a gazdasági szabadság, az olcsóság és a szabad termelés melletti hitvallás. Megjelent a Pesti Napló 1934. március 25-i (vasárnapi) számában.



      

     
     Hjalmar Schacht lemondásáról beszélnek. Gerincét veszítené el a német jegybank, amely, ha nem is veszítette el, de amelynek tárcáiban és trezorjaiban csunyán leapadtak a devizakészletek. Állítólag ujabb 50 milliós hiány előtt állnak. A szám groteszkül félelmetes. Mi lesz most? Sorsdöntő válságrendeletek kibocsátásáról beszélnek, írnak, táviratoznak, telefonoznak. Ezeket a rendeleteket, legalább is amíg ezeket a sorokat írjuk, még nem ismerjük pontosan, de így in bianco is… Lehet megoldani rendeletekkel egy válságot, amelyet jórészben éppen rendeletek idéztek fel, egy rendeletekkel megkötött, egy rendeletekbe kötött gazdasági élet? Ami Németországban megbukott, az intervencionizmus politikája. Ami Németországban megbukott a kollektivizmus, amely mindig és mindenütt meg fog bukni, legyen az akár bolsevizmus, vagy nevezzék akár nacionalszocializmusnak. Amire Németországnak szüksége van: a szabadság. Gazdasági szabadság, társadalmi szabadság, szellemi szabadság. Szabadsága az egyénnek, a vagyonnak, a munkának, ami nélkül nincs előrejutás, nincs kezdeményezés, nincs felelősségteljes termelés.

Leírjuk ezt ide, mert voltak és vannak nálunk is irányzatok, amelyek a kötött gazdálkodás fentartását és az intervencionizmus elmélyítését akarták. Nem is utánzásból. Nem is a hitlerizmus sikerén felbuzdulva, ami az is nehezebb lenne, mert hiszen a hitlerizmusnak legalább idáig sem egy pfennig értékű, sem egy miligram sulyú gazdasági sikere nem volt, hanem egyszerűen azért, mert ezt így szokták meg. Így vették át a háboruból, így folytatták a háboru után, divatos európai jelszavak ezt a törekvést látszottak megtámasztani még tudományosan is. Tudomány! Persze itt csak arról a tudományról lehet szó, amelynek se gerince, se életmeggyőződése, de amely pillanatok alatt a megfizetett nő örök készségével és mindig és mindenki számára kapható diszponáltságával borul a hatalom karjaiba. Ez az a tudomány, amire az egyébként a csontja velejéig is igazán tudományosan felvilágosult II. Frigyes porosz király mondta, a nagy király, Voltaire barátja és tanitványa: — Csak hóditsanak meg katonáim egy tartományt, nyomban fogok találni tudósokat, akik a tartományunkra való történelmi igényeimet tudományosan be fogják bizonyítani. Ezeket az áltudósokat persze nem tudja meggyőzni semmi se, de a legkevésbé az élet és a tények, amelyek szinte pillanatonként cáfolnak rá legnyugalmasabb elméleteikre is. Nálunk is… Mit törődtek vele, hogy az üzemek és az állami szervek revíziójánál, egy a legkövetkezetesebben keresztülvitt és legridegebben lefolytatott intervenciós politika közben, hány embert állítottak fel az asztaltól, hány embert tettek földönfutóvá, adófizetőket egzisztencia nélküli koldusokká, hogyan pusztítottak bele ezáltal a fogyasztóba, fogyasztáson át a forgalomba, forgalmon át a termelésbe és végül a nemzet gazdasági életének egész együttesébe, amely élni, igazán felvirágozni csak a szabadságban tud, a gazdasági és az egyéni szabadságban.

Hanyatthomlok jöttek, de hanyatthomlok buktak is ezek az új jelszavak és ezek az új elméletek, amelyeknek kétségkívül egyik legzamatosabbja volt az, amelyet autarchiának neveznek. Miért haragszunk mi ilyen nagyon ezekre a dolgokra? Természetesen azért is, mert ellentmondanak minden józan észnek és minden az emberi és a társadalmi szabadságról vallott elveinknek. De ha csak ezért haragudnánk, akkor az kevés lenne, mert akkor csak valami szellemi vagy erkölcsi gőgből haragudnánk. Mi azonban nagyon kézzelfogható, nagyon is közeli okokból haragszunk az intervencionizmus politikára. A kötött gazdasági rendszerre. Azért, mert csunyává teszi az életet és nehézzé a megélhetést. Gúzsba köti gazdasági életben nem élhetik ki magukat a gazdaság klasszikus törvényei, a kereslet és a kínálat egymásrabató áralakító ereje. Magyarul: a kötött gazdasági rendszer a drágaság. A gazdasági szabadság az olcsóság. A szabadság jelenti a fogyasztó védelmét. Tehát a gazdasági szabadság életben egyszerre a reális okosságot és az emberszerető humanizmust.

Olcsóság! Ébredő tavaszban ezt reklamáljuk. Kívánjuk különösen most, hogy tavaszt érzünk nemcsak az erejétől terhes természetben, hanem valahogy az emberek idegeiben is. Ezt nem lehet nem észrevenni: mostanában van itt egy bizonyos optimizmus. Az emberek bíznak valamiben. Ezt a hangulatot kell most okosan és tisztességesen kiaknázni, még pedig úgy hisszük, hogy egyszerre kétféleképpen is. Úgy, hogy ennek a hívő és bizakodó, ennek a mosolyba szállt, ennek a felvidult nézésű magyar társadalomnak munkát és munkaalkalmakat teremtünk. De ugyanakkor úgy is, hogy az életet olcsóbbá és könnyebbé, az életet emberibbé és élhetőbbé tesszük. Ha gégéjénél fogva fojtjuk meg a gyilkos drágaságot. A drágaságot, amiről nem azért mondjuk, hogy gyilkos, mintha szeretnők az erős szavakat, hanem azért, mert ennél gyöngébb szót egyszerűen nem tudunk rá. Gyilkos, igenis gyilkos, hiszen részletekben öli az embereket. Gondok idegeket szakítanak, véredényeket meszesítenek, a gond fizikailag is megüli a szívet, lázas tempójúvá fokozza fel a vérkeringést. És hát nem embertelen dolog, hogy okos, tudós, tanult, müvelt, tehetséges, lelkükben, elméjükben, de a két kezükben is tisztességes emberek a gondmadár csőre alá kénytelenek vetni idejüket — az időt, ami pedig éppen úgy az emberé kellene hogy legyen, mint testéből a hús, a vér, a csontozat — azt az időt, mely alatt nem is mondjuk, hogy szórakozhatnának, de dolgozhatnának. Értékeket alkothatnának. Gépeket, kenyeret, könyveket, muzsikát, hidakat, kikötőket, egy új nemesebb gyümölcsfajtát vagy tudom én mit produkálhatnának. A gond a munkától rabolja el az embert. A gond lehetetlenné teszi az embert, de így a társadalom haladását is. A gond éppen ezért — merjük kimondani — anélkül hogy intézmény lenne, mégis a legreakciósabb intézmények egyike.

Olcsóság. Húsvétra a HÉV állítólag leszállítja tarifáját. Ezt várjuk és várjuk a folytatását. Várjuk a BESzKÁR-nál, ahol íme minden apróféták álaggodalma ellenére milyen diadalmasan vált be a kisszakasz, várjuk a postánál, a távírónál, a telefónnál. A vasútnál is, amelynek új elnöke, ez a legkitünőbb és legeurópaibb Senn Ottó bizonyára legszemélyesebb programjává tette a mostani lehetetlen tarifák revízióját. Várjuk az olcsóságot a gáz- és az elektromos művektől, de várjuk minden mástól, mert nem kizsákmányoltatási célzatokból is. Itt vannak a vásárcsarnoki illetékek. Hát nem lehetetlen — vagy talán éppen azért lehető, mert annyira lehetetlen — hogy egy 300 százalékos árkülönbözet épüljön áthághatlan falként termelő és fogyasztó közt. Hiszen az, amit így illetékekben elszednek, maholnap — de mért mondjuk maholnap, amikor már régen mategnap — meghalad minden állami adót is. Ekkora surtaxe-ot nem bírnak el az emberek, ekkora surtaxe-ot nem bír meg az élet. Az olyan keserü karikaturának, hogy a magyar cukor a trieszti kikötőben körülbelül kilencszer olyan olcsó, mint a budapesti fogyasztó üzletben, minden gazdasági életnek tönkre kell mennie. Keserü karikatúra az édes cukor körül. Azután itt van a tejrendelet is, amelynek megváltoztatása ma már körülbelül akkora fejfájást okoz a miniszternek, mint amilyen okozott a termelőknek és a fogyasztóknak annak kibocsátása. Ezek itt vannak a hibák tömegei. Sorfalak és sürü sövények hibákból, falak és sáncok. Kötött gazdasági rendszer.

Németországban most nagyot bukott. De ami Németországban van, az csak eltorzítása egy kötött gazdasági rendszernek, túlzás, amit egyszerűbb formájában bár, de lényegileg intézménnyessé akarták és akarnak tenni a legtöbb európai országban. Németországban a túlzás bukott meg, de ez nem azt jelenti, hogy a többi országokban megélhet a mondjuk úgy, szelidebb intervencionizmus, vagy hogy a többi országok megélhetnek ebben az akárhogyan is leszelidített, de alkatilag mérges és mérgező rendszerben. Nem! A kötött gazdasági rendszer úgy ahogy van és úgy ahogy nem lenne szabad lennie, úgy elviségének és gyakorlatának, rendeleteinek és tilalmainak egész masszájában háborús hagyaték. A háború elmúlt, de itt maradt — és tőle több mint másfél évtizeddel a fegyverszünet után is! — ez az egész arzenál bürokratikus rendeletekből, szertár és fegyvertár, amelyben egy mérhetlen hatalmi vágy, egy beteges uralmi komplexum, de főként egy életellenesség és gőgös tudatlanság mutatkozik meg. A békevilág nem élhet háborús kenyéren. Nem lehet álló béke közepette háborús módra élni, békében gazdasági háborút és polgárháborút folytatni, gazdasági forradalmakat és ellenforradalmakat lepergetni. Ehből elég volt. A világ élni akar. A kötött gazdaság szegénységet jelent, de a szegénység további szövevényeiben lelkületi bajokat, társadalmi nyugtalanságokat, forradalmi és — ne tagadjuk — háborús veszélyt is. Aminek nem szabad lenni. Nem lehet, hogy egy régi háború csökevényeiből — a kötött gazdasági rendszer pedig az — új háborúnak akár csak kisértő gondolata is csirázzék. A világ élni akar. A világ békét akar. A világ élni és enni akar. Németországban megbukott a kötött gazdasági rendszer. Most tanuljunk! Nem ugyan a németektől, de a német példából. Amely egy katasztrófa iskolásan történelmi példája.

                Székács Antal előadása a FÖV-kében
              

            
      

    
     
      
        Rövid hírbeszámoló Székács Antal felsőházi tag intervencionizmust bíráló előadásáról, a Pesti Napló 1935. március 8-i számában.



      

     
     — Székács Antal előadása a FÖV-kében. Székács Antal felsőházi tag, a Kereskedelmi és Iparkamara kereskedelmi osztályának elnöke szerda este előadást tartott. Előadásában kifejtette, hogy az intervencionizmus és tervgazdaság, mely ma az egész világon folyik és melyet gazdasági reálpolitikának neveznek, kátyúba viszi a nemzeteket, melyből minél tovább tart ez az eszmeáramlat, annál nehezebb lesz a kibontakozás. A gazdaságpolitika állomásait jelzik: a primitív merkantilizmus, a nemzetközi kereskedelem elfojtása, a középkori zárt városok autarkiája, a visszatérés az extenzív földműveléshez, a gép visszaszorítása, a vasút küzdelme az automobilizmus ellen, a szekér diadala a vasút felett, a céhrendszer, a korporációs rendszer, a verseny kizárása, a zárt szám, a hatósági árak, a kereskedelem elnyomása és más retrográd irányzat, mely a középkor ismérve. Míg a jelenlegi intervencionizmus mind tragikusabbá teszi a nemzetek gazdasági helyzetét, addig a liberalizmus rendszere visszahozhatná a gazdasági liberalizmusnak azt a fénykorát, mely egy évszázadon át az emberiség haladását és gazdasági jólétét biztosította.

                Tavasz Rómában, tavasz Európában
              

            
      

    
     
      
        Vezércikk a gazdasági szabadság európai visszatéréséről, a Pesti Napló 1934. március 11-i vasárnapi számában. Az intervenció, az autarkia és a központi irányítás bírálatát a Gömbös–Dollfuss–Mussolini-féle politikai közeledés korabeli, helyeslő keretébe illeszti.



      

     
     Gömbös Gyula miniszterelnök Rómában nyilegyenesen logikus következése Fulvio Suvich olasz külügyi államtitkár budapesti látogatásának. Annak a látogatásnak, amelynek hatása – és nemcsak a körülötte megindult találgatásokban – európai volt. A miniszterelnök római utazásának nincs és nem lehet ellenzéke ebben az országban. Magyar politika csak egy van és csak egy lehet és az események nap-nap után a történelmi tapasztalat és tanulság oktató, buzdító, illusztratív erejével mutatják meg, hogy a helyes irány a magyar-olasz barátság. Amit Bethlen István kezdeményezett, nagy vonalon elindított és amit Gömbös Gyula nemcsak egyszerű örökségként vett át, hanem mint átélt kormányzati elvet ápolt és fejlesztett. Belpolitikában szabad kéz – de el kell ismerni, hogy Gömbös Gyula amióta kormányon van, történelmi pillanatok megérzésével nemcsak akart, tudott is külpolitikai eredményeket produkálni. Gömbössel együtt Dollfuss is Rómában van. A magyar-olasz barátság így teljesedik hármas kapcsolattá, Appeninektől az Alpeneken át a Duna-völgyébe és aki a mai európai konstellációt átfutja, az láthatja, hogy maradék Magyarország számára ma ez az egyetlen élhető lehetőség. Kisantant és Balkánblokk – ha csak nem akarunk megfulladni, akkor nekünk igenis itt kell keresnünk, itt kell megtalálnunk a Magyar Piemontot. És a Piemontéból lett nagy Egységes Olaszországon át az utat a nap, a levegő, az élet, a népi szabadság és a nemzeti jövő felé.

Mit ér a magyar-osztrák-olasz barátság? Már momentán hatásain is meg lehet mérni értékét. A tisztelet, amellyel róla oly komoly és kitűnő államférfiú, mint Barthou francia külügyminiszter nyilatkozott, az a politikai neuraszténia, amely Benes úron legutóbb oly leplezetlen módon elhatalmasodott, mind a mi értékünket jelenti. Európa ma velünk foglalkozik. Az európai téma ma: a Duna-medence.

Új korszak gazdaságilag is. Pályatörés a kereskedelem, a forgalom, a gazdasági szabadság számára. Nagyobb baráti terület – nagyobb gazdasági szabadságlehetőségek. Kökünket már nem kell állandóan derekunkba szorítani. Kinyujthatjuk. Olykor már a könyökünket is. Mit ér a magyar-osztrák-olasz barátság? Ha egy történelmi alakulásnak legbelső értékét fel akarom mérni, elsősorban azt vizsgálom, mennyire felel meg a kor szellemének. Eszmei köbtartalmába mennyit vett magába a ma és a holnap általános törekvéseiből, gyökerezetében hol és hogyan érezte meg azt, ami az egész világot mozgatja, tartalmában és kitűzéseiben hol az a magasabb kortársi jegye az eseményeknek, azoknak is, amelyek folyamatban vannak, azoknak is, amelyek készülnek, hol érződik benne az, amit a publicisztika műhelynyelvén így nevezünk: az idők szelleme. A magyar-osztrák-olasz barátság gazdasági szabadságot akar, szabad életet, szabad mozgást, a kínálat és a kereslet, a közgazdaság klasszikus törvényeinek szabad érvényesülését. De ezt akarja ma az egész polgári Európa. Egyformán azok az államok, amelyek úgy ahogy még megőrizték a gazdasági szabadság gyakorlatát, így Franciaország egyszerre elméleti és gyakorlati okokból (abban az aranyat tezauráló országban a szürkébb kistőkés is önkéntelenül és öntudatlanul a fiziokrata gazdasági bölcselők, Quesnay iskolájának és Turgotnak utóda) és azok az államok is, amelyek mint Németország kísérletképpen teljesen a zárt és kötött gazdasági rendszerbe szorították magukat. Tudniillik… Igen, ma már Németország is – és ezt a hitleri uralom tizenegyedik hónapjában – gazdasági szabadságot akar. Nem hiszik?

Előttünk a gleichschaltolt, az egyenáramra átállított Frankfurter Zeitung egyik utóbbi száma és benne egy cikk az autarchia ellen. Ennek a cikknek tüneti fontossága van. Németország, de még azon az óriási középeurópai területen, amit földrajzilag jelent, sem tud megélni a mai autarchiában, nem tud megélni a gazdasági zártságban és elzárkózottságában. De hogyan is tudna. Hiszen Németország, amióta csak gazdaságilag számba jön. Németország a modern kapitalizmus egész nagy korszaka alatt tulajdonképpen Európa feldolgozó műhelye volt. Ez volt a tőkés gazdálkodás kialakulása, tehát a tengerentúli világrészek fölfedezése és a harmincéves vallásháborúk befejezése óta, de soha annyira, mint 1871, a franciaországi győzelem, a birodalom egységesítése után és a nagy ipartechnikai fejlődés korszakában. Gazdasági hivatása és rendeltetése ez volt Németországnak: nyersanyagot behozni, készárukat kivinni. Közben pedig haladt az ipar és a technika, gyárak, kikötők épültek, városok megtízszereződtek lakosságukban, nagy tőkeakkumulációk történtek, személyi és vállalati óriás vagyonok akkumulálódtak, egy kultúra kifejlődött és közben egy hetvenmilliós nép is meg tudott élni. Ez volt Németország helye és rendeltetése a gazdasági világglóbuszon és hogy mennyire ez volt, mi sem bizonyítja jobban és tartalmasabban, mint a produktumaiban világjáró német vegyi ipar fejlődése és hatalma. És ennek most vége legyen?

Nem arra a gazdasági bojkottra gondolunk, amit Hitlerék ellen több országban megindítottak. Bojkottok nem tartanak sokáig. Ezeket a bojkottmozgalmakat Németország győzné és legyőzné, ha gazdasági erei belül szabadok lennének. De nem azok. Egy birodalom, amely gazdaságilag elzárkózik a világtól, amely autarchiás elszigeteltségben él, nem járhat élén se kivitelnek, se behozatalnak. Gazdaságilag nem lehet fent, aki saját magát nyomja le. Saját vénáit kötözi meg. Saját tehetségét tizedeli. Saját maga vitalitását zsugorítja. A horogkereszt politikailag akármennyire is ellenlábasa a szovjetnek és politikailag bármennyire is ebből az ellentétből él, gazdaságilag tulajdonképpen középeurópaira igyekezett lefordítani a szovjet nyelvét. De lehet ezt? Keleteurópai kezdetlegességet átültetni a haladó és fejlett Nyugatra, a kollektivizmust beleplántálni abba a kapitalizmusba, amely azonkívül, hogy tőkés gazdálkodás, az egyéni és vállalati szabadságnak, kezdeményezésnek, felelősségnek egy világszerte sikerekben kipróbált rendszere. Magántulajdon és kötött gazdálkodás, gazdasági szabadság és központi irányítás, üzemi ellenőrzés, racionalizált termelés és fogyasztás, ez így együtt a tűz és a víz házassága, amiből groteszk sistergésnél egyéb nem telik ki. A hetvenmilliós Németországot nem szoríthatja gazdasági ketrecbe a többi Európa, de még kevésbé saját maga. A berlini diktatúra gazdaságilag éppen olyan veszélyes lehet Németországra, mint amilyen veszélyes egy párizsi diktatúra. A németek gépek, a német földek, a német áruraktárak levegőt akarnak, életet, pénzt, keresetet, kenyeret, a mozgás és a szabadság totalitását, azt a szabad magántulajdonrendszert, ami fölött lehet okoskodni, amivel lehet kísérletezni (egyébként ez is csak erejét mutatja), de amit mással, jobbal, különbbel, élhetőbbel behelyettesíteni nem lehetett tegnap és még kevésbé lehet majd holnap. Németországban bajba jutott a kötött gazdasági rendszerrel való történelmi kísérletezés.

Magyarország? Nézzünk körül kicsit a honi portán is, nézzünk körül és lássuk meg, mit jelentett az intervencionizmus rendszere, az állami felügyeletek módszere. Seregszemle az állami üzemekben, amelyek mind – régen a jelszó feltalálása előtt – az irányított termelés egy-egy laboratóriuma voltak. Nos…? Hol ezeknek az állami üzemeknek költségvetési egyensúlya? Olvassunk csak ezeknek az üzemeknek mérlegeiben és keressük nagyítóüveggel azt az 1, mondd és írd egy pengő mérlegi javulást, amit ezekben az üzemekben az állami felügyelet, központi irányítás, magyarul a bürokrácia rendszere jelentett. Igen. Keresni lehet, de megtalálni annál kevésbé a sikert, a hasznot, az eredményt. Ezzel szemben találkozunk leépítésekkel, találkozunk emberekkel, akiket az új felügyeleti hatóság földönfutókká tett, leépített tisztviselőkkel, adófizetőkkel, akik rég leszoktak arról a luxusról, hogy adófizetők legyenek, egykori fogyasztókkal, kik már rég letettek úgy erről a címükről, mint erről a jellegükről. Intervencionizmus?

Az intervencionizmus mindenütt csak elbürokratizálódást jelent ebben a már amúgy is agyonbürokratizált Európában. Minden intervencionizmus: bürokratizmus. Minden intervencionizmus: protekcionizmus. Minden protekciós rendszer: a tehetségtelenség mentlevele, uralmi pátense, a tehetségtelenség honfoglalása. Ez így van. És ha egy csontja velejéig felélt Európát valóban talpra akarunk állítani, akkor le kell bontani az autarchiákat, le kell építeni az intervencionizmust, meg kell oldani a kötelékeket, hogy szabad futást engedjünk embernek, árunak, pénznek, szabad forgalmat a tehetségnek, ha méltóztatnak nem különösebben kifogásolni, a gondolatnak. Meg kell változtatni a felfogást ebben a világban, amely egyik területrészén beleesett a szovjetbe, más területrészeiben azonban a hitlerizmusnak és a rooseveltizmusnak, amely nem egyéb, mint kapitalizmus és szovjetizmus elkeveredése, tűz és víz nászéjszakája, elméletekkel és gyakorlatokkal való szemkápráztató, de ugyanakkor idegromboló kísérlete. Félművelt emberek szoktak így jelszavaknak bedőlni, ez az egykönyvű emberek groteszk tragédiája, azoké, kik a világ minden könyve közül egyet olvastak el és most arra esküsznek, arra tesznek fel mindent, azzal cáfolnak és abból következtetnek mindenre. Reménytelen a betű e félművelt részegeivel, ezekkel az elméleti ámokfutókkal való minden józan vitatkozás. Ami őket egyedül meg tudja győzni, de úgy, hogy meggyőzés közben már le is győzte őket, az élet. A fal, amelybe az a konok fej belerohan. Csak ez tud vitatkozni velük.

De hagyjuk Rooseveltet, aki a prohibíció feloldásával egy minden alkoholrészegségnél veszedelmesebb részegségbe, a kísérletektől, a kapkodásoktól, a kiforratlan elméletektől való részegségbe vitte be Amerikát. Szerencsére vannak még józan emberek is, az Atlanti óceánnak van innenső partja is. Hjalmar Schacht, a Német Birodalmi Bank elnöke éppen úgy, mint akik élén állnak az olasz fassióféle gazdasági corporazioneknak, megcsömörlötték az autarchiás gazdálkodást. A világ kezd visszatérni és mert nagyon akar, nagyon kezd, ma még csak elméletileg, de holnap már gyakorlatilag kezd visszatérni a gazdasági szabadság századok és sikerkoszorúzta iskolája felé. Nevezzük ezt manchesterizmusnak? A név oly lényegtelen. Az élet, akárminek is fogják elkeresztelni, akárhogyan is fogják levignettázni és megcímszavazni, az élet csak élet marad, makacsul és mindig élet. Ez a foglalkozása, ez a jellege. Az életnek, hogy élet legyen. És az embernek, hogy ember.

Ember. Egyéneiben, tömegeiben az ember mégis csak egyet akar: élni. Szabadon lélegzeni, szabadon dolgozni. Szabadnak lenni a földeken, a műhelyekben, a gyárakban, a boltokban, végig az egész gazdasági földabroszon. A kollektivizmust kitalálták, nagy gondolati művek alkotói kitalálták, a kapitalizmust nem találták ki. Az lett magától. És ha mégis kitalálták, nem egy könyv írója találta ki, hanem a föld, az anyag, az erő, a fény, a mozgás törvényei. Minden ami a világegyetemben van, a naprendszertől az évszakok cseréjéig a rend és a szabadság jegyében van, az erők demokratikus mérkőzésében és ebben az óriási munkaüzemben, amit a világegyetem jelent. Cobdenizmus, manchesterizmus, szabadkereskedelmi iskola – ezek műszavak. A lényeg a munka, a lényeg a munka, a csere, a tehetség szabadsága, az ember emberi és a társadalmaknak emberivé formált élete, a lényeg, hogy megint úgy tudjunk élni, ahogyan éltünk. A lényeg az, hogy megélni tudjunk.

Szabad erők tavaszi felharsogása az észszerűség és a szervezettség rendjében, elméletek bukása, kötelékek megoldozása, magyarul ez annyit jelent, mint hogy vége a válságnak. Megbukott. A bukás megbukott. Munka és pénz meg fog mozdulni, hangulati optimizmusból lesz optimista realitás. Az emberek újra élni, dolgozni, termelni, fogyasztani, kereskedni, keresni, költeni fognak, örülni és élvezni. Hajnalt érzünk Európa fölött. A háború és a háború után való abnormitásból visszatérünk a normálisba, egy agyonbürokratizált világból újra az élet műhelye lesz, a gondolkozók, az építők, a dolgozók, a vidámak műhelye.

                Várak lettek a gyárak Amerikában, ahol kétmillió munkás tette le a szerszámot
              

            
      

    
     
      
        Vezércikkszerű kommentár a Roosevelt-féle gazdasági beavatkozás és az amerikai szövőipari sztrájk csődjéről, a Pesti Napló 1934. szeptember 4-i számából.



      

     
     Ez a tömegsztrájk ítélet a roosevelt-féle kísérletezés, az intervencionizmus, a beavatkozás politikája, a magántulajdon ellen indított hadjárat fölött. Amerikában, a szabadság hazájában, egy amilyen készületlen, éppen olyan vakmerő kísérlet gúzsba akarja kötni a gazdasági szabadságot. Az eredmény: általános tönkremenés, csődök és egy szinte példátlan tömegsztrájk. Bocsánat, ezt az eredményt, hogy kétmillió munkás sztrájkol, el lehetett volna érni gazdasági szabadelvűséggel is. Ezért nem kellett szélnek lefoglalni, rendeleti úton a magánvagyonhoz hozzányúlni, elvileg és gyakorlatilag a vállalkozás szabadságába beleinzultálni. Annyi rosszat az a régi rendszer nem produkált másfél évszázad, mint ez az új másfél év alatt. Az a régi rendszer, amelyet lehetett szidni és gyalázni, de amelyet térden állva fognak visszasírni, mert az a rendszer a Washington és a Franklin rendszere, a függetlenségi nyilatkozaté, az amerikai nemzeté és azonké, a józan észé. Azé a józan észé, amelynek uralma odaát akkor tört meg, amikor Amerikát az Agyvelők Klubja kezdte kormányozni. Agyvelők az ész ellen. És hova kormányozta ez a klub Amerikát? Belekormányozta a kétmilliós sztrájkba. Roosevelt fejlődést ígért az amerikai nemzetnek, amely ezt a fejlődést meg is kapta. Fejlődés van. A szegénység, a munkanélküliség, a sztrájkok annyit fejlődött Roosevelt alatt, az ország olyan gazdag lett koldusokban, hogy az már egyenesen csoda.

        Olvasói levél az Az Est szerkesztőjéhez a gazdasági beavatkozás ellen, megjelent az Az Est 1936. június 24-i számában.



      

     
     Igen tisztelt Szerkesztő Úr, mint az egykerendszer régi ellenfele, kívánatosnak tartanám, ha az egyke elleni küzdelmet közgazdasági térre is kiterjesztenék. Mi ez a közgazdasági egyke? Hol egykéz-rendszernek hívják, hol monopóliumnak, néha irányított gazdálkodásnak, néha intervencionizmusnak, máskor megint protekcionizmusnak, elvétve: központosításnak, sűrűbben beavatkozásnak. Neve változó, célja változatlan és hatása mindig ugyanaz, iparban, kereskedelemben, sőt mezőgazdaságban is megbénítja az egyéni kezdeményezést s megfosztja a magángazdaságot, elsősorban az ország közgazdasági életét mindazoktól az előnyöktől, amelyeket a szabad verseny egy szabad nemzetnek jelent.

Mármost igen tisztelt Szerkesztő Úr, buzdítólag hat rám, hogy ez a közgazdasági egyke senkinek sem kell; most az Iparegyesületben Görgey István képviselő fejtette ki, hogy milyen veszélyes és káros az intervencionizmus, tegnapelőtt Gratz Gusztáv a kereskedők körében magyarázta ugyanazt, Fabinyi Tihamér pénzügyminiszter legfeljebb mint szükséges rosszat tartja fenntartandónak — Bornemisza Géza iparügyi miniszter pedig azt hirdette nemrég, hogy a legszükségesebb térre kell szorítani.

Mármost, mint látni méltóztatik, mindenki ellene van a közgazdasági egykének; de nem bámulatos tünemény, hogy bár nem kell senkinek, de itt van.

Miközben ellenzik: fennmarad és miközben egyhangúlag ellene foglalnak állást, többhangúlag — fejlődik. Van valami hasonlóság a közgazdasági egyke és a nyílt választás közt, melyről rég megállapították, hogy túlélte magát — de még mindig nem reformálták át. De ez már politika, igen tisztelt Szerkesztő Úr, pedig én csak — az egykéről akartam írni, a közgazdasági egykéről, amely pedig még csak nem is politika.

Igen tisztelt Szerkesztő Úrnak kész híve: Pesti Polgár.

        Közgazdasági vita a vasárnapi ebédről egy baráti ház asztalánál, a Nemzeti Ujság 1928. szeptember 16-i számából. A hétköznapi árakban megmutatja az adók, vámok és díjak rétegeit, miközben az agrárprotekcionizmust és az állam kibővült feladatait is védi.



      

     
     Ebédre voltam hivatalos baráti házhoz. Egyszerü, izes, polgári ebéd volt, nem több, mint az a vasárnapi ebéd, amely már igénytelen-számba is mehet. Nem volt ott sem hal, sem előétel, sem valamely drága édesség, sem semmiféle különös izesség, egyszerü polgári ebéd volt csupán. Paradicsomleves, sertéscomb zöldbabbal, palacsinta és szőlő. Negyedik Henrik francia király tyukot igért vasárnapra minden paraszt fazékába. Ez az egyszerü polgári ebéd, amelyet elfogyasztottam, nyilván nem igényesebb a francia király igéreténél.

Baráti körben voltam, barátomnál, akinek életviszonyait jól ismerem és akihez régi szálak füznek. Az ilyen háznál ebéd után fesztelenebb a társalgás és mert a gyerekek visszavonultak, hármasban beszélgettünk a háziakról. Ahogy rágyujtottunk a szivarra, igy szólott barátom:

– Mit szólsz a politikához?

A háziasszony közbeszólott:

– Jaj, csak ne politizáljatok. Legalább addig ne, amig én itt vagyok! Később ráértek majd erre is. Nem érdekel a politika.

Mosolyogva szólottam közbe:

– Nem értem. Emlékezem arra, asszonyom, amikor hevesen politizáltunk mi egymás között és maga erősebb hive volt a nők szabadabb jogának. Ha jól tudom, választó is. Miért ne érdekelné a politika?

Az asszony legyintett.

– Nincsen ahhoz most nekem türelmem. Másutt áll az én fejem. Nem is tudja maga, mennyi gondja van most egy asszonynak. Elismerem, hogy a férfiaknak sokat kell dolgozniok és tudom, milyen nagy feladat előteremteni a pénzt, ami a megélhetéshez szükséges. Szegény jó uram! Mennyit dolgozik, mennyit fáradozik. Ám higyje el, hogy nékünk asszonyoknak is nemcsak a munkánk sok a háztartásban, a gyerekkel és mindazzal a sok aprólékos feladattal, ami reánk hárul, de komoly nagy feladat az is, hogy osszuk be a pénzünket és hogyan tudjunk valahogy elgazdálkodni azzal, ami rendelkezésünkre áll. Ez az, amit maguk férfiak, sokszor nem akarnak elhinni. Nem tudják, mennyit kell okoskodnia, számolgatnia, tervezgetnie az asszonynak, csak azért, hogy valahogy fenn tudja tartani a háztartást és hogy valahogy tisztességben és rendesen meg tudjunk élni. Békében a konyhapénzemből mindenféle megtakaritást csináltam. Ezzel pótoltam a ruházkodást, ebből vettem ajándékokat, ebből szépitettem a lakást. Ma mindenünnet kell vennem, csak azért, hogy gazdálkodni tudjak.

A férj közbeszólott:

– Hiszen olyan szerényen élünk.

Mosolygott az asszony.

– Sokkal szerényebben, mint azelőtt. Valóban, ma már minden háztartásban elmulott a nagy sütések és főzések ideje. Maga volt nálunk azelőtt is. Tudhatja, hogy igy ősz időben bizony igyekeztem kitenni magamért. Mindig gondoskodtam valami meglepetésről. Most igazán a legegyszerübb ebédet készitettem. Hogy magát vendégül hozza az uram, nem számit. Azért nem adtam ki többet, mert viszont a fiam ugyancsak vendégségben ebédel. Nagyon egyszerü volt az ebéd: paradicsomleves, sertéscomb, zöldbab, palacsinta és egy kis szőlő. Ennél egyszerübb már aligha lehet – a vasárnapi ebéd. Se előétel, se hal, se szárnyas, se torta nem volt az asztalunkon. Maga előtt nem kell szégyelnem magamat. Maga a családhoz tartozik. Azután ma igazán nem éljük azokat az időket, amikor rendes embereknek hivalkodniok kellene. Es tudja-e maga, hogy egy ilyen ebéd, ilyen egyszerü ebéd, mégis mekkora gond és milyen kiadás?

– Nagyon érdekelne. – mondottam, – hiszen annyit beszélünk a drágaságról s olyan sokat vitatkozunk róla, hogy érdemes meghallgatni a szakértőt: a gazdasszonyt.

A háziasszony odalépett az ébédlőszekrényhez, kinyitotta az egyik fiókot és elővette a háztartási könyvecskéjét.

– Nos, kedves barátom, én a mai ebédhez tegnap vásároltam be mindent a csarnokban. Ime, a jegyzék:




	
	pengő





	1 kg. paradicsom
	0.28



	1 kg. sertéscomb
	4.—



	1½ kg. zöldbab à 70
	1.05



	5 tojás
	0.55



	1 liter tej
	0.41



	1 kg. szőlő
	0.90



	7 deciliter tejföl
	0.48



	1 kr. kenyér
	0.50





Ez 8.17 pengő. Ezzel még nem vagyunk kész. Kellett nekem még a mai ebédhez 20 dkg. zsir, ami 56 fillér, 40 dkg. liszt, ami 19 fillér, 5 dkg. cukor, ami 7 fillér, 10 dkg. morzsa 6 fillér, félcsomó petrezselyem és negyedfej vöröshagyma, összesen 3 fillér, só, paprika, ecet, együtt 10 fillér. Kellett husz dkg. barackiz, ami házilag előállitva is 1 pengő. Számolja, hogy ez mennyit együtt?

– Két pengő egy fillér. – válaszoltam.

Tehát 10.28 pengő. A napi gázfogyasztás egy ebédhez 30 fillér. Ime, a mai ebéd, ez az egyszerü polgári ebéd: 10 pengő 48 fillér. Ebben nincsen benne a reggeli, ebben nincsen benne az uzsonna, ebben nincsen benne a vacsora, ez 10 pengő 48 fillér. Hát, mondja, kedves barátom, olyan egyszerü dolog háziasszonynak lenni és van nekem kedvem ilyenkor még magával politizálni is?

Szeretek vitatkozni, tehát igy szólottam:

– Mindaz, amit maga most elmondott nekem, az adalék a drágaság történetéhez. Ahogy azonban maga felsorakoztatta itt az adatokat, ugy engedje meg nekem is, hogy elmondjak egyet-mást ugyancsak a mai ebédről és mindarról, ami ennek az ebédnek része volt. Maga azt mondja, hogy nagyok az asszonyok gondjai. Én meg meg akarom magának magyarázni, hogy ezek az ország gondjai is.

– Kiváncsi volnék rá – mondotta a háziasszony.

– Ahogy tegnap délután a városban sétáltam, tudja, mit láttam az egyik üzlet kirakatában? Egy kis zsákot, ötkilós csomagot: amerikai lisztet. Amikor én először voltam ifjukoromban Párisban, akkor büszkén láttam egy francia üzlet kirakatában egy hasonló zsákot ezzel a felirással: magyar liszt. Gondoltam volna én valaha, hogy az amerikai liszt nemcsak eljut a tengerentúlról Párisba, hanem eljut ide a belvárosi füszerüzletbe is. Nem hiszem, hogy sokan vennék az amerikai lisztet. De már itt van nálunk is, és ott van mindenütt a világon. Szorit bennünket a legközvetlenebb szomszédainknál. Az idén igazán jó volt a buzatermés, ellenben Németország és Olaszország lisztvámokat állit fel velünk szemben és ugyanekkor agrárvámokkal védekeznek az összes környező államok.

Az asszony közbevágott:

– Ha nem tudjuk kivinni a lisztet, akkor olcsóbbnak kellene lenni itthon.

– Látja, – válaszoltam, – ez afféle asszonyokoskodás. A magyar föld terhei igen nagyok. A kommun és a forradalmak kifosztották az egész magyar mezőgazdaságot. Forgótőkéje a többtermelésnek nincs. A mezőgazdaságnak kölcsönt kell felvennie. A gazda ma éppen kétszer akkora kamatot fizet, mint békében. Ha a termelési költségeket nem tudja megszerezni, akkor válságba jut az ország legfontosabb termelő eszköze, a mezőgazdaság. Ha a mezőgazdaságunk elpusztul, akkor vele pusztul egész gazdasági életünk. Fogyasztási lehetőségek csak akkor vannak, az ipar és a kereskedelem csak akkor tud boldogulni, a maga lateiner ura csak akkor tud megélni, ha az ország többsége, az agrártársadalom is megél. Ha mesterségesen, a behozatali vámok eltörlésével azt cselekednék, hogy olcsóbbá tennék a közéletmezést, igy ilyen eszközökkel a mezőgazdasági termelés kárára, akkor ideig-óráig valóban bizonyos olcsóbbodás állana be. De mi lenne ennek a vége? Egyszerüen az, hogy külkereskedelmi mérlegünk még jobban leromlana, hogy a külfölddel szemben eladósodnánk, hogy a gazdatársadalom egészen összeomlana és végül nem maradna se termelőképes termelő, se fogyasztóképes fogyasztó. Maga azt mondja, asszonyom, hogy a zsir ára 2 pengő 80 fillérre szökött fel. Valóban, ez igen magas ár, és nagyon sok az is, amikor a sertéscombért 4 pengőt kérnek. Ne higyje azonban, hogy ennek a hasznát a mezőgazdák fölözik le.

– Hanem a kereskedők, – vágta közbe az asszony, – ők drágitják a piacot. Ezt mondja a sógorom is, aki maga is gazda.

– Hallgassa meg a kereskedőket! Hallgassa az ő panaszaikat! Ha érdeklődnék a politika iránt, akkor olvashatta volna azt a megállapitást, amelyet a minisztertanács tett, hogy a drágaságot nem az áruhiány, hanem a spekuláció és szállitás szervezetlensége okozza. Ez a spekuláció azonban független a legális kereskedelemtől. Minden időben, amikor a gazdaság élet kerekei nem forognak szabályosan, akadnak olyan szervezetek, amelyek kihasználják ezt az eshetőséget. Ez éppen ugy baja a kereskedelemnek, mint a termelésnek.

– Értem, értem, – csóválta meg a fejét a háziasszony – ám a tény mégis csak az, hogy drága minden. Emelik a tej árát, emelik a vaj árát s azt olvasom, hogy a gázgyár olcsóbban adhatná a gázt, de nem teszi, hogy a cukor adója akkora, mint az előállitási költsége, hogy az ecet azért drágább, mert több a szeszadó, tehát mégis lehetne enyhiteni az árakat.

– Elérkeztünk az adópolitikához! – kiáltottam fel – tehát mégis csak politizálunk. Ha időm volna most és végigmennék ezen az egész számitáson, meg tudnám állapitani, hogy a 10 pengő 58 fillér, amelyet maga a mai ebéd árául kiszámolt, legalább is három pengő különböző adót és illetéket rejt magában. Valóban, az emberek fizetnek egyenes adót, forgalmi adót, szállitási adót, jövedelmi adót és mint a minisztertanács mondja, a hus és a zsir után a főváros külonféle dijakat szed, amelyek csakugyan sulyosan terhelik az élelmicikkeket. Egy hentes kiszámitotta nekem, hogy huszonhatféle adó és illeték terheli a kirótt hust.

– Ezeket kellene megszüntetni! – szólott közbe az asszony, hogy ezzel egyáltalán megoldja a vitát.

– Mondja ezt Bud Jánosnak, – tanácsoltam, – de ő ellent fog mondani. A minisztertanács már ellentmondott a fővárosnak, amikor a vasuti tarifákat akarta csökkenti. Azt mondotta, csökkentse a fővárost a városi dijakat. Igen ám, de erre a főváros azt mondja, hogy az állam mérsékelje azokat a terheket, amelyeket reá hárit. Az állam erre viszont azt fogja mondani, hogy az államigazgatásnak olyan nagy feladatai vannak, hogy egyenes adókból és egyéb állami bevételekből aligha tudja ezeket a szükségleteket kielégiteni.

– Takarékoskodni kell – szólott most hevesen az asszony. – Ha én takarékoskodom a vasárnapi ebédről, takarékodjék az állam is.

– Asszonyom, maga azt hiszi, hogy az állam nem akar takarékoskodni. Minden politika nélkül az a meggyőződésem, hogy igenis, minden kormányzati férfiu elsősorban arra gondol, hogy lehet takarékoskodni. De feledi azt, hogy ugyanakkor, amikor maga és mindenki takarékosságot óhajt, sok mindent akar emellett.

Amikor a régi nemzetgazdák megjósolták az etatizmus elkövetkezését, valóban nem gondoltak erre a formájára, hogy mindent az államtól fogunk kivánni és követelni is. Amikor az államtól kivánjuk nemcsak a közbiztonság és a közigazgatás ellátását, hanem az oktatást, a szociális gondoskodást, a kulturát, a szállitást és a társadalom minden szükségletének megorganizálását, akkor ne feledjük el, hogy ez pénzbe kerül.

– De ha nem telik rá, – sóhajtott fel az asszony.

– Ezt mindig mondjuk, de azért mindent akarunk az államtól. Ha én körülnézek a szobában, akkor azt látom, hogy ez a berendezkedés már nem az, amelyet akkor láttam maguknál, amikor negyedszázaddal ezelőtt először voltam ebben a házban.

– Miért? – pattant fel az asszony, – hiszen a butorok mind régiek.

– Igaza van, asszonyom, de azért én szőnyegeket látok ebben a lakásban, telefont, villamoslámpát és azt is tudom, hogy porszivógépet vásárolt. Jól tudom, hogy ma már gázzal főz, azt is jól tudom, hogy a régi konyhaedényei helyett, az ócska vasedények helyett zománcosedényeket vásárolt. Ha még itt körülnéznék, sok minden ujitást láthatnék. Nem szabad elfeledkeznünk, hogy a világ az utolsó időkben technikailag óriásit haladt. Az emberek ma az államtól más berendezkedést követelnek meg, mint amilyent régebben megkivántak. Aztán ne feledjünk el még egyet. Amikor itt összeomlottnak látszott minden, mert megcsonkitottak bennünket, mert gúzsba kötöttek és mert belülről szétbomlasztották a társadalmat és az egész gazdasági életet s amikor megsemmisitették a magánvagyont és a magángazdálkodást, amikor az infláció természetes veszedelme még a pénzünket is felvette és amikor zavar és káosz alakult ki a régi egész helyén, akkor nem maradt meg másunk, csak ez az ezeréves államiság. Nem csoda tehát, ha mindenki az államhoz menekül és mindenki az államtól vár mindent. Az államra nagy feladatokat rónak és ha az állam ezeknek a feladatoknak teljesitése közben itt-ott tul is méretezi, ennek feltétlenül az az oka, hogy az uj helyzet és az uj berendezkedés következtében bizonyos arányok eltolódtak és nem tudnak könnyen helyükre igazodni.

Az asszony félbeszakitott:

– Maga nagyon okosan beszél és mindaz, amit mond, még számomra is érthetőnek látszik. Nem szabad azonban feledni, hogy akárhogy okoskodik is az ember, mindig csak önmagából indul ki. Elhiszem, hogy igaz, amit maga mondott. Ez a jelen. Ezek a bajok oka. De mondja meg nekem, hogy mit hoz a holnap?

A férj, aki eddig hallgatott, most közbeszólott:

– A vasárnapi ebéd árából indultunk ki. Most még megettük ezt a vasárnapi ebédet. Valamikor ez hétköznapi ebéd volt. Nem gondolod, barátom, hogy elkövetkezik majd az az idő is, amikor a mostani hétköznapi ebédünk lesz majd a vasárnapi ebédünk? Avagy nem olvasod, kérlek, a megdöbbentő adatokat a munkanélküliségről és nem ijedsz meg attól, hogy nemcsak egy szellemi és ipari proletáriátus alakul ki, hanem a mezőgazdasági nincsetlenek száma is növekedik?

Barátom szavaira válaszolni akartam, ám ő tovább folytatta:

– Engedd meg, kérlek, hogy most én is elmondjam a magamét. Én mindannak az igazságát beláttom, amit te mondasz, s egyrészt érzek feleségem sóhajtásaival és aggodalmaival is. Hogy nem vettem most részt a vitában, annak egy pillanatig se volt az oka, hogy a fiamra gondoltam. Most érettségizett. Tizennyolc esztendős. Ismered, s tudod: tehetséges és nyílt eszű fiú. Sok fantázia és akaraterő van benne. A nagyapjára emlékeztet. Azért mondom, hogy a nagyapjára, mert az a meggyőződésem, hogy a nemzedék, amely előttünk élt, tehetségesebb és alkotóbb volt, mint a miénk. Mi leginkább az ő alkotásaikba születtünk bele. Ugy is kezdtük, hogy beleültünk abba a munkába, amelyet ők itt megteremtették. Hatvanhét után uj államalkotó feladatok hárultak a magyarságra s ezt a munkát ő derekasan teljesitette is. Számunkra kiépitették a kereteket. Megteremtettek egy állami és egy gazdasági életet. Előre vitték az országot. De kérdezem töled, hogy mit adunk mi a fiainknak? Kérdezem töled, hogy mit tudunk mégis igérni, hova tudjuk őket vezetni, milyen utat tudunk a számukra kijelölni? Ahogy a fiammal beszélek, mindig az az érzésem, hogy adósa vagyok neki, mert nem tudom ugy elinditani az élet utjára, hogy az apám elinditott engemet s hogy az apáink útnak indítottak bennünket. Mi még megleszünk itt valahogy, mert mi már sok mindent megszoktunk. Mi az apáink vasárnapi ebédje után megszoktuk ezt a vasárnapi ebédet is. Mi megszoktunk egyebet is. Mi kint voltunk a harctéren, sok mindent láttunk és sok mindent végigszenvedtünk. De a fiaink?! Hová induljanak ők, merre nézzenek, hol érvényesitsék majd tehetségüket? Az én szép, erős, akaratban és tehetségben gazdag fiamra gondolok s azt kérdem töled: mi lesz belőle? Mi lehet belőle? Mi lehet belőle, ha mindnyájunktól sohasem azt hallja, amit mi hallottunk az apáinktól, hogy vannak nagy lehetőségek, hogy csak dolgozni kell és alkotni, tanulni és tevékenyen munkálkodni, fogat összeszoritani és előre menni s akkor tudunk érvényesülni és sikereket tudunk elérni. Tölünk a fiaink csak mindig azt hallják, hogy össze kell huzódnunk, hogy takarékoskodnunk kell, hogy ami még tegnap lehető volt, az ma már lehetetlen, hogy ami ma van, annál lehet holnap rosszabb is. Lehet-e egy nemzedéket ugy elinditani az utra, hogy a szük életet, a bizonytalanságot és a lemondást igérjük számára?

Válaszolni akartam. A háziasszony szemében azonban egy könnycsepp csillogott, s én elhallgattam. Barátom pedig eldobta a szivarját, aztán hozzám fordult és igy szólt:

– Látod, barátom, ne beszéljünk komoly dolgokról. Inkább politizáljunk. Hát mondd meg, mi ujság a politikában?

        Pál Imrének, a Ceglédi Kereskedelmi Egyesület elnökének az egyesület közérdekű közgazdasági gyűlésén elmondott, két részletben közölt értekezése a Ceglédi Hírmondó 1932. december 4-i és december 11-i számában.



      

     
     A Ceglédi Kereskedelmi Egyesület közérdekű közgazdasági gyűlésén elmondta: Pál Imre, az egyesület elnöke.

I.

Mélyen tisztelt Hölgyeim és Uraim!

Az elmúlt évek folyamán száz és százféle okot hoztak fel arra, hogy a szinte elviselhetetlen gazdasági világkrízis miért következett be és annak miért kellett bekövetkeznie. Valami igazság valamennyiben van, de a főok kétségtelenül az, hogy nincs meg az a harmónia a termelés és a fogyasztás rendje között, amely megvolt a háború előtt. Felborult a nemzetközi munkamegosztásnak az emberiség jólétére annyira áldásos rendje.

Bekövetkezett egyrészt a rendszertelen és túlméretezett termelés, másrészt pedig a világ háború által végtelenül legyengült emberiség vásárlóképessége óriási mértékben lecsappant. Erősen kiélezték a bajokat a minden gazdasági koncepciót nélkülöző, igazságtalan békeszerződések. Nemcsak úgy, hogy 20 000 km hosszú vámvonal alakult ki a világgazdasági forgalom megnehezítésére, hanem még a háború után is – részint a továbbélő gyűlölködésből, részint pedig önfenntartás ösztönéből – az államok magas védvámokkal igyekeztek belföldi termelésüket és belső fogyasztási piacukat a külföldi termeléssel szemben megvédelmezni. Ennek következménye az lett, hogy a nemzetközi áruforgalom zavartalansága a háború után sem állt helyre s hogy sem az ipari, sem a mezőgazdasági termelés feleslegeit nem lehet a külföldön elhelyezni. Nem lehet pedig részben a vámok miatt, részben pedig amiatt, mert az egyes államok, melyek a háború alatt ipari és mezőgazdasági termelésüket felfokozták, a háború után kevesebb importra szorultak. Minden állam arra törekedett és arra törekszik, hogy belföldi szükségletét mezőgazdasága fedezni tudja s hogy csökkentse vagy feleslegessé tegye a mezőgazdasági termények importját és így magát a külföldi mezőgazdaságtól függetlenítse.

Hogy a világgazdasági helyzetnek súlyos következményeit a mi kicsiny, tőkében mindig szegény és Trianonnal a legigazságtalanabb módon megcsonkított országunk felfokozottan érzi és szenvedi, az természetes! De ha Magyarország gazdasági válsága jórészben a világgazdasági válság következménye is, igen-igen jelentős rész esik azokra az okokra, amelyet saját elhibázott mezőgazdasági és pénzügyi politikánk idézett elő s amelyek kétségen felül a legnagyobb mértékben hozzájárultak ahhoz, hogy a világgazdasági válság reánk különösen nyomasztó súllyal nehezedjék.

Ez a hibás gazdaságpolitika teremtette meg a prohibiciós vámtarifát, ez drágította meg és tette versenyképtelenné a túl magas ipari védővámokkal agrártermelésünket, melynek következtében sorra elvesztettük jobb piacainkat. Ez a gazdaságpolitika érvelt azzal, hogy a mezőgazdaságunkon más vámpolitikával sem tudunk segíteni, tehát segítsünk azon a termelési ágon, amelynek használhatunk: a gyáriparon.

Nem óhajtok ezúttal kitérni adórendszerünk igazságtalanságaira, hihetetlenül túlméretezett állami apparátusunk terheire, devizagazdálkodásunk súlyos hibáira, egyoldalúan irányított külkereskedelmi politikánkra.

Foglalkozni kívánok ellenben azzal, hogy a nagy nyugati államokban az az uralkodó elv, hogy minden gazdasági osztály (mezőgazdaság, ipar, kereskedelem) szükséges és egyenrangú tényezője az egyetemes közgazdaságnak és nemzeti termelésnek és hogy a mai végtelenül nehéz viszonyok javulását csakis az állam és az összes gazdasági erők együttes összefogása által remélhetjük. Ezzel szemben nálunk hosszú évek óta feltalálható oly irányzat, mely különös virtust lát abban, hogy a kereskedői tevékenységet minden téren visszaszorítani és megnyirbálni igyekszik. A törekvés két irányból fenyeget: az állami intervencionizmus (az államnak a gazdasági élet szabadságába történő beavatkozása) és a gyáripar részéről.

A háború óta egész gazdasági politikánk arra irányult, hogy az ország egészséges gazdasági erőit megbénítsa, bilincsekbe verje és olyan erők gazdasági érvényesülését segítse elő és biztosítsa, amelyek igazi termelő munkát végezni nem tudtak vagy talán nem is akartak. Ez az egyik fő oka annak, hogy a gazdasági válságunk ma sokkal mélyebb, mint mekkorának a világválság hatása alatt lennie szabad volna.

Azok, akik állandóan az államnak a gazdasági életbe való beavatkozását követelik, megfeledkeznek arról, hogy a gazdasági élet egy élő szervezet, amelybe, ha erőszakos kézzel beleavatkoznak, a szabályos működését akasszuk meg és ha a gazdasági élet nem tud szabadon lélegezni, ennek éppen olyan következményei lesznek, mint annak, ha az élő ember szabad lélekzetvételét megnehezítjük vagy lehetetlenné tesszük.

A válságot a termelés és a fogyasztás közötti szükséges összhang hiánya idézte elő, de ennek az összhangnak a megteremtése nem állami feladat és azt az állam megteremteni nem is képes. Csakis a gazdasági erők szabad funkcionálása állíthatja helyre ismét a rendet, ehhez pedig gazdasági liberalizmus kell. Az állam a maga hatalmával ne avatkozzék bele se a termelésbe, se a fogyasztásba. Ne igyekezzék az állam korlátozni a termelést, mert nagyobb bajt okoz, mint amekkora eredményt a legjobb esetben is el tud érni. Ne avatkozzék a kereskedelembe, a mezőgazdasági és ipari javak elosztásába, forgalmába, exportjába vagy importjába, mert az állami beavatkozás e téren mindig újabb és újabb komplikációk felidézője lesz. Ne avatkozzék az áralakulásba, mert mennél több a rendszabály, a gazdasági életbe való beavatkozás, annál kevesebb a valószínűsége annak, hogy a vállalkozni képes és vállalkozni akaró tőke a hazai közgazdaságban azt a termékenyítő munkát elvégezze, amelyre a dolgok természetes menete mellett egyébként hajlandó lenne.

Szívesen hozzák fel az intervencionizmus hívei magyarázatul azt, hogy az intervencionizmus bizonyos mértékben folyománya a kapitalizmus káros kinövéseinek. Átmeneti, védekező intézkedéseknek minősítik ezeket addig, amíg kölcsönös megértéssel helyre lehet állítani a világ felbillent gazdasági és pénzügyi egyensúlyát.

A legtávolabbról sem áll szándékomban azt a modern — semmi tekintetet sem respektáló — kapitalizmust védeni, amely az idők folyamán a legerősebb nagyhatalommá fejlődött, de meg kell állapítanunk, hogy az intervenciós intézkedések — mondhatni — sohasem vezettek célra, mert nem az eredő bajokat orvosolják, hanem csak a szimptómákat igyekeznek ellensúlyozni.

A szabad belkereskedelmi irányzat érvényesülésének legnehezebb akadályai a kereskedelemmel versenyző, állami és közületi eszközökből fenntartott és segélyezett közüzemek és szövetkezetek.

Mert mit látunk?

Ugyanakkor, amikor a lerongyolódott kereskedelem és kézműipar segélyezésére és talpraállítására az államháztartás semmit sem tud fordítani, még mindig bőven jut pénz oly alakulatok támogatására, amelyek a kereskedelem és kézműipar megmaradt csekély fogyasztási területein támasztanak egyenlőtlen eszközökkel folytatott, illegitim versenyt.

Valósággal bonyolult hálózat az, amely az állami és hatósági üzemek gyűjtő elnevezése alatt ismeretes! Nemcsak a kereskedelemnek és magániparnak okoznak felbecsülhetetlen károkat, hanem az őket fenntartó közületek háztartásait is súlyos veszteségekkel terhelik.

Létüket és a magángazdaságokkal való versenyzés lehetőségét egyedül az biztosítja, hogy az államnak, illetve a fenntartó hatóságoknak drágábban szállítanak, mint ahogy ezeket a szállításokat — nyilvános árlejtés és szabad verseny esetén — a kereskedelem és kézműipar eszközölhetné. S amellett ezek a közüzemek — szinte kivétel nélkül — veszteséggel dolgoznak.

Lehetetlen tovább eltűrni, hogy évekig tartó — tudatosan elhúzott —, a valóságnak inkább leplezésére, mint felfedésére szolgáló tárgyalások segélyével mesterségesen fenntarthassanak ily üzemeket. Illegitim versenyükkel a kegyelemdöfést adják meg számos kereskedőnek és magániparosnak, akik a súlyos gazdasági helyzet által amúgy is okozott nehézségeken felül képtelenek még a privilegizált hatósági üzemek versenyével is megküzdeni.



II.

A közüzemek pártfogói szívesen érvelnek azzal a hamis beállitással, hogy lebontásuk az állásukat, illetve foglalkozásukat elvesztő tisztviselők és munkások számára nehéz megpróbáltatást jelentene és ezzel a munkanélküliség súlyos problémája még erősebben kimélyülne.

A szociális szempontok mindenkor könnyü népszerüségre számithatnak! De nézzük, hogy áll valójában a kérdés? Ezeknek az üzemeknek a további fenntartása egyrészt a hatósági üzemek versenyei lassankint elpusztuló kereskedőknek, iparosoknak és magánvállalatoknak, ezek alkalmazottainak és munkásnak hosszú sorát teszik kenyér- és munkanélkülivé, másrészt viszont a magángazdaság készséggel és örömmel alkalmazni fogja a közüzemek lebontása által kenyerüket vesztett munkaerőket, ha megkapja ugyanazokat a munkaalkalmakat, amelyeket tőlük e pillanatban a közüzemek elvonnak.

Második akadálynak említettem a szövetkezetek kérdését.

A mi szövetkezeteink célkitűzéseikben erősen eltávolodtak a szövetkezeti eszme nemes és tiszteletreméltó elgondolásaitól. Működésük valósággal megcsúfolása a szabad kereskedelmi irányzat érvényesülésének.

Mert amig a külföldi országokban a szövetkezeti gondolat csupán a szövetkezetekben tömörült gyengébb gazdasági egyedek támogatásának az eszköze, addig nálunk oly irányú rendszeres akció leleplezője, mely kormányhatósági támogatással és állami kedvezmények nyújtásával igyekszik a fogyasztási szükségleteket – a kereskedelem mellőzésével – kielégiteni.

Nem kívánok szerény értekezésem keretében a szövetkezeti kérdéssel bővebben foglalkozni, de úgy érzem; követelnünk kell, hogy ezeknek az alakulásoknak a mi verejtékes adófilléreinkből történő állandó pénzügyi segélyezése – a közvagyonnak üzleti előkeképpen való felhasználása – és a jogelőnyök juttatása végre megszűnjék.

Fejtegetéseim során már korábban említettem, hogy a kereskedői tevékenység visszaszorításának veszélye másrészt a gyáripar részéről fenyeget.

Megdöbbenéssel kell ugyanis tapasztalnunk a gyáripar egyrészének azt a következetes törekvését, mely a közvetítő kereskedelem teljes kikapcsolására irányúl.

Kétségtelen, hogy a gyáripar kereskedőellenes törekvéseihez nem kis mértékben prohibált kormányzati gazdaságpolitikánk teremtette meg a megfelelő miliőt és szellemet. A szövetkezetek dédelgetése, a számtalan közüzem és fogyasztási csoport, mind-mind egy-egy jellemző mozaik kormányzatunk közgazdasági politikájában.

Hálátlan és önző a gyáripar, mert elfelejti, hogy a merkantilizmus iparfejlesztő politikája teremtette meg Magyarországon a tömegtermelő gyáripart, a magyar kereskedelem hatalmassága, önzetlensége fejlesztette és erősitette azt. Első gyáriparosaink jelentős része a kereskedelem köréből került ki. Az iparosok azonban hamar felejtenek!

A magyar ipar új cikkeit a magyar kereskedő helyezte el, ezáltal fejlődhetett és erősödhetett! Nem önző szempontok, nem a kényelemszeretet vezette ebben a magyar kereskedelmet.

De az emberi belátás és méltányosság hiányzik a gyáripar ezen csoportjánál. Mert mig ő a maga nagy anyagi erejénél, szervezettségénél és összeköttetéseinél fogva sokkal inkább meg képes védeni érdekeit és mindig képes találni a segítés útját, addig a kereskedelem mostoha gyermeke a kormányzat és ezenfelül célpontja a gyáripar kikapcsoló törekvéseinek, áldozata árpolitikájának.

A gyáripar – a kereskedelmet kikapcsoló törekvéseinek jogosságát alátámasztandó – szívesen hivatkozik a hitelezés kockázataira ránézve előnyösebb megoszlására, gyártott márkáscikkei bevezetettségének megóvására s egyebekre, de véleményem szerint itt elsősorban a kapitalizmus rövidlátásával és kapzsiságával állunk szemben, mely a pillanatnyi nagyobb haszon kedvéért felad régi elveket, cserbenhagy tradíciókat, feláldoz évtizedes kapcsolatokat és érzéketlen egy értékes és a múltban igen-igen nagy szolgálatokat végzett gazdasági osztály végtelenül nehéz helyzetével szemben!

Ellenséges és a kereskedelem egzisztenciális alapjait támadó törekvéseinek egyik jellegzetes esete volt a házalási tilalom felfüggesztésére irányuló szándék, amelyen keresztül egy nehezen kivívott igazától kívánta megfosztani a kereskedelmet.

Politikájában vak és önző! Láttuk ezt legutóbb a textilfázis forgalmiadó kérdésében is, amikor kiviláglott, mennyire öncélú politikát folytat! Az ország legnagyobb üzemei saját lerakatokkal és fiókokkal dolgoznak, kisebb közszállításoknál is közvetlenül nyújtanak be ajánlatokat.

A modern technika és a nagyüzemi tömegtermelés előnyei a mi gyáriparosaink egyrészénél nem azt eredményezték, hogy produktumaikat a kereskedelmen keresztül alacsonyabb árakon kívánnák a fogyasztóhoz eljuttatni, hanem egyszerűen indexre kívánják tenni a kereskedelmet. A túlzott és egyoldalú vámvédelem élvezetében nem engednek áraikból, hanem egyszerűen a mi kereskedői keresetünket kívánják elengedni. Igazi „nagylelkűségre” valló gesztus a gyáripar részéről!…

A nagyipar igyekezzen olcsóbban termelni és kisebb haszonnal beérni, — a kereskedő tudni fogja kötelességét!

A gazdasági dekadencia egy jelensége az, amit a gyáripar részéről tapasztalhatunk: berendezkedni egy tartós, rossz, katasztrofális dekonjunktúrára! Pusztítani mesterségesen az eszkimókat, hogy a kevés fóka is kielégíthesse nagy étvágyát!

Ha a túlmagas árakról beszélnek, sohasem említ mást a gyáripar, mint a közvetítő kereskedelem árdrágító szerepét. Tényleg! A túlzott vámvédelem, a kartelek mind csak a kereskedelem „érdekeit” szolgálják.

Nem gondolnak arra, hogy a kapitalista gondolkozás éltető eleme a szabadság, nem gondolnak arra, hogy a kereskedelem kikapcsolása annyi, mint a véredények kikapcsolása a szervezetből! A kormányzat messzemenő támogatása és iparfejlesztő politikája, az élvezett erős vámvédelem dacára a gyáriparnak — saját érdekei szolgálatában — még mindig nagy szüksége van a kereskedelemre. Különösen nagy feladat és fontos szerep vár a kereskedelemre éppen a mai viszonyok között: neki kell elsősorban kiegyenlíteni a termelés és fogyasztás közötti válság okait. Ő az inga súlypontja, mely az inga termelési és fogyasztási vonalai között a szabályos lengést biztosítja.

De a kereskedelem különben sem pótolható. A helyi ismeretek, a vevőkkel való személyes érintkezés, az állandó kontaktusok, az egyéni szükségletek és ízlés felismerése nem pótolhatók! A gyáripar nem ér rá és nem tud foglalkozni egyénileg a közvetlen fogyasztókkal.

Meg kell értenie a nagyiparnak, hogy a mai súlyos helyzetéből az ország csak a gazdasági osztályok együttes összefogásával kerülhet ki és érdekellentétek felmerülése esetén nem azok kimélyítésére és elmérgesítésére, hanem áthidalására kell törekednie. Mi kereskedők nem akarunk felesleges harcot, nem keressük az ellentétek kiélezését, elég harcunk van ma puszta megélhetésünkért, elég küzdelmünk becsületes fennmaradásunkért!

Be kell látnia a nagyiparnak azt is, hogy csak a haladás az éltetője a gazdasági életnek és a retrográd gazdasági irányzat nem lehet a helyes út a boldogulás felé! Szabad teret kell engedni a kereskedelmi iniciatívának és a kereskedői tudásnak!

Ha azonban a józan belátás nem lenne úrrá a gyáripari törekvéseknél, úgy nyíltan mellüknek kell szögeznünk a kérdést: velünk vagy ellenünk? Tudni kell az ellenfélnek, hogy nekünk is megvannak a magunk fegyverei és időnként el is tudjuk sütni azokat: bojkottálni kell a kereskedők összességének a fogyasztókat látogató és őket kikapcsolni kívánó gyárakat, egységesen kell fellépni az egzisztenciákat támadókkal szemben! A nemzeti termelésnek a kereskedelem éppen olyan fontos tényezője, mint a nagyipar! A termelési erők összességét pedig csak a szabad áruforgalom és egyetértő termelési politika esetében lehet az egyetemes közgazdaság szolgálatába állítani.

Be kell látni a politikai és gazdasági élet vezető tényezőinek, hogy a gyógyulást a gazdasági forgalom szabadságának teljes helyreállitásában kell keresni. Véget kell vetni a gazdaságpolitikai taktikának, amely a különböző gazdasági ágaknak egymás ellen való ugratásával és uszításával akarja elterelni a figyelmet saját negativ eredményeiről.

Magyarország boldogulása a különböző gazdasági osztályok érdekeinek egyenlő támogatásán, harmonikus együttműködésén nyugszik és a magyar jövendőt a kölcsönös megbecsülésen alapuló gazdasági politikán kell felépiteni. De az államhatalom szeretetének, támogató eszközeinek is egyformán kell minden gazdasági osztály felé fordulnia.

A haza bölcsének, Deák Ferencnek emlékezetes szavaival zárom be értekezésemet:

„Csak ott lehet nemzeti jólétre számítani, hol a földművelés, ipar és kereskedelem egymás mellett virágoznak!”

        Tudósítás a miskolci Kereskedelmi és Iparkamara teljes üléséről, melynek középpontjában Fodor Dezső elnök az állami beavatkozást és az „irányított gazdálkodás” jelszavát bíráló elnöki megnyitója állt; a miskolci Reggeli Hírlap 1934. május 25-i száma.



      

     
     A városi lakosság égető problémái, kívánságai és sérelmei

a miskolci Kereskedelmi és Iparkamara teljes ülése előtt

Egyenlő elbánást kér a kereskedelemnek és iparnak, az állami beavatkozás és a szövetkezetek egyoldalú támogatása ellen foglalt állást a teljes ülés – a vasárnapi munkaszünet és a gazdaváltók ügye a kereskedők és iparosok parlamentjében

Miskolc, május 24. — Csütörtökön délelőtt fél tizenegy órakor tartotta teljes ülését a miskolci Kereskedelmi és Iparkamara Fodor Dezső kereskedelmi tanácsos, kamarai elnök elnöklete alatt. Az ülést Fodor Dezső nyitotta meg elnöki előterjesztéseknek és bejelentéseknek megtételével.



Fodor Dezső elnök a gazdasági válságról és az ipar és kereskedelem nehéz helyzetéről

Gondosan felépített és mindenre kiterjedő beszédének bevezetőjében megindokolja, hogy a zárszámadás és a költségvetés jóváhagyása nélkül hívták össze. Ennek oka, hogy a kamarai illetékek összegéről szóló kimutatások még nem folytak be, — ennek hiányában pedig pontos elszámolást nem adhatnak. A költségvetés jóváhagyása sem történt még meg. A harmadik és legfontosabb gátló ok a kereskedelmi miniszter miskolci látogatásának folyton eltolódó terminusa volt. Azt tervezték, hogy a minisztert meg tudják nyerni arra, hogy a teljes ülésen jelenjen meg, de a látogatás ideje folyton eltolódott és döntés csak az utolsó napokban történt.

Megemlékezik ezután a kereskedelmi miniszter miskolci látogatásáról, aki elé az ipari és kereskedelmi érdekeltségeink kívánságainak, kérelmeinek egész sorát terjeszthették. A miniszter kijelentéseiből megállapítható, hogy őszinte jóindulattal fogadta a kéréseket és meg van a jószándék a kívánságok teljesítésére és orvoslására. Megemlíti a továbbiakban a kormány által folytatott kereskedelmi tárgyalásokat és sürgeti különösen a szomszéd, könnyen megközelíthető államokkal való kereskedelmi szerződések megkötését is. És bár etekintetben a politikai nehézségek erősen hátráltatják a gazdasági kapcsolatok erőteljesebb kiépítését, mégis remélnünk kell, hogy a gazdasági szükségszerűség és észszerűség, a természeti adottságok legyőzik ezeket a nehézségeket. Kifejezi azt a reményét, hogy a mi vidékünkre nézve különös fontossággal biró piac biztosítása és az árucsereegyezmény megkötése már csak rövid idő kérdése lehet. Szól az elnök a külkereskedelmi mérlegünk javulásáról, a mezőgazdasági árak emelkedéséről és megemlékezik arról a nyugtalanságról, amelyet a gazdasági életben a kormány azon törekvése keltett, mely az „irányított gazdálkodás” jelszava alatt egyre erősebb mértékben avatkozik bele a gazdasági élet szabad alakulásába.



Az állami beavatkozás kárai a gazdasági életben

— A gabona- vagy őrlési monopólium terve a legnagyobb aggodalmat váltotta ki, amely reméljük, már csak a mult kisértete. Hasonló élénk ellenkezést váltott ki a gyapjúkereskedelem monopolizálásának, valamint a tűzifaforgalom kényszerszabályozásának terve is, mely utóbbi, ha az eredeti tervnél enyhébb formában is, de már megnyilvánult, rövid fennállása pedig igazolta a mi — merőben ellentétes — állásponttunkat, mert hátrányai már eddig is sok vonatkozásban megnyilvánultak.

— Az állami beavatkozás a magángazdaságok életébe — mondotta az elnök —, ma divatos jelszó vált válni az ellenmérgét, ugyhogy több európai államban követett példa is lett, mégis állítjuk, hogy a beavatkozásnak nálunk is tervbe vett módját a gazdasági életre csak károsnak tartjuk, mert nem fellendülést, hanem további forgalomcsökkenést fog eredményezni, azon egyszerű oknál fogva, mert az ilyen állami intervencionizmus gyengiti az adóalanyok kereseti lehetőségét s fokozottan emeli a közületi kiadásokat. Ha az egyéntől elveszik az eddigi működési teret, ha csökkentik a munkalehetőségét, ha az egyén munkáját az állam veszi át, csak természetes, hogy ez az állami bevételek csökkentését, a kiadások tulzott emelését fogja jelenteni.



A kereskedelem és ipar sérelmei a gazdavédelemnél

Kijelenti, hogy a gazdavédelmi rendelet egyoldalu volt, hogy teljesen célját tévesztette. Elvonta a nagy többségben levő és nem adósodott gazdák elől a hitelt; az ipar és a kereskedelem pedig a védett gazdáktól nem tud követeléséhez jutni, a maga számára védelmet nem nyer, kötelezettségeinek továbbra is eleget kell tennie.

Szól ezután az OTI-terhekről és sürgeti az épitkezési adókedvezményeknek a vidékre való fokozottabb kiterjesztését.

Megállapitja a forgalom emelkedését, az ipari munkanélküliség csökkenését, ami azonban csak a gyárakra vonatkozik, mert a kisiparban, a kézmüiparban még nem javult a helyzet.

Kegyeletes szavakban emlékezik meg dr. Valentényi Gáspár kereskedelmi iskolai tanár, gróf Hadik János ny. miniszter — a kamaránk levelező tagjának — és Pollák Lajos szeszkereskedő haláláról, aki kamaránknak évtizedeken át közbecsülésben álló lelkes tagja volt.

Jelentette végül, hogy Radil Károly lemondott egri kültagunk helyére Gulyás Pál egri iparost és Rosenfeld Emil elhalálozása folytán megürült tagsági helyre Kovács Jakab kereskedőt hivták be.



Engel István kritikája

Az elnöki megnyitóhoz Engel István szólt hozzá elsőnek, előadva azt, hogy a sokat emlegetett általános javulásból a kamara területén semmit sem tapasztalhat.

— A kereskedelmi szerződéseknek csak Budapest és a Dunántúl látja hasznát, ott csakugyan emelkednek a terményárak és kevesebb a panasz kereskedő- és iparos körökben is.

Ha már Trianon folytán ennyi terhet kell viselni, legyen a teherviselés egyenlő, és tegyenek kísérletet a kereskedelmi szerződésekből származó előnyök egyenlő elosztására is. Indítványozza, hogy az olaszországi export számára állapítsanak meg egységes fuvardíjat Fiuméig az ország minden pontjáról, hasonlóképpen vezessék ezt be az ausztriai forgalomnál is. Addig is, amíg ez megtörténik, a vasúti refakciók feltételeként megszabott minimális kontingenst szállítsák le a legkisebb mértékre, mert az a vidéki forgalomhoz képest túl magas.



Holesch Kálmán 25 éves jubileuma

Az elnök ezután így folytatta: — Egy szorosan vett családi ügyről örvendetesen emlékszem meg: kamaránk főtitkára, Holesch Kálmán az elmúlt év végén töltötte be kamarai szolgálatának 25. esztendejét. Munkásságának legnagyobb része a szemünk előtt folyt le, és közvetlen tapasztalásból ismerjük azt a fáradhatatlan és szorgalmas tevékenységet, amellyel érdekképviseletünk nehéz és terhes feladatát ellátta. Mindannyiunk elismerését tolmácsolom ez alkalommal, és ha a mostoha viszonyok miatt csak szerény keretek között is, de igaz szívvel és megbecsüléssel üdvözöljük ezen jubileuma alkalmából, amikor hálás szeretetünk mellett a további működéséhez sok szerencsét, kitartást kérünk a Mindenhatótól, hogy a kamara érdekében eddig is nagy hozzáértéssel kifejtett munkásságát jó erőben és egészségben gyümölcsöztethesse.



Fizessék vissza a kisipari segélyeket

Duvalovszky Mihály hosszú beszédében köszönetet mondott a kisipari segélyakcióért, és felhívta a vidéki ipartestületek vezetőinek figyelmét arra, hogy szorgalmazzák ezeknek a hiteleknek a visszafizetését, hogy abból más érdemes iparos is kaphasson. Rámutatott arra, hogy a miskolci ipari kiállítás szempontjából tekintetbe jövő szakmáknak nincsen kellő anyagi felkészültsége, álljanak el tehát inkább a tervtől, nehogy ne tudjanak majd kellőt produkálni. Az ipartörvény 47. paragrafusához szólva kérte a kereskedőket, hogy a szegény iparosok elől ne vegyenek el munkalehetőséget. Hozzászólt ezenkívül az elnöki jelentés több pontjához.



Ferenczi Károly a kereskedelem és ipar együttműködéséről

Ferenczi Károly kormányfőtanácsos válaszolt Duvalovszky felszólalására, kijelentette, hogy a Miskolci Hét kapcsán rendezendő ipari kiállítás gondolatát a kereskedők és iparosok megbízottai egyértelműleg ajánlották fel dr. Hodobay Sándor polgármesternek, ő azt beállította a Miskolci Hét programjába, így tehát most már nem lenne helyénvaló az attól való elállás. Az ipartörvény 47. paragrafusa kapcsán elhangzott kívánságra csak azt válaszolhatja, hogy a kereskedők a megrendelésre felvállalt munkát mindig jogosult szakképzett iparossal végeztetik úgy, hogy ezzel nem konkurálnak az iparosokkal, hanem ellenkezőleg, értékes munkaalkalmat juttatnak a kézműipar számára.



A kiskereskedők berendezése

Válent Miklós (Eger) felsorolta azokat a kívánságokat, melyeket el kellett volna mondani a kereskedelmi miniszternek Miskolcon tett látogatása alkalmából.

Reichmann József pedig indítványozta, hogy a kiskereskedők berendezése — hasonlóképp az iparosokéhoz — mentesüljön a végrehajtás alól, és üzletbezárással ne lehessen szoros zárt alkalmazni a kereskedővel szemben. A szövetkezeti konkurencia kárt okozott a kereskedelemnek anélkül, hogy abból bárki számára előny származott volna.



Túlzott a szövetkezetek támogatása

Klein Vilmos a fogyasztási szövetkezeteknek a kormány részéről nyert túlzott támogatása ellen szólalt fel. Helyesli a kamara akcióját az ellen, hogy a dohány-nagyárusítást a szövetkezetek kezére adják. Kérte, hogy a MÁV-bérleteket érvényesítsék a MAVART-járatokra is, és a harmadosztályú bérlet tulajdonosa használhassa ráfizetés nélkül a személyvonat második osztályát.

Frank Jenő indítványozza, hogy a részletfizetési kedvezményt és a kamatmérséklést terjesszék ki az illetékhátralékokra is. Tegyen lépéseket a kamara a tokaji bor szovjetoroszországi megvédésére, ahol görög mazsolabort hoznak forgalomba tokaji márka alatt, ami annál is sérelmesebb, mert Oroszország volt háború előtt a tokaji bor legjobb piaca.



Csak országosan rendezhető a vasárnapi munkaszünet

Kovács Simon köszönetet mondott a kamarának a vásárosok érdekében kifejtett munkájáért, felszólalt a diósgyőri és mezőcsáti vásár ellen. Majd a vasárnapi munkaszünet miskolci tervével kapcsolatban kifejtette, hogy az csak a környékbeli falvak érdekeit szolgálja, mert ily módon a munkások szombati hetifizetésüket a községekben fogják elkölteni. A vasárnapi munkaszünet csak országosan rendezhető.



A gazdaváltók és a kereskedelem

Rosenberg Mór sérelmezte, hogy a kereskedők a gazdaváltókkal lefedezett kihitelezések után csak négy százalékot kapnak, ezzel szemben ők nyolc-tíz százalékot fizetnek tartozásaik után.

Adjanak kamattérítést a kereskedőknek a gazdaváltók után. Az ipartörvény 47. paragrafusához szólva kifejtette, hogy ez az iparosokra nézve nem sérelmes, mert ezáltal a kereskedők munkához juttatják a kézműiparosokat. Saját példáját hozta fel: ő olyan fogyasztóknak is ad el szövetet miskolci iparosokkal való feldolgozás után, akik különben kész gyári árut vásárolnának. Nem lehet a szabott árakat törvény útján rendezni. A hivatalokban még mindig erősen folyik a házalás minden tiltó rendelkezés ellenére.



A szabott ár kérdése

Halmos Mór felsorolta a szabott árrendszer előnyeit, mely rendszert azonban nem törvényes úton gondolja bevezethetőnek, hanem a kereskedők egymás közt űzött propagandája révén. Polatsik Jenő egri kiküldött a forgalmi adó és annak ellenőrzésénél mutatkozó visszásságokra mutatott rá.

Holesch Kálmán főtitkár mondott ezután köszönetet az elnöki jelentésben foglalt meleg szavakért, és kijelentette, hogy amennyiben 25 éves munkássága eredményes volt, úgy azt elsősorban értékes munkatársainak köszönheti. A délelőtti ülés ezzel véget ért.



Pénzügyőri zaklatások a számlabélyegek ellenőrzése körül

Délután Ferenczi Károly kormányfőtanácsos vette át az elnöklést és nyitotta meg újból a közgyűlést. Elsőnek Polatsik Jenő egri kiküldött szólalt fel, és a számlabélyegek lerovásának ellenőrzése körül mutatkozó pénzügyőri zaklatásokat tette szóvá. Ferenczi Károly kijelentette, hogy a kamara elnöksége el fogja juttatni ezeket a panaszokat az illetékes hatóságokhoz, és igyekezni fog odahatni, hogy ennek vessenek véget.

Holesch Kálmán főtitkár terjesztette elő ezután főtitkári jelentését, melyet a kamara egyhangúlag elfogadott.



Vita a kamarai törvény módosításáról szóló rendelet körül

Holesch Kálmán főtitkár adta elő ezután a kereskedelmi és iparkamarákról szóló rendelkezések módosításáról intézkedő törvényjavaslatot. A részletes ismertetés után Ring Gyula hatvani kiküldött szólt hozzá elsőnek, aki időszerűtlennek tartja a javaslatot; annak sok pontja sérelmes a kézműiparosokra, megbontja az ipartestületek egységét, igazságtalan a vidéki iparossággal szemben, amennyiben tizenötezer vidéki iparos ugyanannyi tagot választ, mint a miskolci kétezer-háromszáz. Javasolta, hogy a levelező tagok ne legyenek választhatók felsőházi tagságra. Beszélt a kereskedők és iparosok közötti ellentétről, és Németország, Ausztria, Olaszország, Bulgária és Spanyolország mintájára az érdekképviseletek helyes kiépítését sürgette, mert a gazdasági szabadsággal visszaélnek a tőkeerősek.

Kartellbe kell tömörülni a kézműiparnak, hogy véget vessen az egymással való konkurálásnak és az ingyenmunkának. Ha magától ezt nem teszi meg az ipar, nyúljon bele a kérdésbe erős kézzel a kormány.



Az ipar és kereskedelem harmóniája

Engel István szólalt fel ezután, aki a törvényjavaslatban centralisztikus törekvést lát. A fővárosra szabott ruhát akarják ráhúzni a vidékre.

Nem lehet szembeállítani az iparost a kereskedővel, mert ennek a két városi osztálynak kéz a kézben kell küzdeni a falusi gazdalakosságnak nyújtott egyoldalú kedvezmények ellen. Látszólag igazságtalan az, hogy a kamaraszékhelyek ugyanannyi tagot választanak, mint az egész kamarai vidék, de emellett a rendszer mellett észszerű okok szólnak. A székhelyen lakó tagok képezik az állandó bizottságokat, azok nélkül nem volna biztosítható a közgyűlés sem. Az új gazdasági rend utópia, amiért nem szabad megbontani a kereskedők és iparosok egységét.

Polatsik Jenő felszólalása után Ferenczi Károly elnök enunciálta a vita eredményét, mely szerint a teljes ülés elfogadta a kereskedői és iparos szakosztályok javaslatait, elfogadta továbbá Engel Istvánnak azt az indítványát, hogy a kuriális beosztást csak a kamaraszékhelyekre alkalmazzák, a vidékre nem.

Klokocska Árpád kamarai titkár a kereskedelmi és iparkamarákról szóló módosító törvényjavaslatot ismertette.



Köszönet Miskolc és Sátoraljaújhely városának

A teljes ülés a kereskedelmi szakosztály javaslatára köszönetet szavazott Miskolc és Sátoraljaújhely városának azért a példaadó szociális gesztusért, mellyel a kisipari és kiskereskedelmi hitelakció lebonyolítását lehetővé tette azzal, hogy a városi hozzájárulásként megállapított keretet önként felemelte, s ezáltal lehetővé tette, hogy a két város arra rászoruló kisiparosai és kiskereskedői közül többen jussanak hitelhez.

                Vannak-e álliberális elvek és intézkedések a tanügy természetével szemben, melyek ennek szabad fejlődését megakadályozzák s a népnevelés közvetlen intézőinek hatáskörét s az ügy tekintélyét megcsonkítják
              

            
      

    
     
      
        Az aradvidéki tanító-egylet által öt aranynyal jutalmazott pályamű a liberalizmus tanügyi elveiről, Arad, 1877. A pedagógiai önkormányzatot és tanári felelősséget védi a központosítással szemben, de a tankötelezettséget, adófinanszírozást és állami felügyeletet elfogadja.



      

     
     Jelige: „Szabadság = élet; szolgaság = halál!”

I.

Kérdésünk megoldására a liberalizmus fogalmának megállapítása kívántatik mindenekelőtt. Mert csak ha a liberalizmus lényege, célja és eszközei iránt tisztába jutottunk, fogjuk az álliberális elvek és intézkedések létezését, természetét és hatását kimutathatni.

A liberalizmus, melynek eredete Európa nyugoti tartományaiban keresendő, összfoglalata mindazon tudományos elvek és tapasztalati tanoknak, melyek a természeti hatások vagy hosszas társadalmi és politikai visszásságok következtében a nemzet testében kifejlődött egyenlőtlenségek — az illető ország természeti és politikai állásának legjobban megfelelő mesterséges eszközökkel való — orvoslását célozzák.

Célja tehát a liberalismusnak: a politikai hatalom és társadalmi befolyás oly egyenletes megoszlását eszközölni az államban, mely az egyénnek teljes szabadságot és jogélvezetet biztosít mások szabadsága s joga és a közérdek s jólétnek csorbítása nélkül.

Valamint az emberi természet lényeges ismérvét az önszeretet és öntudat képezi, melyeknek kölcsönös egymásra hatása és összeegyeztetése által az akaratot a jó, szép és igaz felé irányozni, a nevelés főfeladatát képezi, viszont — úgy a politikai és társadalmi hatalom és befolyás forrásai, az egyén jellemének ama két lényeges tényezőjével teljes párhuzamban: 1) a birtok vagy vagyon; 2) az értelem vagy műveltség, melyek kölcsönösen kiegészitvén és megerősítvén egymást, a nemzeti lét alapfeltételét képezik.

Még mielőtt a liberalizmus fogalma létezett, az ókori műveltség szakában, elvben és gyakorlatban oda látjuk hatni a hazájuk, nemzetük sorsát szivükön hordó felvilágosodott bölcsészeket és államférfiakat, hogy az értelmi műveltség lehetőleg általános legyen és a nép minden rétegét áthassa az egyforma nevelés útján. Ők mintegy ösztönszerűleg érezték azt, a mit a mai természet- s államtudomány semmi által meg nem rendíthető igazságul megállapított: hogy a nemzetek jövője, fenállása a vagyon és ismeret lehetőleg egyenletes felosztásán fordul meg.

És valóban a történet bizonysága szerint csak azon államok és csak addig bírtak fenállani, mig a vagyon és műveltség egyenletes feloszlódásában a kellő arányt fentartani bírták, vagy helyreállítani törekedtek.

A tudomány tanúsága szerint valamint értelem, tudomány nem fejlődhetett sehol, ahol bizonyos előnyös természetes befolyások következtében előzetesen bizonyos gazdagság fel nem halmozódott, mely egy-egy egyént vagy osztályt a természeti erőkkel való szakadatlan küzdelem, a tisztán állati munka nyűge alól föl nem mentette — úgy viszont nemzeti gazdagság, különösen az újkor bonyolódott viszonyai közepette — ahol nemcsak a természet közvetlen hatása és az állati munka dönt — csak ott halmozódhatik föl, ahol bizonyos értelmi, az ellenhatásokkal megküzdeni képes fejlettség van, mely a munkának a kellő súlyt adván, biztosítja csak annak sikerét az ellenséges befolyások vak hatalma ellenében.1

Mig azonban a vagyon közvetlen egyenletes felosztását célzó törekvések határozottan forradalmiak és a jelen század végzetes forrongásainak és a társadalmi rendet erőszakosan és rohamosan felforgatni akaró rázkódtatásoknak főokát képezik — addig a liberalizmus ugyanazon célt, lassabban ugyan, de biztosabban törekszik elérni a műveltség terjesztése által, miután ennek általánosítása mindenütt a gazdagság egyenletesb — és békés, mert természetesebb úton — feloszlódását vonta maga után! Ezért látjuk, hogy a műveltebb államokban a gazdagság felhalmozódása nem okoz oly tátongó űrt az egyes osztályok közt, tehát ezeknek egymásközti harca nem olyan heves — hanem inkább a békés versenyhez hasonló — s igy az állam hatalma is megingathatatlan. Ellenben ott, ahol csak egyes osztályok kiváltságos birtokába jutott egyik vagy másik, — ott az állam alapjaiban inog s sem külső hatalomnak, sem a belső rázkódtatásoknak ellenállni nem képes.

Szükséges volt ezek megállapítása, hogy mindazok, kik a tanügynek, természete és feladatánál fogva határozottan szabadelvű irányzatát igen jól ismerik, és épen mert ismerik, de azok végkövetkezményeig való kifejtésétől rettegnek — valódi színükben álljanak a nemzetiség és államiság, a közjóiét és művelődés hű barátjai és őrei előtt; hogy megszűnjenek valaha a szabad tanügy szószólóit és intézőit felforgató, forradalmi szándékokkal vádolni; mert ők azok, kik a nemzet létét veszélyeztetik, ők azok, kik a haza vesztén dolgoznak — azok ellenben, kik a tanügy szabad fejlődésén fáradoznak, a valódi hazafiak! liberalizmus = hazaszeretet!

Midőn kimutattuk a liberalizmus és nevelésnek céljaikra nézve azonos törekvéseit, egyszersmind feladatunk megoldásához is közeledtünk; mert igy összefüggésük és egymáshoz való viszonyuk iránt tisztába jővén, azoknak alap elvei, eszközeik természete és hatásához mérten pályakérdésünk értelmében: az álliberalis elvek és intézkedések természetét és hatását világosan fölismerhetjük.

Az előadott szempontokat irányadókul véve, első pillanatra kitetszik, miszerint mindazon törekvések, melyek az egyénnek önállóságra == szabadságra nevelését hátráltatják, a művelődés = hatalom megoszlását ellenzik, hanem ezek malasztjait csak bizonyos osztályoknak akarják juttatni mintegy kiváltságul — határozottan illiberálisok.

Ezen illiberalismus elvei és intézkedései, melyek az abszolút == kényuralmi államot jellemzik, fejtegetésünk körén kívül esnek. Azoknak lényege és iránya különben is, mint a liberalizmus céljai és (következményeivel egyenes ellentétben állók, könynyen fölismerhetők és a bővebb kutatás fölöslegesnek tetszik, ha egyszer a liberálisok iránt tisztába jutottunk. Mert azoknak követői és támogatói, céljaikat maguk árulják el és titkot sem csinálva azok minőségéből — mintegy a természet bölcs rendezésének hatása alatt, melynél fogva a legveszedelmesebb kígyók és ragadozók maguk figyelmeztetik és intik környezetüket (csörgésükkel és vonításukkal) — úton-útfélen elég hangosan és érthetően hirdetik, semhogy kellő óvintézkedések nem volnának tehetők.

Nem úgy az álliberalis elvek és intézkedések követői és hirdetői. Ezek a liberalizmus színezetét megóvni törekszenek; a liberalizmus elveit adoptálják, de ezekből oly következményeket és folyományokat hoznak le, melyek az életben alkalmazva, egyenesen az illiberalismus, tehát a maradiság kezére játszszák az illető közügyet.

Ezen, a bitorolt szabad elvekkel kérkedő, de a kényelmes takaró alatt a szabadelvüséggel egyenesen ellenkező célokra öntudatosan törő álliberalismus az u. n. „felvilágosodott absolutismus ismérve.” Ez a liberális intézmények értékét és üdvösségét igen is jól tudja megbecsülni és felhasználni saját külön érdekei szolgálatában; de a felköltött szabad szellemnek saját intentióival ellenkező fellobbanásaitól megszeppenvén, a világpolgáriságot szinlelő és „humanisticus” elveket valló reactio karjaiba kénytelen vetni magát, mely az iskolát saját céljaira használva az egész rendszert csakhamar tönkre silányítja s igy az üdvös visszahatást már méhében tartva, a korszerű haladást csak egyidőre megakasztja. (III. Napóleon kormánya pl. Francziaországra, — hol a „szabadság, egyenlőség és testvériség” magasztos elvei legelőször hirdettettek s hol a művelődés legnagyobb fokán álló osztályok mellett, a legnagyobbb tudatlanság hinárjában fetrengő legalsóbb néposztályokig a jólét és gazdaság bizonyos általánossága mutatkozik — szeretnek hivatkozni az álliberalismus azon bajnokai, kik a műveltség malasztjait csak bizonyos kiváltságos osztályoknak akarnák juttatni. De elfelejtik, hogy ott különösen kedvező talaj s éghajlati viszonyuknál fogva képződhetett előzetesen az erős nemzetgazdasági alap s daczára annak, ez, a mívelődés egyenlőtlen feloszlása mellett, nem óvhatta meg a végveszélytől s örök rázkódtatások s forrongások tűzhelyévé tette ezen országot.)

Szándékukban kevésbé ellenségesek, de eredményükben ép oly kevéssé előnyösek és megfelelők a liberalizmus céljai és követelményeire nézve mindazon egyoldalú, lanyha fél-intézkedések és elvek, melyek általánosságban vagy egy kiszakított részletben alkalmazkodnak ugyan a liberalizmus elveihez, de teljességben és mind a legutolsó végkövetkeztetésig felhasználni és követni nem mervén vagy tudván azokat, mintegy öntudatlanul a maradiság szolgálatába állnak és annak érdekeit féltékenyen óvogatják.

Ezen, ha úgy nevezhetjük: öntudatlan álliberalismust mindazon alkotmányos monarchiákban találjuk fel, melyek csak az imént bontakoztak ki a rendőr- és egyházállami nyűg békéiből, de azoktól teljesen szabadulni még nem bírtak, magukat őszintén és határozottan a liberalizmus karjaiba vetni vonakodnak s igy tétovázva majd ide, majd oda kapkodnak. Nehogy az ellentálló hatalmas elemekkel teljesen szakítania kelljen, inkább alkura lép velők ezen álliberalismus. Ezeknek kedvére jár egyik-másik szabadelvű intézkedés keresztülvitele, vagy inkább keresztül nem vitele körül; közben egy-egy enyhe, ártatlan liberális intézkedést szór, nehogy az állam érdekeit teljesen szem elől téveszteni látszassák — egy szóval: ez a most nálunk divó rendszer, mely a rendőr- és reactionarius állam és a liberalizmus intézkedéseiből vegyest alkotja meg szabványait és midőn mind a háromnak előnyeit véli egyeztethetni, utoljára mégis csak mind a háromnak hátrányait eredményezi. Az e szőrű elvek és intézkedések, ha lényegük s hathatóságukra nézve nem is látszanak oly veszélyeseknek, mégis gyakoriságuk, úgyszólván sűrűségüknél fogva oly erőt és szívósságot nyernek, hogy az illető közügy liberális irányban fejlődését állandóan megakaszszák, mert elvben liberális célzatúak, eredményük azonban = 0.

Ezen két rendbeli, a bitorolt szabad elvekkel kérkedő, de azokat, akár öntudatosan egyenesen ellenkező célokra felhasználó, akár egyoldalú és negatív alkalmazásukkal a szabadelvűség üdvös céljait megmásító álliberalismus elvei- és intézkedéseivel foglalkozni valóban hálás feladat. Mert ha ezek természetét s hatását felismernünk sikerült, már fele munka meg van téve ártalmatlanokká tételükre nézve; a tüzetes fejtegetésből egyszersmind, önkényt felismerhető lévén azon út, melyen egy valóban szabadelvű kormánynak a közoktatás elejétől fogva mindvégig intézése körül is haladnia kell, ha a nemzet és államiság fentartásával ellenkező irányba vergődni nem akar.

Ha ugyanis pályakérdésünkkel szemben azon határozott felelettel tartozunk, hogy igenis vannak, és kétségbevonhatatlanul kimutathatók oly álliberalis elvek és intézkedések, melyek a tanügy (szabad iránya és) természetével szemben annak (szabad irányban) fejlődését megakadályozzák, sőt az alkotó alaptörvényekben is nyertek kifejezést hazánkban és ezekben gyökereznek — még sem tulajdoníthatjuk az alkotók és intézők roszlelküsége s akaratának az oly elvek alkalmazását, melyek az előadott irányelvek értelmében, végcéljaikban a nemzet művelődése és jóléte, tehát önállósága, szabadsága, egyszóval: nemzeti fejlődésünk megakasztása, a nemzeti lét veszélyeztetését involválják. — Nem lévén feltehető a nemzet egy fiáról sem, hogy szülőföldje, önvére, magáról annyira bírna megfeledkezni, hogy képes legyen öntudatosan oly elveket, oly intézkedéseket szándékosan alkalmazni, melyek mindezek életérdekeivel egyenes ellentétben állnak, a nemzeti lét alapfeltételét megingatják; annál kevésbé pedig a honszeretet, tudomány és állambölcsészet magaslatain álló férfiakról, kik eddigelé közoktatásunk intézése, igazgatása és törvényesítése körül fáradoztak. — Csak épen magas álláspontjuknál fogva könynyen megeshetett tévedésük vagy a hazai szerencsétlen politikai viszonyok félénk súlybevetéséből folyó bátortalanságoknak tulajdonítható a népnevelés irányában elfoglalt álláspontjuk; s igy a tévedés, a politikai hiba kimutatásából azok orvoslását is remélhetjük.

II.

A hazai tanügy intézése körül megesett hibák és tévedések részletes kimutatására áttérve, elsőbben is az alkalmazásba jutott álliberális elvek és intézkedések hatását, különösebben a népnevelés és annak közvetlen intézőire nézve csak úgy fogjuk helyesen fölismerni s megítélhetni, ha a valódi liberalizmus elvei és eszközeihez viszonyítva vizsgáljuk.

Miután azonban bebizonyítanunk sikerült tán, miszerint a liberalizmus és népnevelés céljai azonosak, utóbbi pedig a mívelődés általánosításának leghathatósb eszköze egyszersmind, a főelveik egyrehatásából gyakorlatban mutatkozó eredményekkel fogjuk legjobban a tanügy szabad fejlődésének meg nem felelő elvek és intézkedések hatását illusztrálhatni.

Fájdalom! de képtelenek vagyunk kimondani, hogy a valóban liberális elvek és intézkedések, úgy általános, mint különösen a népnevelésre való következetes, szigorú alkalmazásának gyakorlati eredményeit eddigelő csakis a szabad köztársaságokban láttuk kifejlődni, valamint a valóban nemzeti és tisztán erkölcsi nevelés malasztjait, mert sem egyes világi osztályok, sem az egyház és felekezetek, hanem csak a nemzet és állam, a család és erkölcs szolgálatába bocsátják az iskolát.

A valóban liberális államkormányzat sarkalatos elvét nem is sikerült senkinek oly szépen és helyesen kifejteni, mint Laboulay-nak, ki „Az egyesült államok történeté”-t irta meg. — A liberalizmuson sarkaló társas élet alapját ugyanis kettő képezi: 1. Az egyén önállósága és felelőssége. 2. A társadalom minden tagjának a közügyek iránt lehetőleg egyformán érdekeltetése.

E kettő képezi alapját és kiindulási pontját a liberalizmus — bevezetésünkben jelölt — céljához vezető intézményeinek. Ezeknek figyelmen kívül hagyása vagy ferde irányban alkalmazása jellemzi egyszersmind leginkább az álliberalismust.

Az önállóság az egyén szabadságát, a felelősség érzete a jogosságot a mások és a köztársaság iránti viszonyát határozza meg, tehát mindazt, amit erkölcs-vallási nevelés, törvény és igazságszolgáltatás, börtön és pokollal elérni akarnak a különféle társadalmi alkotmányok: az egyén lehető szabadságát, mások joga és szabadsága és a közjóiét megóvása mellett. Ez képezi az állami hatalom, a nemzeti lét rendíthetlen alapját, melynek biztosítását és erősbitését a 2. elv írja körül a legszabatosabban. Az egyéneknek a közügyek iránti érdeklődése, azoknak a közjavakban, a társulásból folyó előnyökben egyenlő részvétele tételezi föl, mely ismét csak a míveltség általánitása, s vele a hatalom- s jogélvezetnek egyenletes feloszlása által érhető el.

A liberalizmus ezen dogmaszerű tételeinek értelmében a nevelésnek nem lehet más célja, mint önállóságra = szabadságra nevelni; a liberális politikának alapját pedig nem képezheti más, mint az önkormányzat, a mely csak a felelősség érzetének minden egyénben ébrentartása által válik lehetségessé. 2 Nyilván való, hogy a mi kormányszerkezetünk és különösen köznevelésünknél ezen két, egymást kiegészítő sarkelv van figyelmen kívül hagyva.

A mi nevelési praxisunk, amint most dívik, nem képes a növendéket önállóságra nevelni. A mi tanulóink és tanítóink egyaránt rabszolgái a különféle tankönyveknek s a „tanterv”-nek, melyből, amennyit „bevágni” bírtak, az jelzi haladásukat, működésük sikerét.

Sem tanulóink, sem tanítóink nem bírják a dívó rendszer mellett a képesség azon fokát elérni a nekik szentelt „képző” intézetekben, amely megkívántató arra, hogy magukat önállóan tovább művelhessék, hogy az önművelődéshez vezető utat és annak forrásait fölkereshessék. — Szóval a jelenleg nálunk dívó nevelési rendszer nem szolgál az élet, a közművelődés céljainak.

Ennek oka pedig abban rejlik, hogy: 1. Államkormányzatunk elfogadta ugyan a liberalizmus főelvét: „a művelődést általánosítani kell!” — de a helyett, hogy a kivitelt a közvetlen intézők öntudatos alkalmazkodására, a helyi viszonyok és a növendékek egyéniségeihez mérten, bízta volna — a rendőrállamtól kölcsönzött általános rendszabály: a mindenkire nézve egyaránt kötelező: „tanterv” kaptafájára verte az eziránti kötelességeket s igy határozottan álliberalis intézkedés, mivel a művelődés általánosításának akadályt gördít elébe, azon illiberalis elv alkalmazása által, hogy: „az egyedekre kivetett munka mennyiségének biztosítása mellett, a munka mikéntje tekintetbe nem jöhet!” 3

Mi természetesb, mint hogy az ily rendszabály alkalmazásánál a rendőr-állam praeventiv rendszerecskéinek egész halmazához kell folyamodnia a kormánynak, melyek a megparancsolt sikert némileg biztosítják.

A tanító, úgy mint minden egyéb „alattvaló”, nem önállóan gondolkozó és működő ember, hanem tárgy, vak eszköz a „magasb” intentiok szolgálatában, melylyel számolni nem, hanem vaskezü kényszerrel, mintegy — rabszolgával bánni kell. — Fölébe állítja a helyi felügyelőt vagy iskolaszéket, hogy hivatala teljesítésében ellenőrizze. Ezeknek meg, nehogy a szakismeretet (!) véletlenül érvényesíthessék, és hivataluk fontosságának miatta felfuvalkodva az elejökbe irt rendszabállyal vissza ne élhessenek valahogy, — nyakába teszik az egyházat, a városi hatóságot, ennek fölébe meg az iskolai tanácsot vagy megyei bizottságot stb. stb. ad infinitum egész a miniszterig.

Mit várhatunk egyebet, mint hogy az ellenőrzés ily szép Jákob-létrája mellett, mindegyik fokon álló isk.-rendőri közeg, a közvetlen alatta állóra hárítja a felelősség. A miniszter az államtitkárra, az államtitkár az osztálytanácsosra, ez a tanfel ügyelőre, a tanfelügyelő az iskola-székre, ez végre — a tanítóra. Ennek vállaira rakják le a felelősség egész terhét — ezt ütik mindnyájan! -— Ez meg nem tesz külömben az iskolában. Ott a kényszermunkát épp oly szépen, mint célszerűen gyakorolja, bevervén az előirt tananyagból, lehetőleg rövid, a „cél”-nak megfelelő úton annyit, hogy majd megszakad tőle a tanuló és igy — a rendőrállam elérte célját! Mert a népiskolákból a szellemi, erkölcsi rabszolgák miriádjai kerülnek ki, kik önállóan gondolkozni, cselekedni, szerzett „betű”-ismereteiket az életben alkalmazni, kitágitni nem képesek.

Az ily ellenzési s művelődési processuson átment emberek nem tesznek semmit, amit tenni nem kénytelenek, és minthogy ezen rendszer a népiskoláról a többi szak közép- és felső tanodákra is ragadt és az azokból kikerülő osztályok és szakkörök egyes tagjai, mert hivatásukban öntudatos ismerettel, öntevékenységgel nem bírnak: az önművelődési ösztönt is nélkülözik többnyire és a felelősség érzete nem képezi működésük főrugóját.

Nemcsak a nép-, hanem a többi tanodák és tanárai, tanítóira nézve egészen hasonló eredményre jutott ezen rendszer más irányban is.

A néptanító, miután iskolája úgyis mint önálló, öncélú, a nép élete igényeinek megfelelő egész intézet nem fejlődhetett, kapva-kap az alkalmon, hogy munkáját lehetőleg egyszerűsítve s könnyítve — a felelősség egész terhét magáról lerázva —- a közép-iskolára bízza dolgát. A felső nép- s polgári iskola tanítója, — mert tanodája szintén nem illesztetett be mint önálló és öncélu intézet közoktatásunk szervezetébe —- úgy is átléphetvén tanulója bármikor a középiskolába, minek bajlódnék a tehetősb szülők gyermekeinek önművelődését és ténykedését ezélzó ismeretek közlésével! A középtanodák meg az általános művelődés terjesztését szenvelegvén, a szaktudományokra menőkre nézve szükséges előismeretek közlését s alapos meggyökereztetését, megemésztését elhanyagolván, facultásainkon a felületesség az uralgó, a tanulmányozási és önálló kutatási vágy ritka vendég. Az egyetemek már pedig csak — az istennek felelősek! — Tehát:

2-szor. Hazai közoktatásunk nem képez szerves egészet! A mi különféle iskoláink nem önállók, nem szolgálnak egy önálló célnak, tehát hivatásukat el kell téveszteniök. A nép fiát nem nevelik e nép életének megfelelőleg, a szakembert nem szakja követelményeinek, a tudóst nem tudománya igényeinek megfelelőleg, hanem mindezt összekotyvasztva „mixtum compositum” gyanánt adják be minden állampolgárnak egyformán — ha felpuffad is tőle: — Nélkülözvén tehát a hivatásuk, szakmájukban megkivántató alapos ismeretek adta önállóságot, mintegy gépszerűen teljesítik hivatásszerű teendőiket; a kellő tájékozással nem bírván, ki-ki elődje, példadója, szabály-rendelőjének nyomdokaiban jár. És ezért nincs haladás, tudományos verseny, eredeti produktió, nincs meg a felelősség érzete mindenkiben egyaránt; hanem tespedés, kapkodás, felületesség, amiknek a léha hivatalhajhászat, az „elsajátítás”-nak nevezett utánzat — tehát az elvtelenség, az anyagi és szellemi proletarismus szükségképi következményei. — A „betű” emberei és könyvgyártók pedig markukba nevetnek. Hisz ők a leczke-feladás és könyv-tudomány mellett jó üzletet csinálnak! A közművelődés és jólét, a közgazdaság és erkölcs tönkre mehetnek mellette s velük: a nemzet.

Ezek virágai és gyümölcsei az önállóság- és felelőségről szóló szabad elveket figyelmen kívül hagyó, nálunk divó álliberalis rendszernek, melyek javában nyílnak és fejlődnek a köznevelés terén. Ez nagy és ha sötét is, de talán a valóságnak annál inkább megfelelő körvonalokban szükségképen rajzolt hatása az álliberalismus elvei és intézkedéseinek, melyek tehát tanügyünk fejlődését a szabadelvűség által előirt irányban, megakadályozzák.

III.

A jelzettük két, döntő hatásuknál fogva mintegy „eredeti bűn” jellegét magán hordó fő hiány okozása és fejlése körül érvényre és alkalmazásba jutott álliberalis elvek és intézkedések részletes kimutatása csak úgy válik lehetővé, ha amazok alapokát, eredetét kutatjuk.

Ezt pedig ott kell keresnünk és abban találjuk, hogy hazai közművelődésünk szabad intézkedésünk rövid ideje alatt: a nemzeti önállóság és szabadságra vezető intézmények, az idők mostohasága miatt nem fejlődhettek organikusan a nemzet kebléből, hanem felülről kelle mintegy reá-octroyálni. — Jelesül: a közoktatás körüli reformok nem alulról, a nép igényei és létcéljainak megfelelőleg fejlődhettek fokozatosan, annak közvetlen hozzájárulásával; hanem, mint minden felülről kiinduló forradalom — mert inkább ilyennek mondható — a tátongó fejlődési űrt mint-egy rohamosan, egy szökkenéssel törekedtek áthidalni.

Itt tehát a liberalizmus ama sarkalatos alapelve: „A társadalom minden tagja a közügyek iránt lehetőleg érdekeltessék!” vagy mint népszerűen kifejeztetik: „A nép” által a népnek mindent! — érvényre nem juthatott és igy már alakilag is maguk, a nép és a legközelebb érdekelt szakkörök közvetlen hozzájárulása nélkül létrejött alapintézmények a szabadelvüség alapkövetelményének a priori meg nem felelvén, liberális jeleggel nem bírnak.

Vétkeznénk I. közokt. törvényünk fenkölt szelleme s ihletett lelke irányában, ha feltennők, miszerint a kényszerített álláspontból folyó hátrányok és következményeket nem érezte és sejtette volna — daczára annak azonban, mert ezzel a tényleges igazságnak tartozunk, ki kell jelentenünk, miszerint a tanügyünk terén érvényesült álliberalis elvek nagy része maga ezen törvény és az abból folyó intézkedésekben nyertek kifejezést, még pedig azon jelzettük körülményeknél fogva, melyek között létrejött.

A felülről kiinduló átalakítás ugyanis azon hátránynyal jár. 1) Hogy a nép akaratában nyilatkozó hatalmas erőre nem támaszkodhatván, az időnként kormányon lévő államférfiak, még ha az irány helytelenségét fel is ismerték volna, épen az általuk képviselt liberalizmus „lehetővé-tétele és későbbi alkalmaztathatásának szempontjából, a hatalmas ellenséges elemek féltékenységét felkölteni nem akarják oly radicalis intézkedések alkalmazása által, melyek a tanügy szabad fejlődését eszközölhetik.

Ehhez hazánkban még, szerencsétlen állami szerkezete és ethnografiai viszonyainál fogva, oly „magasb politikai” tekintetek is járultak, melyek az intézőket ön- és pártjuk fentartása érdekében, a külön érdekeket képviselő töredékekkel alkura lépni elveikkel kibékülni — egy szóval a liberálismus legkisebb vívmányát, a maradiság posványát félénken őrzőknek és a különféle érdekes nemzetiségek „jogos igényeinek odavetetett egy-egy vaskos koncz-essióval megvásárolni késztették.

2-ik és végzetes hátránya az ily alkotásnak, hogy, már a fentérintett tekintetekből is óvakodnia kell az itt-ott mégis található szabad intézkedéseknek szorgos alkalmazása és végrehajtásától; a közvetlenül érdekelt szakkörök véleményének érvényesülését az alkalmazás körül megakadályoznia kell; mely véleményt, külömben a „magasb” tekintetek szempontjából kiinduló s a népiskolát és tanítóját épen magas álláspontjánál fogva kicsinyelni szerető, és inkább az egyszer megállapított véleletek és kész theoriák, mint a tapasztalat és gyakorlat követésében minden üdvöt lelő reformer — úgy sem veheti valamire. És igy a népben felébreszthető közvéleménynek, tanügyünkre nézve határozottan szabadelvű irányban való érvényesíthetését csirájában elnyomni kénytelen, nehogy ennek hatalmasabb hullámzása bizonyos köröket felriaszszon drágán megvásárolt békés nyugalmukból.

Ezekben vannak körülírva mindazon álliberalis elvek és intézkedések, melyek negatív irányban a törvény alapja és kiindulási pontjául szolgált és tervezőjének kétségen kívül szeme előtt lebegett egészséges eszmék és valóban liberális elvek hiányos kivitele és ferde irányban való alkalmazása körül érvényesültek.4  — Kétséget nem szenved ugyanis, hogy:

Az általános tankötelezettség üdvös eszméje, mely a törvényben kifejezést nyert, határozottan szabad irányzatú. De annak keresztülvitele és az eszközök megválogatásában már határozottan álliberalis elvek és intézkedések jöttek alkalmazásba, melyek az elvben kitűzött cél elérését illusoriussá tették.

Az ált. tankötelezettség azon céljának elérésére, hogy minden polgár az állam létérdekeinek megfelelő oktatásban részesüljön: a tankötelesek legpontosabb összeírása és minden, az államnak rendelkezésére álló kényszereszközzel az oktatásban való részvételre szorítása, „sinequa non” alapfeltételét képezi. Az államnak utóbbira való joga, a köziólétre vezető minden hatalmi eszköz alkalmazása jogkörébe tartozván — minden kétségen fölül áll, amint ezt Macaulay oly szépen kifejezte: „azon hatalom, melynek joga van kivégeztetni, annak bizonyosan joga is van nevelni!” — De ezen jog gyakorlásának szükségképi követelményét képezi: hogy az oktatás ingyenes, tehát állami költségen teljesített legyen. Ennek figyelmen kívül hagyásával a szabadelvüség leghiresb bajnoka J. St. Mill tanúsága szerint is, az államnak azon joga megszűnik és igy, ha mégis alkalmaztatnék, megszűnik a szabadelvűség igényeinek megfelelő irányú és hatású lenni; tehát a kitűzött célnak nem szolgálhat.

A népnevelésnek az ily radicalis eszközök segítségével határozottan szabadelvű értelemben államüggyé tételét pedig azon álliberalis elv alkalmazása tette lehetetlenné, hogy: „a közoktatásra nézve — és épen csakis erre nézve — annak élvezetében közvetlenül részt nem vevőket, annak költségeihez való járulással terhelni nem kell!” — És igy a közművelődés egyik leghathatósb tényezője  egy tollvonással kitöröltetett a közügyek sorából; mert a helyett, hogy, mint minden egyéb közügynek közköltségen teljesítését vették volna célba, az egyesek által fizetendő tandíj lett, különösen a népiskolák és tanítóinak fentartására szolgáló szegényes jövedelem-forrásnak meghagyva. A népoktatás ilyeténkép államháztartásunkban az államügyek pl. a közbiztonság vagy akár a — lótenyésztés mellett, a hamupipőke szerepére van ítélve. De ezen a nemzeteket alkotó és fentartó elemnek háttérbe szorítása meg is látszik ám költségvetésünk boldog végén — az évenként ijesztő mértékben növekvő deficiten. Ezen végkövetkezményben boszulja meg magát közvetve, a népnek, saját jólétére szükséges bármily nagy megadóztatásától, sőt ha ez ki nem futná államkölcsönök felvételétől sem viszszarettenő szabadelvtiségnek félszeg irányban alkalmazása. Államférfiaink elérték a nép túladóztatása, az állam eladósodásának határát, közel az államtönk széléhez jutottak, állítólag „népgazdagítási” célokra való költekedésükkel, holott -— amit egyoldalú nemzetgazdászati szempontjuknál fogva figyelmen kívül hagytak —- a várt sikert biztosan elérték volna, ha a valódi szabadelvtiség értelmében az u. n. „productio” beruházásokkal egyetemben: a nép művelődését, mint a gazdagságra vezető eszközök leghathatósbikát és a többieknek a kellő erkölcsi alapot megadót, törekedtek volna gyarapítani.

De ha a közoktatásnak, nevezetesen pedig a népnevelésnek a jelzett értelemben államügygyé tételét kerülnie kelle tvhozásunknak — mint oly ugrást, melyet az ügynek veszélyeztetése nélkül eddigelő még egy állam sem tehetett, legkevésbé pedig a mienk, melyben a többi institutiók sem fejlődhettek még az ily reformnak megfelelő fokra — és anynyira fájlalnunk nem lehet, különféle okoknál fogva, mint az állam „mindenhatóságának” hívei tennék — van még egy liberális elv, mely a szabad köztársaságokban gyakorlati alkalmazásba jutván, a legszebb gyümölcsöket érlelte a népnevelés terén. Ez az elv, mely az önkormányzat eszméjéből folyik a népnevelés természetének megfelelőleg, a család alapjára helyezi a népiskolát és ezek egyesülete: a község oltalma és gondozására bízza. És ezen elv szintén kifejezést nyert közokt. törvényünkben.

Az 1868. XXXVIII. tcz. 35. §-a elején ugyanis kimondja, miszerint: „A közs. iskolák terheit első rendben a község viseli.” — Ezen valóban liber. elv megbecsülhetetlen értékűvé válhatott volna, a népoktatásnak fokozatosan, tehát annál biztosabban államüggyé tételére nézve — különösen mert hazánkban a municipalis önkormányzat eléggé szépen és megfelelő fokra fejlődött már — ha következetesen és belső értelme szerint keresztül viszik. A helyett a szűkkeblű álliberalismus lógatja ki közvetlenül a szép elv kimondása után sántikáló lúdlábát, oly elveket testesítvén a helyes premissza alapján, melyek azt sebtén halomra döntik és a közs. iskola intézményét, melyet amaz proclamál, egy lehelettel illusoriussá, lehetlenné teszi. Mert, a helyett, hogy a kitűzött vezérelvhez híven, másodrendben megállapíttatott volna: „miszerint minden község köteleztetik isk. költségeit rendes évi költségvetésébe fölvenni és a többi helyi kiadásokkal egyetemben kezelni és kivetni — kimondatott azon, a népoktatás pangó állapotának megörökítését eszközlő elv, mely szerint, az iskola a községi intézmények sorából kiválasztatván: „A közs. iskola fenntartására az állami egyenes adók 5%-át meg nem haladható isk. pótlék vethető ki!”

Eltekintve attól, hogy az ebből folyható jövedelem az iskola fentartását sehogy sem biztosítja, tehát csak olyan teljesen célirány nélküli kedvezmény (?), mely mintegy cafrangnak aggattatott a maradiság erős várfalainak ékitésére, annak jeléül, hogy a liberalizmus közel járt itt valaha — ezen intézkedés álliberalis volta mindjárt a következő §-ból kitetszik és abban  árulja azon elemeknek titkos céljait, melyekkel való pactálásnak gyümölcsét képezi.

Már a tv. 36. §-a ugyanis még ezen u. n. az iskolára nézve ’, S(' se halni„ elég — iskolai adó fizetése alól is fölmenti a község mindazon tagjait, kik más, még pedig felekezeti iskola fenntartásához járulnak.

Ezen intézkedés, melynek ürügyéül a népnek lehetőleg legcsekélyebb megterhelésével járó kormányzatról szóló szabad elv szolgált, annak helytelen alkalmazása által a „szabad tanügynek” legszelidebb alakjában fejlődését is gyökerében támadta meg, mert megfosztotta az előfeltétel: az ált. tankötelezettség következetes és szigorú keresztülvitelére szolgáló eszközök éltető forrásától; a szükséges pénzerő, a megkivántató iskola-alapok előteremtésének egyedül üdvös módja a községek hatáskörébe nem adatván.

Mint látjuk tehát a hazai liberalizmus elsőbben is népünknek a feudalismus nyomása alatt kifejlett tunya közönyösségével, tehát a művelődés általánitásának legnagyobb akadályával lépett alkura. A célt azonban nem érte el, sőt a közönyösséget sokban az iskola iránti ellenséges indulattá fejlesztette ama semmit mondó 5%-os külön isk.-adó és szegényes tandij segédeszközeinek alkalmazása által, melyeknek kivetési és szedési módozatai a közös iskolák fentartását a más irányú fractiók kényekedvétől teszik függővé, a külön törekvésüek fondorlatainál fogva könnyen gyűlöletesekké válhatván a népiskolát általában és tanitóit népszerűekké válni nem engedik. Pedig az állami vagy községi adóval elegyesen fedeztetése a népiskola költségének, nemcsak megkímélte volna népünk fizetési horrorát és ennek az iskola és tanító irányában ellenszenvvé fajiilását megakadályozta volna, hanem egyszersmind a liberalizmus főkövetelményének is tehetett volna eleget, a n é p n e k érdeklődését a népnevelés, mint közügy iránt fölkeltvén.

A közügyek iránti érdeklődésnek pedig alapfeltételét képezi, hogy mindenki egyenlően járuljon azok költségéhez és egyenlő képen részesüljenek is azok áldásaiban. A szabadelvüség követelménye, miszerint a népoktatás, mint elsőrendű közügynek költségeihez való járulás alól senki ki ne vonhassa magát, ép oly kevéssé, mint hogy annak áldásait, a népnevelés fejlesztése és ápolásából a közjólétre kifolyó megbecsülhetlen haszonban való részesülést — az állam bárkitől is megtagadhatja. 5

A művelődés általánosításának anyagi alapfeltétele megingattatván egyszer, s a népoktatás alól mintegy a gyékény kihúzatván, mi lehetett ennek egyéb következménye, minthogy az ált. tankötelezettség keresztülvitele körül egyedül üdvös és hathatós eszközöket oly surrogatumokkal kelle pótolni, melyek a tanügy szabad irányban fejlődését, a helyett, hogy elősegítenék, minden irányban megakadályozzák.

Belátván az intézők, miszerint a szükséges számú és képzettségű tanerők hiányában az oktatási kényszert alkalmazni nem lehet, s ilyek képzésére, fizetésére és tanodák nyitására a kellő pénzalapról nem gondoskodott az állam, — a tvhozás kénytelen volt a kellő szakszerű képesítés hátrányára, a puszta számarány előleges helyreállítását a t. képezdék főcéljául kitűzni és az ezekbe való felvételt oly silány feltételekhez kötni, a jelölteket oly gépszerü és lehetőleg rövid tartamú dresszúra alá vetni, hogy minél többen seregeljenek azokba és lépjenek a tanítói pályára, mely ezen és az elég szűkkeblűén megszabott fizetési minimumon kívül más kedvezményt úgy sem nyújtott.

Ezen képességi és fizetési minimum megállapittása pedig határozottan álliberalis intézkedés; mert kiki tudja és bizonyítást nem is szükségei — miután a tapasztalat eléggé mutatja, — hogy silányul fizetett és kellőleg nem képzett tanító mellett valódi népművelődés nem eszközölhető. — Midőn a tanügyi liberalizmus szakszerű, a paedagogiai tudomány magaslatán álló képességet és annak megfelelő fizetést követel a tanítónak, nemcsak a megkívántató tekintélyes társadalmi állás és nem a nemzetgazdasági egyoldalú fiscalitás szempontjából teszi ezt, mely szerint kiki csak annyit dolgozik és köteles dolgozni, amennyiért kárpótlást nyer — hanem azon mélyebben fekvő indok vezérli, hogy a rangja és hivatala fontosságának megfelelő fizetés, és a feladata magaslatán nem álló egyén nem élhet egészen hivatásának és önálló ténykedésre nem képes.6

Aki ezeket figyelmen kívül hagyja, az a tanítót örökké a legalárendeltebb társadalmi állásra Ítéli, őt rabszolgájává teszi az élet- és oktatásnak egyaránt; aki azután azok fölébe nem emelkedhetvén, a magasb szellemi fejlődés és felfogás által ugyanazon nyűgözött, földhöz tapadt és alantasságából kiemelkedni nem tudó szellemet fejleszti iskolájában is. A reactio bajnokai ezt igen jól tudták és mindenütt e szerint intézkedtek, mert féltek a miveltebb és önálló tanítóban nyilatkozó és tanítványaira is átszivárogható szabad szellemtől. Tehát a mi államférfiaink álliberalis intézkedésükkel azon célra törtek és jutottak akaratlanul, melyet a reactio követ és el is ért máshol, ámbátor, az állam jól fel-fogott érdekében, a szabadság szellemétől nem tartaniok, hanem inkább azt ápolniok kelle. (Y. ö. Sack Ed. „Die Reaction und die Raumer-Stiehlschen Regulative.”]

A nőtanitók nálunk divatba jött alkalmazása hasonló célú és szőrű intézkedés, mert a szabadelvüség követel- menyeire! ellenkezőleg még a férfitanitókénál is kevesebb fizetés és képesség szabatott meg számukra. (A képezdékbe már 14 éves korukban felvehetők, minden egyéb előismeret nélkül, mint a mennyit a problematicus értékű felvételi vizsga kideríthet. Tehát 17 éves éretlen korú leány a népnevelés hivatásának teljes felfogása és fontosságának megfelelő komolysággal bírjon.)

Hogy ez nem az annyira hangoztatott egyenjogositás, annak legjobb bizonyítéka, hogy maga a nemesb öntudatu és önérzetü nő ezt csak a nem „ gyengeségének” hozott méltatlan engedménynek tekinti és önkényt szerez az előszabottnál magasb művelődést. Az is bizonyíték, hogy a ritka kivételt képező nőtanitók, kik valóban a népnevelés felfogásának magaslatán állnak, és ismét azon számtalanok, kik a feladat magasztosságát és súlyosságát látva, elég lelkiismeret sugalta elszántsággal bírnak, — az iskolát odahagyják, mihelyt erre alkalmuk nyílik.7

Ezen intézkedés tehát, oly alakban, mint nálunk alkalmazásba jutott, nem egyéb az álliberalismus saját magának teremtett kényszerhelyzetéből eredő fortélyainak kifolyásánál, melyekkel a szükséges segédeszközök hiányát takargarni és orvosolni törekszik. 8

Jól tudván és attól tartván az álliberalismus, hogy a kellő képességgel nem bíró és silányul fizetett tanító önálló ténykedésre nem képes, hanem mint a jól dressirozott, de az állatiság fokán nem sokkal túl emelkedő közkatona, csak külső unszolás, folytonos tuszkolás és a büntető kéztől való félelemben fogná teendőit végezni, az előirt „reglement” értelmében, — azon, már a bevezetésben jelzettük intézkedésekhez folyamodott, melyek a tanító működését szorosan körülírják és a fegyelmi eljárás, a tanterv és tancél mindenkire nézve egyaránt alkalmazandó szabványai közé szorítják, és ezeknek megtartását a folytonos ellenőrzés és felügyelet ijesztő rendszabályaival akarják kierőszakolni. Minderre nézve az iskolaszékek, tanfelügyelők intézményei szolgálandottak szerveiül az álliberalismusnak.

Népoktatási törvényünk tervezője átható szellemével igen jól érezvén hogy a népnevelés iránti érdeklődésnek útja szegetett, oly pótszereket tanulmányozott és olyak alkalmazásán fáradozott, melyek képesek volnának mégis minél tágabb köröket a népoktatás érdekébe vonni; de figyelmen kívül hagyta, hogy e közügyek körüli intézkedésnél mindenek előtt a szakköröknek kell a kellő befolyást és döntő közreműködést biztosítani. Szeme előtt, mint a „népnevelési egyletek” körüli későbbi munkálkodása is mutatja, az angol „boards of school” példája lebegett, midőn az „iskolaszékek” intézményét teremté. Az Angolhonban meglevő előfeltételek hiányában azonban, hol a board teremtője és fentartója az iskolának, nálunk csak ellenőrzési, kémlési, felügyeleti szerep juthatott azoknak.

Az iskolaszék nem lehet egyéb, mint a szülők, az iskolát fentartó község képviselője. Valamint a szüléknél nem lehet szó arról, hogy a tanító tevékenységét szakszerűen megbírálják, mert arra képességgel nem bírnak, úgy nem lehet a köréből választott képviseletnek azon jogot vindicálni, hogy Ítéletet hozzanak a tanító működése, módszeres eljárása, szakszerű nevelése fölött. Ez kizárólag az állam által eszközlendő, legszorosb értelemben vett szakfelügyelet, feladata lehet, melyről azonban kellőképp nem gondoskodtak. (Amint alább kimutatjuk.)

A népnek az iskola iránti érdeklődése csak úgy lesz elérhető, ha közvetlenül a szülőkre megyünk vissza, de ezeknek aztán nem ellenőrzési, birálási, Ítéleti jogot, hanem a gyermekek nevelése körül segédkező, tanácskozó szerepet juttatunk. (Az iskola és a szülői ház közötti üdvös közvetítésre liberális szempontból jobb nem ajánlható a „szülők gyülekezeté”-nél, mely havonkint az iskolában megtartatván, a tanitó minden szülőt közvetlenül értesíthetne gyermeke előmenetele és viseletéről; kérdezősködnék otthon való bánásmódjukról és az iránt a szükséges tanácsokat megadhatná.) A szülők beavatkozásától az iskolai belügyeibe nem kellene tartani; mert erre joguk nem volna, de érdeklődésük felköltetnék; holott az iskolaszék által közvetett képviseletük azt eredményezi, hogy a gyermekek neveléséről való gondozást nyakukról lerázva, a szülői felelősség alól kivonják magukat. Ilykép főcélja el van tévesztve az isk.-székek intézményének, mert a nép közönyösségében jobban megrögződik s egész harmadíziglen hat. De a tanítóra sem téveszti hatását az iskolaszék rendőri szerepe, mert a tanítóban elnyomja az öntudatot, a felelősség érzetét és tekintélyét aláássa.

Mint a rendőr állam egy gyenge sarja, — mely a polgári kötelességek teljesítését csakis folytonosan gyakorolt kényszer- s óvórendszabályokkal véli csak kierőszakolhatni, és igy ki-ki nem azért tesz valamit, mert kötelessége, hanem, mert a kényszernek kell engednie és ahol egy kis rést talál, kész kibúvót keresni — a népnevelés terére átplántálva, sajnos! — de ki tagadhatná: mint az életben, úgy az iskolában hasonlót eredményez nálunk is. És csakis azért, mert az iskolaszék nem az lett, amivé Eötvösünk intentioi szerint fejlődött volna az iskola alapítója, fentartója, igazgatója, az ahhoz járulók képviseletében, hanem, a népfelvilágositás titkos ellenei, a tanítóság nyílt becsmérlőinek sugalmazásai következtében: a tanítónak folytonosan nyakán ülő hajdújává degredáltatott. — Vagy vegye csak kezébe bárki az iskolaszékek számára kiadott „utasításokat” és ha az iskola-bakterság szellemi ihlete azonnal meg nem szállja — akkor tegyen le örökre azon hitről, hogy valaha ily díszes tisztre képes legyen.

Itt minden harmadik szó a tanító erkölcsi viselete, pontossága, oktatási módszerének sat. ellenőrzését teszi az iskolaszék kötelességévé. így akarták a tanítókat a kultúra-előőrseivé tenni. Mintha csak egy letűnt század rendőr-felügyeleti szabványait olvasnék. — Tehát a tanító úgy tüntettetik föl a nép előtt, mint a ki kötelességeit csak szigorú ellenőrzés mellett teljesíti. De arra és a tanító működésének megbirálására a kellő szakképesség csak ritkán lévén meg az iskolaszéki tagban, és a tanító nyakán sem ülhetvén folytonosan — a lelkiismeretlen tanító a fölébehelyezett ügyeletet könnyen kijátszhatja. Nem mondhatjuk ugyan — ami a divatozó rendszer mellett eléggé csodálatos — hogy már épen nem találkozik lelkiismeretes tanító és feladatát helyesebben felfogó iskolaszék is, de határozottan áll, hogy azok száma nagyobb, kik a nagyon is kínálkozó alkalmat a közönség kijátszására felhasználják és azok is folytonosan növekszenek, akik azt felhasználni kénytelenek, mert a csalók nagy tábora mellett, kik holmi betanult mondókák, szabályok és „tudományok” által a vizsgálaton elbírják homályosítani a nép előtt a valóban jólétén fáradozó, növendékeit becsületes munkálkodásával gondolkozni, beszélni érzeni és cselekedni tanító hűséges népnevelőt.

És itt meg nem állhatjuk, hogy a nép közvetlen érdekeltetését az iskola iránt pótolni hivatott u. n. zárvizsgálatok törvényesített humbugjáról egy pár szót ne koczkáztassunk, melyre, mint a tanügy fejlődése-, a tanítói tekintély csorbítására nézve a legnagyobb veszélyeket magában rejtő intézményre nem elég csupán ujjal rámutatni.

Itt is azon alapelvből indult ki tvhozásunk, hogy a tanítót felelőssé tegye. De a helyett, hogy az évi zárvizsgálatok a nyilvános ünnepély jellegét viselnék vagy a valóban lelkiismeretes bírálatnak volnának kitéve, hogy a tanító működéséről valóban beszámoljon — ahelyett, a nép állítólagos érdekeltetése céljából, az évnek ez utolsó mozzanata is semmivé tétetik.

Mert annak dacára, hogy a tanító folytonos felügyelet és őrizet alatt tartatván, működésének sikere és becsületes munkálkodásáról bárki bármikor meggyőződhetik — már, hogyha erre a szükséges képesség és gyakorlatban szerzett tájékozottsággal bír —, az előírt tancélt külön és nyilvánosan még egyszer számon kérni nem egyéb, mint a tanfelügyelet közegeinek a teendőikkel járó felelősség alól kibúvása és ennek a tanítóra való visszahárítására adatott alkalom, tehát határozottan álliberális intézkedés. Ennek — eltekintve attól, hogy a gyermek nevelésére mily károsan hat, ki nem az életre készül, hanem csak a vizsgára tanul, még legtöbbnyire csak annyit, amennyit ennek rövid ideje alatt mutatni, „felmondani” lehet — szükségképpen meg kell szülnie mindazon visszaéléseket, az eredmény azon silányságát, melyek az iskola tekintélyét csorbítván, magának a tanítónak hatáskörére is károsan visszahatnak s a művelődés általánosítását megakasztják. Hiábavaló munka volna ezen eljárás hátrányait részletesebben fejtegetni. Aki szakértő, az úgyis tudja annak hatását megbecsülni a vizsgálati humbugon és szótudományon alapuló jelenlegi „művelődési lendület”-ből, mely mételyként ereszkedett le egész népoktatásunkra. Aki pedig nem érti és a hosszú gyakorlat után belészeretett ez intézménybe, annak hiába beszélnénk. Elég, ha e helyütt konstatáljuk, miszerint a liberalizmus értelmében a tanító önálló, semmi által nem korlátolt, saját felelősségének terhe alatti működését eszközlendő: az évi zárvizsgálatok több napon, minden ünnepélyesség és (tágabb értelemben vett) nyilvánosság kizárásával szakszerű és lelkiismeretes kimutatására szolgáljanak a tanító és tanulók haladásának. Erre nézve pedig megkívántató, hogy ez alkalommal a szakképzett tanfelügyelő vagy helyettese minden iskolánál megjelenjék (és ekkor a tanító haszontalan, sőt veszélyes folytonos ellenőrzése elesik). Ez azonban majdnem teljesíthetetlen feltétel lévén, miután a kellő szakképzettségű tanfelügyelőkkel a megkívántató számban nem rendelkezünk. Az ezekről való gondoskodást kell mindenekelőtt megkövetelni; mert akkor valahányszor az év folytában az iskolát meglátogatja a felügyelő, meggyőződhetik a tanító működésének lelkiismeretes és szakszerű voltáról.910 Mindaddig, míg ez lehetővé téve nincs, minden ellenőrzési, felügyeleti, vizsgálati rendszabály csak hiábavaló szószaporítás marad, mely az ügynek csak ártalmára van. A kellő képzettségű és aszerint működő tanító nem retten vissza sem az oly felügyelettől, sem az oly szakszerű vizsgálattól, mely mellett ugyan fényleni nem nyilvánosan, de becsületes munkálkodást kimutatni lehet, és nem is tarthatná tekintélye csorbításának, mert a folytonos rendőri felügyelettől szabadulna.

Ezen álliberalis intézkedések, melyek a művelődés terjesztésének legnagyobb akadályával való alkura léptének gyümölcseiül tekinthetők, megfosztották azt egyszersmind a tankötelezettség keresztülvitelének egy másik, még pedig leghathatósb eszközétől. Értjük azon, a liberalizmus alapelveiből folyó és azért jogos, méltányos, tehát szabadelvű intézkedést, mely a polgári jogok legszebbikének: a választási jog gyakorlatát csak az olvasni és Írni tudó polgároknak engedi meg; az ezt nem tudóktól pedig egy bizonyos időig, mely alatt ezen ismereteket elsajátíthatja — egyszerűen megvonja.  Hogy az államnak erre joga volna, azt nem vonhatja kétségbe senki, aki látta, hogy hazai „liberálisaink” pártja mily egyhangúlag és ellenmondás nélkül fogadta el ama jognak mindazokra nézve felfüggesztését, kik évi adójuk és hátralékaikat le nem rótták egy bizonyos időpontig. Pedig az adófizetési képességnek létalapját a mívelődés képezi s ha az ezeknek fokozására vezethető eszközöket nem alkalmazzuk —- akkor a polgár jogainak ilyeténképpeni csorbítására jogunk nincs.

Hogy pedig az okt. kényszer ama leghathatósb eszköze nem alkalmaztatott, az közoktatási intézményeink elégtelen és sikertelen voltának tulajdonítható épen, melynél fogva a polgárok igen nagy része azon szükséges alapismereteket el nem sajátíthatja, tehát saját hibáján kivül meg nem fosztható jogától. így folyik egyik alaphibából, mint egy eredeti bűnből, mindig a másik fogyhatatlan láncolatban, melyek jóvá nem tehetők mindaddig, mig azok forrását el nem dugaszoljuk. — (így fognak a mi esetünkben a „népkönyvtárak ”, „felnőttek oktatása”, „takarékpénztárak”, „iparoktatás” stb. a népnevelés eltévesztett szervezését pótolandó szép és üdvös intézményei is, mindaddig célt tévesztők maradni, mig a nép önálló mívelődése és anyagi gyarapodását eszközlő népoktatásról nem gondoskodunk.)

IV.

A liberalizmus összes elvei-, intézkedései- és eszközeinek, természete, hatása és. céljainak fejtegetése amilyen tanulságos volna az álliberalis intézkedések jellemzésére nézve; de azok összeműködéséből a népnevelésre háramló folyományok kimutatása föladatunk keretébe nem tartozván — csak azokra szorítkozunk, melyeknek, közvetlenül a népnevelésre nézve helytelen alkalmazása forog fenn nálunk — most, midőn a tanügy szabad fejlődésére nézve, az államnak egy másik és hatalmas ellene közötti compromissumból folyó hátrányokra áttérünk, nem fogunk szólni az állam- és egyház közti viszony rendezetlensége, a vallás- és a közoktatásról való gondozásnak egy személyben egyesitése- és általában a vallásszabadság hiányából folyó visszásságokról általánosságban; hanem csak azokkal foglalkozunk, melyek a mívelődés általánitása, a népoktatás hatékonyságára nézve főakadályt képeznek. — Ezek közé tartozik első rendben, hogy a vallási és tanulmányi alapok és alapítványok, mindeddig sajátképi céljuktól: a nép művelődése, erkölcsi nevelésétől megvonatván, ezekkel, tehát a nemzet érdekeivel ellenkező célokra fordittattak t. i. a felekezetiség ápolgatására, a vallásosság állítólagos föntartására, mely a közszellemet, a közerkölcsiséget, tehát a nemzetalkotó főtényezőket veszélyezteti, s azoknak rovására a titokban lappangó külön érdekeket dédelgeti az egyház-állam békóiból ki nem vergődhetett kormányzatunk. 11

És ezzel az álliberalizmus legerősebb várához jutottunk, melyben egész serege tanyázik, a népoktatás szabad irányban való fejlődésére vészt huhogó elleneknek.

Itt székel első sorban az ügyefogyott, keze lábánál fogva megkötözött hazai liberalizmus saját árnyékától való félelmében fogamzott szörnyszülötte: egy letűnt kor előítéleteiből származó azon tévtannak folyománya, mely az államok alapját képző közerkölcsiséget a valláson nyugvónak, és csak a kora ifjúságban a népbe oltott babonaszerű előítéletek által biztosíthatónak tartja.

Ezen elv proclamálása mellett csak kettő lehetséges. Vagy az 5—6-féle vallás külön-külön erkölcstanainak prókátora és őrjóvé degradáltatik az állam, és akkor mindegyiknek anyagát külön-külön megvizsgálva, előírja a tan tervben és magának a kellő ellenőrzést is biztosítja, nehogy az állam jólétével ellenkező tanok hirdettessenek az iskolákban; vagy nem tévén és tehetvén ezt, az autonómiai szervezetet, illetőleg az állam be nem avatkozásának elvét alapul véve, az iskolát és tanítót teljesen a felekezetek szolgálatába bocsátva: a hitoktatást egészen kénjükre bizza. De akkor a többi, nem-felekezeti tananyag mikénti oktatásán őrködve, a polgári életben szükséges ismeretek mennyiségét is biztosítja; szigorúan megköveteli, hogy legalább ez irányban az állam által emelhető minden igényeknek megfeleljenek a felekezeti iskolák. És ez esetben a kölcsönösség szempontjából a felekezeti, egyházi hatóságoknak semmilyen befolyást nem engedhet a világi oktatás intézése körül.

A mi közoktatási politikánk sem az egyiket, sem a másikat nem tette vagy inkább mind a kettőt, de megadva az engedményt, a feltétel teljes figyelmen kívül hagyása mellett. Nem avatkozik a felekezetek hitoktatásába vagy legfeljebb csak anynyiban, hogy minden iskolára nézve köteles tantárggyá teszi, de sem őrködik a felett, hogy az államiság érdekeivel minőség és mennyiségre nézve ellenkező tanokat ne hirdessenek és verjenek be a tanulókba; sem arról, hogy a felekezeti iskolák egyéb tananyaga, az ismertek mennyisége és minősége az állam követelményeinek szorosan megfeleljen, hanem igen is a felekezet külön érdekeknek képviseltetését biztosította az iskolai felügyelet és vezénylet körül, hogy ellenőrizhessék az államot, ha. netán rájuk nézve kedvezőtlen irányban fejlesztené az oktatást!

„A tanítási és tanulási szabadság” liberális elvét cégérül véve, megengedte bárkinek, ki erre képességgel bír, hogy saját költsége és veszélyére iskolát nyithasson, de nem gondoskodott arról, hogy ezen iskolák a törvény szabta igényeknek teljesen megfeleljenek. Elfogadta a községi iskola intézményét, de a felekezeteknek egészen kedvére bízta ezt megtűrni vagy lehetetlenné tenni; sőt azon esetben is, ha ezeknek iskolái semmiképp sem felelnének meg a törvény szabványainak, nem azok bezáratásáról, hanem a háromszori megintés után, nagy keményen — azok mellett községi vagy állami iskola állításáról gondoskodik — anélkül, hogy ennek fenntartására a törvénytelenül alkalmazott javadalmakra és alapítványokra — melyeknek kezelésére nézve különben semmilyen befolyást és ellenőrzést nem biztosított magának az állam — rátenné kezét, nehogy ismét a népoktatás elleni célokra fordíttathassanak. Nemkülönben a felekezeti hatóságokat kötelezné a tanköteleseknek anyakönyv alapján való kimutatására (vagy a szülöttekről mint államtagokról ő maga vezetne anyakönyvet).

Hogy mindezek határozottan álliberalis intézkedések, melyek megannyi alkalmat szolgáltatnak az ált. tankötelezettség alóli kibúvásra, „a tanítási szabadság”-ról szóló szabad elv firmája alatt de azon álliberalis elv szolgálatában, hogy: b á r k i teljesítvén népnevelést, ez csak „tiszta nyer essége t” képez az államra nézve — a felekezetek küzdterévé cs egymás elleni gyűlölet szitásának eszközévé teszik az iskolát — bizonyítanunk sem kell. De a liberalizmus elleni célzatuk még inkább kitetszik, ha tekintetbe veszszük, hogy oly államban élünk, mely határozottan nem áll. ügyek és érdekek gyámolítására minden hatalmi eszközt alkalmaz. Nevezetesen az egyh. és felek, intézményekhez való járulás és azokban való részvétel alól senkit föl nem ment, még ha a jótéteményeikben való részesülésről önkényt lemondani akarna is; sőt az illető hatóságoknak világi karhatalmát kölcsönzi, hogy roskadozó és az állam érdekeivel éppen nem azonos, sőt sokban ellenkező célokat követő intézményeik fentartását eszközölje.

Hiába való munka volna azoknak veszélyességét még bővebben kimutatni, hatásukat a lehetőleg visszariasztó színekben festeni vezérférfiaink előtt. Megtettük kötelességünket, ha figyelmeztetjük őket azokra, ha hivatkozunk a történet, tapasztalat és józan ész tanúságára, melyek minden gyenge szavunknál hangosabban hirdetik, hogy a vallásosság nem képezi alapját az erkölcsnek, hogy amannak kizárólagos ápolása és dédelgetése a közerkölcsöt sehol sem eszközölte és biztosította. — Sőt ellenkezőleg: minél inkább elősegítette valamely állam a sötét vallásos nevelést, annál rohamosabban közeledett a közerkölcs hanyatlásával járó bukáshoz.

Ellenben minél nagyobb súlyt fektet valamely állam a tisztán erkölcsi, a természet örök törvényein alapuló elvek meggyökereztetése-, a polgári erények ápolása- és gyakorlati teljesítésére, annál inkább izmosodik azon nemzeteket alkotó és fenntartó elem, mellyel élni-halniuk kell: a közszellem s közerkölcs. És hogy nem a valláson nyugszik az erkölcs, hanem megfordítva a tiszta erkölcs képezi a vallásosság legbiztosabb alapját — annak legjobb bizonyítéka a liberalizmus azon valóban csodálatos fejleménye, hogy a legszabadabb elv szerint kormányzott államokban, nemcsak az erkölcsi, hanem a tisztán vallási érzületek is erősebbek és általánosabbak, mint a valláselvi kormány alatt állókban; és pedig nem gyűlöletes színezetű és csupán külsőleg nyilatkozó vallásosság az, mely azokban fejlik és gyakoroltatik.

így Amerika- és Svajczban, melyek tisztán állami politikát követve, valóban nemzeti nevelést és az önállóság és felelősség elvein nyugvó polgárerkölcsi nevelést eszközölnek. Ott a vallásoktatás jól megvetett erkölcsi alapra találván, amennyiben a tiszta erkölcstan elveivel ellentétbe nem jön, ezeket még inkább erősiti meg; ezek meg viszont a vallásos érzetek növesztésére hatnak. Ott vallásosságra nevelnek, mig nálunk a hittételeket tanítják,

Mig a valódi erkölcsből folyó jó tett, annak magáért és nem büntetéstől való félelemből teljesítését involválja — addig a különféle felekezetek erkölcstana kivétel nélkül, a jutalom és büntetést: poklot és menyországot állítja az egyén akarata mögé; tehát nem önállólag jót cselekedni tanítanak, az egyén felelősségi érzetében bizva, hanem az ember legszebb tulajdona: az erkölcsi szabadságnak, a kényszert, a félelmet supponálják.

Az ily hitoktatás eredményei, mint a pályázatot kiirt igen tisztelt tanitó-egylet is kiemelte „Emlékiratáéban, szükségképen a vakbuzgóság és közöny, a képmutatás és határozott roszlelküség szélsőségei közt mozognak; mert vagy a kétkedés szellemét ébreszti föl, vagy a gondolkozást teljesen elnyomva a tunya butaságot, szemforgató bigoteriát és babonahitet táplálja; tehát sem a valódi vallásosság, sem a tiszta erkölcs szolgálatában nem áll; hanem ezeknek egyenesen ellenére dolgozik, ami állhat ugyan bizonyos kasztoknak külön érdekében, de az állam érdekeinek semmiképen nem felel meg. 12

Az államnak érdeke megkivántatja mindenek előtt, hogy az illető osztályoktól megvonja azon hatalmat, hogy a nép polgárosítására szánt javadalmak — mert ez volt eredetileg célja az egyházaknak is — vagy vallás-erkölesessé tételére tett alapítványok, céliránytalanul, úgy az állam, mint maguk a felekezetek hátrányára fordittassanak, — hanem és azokat kezelése alá véve oly intézmények gyámolitására fordítsa, melyek valóban az általános mívelődést és erkölcs-vallásosságot eszközük.

Erre nézve okvetlen megkívántaié, hogy azok alapjául szolgáló természet és nyelvismeretek mellé az általános erkölcstan minden iskola köteles tantárgyává tétessék; a felekezeti hitoktatás pedig egészen túlessék a népiskola hatáskörén.

Az erkölcstan tételei oly szorosan függnek össze a többi disciplinákkal, elvontságuknál fogva oly tapintatos és ügyes kezelést kivántatnak meg, hogy annak oktatása csak is a paedagogiailag alapos képzettségű tanítóra bizható. Ellenben a hittan merev tételei az okszerű és fejlesztő tanítást nem is engedik meg; hanem a gyermek felfogási tehetségét meghaladván, puszta emlézés utján sajátíthatók csak el, és igy nemcsak a vallás-er kölcsi nevelés rovására történhetik az ily oktatás, hanem a gyorsan gondolkodó és felfogási képességet eltompitván, a többi tárgyak tanítására is károsan befolyik. Ezt legjobban bizonyítja az a tapasztalati tény, hogy vallástanulásnál „kitűnő ” tanulók, többnyire a többi tárgyakban elmaradnak, vagy legalább megfelelő haladást fel nem mutatnak. Erről szólhat mindenki, akinek naponként azon sajnos észrevételt kell tennie, hogy közvetlen a hitoktató eltávozása után — épen semmire sem mehet tantárgyaiban, mert tanulói kimerültek. De nincs is olyan tantárgy, mely iránt nagyobb ellenszenvvel viseltetnének a gyermekek, mint ezen hitoktatás iránt — az idézett „Emlékirat” szavaival élve: „Az a gyermek, ki fejletlen tehetségeit kénytelen megerőltetni, hogy előtte érthetetlen szavakat, megfejtetlen dolgokat ültessen emlékezetébe — fáradtan dobja el a könyvet s gyűlölet támad lelkében azon tárgy iránt, melylyel annyit kínozzák” s midőn lerázta az iskola porát, „kineveti, megveti a vallásosságot, melyet csak külsőségekben tanult ismerni, de annak átér zésére nem neveltetett.”

A törvény 57. §-nak azon intézkedése tehát, mely a hit- és erkölcs tani oktatást egy kalap alatt egyesítvén, a felekezetekre bízza azt, — sem a vallásos, sem az erkölcsi nevelést nem biztosítja, hanem a vallástalanságot és erkölcstelenséget egyszerre előmozdítja és egyszersmind a népoktatás sikerét gyengíti; megvonja tehát tőle azon föltételek egyikét, melyektől a tanügy és intézőinek tekintélye s igy a mívelődés terjesztése is függ; megfosztja a tanítót kényszer eszközeinek alkalmazhatásától, melynek létalapját az képezi épen: hogy műiden polgárnak kellő kiképeztetése a priori lehetővé legyen téve az állam által.

V.

Hogy az állam mindezt elmulasztotta, hogy a népoktatásnak általában kötelezővé tételéről s a népiskola önállósításáról nem gondoskodhatott; hogy a felülről kezdett reform következtében szükségessé vált transactio folytában elsőbben is a népiskolát dobta oda áldozatul a felekezetek és részben a nemzetiségeknek is — mert ezek irányában is, a nemzeti létérdekek legnagyobbikainak egyikét: a nemzeti nyelvnek mindenkire nézve egyaránt köteles ismeretét kellőkép nem biztosította — annak oka egy másik, már föntebb említett körülményben is leli magyarázatát. Abban t. i. hogy a tervezők alattomban nem is tulajdonítottak a népnevelés- és intézőinek oly nagy befolyást a mívelődésáltalános í t á s á r a nézve oly határozottan, mint az általánosságban hirdetett alapelvek után gondolná az ember. Ők a tudományos mívelést elébe tették az általános nép mivélődésnek. Mert azon balhiedelemből indultak ki: hogy minél több tudományos képzettségű egyén van valamely államban, akármilyen irányú legyen ez — annál inkább növekedik az általános mívelődési haj lám és a népnevelés iránti érdeklődés is. Tehát: „Előbb erős, jól tagozott tudományos osztály — azután a né p nevel és!” — Ezen álliberalis elvnél fogva, a természettudományok- és nyelvismereteknek a népiskolából való kiszoríttatását azzal vélték pótolhatni, hogy a mívolődés, mint a közerkölcs és hazaszereteten alapuló közszellem ama főtényozőinek ápolására a középiskolát vélték hathatósb eszközül használhatni. 13

Ezen nézet, melynek alkalmazása: az állam összes erejeés hatalmának a középoktatásra való pazarlása, amint ezt tényleg napjainkig tapasztaltuk — nemcsak téves, hanem veszélyes is a mívelődés általánosítására nézve. Mert már általános szempontból az úgynevezett „tudományos” míveltség dédelgetése nem eredményez egyebet, mint, hogy a magasb művelődési fokon állók, — ha csak a leghőbb s az egyéni érdekeken uralgó hazaszeretet és legtisztább erkölcsi érzettől nem vezérelvék — ami az elhanyagolt alapoktatásnál majdnem lehetetlen — az állásukkal járó előnyöket az alattuk álló néposztály kiaknázására fordítják és a műveltséget, mint monopóliumot a maguk részére megóvni törekesznek.

Tehát szó sem lehet arról, hogy a nép művelődése iránt érdeklődjenek, hanem azon léha hivatalhajhászó, az alsóbb osztályok költségén élősdő proletáriatust képezik, mely Buckle tanúsága szerint a sülyedésben levő államok jellemzője; melyekben a míveltség s vele a hatalom egyes kiváltságos osztályoknak jutván — az első összeütközésnél halomra dőlnek; mert a nagy többség fennállásuknál érdekelve nincs. (I. h. I. kötet 50—72. lap.)

Ezen kívül még azon hátránya is van ezen egyoldalú erőkifejtésnek, hogy a művelődésnek határozottan ellenséges elemek, a közép tanodából teljesen kiveretvén, egész hatálylyal a népiskolára vetik magukat, és e téren semmi javítást, az alapjukban elhibázott intézkedésnek szabad szellemben való legcsekélyebb módosítását sem engedik meg, és azon elemeknek állandó sítása és épségben való fenntartásán féltékenyen őrködnek.

Innen magyarázható az, hogy a közoktatási törvényben csak elvileg kimondott intézkedések is, a későbbi kivitelben oly alakban fejlődtek, melyek az eredetileg célba vett hatásnak épen nem felelnek meg, sőt azzal egyenes ellentétben állnak.

így a tanítók (140. f. f. §§.) kilátásba helyezett nyugdíjaztatása az 1875. XXXII. törvényczikkben oly megállapítást nyert, mely az egész intézkedést semmissé teszi; a tanító és családja jövőjének biztosításából a tanügyre háramolható előnyöket szem elől tévesztvén, a szegényes és szégyenletes nyugdíj-maximum törvényesitésével.

így a törvény 147. §-a, mely a t. testületek szervezéséről szól, a kivitelben nem azt az alkalmazást nyerte, hogy, mint a dolog természetéből folyik és a külföldi példák mutatják, — egy-egy kerület vagy inkább járás tanítói felek, külömbség nélkül a használandó tankönyvek kijelölése és szerkesztése körül bírálatilag, a tantervek megállapításánál döntőleg, és a közoktatási törvények, szabályzatok hozatala és módosítására nézve, a kiküldötteikből álló országos népoktatási tanácsban véleményezőleg befolyjanak.

De sőt az újabb utasítások, törvényileg nem helyezvén a tanítók megbízottjait a megyei közigazgatási bizottságba, a lelkes (!) tanügy férfiainak tért nyitott azon álliberalis elvre, hogy — mint a tapasztalat bizonyítja — tanítót épen nem óhajtanak körükbe megválasztani. És igy ezen közeg, kinek hivatásában állna szakértő nézeteket meghallgatni — saját tetszésére levő véleményét terjeszti a kormány elé érvényre juttatás végett A tankönyvekre nézve az államnak monopólium biztosíttatott és azok bírálása s a tantervek megállapítása, valamint a törvény módosításra nézve nem a tanítótestületek választottai, hanem a kormány közegét képező és az általa kinevezett tagokból álló „Közoktatási tanács”-ra bízatott, melyben új szervezetében a népoktatásnak még korlátoltabb másodszerep jutott; mert az 1875. junius 6-án kelt szabályzat értelmében (1. §.) a közoktatás tudományos képviselete a célja s a közép- s felső oktatásra fektet fősúlyt.

VI.

Mindezen felsoroltuk álliberalis elvek és intézkedések olyak, melyek negatív irányban, a szabadelvüség követelményeinek figyelmen kívül hagyása vagy helytelen felfogást és alkalmazásából folynak és melyek kormányunknak, akár az ellenzetes törekvésű elleniekkel álszövetsége; akár az ezeknek szükségkép adott engedmények következményeiül, hazai tanügyünk szabad irányban fejlődését megakadályozzák, a művelődés általánosítását, a tiszta közerkölcsiséget, a nemzeti önállóságot veszélyeztetvén, a társadalomi főtényezőit támadják meg.

Ezeknek veszélyességét és szívósságát mi sem bizonyítja jobban, minthogy legújabb időnkig, midőn a „liberális” erős kormány jutott a hatalomra, felbírták magukat tartani, és midőn a közoktatási törvény alkotójának nemes intenciói szerint az állami felügyeletet és ellenőrzést a felekezetekre kiterjesztő és ezek irányában biztosító „A népiskolai hatóságokról” szóló 1876. XXVIII. novelláris törvénycikk valahára létrejött, mégis megmaradtak a régibb engedmények nyomai, sőt újabb vívmányokat is mutathat fel az álliberalizmus ezen törvényben.

Mert ha az elébb felsorolt elvek és intézmények, amennyiben a tanügy szabad irányban fejlődését megakadályozzák — az ország tanítóinak a nemzetéivel azonos érdekeit is megsértik. közvetetten hatáskörét is megcsonkítják; mert a nemzeti főérdekekek ápolása körüli közreműködését megnehezítik, az ellenséges elemek szolgálata és nyügző befolyása alá bocsátják az iskolát és tanítót — éppen ezen, oly hosszú és nehéz küzdelmek után létre jött törvény, az államiság érvényesítésére nézve valódi vívmányokat képező határozmányai mellett, oly szabványokat is tartalmaz, melyek nemcsak a felsorolt álliberalis intézkedéseken nem változtatnak szabadelvű irányban, hanem olyakat is, melyek közvetlenül ártanak az ügy fejlődése és tekintélyének és egyszersmind a népnevelés közvetlen intézőinek hatáskörét is megcsonkítják. És ezekre rámutatni, orvoslásukon fáradozni az általános hajótörésben fenmaradt néhány szabad tanitóegyletnek legszebb feladatai közé tartozik. E körül csoportosuljanak mindazon erők, melyek a haza fentartása, a nemzet gyarapításán munkálkodnak.

De lássuk részletesen az új vívmányokat. —


	A nevezett törvény (3. §.) a szakszerű felügyelet szép elvét fogadja el, „az oktatás és iskolai igazgatás terén magukat kitüntetett egyének” közüli kinevezését a tanfelügyelőknek hangsúlyozván, és azok hatáskörét a felekezetek14 iskoláira is kiterjesztvén, azok tankönyvei, tantervei és adatainak felvétele és megvizsgálására felhatalmazza (5. §. 3., 4., 5., 6., 7. pont); mely utóbbit azonban a felekezetek az 1868. XXXVIII. törvénycikk értelmében „szabadon” állapíthatják meg (3. a) pont). Ezen valóban üdvös intézkedés első látszatra azon szép hitben ringatja az embert, hogy most már a szakszerű állami felügyeletre nézve minden meg van téve. Pedig ez csak első lépés a liberalizmus követelményei felé — a második és határozott lépést megtenni nem merte, vagy nem akarta a kormány; arra várhatunk megint egy pár évtizedig.



A szakértők közüli kinevezése a tanfelügyelőknek nem újítás. Azt megtette az a b s o 1 u t i s m u s is, hogy egy-egy szakmájában kitűnő egyéniséget — nehogy kiváló tehetségeit és szabad elveit a kormány terveinek megzavarására használja, egy kövér „sinecura” zsibbasztó párnájára emelte, hogy „veszélyes” tehetségeit valamely „administrativ” teendők teljesítésénél lekösse. Megtette ezt a mi kormányunk is más indokokból — hisz a bureaucratia minden rétegén egész gyarmataival találkozunk az ily „szárazra” tett tehetségeknek és — tanfelügyelőkkel egészen hasonló eredményre jutott. A tanfelügyelő még ha közvetlenül tanítói szerény működési köréből ragadtatott is ki e magas állami, sokszor még „kir. tanácsosi” címmel is nehezített hivatalra, a tanító teljesen levetkezé — kivéve a kevés kiveendőket, — egész híres szakismeretét; lelkesedése, ügyszeretete, mintegy varázsütésre lehámlott róla és csupán a felsőbb helyről ráparancsolt titkos paed. elvek és „magasb” administrativ felfogásnak hódolt.

Ehhez járulván még roppant terület, melynek bokros teendői minden szakszerű felügyeletet lehetlenné tesz — és a tanító bizalmas tanácsadója-, buzditója-, oltalmazójából, a messze távolban székelő „ismeretlenné” lesz a tanfelügyelő, ki egyszerre a körútjába eső iskolájának előtte is teljesen ismeretlen viszonyait „látleletezni” jön.

Az 5. §. ugyanis fentartja a „régi dalt” a tanfelügyelőnek — „saját vagy segéde vagy isk. látogatással ideiglenesen megbízottak személyében, minél gyakoribb, azonban évenkint legalább egyszeri megjelenéséről.” És a 13. §. szerint az isk. szék felügyel a tanításra és ez van jelen az évi vizsgálaton,

Hogy ez szakszerű felügyeletnek nem mondható, hogy csakis a maga is folytonosan tanitóskodó és a szakadatlan gyakorlatban mindig új tapasztalatokat gyűjtő s a korral haladó alaposan képzett szakférfi képes az egyszeri megjelenés alkalmával is a valódi eredményt a csinálmánytól megkülönböztetni — ezt érezték ugyan a tv. alkotói, amennyiben a tanfelügyelő mellé ama segédek és (napidijas) megbizottak kiküldését célba veszik; — de a lehetőleg kis területen működő s igy működési körét könnyen áttekintő és minden gondozására bízott iskolában otthonos járási tanfelügyelők, szomszédállamunkban is alkalmazott és üdvösnek bizonyult intézményéhez folyamodni eléggé szabadelvű elhatározásuk nem volt. — Pedig ezen jár. tanitó-felügyelők, kik tan. hivatalukban meghagyatva, körutjok ideje alatt csak helyettesíttetnek iskolájukban segédjük által, felelhetnek meg egyedül a szakszerű tanfelügyelet jelzett igényeinek, ezek pótolhatnák csak a helyi felügyelet körül az isk. székekben többnyire hiányzó és a tanító lelkiismeretes eljárásának megítélésére szükséges ellenőrzési képességet.

Ezért mindaddig a „szakszerű felügyelet” csak üres phrasis marad, melylyel elejét nem vehetjük a divó felügyeleti s ellenőrzési, vizsgálati rendszer már felhozott hátrányainak, melyek a t. önálló működését lehetlenítvén, az öntudatot, felelősségi érzetet elnyomják benne méltatlan bizalmatlankodásuk és ámításra való egyenes felhívásuk által. Holott a t. ténykedésének szabadelvű felfogása méltatja azon tapasztalati tényt, hogy minden ember, tehát a tanítónak is, saját szakkörében működésének sikere, nem annyira a szabályzatok szolgalelkü követésében, a szakadatlan, pontos szolgálatteljesítéstől függ — bár azok is nélkülözhetetlen feltételek és kellékei a lelkiismeretes működésnek — mint inkább egyéni tulajdonai, kellő képzettsége és öntudatos működésétől, melyek a legszorgosabb munka s ellenőrzéssel nem pótolhatók, de csakis valóban szakszerű felügyelet s vizsgálattal kideríthetők.


	
A 13. §. 2. pontja szerint p. a felek, iskolaszék szervezetét s teendőit „a fenebbiek szemmeltartása mellett a felek. isk. ügyet vezető illetékes főhatóság szabja meg!” Csakis az isk. mulasztások iránt köteles mindenben úgy eljárni, mint a közs. isk.-szék. Az isk.-széknek legalább 5 „írni-olvasni” tudó tagjai közt a közs. tan. testületnek csak 1 képviselője van, mig az illetékes lelkészek mindenesetre tagjai (9. §.)



	
A közigazg. bizottságnak fentartja az 1868. tczikk 38. §-ának clausulái közt megengedett 5%-os isk. adó kivetése és kulcsa megállapításának jogát, azonban a 14. §. szerint csakis az isk. költségeit, a kormány engedélye folytán előirányzatukba felvevő városok intézkedhetnek a népiskola anyagi ellátásáról a közpénztárból. És nincs fentartva sem a bizottságnak, sem a tanfelügyelőnek azon joga, hogy a felek, isk.-székek által megvizsgált számadásokat felülvizsgálhassa, pedig az isk.-székben á főszereplő ezentúl is a lelkész lesz; ki, hogy nem a művelődés és erkölcsi nevelés eszközlésére fog buzgólkodni — azt az eddigi praxis is eléggé bizonyitja. Különösen, midőn a 8. §. értelmében, az úgy is különféle felekezeti tagokból álló közigazgatási hatóságnak, az isk. látogatással ideigl. megbízottakon kívül, a területén levő vagy felekezeti egy-egy költin „választottja” is tagja a közs. s a különféle felekezetek tanítótestületei pedig szintén csak egy-egy taggal képviselvék. Az új tv. végrehajtásáról szóló 1876. sept. 2-án 20,311 sz. a. kelt min. rendelet 28. §.-a értelmében, mely az isk.-széknek felügyeleti jogát is bővebben körülírja, sem kötelezi, mint vártuk volna, a lelkészt a tanköteleseknek anyakönyv alapján összeírására, hanem az isk.-szék a közs. elöljáróság utján szerzi meg magának a tankötelesek névsorát — tehát ismét az eddig tapasztalt pontossággal történhetik az összeírás. De tartalmaz ezen rendelet még cifrábbakat is. A 21. §. értelmében ugyanis, a) Oly teendőket, melyek helyben a tanórákon kívül is elvégezhetők s külön hivatallal nem járnak, az iskolaszék véleményes jelentése alapján a tanfelügyelőnól, a közigazgatási bizottság engedélye mellett vállalhat csak a tanító. — Szép inkompatibilitási elv, ha a tanító ellátásáról olyan jól gondoskodtunk!15 — A 42. §. szerint (IV. fejezet a közs. iskban, (de csakis ezekben, mert felek. isk. tantervét, mint fönt láttuk (5. §. 3. a., pont az egyházi hatóság állapítja meg) szorosan követendők a v. és közokt. min. által kiadott tantervek. Legfeljebb (43. §.) a vidéki igényeknek megfelelő házi ipar felvétele van megengedve.





b) A 44. §. szerint az iskolaszék rendezi az oktatást és ügyel arra is, hogy: „a tanító a gyermek számára választott tankönyvek módszere (!) szellemében vezesse a tanítást. Azonban a minisztertől kérendő tanács vagy utasítás alapján szabad csak az általa ki nem adott vagy ajánlott könyvekben választani!” — Tehát ez a merev monopóliumnak gyengéd alakban kihirdetése. (Körülbelül az egyszeri zsidó azon szép engedményéhez hasonló: „Itt van fiam 1 krajcár, vehetsz rajta amit akarsz, de ha mást, mint zsemlyét vásárolsz — kitekerem a nyakad!”)

Ezen édeskés takaróba burkolt keserű pilulához teljesen hasonló ugyanazon §. szép utasítása, mely szerint: c) Oly tárgyak tanításában, melyeket a szemléltetés útján lehet oktatni, a gyermekek könyvek szerzése és megtanulásával ne terheltessenek. Már a 46. §. szerint azonban: „a tanító, arra nyert engedély nélkül, sem tankönyveket, sem kéziratokat, sem semmiféle taneszközöket nem használhat!” De: d) Az évfolyamokra kijelölt tantárgyakat egész terjedelmükben kell bevégeznie az osztály és az osztatlan iskola tanítójának egyformán, s utóbbira nézve az előbbiével azonos s közös tanterv s cél kötelező. Még például a szegénynek 36 órai oktatást (hetenként) sózhatnak a nyaka közé az amazéval egyenlő vagy fel sem érő fizetés mellett. És az így teljesen megkötözött tanítóról még azt meri mondani ezen pont szemforgató bevezetésén kígyózó frázis, miszerint: „A népiskola tanítója a vezetésére bízott iskola növendékeinek erkölcsi és szellemi nevelését és oktatását — a vallás és közoktatási minisztérium által kiadott rendeletek értelmében — önállóan vezérli!” Pedig azon kívül, hogy a tulajdonképpeni oktatásra nézve teljesen megfosztatott minden szabadságtól és a különféle hívatlan befolyások játékszeréül tétetik — a 44. §. 6. pontja értelmében úgyis a hitfelekezeti lelkészek bízatván meg a hit- és erkölcstan tanításával is —, a tanítótól még: e) az oktatás nevelési momentumának, a fegyelemnek a gyermekek egyediségéhez s a körülményekhez mért alkalmazásának teljes szabadsága is megvonatik; a 61. §-ban pontosan körülírván a fegyelmi finnyáskodás egész fokozatát — a testi büntetés, igen sok esetben egyedül üdvözítő eszközének teljes kizárása mellett (melynek agyra-főre alkalmazása azonban a szülőknek teljes szabadságában áll), míg az ily durva bánásmód által úgyszólván „megkérgesedett” kedélyű tanulóval is hasonlóképpen csínján kellend bánni a tanítónak, ha a tisztelt kamaszok, szülők s iskolaszéki tagok törvénybiztosította neheztelési és forbátolási jogát megsérteni nem akarja. Így a tanító nem gazda iskolájában, nem ura többé cselekvéseinek, hanem a folytonos felügyelet és ellenőrizet mellett vagy megszakad a munkában, anélkül, hogy a lelke előtt lebegő célt elérhetné, vagy a tanterv, tancél s fegyelmi eljárás száraz szabványainak betűjéhez alkalmazkodva — pusztán az itt is (65. §.) előírt évi zárvizsgálatra tanít úgy, mint a reá parancsolt pedagógia megköveteli —, mégpedig ezt is csak többnyire addig, míg s ameddig az illető szabványok őrzői nyakán vannak. Az önállóságától megfosztott tanítók, mint a „disciplina” járma alatt nyögő favitézek, „zárt” sorban, „rapporton” megjelenő csapatjai, szépen „veszik ki magukat” az őket lóhátról néző parancsnok előtt — de a nemzetek harcaiban, az önfenntartás tusájában csak a biztos futást vagy a döntő megveretést eszközölhetik. Saját felelősségére az ilyen fabáb mit sem tud és mer cselekedni a legnagyobb veszély esetén, hol egy önálló és a szabályzaton kívül eső elszánt tettel az egész hadsereget megmenthetné — tunya és csökönyös közönyével magát és társait a halálnak szenteli inkább. Mert a hadseregek és a tanítóságnak is ereje nem szabályok szolgalelkű követésében, hanem azoknak az időleges és helyi viszonyokhoz képest önálló és saját felelősségére alkalmazásában áll. Flavius végszavai: „In omni autem proelio, non tam multitudo et virtus indocta, quam artes exercitium solent praestare victoriam!” semmire sem alkalmazhatók inkább, mint a népek szellemi tusája, művelődésük, munkaiparuk, hatalmi túlsúlyuk most javában folyó versenyében. — „Szabadság = élet; szolgaság = halál!”

Ezt nem lehet eléggé gyakran és hangosan a tanügy s tanitóság fejlődését akadályozó hatását s tekintélyét csonkitó elvek és intézkedések kiapadhatatlan forrását képező törvények és szabványok alkotói előtt hirdetni; kik a néptanitók és néptanitásnak a nemzetnek legfőbb érdekei: a művelődés általánosítása, a tiszta közerkölcs és nemzeti önállóság kiküzdése s biztositása körül folyó harcban elsőrendű és döntő hivatását elismerni nem tudják vagy akarják. De azért ne csüggedjünk. Ne szűnjünk, mint a szabad tanügy bajnokai mindent megtenni, amit az adott viszonyok korlátái közt a szabadság, jogosság s hatalom egyenletes feloszolhatása körül csak tehetünk — és a nemzet élni fog.

Azoktól, kiknek látköre a doktrinerizmus vagy önzés látcsövén keresztül oly messzire terjed, hogy a közvetlen alattuk levő viszonyokat föl nem ismerhetik, vagy megrögzött előítéleteik közepette csak odáig látnak, hol s amennyiben saját, idő- s személyükhöz kötött érdekük forog szóban, üdvöt nem várhatunk — hanem csak ha becsületes s fáradhatatlan működésünkkel a népet, a közvéleményt megnyernünk sikerül. Ez legyen célja minden szavunknak s tettünknek!

Lábjegyzetek


	
Minden nagy társadalmi haladás közt mindenkor a vagyongyűjtés az első, mert nélküle az ismeretek szerzésére sem inger, sem szabad idő nem volna. — Az egészen műveletlen népnél a gyorsaság, mellyel a vagyont szerzi, kizárólag a föld természetes tulajdonságaitól (éghajlattól) függ. Buckle: „Anglia művelődésének története.” ↩



	
Laboulay ezt igy fejezi ki: „A társadalmak is hasonlók az egyénekhez: ugyanazon törvény kormányozza az embereket, akár elszigetelten, akár testületileg működjenek. Ha magunkra vállalunk egy embert igazgatni, dolgoztatni, táplálni, de soha se bizzuk őt saját erejére, nem lesz belőle semmi, legfeljebb munkakerülő, naplopó. Ellenben a felelősség, a szabadság könnyen kifejiesztendi erejét. Épen igy áll a dolog a társadalmakkal is: a szabadság s felelősség képezi hatalmukat és éltüket!” ↩



	
„Offenbar falsch ist jene Massenbildung”, mondja igen szépen Pfeifer F. V. — „welche ohne Auswahl jedem Kinde dasselbe aufdrängt und es, wie eine zu mästende Gans ansehn will.” — „Ohne diese Voraussetzung wird gleiches Scheffelmass an ungleich begabte Kinder angelegt und den Lehrer dadurch gezwungen mechanisch zu dressiren, durch äusserliches, die selbstthätige Regung des Geistes verschüttendes Aufdrängen und Aufleimen.” Továbbá: „Népünk keveset olvas, mert nagyobbrészt csak szavakat tanult gagyogni, de mondat- s gondolatmenetet felfogni nem. Ezért védetlenül van a butaságán élősdők rajának odavetve. — Néptanítók! Tanítsátok növendékeiteket kellőkép olvasni s eszközt adtok kezébe felszabadítására, kardot az igazság kivívására — az államot menthetitek meg azzal!” (Vortrag auf bair. Lehrervers. zu Würzburg, 1869.) ↩



	
Már az „Orsz. közokt. tanács” népnevelési szakosztálya kimondá az 1868. törvény módosítása tárgyában adott véleményes jelentésében, miszerint: „Az I. magyar közoktatási törvény nem elvont (!) elméletek, hanem az élet (?) gyakorlati kívánalmainak szülöttje s két ellentétes áramlatnak kölcsönös engedmények útján kiegyeztetéséből származott (úgynevezett kompromisszum).” — De egyszersmind elismeré, hogy a benne lefektetett nagy és termékeny elvek részint egy jobb jövőnek vannak mintegy örökségül hagyva. (Lásd idézett könyv, a bevezetést.) ↩



	
Ezek alól még akkor sem menthető fel senki, ha önként lemondana róluk, illetve az állam vagy község által fenntartottakon kívül más népoktatási intézmények fenntartásához járulással önmegadóztatást teljesíteni jónak találja. A polgári álladalom megfelel a liberalizmus követelményeinek, ha a szükséges feltételek biztosítása mellett nem enged bárkinek külön iskolát tartani; de midőn egyszersmind az illető ügyről való gondozást magára vállalta az állam vagy község, az abban nem részesülőt éppoly kevéssé mentheti föl a hozzájárulás alól, mint például a közegészség vagy közbiztonság fenntartásával járó költségeknél nem jöhet tekintetbe, hogy valamely egyén egészségét, biztonságát veszélyeztethetőnek nem tartaná, avagy saját orvosa, kuruzslója, őre vagy kutyái által eléggé gondoskodhatni vélne. Mindezen eszközöket külön saját költsége és veszélyére használhatja, ha az állam feltételeinek megfelel vagy ez éppen egészen el nem tiltja attól a közérdek szempontjából — de az ehhez való adózást el nem engedheti azért. ↩



	
A lelkiismeretes tanító nem is képes csekélyebb fizetés mellett kevesebbet nyújtani, mint a mennyit kell és lehet több mellett; a lelkiismeretlen pedig csak annyit, sőt kevesebbet nyújt nagy fizetés mellett is. Itt csak az erkölcsi és phisicai lehetőség dönt, mely megkivántatja, hogy a tanító egész idejét iskolája és továbbképzésének szentelhesse. ↩



	
Az Amerikára való utalás ép itt helyt nem áll. Mert ott a nő a társ. élet központját, tisztelete mintegy a közerkölcs alapját képezi és ami fő: egészen a férfiakéhoz hasonló nevelésben részesül és utóbbiak közül még a legnagyobb fizetésért csak kevesen lépnek a tan. pályára, holott nálunk elegen mennének. ↩



	
Az „Orsz. közokt. tanács” már idézett véleményében kiemeli, hogy a nőtanítók alkalmazásánál „az óvodától, sőt bölcsődétől kezdve, a kisebb gyermekek ápolására” — mégpedig nemcsak a leány-, hanem az elemi fiúosztályokban is — egész a középfokig kellene fősúlyt fektetni, mint amely foglalkozás a nő természetes hivatásához sokkal közelebb áll. — Távol attól, hogy teljesen alkalmasoknak ne hinné a nőket a legszárazabb tudományok tanulmányozására — ha reá szánják magukat. De ily esetet kivételül engedvén csak meg, az önállóság ezen nemére nőtől, ha családi köréből bármily oknál fogva kiragadtatott, ugyanazon előkészületet kívánja meg s hibának mondja, ha minden elnézést félretéve, irányában ugyanazon követelésekkel nem lépnénk fel, mint férfi versenytársaik irányában. (Uo. 24. l.) ↩



	
A szülők pedig minden hó végén tartandó gyülekezetben értesülhetnének gyermekeik haladása-, maradása-, észlelt hibáikról és az ezek orvoslására fordított és otthon fordítandó eszközökről. Tehát a szülői háznak a nevelésben való közreműködése biztosíttatnék. Holott a „vizsgák” csak a szülők vagy gyermekek hiúságát vagy ellenszenvét táplálják. ↩



	
Ezen intézkedés valóban liberális szempontból méltánylandó. Lásd Schwarz: „Államintézményeink és a kor szelleme.” II. füzet, 94. lap s több helyütt. ↩



	
Ezekre nézve mondá Ghyczy Kálmán 1870. február 16-án tartott beszédében: „Nem akarom e helyen királyi fiscusra örökségképpen hagyott javak s közcélokra tett királyi adományok jogi természetét fejtegetni, de azt vélem állíthatni, hogy a közoktatás s nevelés egyik lényeges ágát a vallás tanítása is képezi ugyan, de maga a közoktatás ügye nem vallási s nem egyházi, hanem állami és polgári ügy, és a vagyon, mely e célra van rendelve, nem vallási, nem egyházi, hanem állami vagyon.” És 1873. június 30-i beszédében kijelenti, hogy ő teljesen osztja Deák nézeteit, de azt kell tekintetbe venni, hogy az egyháznak mint olyannak joga van-e a vallásoktatáson kívül a közoktatásra befolyást gyakorolni? A népoktatás az államnak joga, s az egyháznak minden beavatkozása ezen ügybe jogbitorlás! ↩



	
„Vallásosság! — ez a jelige s erre tanítanak, de nem nevelnek. Pedig nincs hittanitás, hanem hitbeli nevelés. A hittanitásnak eredménye — vallástalanság. S a vallástalanság mely a szülői háztól átszármazik az iskola tanulóira, akadály a helyes erkölcsi nevelésben.” (Aradvidéki tanitó-egylet „Emlékirat a vallásoktatás tárgyában.”) ↩



	
A legutóbbi budget-vita alkalmával is nyilván kimondá Trefort miniszter úr, miszerint: „Félre nem ismervén a népoktatás jelentőségét, én a felsőbb oktatásra s a felsőbb tanintézetekre nagy súlyt fektetek, mert azok felvirágoztatásától függ összes művelődési állapotunk.” (?!) ↩



	
Az állami felügyeletnek ezek irányában biztosítása báró Eötvös eredeti javaslatában benfoglaltatott. Ezen, a tanhatóságoknak minden iskolát kivétel nélkül alárendelő pontok éppen a küzdött „kompromisszumnak” estek áldozatul. ↩



	
Méltó testvére az 1874. évi incompatibilitási törvény 3. §-ának, mely a működő tanítót szenvedőleges választási jogától megfosztja. Vagy talán itt is csak az céloztatik, hogy a működő tanító valahogy amolyan „segédi vagy megbízotti” hivatalra ki ne neveztethessék? ↩

        Stern Samu előadása a jelszavak közgazdasági életre gyakorolt hatásáról, amely a Magyar Cobden Szövetség szemináriumában hangzott el 1931. január 27-én, és a Magyar Cobden-Szövetség kiadásában jelent meg. A kényszerítő árszabályozás bírálata mellett a kartellek önkéntes koordinációjának is teret enged.



      

     
     Fischer Ödön elnök megnyitója

Mélyen tisztelt Hölgyeim és Uraim!

A Magyar Cobden Szövetség ülését megnyitom és melegen üdvözlöm mai előadónkat, Stern Samu őméltóságát.

Stern Samuban a magyar üzletember legértékesebb és legnobilisabb típusát köszöntjük, aki cselekedetekkel, reális, pozitív munkával veszi ki részét az ország gazdasági újjáépítéséből.

A Cobden Szövetség előadásai során már sok értékes gazdasági-elméleti szempontot ismertettek. Ma este azonban a gyakorlat embere szólal meg, a legjobban tájékozott szakemberek egyike, akit nem elméleti meggondolások, hanem az egészséges kereskedői ösztön, a becsületes üzleti felfogása és az előrelátó józanság vezérelnek munkásságában. És az eredmény azt bizonyítja, hogy ez a hármasszövetség olyan hatalom, melyre bátran bízhatta magát Stern Samu és bátran bízhatja magát az egész magyar kereskedőtársadalom.

Az építés politikáját jelenti ma őméltósága neve, a konstruktív gazdaság politikáét, – az elmúlt esztendők destruktiv hivatalos gazdaság-politikájával szemben.

Halkszavú és póz nélkül való ember, ki terveiben és munkájában leli gyönyörűségét. Feltünni akarás nélkül tűnt ki embertársai köréből; azon kevesek közé tartozik, akiknek nincsenek ellenségei, de vannak barátai.

Közéleti szereplése olyan területen játszódik le, ahol nem érvényesülnek jelszavak, mert az Ige és az emberszeretet lépnek helyükbe.

A jelszavak dinamikájának pozitiv és negativ hatásától egyaránt távol tartva magát, – ma a közgazdaságot nyugtalanitó és veszélyeztető jelszavakat fogja magyarázni és kritizálni.

Őméltósága eddig sohasem ült le az előadói asztalhoz és hogy mégis most előbb hozzánk, ennél azt bizonyítja, hogy érzi, hogy a mai súlyos időkben szükség van arra, hogy a gazdasági élet specialistái szólaljanak meg. Ma a szaktudásnak és a tehetségnek lehet elsősorban szava és hangja és meggyőző ereje.

Kérem őméltóságát, tartsa meg előadását.

Mélyen tisztelt Hölgyeim és Uraim!

Mindenekelőtt hálás köszönetet kell mondanom azért a kitüntető üdvözlésért, amellyel engem a Cobden Szövetség igen tisztelt elnöke megtisztelni szíves volt. Tisztességnek és kitüntetésnek tartom, hogy a közgazdasági, az irodalmi, művészeti és társadalmi kiválóságok sorában, akiket a Cobden Szövetség erre a pódiumra meg szokott hívni, énhozzám is fordultak, aki nem vagyok a tudás embere és a közgazdaságban is csak a gyakorlat terén működöm.

De talán éppen azért, mert a közgazdasági élet gyakorlati terén működöm, tudok egynehány adalékkal hozzájárulni ama visszásságok demonstrálásához, amelyek a magyar gazdasági élet üdvös haladását és a szabad fejlődését megakasztják, talán éppen ezért tudok néhány olyan szemponttal szolgálni, amelyek gyakorlatilag világítanak rá azokra az anomáliákra, amelyek normális körülmények között is károsak volnának, a mai súlyos és válságos gazdasági viszonyok között azonban egyenesen veszedelmesek lehetnek.

Előadásomnak tárgyául azt választottam, hogy egyes, immár közismert jelszavak hatását a közgazdasági életben megvilágítsam. Hónapok óta volt szíves a Cobden Szövetség a maga előadásainak sorozatában ezt az előadásomat hirdetni és érdekes, hogy éppen a legutóbbi hónapokban közgazdaságunk nem egy hivatott tényezője foglalkozott a sajtóban és a nyilvánosság előtt ugyanezzel a témával, – jeléül annak, hogy ez a kérdés ma valóban mennyire aktuális és hogy a jelszavak térhódítása a közgazdasági életben mennyire foglalkoztatja a leghivatottabbakat is. Ama sok és érdekes megnyilatkozás után, amely e kérdés körül az utóbbi időben elhangzott, nem óhajtok a magam részéről új tanok, új igazságok fölfedezésével szolgálni, de legyen szabad megkísérelnem, hogy a megállapításokat és igazságokat, amelyeket előttem mások is hangoztattak már, a magam tapasztalatai alapján foglaljam előadásomba.

Jelszavakkal van tele a politikai, a társadalmi élet és – sajnos – a közgazdasági élet is. A különböző jelszavak valóságos hangzavara tobzódik és minden józan eszünkre szükség van, hogy a sok, egymásnak ellentmondó igazságból az adott alkalomra helytálló igazságot kihámozzuk.

A politika sem engedhetné meg magának a jelszavakkal való játéknak ezt a fényűzését, de még veszedelmesebb ez a játék a jelszavakkal a közgazdasági élet terén és csak Teleszky Jánosnak, közgazdasági életünk e kitűnőségének nyomdokain haladok, amikor megállapítom, hogy a jelszavak uralomra jutása egy téren sem jelent olyan veszedelmet és sehol sem járhat annyi kárral, mint a közgazdaság terén, mert a közgazdasági életnek megvannak a maga törvényszerűségei, amelyek épp olyan kérlelhetetlen következetességgel működnek, mint a természeti törvények.

Tulajdonképpen a nagy politikában is csak egy politikát volna szabad ismerni: az élet politikáját, azt a politikát, amely az életet nyugalmasabbá, jobbá teheti. És fokozottan áll ez a követelmény a közgazdasági politikára. A közgazdasági élet terén csak realitásokkal szabad számolni, amelyek tényekkel és adatokkal ellenőrizhetők. Itt nincs helye hangzatos jelszavaknak és a törvényszerű fejlődés, a szerves összefüggések megdöntik a még oly tetszetősnek látszó jelszavakat is.

De ha a politikában talán még lehet a jelszavak által fölkeltett tömeghangulatokkal bizonyos eredményeket elérni, már a közgazdaság terén jelszavakkal csak tömeghangulatot lehet kelteni, – de eredményeket elérni nem lehet.

És mégis tömegesen burjánzanak a közgazdaság terén is a jelszavak. És talán egyetlen probléma körül sem burjánzik fel annyi jelszó, mint a drágaság problémája körül.

A drágaság az egyetlen jelszó, amely az idők változásán keresztül állandóan napirenden szerepel. Minden időben és mindenkor hangzott a panasz a drágaság ellen és mindezeknek a panaszoknak állandó refrénje, hogy mennyivel olcsóbb volt az élet tizhúsz évvel ezelőtt, vagy apáink, nagyapáink korában. Ha visszalapozzuk az újságokat tizenöt-húsz évre, a beke úgynevezett boldog korszakára, akkor is ugyanazokat a sopánkodásokat halljuk, mint ma – az elviselhetetlen drágaság ellen. Elszörnyüködve jegyzi fel például a krónika 1831-ből, tehát most pont száz éve, hogy: rettenetes, 28 forint már az élő tehén ára, a tojás tucatjáért pedig 21 krajcárt is elkérnek, holott tíz éve, 1820-ban, csak 17 krajcárba került! És a háború előtt közgazdasági tanulmányok egész könyvtára, újságcikkek egész légiója panasz- kodott ugyanúgy a drágaság ellen, mint ahogy ma panaszkodnak.

Száz évvel ezelőtt a drágaságnak az volt a kiáltó példája, hogy az élő tehénnek 28 forint volt az ára, a tojásé csaknem 2 krajcár, az icce tejé (körülbelül háromnegyed liter) pedig 7 krajcár. Ma persze, amikor 4-500 pengős tehénárak vannak, amikor a tojás darabja 12-14 fillér, a tej literje 36 fillér, tüneményes olcsóságnak tűnnek fel ezek a száz év előtti árak, holott az akkori és a mai árak között belső érték tekintetében talán nem is olyan nagy a különbség. Mert a drágaság nem azokban a számokban fejeződik ki, amelyek egyes időszakokban az egyes cikkek árait jelzik, hanem abból a különbözetből adódik, amely a kereseti viszonyok és a szükségletek árai között tátong. És a helyes közgazdasági politikának éppen az volna a feladata, hogy ezt a differenciát minél erőteljesebben csökkentse és a keresetet megfelelő arányba hozza a szükségletek áraival.

Ma azt mondják, hogy ezt a helyes arányt a közvetítő kereskedelem túlkapásai miatt nem lehet elérni és a jelszó agitációs erejével azt panaszolják fel, hogy drágaság azért van, mert a termelőt nem tudják közvetlenül a fogyasztóval összehozni, mivelhogy a termelő és a fogyasztó közé a kereskedelem kapcsolódik közbe, ami a fogyasztási cikkeknek fölösleges módon való drágítását idézi elő. Ezek a jelszavak tehát nemcsak azzal vádolják a kereskedelmét, hogy fölösleges szerv, hanem egyúttal mint árdrágítót állítják be. Orvosságként pedig azt a jelszót hirdetik, hogy a közvetítő kereskedelem kikapcsolásával hatósági üzemeket, szövetkezeteket kell létesíteni, mert ezek vannak hivatva arra, hogy .a kereskedelem túlkapásait kiküszöböljék és árnivelláló hatásukkal a kereskedelmet a helyes útra tereljék.

Ezek a jelszavak a közvetítő kereskedelem nagy részét valóságos uzsorás színében állítják be és hangzatosan hirdetik, hogy a mai magas árak mennyire jogosulatlanok, hogy túlnagy a különbözet, amely a gazdának fizetett ár és a fogyasztótól követelt ár között mutatkozik. Mindezeket a vádakat azonban csak nagy általánosságban hangoztatják, de hogy minek következtében áll elő ez a nagy különbözet a cikkek áraiban, miért nem jogosultak ezek az árak és hogy hol, miként lehetne lejebb szállítani ezt a különbözetet, arra a komoly kritika nemigen próbál oknyomozóan rávilágítani.

Fel kell vetnünk végre a kérdést, hogyan lehet a közvetítő kereskedelem ellen az uzsorának vádját emlegetni, amikor nap-nap után kell tapasztalnunk , hogy régi kereskedelmi cégek és vállalatok sorra inzolvenciába, kényszeregyezségbe kerülnek? Ha a kereskedők uzsorahaszonra dolgoznának, akkor ebből az következnék, hogy a kereskedői cégek és vállalatok ebbe a nagy haszonba sorra meggazdagodnának vagy legalább is jól megélnének, de semmi szín alatt sem következnék belőle az, hogy egymás után sorra tönkremennek.

A drágaság körül a tévtanok egész tömkelege keletkezett. Nézzünk csak szembe mindenekelőtt a szövetkezeti jelszóval.

A szövetkezet tulajdonképpen azt kellene hogy jelentse, hogy altruista alapon összeáll a társadalom egy rétege, – mondjuk a köztisztviselők, vagy egy bizonyos másik foglalkozási ágnak tagjai – azzal, hogy a saját tagjait a fogyasztási szükségletekkel el fogja látni. Az ilyen szövetkezet volna az, amely annak, amit a szövetkezeti jelszó hirdet, tulajdonképpen megfelelne. De vájjon nálunk hogyan festenek a valóságban a jelszavak által propagált szövetkezetek? Minálunk a szövetkezetek elsősorban lehetőleg állami támogatást, kamatmentes hitelt igyekeznek szerezni azon a címen, hogy így olcsóbban tudjanak gondoskodni a tagjaikról. Ezek a szövetkezetek, amelyeket egyszerűen álszövetkezeteknek kell minősítenem, nem is a társadalom egy-egy körülhatárolt rétegének tagjaiból alakulnak, hogy ezeket aztán a társulás alapján olcsóbban szolgálják ki, hanem – amint általánosan tudva van, – tulajdonképpen mindenki számára rendelkezésre állanak, mindenfelé kinyitják az üzleteiket, éppúgy, mint a kereskedő, és boldog-boldogtalan számára éppúgy árusítanak, mint a kereskedő. A rendes kereskedői üzletektől ezek a szövetkezeti üzletek csak abban különböznek, hogy nem viselik azokat az általános terheket, amelyek a kereskedőt terhelik, hogy állami szubvenciót, kamatmentes hitelt élveznek, de azért mégsem tudnak olcsóbbak lenni, mint a kereskedő, a legtöbb esetben nem is tudnak prosperálni és amikor veszteséggel dolgoznak, ezt a veszteséget éppen a kereskedők és a fogyasztók adófillérjeiből származó állami szubvencióból pótolják. Erre mások is mutattak már reá.

De nézzük most már, hogy-miért nem tudnak olcsóbban dolgozni az ilyen szövetkezetek. Tudjuk, hogy a szövetkezetek fiókrendszerrel dolgoznak, minden fióknak megvan a maga külön vezetője és külön személyzete. Ezzel szemben a kiskereskedő a maga üzletében maga, vagy családja segítségével kezeli az árut, még pedig az aprólékosságig terjedő gonddal kezeli azt, mert hiszen a maga áruját kezeli. A szövetkezeti fiók vezetője megkapja a maga rendes fizetését és az üzlet menetét semmiféle rizikó nem viseli. Ezzel szemben a kiskereskedő maga viseli üzletének egész rizikóját és már ezért is fokozottabban vigyáz üzletének helyes vezetésére és minden egyes fillérre. A szövetkezeti fióknak, ha többet nem, legalább olyan jövedelmet kellene az üzletből kihoznia, amely a fiók vezetőjének és személyzetének fizetését fedezze, de nem hoz ki annyit, mert ha ezt kihozná, nem dolgoznék deficittel, viszont a kiskereskedő meg van elégedve azzal a haszonnal is, sokszor talán meg kevesebbel is, mint amennyit a fióküzletvezető fizetéseként kap a szövetkezettől.

Azt lehetne ennek ellenében felhozni, hogy a kiskereskedő csak kisebb tételekben szerzi be az árut, tehát nem tudja azt olyan olcsón beszerezni, mint a szövetkezet, amely centrálisan és nagy tételekben végzi bevásárlásait és így olcsóbban vásárolhat. Ez az ellenvetés azonban nem áll meg, mert ha úgy a szövetkezet a maga centrális bevásárlásával sem vásárol olcsóbban, mint a kiskereskedő, de ha még olcsóbban is vásárolna a szövetkezet, akkor is ez a differencia rámegy a központi adminisztráció költségeire, amelyek búsásan felemésztik azt az előnyt, amit a centrális bevásárlás esetleg jelentene.

Ilyen körülmények között az olcsóság problémáját a szövetkezetek nem tudják megoldani. Akkor már sokkal egyszerűbb megoldást ad annak idején a magas klérusnak egyik kiváló tagja, akihez a szövetkezeti jelszópropaganda mézesheteiben egy falu küldöttsége azzal a kérelemmel járult, hogy segítse őket egy szövetkezeti fióküzlethez, mert a falubeli zsidó szatócsnál nagyon drágán kénytelenek vásárolni.

— Hát hány zsidó van a falujukban? — kérdezte a küldöttségtől őeminenciája.

— Bizony csak egy zsidónk van, — volt a válasz.

— Nos akkor hozassanak a faluba még legalább három, azok majd konkurenciát csinálnak az ottlevő zsidónak, s így aztán majd olcsóbban vásárolhatnak. De a szövetkezeti üzlettől hiába várnak nagyobb olcsóságot.

Ez a helyzet pedig nemcsak most áll fenn így, amikor ily súlyos gazdasági viszonyok között vergődünk, hanem akkor is fennállott már, amikor normális gazdasági viszonyok uralkodtak. A kereskedelemellenes hangulat tehát a békében sem volt igazolva, még kevésbé van igazolva most, amikor a kereskedő épp úgy sínylődik a nehéz gazdasági helyzet súlya alatt, mint a fogyasztó.

Térjünk most reá a hatósági üzemekre, amelyeknek szintén azt a hivatást tulajdonítják, hogy a drágaságot leszorítsák. Azt hirdeti a jelszó, hogy a hatósági üzemek az árak szabályozására vannak hivatva és ezzel az árszabályozó hatásukkal akarják igazolni létjogosultságukat, az árszabályozás érvényesítésére pedig beállítanak 50–60 kis üzletet. Ez a jelszó sem bírja el a tények és adatok kritikáját, mert csak nem képzelhető el, hogy egy 50–60 kis üzletből álló apparátus árszabályozóként tud hatni sok ezer üzlettel szemben, amelyek egy nagy főváros milliós lakosságát ellátni vannak hivatva. Még ha valamivel olcsóbb árakkal operálna is a hatósági üzem, akkor sem tudja a hatósági üzem a maga 50 üzletével egy milliós nagyváros egész vonalán az árszabályozást érvényesíteni, mert hiszen 50 üzletet nem lehet egy nagyváros területén úgy elhelyezni, hogy ezek a nagyváros egész lakossága számára hozzáférhetők legyenek és annyira olcsóbban nem tudnak árusítani, hogy a lakosság számára érdemes volna a lakásától távollevő hatósági üzletbe elmenni és ott vásárolni. Ötven kis üzlet forgalma elenyészik egy milliós nagyváros szükségleteivel szemben, ötven üzletbe egy nagyváros lakosságának ellátását tömöríteni nem lehet.

De nem állja meg a számok kritikáját a hatósági üzem azért sem, mert ha a hatósági élelmiszerüzem a maga 50–60 üzletével tud is egyik-másik vonatkozásban olcsóbb lenni a rendes kereskedői üzletnél, ez azért van, mert ugyancsak aránytalanul kisebb teherrel dolgozik, mint a magánkereskedelem és kamatmentes pénz, olcsó helyiség, olcsó fuvarozás áll a rendelkezésére. Tegyük fel, hogy ezen a módon egy-egy hatósági üzletnek egy évre 10 000 pengő előnyt nyújtanak, ami nem sok és ami 50 üzletre kiterjedően 500 000 pengőt jelentene. Ez az összeg talán még nem játszanék szerepet egy nagyváros költségvetésében, de ha 50 hatósági üzlet helyett 500-at akarnának felállítani, amennyivel már lehetne is valóban árszabályozást érvényesíteni, akkor ez az összeg már tízszer 500 000 pengőre, vagyis 5 millió pengőre emelkednék és ilyen dimenzióban a hatósági élelmiszerüzem is csak úgy tudna fennállani, ha mint a szövetkezet, ráfizetéssel dolgoznék. Az ilyen 50–60 üzletre terjedő apparátus szolgálhat esetleg reklám vagy demonstratív cégér gyanánt, de semmi esetre sem lehet az árszabályozás komoly tényezője.

Engedjék meg ezek után, hogy egy-két példával

közelebbről is rávilágítsak arra, hogy miképpen állunk a kereskedő illegitim haszonhajhászásának jelszavával az egyes fontosabb élelmiszercikkeknél. Vegyük a példát ama legközkeletűbb fogyasztási cikkek köréből, amelyek körül leghevesebben hangoztatják a drágaság jelszavát.

Szemrehányóan hangoztatják például: nem lehet, hogy amikor a gazda 21 fillért kap ab Budapest a tej literjéért, akkor a kereskedő 36 fillérért adja azt a fogyasztónak. És nem lehet — mondják —, hogyha a békében 30 koronás búzaár mellett 36 fillér volt a kenyér kilogrammjának az ára, akkor ma sokkal alacsonyabb búzaárak mellett drágább legyen a kenyér kilogrammja és 30%-kal nagyobb legyen az eltolódás a búzaár meg a kenyérár között, mint amilyen a békében volt.

Hogy az élelmiszerpiac terén sok minden vár rendezésre és hogy a legszükségesebb élelmicikkek árainál lehet bizonyos olcsóbbságot teremteni, anélkül, hogy ezt a különbözetet a gazdatársadalomra hárítanák át, azt magam is vallom. Ezt azonban nem lehet jelszavakkal elérni. A hiba nem ott van, amiben azt a közkeletű jelszavak keresik, hogy tudniillik a kereskedő abnormális hasznot vesz, hanem abban, hogy a törvényszerű rendelkezések a piac helyzetének megfelelően nincsenek egyöntetűen keresztülvíve.

Sűrűn halljuk felvetni a kérdést, honnan van az, hogy például a tejkereskedelemben akadnak kereskedők, akik olcsóbban adják a tejet, mint a nagy tejvállalatok.

Erre a kérdésre válaszként rá kell mutatnom elsősorban arra az anomáliára, hogy a törvényes rendelkezések éppen a tej tekintetében nem érvényesülnek egyöntetűen. Lehetetlen például az, hogy amikor a tej forgalombahozatalának szempontjából pontosan elő van írva, hogy a higiénia követelményeinek miképpen kell eleget tenniök a tejvállalatoknak és milyen apparátussal kell külön telepeket berendezniük, annyira, hogy minden mulasztás, amelyet ezen a téren elkövetnek, büntetendő cselekményszámba megy, ugyanakkor szemet hunynak afölött, hogy egy kis réteg egyszerűen túlteszi magát a higiénia követelményein és minden rezsi- vagy egyéb költség nélkül hozza forgalomba a tejet, nem gondolva azzal, hogy a nem higiénikusan kezelt tej a maga megszámlálhatatlan baktériumaival mily veszedelmekkel fenyegeti a fogyasztó egészségét. És tetejébe még ezeket a tejszállítókat állítják oda olcsóság tekintetében példa gyanánt a kereskedelem elé.

Pedig tudnivaló, hogy az ilyen olcsó tejet sokszor igen drágán fizeti meg a fogyasztóközönség, mert az ilyen nem higiénikusan kezelt és ennélfogva baktériumokkal telített tej közvetítője a betegségnek. Akárhányszor a főváros tiszti főorvosa állapította meg az ilyen tejnek betegséget okozó káros mivoltát és talán a nagyközönség nem is tudja, hogy az ilyen tej a száj- és körömbetegségeknek, különösen pedig a tífusznak a legveszedelmesebb terjesztője. Sőt volt eset, hogy egy községből többeket be kellett oltani veszettség ellen, mert olyan tehén tejét bocsátották közöttük áruba, amelyet veszett eb mart meg.

És mégis még legilletékesebb helyekről is egyre hangzik a jelszó, hogy le kell szállítani a tejtermékek árait, anélkül azonban, hogy a gazda azért kevesebbet kapjon a tejért. E jelszó hatása alatt a földmívelésügyi miniszter nemrégiben a Pénzintézeti Központ revizoraival megvizsgáltatta a tejvállalatok könyveit, ámde a vizsgálat alapján kénytelen volt megállapítani, hogy a tejvállalatok nemhogy haszonnal, hanem veszteséggel dolgoznak. És ezek után mi történt? Az történt, hogy ugyanekkor egy másik miniszter, akinek felügyeleti hatáskörébe a kereskedelmi vállalatok tartoznak, egy nyilatkozatában megint csak a tejvállalatokat tüntette fel árdrágítóknak, tekintet nélkül arra, hogy a földmívelésügyi miniszter hivatalos vizsgálata mit állapított meg. Dehát hogyan képzelik ezek után a dolgot? Hogyan szállítsa le a kereskedelem az árakat? Talán csak nem úgy, hogy azt a veszteséget, amit a szövetkezet csak állami pénzekből tud pótolni, azt a kereskedelem indokolatlan árleszállítással a maga zsebéből fizesse reá?

A kenyér áránál is egyre halljuk a jelszószerű követelést, hogy ámbár a boletta fölemelte a liszt árát és ámbár sok egyéb más több-költség merül fel ma a kenyérgyártás terén, azért mégis a kenyér árának a békebeli viszonyokhoz kell arányosan alkalmazkodnia. Nem lehet a kenyér árát ma a békebeli viszonyokkal összehasonlítani. Békében kevesebb volt a rezsiköltség, a higiénikus berendezéssel sem törődtek annyira, mint ma és hol voltak azok a nagy társadalombiztosítási járulékok, amelyeket ma kell fizetni. Békében a sütőüzemek egész éjjel dolgozhattak, míg most szigorú rendelet csak reggel öt órától fogva engedi meg a kenyér sütését. Ez egymagában is tetemes rezsiköltségtöbbletet jelent. És fel kell vetnünk a kérdést, miért szabad a kenyérgyári munkásoknak csak reggel öt órától fogva dolgozniok, miért nem kezdhetik meg a munkát már reggel három órakor? Hiszen akkor sem kellene nyolc óránál tovább dolgozniok, ha reggel három órakor kezdik a munkát. Miért lehessen csak reggel hét órakor hozzáfogni a friss kenyér vagy sütemény kihordásához, amikor a dolgozó emberek nagyrésze már korán reggel munkába siet, amikor a kis gyermekeknek már reggel nyolc órakor iskolában kell lenniök, anélkül, hogy egy falat friss kenyérhez hozzájutnának? És miért nincs éppen minálunk megengedve az éjjeli munka a kenyérgyártás terén, amikor külföldön, sok szociális államban sem áll fenn ez a tilalom? Végül, miért van az, hogy csak a kenyérgyárakban tilos az éjjeli munka? Miért nem tilos az éjjeli munka a textilgyárakban vagy más gyárakban? A textilgyárakban lehet éjszaka is dolgozni, kombinét lehet éjszaka is gyártani, de kenyeret sütni éjszaka – noha ilymódon olcsóbbá lehetne tenni a kenyeret – azt nem szabad?!

Nézzünk most még egy közszükségleti cikket a rendeletek anomáliáinak tükrében. Itt van például a jég. Rendkívül fontos fogyasztási cikk nyáron. Van egy rendelet, amely elrendeli, hogy miképpen szabad a jégtömböket a munkásoknak kihordani. Megtiltja az a rendelet, hogy a munkás egy a vállára borított zsákon hordhassa a jeget és higiénikus szempontból azt rendeli, hogy a kihordó munkásnak gummivásznat kell vállára borítania és a jégtömböt arra kell ráraknia. Pedig tudva van, hogy a jégnek a munkás ruhájával érintkező felülete, amikor olvad, lefelé csorog s így egészségügyi szempontból nem jelent veszedelmet, ha akármiféle zsákszövetet is vet a munkás a vállára. Arról viszont nem gondoskodik a rendelet, hogy például a természetes jéggel szemben bizonyos egészségügyi rendszabályokat foganatosítson, holott akárhányszor mocsaras vizekből szedik össze a fogyasztók számára ezt a jeget – olyan jeget, amelyben tisztiorvosi megállapítás szerint nem egyszer a legundorítóbb fertőző anyagok is találhatók. Ezt szabad forgalomba hozni, ez ellen nem véd meg a rendelet, csak gummivászon legyen a jégkihordó munkás vállán.

Abban a nagy zűrzavarban, melyet a különböző jelszavak a drágaság körül keltenek, vissza-visszajár kísérteni az ármaximálás jelszava. Bízvást ki lehet mondani, hogy semmiféle ármaximálásra szükség nincs. De hogy a hatóságok szakemberekkel bizonyos közszükségleti cikkeknek az irányárát megállapíthassák: az egészen jól elképzelhető.

Példának hozom fel erre a külföld több nagyvárosában működő szakértői bizottságokat, amelyekben helyet foglalnak a termelők, a vállalatok és a fogyasztók képviselői. Ez a bizottság megállapítja a termelői árat, a közvetítőig fölmerülendő költségeket és a kereskedőnek méltányos hasznát. Ámbár az ilyen irányár nem hat a törvényes rendelkezés erejével, mégis nagyjában az így megállapított árak hatályosan érvényesülnek, mert ezeket az árakat szakértők állapítják meg, tehát mindenkinek az érdeke meg van védve.

A drágaság körül burjánzó jelszavak kritikátlan hangzavarában a leghangosabbak és éppen most különösen aktuálisak a kartelellenes jelszavak. Ma már a komoly kritika tisztában van azzal, hogy csak a kartel kinövéseinek megszüntetését szabad követelni, de a kritikátlan – mondhatnám – demagóg jelszavak úgy állítják be a kérdést, mintha a kartel valami feltétlenül kiirtandó rossz volna, holott hamis beállítás, hogy ahol kartel van, ott kiuzsorázás is folyik.

Éppen azért, ha a kartelt külön törvénnyel akarjuk szabályozni, akkor ugyancsak körültekintéssel kell a problémához hozzányúlni, hogy ne éppen azokat az érdekeket sértsük meg, amelyeket a törvényes szabályozással tulajdonképpen megvédeni óhajtanánk. Az a törvényjavaslat például, amely minálunk most került parlamenti tárgyalás alá, már beleesett ebbe a hibába, amikor – anélkül, hogy az egész javaslat részletes bírálatába bocsátkozni kívánnék, – a bizottsági tárgyalások során oly paragrafust iktattak a javaslatba, amely a kereskedelemre nézve, amit pedig a karteltörvény-javaslat szintén megvédeni óhajt, a legsúlyosabb sérelmet jelenti. Arról az utólag beiktatott paragrafusról szólok, amely két hónapig terjedő fogházzal kivánja büntetni azokat az egyéneket, akik másokkal összebeszélnek, vagy összejátszanak, hogy a piaci helyzet kihasználásával valamely mezőgazdasági termény áralakulását a vásárlástól való tartózkodással, vagy más módon befolyásolják. Ez magyarán azt jelenti, hogy ha a kereskedő, aki a vidéki piacon végzi bevásárlásait, ott valamely fogyasztási cikk árát az országos, vagy fővárosi árviszonyokhoz képest túlmagasnak találja, vagy sürgönyt kap külföldről, hogy az árak visszamentek és ezért lemond arról, hogy egyáltalán vagy csak olcsóbban vásároljon és ha ugyanily okból ugyanott mások is tartózkodnak a vásárlástól, abból a helyi hatóság már jogot szerezhet arra, hogy az illető kereskedők ellen eljárjon, őket az áralakulás összebeszélésszerű befolyásolásával megvádolja és a vádlottak padjára, vagy esetleg fogházba juttassa. Oly intézkedés ez, amely a sikanériák egész sorozatát szabadítja fel a kereskedelem ellen, ami arra fog vezetni, hogy a jobb kereskedő inkább elkerüli a piacot, semhogy versenynek kitegye magát.

Ez az egy példa is igazolja, hogy a kartel szabályozásának ügye mennyire kényes kérdés és hogy a hangzatos jelszavak kritikátlan honorálása éppen azoknak az érdekeknek sérelmére vezet, amelyeket a karteltörvény megvédeni akarna. Sőt – és most Vágó József igen szellemes tételét idézem – nem az a baj, hogy van kartel, hanem az, hogy nincsen elég kartel és tulajdonképpen az volna kívánatos, hogy ha a mezőgazdák is kartelbe tudnának lépni.

Nem a mostani karteltörvény-javaslat az egyedüli, amely a jelszavak hatása alatt oly rendelkezéseket kodifikál, amelyeknek fegyvere visszafelé sül el. A határidőüzlet megrendszabályozásának jelszava sugallmazta a többi közt az állami gabonavásárló központ felállítását és azt látjuk, hogy ezen a módon ugyancsak sikerült a gabonatőzsdét alaposan megbénítani. Hamarosan rá fognak jönni, hogy az a törvény, amely tulajdonképpen a mezőgazdaság javát kívánta volna szolgálni, – a gabonatőzsde és a határidőpiac megbénításával a mezőgazdaság kárára szolgál.

Nem kívánok ezúttal mindezekbe a kérdésekbe mélyebben beleereszkedni. Csak megállapítom azt, hogy a legtöbb jelszó az egymással szemben álló érdekkörök érdekéből fakad és az ilyen jelszavak alapjában véve sokszor csak agitációs eszközök, amelyekkel a drágaság valódi lényegét az igazságtól elterelik.

Nem állítom és nem állítottam azt, hogy a különböző jelszavakban nem rejlik sok igazság is, de állítom azt, hogy a jelszavak terén nincsenek egyeduralkodó igazságok, hanem csak egymást kiegészítő igazságok vannak és sokszor a legellentétesebb igazságok kellő ellensúlyozásával érjük el a legjobbat, a legüdvösebbet.

A baj az, hogy az emberek nagy többsége nem tud annyit keresni, mint amennyi az elemi szükségletek kielégítésére elegendő és itt nem használ a Ford-féle frázis, melyet ugyancsak jelszóként hangoztatnak, hogy magasabb bérekkel kellene emelni a fogyasztó-képességet. Ez a frázis megdől azon, hogy magasabb bért mégsem lehet kifizetni, mint amennyit a termelt érték elbír.

Folytathatnám tovább is a különböző jelszavaknak felsorolását. Szólhatnék még a racionalizálás jelszaváról, a világszerte dúló munkanélküliség problémája körül hemzsegő jelszavakról; szólhatnék a legújabb jelszavakról: „Preisabbau”, „Lohnabbau”, „Steuerabbau”, amikkel szemben inkább a „Schlagwortabbau” jelszavát ajánlanám; – de nem óhajtom kimeríteni igen tisztelt hallgatóim türelmét és ezért csak arra kérek engedelmet, hogy közismert vonatkozásaimnál fogva az újabban közkeletűvé vált jelszavaknak még arra az ominózus csoportjára világítsak reá, amelyek nem is a politika, hanem a párt-politika köréből siklanak át a közgazdaság terére és amelyeket általánosságban felekezeti, helyesebben szólva: felekezetieskedő jelszavaknak kell minősítenem.

Magyarán szólva, azokról a bizonyos körökben közkedvelt, bár ma már némikép leszoruló jelszavakról óhajtok még megemlékezni, amelyek a közgazdasági életnek és különösen a kereskedelemnek elzsidósodását bizonyos fokú vádszerűséggel élezik ki.

Azt hiszem, nyíltan lehet beszélni erről a kérdésről és ezekről az időnként felbujtató jelszavakról, amelyek a nagy katasztrófák idején bekövetkező válságos időkben mindig újra és újra fel szoktak hangzani.

Lehet-e jogosan a magyar közgazdasági élet elzsidósodásáról beszélni és lehet-e komolyan vádat emelni a magyarországi izraelita felekezet ellen, amiért tagjai csakugyan jelentékeny részben a közgazdasági életben fontos szerepet játszanak?

A zsidóság története Magyarországon adja meg a kérdésre a feleletet. Csak egy-másfél századra óhajtok visszamutatni. József császár koráig az egyetlen foglalkozási ág, amelynek körében a zsidóság a maga megélhetését kereshette, a kereskedés volt. Sem a mezőgazdaságban, sem a szellemi foglalkozások terén a zsidók el nem helyezkedhettek és így a kereskedelem terén vált mind tökéletesebbé a zsidóság jártassága úgy, hogy a magyar zsidóság volt az, amely a magyar kereskedelmi és közgazdasági életet fokozatosan a fejlődés útjára vitte.

A XVIII. század végén indult meg ez a folyamat, amikor József császár 1783-ban megnyitotta a városok kapuit a zsidóság letelepedésére, de – amint dr. Büchler Sándor kitűnő műve a Zsidók történetéről följegyzi, – már egy évvel ezelőtt, 1782-ben, két óbudai zsidó, Sámuel Jakab és Mózes Löw, kérvényben fordultak Pest város tanácsához, hogy ne csak vásári időre, hanem állandóan tarthassanak nyitva itt vendéglőt hitsorsosaik számára és kérvényükben előadták, hogy ha a zsidó kereskedőknek ilymódon volna itt hol étkezniök, akkor az általuk föllendítendő kereskedelem révén „Pest rövid évek multán Magyarország első kereskedelmi városa” lenne.

A tények erejével lehet rámutatni arra, hogy a Pesten lassanként megtelepülő zsidók beváltották azt az ígéretet, amelyet 1782-ben a Pestre kívánkozó két óbudai zsidó tett, hogy Pestet rövid évek multán Magyarország első kereskedelmi városává teszik.

A múlt század harmincas éveiben, tehát most száz éve Pesten már a zsidó kereskedők oly számban vannak, hogy egy úgynevezett Izraelita Kereskedők Testülete is fennállott, egyedül a nagykereskedőknek száma pedig ekkor Pesten már 120-ra emelkedett, köztük oly cégek, amelyek ma is becsülettel állják meg helyüket a piacon.

Ugyancsak a negyvenes években, – amint azt dr. Venetianer Lajos történelmi műve részletezi, – már a zsidók nagy lendülettel vettek részt az iparmozgalmakban is. Az óbudai Goldberger-gyár, amely már 1785-ben alapíttatott, akkor emelkedett a fejlődés oly jelentős fokára, hogy készítményei az ország határán túl is kikerültek. A herendi porcellángyár, Fischer Mór alapítása, 1842-ben az első magyar iparműkiállításon már bronzérmet, 1847-ben pedig nagy aranyérmet nyer.

Az 1860-ban meginduló nemzeti újjászületés a maga harcos építő táborában mindenütt ott találja a zsidóságot is és meg kell állapítani, hogy a fejlődés műve sokat köszönhet az ő munkájuknak. A közgazdasági alkotások terén Neuschlossék megalapítják az első parkettagyárat, Posnerék nagyrafejlesztik a papírkereskedést, Falk Zsigmond a nyomdászipart, Lévay Henrik a magyar biztosítási ügy kezdeményezője, Jellinek Mór: a gabonacsarnok elnöke, már régebben Ullmann Mózes részt vesz a Pesti Magyar Kereskedelmi Bank megalapításában. A malomipart, a bányaipart zsidók emelték közgazdasági jelentőségű magas fokra, zsidók alapították és fejlesztették a legnagyobb szénbányaműveket, a Salgótarjánit, az Északmagyarországit, a Magyar Általános Kőszénbányát, zsidók által alapított részvénytársaságok alapították meg a Rimamurányit és a gyárak, ipartelepek, iparvasutak egész sorozatát. A Kohner-, Wolfner-, hatvani Deutsch-, Wahrmann-, madarasi Beck-, Koppély-, Chorin- és ma is jelentős közgazdasági tényezők gyanánt szereplő családok egész sorozata, oly férfiak, mint Kornfeld Zsigmond, Lánczy Leó, Weisz Fülöp, Weisz Manfréd és számosan mások alkotásaikkal szolgáltattak bőséges igazolást arra, hogy amit 1782-ben az a két szegény óbudai zsidó ígért, nem volt üres ígéret, mert igenis a zsidók munkájából föllendülő kereskedelem által Pest Magyarország első kereskedelmi városa lett, sőt a világpiacon is jelentős számottevő tényező. Hogy a zsidók nagyarányú közreműködése a magyar közgazdasági életben mennyire emelte a magyar ipart és kereskedelmet, ezt illusztrálja az is, hogy az 1885-iki országos kiállításon 8218 kiállító között 1155 zsidó szerepelt és 3890 kitüntetett kiállító között 671 zsidó kiállító részesült kitüntetésben. A magyar zsidók közgazdasági tevékenységének jelentőségét még fokozottabban tünteti fel az 1896. évi millenáris kiállítás és Matlekovits Sándor hatalmas müve méltóképpen világítja meg munkájukat Magyarország közgazdasági felépítésében.

A magyarországi zsidóság történelmi helyzetének fejlődése hozta magával, hogy a magyar zsidók főkép közgazdasági téren helyezkedtek el és ez a történelmi fejlődés hozta magával azt is, hogy közszolgálatban és őstermelésben nem volt módjuk arányosan elhelyezkedniük. Ez hozta magával, hogy az utolsó békebeli statisztika szerint, 1910-ben, például közszolgálatban álló állami tisztviselők között a zsidók még 5%-kal szerepelnek ugyan, de már az őstermelésben csak 0%-kal, ezzel szemben a kereskedelmi és gazdasági életben 60%-kal. De már az az állítás, hogy a zsidók a fizikai munkától aránytalanul távoltartották magukat, megint nem állhat meg, mert a békebeli, 1910-iki statisztikai adatok szerint a férfimunkások összlétszámában 11.3%, míg az 1920-as adatok szerint 14% volt a zsidók arányszáma, tehát csaknem háromszorosa az országos arányszámnak.

Az bizonyos, hogy az évszázados rászorítottság alapján a zsidók főként a kereskedelmi, a közgazdasági pályán helyezkedhettek el, mert másutt nem volt módjuk elhelyezkedni. Vice-versa azonban nem állott fenn az az akadály, hogy az ország hatalmas arányú keresztény lakossága a kereskedelmi és a közgazdasági életben is a maga számarányának megfelelően el ne helyezkedhessek. Itt más elfogultságok érvényesültek, még pedig magával a kereskedelmi és közgazdasági pályával szemben. Nem állhat meg tehát az izraelita felekezet ellen a kereskedelemben való túlkengésnek vádja akkor, amikor ez a helyzet talán nagyobb mértékben az ország nagyarányú többi lakosságának mulasztásából s az e pályától való idegenkedésből adódott.

Végeredményben pedig a kérdést az dönti el, vájjon a zsidóságnak ez a nagyarányú részvétele a kereskedelmi, valamint közgazdasági életben hasznára vált-e az ország fejlődésének, vagy sem. A tények és adatok azt mutatják, hogy hasznára vált, sőt mutatják azt, hogy azok a tapasztalatok, az a tudás és rátermettség, amelyről a zsidóság a kereskedelmi és közgazdasági pályán mindenkor tanúságot tett, márólholnaprá nem pótolhatók oly elemekkel, akik a kereskedelmi és közgazdasági élettől a múltban mindenkor távol tartották magukat. Ebben az értelemben egyenesen káros volna a felekezetieskedő jelszavaknak térfoglalása a közgazdasági életben, ahonnan elvégre mégsem lehet kiküszöbölni azokat a tényezőket, akik erre a pályára a leghivatottabbak és a leginkább rátermettek.

Legyen szabad most előadásom befejezéseként annyi jelszó után, amellyel szemben többé-kevésbé állást kellett foglalnom, egy olyan jelszót idehoznom, amelyet a legsűrűbben hangoztatnak és amelyet mégis, sajnos, a legkevésbé követnek, holott ha ezt követnék, annak kétségtelenül mélyreható és üdvös hatása volna nemcsak a politikai és társadalmi életben, hanem a közgazdasági életben is, melynek teréről pedig egyébként a jelszavak számkivetendők volnának.

Ez a jelszó: az összefogás jelszava. „Fogjunk össze” – hangzik a közélet minden fórumán anélkül, hogy ezúttal a szót követné a tett. „Fogjunk össze”, – hangzik a jelszó, – csaknem olyanformán, mint abban a bizonyos közismert operai kórusban, hogy: „a gróf a vízbefúlt, mentsük meg őt”, és amíg a legkülönbözőbb hangnemekben hangzik a kórus, „mentsük meg őt”, azalatt szerencsésen a vízbe is fúl a gróf.

Fogjunk össze: ez talán az egyetlen jelszó, amely ha üres szólamból élettartalmas cselekedetté válnék, valóban alkalmas volna arra, hogy életünknek kátyúba rekedt szekerét kimozdítsa ebből a mai súlyos válságból a munka, a haladás útjára. Fogjon össze agrár és merkantil, fogjon össze mezőgazdaság, ipar és kereskedelem, fogjon össze ennek az országnak minden társadalmi, felekezetbeli és foglalkozásbeli rétege és azt az erőt, amelyet a különböző gazdasági érdekkörök az egymás ellen irányuló harcra forditanak, egyesítsék közös munkával a közös célra, amelyet külön utakon sohasem lehet elérni, hanem csak összefogva, az ország egyetemes érdekeinek közös útján.

A sok szétágazó és egymással szembehelyezkedő jelszó helyett vezessen bennünket az összefogás, az összetartás jelszava és akkor ki fogunk lábolni ebből a mai válságból is, amely világválság ugyan, de amelyet Magyarországon a jelszópolitika még külön is súlyosbit.

        Vezércikk a legkisebb munkabérek törvényi megállapítása ellen, a Honi Ipar 1930. május 1-i számából.



      

     
     Vajjon milyen rangsora az országoknak, amely a következőként indul?: Nagybritannia, Németország, Svájc, Magyarország és melynek egyelőre folytatása nincs. Talán a nemzeti vagyon és jövedelem nagysága szerint következnének így az államok egymásután? Vagy talán az ipari termelés nagyságának sorrendjét mutatja ez a lista, vagy esetleg az automobilok száma szerint osztályozza az egyes országokat? Nem. Úgy kerültünk erre az előkelő helyre, hogy a Nemzetközi Munkaügyi Hivatal által a legkisebb munkabérek megállapítására nézve kidolgozott egyezménytervezetet sietünk becikkelyezni, lekönyökölve a nagy rohanásban Franciaországot, Belgiumot, Hollandiát, a skandináv államokat, Olaszországot, Ausztriát, Csehszlovákiát, egyéb más visszamaradott és reakciós államokkal együtt. Most azután jelentjük Genfnek, hogy a szociális olajcseppekben nálunk igazán nincsen hiány.

Miről tárgyal parlamentünk a mai válságos időkben? A munkaalkalmak szaporításáról? hogy minél több munkásnak lehessen kenyeret adni? Dehogy is. Inkább arról, hogy lehessen az államnak a munkabérek megállapításába való beleszólásának törvényes alapot teremteni. Lapunk másik helyén már írtunk arról, hogy a szocialista példa mennyire ragadós a mi kormányunknál, mikor a karteleket akarja megrendszabályozni. A jóból azonban sohasem elég a sok. A munkabér-minimumot előszőr a szocialista Ausztráliában iktatták törvénybe. Hozzá kell tennünk, hogy nem keresztényi könyörületből, hanem Ausztrália fehér lakosságának emberi önzéséből. Mert ez volt az egyik eszköz arra, hogy megakadályozzák az igénytelen, bérlenyomó kuli alkalmazását. Nosza kövessük mi is földrajzi és politikai ellenlábasaink példáját!

Megáll az ember esze! Ez a receptje a kormánynak a munkanélküliség csökkentésére? Nem lehetne az olyan törvényjavaslat kidolgozása előtt utasítani a referenst arra, nézzen meg egynéhány közgazdasági könyvet, ha olyan ügyről van szó, ahol már tapasztalatok állanak a rendelkezésére. Üsse fel például a Handwörterbuch der Staatswissenschaften című lexikon munkabérpolitika című fejezetét. Ebben megtalálhatja, hogy a munkabérminimum bevezetése Ausztráliában és Angliában azt eredményezte, hogy a drágább férfimunkát olcsóbb női munkával pótolták, vagy pedig az emberi munkaerőt géppel helyettesítették. Ez az út vezet a munkanélküliség enyhítéséhez? „A bérmegállapítás végeredményben a munkateljesítménytől függ. Minden béremelés visszaháramlik a munkások vállára, akik csak a termelés emelkedésétől várhatnak előnyöket, nem pedig a névleges béremeléstől, amely csak akkor lehet előnyös, ha ezt a termelés növekedése kíséri.” Ezt mondja Zwiedeneck-Südenhorst professzor, egy objektív tudós, nem valami „munkaadóérdekeltség íródeákja”. A munkásságnak semmi haszna nem lesz ilyen danaidák szándékától.

Az egyezmény aláírása értelmében Magyarország kötelezve van arra, hogy eljárásokat létesítsen és fenntartson, amelyek lehetővé teszik a legkisebb munkabérek megállapítását, olyan iparokban foglalkoztatott munkások javára, amely iparokban a munkabéreknek akár kollektív szerződések által, akár más úton való megállapítására vonatkozóan hatékony eljárások nincsenek és ahol a munkabérek rendkívül kicsinyek. Az egyezményben megállapított rendelkezések érvényesítése céljából azonban még külön törvényjavaslatot kell az országgyűlés elé terjeszteni, és csak ennek törvényerőre emelkedése után lehet az egyezményt megerősíteni. Remélhetően addig a kormány mégis meg fogja gondolni, hogy rekordot állítson-e fel a szociálpolitikai törvényhozás terén.

A törvényjavaslat képviselőházi vitája kétségbeejtő képet ad egyes felszólalók közgazdasági tájékozottságáról. Ugyanegy mondatban követelik a bérminimumot és a munkanélküliség csökkentését, mintha a bérminimum törvénybeiktatása nem egy további munkanélküliségi hullám megindítója volna. Ez végül is a közgazdasági intelligencia kérdése, úgy hogy annak hiányát nem kifogásolhatjuk. Annyit azonban el lehet várni a Magyarország forumán beszélőktől, hogy legalább az adataik legyenek hitelesek. Buday Dezső képviselő azt mondotta, hogy a textilgyárakban napi 80—100 fillér bért fizetnek. Ezzel szemben az 1927. évi hivatalos statisztika szerint textiliparban az átlagos kereset a férfiaknál napi 4.22 P., a kötőszövőknél 5.38, és nőmunkásoknál 2.73 pengő. Propper Sándor képviselő adatai szerint egy porcellánygyárban a munkások átlagos hetikeresete 15 pengő körül mozog, és vannak olyanok is, akik 5—6 pengőt keresnek hetenként. A hivatalos statisztika szerint, melyet a Társadalombiztosító Intézet állított össze, a porcellániparban az átlagos hetikereset 25 pengő. Ugyancsak az említett képviselő mondotta, hogy egy cukorgyár szakmunkásai 20 fillér órabért kapnak, holott a cukorgyárakban fizetett átlag-munkabér, amelyet a tanulatlan munkások bére nem nyom le, napi 3.31 pengő.

Nem akarjuk állítani, hogy a munkásság bérjövedelme gondtalan megélhetést tesz lehetővé, az azonban tény, hogy amikor a lakosság valamennyi kategóriájának jövedelme a háború előtti állapothoz képest csökkent, addig éppen az ipari munkabér mozog a háború előtti színvonalon. A legutolsó hivatalos statisztika szerint az ipari munkabérindex a következőképpen alakult:




	
	





	Szakmunkás
	104.4



	betanított munkás
	103.7



	tanulatlan munkás
	114.2



	női munkás
	110.5



	ifjú munkás
	133.6





A reálmunkabérek a szakmunkások és a betanított munkások kategóriájában valamivel 4 százalékkal alatta vannak a békeparitásnak, azonban a többi munkakategóriák már meghaladják azt.

Minden törvényes szabályozás nélkül a magyarországi munkabérek állandó emelkedést mutatnak. Egy gyári munkás átlagos évi keresete a hivatalos statisztika szerint 1926-ban 1375 pengő, 1927-ben 1470, 1928-ban pedig 1529 pengő. Egy gyárimunkás átlagos napi keresete tehát 5 pengő 40 fillér, ami mindenesetre olyan összeg, amely összehasonlíthatatlanul más élet-standardot biztosít az ipari munkásnak, mint a mezőgazdasági munkásnak. Egy öttagú családnál három keresőt számítva, az összes kereset eléri, sőt, meghaladja egy kispolgári család szokásos évi jövedelmét.

Hogy ezt a munkabérminimum-törvény növelni fogja, abban tiszteletteljesen tamáskodunk.


     

    
    
        Sugár Ottó

    
    
    
     
      
        
              
                Die Volkswirtschaft Ungarns 1933
              

            
      

    
     
      
        Könyvismertetés a Pester Lloyd német nyelvű közgazdasági évkönyvéről, kiemelve az ipari numerus claususszal szembeni közös állásfoglalást; megjelent a Honi Ipar című lapban, XXVII. évfolyam, 6. szám (1933).



      

     
     Vágó József és Kemény György közgazdasági visszapillantásai, mint minden évben, úgy most is testes kötetbe vándoroltak át a Pester Lloyd hasábjairól. Nagy német napilapunk karácsonyi mellékletének ez a része az újév előtti csendes héten a magyar gazdasági élet elitjének olvasmánya. A könyv dús tartalma – valósággal embarras de richesse – közkincsé vált tehát, még mielőtt könyv alakjában megjelent volna. Azok közé a munkák közé tartozik, amelyeket nem lehet úgy ismertetni, hogy ezzel feleslegessé tegyük elolvasásukat.

Egyetlen részletére azonban vissza kell térnünk, mégpedig arra, amely az ipar mai legégetőbb kérdésére: az ipari numerus claususra vonatkozik. Rendkívül örülünk, hogy

a Pester Lloyd kiváló közgazdászainak nézete ebben a kérdésben teljesen egyezik a mi álláspontunkkal.

Az errevonatkozó részlet – amely Vágó József tollából eredt – többek között a következőket tartalmazza:

„Csak az erővesztéssel és a tehetetlenségi érzéssel, amely az állami intervencionizmus feltartózhatatlan diadalmenete miatt szállotta meg az ipart, lehet megmagyarázni azokat a törekvéseket, amelyek arra irányulnak, hogy új iparvállalatok alapítását hatósági engedélyezéstől tegyék függővé. A gazdasági életben ható erők és fejlődési irányok megmagyarázzák ugyan, de nem igazolják az ipari numerus clausussal kapcsolatos törekvéseket. A kormánynak alaposan meg kell gondolnia, hogy magára veheti-e azt a felelősséget, amely a kényszer-szindikálás és az ipari zárt szám eredményeként ráhárul. Nagy kérdés vajjon megterhelheti-e magát azzal a felelősséggel, hogy egyes vállalkozókat új alapításoktól visszatartson, vagy átveheti-e a kockázatot azért, hogy az évszázadok óta bevált individualista-kapitalista gazdasági rendnek egy új, még tisztázatlan rendszerrel való harcában az egyik vagy a másik szisztéma mellett döntőleg állástfoglaljon, mielőtt még ez a harc véget ért volna. A kormánynak azt is meg kell gondolnia, hogy vérszegény gazdasági szervezetünk elbír-e ilyen kísérleteket? Állami apparátusunk ilyen feladatok elvégzésére nincsen iskolázva.

Ezek az ellenvetések természetesen nem jelentik, mintha egyes kivételes esetekben, mint például a gépipar szanálása, vagy behozatali kontingensek kötelező átvétele miatt előálló különleges helyzetekben nem kellene a belföldi ipari termelést korlátozni. Ebből azonban még mindig nem következik a numerus clausus elvének általánosítása, amelynek az ipar vezérei közül számosan szószólói voltak.”

A kiadvány Mitnitzky Márknak a gazdasági fejlődés kilátásairól szóló rendkívül érdekes fejtegetésével gazdagodott. Végső következtetése, hogy a válság likvidálásának két útja van: egyik, hogy a magángazdaság ismét visszakapja az állam által elfoglalt területeit, – amire kevés a valószínűség. A másik pedig, hogy az állam ászánja magát az elhódított új munkaterületén való racionalizálódásra. Ez nem abban állna, hogy a magángazdaságot még erősebben korlátozza, hanem abban, hogy a tömérdek egyes rendszabályt, amelyek többet ártottak mint használtak, (mert mindig közvetlen, sosem pedig távolabbi hatásuk szempontjából vizsgálták őket) racionális, rendszeres egésszé kovácsolja össze.

        Vezércikk az iparügyi miniszter államellenes gazdaságpolitikai nyilatkozata elé, a Honi Ipar 1935. december 20-i számából.



      

     
     Messze állunk a politikától és messze is akarunk maradni tőle. De ennek ellenére egyetlen mondatot mégis csak ki kell ragadnunk a miniszterelnök december 4-én tartott képviselőházi beszédéből. Egy mondatot, amelyre már olyan régóta várunk.

„A mostani súlyos gazdasági helyzetben — úgymond — az állam nem avatkozhatik bele a magánvállalkozás gesztiójába, úgy, hogy eleve kétes helyzetet teremtsen a vállalatoknál.”

A „letöröm!”, „megrendszabályozom!”, „megváltoztatom!” kórusából különös tisztasággal csendül ki ez a hang. Az iparügyi miniszternek a becsületesen dolgozó kartelek létjogosultságát nyilvánosan elismerő szentesi beszédéből még csak annyit olvastunk ki, hogy illetékes helyen végre nyiltan szembe akarnak szállni a népbutító gazdasági demagógia romboló munkájával. A miniszterelnök beszéde azonban ennél sokkal többet jelent. Még pedig nemcsak a szónok személyi presztizsénél és poziciójánál fogva.

Mutatja, hogy a legilletékesebb helyen már sok mindent kezdenek észrevenni. Azt, hogy az állami intervencionizmusnak is megvannak a maga természetkijelölte határai, hogy az etatizmusnak is meg kell állania a természetes lelkénél, mely a bürokratizmusnak semmiféle tetszetős lombfűrészmunkájával nem pótolható. Bizonyára mindjobban keresztültöri magát az igazság, hogy végre tettekkel kell rácáfolni Thomas Hobbes-ra, aki az államot a bibliai monda mindent rettenetes erővel magához ragadó Leviathanjához hasonlította. Bizonyára már odafönt is érzik, hogy a gazdasági alkotó munka legnagyobb ellensége a bizonytalanság és hogy semmiféle gazdasági rendszer nem lehet maradandó, mely egyik halálos csapást a másik után méri az egyéniségre.

Talán mégis csak beköszönt újra az idő, amikor a gazdasági demagógia riadtan bújik majd vissza odujába és az állami beavatkozás túlságba vitelének hivei ijedten viszik majd fedél alá megázott elméleteiket. Talán még megérjük a kort, amikor a termelésnek nem kell majd félnapokat a bürokrácia előszobájában ácsorogni, amikor újra nemcsak pillanatokra lehet majd kalkulálni és nem kell örökös táncot járni az egymást kergető újabb meg újabb rendelkezések között.

Az útvesztők homályába terelt és napfényre vágyódó magyar gazdasági energia reményt merített a miniszterelnök beszédéből, amely egy jobb, de mindenesetre szebb jövő útját mutatta meg a csüggedőknek. Már rászorultunk erre a biztatásra. Kissé soká vártunk rá. De jobb későn, mint soha.

S. O.

                Magyar Pál rámutatott a liberális kapitalista gazdasági rendszer nagy eredményeire és hivatására
              

            
      

    
     
      
        Rövid parlamenti tudósítás a költségvetés általános vitájáról, amely Magyar Pál képviselő felszólalását emeli ki; a Szabadság című napilap 7. oldaláról. A liberális kapitalizmus eredményeit méltatja, miközben helyes mértékű állami beavatkozást is elfogad.



      

     
     A képviselőházban az elmúlt héten folytatta a költségvetés általános vitáját. Pénteken Krüger Aladár rámutatott arra, hogy a régi Magyarország határainak helyreállítása politikai, gazdasági és földrajzi szükségszerűség, a régi Ausztria helyreállítása azonban, véleménye szerint, teljes lehetetlenség.

Magyar Pál rámutatott a liberális kapitalista gazdasági rendszer nagy eredményeire és hivatására, de leszögezte, hogy a legliberálisabb politikus sem tiltakozhat ma a helyes mértékű állami intervencionizmus ellen, amely biztosítja elsősorban a legelemibb emberi jogot: a munka jogát.

        Szabó József könyvismertető cikke Wilhelm Röpke világgazdasági írásairól, megjelent a Magyar Nemzet 1943. október 24-i számában.



      

     
     Az emberi gondolkozásnak van egy érdekes tulajdonsága, amire Hegel, a nagy német gondolkozó mutatott rá. S ez az, hogy nem fokozatosan, hanem ellentétekben fejlődik. A gazdaság jelentőségére nem úgy jött rá, hogy fokozatosan egyre több gazdasági tényező működését fedezte fel a történelemben, hanem úgy, hogy a spiritualista világszemléletből egyszerre átcsapott az ellenkező végletbe, a materializmusba. Megszületett a történelmi materializmus.

Az emberi agyvelőnek ez a furcsa végletekbe ugrálása azonban sok zavart okoz. Ennek köszönhetjük, hogy az új kor nem okosabb, csupán más, mint az előbbi. A világ lényegéből nem többet, csupán mást lát. A múlt század felfedezte az anyagot, de a csodálkozás bűvöletében elveszítette a szellemet. Először létrehozta, azután lerombolta a kapitalizmust, s a világ nyomorúságát egyikkel sem oldotta meg.

A politikában ez a kor a gazdasági beállítottságú embertípus, az úgynevezett homo oeconomicus előtérbe kerülését jelentette. Ez az embertípus a század politikai világrendjét természetesen gazdasági elvek alapján rendezte be. A kor gazdasági rendszere a kapitalizmus fénykora volt, amely feltételezte a teljes nemzetközi munkamegosztást, az ipar szabad versenyét, a vándorlás szabadságát, egyszóval a liberális individualizmust.

Az első világháború újabb fordulatot hozott. A homo oeconomicus hősi halált halt a háború nagy összeomlásában és megszületett a homo politicus. S mivel korunk politikai ideálja a nacionalizmus, a gazdaság „politizálása” lényegileg a gazdasági nacionalizmus megszületését jelentette. Ez a gyakorlatban először a vámháborúk kiélesedésében nyilvánult meg, aminek célpontjában bevallottan az állami autarkia, önellátás elérése állott. Majd mikor ennek megvalósíthatatlansága szembeszökővé vált, egyes államcsoportok autarkiára törekvése lépett a helyébe. Ezeket az államcsoportokat nevezik a politikában élettereknek, birodalmaknak, „commonwealth”-nek, a világgazdaságban nagytereknek.

Ez volt a fejlődés iránya a jelen háborúig. S ma már megállapíthatjuk: ez sem hozott megoldást. Sőt. A két háború közötti húsz év alatt félelmes gyorsasággal, szinte fertőzésszerű iramban terjedt el a földön. Még az angol világbirodalom sem volt mentes tőle, ahol az elzárkózás birodalmi preferenciális rendszerként az ottawai konferencia (1932) határozataiban érte el csúcspontját. Japánban ázsiai Monroe-elméletként hódított, Amerikában a pánamerikanizmus köntösében. Igazi orgiáit azonban Európában ülte, ahol a gazdasági elzárkózás karöltve haladt a teljes szellemi elzárkózással, a faji, nemzeti és osztálygyűlölet elharapódzásával.

Ennek a folyamatnak, amely annyira jellemző korunkra, legmesteribb bírálatát az osztrák Ludwig Mises és F. A. v. Hayek s az angol Lionel Robbins munkái mellett Wilhelm Röpke műveiben olvashatjuk. A volt marburgi, majd konstantinápolyi professzort, aki jelenleg a genfi Institut Universitaire de Hautes Études Internationales közgazdaságtani tanszékét foglalja el, nem kell a magyar közönségnek bemutatni. Die Gesellschaftskrisis der Gegenwart (Erlenbach–Zürich, 1942, 3. Aufl.) című nagy munkája méltó feltűnést keltett Európa-szerte s egyebek között hazánkban is. Ugyancsak Die Lehre von der Wirtschaft (Erlenbach–Zürich, 1943, 2. Aufl.) című kis összefoglaló műve. A világpolitika és világgazdaság összefüggéseivel azonban főleg egyes kisebb dolgozataiban1 foglalkozik.

Röpke szerint a világgazdaság és világpolitika viszonyának legújabb alakulása sem indokoltnak, sem sok reményre jogosítónak nem tekinthető, s emellett olyan elemeket próbál egyesíteni, amelyek fogalmi összekapcsolása ellentétes a történelem logikájával, s éppen ezért már eleve sikertelenségre van kárhoztatva.

Kétségtelen, mondja, hogy minden társadalomnak meg kell oldania bizonyos gazdasági problémákat. A megoldás elvileg három rendező elv alapján képzelhető, amelyek azonban sosem külön-külön, hanem mindig egymással vegyesen fordulnak elő. Ilyen elv munkamegosztást még nem ismerő, vagyis differenciálatlan társadalomban az egyéni gazdaság, differenciált társadalomban pedig a piac- és a parancsgazdaság. A mai társadalomban már természetesen csak az utóbbi két elv jöhet vezető gondolatként szóba.

Ezek közül az utolsó 150 évben, egészen az első világháborúig a piacgazdaság volt előtérben. A szerző ezt szándékosan nem nevezi kapitalizmusnak. E körül a név körül ugyanis egyre több misztikus köd lebeg, s így a fogalmak tudományos tisztázására nem alkalmas megjelölés.

A mai rendszer kialakulása ennek a piacgazdaságnak elkeseredett bírálatával kezdődött. Kétségtelen, hogy az előbbi rendszerben, amelyet a maival szemben a politikai viszonyoknak gazdasági szempontok szerint igazgatása jellemzett, voltak bizonyos hiányosságok, sőt visszaélések. Az egyéni nyereségvágy, a hadiipar, a pénzügyi hatalmasságok szerepe ebben a korban ma már nem is kétes. Röpke szerint azonban ebből nem lett volna szabad olyan messzemenő következtetést levonni, hogy a politika ökonomizálásáról egyenes ellentétére, a gazdaság politizálására térjünk át. A piacgazdaság korának visszaélései csak annyit jelentenek, hogy ebben a korban is éltek — különben éppen úgy, mint ma — erkölcsi gátlások nélküli, hiú, kapzsi kalandorok, akik úgy jártak el, ahogy az ilyen embertípus mindig is eljárt s ezután is el fog járni. Egyéni hibáiknak a rendszerre áthárítása teljesen indokolatlan. Helyesen különbséget kellett volna tenni a piacgazdaság mint időtől független gazdasági rendtípus s a múlt század történetileg egyéni piacgazdasága mint konkrét történeti összkombináció között.

Az egyéni hibáknak és vétkeknek a rendszer hibáival összezavarása egyébként nem új a történelemben. Röpke már a francia forradalomnak is szemére veti, hogy támadásait nemcsak korának konkrét és valóban beteg társadalmi viszonyai ellen irányította, hanem maga a társadalom ellen, aminek az lett a következménye, hogy azt a társadalmi hierarchiát és szervezetet, aminek alapján egyedül képzelhető rend és munkamegosztás ezen a földön, nem jobbal pótolni, hanem teljesen megszüntetni igyekezett. Ezzel azután saját alapjait rombolta le, s előbb öldöklésekbe és anarchiába fulladt, azután a legelső nagystílű kalandor évtizedes kényuraságának az áldozata lett. A társadalom törvényei természeti törvények. Nem lehet őket büntetlenül figyelmen kívül hagyni.

Az első világháború fordulójánál hasonló jelenséggel kerültünk szembe. A politikai szempontoknak a gazdaságiak fölé helyezése a világ eddigi gazdasági rendjének, a piacgazdaságnak nem reformálását, hanem teljes kiküszöbölését jelenti. Ami helyébe jött, az már nem gazdasági, hanem politikai szervezet. A piacgazdaság finom önszabályozó szerkezetét ekként a politikai szempontok szerint irányított bürokrata parancsgazdálkodás sokkal durvább rendszere, az egyetemes világgazdaságot a regionális, helyi csoportösszefogásokra alapított „nagytér”-„gazdaság” váltotta fel.

Ez az egész rendszer abból az elméleti elgondolásból született, hogy a gazdaságilag gyönge államok mentesítsék magukat a gazdaságilag erős államok növekvő befolyása alól. Amint mondani szokták, a proletár államok kénytelenek voltak áttérni az autark, önellátó gazdálkodásra, hogy szabaduljanak a plutokrata államok jármából. Eltekintve attól, hogy nagyon is kérdéses, vajon az osztályharc-ideológiának a nemzetközi életbe átültetése egyáltalán bír-e értelemmel, már eleitől fogva nyilvánvaló, hogy ez az egész manőverezés szükségképpen éppen az ellenkező eredményre vezet, mint amire szánták. Az elzárkózást ugyanis nyomon követi a népesedés, a nyersanyag, az élettér megoldhatatlan új problémája. Az államok mesterséges és természetellenes önellátásra törekvésének az eredménye szükségszerűen az évszázadok keserves munkájával kiépített nemzetközi munkamegosztás összeomlása s a nagy és gazdag államok gazdasági és politikai monopolhelyzetének a kialakulása lesz. Már józan paraszti ésszel is felfogható ugyanis, hogy a gazdaságilag szegény fél nem lesz gazdagabb azáltal, hogy a határait lezárja. Egy nyersanyagban és képzett munkaerőben gazdag állam vagy államcsoport még inkább megengedhetné magának azt a luxust, hogy — mondjuk tudományos kísérletként — határait lezárja, és önellátásra térjen át; erre a gazdálkodásra az ilyen állam is nagyon ráfizetne, hiszen elvesztené a nemzetközi munkamegosztás előnyeit; de talán nem pusztulna bele. Szegény államok elzárkózása azonban — merő nemzeti öngyilkosság.

Más szóval, mondja Röpke, a politikai nemzet és a közgazdaság ilyen fogalmi összekapcsolása következtében a nemzet jóléte a politikai uralom alatt tartott terület nagyságának és természetes gazdagságának a függvényévé válik — amiről szó sem volt a piacgazdálkodás korában. Egy így berendezett világban a kis és a szegény államok sorsa természetesen mérhetetlenül rosszabb, mint a gazdasági szabadság világgazdaságának korában volt. A változással egyidejűleg megjelenik az élettér, a nyersanyag, a gyarmatok problémája, ami a múlt században nem jelentett nehézséget, hiszen akinek pénze volt, a világon bármikor, bárhol, bármit vásárolhatott. Megjelenik a devizakényszergazdálkodás és eltűnik az arany. Az államhatárok gazdasági jelentőségének túlhangsúlyozásával megkezdődik a be- és kivándorlások szigorú ellenőrzése, ami a nemzetközi munkamegosztás további kóros megbetegedésére, a népesedési probléma kiéleződésére vezet. A túlszaporodás, ami Röpke szerint a kapitalizmus korában a születések és halálozások arányszámának egymást kiegyensúlyozó játékában pusztán a hirtelen gazdasági átalakulást követő átmeneti zökkenő eredménye, s így csupán látszatprobléma volt, ebben az átpolitizált gazdaságban valódi problémává kezd válni. Az államok, illetőleg összeálló államcsoportok közötti súrlódások kiküszöbölése már szinte elképzelhetetlen.

A döntő hiba Röpke szerint gyakorlatilag főleg az, hogy a parancs- és a regionális elvet összevegyítették. Elméletileg ugyanis külön-külön mindegyik elképzelhető a jövő politikai szervezetének alapelveként — együtt azonban nem.

Parancsgazdálkodás (kollektivizmus) valóban létrejöhet. Ezzel azonban elválaszthatatlanul kapcsolatos egyetlen parancsközpont felállítása, az államhatalom maximálisra fokozása, egyszóval a jogviszonyok teljes étatizálása, mégpedig nemcsak nemzeti, hanem világviszonylatban is. A világgazdaság parancsuralmi megszervezéséről, vagyis nemzetközi kollektivizmusról tehát csak egy világállam kialakulása esetén lehet szó. Ez esetben a föld egyetlen óriás gazdasággá, a nemzetközi gazdasági és államrend kérdései pedig államon belüli kérdésekké alakulnak át. Egy ilyen kollektív világdespotizmus a legborzalmasabb elképzelés szerinte, ami valaha is háborította az emberiség álmát. Szerencsére azonban puszta utópia.

A másik lehetőség, amire Röpke szerint a belátható jövőben józanul egyedül lehet törekedni, a szuverén államok mai rendszerének fenntartása, s legfeljebb kisebb-nagyobb érdekcsoportok kialakulása egy laza federációs rendszer keretében. Ennek a rendszernek a gazdasági alkotmánya azonban szükségképpen a piacgazdálkodás s nem a parancsgazdálkodás lesz. Ellenkező esetben ugyanis az egyes államcsoportok, mint politikai életterek és gazdasági nagyterek, örök feszültségben állanának egymással, ami a háborúk állandósítását és a kultúra összeomlását eredményezné. A szabad világgazdaság visszatérése hozhatja egyedül vissza a gazdasági vonatkozások multilateralitását, vagyis a kétoldalú megegyezések szűk rendszere helyébe az államok kölcsönös többoldalú függőségét, a régi piac-, ár- és fizetési közösséget, a szabadforgalmat s az aranyvalután alapuló nemzetközi valutarendszert.

A jövőnek ezen az alapon létrejövő nemzetközi szervezetét Röpke federatív államszövetség alakjában képzeli el, az eddig ismeretes federációk: az amerikai, német és svájci szövetség történelmi példáinak mintájára. Láthatjuk ebből, hogy az ő elgondolásában a világállam lehetősége csupán kollektív világdespotizmus formájában kizárt; univerzális nemzetközi államszövetség formájában viszont egyenesen elkerülhetetlen. Ebből következik, hogy ő a szuverén államok fenntartását sem abban az értelemben gondolja, hogy azok a nemzetközi anarchia mai alakját állandósíthatnák. Ellenkezőleg, hangsúlyozza, hogy egyetlen gazdasági alkotmány alá kell kerülniük; csakhogy ez nem parancs-, hanem piacgazdasági elveken épül majd fel. Ez lényegileg hitvallás az autokráciával szemben a demokrácia politikai elve mellett; de nem jelenti azt, hogy az államok gazdasági és politikai szuverenitásuk jórészéről ne lennének kénytelenek lemondani az összesség javára.

Nyilvánvaló ebből, hogy a szerző helyesen elgondolt individualizmusa nemhogy ellentétben volna egy helyesen átgondolt kollektivizmus célkitűzéseivel, hanem azonos eredményre jut azokkal. Liberalizmusa nem szabadságot, hanem a nemzetközi korlátozások új, a jelenleginél hatékonyabb rendszerét jelentené. S ez természetes. Az egyéni és a közérdek egymásban bírja alapját és értelmét. S egymással csak akkor kerülhetnek szembe, ha az egyiküket vagy a másikukat helytelenül fogjuk fel.

Lábjegyzetek


	
Röpke, W.: Weltwirtschaft und internationales Rechtssystem (Die Friedens-Warte, Bd. 36); Die wirtschaftlichen Elemente des Friedensproblems (Die Friedens-Warte, Bd. 37); Das Friedensproblem und die Revision des Liberalismus (Die Friedens-Warte, Bd. 36); Les problèmes économiques internationaux d'un monde en transformation (La crise mondiale. Zürich, 1938); Die internationale Wirtschaftsordnung der Zukunft. Pläne und Probleme (Schweizer Monatshefte für Politik und Kultur, Bd. 22); Wirtschaftsverfassung und politische Weltordnung (Die Friedens-Warte, Bd. 43); Von alten zu neuen Wirtschaftformen. Kapitalismus — Kollektivismus — Wirtschaftshumanismus. 1943. (megjelenés alatt). ↩

     Fokozódó üzleti terhek — Súlyos hitelfeltételek — Az államtól csak adópolitikai segítséget remélhetünk

Írta: Székács Antal udv. tan., a Budapesti kereskedelmi és iparkamara alelnöke

Kereskedelmünk sulyosan latba eső kedvezőtlen tényezője az üzleti tőkének nagymérvű megfogyatkozása. Ezt számszerűen kimutatni meglehetős nehéz. Aki figyelemmel kísérte az utolsó 10 év gazdasági történetét és abban a hazai kereskedelem kálváriaútját, ebben nem kételkedhetik.

Köztudomású, hogy a háború kitörésekor az árak estek, minden kereskedő sietett áruátvételi kötelezettségeitől, kötéseitől szabadulni; mire az árak kezdettek rohamosan emelkedni, a kereskedő áruraktárai már legnagyobbrészt üresek voltak. Mire magasabb árakon kezdette áruszükségletét beszerezni és eladni, az Árvizsgáló Bizottság akadályozta meg vagyonának konzerválásában azzal, hogy nem az utánpótlási, de a beszerzési árakat vette az árlimitálás alapjául.

A pénzleromlás első idejében a kereskedő lényeges veszteséget szenvedett a kihitelezés által, mert követeléseit már csak lényegesen leromlott pénzben tudta behajtani.

A Devizaközpont megszorításai által viszont külföldi tartozásait mind magasabb kurzusokon tudta csak kifizetni, mint amelyeket árkalkulációiban alapul vett. Ehhez hozzájárulnak azok az áldozatok, melyeket üzleti tőkéjéből hadikölcsönre, kényszerkölcsönre kellett hoznia. Végül pedig, midőn a háború után a hitelezés megszűnt és felvirult a kasszaüzlet, akkor a kereskedő a befolyó pénzeket, hogy a napról napra bekövetkező elértéktelenedéstől megmentse, nagyrészt kénytelen volt értékpapírba fektetni, mert valutát venni tilos volt, és az óvatosság azután teljessé tette veszteségét. Mindezen körülmények azt okozták, hogy kevés kivételtől eltekintve a kereskedő üzleti tőkéjét konzerválni nem tudta, és azt hiszem, hogy nagyon optimisztikusan ítélem meg a helyzetet akkor, ha azt állítom, hogy

a kereskedő átlag üzleti tőkéjének csak egyharmadát tudta megmenteni és ez a megmentett egyharmad tőke nem elegendő a békeforgalom egynegyedére csökkent mai üzleti forgalom lebonyolítására

egyrészt, mert az áruindex 30%-kal emelkedett, másrészt mert bár a hitelgazdaság az utolsó időben teljes egészében feléledt, mégis üzletéhez jóval több tőkére van szükség, mert a fuvar és vám az áru értékének jelentékeny részét, átlag 40%-át teszi ki.

További tényező, mely a kereskedő válságos helyzetét előidézi, a csekélyebb haszon, vagyis más szóval az éles verseny.

Amikor megállapítható, hogy az egynegyedre lecsökkent üzleti forgalomra 75%-kal több kereskedő leselkedik, mint békében, ezzel tulajdonképpen ezt is bebizonyítottam. A szó szoros értelmében ugy áll a dolog, hogy minden kis üzletre a verseny rátör, marakodik, küzd, harcol és a győztes nem mindig az erős marad, hanem a gyenge. Mig békében az árakat a szolid, nagy cégek irányították, ma a problematikus üzleti exisztenciák, a számolni nem tudók, vagy nem akarók, a nincstelen kereskedők, a kényszereladások és kényszeregyességek rontják le az üzletet. De azt hiszem, az a ténykörülmény, hogy a mai féktelen verseny mellett a kereskedelem legnagyobb része a békehaszonnál kisebb haszonkvótával dolgozik, vagy igen gyakran haszon nélkül, további bizonyításra nem szorul.

Végül megállapítható az is, hogy a kereskedő ma nagyobb üzleti teherrel dolgozik, mint békében.

Pontos számitásokat persze itt nem nyujthatok, de azt hiszem, számos adat és ténykörülmény van, mely ezt az állitásomat alátámasztja.

Az üzleti terhek között még kiemelkedő helyet foglal el a boltbér és a tisztviselők fizetése. E két tényezőnél figyelembe veendő, hogy bár mind a kettő abszolúte körülbelül 30%-kal alacsonyabb, mint békében, máris relative magasabb. Ugyanabban a helyiségben, mely 30%-kal olcsóbb, a kereskedő 75%-kal kisebb forgalmat bonyolít le, mint békében, sokkal kisebb haszonkulcs mellett. Még feltünőbb azonban, hogy ezt a 75%-kal csökkent forgalmat a detailkereskedő majdnem ugyanazzal a személyzettel, a nagykereskedő pedig legalább is annyi tisztviselővel bonyolítja le, mint békében. A nagykereskedői forgalom, mely békében nagy tételekből tevődött össze, ma felaprózódott, kis árutételekből, de nagy számokkal jár.

A munkahalmazt rengeteg módon szaporitja továbbá a forgalmi és fényüzési adó könyvelése és elszámolása, valamint az alkalmazottak kereseti adója, a betegpénztári illetékek elszámolása stb.

A boltbér és személyzeti kiadástól eltekintve minden más üzleti teher messze a békeparitás fölött áll. Mindenekelőtt lényegesen növekedett az adóteher. Minthogy adóstatisztikánk nincs, erre nézve is csak támpontot nyújthatok. Békében minden lakosra 41,9 aranykorona adóteher esett, ma 72 aranykorona, ez tehát 40%-kal több, mint háború előtt. De ezek a számok nem adják meg a helyes tehertételeket, mert a háború óta az adóbevételek lényegesen eltolódtak a városi lakosság terhére és az eloszlás oly kedvezőtlen, hogy szakemberek számítása szerint a városi lakosságra fejenként 180 aranykorona teher esik.

Megdrágult a posta is.

Egy belföldi levél portója 1914-ben 10 aranyfillér volt, 1925-ben 2000 papirkoroná, drágulás 50%.

Egy külföldi levél portója 1914-ben 25 aranyfillér volt, 1925-ben 5000 papirkoroná, drágulás 50%.

Épugy megdrágult a telefon és sürgönydíj.

Megdrágultak a szociális terhek is, igy a betegpénztári járulék drágulása az I. osztálynál 10% és igy emelkedően a VIII-ik osztályig, hol a drágulás 50%.

Az alkalmazottak után fizetendő kereseti adó a háboru előtt 2000 korona után 30 aranykorona volt, ma 150 aranykorona, tehát a békebeli teher annak ötszörösére emelkedett.

Lényegesen emelkedett az üzletre nehezedő kamatteher. Mig háboru előtt az üzleti váltók, rimesszák escompte-kamatja 5—7% volt, ma 7—14% és a helyzetet legjobban jellemzi, hogy mig a pénzügyminiszter ur a háboru előtt az adók után évi 5% késedelmi kamatot számított fel, ma az havi 1%, azaz évi 12%-ra rug. A vámhitel békében 3—4% volt, ma 12%.

Sulyosan esik latba a kereskedőt terhelő az a kockázat is, melyet a lemenő konjunktura hoz magával.

Az árak hónapok óta állandóan visszaesnek és a kereskedőt kényszeríti a nagy verseny, hogy az áresést rögtön kövesse, tekintet nélkül a beszerzési árra.

Végül még számításba kell venni a delcrederéből eredő veszteségeket, melyek mind nagyobb arányokat öltenek. A hitelgazdaságnak túltengése, a verseny túlhajtása, az üzlet után való törtetés könnyű kihitelezésre vezet, ami a mind sűrűbben előforduló inszolvenciákban, kényszeregyességekben és csődben érezhető veszteségben nyer kifejezést.

Azt hiszem, hogy a felhozott adatok és érvek elég meggyőzőek voltak, és sikerült bebizonyítanom azt az állításomat, hogy

a kereskedelem ma a lehető legkedvezőtlenebb viszonyok között dolgozik, mert a kereskedők sokkal nagyobb száma bonyolít le egy a háboruelőttinél sokkal csekélyebb üzleti forgalmat, lényegesen csekélyebb üzleti tőkével, kisebb haszonnal, de emelkedő üzleti terhek mellett.

A magyar kereskedelmet sulyos válság szorongatja, oly válság, amilyenre a magyar gazdaságtörténetben kevés példát találunk.

És midőn ezt megállapítottam, előáll a kérdés, mi célból tettem ezt: nem-e sötét ez az aláfestés és jogosult-e ez a pesszimizmus?

És előáll a kérdés, miért kellett ugyszólván teoretikailag is kimutatni a válságot, melyet amugy is minden tagunkban érezünk? Válaszom erre, hogy a bajt, ha gyógyítani akarjuk, alaposan meg is kell ismernünk. A háboru, az azt követő megrázkódtatások, a béke és az infláció amugy is a könnyelmüség felé változtatták meg mentalitásunkat, amire pedig szükség, az amit ma hirdetni kell, az komoly felfogás és teljes erőmegfeszités.

Én optimista vagyok, ha Magyarország jövőjéről van szó, hiszek Magyarországban, és a szebb Magyarországon lesz boldogabb kereskedelem is. De a jelen megítélése nem történhetik szubjektív alapon, sem optimisztikus, sem pesszimisztikus világnézetből. A kereskedő csak tárgyi alapon ítélheti meg helyzetét, vállára ne rakjon nagyobb terheket, mint amennyit elbír. Az államtól követelhetjük, hogy hárítsa el a gazdasági élet fellendülésének akadályait, a forgalmi adót és az egyéb, a fogyasztást terhelő adókat, és szakítson egyoldalú kereskedelmi politikájával. Követelhetjük, hogy megteremtse azokat az előfeltételeket, melyek a tranzitókereskedelemben elveszett pozícióink visszahódítását lehetővé teszik, és végül elvárhatjuk, hogy nagyobb arányú beruházásokkal lendítse fel az állam a magángazdaságot, a nemzeti munkát, a gazdasági vérkeringést.

Mert a magángazdaság szanálása, a kereskedelem talpraállitása elsőrendü állami érdek, mégsem várhatunk mindent az államtól. Az állam egyedül nem segíthet rajtunk.

Az államtól joggal követelhetjük, hogy felismerve a kereskedelem súlyos helyzetét, a rideg tények, a megingathatatlan számok mérlegelésével. Ezek azt mutatják, hogy a kereskedelem válságos, szorongatott helyzetben van, és felmerül az izgató kérdés, miképpen fogunk ebből kibontakozni.

Én ismétlem, nem várhatunk mindent az államtól, nem bízhatunk e posztulátumok gyors teljesítésében és a viszonyok gyors javulásában sem bízhatunk, mert a tőkeképződés, a vásárlóképesség megerősödése, a felesleges kereskedelem leépítése stb. hosszabb időt igényel.

Tehát a kereskedő kell, hogy önsegítsen, mig az a jobb jövő el nem érkezik, mig a háboru okozta betegséget kiheverjük. A kereskedők önmagukon segíthetnek, ha egyik a másikkal egyesítve erejét, ha cégeiket, üzleteiket összerakják. Az üzletek ily kedvezően komoly mérlegelés tárgyává kellene tenniök mindazoknak, akik tul nagy rezsivel elégtelen forgalmat bonyolítanak le.

A tőkék, a munkaerők ily egyesítése az üzleti rezsik nagymérvű apasztásával kapcsolatban kitűnő eredményre vezethet úgy az egzisztenciák dolgában, mint a kereskedelem túldimenzionáltságának leépítése tekintetében.

De mindenekelőtt ne feledjük el, hogy fennmaradni csak az fog, aki a helyzet komolyságát felismerte, aki üzletét sok munkával, takarékossággal és körültekintő óvatossággal vezeti. Óvatosság a terhek vállalásában, óvatosság a bevásárlásban és óvatosság a kihitelezésben! Mert a jövőben bízni, de a jelennel számolni kell.

        Tóth József tanulmánya a tervgazdaság közgazdaságtani és politikai akadályairól, a szubjektív értékelmélet és a határhaszoniskola fényében; megjelent a Közgazdasági Szemle hasábjain. Mises kalkulációs érvét komolyan tárgyalja, de az akadályt végül leküzdhetőnek tartja.



      

     
     A tervgazdaság olyan fogalom, amelyet különbözőképpen lehet értelmezni. A szó első része, a terv, világosan utal arra, hogy olyan gazdasági tevékenységre kell mindenekelőtt gondolni, amelyet előre meghatározott cél elérésére fejtenek ki. Ebből az következik, hogy többféle tervgazdaságról lehet beszélni a célok kitűzése szerint. Általában meg szokták különböztetni ilyen módon a kommunista, a fasiszta (korporációs) és a kapitalista tervgazdaságot.

A közgazdasági tudomány, felfogásunk szerint, akkor jár el logikusan, ha a tervgazdaságot a társadalmi gazdálkodás egyik megvalósítható szervezési módjának fogja fel és nem törődik azzal, hogy a tervgazdasággal, mint eszközzel, a társadalom milyen célt akar elérni. A célkitűzések ugyanis, amennyiben azok nem sajátosan gazdaságiak, a közgazdasági tudomány területén kívül esnek. A tervgazdaság alatt a mai közgazdasági renddel ellentétes gazdasági berendezkedést értünk, amelynek az a jellemző vonása, hogy van egy központi szerv, amely a termelést és a fogyasztást előre megállapított terv szerint szabályozza és a terv betartását hatalmi szóval kikényszeríti a társadalommal szemben. Vizsgálódásunknak most az a feladata, hogy kimutassuk, ez a tervgazdaság gyakorlatilag nem valósítható meg a pénz intézményének fenntartása mellett.

Mielőtt tárgyalásunk tulajdonképpeni anyagára rátérnénk, két körülményre kell rámutatnunk. Az egyik az, hogy a tervgazdaságot nemcsak különböző célok elérésére lehet felhasználni, mint eszközt, hanem azt — hogy úgy mondjuk — az alkotmányjogi szerkezet szempontjából is különféleképpen lehet megvalósítani. A másik körülmény, amelyet ki kell emelnünk, a tervgazdaság gondolatának származása a közgazdasági elmélet két különböző irányából.

A teljesség kedvéért felsoroljuk először, milyen célokat akarnak ma általában a tervgazdasággal elérni. Ezek a célok a következők:


	
A termelőerők teljes kihasználásának biztosítása.



	
A termelőeszközök tulajdonosainak gazdasági és politikai hatalmát akarják megtörni.



	
A jövedelemeloszlás igazságosságának biztosítása.



	
A gazdasági erők összpontosítása az állam által képviselt nemzeti célok érdekében.



	
A gazdasági válságok kiküszöbölése.





A tervgazdaság megszervezésének módját illetőleg két lehetőség között lehet választani: 1. A gazdasági tervet az állam készíti el a magángazdaságok bevonása nélkül. 2. A gazdasági tervet az állam a magángazdaságok bevonásával készíti, a gazdasági életet irányító központi szervben tehát a magángazdaságok képviselői is résztvesznek.

A tervgazdasághoz hasonló szervezés történik akkor is, amikor nincsen központi szerv, ellenben az egyes áruk termelése és forgalma a magángazdaságok bevonásával állandó állami ellenőrzés mellett szabályoztatik. Ez volna az áruforgalmi tervgazdálkodás, amelyet a közgazdasági rend megváltoztatása nélkül is meg lehet valósítani addig, amíg csak egyes áruk termelését és forgalombahozását szabályozzák. Ez az az út, amelyen elindulva, a tervgazdaságot fokozatosan akarhatják megvalósítani.

A tervgazdaságnak és a közgazdasági elméletnek összefüggése kissé részletesebb megvilágítást igényel. Othmár Spann óta kétféle közgazdaságtant, az individualizmus és az univerzalizmus társadalombölcseleti iránynak megfelelő közgazdasági tanítás között kell különbséget tenni. Akik a közgazdaságtant önálló tudománynak tekintik — ellent mondva Spann álláspontjának —, azok nem helyeselhetik a tudománynak kettébontását a társadalombölcseleti irányok szerint. A közgazdasági jelenségek elméleti megmagyarázására alkalmazott módszerek szerint ellenben megkülönböztethetjük az objektív és a szubjektív közgazdaságtant és kimutathatjuk, hogyan jutnak el különböző oldalról elindulva ugyanahhoz a tervgazdasági gondolathoz. Ez a kitérés azért szükséges, hogy lássuk, mennyire helyes a tudomány tárgyilagos alapján maradva, arra az álláspontra helyezkedni, hogy csak egyféle tervgazdaság van — függetlenül a hirdetett céloktól és a megvalósítani akarók pártállásától.

Az objektív közgazdaságtan tervgazdasága

Az objektív közgazdaságtan az ár elméletét a termelési költségtényezőkre építi. A költségtényezők között különálló szerepet kapott a munka. Már Smith határozottan utal arra, hogy két jószág egymáshoz viszonyított csereértékét az előállításukhoz szükséges munka határozza meg. Ricardo már logikusan felépített munkaértékelméletet fejtett ki. De sem Smith, sem Ricardo egy percig sem gondolt arra, hogy a munkaértékelméletből a társadalmi gazdasági rend megváltoztatásának szükségességét vezesse le. Marx munkásságának az a különös irodalomtörténeti jelentősége, hogy a munkaérték-elméletet összeköti a jövedelemeloszlás kérdésével és ezen keresztül bizonyítja: a kapitalista rend kizsákmányolja a munkásságot. A munkaértékelméletből ilyen módon származott a termelőeszközök kisajátításának követelése, mert csak az szünteti meg, a társadalmi igazságtalanságokat. Ez a követelés azonban a gazdasági rend megváltoztatását is jelentette.

A szocialista-kommunista társadalmat reformáló gazdasági tantételeknek lényegét a termelőeszközök magántulajdonának megszüntetésében keresték. Azt a kérdést, hogyan rendeződik be a szocialista-kommunista gazdasági rend és a gazdasági élet hogyan működik az új társadalmat szervező alapelvek mellett, részletesen nem tárgyalták a világháború előtt. „Éveken keresztül” — mondja Hayek — „a szocializmus tárgyalása úgyszólván kizárólag etikai és pszichológiai kérdések felé fordult. Egyik oldalon az volt a fő kérdés, vájjon az igazság megkívánja-e a társadalom újjászervezését szocialista elvek szerint és a jövedelemeloszlásnak milyen elvei volnának igazságosaknak tekinthetők. Másik oldalon az volt a kérdés, vájjon az emberekről általában fel lehet-e tételezni azokat az erkölcsi és lelki tulajdonságokat, amelyek a szocialista rendszer működéséhez nyilvánvalóan lényegesek. Bár az utóbbi kérdés néhány komoly nehézséget hozott elő, a probléma lényegét mégsem érintette. Amit kérdeztek, az csak arra vonatkozott: a hatóságok az új államban abban a helyzetben lesznek-e, hogy tervüket a néppel megfelelően végrehajtassák.”1

A szocialista-kommunista tanoknak az objektív közgazdaságtani irányból való származása magyarázza meg, hogy a tervgazdálkodással való szoros kapcsolatot régebben sem emelték kellőleg ki. Nem tudatosodott ezért, hogy gyakorlatilag a szocializmus tervgazdaságot jelent. A világháború utáni időre esik, amikor a szocializmus gazdasági rendjének működési feltételeit kutatni kezdik és ekkor kerül a tervgazdaság a szocializmus fogalmi meghatározásának ismérvei közé. „Húsz évvel ezelőtt” — mondja Pigou — „kevés szó esett központi tervezésről. A szocializmus, úgy tartották, a magánprofitcsinálást zárja ki, amely úgy történik, hogy egy ember, vagy többen másokat bérbe fogadnak és azok termelési eredményeit profittal harmadik személyeknek eladják; ezenkívül még jelenti az emberen kívül a többi termelő tényezők köz- vagy kollektív tulajdonát. Ezek a követelmények sem külön, sem együttvéve nem teszik még szükségessé a központi tervezést.”2 Hogy mit tartanak ma szocializmusnak, arra Pigou idézi Morrison meghatározását: „A szocializmus lényeges kelléke, hogy minden nagy iparvállalat és a föld köz- vagy kollektív tulajdonban legyen és azokat a magánprofit helyett a közjó érdekében igazgassák a nemzeti gazdasági tervnek megfelelően.” Hall meghatározása szerint a szocializmus rendszerében a fogyasztásnak és a termelésnek egy központi tervbe kell beilleszkednie.3 A szocializmus újabb meghatározása Spire szerint a következőképpen hangzik: „A szocializmus olyan gazdasági doktrína, amely szerint szemben a profit keresésére kizárólag berendezkedett kapitalizmussal a gazdasági tevékenység végső céljának összhangban kell lennie a közösség érdekeivel. Bírálja a liberális individualizmust, amely hisz a természetes gazdasági törvények hatékonyságában és az irányított gazdaság megvalósítását követeli a szükségletek nagyobb kielégítése érdekében, ami biztosítja a termelés és a fogyasztás harmonikus egyensúlyát — mind a kettőt a maximumra emelve.”4

Ha tudatosodott is az egyik oldalon, hogy a szocializmus a gazdasági életbe a tervgazdaságot hozza, ugyanakkor tudatosodott az is a másik oldalon, hogy a tervgazdaság önmagában véve még nem jelent szocializmust. „Az még nem jelenti azt” — mondja Pigou —hogy a szocialista gazdaság és a tervgazdaság egy és ugyanaz a dolog. Igen sokféle tervgazdaság lehetséges. A rabszolgák közösségének élén elképzelhetünk egy arisztokratikus csoportot, amely az ország termelését saját érdekének megfelelően tervszerűen irányítja anélkül, hogy a rabszolgák érdekeire tekintettel volna. Ezt senki sem nevezné szocializmusnak.”5 Morrison szerint a tervszerű irányítás a szocializmusban a közjó érdekében való tervszerű irányítást jelent. Ehhez Pigou hozzáteszi, hogy a közjó az egész közösség javát jelenti. Colé arra mutat rá, hogy az olyan tervgazdaság, amelynek irányításában a kapitalista vállalatok vesznek részt, a kapitalista monopólium általánosítását jelenti. A termelés ellenőrzése és irányítása kívülről nem elégséges, a termelőeszközöknek köztulajdonba kell kerülniük. Huxley azt mondja, hogy tervszerű irányításra szükség van, de azt kell nézni, milyen célt tűznek ki. A fasiszták célkitűzései már eleve elítélendő, mert a tervszerűséggel a nemzeti társadalmat hatékonyabbá akarja tenni a háborúra. A szovjet szándékai viszont jók, csak helytelen módon akarják megvalósítani.6

Mindebből az derül ki, hogy az objektív közgazdaságtani iránynak nincsen olyan tervgazdasága, amely a céloktól függetlenül volna az övé. Ez kétségbevonhatatlanul bizonyítja, hogy amikor kizárólag gazdasági rendszerről van szó, általában a tervgazdaság és nem a szocializmus tervgazdasága jelent problémát. „Amit meg kell itt különböztetnünk” — mondja Hayek — a kitűzött cél és az eszköz, amelyet a cél érdekében javasoltak, vagy amelyre a célhoz tényleg szükség van. A kétértelműség, amely ezzel kapcsolatban fennáll, abból a tényből származik, hogy az az eszköz, amelyre a szűkebb értelemben vett szocializmus céljának eléréséhez szükség van, más célokra is felhasználható s hogy azok a problémák, amelyek minket foglalkoztatnak, az eszközökből és nem a célokból keletkeznek.”7 Ez a megállapítás a tervgazdaság problémáinak tiszta tudományos tárgyalására érvényes, amikor kizárólag a közgazdaságtan politikamentes szempontjai jutnak szóhoz.

A szubjektív közgazdaságtan tervgazdasága

A szubjektív közgazdaságtani irány a határhaszoniskolából indul ki. Az összes újabb teoretikus tanítások eredete a határhaszoniskolára vezethető vissza, bár eredetüket elrejtve szembefordulnak vele. A határhaszoniskola szubjektív, mert kiindulási pontja az emberben lejátszódó ama pszichológiai folyamat, amely a javak értékelésével kapcsolatban jelentkezik. A közgazdasági elmélet továbbfejlődése bebizonyította, hogy ennek az iskolának elméletileg legfontosabb eredménye nem az volt, amitől a nevét kapta. Eredeti és a teoretikus gondolkodást átformáló erejű újítása az volt, hogy az elmélet középpontjába a jószágkészlet és az ember szükségletének egymáshoz való viszonyát helyezte. Ezt a szembeállítást korábban a piacon jelentkező kereslet és kínálat gondolatának túlsúlya lehetetlenné tette, és így a szubjektív irány volt az, amely először igyekezett az empirikusan megfigyelhető kereslet és kínálat jelensége mögé hatolni a dedukció módszerével. A jószágkészlet és a szükséglet szembeállításánál nem az a döntő eredmény, hogy a készlet utolsó egységének haszna irányadó a készlet bármely egységének értékelésénél, hanem az a következtetés a társadalom gazdasági élete szempontjából, hogy az áruknak van olyan természetes ára, amely mellett a készlet minden egysége vásárlóra talál és nem marad egyetlen vásárlóerővel alátámasztott szükséglet sem kielégítetlenül. Ez a tétel minden teoretikus vizsgálat megingathatatlan sarkigazsága. Ezenkívül az elméletre igen termékenyítően hatott annak a ténynek tudatosítása a határhaszoniskola által, hogy a szükségletek között állandóan választani kell, melyeket elégítjük ki.

Az elméleti fejlődés a határhaszoniskola nyomán azt az újítást hozta, hogy a gazdaság lényegét az eszközök és a célok egymáshoz való viszonyában kereste. „A gazdaság fogalma” — mondja Spann — „az egész közgazdaságtan alapja.”8 A gazdaság pedig nem más, mint az eszközöktől a célokig vezető fogalom. Ez a felfogás nemcsak az univerzalista irányt jellemzi. Angliában például a liberális gazdaságpolitika hívének, Robbins professzornak tanítása nyomán erősen elterjedt az a felfogás, hogy „a gazdaságtan az a tudomány, amely az ember cselekedeteit vizsgálja a célok és a különbözőképpen felhasználható, de korlátolt mennyiségben levő eszközök összefüggéseinek szempontjából.”9 Míg azelőtt az eszközök és a célok összefüggésének jelentőségét a gazdálkodás és a gazdasági tevékenység fogalmánál emelték ki, addig most az elmélet alapjává tették és a közgazdaság felépítésének kérdésénél magyarázó és iránytadó elméleti szempont lett.

A határhaszoniskola jószágkészletének az újabb irányban az eszközök fogalma felel meg és amíg azelőtt a jószágkészlettel a szükségletet, addig most az eszközökkel a célt állítják szembe. Ebben az elméleti beállítottságban természetszerűen el kell jutni a tervgazdasághoz, mert hiszen, aki célokról beszél, az az eszközöket meg akarja szervezni a célok elérésére. A határhaszoniskola elméleti irányával ezért tulajdonképpen nem egyeztethető össze a liberális gazdaságpolitika. Az osztrák határhaszoniskola a liberális gazdaságpolitika szószólója volt ugyan, de úgy Jevons, mint Walras, a határhaszoniskolának az osztrák Mengeren kívül a másik két megalapítója, már nem volt híve a liberális gazdaságpolitikának. Jevons határozottan intervencionista. Walras még tovább megy és szocialista elveket vall. A földbirtoktulajdont el akarja törölni. Az összes földet — mondja — az állam vegye át és szüntessen meg minden adót, a földjáradékból fedezze szükségleteinek kielégítését.

Az univerzalizmus gondolati rendszere is világosan mutatja, hogy az eszközök és célok viszonyának elméleti beállítottsága logikusan vezet el a gazdasági életnek tervgazdasági átszervezéséhez. Az univerzalizmus olyan társadalombölcseleti irány, amelynek közgazdasági tanítása közel esik a szocializmus gazdasági célkitűzéseihez. „A szocializmus a társadalom univerzalista egységére törekszik és azt valósítja meg, de csak a gazdasági téren, nem pedig, amire mindenek előtt szükség van, a szellemiség területén.”10 A lényeges különbség a szocializmus és az univerzalizmus között gazdasági szempontból abból származik, hogy az egyik az objektív közgazdaságtani irányból fejlődött ki, a másik pedig a szubjektív irányból. Az objektív közgazdaságtan alapján a magántulajdon eltörlése és a munkásság gazdasági és politikai hatalmának megteremtése vált kivánatossá, a szubjektív közgazdaságtan alapján pedig a közösség tudata nyomult az előtérbe, amely mellett a magántulajdon megszüntetése helyett annak korlátozásáról kell beszélni, a legfőbb cél: a társadalmi igazságosság biztosítása érdekében. A gazdasági életet irányitani és szervezni akarja és ebbe a munkába szocializmussal ellentétben minden társadalmi osztályt bevon, az osztályellentéteket a korporativ szervezés útján szünteti meg. „Ha a korporációt az osztályharc szellemétől áthatott környezetben — mondja Bonnard — létesitik, az osztályharc csökkentése céljából kell a korporációt létesitenie és magába olvasztania az államnak, államkorporációt kell szervezni és az állam számára a diktatúra eszközének kell lennie. Mihelyt az eredményt, az osztályharc megszüntetését elérték, a korporáció szabad és önkéntes lehet: társulási korporáció lesz.”11 Ebben a vonatkozásban is hasonlatosság állapitható meg a szocialista-kommunista tanokkal, amelyek szerint proletárdiktatúrával kezdődik a társadalom átalakulása.

A tervgazdaság eszköz, a szocializmus cél. Mint eszköz, a tervgazdaság a korporatív gazdasági szervezés eszköze is. Bár a célok szerint lehet különböző tervgazdaságokról beszélni, a tiszta tudomány, amely a célokkal nem törődik, csak egyféle tervgazdaságot ismer és vizsgál. Amikor megvalósíthatóságról és működésének feltételeiről véleményt mond, az összes olyan társadalombölcseleti irányokra érvényes a megállapítása, amelyek a tervgazdaságot, mint eszközt rendszerükbe illesztették.

A tervgazdaság megvalósításának problémái

Amikor azt a kérdést tesszük fel, milyen nehézségek merednek a tervgazdaság megvalósítása elé, akkor mindenek előtt tisztában kell lennünk azzal, hogy a tervgazdaságot, mint eszközt, különböző ideológiai célok megvalósítására ajánlják. Ahogy a célok különböznek egymástól, úgy tiltakoznak a tervgazdaság megvalósítása ellen a célok képviselői, ha a tervgazdaságot nem ők valósítják meg. A tervgazdaság megvalósításának tehát elsősorban ideológiai akadályai vannak.

A tervgazdaságot minden ideológia nélkül is akarhatják. A világgazdasági válság kedvezett a tervgazdaság gondolatának. A valutáris zavarok, a munkanélküliség és a külkereskedelem nagyarányú összezsugorodása egyformán tervgazdasági gondolatokat vetett fel a káros jelenségek megszüntetése céljából. Aki a világgazdasági válság okait keresi és az aranyvaluta működésétől eltérő valutáris berendezésekkel akar aktív pénzügypolitika számára lehetőséget teremteni, kénytelen az egész gazdasági élet szervezését és irányítását is célul kitűzni, mert nem engedheti meg, hogy a monetáris politika célkitűzéseit a gazdasági élet egyéb tényezői keresztezzék. A külkereskedelem élénkítésére irányuló törekvések közül ki kell emelnem Ernst Ruzicka elméletét,12 amely szerint a külkereskedelmi forgalmat új alapokra kell helyezni. Ruzicka szerint, akinek a gondolatot Richárd Reisch, az osztrák jegybank volt elnöke is támogatja, külkereskedelmi bankok létesítésével gondoskodnának az államközi gazdasági egyensúly fenntartásáról. A külkereskedelmi bankok a jegybankok feladatának a külföldi forgalom kapcsolatos részét átvennék. Az egyensúlyi helyzet biztosítása mihelyt megtörtént kifelé, Ruzicka logikusan a belső egyensúly biztosítására törekszik, a fogyasztást és a termelést egyensúlyban kívánja tartani és új szociális államot rajzol fel a külkereskedelem új alapjain lehetővé váló új monetáris politika és szervezés eszközével.

A munkanélküliség problémája abban az értelemben vezetett el a tervgazdálkodáshoz, hogy felmerült az a javaslat, amely szerint a munkanélkülieket egymás szükségleteinek kielégítésére kell dolgoztatni. Emil Lederer vetette fel a gondolatot először. A leállott üzemeket szocializálná és a munkanélküliekkel üzembe helyeztetné, hogy a munkanélküliek szükségleteinek kielégítésére dolgoztassa őket. Ezt a termelést csak tervszerűen lehet elképzelni. A közgazdaságban az ilyen terv megvalósítása esetén kétféle szektor keletkezne, az egyik, amelyben az eddigi rendszer mellett dolgoznak, a másik, amelyben a munkanélküliek tervgazdasága folyna. Hasonló volna ez a kettőség ahhoz, amilyen kettőséget ajánlott a nemzetközi szocialista munkásság belga osztályának 1933. évi kongresszusán elfogadott munkaterv. Az egyik vertikálisan, a másik horizontálisan osztaná ketté a társadalmat, szociális tervgazdaságra és magángazdaságra.

Minden ideológiától és politikától függetlenül is foglalkoznunk kell tehát a tervgazdaság megvalósításának nehézségeivel.

A tervgazdasággal foglalkozó irodalomban egy percig sem vitatják, hogy a tervgazdaság nem volna megvalósítható. A szocialista-kommunista célkitűzések szerint az ember fogyasztási és foglalkozásválasztó szabadságát fenn kívánják tartani. Az a kritika, amely ebből a szempontból érte a tervgazdaságot, csak azt a belátást eredményezte, hogy sem a fogyasztási szabadság, sem a foglalkozásválasztó szabadság nem tartható fenn tervgazdaság mellett, legalább is nem oly mértékben, mint amilyen mértékben megvan a mai közgazdasági rendben. Az a gondolat, hogy a pénzt nélkülözni lehet, megcáfoltnak tekinthető, nemcsak elméletileg, hanem gyakorlatilag is, mert az orosz szovjet megpróbálta megvalósítani a pénz intézményének kitörlését a gyakorlati életből, de belátták, hogy nem sikerül és a kísérletet abbahagyták. A tervgazdaság megvalósításának elméleti tételei ma már annyira tisztázódtak, hogy tudjuk: tervgazdaság mellett a fogyasztást és foglalkozásválasztást is irányítani kell, a pénzben való számítást pedig fenn kell tartani.

A tervgazdaság megvalósításának gazdasági nehézségei tulajdonképpen akkor kezdődnek, amikor azt kezdik vizsgálni, mennyiben biztosítható a tervgazdaságban a gazdaságosság elve. Nem technikai értelemben van szó a gazdaságosság elvéről, hogy tudniillik minél kisebb költséggel, minél többet kell termelni, mert hiszen a termelés technikai problémáját a tervgazdaság talán jobban meg tudja oldani, mint a mai közgazdasági rend. A gazdaságosság elve a társadalom gazdasági életének irányításában annyit jelent, hogy a termelő erők felhasználásával a legnagyobb hasznot hajtó befektetéseket eszközöljük ki. A mai közgazdasági rendben a vállalkozói nyereség biztos útmutatást nyújt a leghasznosabb befektetések kiválasztásához. A gazdasági számítás kifogástalanul működik, mert meg lehet állapítani, hogy a termék milyen áron adható el és ugyanakkor meg lehet állapítani, hogy a termelésének költsége mennyi és így a legnagyobb könnyedéggel szabályozódik a gazdaságosság elve szerint a termelő erők felhasználásának kérdése. Ahol a legnagyobb haszon kínálkozik, ott van a legnagyobb szükség a termelés fokozására, mert a szükségletkielégítés elégtelensége itt érződik legjobban.

Vajjon a tervgazdaság mellett is biztosítani lehet-e a termelőerőknek ezt a szükségletkielégítés szempontjából egyedül gazdaságos felhasználását, ez volt a legfőbb kérdés, amely eddig a tervgazdasággal szemben feltettek tiszta közgazdasági szempontból. Ha ugyanis a tervgazdaság ebből a szempontból megnyugtató választ nem tud adni, akkor a tervgazdaság megvalósítása a gazdaságosság elvébe ütközne.

Ludwig Mises13 1920-ban mutatta ki, hogy a tervgazdaság mellett a gazdasági számítás lehetetlen, mert a termelőeszközök értékének megállapítása válik lehetetlenné. A termelőeszközök ugyanis köztulajdonba vétetnek, ezzel megszünik a termelőeszközök piaca és ahol a csere megszünik, ott az érték megállapítása is lehetetlenné vált. A fogyasztási javak árát még csak meg lehet állapítani a tervgazdaság mellett, mert a kereslet alakulása szerint emelik vagy csökkentik az árakat, de a termelő javak iránt semmiféle kereslet sem lehetséges, tehát itt ilyen kísérleti alapon sem lehetséges az értéket megállapítani. A gazdasági számításhoz pedig kettőt kell tudni: a fogyasztási javak és a termelési javak árát. A tervgazdaságban legfeljebb az egyiket tudják, a másikat nem és ezért válik lehetetlenné a gazdasági számítás. Georg Halm14 is kiemeli ezzel kapcsolatban, hogy a fogyasztási javak árából nem lehet megállapítani a termelési javak árát, ezért lehetetlenné válik a kamat megállapítása, pedig kamat nélkül nem lehet eldönteni, hogy a termelőerőkből mennyit használjanak fel a fogyasztási és mennyit a termelési javak előállítására.

Tisztán gazdasági szempontból súlyosabb kifogást nem lehetett eddig felhozni a tervgazdaság ellen. Ha a megbízható gazdasági számítás lehetetlen, akkor nyomós ok szolgál a tervgazdaság megvalósítása ellen, mert hiszen senki sem akarhat olyan gazdasági rendet, amelyben nem lehet megállapítani, hogy a közösség tulajdonképpen melyik szükségletkielégítést tartja szükségesebbnek akkor, amikor a termelő erők felhasználásáról kell dönteni. Lehet ezzel a megállapítással szemben azzal védekezni, a tervgazdaság még akkor is sokkal több előnyt nyújt, mint a mai közgazdasági rend, de ez az ellenvetés oly értékitéletekből származik, amelyekkel a tiszta tudomány közgazdaságelméleti szempontokból nem foglalkozhat. A kérdés tehát az, lehetséges-e a gazdasági számítás a tervgazdaság mellett.

Mielőtt a kérdéssel foglalkoznánk, rá kell röviden mutatni arra, hogy a gazdasági számításból származó érvelés a szocializmus tervgazdasága ellen irányul, ami azután olyan törekvéseket vetett a felszínre, amelyek szerint a tervgazdaság megfelelő berendezkedésével ez a kifogás tárgytalanná válik. Arra gondoltak nevezetesen, hogy a termelési javak piacának nem kell okvetlenül megszünnie, hiszen meg lehet engedni, hogy az üzemek vezetői intézzék a beszerzéseket. Ebben az esetben a termelési javak iránt is lesz kereslet, mint a fogyasztási javak után és ezen keresztül a termelési javak árát is könnyen meg lehet állapítani.

A szocialista oldalról javasolt kisegitő megoldást a szocializmust közel viszi a korporációs tervgazdasághoz, amely a magántulajdont nem szünteti meg. A tervgazdaság mellett a magántulajdon megszüntetése nem szükségképpeni következmény, mert az eredmény szempontjából a magántulajdon korlátozásának is ugyanaz lehet a hatása. Látszólag tehát elesne emiatt a tervgazdaság ellen felhozott az a kifogás, hogy a gazdasági számítás benne lehetetlenné válik. Véleményünk szerint nem ez a helyzet. A tervgazdaság az árak központi megállapítását jelenti és ez független attól, hogy a magántulajdon kérdését hogyan oldják meg. A lényeg az, hogy nem a piaci mechanizmuson keresztül állapítják meg sem a fogyasztási, sem a termelési javak árát és ilyen gazdasági berendezkedés mellett egyforma probléma a gazdasági számítás úgy a fogyasztási, mint a termelési javaknál. Egyedül arról lehetne beszélni, hogy logikus-e különleges árproblémát látni a termelési javaknál, ugyanakkor a fogyasztási javaknál nem. Hiszen az áruk árának megállapítása egyformán központilag történne. A kérdés ezért tulajdonképpen úgy hangzik, hogy a termelő erők szempontjából keletkezik-e olyan árprobléma, amelyet a tervgazdaság megnyugtatóan megoldani nem tud.

A Mises által felhozott kifogás a tervgazdaság ellen nem látszik elég súlyos érvnek. Emlékeztetnünk kell mindenek előtt a határhaszoniskola ama tanítására, amely szerint a fogyasztási javak értékéből vezetendő le a termelési javak értéke. Ha ezt az állítást elfogadjuk, természetszerűen kell arra az álláspontra helyezkednünk, hogyha a fogyasztási javak árának megállapítása nem okoz problémát, akkor a termelési javaknál sem lehet megoldhatatlan problémáról beszélni. Ha a tervgazdaság központi vezetőinek megvan az a képességük, hogy a fogyasztási javak árát helyesen megállapítsák, akkor ugyanaz a képesség lehetővé teszi számukra a termelési javak árának a megállapítását is. Az egész árrendszer, az egymással összefüggő árak hálózata, természetesnek látszik, hogy csomó ismert árakból levezethessék az ismeretlen árakat. A mennyiségi irány kísérletet is tett a tervgazdaság problémáinak megoldására. A kérdés közelebbi vizsgálata nélkül is érthető, hogy amikor a fogyasztási javak ára és a termelési költségtényezők közül a legfontosabb, a munkabér ismert, akkor a termelési javaknak kell olyan természetes áraknak lennie, amely egyrészt megfelel az árrendszer már ismert adatainak, másrészt pedig az gyakorlatilag meg is állapítható.

Az árak megállapítása a tervgazdaság megkezdésekor ugyan bizonyos önkényességgel történhetik, de a határhaszoniskola olyan gyakorlati módszert nyújt, amellyel minden nehézség nélkül azután a gazdasági elvnek megfelelően irányítható úgy az áralakulás, mint a termelés. Ez a gyakorlati módszer abból a tanításból következik, hogy a termelt árukészlet csak egy meghatározott ár mellett fogy el.

Ennek az elvnek gyakorlati alkalmazása nem okoz nehézséget. A tervgazdaságot irányító szerv megállapít egy árat, utána a kereslet alakulása és az áru eladásából származó pénzbevétel nagysága szerint biztosan meg tudja állapítani: 1. az áru termelését emelni vagy csökkenteni kell-e, 2. az árat leszállítsa-e vagy emelje. Ha a fogyasztási jószág árát helytelenül állapították meg, akkor vagy kevesebbet adnak el, mint amennyinek eladására számítottak, vagy pedig többet akarnak belőle vásárolni, mint amekkora szükségletet ki tudnak elégíteni. Az egyik esetben a termelt árumennyiség eladatlanul halmozódik a raktárakban, a másik esetben a fogyasztók hosszú sora az üzletek előtt figyelmeztet arra, hogy a megállapított ár mellett nincsen elég áru. Ez a kínálat és kereslet szerint alakuló játék nemcsak a fogyasztási javak, hanem a termelési javak árának helyes megállapítására is irányadó. Ha nincsen ugyanis egyensuly, akkor az nemcsak áruhiányban vagy árubőségben nyilvánul, hanem abban a körülményben is, hogy a határköltség és az áru ára között eltérés mutatkozik. A határköltség vagy kisebb, vagy nagyobb, mint az ár. Ha kisebb, akkor az áruk eladása pénzfelesleget eredményez, ha pedig nagyobb, akkor állandó hiány mutatkozik. Egyensulyi helyzet ugyanis akkor van, amikor a határköltség és az ár fedi egymást. Ez is a határhaszoniskola tanítása. Az egyensulyi helyzet elérésére való törekvés mindig megnyitja az utat, mit kell tenni az árubőség vagy az áruhiány megszüntetése érdekében. Ha árubőség van, és a határköltség kisebb az árnál, akkor az áru árát le kell szállitani. Ha a határköltség nagyobb, vagy az árnak megfelelő, akkor a termelést kell csökkenteni. Ha áruhiány van és a határköltség kisebb az árnál, akkor a termelés fokozandó. Ha ellenben a határköltség nagyobb az árnál, vagy annak megfelelő, akkor az áru árát fel kell emelni, hogy a keresletet a kínálat mértékére szorítsák.

Pigou említett munkájában is határozottan mutat arra rá, hogy ezen az alapon a termelő erők gazdaságos felhasználása megoldható a tervgazdaságban. A tervgazdaság irányítói épp úgy tudják szabályozni a termelést a szükséglet változásainak megfelelően, mint ahogy a kapitalista gazdasági rendben ez az alkalmazkodás automatikusan történik a piaci áralakuláson keresztül. Csak azt emeli ki, hogy az elvileg megoldott probléma a gyakorlatban annyira komplikált, hogy a gyakorlati megoldás rendkívül nehéz. Elvileg azonban Mises problémáját megoldhatónak tekinti.

A tervgazdaság kérdésénél ma az a helyzet, hogy tiszta gazdasági okot annak megvalósítása ellen nem lehet felhozni. Csak olyan érveket szegezhetünk a tervgazdaságot propagálókkal szemben, amelyeket a mult században a szocializmus ellen hoztak általában s amelyekről megállapítottuk, hogy a tiszta tudományos vizsgálódás területén kívül esnek.

Ez az eredmény azért sem kielégítő, mert hiszen a fennálló gazdasági rendet akarják megváltoztatni a tervgazdasággal és tudományos szempontból annak működési feltételeit vizsgálták csupán anélkül, hogy a gazdasági élet szerkezetének alapvető tényezőire figyelemmel lettek volna. Azt gondoljuk ugyanis, hogy mielőtt a tervgazdaság működésének kérdését vizsgálnák, tisztázni kell előbb, hogy a mai gazdasági rend alapvető intézményei helyébe mit tesznek a tervgazdaságban és csak azután kerülhet arra sor, hogy az új berendezkedés működési feltételeit vizsgáljuk. A tervgazdaság megvalósításának problémáinál metódikus tévedést követtek el, amikor egyszerűen elfogadták, hogy új gazdasági rendet jelent a tervgazdaság és nem tették fel azt a kérdést, mennyiben lesz az új szerkezeti felépítésében is.

Két érdekes jelenségre kell utalnunk annak bizonyításaképpen, hogy mennyire helyes az álláspontunk. A tervgazdasággal, mint eszközzel szociális célt is akarnak elérni. A cél szempontjából ismételten mutattak arra rá, hogy a mai gazdasági rend megváltoztatása nélkül is elképzelhető a szociális cél elérése. A jövedelemeloszlás megváltoztatásával elméletileg a mai rend mellett is biztosítható az az igazság, amelyet ezen a téren a szocializmus elérni akart. A gazdasági tevékenység szabadságának korlátozása még nem jelenti a gazdasági rend megváltozását és így a beavatkozási politika kialakíthatja azt a társadalmi helyzetet, amelyet a tervgazdasággal teremteni kívánnak, még pedig anélkül alakíthatja ki, hogy a gazdasági rend megváltoztatásának kérdése szóba kerülne. A másik oldalon viszont a tervgazdaság hívei is úgy építhetik fel az új társadalmi gazdaságot, hogy annak minden eleme megfelel a mai gazdasági rendnek. Jellemző ebből a szempontból Hall idézett könyve, amelyben a szocialista állam gazdasági rendszerét írja le és éppen azt mutatja ki, hogy a szerkezeti felépítésben nem különbözik a mai közgazdaság működésének tényezőitől. A különbség csak annyiban található, hogy a termelőeszközök köztulajdonban vannak és tervgazdálkodás folyik. Ettől eltekintve a tervgazdaság szerkezeti összetételében különbség nincsen a kapitalista gazdasági rendtől. A fogyasztók irányítják Hallnál is a termelést. Az áralakulásban a tőkekamat és a járadék épp úgy tényező. A kölcsönök után kamatot fizetnek és mintaszerü pénzgazdálkodás folyik.

Az egyik oldalán azt látjuk tehát, hogy a mai gazdasági rendbe beolthatók a tervgazdasághoz elvezető célok, a másik oldalon pedig azt tapasztaljuk, hogy az új célkitüzéssel kapcsolatban mesterségesen akarják felépíteni a mai gazdasági rendet, mint eszközt.

A metodológiai tévedést a tervgazdaság problémájánál az a körülmény idézte elő, hogy túl nagy jelentőséget tulajdonítottak a magántulajdonnak és azt hiszik, hogy ha a magántulajdont eltörlik, akkor már új gazdasági rendszerről kell feltétlenül beszélni. Nyilvánvaló pedig, hogyha a magántulajdont eltörlik és minden egyes termelői üzem élére vezetőt állítanának ugyanolyan intézkedési szabadsággal, mint amilyennel ma a gazdasági érdekeit szem előtt tartó tulajdonos élvez és ha a termelőegységek között a gazdasági kapcsolatot a pénzre bízzák, akkor a gazdasági rend szerkezete és működése szempontjából lényeges változás nem történt. A magántulajdonnak ebből a szempontból másodrendüségét az is mutatja, hogy a magántulajdont eltörlő szocializmus épp úgy, mint a magántulajdont fenntartó korporációs tanok egyformán eljutottak a tervgazdaság gondolatához.

A tervgazdaság megvalósításának lehetőségénél a lényeges kérdés a következőképpen hangzik: Az egyes gazdasági alanyok elhatározási szabadságát a termelésben pótolhatja-e az egységes központi vezetés? A kérdésre azt válaszolhatjuk, hogy pótolhatja, amennyiben a pénz intézményét meg tudja szüntetni. Felfogásunk szerint ugyanis a pénz a leglényegesebb szerkezeti alapja a mai közgazdasági rendnek, amelyben az egyéni elhatározások vezető szerepet játszanak és ha új rendet akarnak felépíteni, akkor elsősorban a pénz intézményét kell az újítóknak megszüntetniük.

Teljesen logikusan helyezkedtek a szocialista-kommunista törekvések arra az álláspontra, hogy a pénzt meg kell szüntetni. A francia forradalom nagy kommunistája, Babeuf gazdasági tervében már határozottan kiadja a jelszót: „A köztársaság nem fog többé semmiféle pénzt sem fabrikálni.” Owentől napjainkig minden tervgazdasági mozgalom vagy egyszerűen a pénz megszüntetni akarja, vagy pedig úgy alakítani, hogy az többé nem az lesz, ami ma. Az orosz bolsevisták 1919. évi újnak nevezett pártprogramjában azt mondják, hogy „a kapitalizmusból a kommunizmusba való átmenet ideje alatt a pénzt teljesen nem semmisíthetik meg, de nem fognak megelégedni a bankok nacionalizálásával, hanem a legradikálisabb intézkedésekkel törekednek a pénz megsemmisítésére.” Az anarchista Proudhon népbankok alapításával akart a munkások számára lehetőleg kamatmentes kölcsöntőkét biztosítani. A nemzeti szocializmus gazdasági programadója, Feder pedig a kamatrabszolgaság megszüntetése céljából a kölcsöntőkét meg akarja szüntetni. A pénz nem lesz más — mondja — mint árura szóló utalvány. Ha a népközösségnek pénzre van szüksége — mondja — akkor új bankjegyek kibocsátásával szerzi esetleg meg, de nem hitel útján. Az univerzalizmus épp úgy radikális pénzügyi és bankreformot hirdet. Az egyes gazdasági ágaknak kizárólagos jogú bankokat, szakbankokat teremtene és épp úgy, mint Feder vagy Proudhon a kamatrabszolgaságot kívánja ilyen módon megszüntetni és egyúttal a munka számára szükségesnek ítélt pénztőke előteremtését biztosítani.

Az orosz bolsevisták nem tudták a pénzt megszüntetni, a gyakorlati kudarc után az elmélet sem akarja ma már azt. Kétségtelen azonban, hogy olyan reformokat léptetnének sokan életbe, amelyek összeegyeztethetetlenek a pénz mai funkcióival. Messze vezetne, ha akár Feder, akár az univerzalizmus vagy a szocializmus pénzreformját abból a szempontból vizsgálnók, mennyiben volna tényleg azoknak pénze is pénz a mai közgazdaság értelemben. Csak arra szorítkozunk, hogy kimutassuk, a mai közgazdaság pénzét nem nélkülözheti a társadalom. Hogy miért nem, azokat az okokat a következőkben sorolhatjuk fel:


	
Vannak szükségletek, amelyeknek kielégítésére szolgáló javakat nem lehet előre megállapított terv szerint az egyéneknek kiosztani. A villamoson való utazás nem lehet ingyenes, mert a szállítási igény annyira megnövekedne, hogy a forgalom lebonyolítása leküzdhetetlen akadályokba ütközne és mert abba a gazdasági elvbe ütközne, amely azt kívánja, hogy a szükségletkielégítés a fontosság sorrendjében történjék.



	
Vannak szükségletek, amelyek kielégítése természetes időbeli sorrendet kíván meg. Az áruk előállításának ideje, a szükséglet jelentkezése és az áruk használatának tartama között természetes összefüggés van az áruk termelésének méretezése szempontjából. Ennek logikus következménye hogy a szükségletek egyes csoportjánál a jelentkezés időpontjai különbözőek a társadalomban. Az embereknek tehát különböző szükségletek kielégítésére várakozniok kell és a várakozási idő alatt felkészülnek ezeknek az áruknak a megvásárlására. Ez a felkészülés pedig úgy történik, hogy heti vagy havi jövedelmüknek egy részét tartalékolják és gyűjtik a későbbi jelentkező szükséglet kielégítésére. Ez a szükségszerű folyamat pénz nélkül nem képzelhető el. Ezen az akadályon nem valószínű, hogy a fogyasztási szabadság megszüntetése segítene, mert mihelyt nem lehet a társadalom szükségletét teljesen kielégíteni, akkor pénz hiányában nincsen olyan elv, amely szerint az árukat ki lehetne osztani a legteljesebb önkényesség nélkül.



	
A termelést a fogyasztók szükséglete irányítja s ez az irányítás legtermészetesebb módja a pénzzel történő vásárlás. Ha nincs pénz, meg kell szavaztatni az embereket arról, milyen szükségleteket szeretnének kielégíteni a jövőben.



	
Csak pénz mellett lehet a divat változásait gazdaságilag nyomon követni.





Felvetődött a gondolat, hogy áruutalványokat bocsátanak ki, amelyek meghatározott ideig érvényesek és épp úgy érték szerint tagozódnak, mint a pénz. Ilyen módon biztosítanák a fogyasztási szabadságot, anélkül, hogy a pénzre szorulnának. Ez a gondolat nem más, minthogy a pénzből határidőre szóló vásárlási jegyeket kell alakítani. Az érvényesség idejének megszorítása azonban lényegileg nem jelentene többet, mint a takarékosság megszüntetését. Ez azonban nem lehet célja semmiféle tervgazdaságnak. Egyes szükségletkielégítéseknél elkerülhetetlen várakozási idő a pénz érvényességi idejének megszorítása különben is megnehezíti.

Véleményünk szerint tehát a társadalom nem tud lemondani arról a pénzről, amelyet ma használ. Ha pedig így van, akkor a pénz intézményének természetes követelményeihez alkalmazkodnia kell a társadalom gazdasági berendezkedésének. Minden olyan gazdasági rend, amely az egészséges pénzrendszer fennmaradását nem teszi lehetővé, eleve rossz és reformra szorul. A pénz intézményének követelményei ezért döntő fontosságúak a gazdasági rend szempontjából.

A legtermészetesebb követelmény abból a körülményből származik, hogy a pénz létezése pénzösszegek összegyűlését teszi lehetővé az embereknél és ezeknek a pénzösszegeknek felhasználása tulajdonosaik elhatározására van bízva. A pénztől a gazdasági szabadság bizonyos mértéke el nem választható. Ez a szabadság nem korlátozható kizárólag a fogyasztási szabadságra, mert hiszen olyan pénzösszegek gyülnek össze a magánosok kezén, amelyekre a termelés folytatásához van szükség. Ha a termelőeszközök kizárólag a közösség vagy az állam tulajdonában vannak, akkor ez annyit jelent, hogy ezeknek a pénzösszegeknek a kölcsönvevője is egyedül az állam lesz. Az államnak, mint kölcsönvevőnek elvileg korlátlan hitele van, biztos adósnak számítódik, különösen, ha az infláció veszedelme ki van zárva. Az infláció kizárása viszont hozzátartozik a gazdasági rendet átalakító reformtervekhez. Ezért elvileg az államnak, mint egyetlen kölcsönvevőnek a létezése lassú eladósodási processzust jelent évről-évre fokozódó kamatteherrel. Ez a tehernövekedés annál súlyosabb, mert az állam viselné minden téves tőkebefektetés kockázatát is. A rendszer ezért menthetetlenül csődbe vinné a közösséget, mert az összes termelőeszközök egyedüli tulajdonosa. Nem volna más választás számára: vagy időközönként visszatérő pénzügyi válsággal szabadulna adóssága terhétől, vagy pedig belátja, hogy mivel a pénz intézményét fenn kell tartania, alkalmazkodnia kell a pénzgazdálkodás következményeihez. A pénz ilyen módon kikényszeríti, hogy az embereknek a termelés terén bizonyos szabadságot engedjen és a magángazdaságok számára is biztosítsa a termelésben való részvételt. A magángazdaságok részvétele a termelésben nyilvánvalóan azt jelenti, hogy azok számára csak müködési kereteket lehet legfeljebb felállítani, nem pedig olyan szigorú egyéni szabadságot egyáltalában meg nem engedő tervet, amilyent a tervgazdaság követel meg.15

Odo Neustädter-Stürmer, aki az azóta már megszűnt osztrák rendi alkotmány kidolgozását vezette, a rendi állam tervgazdaságaként a tervszerű kereskedelem-, adó- és bérpolitikát, valamint a termelők felvilágosítását nevezte meg. Nyilvánvaló, hogy ezek az eszközök nem tervgazdaságot jelentenek, hanem csak nagyobb tervszerűség bevitelét a fennálló gazdasági rendbe. A tervszerűségnek a bevitele azért látszik kívánatosnak, mert a pénzgazdálkodásban pénzforgalmi zavarok támadnak, amelyek gazdasági válságokban, inflációs és deflációs jelenségekben és súlyos valutáris problémákban nyilvánulnak. A világ a pénzforgalmi zavarok megszüntetésének a módját keresi. A tervgazdaság, mint új gazdasági rend, nem jelenti ennek a problémának a megoldását. Csak arra alkalmas, hogy a problémáról elterelje a figyelmet, arról tudniillik hogy a pénzforgalom zavarainak megszüntetése a pénzgazdálkodás szerkezeti elemeinek részletes kikutatásával válik lehetővé, nem pedig olyan megoldással, amely a pénzgazdálkodással összeegyeztethetetlen.

        Vezércikk az országgyűlés ülésszakának lezárásáról és a kormány etatista, intervencionista törvénykezéséről, az Ujság 1934. június 16-i számában.



      

     
     Máskor a parlament ülésszak lezárása nagyobb eseményként hatott, mint most. Szinte észre sem vették, legalább nem igen nézték, vizsgálgatták. Napi események fogták le előle a figyelmet és a külpolitikai kavargások. Pedig ugy lehet, jobban érdemelte meg a lezárt ülésszak a méltatást, mint elődei.

Ha egyébbel nem, a tisztult légkörrel, a parlamentáris hanggal, a pártvillongások és szenvedélykitörések hiányával. A felsőház a legmagasabb kulturális szinvonalon, szinte birói függetlenséggel és tárgyilagossággal mondott itéleteket a kormánycselekményekről, talán szabadabb és keményebb szóval, mint a képviselőház. Ez viszont szinte egészen elnyomta a pártszempontokat s a javaslatokról, miket végsőkig ostromolt, tárgyi véleményt képviselt, mely a pártprogrammtól és pártelvtől elválasztva, helytállt. A magyar parlament ilyen módon valóban sziget volt a hanyatló parlamentarizmus világában s igazán nem adott anyagot azoknak, akik a parlamentek munkaképtelenségével és a szükségességnek utját elálló adataival akarnák a parlamentarizmus tulélését bizonyitani.

A gépezet jól müködött. Kérdés, mit dolgoztatott vele a kormány. Mennyiségileg nem sokat, minőségileg? A javaslatok ma már szentesitett törvények, egyenként való értékelésüknek alig volna jelentősége. Ellenben megvizsgálni, hogy összességükben milyen kormányzati szellemre vallanak, az ülésszak lezárása alkalmával nem érdektelen munka.

Egyetlen törvényről sem mondható, hogy nem az ország szolgálatára irányulna, nagyon kevésről, hogy nem a kormány hatalmának kiterjesztésével járna. Az ország felett az állam mint fontosabb érdek trónol s az állam önkéntelenül is fogalmilag összekeveredik a kormánnyal. Központositás, állami intézményes beavatkozás egyrészt, társadalmi és polgári önállóság szükitése másrészt. Az állami terjeszkedés félreismerhetetlen, az államtól való függetlenség megnyirbáltsága nyilvánvaló. Az állam ma a legnagyobb kereskedővállalat, mely éppen csak annyit enged át a magánkereskedelemnek, amennyi tetszik neki. A gazdavédelemmel intézkedett a legsajátabb magánjogok felett s megszabta a pénzintézetek csorbitott jogait és tágitott kötelezettségeit.

A nyugdijtörvénnyel a kormány ura lett az alkalmazottak sorsának. Elhisszük, hogy méltányosan bánik majd hatalmával, de mi sem akadályozza, hogy méltánytalanul bánjék vele. Az ügyvédi kamara reformjával szinte egészen elnémitott egy történelmileg felette jelentős autonómiát, a fővárosi reformmal megteremtette az eddigelé legteljesebb részleges diktaturát, mely formailag lejárathoz van kötve, de még eddig nem volt lejárat, melyet meg nem hosszabbitottak volna. A müvészeti tanácshoz csapva az irodalmi tanácsot is, félreismerhetetlen, hogy a kormány a szellemi élet irányitása dolgában is hatalmát bővitette. A középiskolai reform módot ad a kormánynak, hogy az egyéni pályaválasztás lehetőségét is a maga befolyása alá keritse, a szövetkezetek megsegitésével pedig hatalmas lépést tett az egyéni magángazdaság további megbénitására. A szövetkezetek mai minőségükben nem egyebek, mint állami kereskedőüzemek, melyekkel a kormány a mezőgazdasági társadalomra gyakorolható nagyobb befolyásra tett szert.

Etatizmus, intervencionizmus, kollektivizmus... Ezek fogalmak, melyekkel a magyar kormány nem dolgozik. Nyilatkozataiban mindig a szabadságot hangsulyozza és csak a kényszerüséggel okolja meg a tőle való eltéréseket. Nem kételkedünk benne. De az összkép szerint, ami a lefolyt ülésszak törvényterméséből előáll, mintha a szellem erősebb volna a szándéknál. Az idegen fogalmak helyébe a kormány a nemzeti egység jelszavát tette s e jelszó szolgálatában ragadtatja magát abba az irányba, melyet másutt etatizmusnak, intervencionizmusnak stb. neveznek. Nem mondhatjuk, hogy a kormánynak alkotmányos többség élén, nem volna joga ilyen képet alkotni. Csak annyi, hogy nekünk nem tetszik.

        Varannai Aurél tárcacikke a New Deal közmunkáinak, költekezésének és pénzpolitikájának válságáról, megjelent az Ujság 1934. augusztus 5-i számában. Erős liberális bírálata mellett a program egyes reformeredményeit is elismeri.



      

     
     Nyolcvanháromnapos sztrájk után munkához fogtak a san-franciscoi dokkmunkások, de a nyolcvannegyedik napon már Chicagóban tették le a bárdot a világ legnagyobb húsfeldolgozó gyárainak mészárosai, akikről véres képet festett amerikai utinaplójában Gorges Duhamel és Newyorkban az ecsetet a festők és mázolók, mintegy tizenkétezren. Johnson tábornok repülőgépen siet Chicagóba, hogy elfojtsa ezt az uj sztrájkmozgalmat — de tartani kell attól, hogy a New Deal, Roosevelt uj rendszerének minden tábornoka és diktátora, minden code-ja, törvénye és rendelete kevés és gyenge lesz az uj amerikai munkásmozgalom feltartóztatására. (Pedig az American Bar Association, az amerikai jogászszövetség csak a minap panaszkodott amiatt, hogy az N. R. A. alapján mind több testület sajátit ki törvényhozó és végrehajtóhatalmi jogokat és immár több, mint 10.000 oldalra terjed azoknak a rendeleteknek a gyüjteménye, amelyeket az N. R. A. jogrendszere teremtett és amelyet senki sem ismerhet, mert tizezer oldalnyi rendeletet másfél esztendő alatt még az amerikai jogászok sem magolhattak be).

Roosevelt forradalma bontakozik most ki ezekben a mindennapos sztrájkokban,

amelyek hol San-Franciscóban, hol Chicagóban, vagy Newyorkban bontják ki zászlajukat — csakhogy ez a forradalom már eltér azoktól a nagyon határozatlanul megvont gazdasági reformoktól, amelyekkel sokáig mámorban lehetett ringatni az amerikai népet és amelyek az inflációtól a bimetallizmusig a rejtélyes közgazdasági müszavak olyan széles skáláját verték a Prosperity magasságaiból leszakadt Amerika fülébe, hogy csak bódultan várhatta e reformok kialakulását és a roosevelti csodák eljövetelét... És ezek a reformok most kezdenek kialakulni, ha nem is a jólét növekedésében, mert hiszen ha a munkabérek egy esztendő alatt emelkedtek is 9.7%-kal, de ugyanakkor 9.3%-kal drágult a megélhetés a romló dollár és a mesterségesen feltornászott árszinvonal arányában, hanem a munka- és társadalmi rendszernek abban az átalakulásában, amely a gazdasági és szociális individualizmushoz és szabadsághoz szinte már nemzeti hagyományként is ragaszkodó Amerikát a National Recovery Act code-jain keresztül egy kollektiv gazdálkodás rendszere felé hajszolja.

Gompers Sámuel munkásmozgalma soha nem tudott nagy tömegeket magával ragadni, nyilván azért, mert az emelkedésében lévő amerikai kapitalizmus mindig többet nyujthatott a mühelyébe saját autóján járó, heti 50—60 dollárt is kereső munkásnak, mint a szocializmus minden igérete és álma. Amerikában nem volt munkásszervezkedés, nem ismerték a szakszervezeti rendszert, nem voltak munkásvédelmi és szociális intézmények. Csak az N. R. A. ismerte meg a 7. pontjában a munkásság szervezkedési jogát és hatalmazta fel ezeket a szervezeteket arra, hogy szabadon tárgyalhassanak a munkaadókkal kollektiv bérszerződésekről. Az N. R. A. 7. pontja az uj amerikai munkásmozgalom Magna Charta-ja a munkások szerint és a forradalom kiáltványa a munkaadók szemében.

Az N. R. A. 7. pontja inditotta meg a sztrájkok végtelen sorozatát a munkabérek emeléséért,

a 7. pont szabaditotta fel a szervezetlenségében lappangó amerikai munkásmozgalmat, melynek forradalmi jelentőségét félreismerni olyan hiba volt, aminek következményei drága árat követelnek. És Amerikában nem ismerték félre a sanfranciscoi dokkmunkások sztrájkját, a chicagói mészárosok munkaszüntetését: érzik hogy a New Deal, Roosevelt csodája, egy esztendőnél valamivel hosszabb késéssel megérkezett és a Brain Trust szánalmasan nevetséges teoretikus egérkéi — szörnyü hegyeket szültek, amelyek az amerikai gazdasági és társadalmi élet felületét most már véglegesen meg fogják változtatni és amelyeket semmiféle ujabb rendelet sem simithat vissza az elmult individualista világ ölébe.

Valóban elbukott hát a roosevelti programm? — kérdik sokan és adatok között böngésznek, amelyek arról szólnak, hogy három és fél millióval csökkent a munkanélküliek száma az elmult 15 hónap alatt és 58.5-ről 80.4-re ugrott az az index, amely Amerika általános gazdasági helyzetének fokmérője. Ez igaz. De amig három és félmillió munkanélküli talált foglalkozást, még mindig majd tizenegymillió amerikai munkás jár munkanélkül, arról nem is szólva, hogy a megélhetés mindjobban fokozódó nehézségei még egy ujabb milliót szoritottak az ellátatlanok sorába. Newyorkban juniusban hétről-hétre 1500-zal növekedett azoknak a száma, akik a jóléti intézmények ellátására szorultak... A milliárdok, amelyeket a közmunkákra és a segélyakciókra forditottak, elusztak, de a munkanélküliség fantomja ma ugyanolyan félelmetesen és fenyegetőn mered az amerikai társadalom felé, mint tizenöt hónappal ezelőtt. Pedig

több mint négymilliárd dollárt forditott a kormány a munkanélküliség leküzdésére.

Husz millió amerikai él azokból a közmunkákból, segélyekből, támogatásokból, kamatmentes hitelekből, amelyeket valósággal belepumpáltak a gazdasági élet ernyedő vérkeringésébe. A mezőgazdasági áremelkedés mintegy 25%-os indexéből — 20% az állam pénze, prémium, amit a farmereknek juttattak és amelyet felfalt utóbb a dollár zuhanása és a — szárazság.

A New Deal kudarcát ellensulyozni csak a pénzforgalom ujabb és ujabb mesterséges növelésével lehet, valószinüleg ez Roosevelt taktikája, amellyel — ugy hiszi — időt nyerhet reformjainak megvalósitására. Amig Hoover kormányzásának utolsó hónapjaiban a jóléti segélyekre forditott kiadások folytonosan emelkedtek és ez év tavaszán már 470 millió dollárra rugtak. Magyarországon is volt egy olyan korszak a háboru után, amikor „beruházás” cimén minél valószinütlenebb célokra minél valószinütlenebb összegeket forditottak; ugy látszik, hogy a roosevelti New Deal népszerüsége is azon az egyszerü számitáson mulik, amely igazolja, hogy a kormányok iránti lelkesedés legalább is bizonyos szük körön belül! — forditott arányban áll az állami beruházások gazdaságosságával. Csakhogy ma már a valamikor gazdag Amerika sem rendelkezik olyan kincsek fölött, amelyek megengednék a milliárdok elkótyavetélését. Amerika — mindenesetre csak az az Amerika, amely józanul figyeli Roosevelt ördöngős varázslatait — már kiábrándult ebből a szemkápráztató pénzfecsérlésből és kiábrándult a demokrata kongresszusból, amely Roosevelt kormányralépésekor még itt-ott felhorkant a fantasztikus reformok ellen, de azóta gépiesen szavazza meg az elnök javaslatait.

„Yes-yes-kongresszus”-nak nevezik Amerikában a 73-ik törvényhozótestületet,

amelynek sikerült 27 milliárd fölé verni az amerikai államadósságokat. A yes-yes-kongresszus napjai azonban meg vannak számlálva: Amerika ősszel uj kongresszusi választások előtt áll és ez az uj kongresszus alkalmával vissza fogja tükrözni a választók millióinak kiábrándulását a radikális roosevelti politikából és ragaszkodását az 1789. évi alkotmány nagy alapelveihez, amelyeken az amerikai individualizmus fejlődött... Egy próbaszavazáson, ami alig néhány évvel ezelőtt folyt le, 37 állam foglalt állást a roosevelti programmal szemben és ennek a próbaszavazásnak választási hangulatát erősiti az őszi kongresszusi választáskor Roosevelt minden ujabb rendelete, amely a multjához ragaszkodó és a Prosperityről ábrándozó Amerikát a szocialista forradalomba hajszolja.

*

Isten büntetése! — sóhajt fel a kaliforniai farmer, végigtekintve a szárazság által elpusztitott vetésén — Isten büntetése, mert a bibliai bőséges esztendők áldását az A. A. A. (Agricultural Administration Act) parancsa szerint pazaroltuk, pusztitottuk el! — Ezt a kifakadást idézte Mr. Wallace, Amerika mezőgazdaságának diktátora minapi beszédében azokra a nehézségekre utalva, amelyek reformátori munkája előtt tornyosulnak. S amig a farmerek jajgatnak amiatt, hogy a szárazság elpusztitotta, amit az A. A. A. meghagyott: addig Wallace büszkén hivatkozik arra, hogy a vetésterületek mesterséges csökkentésével sikerült Amerika buzakészleteit 227 millió bushelről (mintegy 100 millió mázsáról) 130 millió bushelre visszaszoritani. A „cropcontroll” (nálunk irányitott gazdálkodás, vagy tervgazdálkodás néven népszerüsítették ezt a közgazdasági degenerációt) csupán mér és számol: mindezt persze papiroson és mitsem törődve az időjárás viszontagságaival, amelynek esetleg nagyobb hatása lehet a terméseredménynek alakulására, mint magának az A. A. A. diktátorának. Szabályosan, 15%-kal csökkentette a Farm Act a buzavetésterületeket, de szabálytalanul érte Amerikát a szárazság, amely a tartalékkészleteket ugyan részben felemésztette és ezzel felszabaditotta a piacot a teli raktáraknak az árakra nyomasztó hatása alól, csak éppen azzal fenyeget, hogy ennek a termelési politikának a folytatása esetén jövőre Amerika már buzabehozatalra fog szorulni... Walter Lippmann, a kitünő amerikai közgazdász, azt irta egy esztendővel ezelőtt a Farm Act-ról, hogy a rendszer csak akkor válhat be, ha a buzaárak emelkedése az amerikai gazdasági élet egészséges fejlődését követi, ha nem, ugy a rendszer kudarcot fog vallani. S valóban, mit ér most az egydolláros buzaárral az amerikai farmer, aki előtt termésének hozadékát már learatta Mr. Wallace és learatta a szárazság? A mezőgazdasági árak egyébként sem emelkedtek olyan arányban, hogy tulhaladhatták volna a mezőgazdaság szükségleteinek áremelkedését. Igaz, hogy majd egy milliárdot préseltek a mezőgazdaságba a legkülönböbb prémiumok cimén, de közben

a mezőgazdaság vásárlóképessége még mindig mintegy 18%-kal csökkent.

Mit várhatnak az amerikai gazdák az A. A. A.-tól? Hol maradnak a roosevelti csodák, amelyeket másfél esztendővel ezelőtt a farmerek előtt csillogtattak? És főképpen: miben különbözik a roosevelti olcsó pénz könnyelmü politikája a Hooveri aranyvalutáris konzervativizmus szükmarkuságától, ha éppen csak a módszereiben különbözik, de — az eredményeiben nem? Vajjon lehet-e megnyugtatni a kaliforniai farmereket, akik babonás rettegéssel látják termésük pusztulásában Isten büntető kezét és a bibliai bőséges és szük esztendők példájára emlékezve átkozzák a roosevelti reformokat és idézik a — józsefi előrelátás klasszikus közgazdasági elveit?

Roosevelt most pihen, de azok az erők, amelyeket az N. R. A. varázsvesszejével felszabaditott, forronganak. A forradalmi munkásmozgalom és a forradalom előtt egy lépéssel álló farmermozgalom összeroppanthatja Roosevelt müvét, bár az elnök másfélesztendős lóugrás-irányában haladó politikájából az is következhetik, hogy éppen ez a szociális forradalom az, amelynek géniuszait Roosevelt fel akarta ébreszteni és szabaditani az amerikai kapitalizmus öleléséből. Amig a yes-yes-kongresszus helyébe egybegyül a 74-ik kongresszus, ennek a kérdésnek is el kell dőlni.

        Közgazdasági vezércikk a tervgazdálkodás ellen, az Ujság 1933. december 3-i számából.



      

     
     Már Kállay Miklós földművelésügyi miniszter is lándzsát tört a tervgazdálkodás gondolata mellett. Országszerte propagandagyűléseken világosítják fel a gazdaközönséget arról, hogy csak az irányított gazdálkodás hozhat számukra áldást, bőséget. Mint valami csodatévő árkánum, úgy szerepel a földművelésügyi miniszter receptjén a tervgazdálkodás.

Csakhogy ezzel az árkánummal már próbát tettünk. Tíz esztendő óta kísérleteznek Magyarországon az irányított gazdálkodással, amelynek eszközei a be- és kiviteli korlátozások, a devizarendeletek, a kontingentálások, az áralakulást mesterségesen befolyásoló vámok, a boletta, az állami támogatásban részesülő szövetkezetek, az intervenciós vásárlások, az Árelemző Bizottság és azok a mesterséges, mondhatni monopóliumszerű alakulatok, amelyeknek keretében a tej-, tűzifa- és most már a burgonyaellátás is történik. Látjuk-e az irányított gazdálkodásnak olyan eredményét, amelyre hivatkozhatnának azok, akik ezen az úton haladva ígérnek segítséget a gazdáknak? Vajon az a tervszerű gazdálkodás, amelynek tapasztalatai például a tejforgalom alakulásában már leszűrődhettek, biztató-e a gazdatársadalomra, s nem azt az aggodalmat igazolja-e, hogy a tervgazdálkodás csak azok számára fog előnyt jelenteni, akik be tudnak férkőzni a tervszerű termeltetés sáncai közé, de ezzel a nagyon vitatható eredménnyel szemben veszélyeztetni fogja a magyar mezőgazdasági termelők nagy többségének vitális érdekeit?

A tervgazdálkodás azt jelentené, hogy centrális szervezetre bíznák annak megállapítását, milyen cikkeket, azokból mennyit s melyik gazda termeljen. Úgy gondolják, hogy ha az ipari termelést lehet kartellizálni, miért ne lehetne a mezőgazdaságit is; csak éppen számításon kívül hagyják azt, mi következik, ha a jó Isten áthúzza a centrális szervezet számításait. Márpedig ilyent már hallottunk! Még szemünk előtt lebegnek, fülünkbe csengenek jóindulatú földművelésügyi miniszterek rádiószózatai és hírlapi nyilatkozatai, amelyekben arra biztatták a gazdákat, hogy ne siessenek aratás után eladni a búzát, amelynek ára később emelkedni fog. Nem ők tehettek róla, hogy a búza ára ahelyett, hogy szabályosan és tervszerűen emelkedett volna, esett; nem ők tehettek róla, de súlyos felelősség terhelte és terheli őket azért, hogy a gazdatársadalmat ebbe a rosszul végződött spekulációba kergették. Vajon ki fogja viselni azt a felelősséget, amely a tervszerű gazdálkodás irányítóit fogja terhelni akkor, ha egyik-másik termény bőséges terméseredményei és ebből folyólag alacsonyabb áraira való hivatkozással korlátozzák a termelést, s a következő esztendőben idehaza is, világszerte is olyan rossz lesz a termés, hogy a termelt mennyiségnek tízszeresét is elhelyezhetnénk a világpiacon, váratlanul magas árak mellett — ha az irányított gazdálkodás termeléskorlátozásai nem apasztották volna le a magyar terméseredményeket?

Purgly Emil volt földművelésügyi miniszter, aki a tervgazdálkodás lelkes híve, tételét a mák példájával szereti igazolni. Tavaly — mondja a volt földművelésügyi miniszter — százötven pengőt is elért a mák, mire minden gazda máktermeléshez fogott, és az eredmény: az idén a máktermés bősége nyomán ötven pengőre estek az árak. Azt kell kérdeznünk, vajon mi történt volna tervszerű gazdálkodás esetén? Kétségkívül korlátozták volna a máktermelést annyira, hogy lehetőleg a két év előtti vetéstervekhez simuljon a tavalyi vetés. Nem termelhetett volna mákot minden gazda, akit csábított a mák ára — csak az, akit a centrális szervezet abban a privilégiumban részesített volna, hogy mákot termelhet. S elmaradt volna az idei bőséges máktermés, amelyből több száz vagónt sikerült exportálni, mialatt a tavalyi magas árakon alig 20–25 vagont sikerült külföldre eladni. Lehet, hogy tervszerű gazdálkodás esetén valamivel magasabbak volnának az árak, de ezt a magasabb árat feleannyi termelő sem élvezné, mint a mai 60 pengős árakat, és csak ugyanilyen arányban kisebb termésre érvényesülnének a tervgazdálkodás által mesterségesen védett árak is. Így lehetetlenné vált volna, hogy 4–5 mázsás holdankénti átlagos terméseredményt véve figyelembe, a máktermelő gazda tervgazdálkodás nélkül is 200–250 pengős jövedelemhez jusson holdanként — sokkal többhöz, mint bármilyen más mezőgazdasági cikk termelésével.

A mák példája így aligha szól a tervgazdálkodás mellett, de nem szól a dohány, cukorrépa, szesztermelési nyersanyagok mai termelési rendszere sem, amire ugyancsak gyakran hivatkoznak. Ha a dohányjövedéknél súlyos pénzügyi problémák mutatkoznak, annak éppen az az oka, hogy ez az állami monopólium sokkal tovább igyekezett a dohánytermelési kereteket és a magas beváltási árakat fenntartani a gazdatársadalom érdekében, mint ahogyan a készgyártmányok fogyasztásának alakulása azt megengedhette volna. Csak állami monopólium úszhatta meg simán ezt az üzleti politikát. Más a helyzet a cukornál és szesznél, ahol a kartellizált feldolgozóiparnak biztosított fogyasztási árai lehetővé tették, hogy a cukorrépa- és a szesztermelési nyersanyagok termelését szerződéssel kössék le a gazdákkal. Csak éppen fel kell vetni azt a kérdést: gazdaérdek-e, hogy a többi mezőgazdasági cikkre — mint fogyasztóra — az általuk felhasznált agrárcikkeknek a „tervgazdálkodással” drágított árait? Márpedig, ha már eddig is megtették, úgy ma már tagadhatatlan és vitathatatlan lesz a kartellizálódás, és az, hogy a kartellek a felemelt nyersanyagok árához mérten emeljék készgyártmányaik árát; azok az iparágak pedig, amelyek eddig elmulasztották volna, most sietve kartellbe tömörüljenek. S hol fog mutatkozni a mesterségesen feltornázott agrártermékeken a haszon, ha ugyanolyan, vagy a feldolgozás kalkulációs törvényei szerint még nagyobb arányban megdrágulnak az ipari cikkek is, és változatlan marad a mezőgazdasági és ipari cikkek árszínvonalának az az ijesztő távolsága, amely az agrárollóban mutatkozik?

Kállay Miklós földművelésügyi miniszter azzal támasztotta alá a tervszerű gazdálkodás gondolatát, hogy nincsen más mód a mezőgazdaság megsegítésére, mint a mezőgazdasági árak emelése. Ez a tétel így alig fogadható el, mert nem a mezőgazdasági árakat kell emelni, hanem a mezőgazdaság vásárlóképességét — ezt pedig az agrárérdekeket jobban szem előtt tartó vámpolitikával lehet elérni. De ugyan hogyan lehetne a mezőgazdasági árakat az irányított gazdálkodás eszközeivel növelni? Magyarország mezőgazdasági termésének — jó közepes eredmények mellett — mintegy 25–30%-át adja el külföldön. Miután alig képzelhető el, hogy a magyar tervgazdálkodás kihasson a nemzetközi piaci árak alakulására, nyilvánvaló, hogy a tervszerűen feltornázott belföldi árakkal szemben a termés egynegyedét–egyharmadát olcsóbban kellene exportálnunk, mint a belföldi árak. A belföldi árakat tehát vagy annyira fel kellene srófolni, hogy a gazda az ideális áron felül még az exportnál szenvedett veszteségekért is kárpótlást kapjon, vagy egyszerűen meg kell szüntetni az exportlehetőségeket. Az előbbi megoldás ellen szól az ipari áraknak emelkedése, aminek hatására már rámutattunk; az utóbbi ellen két más szempontra kell tekintettel lenni. Az egyik az, hogy a tervgazdálkodást irányító bürokratákon kívül még az időjárásnak is van szerepe a terméseredmények alakulásában, és ha egyik-másik mezőgazdasági cikk termelését csökkenteni fogják, könnyen előfordulhat, hogy rossz termés esetén a magyar mezőgazdaság még a belföldi szükségletet sem fogja kielégíteni. A másik, hogy Magyarország fizetési mérlegében a kivitelen kívül alig mutatkozik aktívum, s kivitelünk nagyobb fele kerül elő a mezőgazdaságból. Ha az agrárkivitel elmarad, Magyarország gazdasági és pénzügyi helyzete olyan válságba kerülhet, amelyből semmiféle tervgazdálkodással sem lehet kimenteni.

Azt meg lehet érteni, ha a fuldokló kapkod a szalmaszál után is, és ha a magyar gazdák között sok olyan akad, akit elkápráztatnak azok az ígéretek, amelyekkel az irányított gazdálkodást elé tálalják. Csak az a kérdés, mit fog szólni a magyar gazda, ha megtiltják, hogy mákot, lent, napraforgót vagy hagymát termeljen azért, mert valami központi szervezet csak a szomszédjának engedte meg ezeknek a jó áron elkelő cikkeknek a termelését. S mit szól majd az a gazda, ha már nemcsak a dohányt, hanem tíz–húszféle más terményét is fináncok fogják ellenőrizni, vagy ha nem is éppen fináncok, hát más elnevezésű ellenőrök, akik majd arra vigyáznak, nem termel-e tiltott növényeket? Vajon meg fogja-e nyugtatni, ha meghallja, hogy ez a szigorú ellenőrzés, ez a sok tilalom azokat a gazdákat védi vele szemben, akik a már említett központi szerv jóvoltából termelhetnek olyan cikket is, amelyeket jó áron lehet eladni, míg az ő termelvényeit senki sem védi? Alighanem ugyanolyan elégedetlenek lesznek, mint ma a kis tejtermelők, akiket nem nyugtat meg az a tudat, hogy a nagytermelők jól jártak a tejrendelettel.

A sok termeléspolitikai divat után, ami a háború óta Magyarországon lábra kapott: a többtermelés, az intenzív gazdálkodás, a minőségi, majd típustermelés, a standardizálás után most a tervgazdálkodás délibábját lebegtetik a gazdatársadalom előtt. Aligha lehetne olyan ötletet felvetni, aminek megvalósulása bomlasztóbban hatna az ország gazdasági és pénzügyi életére. Mert a tervgazdálkodás jóformán egyet jelent az ország gazdasági struktúrájának tervszerű szétrombolásával.

        Tudósítás Ludwig Mises bécsi egyetemi professzor Cobden Szövetségben tartott előadásáról, megjelent a Világ 1925. március 8-i számában.



      

     
     (A Világ tudósítójától.) Ludwig Mises, bécsi egyetemi professzor, a Cobden Szövetségben legutóbb megtartott előadásában rámutatott arra, hogy Anglia és Franciaország már csak azért is virágzóbb pénzügyi helyzetben van, mint a közép-európai államok, mert nincsenek deficites állami üzemei, főként nincsen államvasútja. A deficites állami üzem a legnagyobb luxus — mondotta, — amit a modern államok megengednek maguknak, mert ezáltal nemcsak az adófizetők megterhelésével kell kiegyenlíteni a minden körülmények között előálló deficitet, hanem azért is, mert ezek az üzemek igen sok vonatkozásban az adófizetőknek támasztanak egyenlőtlen eszközökkel megvívott versenyt. Mises igazságainak felismerésétől a magyar kormány még mindig mérhetetlen távol áll. Nemcsak, hogy nem okult a MÁV körül szerzett tapasztalatokon, hanem az utóbbi időben egyik állami üzemet létesíti a másik után. Ezekről az üzemekről a költségvetési tárgyalások során alig lehetett valamit hallani, amennyiben ezek nem szerepeltek külön fejezetként az állami üzemek költségvetésének vaskos füzeteiben, hanem az egyes tárcák tételei között bujtak el. Az új állami üzemek között egész sort találhatunk, amelyeknek létesítését nem csupán nem kívánja a közérdek, hanem egyenesen kihívás az adófizető iparral szemben.

Magyarországon öt oxigéngyár van, ami, úgy látszik, még mindig nem elég a kormánynak, mert ismételten próbálkozik saját üzemű oxigéngyár fölállításával — noha a már kétízben felállított oxigéngyára felrobbant. Mindez nem riasztja vissza az államot attól, hogy harmadszor is megpróbálkozzék egy ilyen üzem létesítésével.

A MÁV legutóbb saját művégtag-gyárat létesített. Nem hisszük, hogy a MÁV vonalain annyi súlyos kimenetelű szerencsétlenség történnék, hogy ezek egy saját rezsijü művégtag-gyár felállítását tennék szükségessé. Nem lehet más magyarázata az államvasúti művégtag-gyárnak, mint az, hogy zavartalanul, tehát óriási előnyök birtokában, versenyt támasszon a magán orvosi kötszergyáraknak és ezek rovására üzletet csináljon.

Magyarországon a kőbányáknak egész sora működik, amelyek az építkezés stagnálása miatt teljes üzemüket nem fejthetik ki. Az állam nemrégiben, nyilván a hazai kőbányák föllendítése érdekében, saját üzemben aknáz ki egy kőbányát, amelynek termékeivel látják el az országutak kőszükségletét.

Négy hídszerkezet-gyár van Magyarországon, amelyeket régebben az állami szállítások foglalkoztattak. Most már évek óta nem ír ki az állam hídszerkezet-pályázatot és szükségleteit az állami gépgyárnál fedezi. Ugyancsak állami gyár fedezi a különböző hatóságok eléggé nagy autószükségletét. Amikor a régi Magyarország egész nyomdaipara úgyszólván teljesen megmaradt és a kultúrfogyasztás visszahanyatlása folytán igen gyengén vannak foglalkoztatva, akkor a kultuszkormánynak nincs egyéb gondja, mint hogy az ő támogatásával értékes állami megrendelések elvégzésére új nyomda alakuljon. Ha meggondoljuk, hogy Magyarországon mindig az állam volt a legnagyobb megrendelő és így az állami szállítások teremtették meg a magyar ipar legnagyobb részét, akkor a mai tendencia mellett nem alakulhat ki más, mint az, hogy az állam úgyszólván szocializálja a magyar ipart, amikor megrendeléseit saját maga által egymás után létesített üzemeire bízza.

        Történelmi esszé II. Frigyes német-római császár és szicíliai király zsarnoki uralmáról, az állami mindenhatóság egy középkori példájáról.



      

     
     Irta: Váczy Péter. Az ÉSZAKI szél dühe végigszáguld a kalabriai hegyeken, meg-megrázza a

földet és a sík Apulia térségein kavarogva port vág az út vándora és a

föld lakója szemébe„ — így jellemzi III. Ince pápa VI. Henrik német császár uralmát. A szélvihar azonban hirtelen elült és az Apennini-félsziget, melyet a világuralmi álmokat kergető Stauf császár hallatlan küzdelmek árán vett birtokába, mintha csak lidérctől szabadult volna meg, boldogan fellélegzett. Amikor 1197-ben Messinában kihult kezéből a kard, nem maradt más örököse nagy birodalmának és szép terveinek, mint a kis, három éves Constantinus, a későbbi II. Frigyes császár. Jog szerint, anyja végrendelkezéséből a pápa gyámsága alá került, valójában azonban egymás ellen acsarkodó pártok labdája lett, foglya saját szülőhazájának. Elhagyottan, mindenből kisemmizve és kifosztva, játszadozik Palermo utca-piszkában és ha egyes gazdag kereskedők meg nem könyörülnek rajta, a caesarok unokáján, a vidám, sugárzó szemű gyermeken, talán nyomorultul elpusztul. Mialatt német birodalomrészén ellencsászárok álltak fel és küzdöttek egymással, mialatt Itáliában a pápa egyes városokkal osztozott a hatalmon, ő, a császári gyermek, elelbámészkodott Szicilia fővárosának zsivajgó piacán, hol normannok és németek keveredtek a sziget korábbi uraival, görögökkel és szaracénokkal. Az élet mennyi színe, mennyi szokása, nyelve kavargott itt körülötte és ő nézett, fülelt, mindent elraktározott fogékony lelkében.

Ebben a kísértetiesen szép, tág levegőjű környezetben nőtt fel II. Frigyes. A sziciliai élmény egész útjára ellátta őt bő tapasztalatokkal; a színek, a hangok, melyek átrezegtek rajta, rabjukká ejtették. Bárhová is jutott, úgy érezte, szíve Sziciliáé és Apuliáé maradt. Amikor keresztes hadjárata alkalmával meglátta Judea és Szíria sivár táját, csípős modorában csak ezt jegyezte meg: Jehova, úgy látszik, nem ismerte örökös királyságának, Apuliának és a Terra Laboris-nak földjét, különben nem dicsérte volna fel oly nagyon a zsidók hazáját. Erre a sziciliai földre saját szavai szerint úgy hajtotta le fejét, mint valami puha párnára. Szicilia Nyugat és Kelet kapujában feküdt. Még ma is normann építmények mellett bizánci és arab kupolák és oszlopok bukannak elő, a középkorban pedig a Bizáncból és Távol-Keletről jövő áruk legnagyobb átrakodóhelye volt. Fejlett pénzgazdálkodása egyedül a brit szigetország lüktető gazdaságához hasonlítható, hol már a XII. században a vámok, adók, pénzbeli ügyletek stb. egészen modern formákat öltöttek. Nem természetes-e, hogy a modern hivatalnok-állam kezdetei éppen ezen a két szigeten mutatkoztak legelőbb és leghatározottabb formában? A régi hűbérvilágban a király közegei földet kaptak fizetség fejében, a beneficiumok boldog élvezői gőgös, önállóságukat hangoztató nagyurak, ezzel szemben II. Frigyes jogászműveltségű hivatalnokokat állított a közügyek élére, kik pénzért dolgoztak és mindenben a király jóakaratától függtek. Míg régebben a hivatalok apáról fiúra öröklődtek és az uralkodónak nem volt beleszólása az apróbb közegek kinevezésébe, II. Frigyes országában a legkisebb irnok is császári „engedélyre” szorult és hivatalát még élete tartamára sem élvezhette mindig, még kevésbbé hagyományozhatta fiára, vagy rokonságára. Ezen az úton-módon II. Frigyes akarata elért a legtávolabbi faluig is.

Az állami mindenhatóság a gazdasági élet megrendszabályozásától sem riadt vissza. II. Frigyes a sziget valamennyi fontos határpontján őrhelyeket rendezett be, melyek segítségével Sziciliát bármely pillanatban elzárhatta a külvilágtól. A sziget kereskedelmét ennélfogva tetszése szerint, az állami érdeknek megfelelően, irányíthatta és ellenőrizhette. Csak következetes volt az állami irányítás elvéhez, amikor 1231-ben az egyedárusításoknak, a monopóliumoknak egész rendszerét építette ki. A koronajogok legmesszebbmenő érvényesítése folytán a só, acél és vas, de még olyan termékek is, mint a szurok és a kender, állami kézbe kerültek. A selyemfeldolgozóműhelyek, melyeket még a normann I. Roger honosított meg Sziciliában, az anyagfestéssel együtthasonlóképpen állami igazgatásban dolgoztak. E két utóbbi kézműipart a császár a sziciliai zsidóknak engedte át, kiknek természetesen az engedélyért szép pénzt kellett fizetniök az állampénztárba. A só, vas és acél előállítása megoszlott az állami és a magánüzemek között, meghatározott napon azonban a kitermelt anyagot a fiskusnak kellett átadni, mely azután egységárként a beszolgáltatási ár négyszeresét állapította meg a nagykereskedelem s hatszorosát a kiskereskedelem számára. Ezt a szétágazó szervezetet nagyvonalú vámpolitika egészítette ki. II. Frigyes országának valamennyi kikötővárosában és a fontos átkelőhelyeken állami raktárházakat (fondachi) építtetett, hol a be- és kimenő árukat a vámosok felügyelete alatt elraktározták vagy áruba bocsátották. Ha valaki a vámot és a fekpénzt lefizette az országhatáron a fondachi-ban, vámmentesen járhatott árujával ki-be a városokba. De II. Frigyes nem elégedett meg ennyivel, hanem arra kötelezett minden kereskedőt, hogy ezekben az állami raktár- és kereskedőházakban háljon meg, akinek persze, ezért is fizetnie kellett. Ezzel a rendszerrel hatalmas bevételt biztosított a fiskus számára, másrészt egészen pontosan ellenőrizhette a be- és kivitelt, melyekről embereinek több példányban részletes kimutatásokat kellett készíteniök, Ha ehhez még hozzávesszük, hogy a pénzváltókat, a fürdőket, a vágóhidakat, a mértékeket és súlyokat, a pénzverést is államosította, hogy a fiskus maga is kiterjedt földbirtokkal rendelkezett, akkor fogalmat nyertünk a császár óriási bevételeiről, államháztartásának arányairól. Szicilia volt ebben az időben Itália éléstára és gabonaraktára. Ám egyetlenegy magánember, kereskedő sem versenyezhetett a sziciliai állam gabonaüzleteivel. A császári hajók vámmentesen futottak ki a kikötőkből a császári uradalmak gabonatermésével, vagy ha ez sem volt elég, az olcsó pénzen felvásárolt gabonával. Amikor II. Frigyes egy ízben, északitáliai hadjárata alatt arról értesült, hogy Tuniszban éhinség dúl és hogy már ügyes génuai kereskedők Sziciliában gabonát vásárolnak az éhezők részére, sietve Szicilia valamennyi kikötőjét zár alá helyezte. Mialatt a génuaiak fogcsikorgatva vesztegeltek gabonával megrakott hajóikkal a kikötőkben, kifutott az egész császári kereskedelmi flottila és 50.000 tehernyi gabonával Tunisz felé hajózott. A génuaiak így elkésve érkeztek meg a nagyarányú üzletkötés színhelyére. Ez az előrelátás milliókra menő arannyal gazdagította a császár kincstárát.

Szicilia azonban nemcsak gazdag, keletiesen búja növényzettel beborított sziget volt, hanem, ahogy Orosius kifejezte, „a zsarnokok anyja” is. Földjén a nép a porba hullott, ha királyt látott, akárcsak valami keleti deszpota előtt. Nem hiába uralkodtak itt azok a syrakuzai görög fejedelmek, kiket egyszerűen tirannuszoknak szoktak emlegetni a történelmi könyvek. A bizánci és az arab uralom alatt a fejedelmek istenítése még csak fokozódott. Ezen a szigeten tehát nem ütközött nagyobb nehézségbe, hogy az abszolút monarchiát a régi hűbéri állam helyén a Staufok megalapítsák. Amivel Barbarossa Frigyes Lombardiában a fejlett városi autonómiák ellenállása folytán hiába kísérletezett, azt unokája, II. Frigyes minden nagyobb nehézség nélkül elérte: abszolút monarchia módjára kormányzott. Már a koraközépkor királya a hatalmat nem az alattvalók hanem Isten kegyelméből nyerte el, ám ebből még senki sem következtette azt, hogy most már az uralkodó egyesegyedül Istennek felelős tetteiért. Ha eddig szerepe főleg a jogrend és a szent hagyomány védelméből állott, most maga lett a jog és isteni igazság forrása. Isten mintegy rajta keresztül árasztja szét sugarait a földre. II. Frigyes sajátmaga hivatkozik arra, hogy „szándékát égi bölcsességből meríti”. „Miként a patakok a forrásból, úgy áradnak szét a iustitia szabályai a királyi udvarból az ország minden részébe” — jelentette ki hatalmas törvénygyüjteményében. E gondolatkörben egészen természetesnek tűnt fel, hogy II. Frigyes a jogalkotás terén csalhatatlannak tartotta magát. „A császár ítéletei, határozatai és törvényei felett a crimen sacrilegii terhe alatt vitatkozásnak nincs helye” — ezt a követelményt II. Frigyes még a pápával szemben is érvényesíteni akarta. Amikor megjelent alattvalói előtt, fent, elérhetetlen magasságban trónolt, feje fölött hatalmas korona függött és ha valami közölni valója volt, csak intett a mellette álló logothetának, hogy beszéljen a néphez, mely egészen bizánci módra a proskynesis formájában lábcsókra járult eléje. Már nagyatyja, Barbarossa Frigyes kapcsolatba lépett Bologna neves római jogászaival és sok antik elemet elevenített fel a császárkultuszban. II. Frigyes mindenben a római caesárokhoz kívánt hasonlítani. Antik mintára pompázó győzelmi bevonulásokat rendezett, Capua hídját pedig örök emlékezetre saját tetteit dicsőítő domborművekkel díszítette. De Szicilia neveltje volt és mint Jeruzsálem királya szoros kapcsolatba került az arab világgal. Nem akart tehát arról a színes udvartartásról lemondani, mely a keleti deszpotákat körülvette. A különféle udvari székhelyeken, Lucerában, Melfiben, Canosában és Messinában a rabszolgák és rabszolganők egész raja élt, többnyire színes mórok. A gárda, mely mindenhová elkísérte, marcona szaracén harcosokból állott. A nép nagy bámulatára a császár előtt és mögött egész állatsereglet vonult fel, poggyásszal megrakott tevék, oroszlánok, párducok, leopárdok, hiúzok, medvék, ezeket színes tunikába öltözött keletiek vonszolták láncon, majmok, rikácsoló vadászmadarak, baglyok és uhuk, sólymok és sasok a legkülönfélébb fajtákból, fehér és színpompázó pávák, soha nem látott szíriai galambok, struccok és ami a legfélelmetesebben hatott, óriási elefántok, melyeknek hátán szaracén harcosok és kürtösök ültek toronyszerű építményen. Aki ezt a felvonulást látta, nem gondolhatta, hogy a Föld Uraként megjelenő imperátor augustus az istentelen arabok ellen küzdött a Szentföldön és német családból származott.

Annál meglepőbb, hogy ez a keleti önkényúr, kinek II. Frigyes ilyenkor mutatkozott, egyben csodálatos szellemi képességekkel rendelkezett. A felvilágosultság korának abszolút monarchái is pártolták a művészetet; akárcsak papagályokat, házi filozófusokat tartottak és udvaruknak olyan színt igyekeztek adni, mintha Olymposon trónolnának istenek és félistenek társaságában. II. Frigyest korántsem szabad ezekhez a piperkőc, világfi mecénásokhoz hasonlítani. Udvarában számos költő és tudós tanyázott, de ő saját maga volt udvarának Voltaire-je. Meghitt emberei között levetette magáról a caesari magasztosság köpenyét és vidám életkedvét szabadjára eresztette, Egy-egy szellemes, csípős megjegyzése kedvelt madara, a sólyom módjára, hallatlan biztonsággal csapott le a magasból áldozatára. Barát és ellenség egyformán nem menekülhetett tréfáinak nyílzápora elől. Amikor félelmetes kortársa, a tatár Dzsingisz kán, udvarának egyik főméltóságát ajánlotta fel neki, ha meghódol, más haragra gerjedt volna, ő azonban csak nagyot nevetett az egészen és azt válaszolta: rendben van, a legszívesebben fősolymár szeretne lenni. De nem haragudott akkor sem, ha bizalmasai egy-egy szellemes mondásukkal megtréfálták ő császári fenségét.

A császárt természetesen utánozták hivatalnokai. Valami csodálatos felszabadult, cinizmusig merészkedő szellem árad szét korszakán, melynek kétségkívül ő volt legjelentékenyebb embere. A XII. század közepén egész Európában tünedezni látjuk a románkor szigorú, egyházias szellemét, erős laikus-mozgalom kap lábra, melynek a költészetben a trubadurok, a közéletben a római jogon nevelkedett jogászok, a hordozói. II. Frigyes teljesen benne élt korának nagy szellemi mozgalmaiban. Amikor mindenki érdeklődése a római jog világa felé fordult, 1224-ben megalapította a nápolyi jogi egyetemet, 1231-ben pedig közreadta nagy törvénygyüjteményét, a „Liber augustalis”-t, mellyel Justinianus császár nyomdokába lépett. Átfogó szellemére mutat, hogy a nagy jogász és államszervező, II. Frigyes egyúttal a trubadur-költészetnek is melegszívű pártfogója volt. Palermóban, hol a királyi udvarban egészen a német hódításig franciául folyt a társalgás, még gyermekkorában megismerkedett Provence édeshangú, pogánylelkű dalaival és a francia verses regényirodalom egyik-másik darabjával. A hagyomány azt is tudni véli, hogy a költőkoronázás humanista szokására éppen a gyermek II. Frigyes sziciliai udvara adta az első példát. Ő maga is beállt a lovag-dalköltők sorába. „és rövid idő alatt — írja később Petrarca — a dalköltészet egész Itáliában elterjedt”. II. Frigyes udvari emberei, köztük mint a humanista kör feje, a még rétor Viena-i Péter nagyudvarbíró is, voltak az elsők, akik olasz földön az olasz nyelv délitáliai dialektusában trubadur módra énekeltek. Csoda történt, megszületett az olasz irodalmi nyelv. Ennek az arisztokratikus lovagi költészetnek dalnokai között ott találjuk II. Frigyes tragikus sorsú fiait is, a nyugtalan vérű, lázadó Henriket, ki apja börtönében „reggel énekelve, este sírva” fejezte be életét, a könnyelmű Manfrédot, aki a hegedűsöket többre becsülte, mint a zsoldos katonákat, mígnem a Benevent-i ütközetben elbukott a Stauf-ház ellenségeivel szemben, s végül Enzio-t, ki bolognai fogságában porkolábjait szórakoztatta énekével.

II. Frigyes szellemi nagysága azonban csak akkor bontakozik ki a maga igazi arányaiban előttünk, ha meglessük tudósai körében és tudós foglalkozása közben. A kor, amelyben II. Frigyes élt, szerette a valóságot, a megfoghatót és mindenben hajlandó volt kételkedni, ami túlhaladt az érzéki megismerés határain. A modern természettudományos gondolkozásmód bölcsőjénél vagyunk és az új szaktudományos gondolkozó típusnak legjellegzetesebb alakjai közé tartozott maga a császár, II. Frigyes. Nem puszta kedvtelésből vagy hiú tetszeni akarásból érdeklődött a tudomány világa iránt. Őt is az igazi kutatóknak az az olthatatlan vágya sarkalta, melyet Platon Eros-nak nevezett el. Vigasztalan gyermekkorában megtanulta úgy látni a világot, ahogy van. Amikor Manfréd fia unszolására hozzálátott solymászati könyvének megírásához, nem elégedett meg apró megfigyelésekkel és gyakorlati tanácsokkal, hanem a szaktudós alaposságával és rideg realizmusával a végső alapokig akart eljutni, műve nagyszerű madártanná terebélyesedett, melyben nem egy helyen helyesbbítette Aristoteles eredményeit. „Bizonysághoz nem elég a fül” — írja művében. Épp ezért, ahol csak tehette, tapasztalatokat gyüjtött, egyszer Norvégiába, máskor Arábiáig küldte embereit, hogy egyes mende-mondáknak utána járjanak. Maga is nem egyszer végzett kísérleteket. Hogy a ponty élettartamát meghatározhassa, rézgyűrűvel jelzett meg egyeseket. Máskor összevarratta sólymok szemhéját, mert kíváncsi volt, hogy zsákmányukat szaglószervükkel vagy szemükkel veszik-e észre. Kíváncsisága nem ismert határt. A kísérletre kiszemelt gyerekekhez a dajkák egy szót sem szólhattak és kíváncsian várta, hogy a gyermekek héber, görög, latin avagy arab nyelven fognak-e megszólalni. A kísérletből azonban nem lett semmi, mivel a gyermekek közben meghaltak. Geometriai, asztronómiai munkákat kért keleti fejedelmektől, Irakba, Jemenbe követek vitték levelét, melyekben a mohamedán világ tudósaitól kért feleletet kínzó problémáira. Ilyen ember volt Szicilia zsarnoka, II. Frigyes.

        Zsolt Béla nekrológja báró Madarassy-Beck Gyuláról, a szabadelvű közgazdászról és a kapitalizmus meggyőződéses hívéről, a Napló 1939. december 10-i számában.



      

     
     Meghalt Madarassy-Beck Gyula, Ferenc József-korabeli magyar báró, békebeli szabadelvü képviselő, a világháboruban vaskeresztes tiszt, volt bankelnök és a magyar kereskedők grémiumának vezére — de a nekrológokból valamikor bárki egyetlen címéért és érdeméért tizszer annyi helyet és jelzőt kapott volna. Az egynapos utókor szükszavusága érthető a mai időkben. Azonkivül Madarassy-Beck Gyula — e néki ma már közömbös szempontból — mindenképpen rosszkor halt meg: nemcsak mint egyéniség, de mint osztályának megtestesítője is. Bár báró volt és bankár, nem tartozott ahhoz az időszerü elithez, amelynek valamelyik tagjáról az ügyes hirlapiró úgy tud búcsúztatót írni, hogy a halott érdemeinek méltatásával is a tulélők osztályának, pártjának vagy klikkjének érdemeit szaporitja s akinek temetésén megjelenni demonstráció a hatalmasságok mellett, akik azt hiszik, hogy sohasem halnak meg. Mi, akik a hószagú novemberi délben eltemettük Madarassy-Beck Gyulát, olyasvalakitől bucsuztunk el, aki bár élete végéig jelentős közgazdasági és társadalmi pozíciókat töltött be, hatalomtalan, sőt többé-kevésbé „deposszírozott” volt. Semmiféle opportunizmus vagy reménytelenség nem tudta ugyanis meggátolni abban, hogy képzettségével, úriságával és temperamentumával szüntelenül ne birálja mindazokat az elveket és módszereket, amelyeken a mai politikai és gazdasági berendezkedés felépül és ne tartson ki mindenkinél makacsabbul nemcsak a politikai, de a gazdasági liberálizmus életképessége mellett.

Tőle származik a szellemes megállapitás, hogy a betegség tüneteit gyógyitani kell s nem azzal az önámitással elintézni, hogy ezek a tünetek valójában az egészséges élet szülési fájdalmai. Táncolni Nijinszkytől vagy Bradától tanul az ember, de nem a Zander-intézettől — magyarázta azoknak az újfajta gazdaságpolitikusoknak és gazdaságteoretikusoknak, akik a válságba jutott országokra szakadt korlátozott, irányított és államosított gazdálkodásban a fejlődés uj és haladottabb fokozatát látták. S elhitték vagy el akarták hitetni, hogy a negativumtól teremtett s az államhatalom erejével fenntartott átmeneti kényszerhelyzet nemcsak történelmileg, gazdaságtudományilag, de erkölcsileg is magasabbrendü, mint a termelés, a forgalom és a verseny szabadsága volt. Sokat gunyolta azokat, akik a gazdálkodásnak a beomlott tárnába rekedt bányászok megorganizált keserves rendjét összetévesztették valamifajta kollektivizmussal, sőt azt hitték, hogy ezt a rendet pusztán szektárius szenvedélyből is át fogják venni, akik Isten ege alatt szabadon élnek. Amikor a volt miniszterelnök, a kiváló pénzügyi szakférfiu, politikai beszédeiben állandóan hangoztatta, hogy a liberálizmus az egész világon, tehát Nyugat-Európában is az utolsókat rugja — Madarassy-Beck Gyula is válaszolt a merész feltevésre: „Nem valószínű, hogy bárki, akinek a természet olyan erős fogsort adott, hogy átharapja vele a vasat, kihuzatná minden egészséges fogát és protézissel helyettesítené csak azért, mert azok, akiknek elvásott a foguk, a műfogsort kegyszerré avatták!” Madarassy-Beck Gyula szerint a pénzügyileg és gazdaságilag kényszerhelyzetbe került államokban csak e kényszerhelyzet haszonélvezői, újgazdagai és a dilettánsok csinálhatnak ezer évre szóló programot az átmeneti önvédelem muszájtörvényeiből, de mindenki másnak arra kell törekednie, hogy ez a kényszerhelyzet minél rövidebb ideig tartson. Arra is rámutatott, hogy még azok a forradalmi irányzatok is, amelyek egyes nemzeteket a legélesebben szembeállitották a liberális államokkal, végső eredményében szintén azokért a feltételekért küzdenek, amelyekkel a másik oldalon a világgal való szabad forgalmat, a tőke és az áru magától értetődő cirkulációját biztositják. Senki sem undorodott nála jobban a sibertől, de egyizben mosolyogva mutatta meg sorok irójának valamelyik szélsőjobboldali lap példányát, amelynek egyik oldalán lelkesen dicsérték az amerikás magyarok hazafiasságát, amellyel ezerszámra küldik haza hozzátartozóiknak a dollárt, a másik oldalon pedig nem alávaló, de alkalmi bűncselekményként, hanem a nemzet ellen elkövetett és örökérvényű közjogi bűnként bélyegezték meg a síbolást — mintha a valutatilalom együtt született volna az ezeréves Magyarországgal. „A síbolókat, amíg az ország pénzügye bajban van, be kell csukni — ugyanakkor azonban meg kellene már a laikusnak magyarázni, hogy Magyarország gazdasági és pénzügyi helyzete akkor lesz ismét teljesen egészséges, ha a tőke minden akadály és ellenőrzés nélkül ismét ki- és beáramlik határain.” Idézte Kienböck volt osztrák pénzügyminiszter és jegybankelnök előadását, amelyet Imrédy Béla volt magyar jegybankelnök meghivására tartott és amelyben azt a tételt állitotta fel, hogy a pénzügyi és gazdasági korlátozások óhatatlanul a társadalom és az egyén politikai akaratának és politikai szabadságjogainak korlátozásához vezetnek. S gyakran idézte Baldwin mondását: „A hazafi testestől-lelkestől, vagyonával és munkaerejével a hazáért van, az állam azonban elsősorban polgáraiért és nem önmagáért és azokért, akik azt hiszik, hogy az állammal azonosak.”

Az állami omnipotencia ellenfele és a liberalizmus harcosa volt s csak egyetlen vonatkozásban tudta elismerni a korrekciók jogosságát: szociális területen. „Magam is olyan családból származom — mondta — amelyben az öreg kapitalisták méltatlankodva még azt kérdezték: Miért nem szeretnek engem a munkásaim és alkalmazottaim, mikor kenyeret adok nekik? Ez a generáció még nem tudta, hogy amikor kenyeret ad a munkásnak, kalácsot kap érte cserébe a munkástól.” Madarassy-Beck Gyula izig-vérig kapitalista volt, de éppen a kapitalizmus szempontjából tartotta fájdalmasnak, hogy három úgynevezett antikapitalista kísérlet a világháboru után nem sikerült. Az első a bécsi városházi „Breitnerizmus”, a másik az „Experience Blum” s a harmadik, amelynek sorsa még nem dőlt el — Roosevelt „New Deal”-je. Mindhárom a legelkeseredettebb ellenállást ébresztette a vagyonos polgárságban, amely nem eszmélt rá, hogy még mindig jobb üzlet húsz százalékkal kevesebbet profitálni, fegyverszünetet kötni a természetes osztályellenféllel és fennmaradni, mint olyan alkalmi szövetségessel paktálni a természetes osztályellenfél legyőzése érdekében, aki hatalomra jutván, végül öncéluvá válik s nem a 20 százalékot, de a 100 százalékot veti kockára. Emil Ludwig leir egy jelenetet — amikor egy hivatalos ünnepségen Roosevelt milliárdos ellenfeleinek nyegle fiai tüntetően hátat forditarak az elnök megérkezésekor. „Ezeknek az unokái — jegyezte meg mosolyogva Roosevelt — szobrot állitanak majd nekem és a talapzatába ezt a feliratot vésetik: ‘Annak a dicső férfiunak, aki megmentette nekünk a kapitalizmust.’ Aki idejében le tudja irni, amit észszerü önvédelemből önként le kell adni, bebiztositja magát a veszély ellen, hogy elkésetten egyszerre veszit el mindent! — mondta egyszer éjszakai beszélgetésünk során Madarassy-Beck Gyula. ‘Mért nem mondod ezt azoknak, akiket illet?’ — kérdeztem. — ‘Mert tüntetően hátat forditanának és unokáink is csak akkor állitanak nekem szobrot, ha az eljövendő kormány valamelyik tagja lenne a szoborbizottság elnöke és csak a kormánylapok közö'nék a beérkezett adományokat.’

Azért sokszor mondott ki hangosan ilyesmit s majdnem mindig többet mondott a kelleténél. Igyekezett az emberekre és az eseményekre hatni, de nem sok eredménnyel, mert már nem tartozott ahhoz a diplomáciai élcsoporthoz, amely a magyar nagytőke magatartását és viszonylatait az elmúlt barátságtalan húsz évben meghatározta. Bár tőle származik ez az aforizmus: ‘Zuglapokat lehet korrumpálni, de a történelmet nem!’ — éppen az ilyen bizarr célzások miatt nem tartották reálpolitikusnak. A Kereskedelmi Csarnokban azonban pompásan kibontakozhatott rendkivüli készültsége, ritka debatteri ereje. Két olyan évtizedben állt a magyar kereskedelem élén, amely azzal kezdődött, hogy a kereskedelmi miniszter, aki ‘nem volt ellensége a kereskedelemnek’, legfeljebb ha elnézte a merkantilizmus bünét — s amely azzal végződik, hogy a kereskedelemre való jogositványból is közjogi kiváltság lett. A régi magyar kereskedők e válságos korszakát teljes fegyverzettel végigharcolta — s szubjektíven is azonosította magát a legkisebb falusi boltossal. E sorok írója, aki Madarassy-Beck Gyula generációjából és kasztjából jóformán csak vele került szoros baráti kapcsolatba, plebejusként mindig kissé ellentmondónak érezte, hogy ez a ‘kereskedő’ a Várban lakik: ott, ahol 400 éve Werbőczy lakott. Szeretem a szép házakat — mondta Madarassy-Beck Gyula — és értek hozzájuk. Ha Olaszországban vagy a Loirenál élvezem és szakszerüen értékelem őket, miért ne lakhatnék bennük? Sokkal inkább parvenü, aki évszázados palotát örököl és reggel, ha felébred, nem tud mindennap ujra gyönyörködni a mennyezetben. A palota azonban nem jelenti azt, hogy meg mindig el hiszem a Ferenc József-korabeli illuziókat arisztokráciáról, egyébről. Csakugyan, mindenik maradjon ott, ahova való. Ha még lesz időm, megteszem, hogy lekölthözöm a városba komfortos lakásba és magammal viszem a gobelineket és a könyveket.

Műveltségének alapja a görög-latin kultura és szerves folytatásaként a francia volt. Eszményképe a franc-bourgeois — a szabad polgár, ellentétben sok osztályostársával, aki légnemü ujságfrázisnak tartotta a szabadságot és sehogysem tudott beletörődni, hogy csak polgár vagy még rosszabb. Mindezt azért érzem kötelességemnek megirni, mert sokan nem ismerték és szokásait, jellegzetességeit, amelyekkel saját bevallása szerint fonák külső helyzetét karikírozta és belső konfliktusait leplezte, összetévesztették igazi jellemével és jellegével. S ide kell még irnom, hogy korunk egyik legeszesebb embere volt.

     Dr. Márkus György 1927-ben megjelent „A községi üzemek várospolitikai és közgazdasági szempontból” c. munkáját szerencsésen egésziti ki jelen könyve, amelyben az állami üzemeket teszi vizsgálat tárgyává. Különös érdeme, hogy felismerve az államosító és szocializáló törekvések közötti szoros kapcsolatot, a szocializmus idevágó tanainak bírálása segítségével az államosítás kérdését élesebb világításba helyezi.

A történelmi áttekintés során kiemeli a merkantilizmus és az ezt követő individualisztikus liberalizmus egymással ellentétes magatartását az állami üzemek kérdésében. A liberalizmus fénykorának letűnése után csak a XIX. század második felében indult meg az állami üzemek nagyobb arányú fejlődése. E fejlődés leírása közben a szerző kitér a kartellek államosításának a kérdésére és ez ellen súlyos érveket hoz fel. Amíg ugyanis a kartellek mint a szabad verseny folyamán létrejött monopol alakulatok működnek, abban az esetben, ha az árakat indokolatlanul emelik, vagy nem folytatnak gazdaságos üzemvitelt, új vállalatok fognak alakulni, amelyek a kartelleket a verseny erejével gazdaságosabb üzemvitelre, illetőleg árleszállításra kényszerítik. A kartell továbbá nem állandó jellegű, hanem csak bizonyos időre szóló alakulat s a kartellszerzödés lejárta után a szabad verseny helyreáll. Állami monopólium esetében azonban mindezeknek az ellenkezője érvényes. Arra a kérdésre, hogy az állami üzemek számának szaporítása kizárólag állampénzügyi szempontból indokolt lehet-e, tagadólag válaszol és a pénzügyi szempontot csak mint a közérdekűség szempontjának kiegészítőjét ismeri el. Evvel kapcsolatban utal arra, hogy az állami üzem rentabilitása a tapasztalat szerint nem éri el a magánüzem jövedelmezőségét és hogy monopólium esetén az ilyen bevétel könynyen elveszti magángazdasági jellegét és adóvá lesz. Eltekintve attól, hogy az ilyen jövedelem könnyen sérelmes lehet a közterheknek igazságos és arányos megosztása szempontjából, az állami bevételek fokozását biztosabban és könnyebben lehet az adórendszer helyes kiépítésével elérni.

Az államosítás legújabb, a világháború után kezdődő korszakát számos államban nem annyira az jellemzi, hogy az állam a magángazdaság által kellőképpen ki nem elégített életszükségletek ellátásáról óhajt gondoskodni, hanem inkább a termelőeszközök és az egész termelés államosításának helyességéről való meggyőződés az államosítás rugója és evvel természetszerűleg együtt jár a kapitalizmus gazdasági rendszerével szemben való állásfoglalás. Ily értelemben véve az államosítás szükségességének a hirdetése és a termelés szocializálásának a követelése között már semmi különbség nincs.

A szerző behatóan ismerteti az egyes országokban a háború után észlelhető szocializálási törekvéseket és megállapítja, hogy ezek általában eredménytelenül végződtek és ma már megbukottaknak tekinthetők. A munkának igen értékes része az egyes államok magángazdasági tevékenységének részletes feldolgozása, amely — nagyrészt eredeti források alapján — gazdag adatgyűjteményt is magában foglal. A magyar viszonyok tárgyalásánál a szerző különösen azt kifogásolja, hogy az állami üzemek működésűket teljesen felesleges módon számos mellékiparágra is kiterjesztették. Igy pi. az államvasutaknak van kavicsbányája, vasbetongyára, mérlegjavitó tizeme, téglagyára, oxigéngyára, gázgyára stb.

A két utolsó fejezetben a szerző a levonható következtetéseket foglalta össze. Az állami üzemek tulajdonságainak az elemzése során a politikai befolyás káros hatása mellett kiemeli a kötelező költségvetési rendszer hátrányait. A gazdasági életben a várható bevételt és kiadást hosszabb időre előre nem lehet pontosan megállapítani és a konjunktúra hullámzása gyakran minden számítást keresztülhúz. Találmányok, új szükségletek. a piaci viszonyok megváltozása előre nem látható beruházásokat tehetnek szükségessé, hirtelen jött gazdasági válság felborithatja a bevételi előirányzatot. Az állami üzem vezetését az alkalmazottak hivatalnok jellege erősen megbénítja. A magánvállalat a munkaerők felvételében és elbocsátásában messzemenően alkalmazkodhat a gazdasági helyzet mindenkori alakulásához s az előléptetésnél elsősorban a képességeket nézheti. A közüzemnél mindez nincs meg s a tisztviselőket a nagyobb nyereségre való törekvés nem ösztönzi több buzgóságra.

Könyvismertetések. 317 Viszont az esetleges bukástól való félelem sem hat serkentőleg, mert az állami üzem nem juthat csődbe. Ha deficittel dolgozik, ennek fedezésére nem alaptökéjét használja fel, hanem az egyensúly biztosítására az állam támogatását veszi igénybe.

Az állami üzemeknek a gazdasági életre gyakorolt hatását abban látja, hogy módot adnak oly egyetemes közszükségletek általános és tervszerű kielégítésére, amire a magánüzem a rentabilitás hiánya folytán egyáltalán nem, vagy csak túlságos drágán vállalkoznék. Az állam ily irányú magángazdasági tevékenysége a szerző szerint is jótékony kiegészítője és nem ellenfele a kapitalista termelési rendszernek és a gazdasági élet alapjait hivatott biztosítani. Ezen tulmenöleg azonban helytelen irányba terelheti a termelést, a csekélyebb gazdaságosság következtében csökkentheti a nemzeti jövedelmet, meglassithatja a termelési költségek olcsóbbodását. Kétségtelen, hogy a közüzemeknek a részvénytársaság jogi formájával való felruházása lényegesen mérsékelheti a közüzemmel együtt járó hátrányokat. A részvénytársasági forma fokozza a közüzemek kereskedelmi szellemét, előmozdítja a gazdaságosabb üzemvitelt, az ügyek gyorsabb és egyszerűbb elintézését, miért is a szerző ennek minél kiterjedtebb alkalmazását tartja kívánatosnak. Ekkor is megmarad azonban a politikai befolyás, mivel a legtöbb esetben az igazgatóságban a pártok képviselői, nem pedig független szakemberek foglalnak helyet.

Arra nézve, hogy az állam magángazdasági tevékenysége a közgazdasági élet mely területén lehet szükséges és indokolt, a szerző ismerteti az összes e tekintetben számbajövö jelentősebb itók nézeteit. Majd saját álláspontját abban foglalja össze, hogy az államnak a bányászat, az ipar, az energiagazdálkodás és a kereskedelem terén kifejtett tevékenysége általában helytelen, mivel ezt a gazdasági élet mai fejlettsége mellett semmi sem indokolja. Az elektromos energiatermelésnek Magyarországon ma különösen időszerű kérdésével foglalkozva kiemeli, hogy az államosítás elsősorban olyan országokban lenne helytelen, ahol a szénbányák magánkézben vannak, mert az áramfejlesztő üzemeknek a szénbányáktól való elszakítása veszélyeztetné a gazdaságos üzemvitelt.

Vizsgálódásainak végső eredményeként megállapítja, hogy az államnak nem lehet más feladata, mint az egyéni kezdeményezés érvényesülését, a magángazdaság szabad tevékenységét minél jobban megerősíteni és megvédeni. Az állam nem lehet a magánvállalkozás ellenfele, vagy versenytársa, hanem csak kiegészítője és támogatója.

Márkus György dr. az állami üzemek kérdésével foglalkozó írók nézeteinek kritikai ismertetésével és saját álláspontjának kifejtésével ennek az elméleti és gyakorlati szempontból egyaránt nagyjelentőségű kérdésnek az áttekintését nagyban elősegítette. A különböző országokbeli fejlődés alapos megfigyeléséből leszűrt elvek megkönnyítik a tájékozódást a gyakran eléggé szövevényes problémák között, a gazdag adatgyűjtemény pedig munkáját a gyakorlat embere számára is igen becsessé teszi. Óvári Papp Zoltán.

